<header data-type="book">
<h1>竹亭醫案</h1>
</header>

<h1>顧大田序</h1>
<p>竹亭先生，崇川舊族，遷蘇後以醫術著名，精理內外大小各科，尤於婦人科為特長。暇日集所診定經驗方案若干卷，顏曰《綴珠編》。</p>
<p>蓋先生儒而醫者也。文章之事，通於性命，而得失之故，貫於天人。軒岐之道與孔門之道，千古同一理也。</p>
<p>先都運公自致政歸家，居二十載，亦嘗喜讀靈、素書。猶憶初見先生時，談頃即深相引重。曰：「審君抱負，道必大行。」及觀其書，每多巧發而奇中，可見心靈智巧而能用意精通，誠有得乎倉、扁、元化之遺。假有良史如子長、承祚輩，其必有采焉可知也。春適侍側，得聞庭訓，至今不忘。</p>
<p>先生三十年來，歷治險症，活者甚眾，方案特十之一二耳。其中奇正相生，變化不測，所以嘉惠後學者不少。立案則要言不煩，用藥無一味虛設，尤可寶貴。異日付諸剞劂，傳世不朽，發揚光大，救世無窮。豈醫家以一技自鳴，而墨守一隅者所共論也。</p>
<p><u>道光二十四年歲次甲辰仲冬吳門</u></p>
<p><u>顧大田春林甫識</u></p>
<p>竹亭先生生於乾隆卅年，其尊人雨香生於雍正五年，父子均享大年。</p>

<h1>沈鳳生序</h1>
<p>先祖竹亭公，一字亮揆。原籍崇川，遷蘇後醫道大行，活人無算。壽登八秩，而猶手不釋卷。當時臨證醫案積稿頗夥，其捷如桴鼓、效如影響者大半散佚，只有什之一二匯為大方、雜症六卷，女科三卷，置諸笥中歷有年矣，是皆先祖手筆。鳳生於臨診之餘，披閱手澤，深有所得。竊思醫案取診治以成理而理由明，得藥劑以成法而法自信，俾後學者可以領悟而效用焉。曾記吾祖竹亭公昔年撰句有「命懸指下爭功險，藥到腸中補過遲」一聯以自警，敢以就正有道，亦見吾祖朝乾夕惕之意云爾。</p>
<p><u>時在光緒戊寅四年季春月孫男鳳生</u></p>
<p><u>謹識於春雨樓</u></p>

<h1>卓序</h1>
<p>此編方案乃海內孤本未曾刊行者。余喜蒐羅醫籍，在春申舊書店以重價購歸。曾呈我師鑑定，亦頗讚許。其用藥靈巧，後進誠可效學，洵是一部有實用之參考書也。惜首卷數頁已爛破漫漶，不能修補，只可照錄二序，脫字未補，俟高才下筆，彌其缺憾。書邊有竺生鮑氏圖章，必先收藏，是亦有心於醫道者，附志欽佩。</p>
<p><u>卓識</u></p>

<h1>李夢蓉序</h1>
<p>余少失學，壯習醫，中道而廢，以所學不精，恐誤人生命也。往歲行道槎溪，識顧子坤一於許氏宅中，覺其道義過人，為學不倦，熱腸俠性有足多者。後於海上重逢，懸壺濟世，不治生產。室中醫書滿架，四壁蕭條，手不釋卷，寒暑無間。或於書攤、冷肆獲得珍秘醫書，餉予評騭。予棄醫已久，愧無貢獻。第念交同水乳，有類弟昆，數十年無一違言。次兒拜從門下，獲益更多。乃者以孫氏竹亭手澤《綴珠編》囑為抄錄，原序殘缺之處加以篡改，以不學如余將貽點金成鐵之誚。然阿私所好或不見譏，謹為修整如上。</p>
<p><u>云間李夢蓉識</u>　甲午重陽</p>
<p>竹亭公手筆，道光年間舊鈔本，價值可貴，勿輕視之，蘭雪老人題「醫門珍笈」四字，寶之！寶之！</p>
<p>始於乾隆，迄至嘉、道間，名醫竹亭孫公與南城顧雨田齊名。顧郎大田從孫公遊，因雨田先生先歸道山。此事聞諸蘭雪老人，蓋云洲公乃顧大田之入室弟子。老人又云孫公之醫案曾未寓目，今得見古人手筆真夢想不到，快何如之，豈獨眼福而已也。又云此公心思靈巧，先祖亦曾言及，往往用藥有奧妙，看似數味卻有奇效，與時醫所常用之套藥迥別。當時雨田、惕人等諸名醫俱甚欽佩，每逢疑難雜症必紹介於孫公也，可見人之智慧大有不同。</p>
<p><u>辛亥仙誕日記</u></p>
<p><u>後人寶珍，勿輕示人。</u></p>

<h1>卷之一</h1>
<p>（案1）陸廷佐時熱症，邪伏募原治驗</p>
<p>陸廷佐，年五旬，乙丑五月。</p>
<p>時熱四日，頭痛身熱，舌苔膩白，胸悶，口乾而喜熱飲，脈俱沉象，邪伏募原。</p>
<p>蔓荊子（二錢）　防風（一錢半）　草蔻仁（一錢，煨）　檳榔（三錢）　焦穀芽（三錢）　秦艽（二錢）　廣藿香（一錢半）　陳皮（一錢半）　薑製厚朴（一錢半）</p>
<p>加生薑皮五分、蔥一大枝。</p>
<p>服後熱漸緩，胸稍寬，而頭痛、舌白未減，此邪仍未離膜原也。</p>
<p>又，復診方：</p>
<p>羌活（一錢半）　荊芥（一錢半）　淡豆豉（三錢）　製半夏（一錢半）　檳榔（二錢）　草果（八分，煨）　製厚朴（一錢半）　赤茯苓（一錢半）　甘草（六分）</p>
<p>加蔥白兩枚。</p>
<p>服此，頭不痛，熱又減，甚妥。</p>
<p>又，復診方：</p>
<p>午後大汗，熱勢漸退。主家因頭汗過多、四肢清涼，以為虛脫之象。余至，細繹病情：出汗未半刻，所以汗多者，因棉被過遏所致，非虛脫之汗也。況病者清爽，問答明白。表邪固從汗解，而裡熱亦從斯而退矣，否則，問答何能自如？而脈象惟有細數，並無虛脫之象。倘輕信旁言，自無主見，未免誤人。察脈審證，望色聽聲，於四診中悉心推索，庶幾得之矣。汗解後，用後方清其餘熱。</p>
<p>細生地（三錢）　丹皮（一錢半，炒）　麥冬（一錢半，去心）　生甘草（六分）　瓜蔞仁（三錢）　赤苓（一錢半）　陳皮（一錢半）　塊滑石（三錢）</p>
<p>加燈心三尺。</p>
<p>服後熱退身涼，舌胎從尖上漸退至舌心，胸亦不悶，惟不思食，此胃土未和也。</p>
<p>又，復診方：</p>
<p>鮮石斛（四錢）　生穀芽（三錢）　廣藿香（一錢半）　甘草（五分）　赤茯苓（一錢半）　白通草（八分）　新會皮（一錢半）　麥冬（一錢半）</p>
<p>服後漸能進粥，腹中漸疏，時有轉失氣。再劑，大便結糞一次未暢，原方加鮮首烏四錢。再劑，又大便一次，舌苔退清，食增睡安。後以養胃生津，調理而安。</p>
<p>（案2）姚心一時熱症，狂叫呼罵危篤治驗</p>
<p>姚心一，年近三旬。</p>
<p>時熱半月，人事不知，狂叫呼罵，不避親疏，諸醫束手，坐以待斃。其母寡居，獨此一子，索治於余。細按脈象，左寸、關數而帶滑，此熱邪入里，痰火壅閉。當清心、肝之火，佐以開竅豁痰，庶可圖其轉機。</p>
<p>川黃連（八分）　羚羊角（三錢，鎊）　天竺黃（一錢半）　南星（一錢，煨）　石菖蒲（八分）　黑山梔（一錢半）　熟半夏（二錢半）</p>
<p>加明礬八分、松蘿茶六分。</p>
<p>進藥後，人事頓知，口吐痰涎盈碗，後漸調理收功。</p>
<p>（案3）殷廷植右膝堅硬，寒著筋骨，幾成附骨治驗</p>
<p>殷廷植，年逾三旬，嘉慶乙丑八月。</p>
<p>左關、尺虛濡，肝腎素虧。右膝堅硬不散，寒著筋骨，屈而不伸，延綿五十日，穴近委中。若早為疏筋溫散，俾氣血流通，腫消筋疏，自爾行步自如。乃不此之求而概以涼血清火（外所敷者料亦涼藥），以致腫不退、筋不伸。附骨之虞何能免哉，不忍坐視，姑擬溫筋活血法以圖之。</p>
<p>陳牛筋（六錢，打扁）　鹿筋（六錢，打扁）　歸尾（一錢半）　懷牛膝（三錢）　宣木瓜（二錢）　獨活（一錢半）　紅花（一錢半）　川山甲（八分，炙）</p>
<p>用陳酒、河水各一盞半，先將牛、鹿二筋同煎至兩碗，再將後六味同煎至一碗服。</p>
<p>外用陳酒燉熱，烊化去油乳香、沒藥各四分，離火調沖和散，乘熱厚敷膝蓋，中間留一小孔，至一周時去藥。用青蔥二兩，香椽二兩，生薑二兩，三味煎湯，帶熱先熏後洗，避風拭乾，仍如前再敷，用皮紙蓋上，再以絹縛之。</p>
<p>服前方並敷藥後，覺膝蓋中溫暖松爽，稍能伸，筋脈漸有活動之機。再如前服，右膝之堅硬亦漸有柔軟之象。</p>
<p>五日後復診：用十全大補湯去黃耆，加熟附子。服十二劑而收全功。</p>
<p>（案4）雙林程宮培右耳常鳴七載，丸方調理</p>
<p>雙林程宮培，丸方。</p>
<p>右耳常鳴，七載以來苦無寧刻。細按脈象，左關虛弦，兩尺虛數。水火未濟，相火未靜，治宜養水濟火，俾火下降，則耳鳴自平，匪朝伊夕也。</p>
<p>西黨參（三兩）　炙黃耆（二兩）　大熟地（四兩）　歸身（二兩）　粉丹皮（一兩半，炒）　山萸肉（一兩半）　石菖蒲（一兩）　陳皮（一兩半）　靈磁石（二兩，煅紅醋淬七次）　遠志肉（一兩半，甘草水浸炒）　酸棗仁（一兩半，炒）　茯神（一兩半）　龍膽草（一兩，酒浸、焙）</p>
<p>上為細末，煉白蜜為丸，如桐子大。每服五錢，清晨淡鹽湯送下。</p>
<p>（案5）廣東董荊山左頭角並頤頰漫腫治驗</p>
<p>廣東南海董荊山，年逾四旬，嘉慶乙丑六月。</p>
<p>左頭角痛，並左頰漫腫，乃少陽風火上行，速宜疏解，防其嗌痛（嗌，音益，咽喉也）。</p>
<p>蔓荊子（一錢半）　防風（一錢半）　薄荷頭（五分）　川芎（八分）　象貝母（一錢半，去心）　甘菊（一錢半）　左牡蠣（二錢，煅）　甘草（五分）</p>
<p>加青蔥尖三枚。</p>
<p>外以透關散吹左鼻。</p>
<p>進前方兩劑全愈。</p>
<p>（案6）木川吳師瞻病後脾虛，幾成鼓脹治驗</p>
<p>木川吳師瞻，年三十三歲，乙丑八月。</p>
<p>病後脾虛，四肢、面目浮腫，腹大臍凸，腫及陰囊，鼓脹將成，幸未過投雜藥，尚可挽回造化。脈象虛弦，舌之兩旁有紫紅胎兩條，約各半寸。夜睡不久即醒，腹脹兼疼。病起月餘，食飲稍減。</p>
<p>黃耆皮（一錢半）　防風皮（一錢）　茯苓皮（一錢半）　陳皮（一錢半）　大腹皮（一錢半）　淡乾薑（一錢，炒）　廣藿梗（一錢半）　苡仁（五錢，炒）</p>
<p>加砂仁末三分，沖。</p>
<p>服一帖，夜能安睡，舌旁紫紅苔漸淡而短，進粥兩盞，腳背之浮急稍寬。</p>
<p>次日，原方去耆皮、防風、藿梗，加黨參、山藥、木香。再兩劑，眼泡之浮腫及腹之膨脹臍凸俱漸減，二便亦漸調。</p>
<p>又，復診方：</p>
<p>生黃耆（二錢）　西黨參（三錢）　建蓮肉（三錢，去心,炒）　炙草（八分）　茯苓皮（一錢半）　大腹皮（一錢半）　熟附子（五分）　炮姜（八分）　酸棗仁（一錢半，炒）　新會皮（一錢半）</p>
<p>服三劑，頭面浮腫減去大半，兩手亦然，大腹漸寬，非前之緊急可比，惟兩足未減。前次食粥甚少，且食後即脹而疼，自服予方，食飲日增而腹中不脹不疼、松爽易飢。</p>
<p>又，復診方：</p>
<p>生黃耆（二錢）　西黨參（三錢）　於白朮（一錢半，炒）　炙草（八分）　茯苓皮（一錢半）　制首烏（三錢）　熟附子（六分）　炮姜（八分）　當歸身（一錢半）　杜仲（二錢，炒）　砂仁（四分，研，沖）</p>
<p>加赤小豆三錢。</p>
<p>服三帖兩足浮腫十退七八，頭面兩手俱退，右腰覺疼，舌之兩旁紫紅苔已去大半，口舌稍碎卻不口乾，兩膝蓋之腫全消矣，陰囊腫亦退矣。</p>
<p>又，復診方：</p>
<p>用六君子湯加鮮石斛、麥冬。</p>
<p>服後腰疼、口瘡頓除，腫勢俱退。日飲粥四五次，每次三盞之外，另又蓮心、米粉之加，究嫌其太過，恐脾土將健而難以運化也。所以腹皮雖寬，而腹內尚未軟和，是以食後腹中覺響者非無因也。兩日內盜汗過多，其餘安妥。</p>
<p>又，復診方：</p>
<p>炙黃耆（二錢）　西黨參（三錢）　建蓮肉（三錢，去心，炒）　芡實（三錢，炒）　制首烏（三錢）　枸杞子（三錢）　女貞子（三錢）　歸身（一錢半）　北五味子（五分）　麥門冬（一錢半，去心）</p>
<p>服後，盜汗大減，舌苔始退，二便如常。午前食飯，酉後飲粥。數日間，精神健旺。後以八珍湯去川芎，加黃耆、杜仲、續斷、砂仁調理收功。</p>
<p>（案7）陸森萬舅兄喘咳屢發，體虛感冒治驗</p>
<p>舅兄陸森萬，嘉慶癸亥十一月。</p>
<p>喘咳舊病，復感新寒，正雖虛而邪則實，自宜先散。</p>
<p>黑蘇子（三錢，研）　防風（一錢半）　熟半夏（一錢半）　桔梗（八分）　生甘草（五分）　橘紅（八分）　川桂枝（一錢）　杏仁（三錢）</p>
<p>加銀杏十四粒，去心衣。</p>
<p>服一劑，喘咳減半，自覺氣由胃而升，兩太陽作痛。</p>
<p>復診用防風、羌活、前胡、熟半夏、旋覆花（各一錢五分）　蘇子、杏仁（各二錢）　甘草（五分）　銀杏（十四粒）　煨姜（八分）</p>
<p>兩劑而安。</p>
<p>又，十二月十五日診：</p>
<p>風痰上壅，喘哮聲急，脈象沉細，氣逆不能臥，議用代赭旋覆法。</p>
<p>旋覆花（三錢，生絹包）　熟半夏（二錢）　代赭石（三錢，煅）　杏仁（三錢）　海浮石（三錢）　海蛤粉（三錢）　前胡（一錢半）　橘紅（一錢）</p>
<p>加煨姜八分、白蘿蔔汁半酒杯沖。</p>
<p>服後喘定哮平，脈亦漸起，進粥安妥，再劑而痊。</p>
<p>（案8）予大子於九種痘之後感冒咳嗽治驗</p>
<p>予大子鶴生，四歲，於嘉慶甲子三月初六日。</p>
<p>延種痘王云湘，辰刻下苗，至酉時即噴嚏三聲。十一日見標，晚間身微熱。次日標點見於人中。至十三四日又增十有餘粒，身熱漸退，食飲如常，睡臥安寧，痘粒肥大漿足。至二十日漸回，通計痘粒十有四粒。至二十四日，冒風身熱，少有咳嗽。服疏散藥一劑，汗出熱退，而咳嗽愈甚，頻咳不止。又用：</p>
<p>前胡（八分）　杏仁（一錢半）　黑蘇子（一錢半，炒）　海蛤粉（二錢）　橘紅（八分）　桔梗（五分）　生甘草（四分）</p>
<p>午後服此安睡，至點燈後並未咳嗽，至雞鳴方咳嗽，約減其半。</p>
<p>次日，原方內前胡減去三分，再劑而咳嗽全愈。</p>
<p>（案9）襟兄蔣奎光乃郎外感身熱，腹膨夾食治驗</p>
<p>蔣奎光襟兄之子，六歲，嘉慶甲子八月。</p>
<p>身熱有汗，五日未解，兼之腹膨，脈象浮緩。風邪外束，食飲中停。治宜表裡疏通，俾邪外達為妥。</p>
<p>蔥汁炒荷葉（二錢，取解肺肝風熱）　防風（一錢半）　楂肉（三錢，炒）　麥芽（三錢，炒）　青蒿子（一錢半）　枳殼（一錢半，炒）　赤苓（一錢半）　甘草（四分）　車前子（一錢半，炒研）</p>
<p>加雞內金一枚，炙。</p>
<p>服一帖，身熱大減，食滯未消，大便欲解未解已三四日矣。</p>
<p>又，復診方：議和中潤燥法。</p>
<p>廣藿香（一錢半）　焦穀芽（二錢）　麻仁（三錢，研）　杏仁（二錢，研）　油當歸（一錢半）　赤茯苓（一錢）　枳殼（一錢，炒）　甘草（四分）</p>
<p>服後便解身涼，腹中松爽，食進睡安而痊矣。</p>
<p>（案10）黃云泉咽痛聲啞，風火上炎治驗</p>
<p>黃云泉</p>
<p>懸雍垂下，咽痛聲啞，風火上炎，治在輕清。</p>
<p>荊芥穗（一錢半）　防風（一錢半）　元參（二錢）　馬勃（五分，押煎）　廣橘紅（八分）　桔梗（八分）　甘草（五分）</p>
<p>外用自制「紅爐雪」吹喉。</p>
<p>服一劑全安。</p>
<p>（案11）徐州王巨川腰腿痠疼，寒濕內侵治驗。</p>
<p>徐州王巨川，年五旬，甲子仲冬。</p>
<p>腰腿痠痛，偏於右畔。寒濕內郁，此脈之所以沉遲而獨見於右也。法宜溫通。</p>
<p>油松節（三錢，打碎）　全當歸（二錢）　桂枝（二錢）　絲瓜絡（二錢）　制香附（三錢）　川續斷（三錢，炒）　杜仲（三錢，炒）</p>
<p>加陳酒一盞、河水一盞和勻，同煎服。</p>
<p>外用：蔥（三兩）　生薑（三兩）　大皂角（三枝）　木瓜（二兩），煎數滾，帶熱熨洗。</p>
<p>服藥並熨後，痠痛十去其五。</p>
<p>又，復診方：</p>
<p>獨活（二錢，蔥汁炒）　穭豆皮（三錢，酒炒）　熟附子（一錢二分）　杜仲（三錢，鹽水炒）　當歸（二錢）　懷牛膝（三錢）　虎脛骨（三錢，炙）　木瓜（三錢）</p>
<p>進兩劑，腰腿痠痛十減七八，再兩劑而全瘳矣。</p>
<p>（案12）休寧葉汝良兩肩疼痛，筋脈抽掣治驗（附藥酒方）</p>
<p>休寧葉汝良，年五十七歲。</p>
<p>兩肩疼痛，不能舉動。皆由寒濕鬱於經絡，以致筋脈抽掣。病經半載，脈象虛細。先宜溫疏，再商善後。</p>
<p>制香附（三錢）　熟附子（一錢半）　蘇木節（三節）　紅花（一錢半）　片薑黃（三錢）　茅山術（一錢半，炒）　絲瓜絡（三錢，酒炒）　木瓜（一錢半）　全當歸（二錢）</p>
<p>加虎脛骨三錢，炙。</p>
<p>服兩帖，肩肘疼痛俱減三分。</p>
<p>復診：原方去紅花、茅朮，加白芍（一錢半），嫩桑枝（一兩）。</p>
<p>服四劑，疼痛大減。</p>
<p>繼用藥酒方附後，甲子年十二月望日定。</p>
<p>西黨參（—兩）　生黃耆（—兩）　歸身（—兩）　獨活（—兩）　片薑黃（—兩）　蘇木節（—兩）　續斷（—兩）　松節（—兩）　五加皮（—兩）　宣木瓜（—兩）</p>
<p>凡浸酒規則，大率以一兩之藥可浸一斤之酒。或略為增減，亦未始不可。</p>
<p>上藥十味，用「原福珍」十斤浸之。先以夏布袋貯藥，線扎，置酒內。約十日後，每晚燉熱量飲。</p>
<p>服此藥酒，疼痛若失，大為合宜。</p>
<p>於乙丑二月望日復診，仍將前方去獨活、木瓜，加陳皮、白芍各一兩，再浸一料，服之可收全功。</p>
<p>（案13）常熟金文彩筋骨疼痛，手足不能舉動治驗（附藥酒方）</p>
<p>常熟金文彩，年五旬，乾隆乙卯季春。</p>
<p>遍身筋骨疼痛，手足不能舉動。病經年餘，諸醫罔效，特求治於余。當以氣血並補之劑，佐以疏筋、卻濕、祛風為法，服後頗妙。因用浸酒之藥，取其常服，以拔病根。服後方一料，果然全愈，快甚！快甚！</p>
<p>西黨參（一兩五錢）　於白朮（一兩五錢，炒）　全當歸（一兩半）　鱉甲（一兩）　虎脛骨（一兩半，炙）　甘枸杞（一兩五錢）　片薑黃（五錢）　羌活（一兩）　懷牛膝（一兩半）　川萆薢（一兩）　油松節（一兩半）　秦艽（一兩半）　晚蠶沙（一兩）　川桂枝（七錢）　茄根（一兩）　防風（一兩）　蒼耳子（一兩）　防己（五錢）</p>
<p>上藥十八味，用「原福珍」酒二十斤。用本色夏布袋盛藥，線扎，浸酒內半月，看藥味透出，即可開飲。晚間隨量飲之，善飲者早上少少飲些亦可。</p>
<p>（案14）王南喬時熱誤治垂危救蘇之驗（並附病原）</p>
<p>王南喬，時熱危證治驗，並附病原。</p>
<p>據述感時邪於房勞之後，他醫指為夾陰傷寒，即用桂枝、柴胡等疏散之。因壯熱未解，又用犀角地黃湯。不第熱未解而反增氣逆，更醫。醫因其氣逆，隨用代赭旋覆湯。後又作奔豚治者，不一而足。甚至病者頭搖聲喘，欲溲不能，二目直視，懶於言語，醫又用沙參、生地、當歸、棗仁、茯神、百合、石決明等以防虛脫，不應。次日，原方加黨參、熟地、沉香等，病勢沉重，危在頃刻，主家固然張皇，醫者亦伎窮力竭，方束手而回，以為無救也。</p>
<p>於嘉慶乙丑四月二十二日二鼓扣門延診，適先君子就寢，命予往視。及進門，有同道薛先生正在立方，主家即請予登樓診視。身微熱，胸按則痛，二目直視，問之不答。據述心內明白，懶於言語，故原能伸舌也，其舌胎邊白中黃。看畢下樓，前醫已去，予當立方案於下：</p>
<p>時熱三候，熱邪內蘊，痰火鬱閉，時而上逆則蹙頞頭搖，時而下奔則轉脬甚急。脈則右寸、關細數而滑，左關、尺弦細。知其痰火鬱閉，升降不靈也，擬用黃連湯合小陷胸湯加減之。</p>
<p>川黃連（六分）　熟半夏（一錢半）　乾薑（一錢）　瓜蔞全（三錢）　炙甘草（六分）　塊滑石（三錢）　知母（一錢半）　廣陳皮（一錢）</p>
<p>加白蘿蔔汁半酒杯，沖。</p>
<p>立方後，隨閱前醫方，其方即伊徒之原方去生地、百合，加白芍、五味子，如是而去。其方未用，當服予方一劑，病勢頓減，並不頭搖氣喘，進粥一盞半，且能臥，諸恙俱緩，妙哉！妙哉！</p>
<p>二十三日，原方去陳皮、蘿蔔汁，加麥冬、燈心，服後小便通暢，舌尖苔漸退，食粥漸增，大便六日未解。</p>
<p>先君子往診，二十四日仍用黃連湯全方。煎好去渣，臨服加生大黃（一錢），置碗內，蓋少頃，服之。服後大便一次甚多，先硬後耎，色帶老黃。自覺爽快，食粥又加，神識漸清。</p>
<p>二十五日，先君子用二陳湯加生穀芽、乾薑、遠志肉、麥冬、黑山梔；加藕二兩。和胃安神，兼清餘邪。服後舌苔漸退其半，二目亦覺活動。</p>
<p>二十六日，原方去乾薑、遠志，加鮮石斛、苡仁、藿梗。服之食粥又增，小便色淡而長，夜漸能安寐。</p>
<p>又，復診方：病後脾胃漸和，胃津未復，議清養胃陰法。</p>
<p>細生地（三錢）　花粉（一錢）　大麥冬（一錢半）　茯神（一錢半）　生穀芽（五錢）　陳皮（一錢半）　廣藿梗（一錢半）　山梔（一錢半，炒）</p>
<p>又，大便五六日未解，用潤燥之劑仍有欲解不解之勢，轉失氣時下。用潤燥法，加元明粉，大便結糞始下，胃氣和而飲食倍增。</p>
<p>二原地（三錢）　制首烏（三錢）　柏子仁（二錢）　麻仁（二錢）　廣木香（一錢）　川續斷（二錢）　懷牛膝（一錢半）　遠志（一錢半）　西黨參（三錢）</p>
<p>臨服加元明粉八分，沖。</p>
<p>又，大便已解，體虛脈耎。用六君子湯，去白朮，加山藥、杜仲、木瓜、懷牛膝、建蓮肉，服後可以起身，稍可步行。</p>
<p>又，用益氣養營之劑，陰陽並調。</p>
<p>西黨參（三錢）　炙黃耆（三錢）　制首烏（三錢）　玉竹（三錢）　懷牛膝（一錢半）　枸杞子（三錢）　益智仁（三錢）　歸身（一錢半）</p>
<p>加建蓮肉四錢。</p>
<p>服後精神爽健，安臥如常。</p>
<p>又，再以壯水滋木法：</p>
<p>大熟地（三錢）　制首烏（三錢）　歸身（一錢半）　白芍（一錢半，炒）　女貞子（三錢）　川續斷（二錢）　杜仲（三錢，炒）　芡實（三錢，炒）　遠志肉（一錢半，炒）　淨砂仁（八分）</p>
<p>加桂圓肉七枚。</p>
<p>恙後食飲日增，精神健旺。回想一月以前，不獨服藥者稱快也。服數劑後，繼以丸方調理收功。</p>
<p>丸方：素有滑精病，今大病後，正氣漸旺，肝腎虛火妄動，小便後稍有精出，法宜扶正為最。</p>
<p>西黨參（四兩）　黃精（四兩）　大熟地（四兩，砂仁五錢同搗）　元武板（三兩，炙）　炙鱉甲（三兩）　芡實（三兩，炒）　山萸肉（二兩）　遠志肉（一兩半）　線魚鰾（三兩，炒珠）　茯苓（二兩）　牡蠣粉（三兩，煅）　炙甘草（一兩半）　新會皮（二兩）</p>
<p>上為細末，煉白蜜為丸，如桐子大。每服五錢，清晨淡鹽湯送下。</p>
<p>（案15）朱氏子痘出兩朝，譫語咬牙，毒火內壅治驗（附水痘註上）</p>
<p>朱氏子，九歲，出痘於嘉慶乙丑二月二十日。</p>
<p>痘放兩朝，身熱神昏，點粒乾紅，譫語妄言，腹痛咬牙，大便三日不解。毒火內壅，痘之極險者也，速宜松毒，俾痘點透發，庶可圖也。</p>
<p>附：水痘　凡出水痘，先十數點。一日後，其頂尖有水泡。二日、三日，又出漸多。四日，渾身作癢，瘡頭皆破，微加壯熱即收矣。水痘要忌發物，七八日乃痊。</p>
<p>紫草茸（二錢）　生大黃（三錢）　荊芥穗（二錢）　桔梗（一錢）　牛蒡子（一錢半，炒）　赤芍藥（一錢半，炒）　小青皮（一錢）　地丁（一錢半）　人中黃（八分）　山楂肉（四錢，炒）　蟬衣（一錢半，去足）</p>
<p>加元荽三錢、蘆根一兩五錢、香蕈三錢。</p>
<p>進藥後，大便結糞兩次，煩躁譫語頓平。</p>
<p>又，三朝方：痘點漸起，天庭、兩顴漸增，卻不攢簇。口乾，舌中苔黃。大小便通，食飲尚不大貪。神識安靜，手足心尚未齊到。宜擬清火化毒法，冀其點齊。</p>
<p>犀角尖（八分，鎊）　羚羊角（一錢半，鎊）　紫草茸（二錢）　連翹（一錢半）　牛蒡子（一錢半，炒）　枳殼（一錢）　赤芍藥（一錢半，炒）　紅花（八分）　小青皮（一錢）　山楂肉（三錢，炒）　生甘草（八分）　桔梗（一錢）</p>
<p>加筍尖五錢、蘆根一兩五錢、地龍干五條。</p>
<p>又，四朝方：進昨藥，點齊熱緩，食貪睡安，險痘漸轉之象也。</p>
<p>犀角尖（一錢，鎊）　羚羊角（一錢半，鎊）　連翹（一錢半）　丹皮（一錢半，炒）　牛蒡子（一錢半，炒）　人中黃（八分）　桔梗（一錢）　元參（二錢）　小青皮（一錢）　山楂炭（三錢）　麥冬（一錢半，去心）</p>
<p>加鯽魚一大尾，洗去腸肚，筍尖五錢、蘆根二兩，去節。</p>
<p>又，五朝方：痘點放白，面胖眼漸封。舌苔轉淡黃，大腹時疼，兼之屎氣。宜以活血解毒，冀其起脹，少佐通幽之法。</p>
<p>小生地（五錢）　丹皮（一錢半，炒）　羚羊角（三錢，鎊）　黃連（六分）　人中黃（八分）　連翹（一錢半）　赤芍藥（一錢半，炒）　元參（二錢）　皂角刺（一錢）　桔梗（一錢）　當歸全（一錢半）</p>
<p>加鯽魚一大尾、筍尖五錢、蘆根二兩，去節，元明粉一錢，沖。</p>
<p>據述，元明粉未服。自不知醫而執意不服，殊屬可嗤。</p>
<p>又，六朝方：進藥後，頭面先出者飽滿，眼封，安睡。舌苔漸退，口唇滋潤，內外平靜。飽滿、色潤，外象平也；安睡，舌胎退，口唇潤，內象平也。所嫌者，腹稍痛，便仍秘，總由元明粉未遵方服。今因行漿時，卻又不便用矣，恐反招傍議。</p>
<p>小生地（五錢）　羚羊角（三錢，鎊）　小川連（六分）　丹皮（一錢半，炒）　制殭蠶，一名天蟲（一錢半）　皂角刺（一錢）　小青皮（一錢）　連翹（一錢半）　川山甲（四分，炙）　肥知母（一錢半）　人中黃（八分）　桔梗（一錢）</p>
<p>加鯽魚一大尾、麻菇三錢、蘆根二兩，三味煎湯代水。</p>
<p>又，七朝方：頭面漿行半足，頂漸充而根漸附，氣血將交之象。下體方有行漿之勢，出有先後，應當如此。眼封有淚，所嫌者自己撥開左眼並鼻；所喜者神靜安睡、能食、唇潤、舌苔十去七八矣。大便未解，仍然腹疼，正在行漿，未便疏泄。如前服余之元明粉，何至於此。</p>
<p>生黃耆（一錢半）　防風（七分）　小生地（六錢）　川連（七分，酒炒）　羚羊角（三錢，鎊）　連翹（一錢半）　制殭蠶（三錢）　桔梗（一錢）　皂角刺（七分）　丹皮（一錢半，炒）　香白芷（三分）　陳皮（一錢）　生楂肉（三錢）　人中黃（八分）</p>
<p>加雄雞頭一個，劈開，蘆根一兩半，去節，二味煎湯代水。</p>
<p>又，八朝方：頭面漿足，人中左右已有漸結糖心者，下部陽物亦然。上下相應，至胸背以下，約有半足之意。能食安睡，唇舌滋潤。雖覺口乾、腹疼，而大便已有欲解之意，卻不足慮。</p>
<p>西黨參（一錢半）　生黃耆（一錢半）　羚羊角（二錢，鎊）　川連（七分，酒炒）　制殭蠶（三錢）　香白芷（三分）　生楂肉（二錢）　桔梗（一錢）　肥知母（二錢）　人中黃（八分）　赤芍藥（一錢半，炒）　元參（三錢）</p>
<p>加鯽魚一大尾、蘆根一兩半，二味煎湯代水。</p>
<p>又，九朝方：人中左右、兩顴漸有回意，鼻上擦破五六粒，大便六七日未解，清晨解結糞甚多，唇舌俱潤，能食，睡臥安寧。</p>
<p>北沙參（二錢）　生黃耆（二錢）　丹皮（一錢半，炒）　地骨皮（一錢半）　川黃連（六分，酒炒）　人中黃（六分）　制蠶（二錢）　生山楂（二錢）　肥知母（一錢半）　大麥冬（一錢半）　元參（三錢）　新會皮（一錢）　桔梗（一錢）</p>
<p>加鯽魚一大尾、蘆根一兩，去節。</p>
<p>眼封俱開，卻嫌其早。幸自己撥開，尚可原也。或順痘亦可，如險痘至此眼開非所宜也。正理總以十二朝開眼為是。</p>
<p>又，十朝方：正值回漿，發物宜忌。補脾利水，助其收靨。</p>
<p>覺兩目稍疼，究嫌開早之故。</p>
<p>北沙參（二錢）　山藥（二錢，炒）　生苡仁（三錢）　丹皮（一錢半，炒）　桑白皮（一錢半）　黃芩（一錢半）　地骨皮（一錢半）　麥冬（一錢半，去心）　生甘草（五分）　陳皮（一錢半）</p>
<p>加炒糯米百粒，絹包煎，米倒河內。</p>
<p>又，十一朝方：面部俱回，惟頭頂及腿足、兩手尚未回也。</p>
<p>額與足遲靨者輕，額與足先靨者重。</p>
<p>西黨參（二錢）　制首烏（二錢）　二原地（三錢）　茯苓（一錢半）　薏苡仁（三錢，炒）　甘草節（八分）　天花粉（一錢）　甘菊（一錢）　廣皮白（八分）</p>
<p>加糯米百粒、荷蒂一枚。</p>
<p>又，十二朝方：面部俱靨，頭頂及兩腿四肢漸有回意。</p>
<p>音清能食，睡臥安寧，神靜氣爽，唇舌滋潤，佳象也。所嫌者，面上將靨，任意剝落，防其餘毒。</p>
<p>西黨參（二錢）　於白朮（一錢，土炒）　山藥（二錢，炒）　茯苓（一錢半）　二原地（二錢）　地骨皮（一錢半）　丹皮（一錢半）　甘菊（一錢）　麥門冬（一錢半，去心）</p>
<p>加燈心三十寸。</p>
<p>又，十三朝方：腰腿四肢漸轉靨色，覺周身稍癢。</p>
<p>北沙參（二錢）　於白朮（一錢半，炒）　茯苓（一錢半）　苡仁（四錢，炒）　甘草節（八分）　金銀花（一錢半）　丹參（二錢）　貝母（一錢半，去心）　懷牛膝（一錢半）</p>
<p>加荷蒂一枚。</p>
<p>又，十四朝方：下半身十靨其六七，唯腳背心與頭頂處尚未靨也。頭面結痂，十脫七八，約有大半自剝者。幸痂落有托衣，瘢色紅潤，唇舌滋潤，能食安臥。</p>
<p>薏苡仁（四錢，炒）　山藥（三錢，炒）　茯苓（一錢半）　半夏曲（一錢半，炒）　懷牛膝（一錢半）　甘菊（一錢）　銀花（一錢半）　地骨皮（一錢半）　甘草節（八分）</p>
<p>加荷蒂一枚。</p>
<p>又，十五朝方：通體俱靨，大便日一次。</p>
<p>玉竹（三錢）　淮山藥（三錢，炒）　苡仁（三錢，炒）　茯神（一錢五分）　遠志（一錢半，炒）　地骨皮（一錢半）　銀花（一錢半）　貝母（一錢五分）　陳皮（一錢）</p>
<p>加荷蒂一枚。</p>
<p>又，十六朝方：原方再劑。</p>
<p>十七朝落痂調理：醒後汗多。</p>
<p>用建蓮肉、苡仁（各三錢）　柏子仁、川貝、銀花、茯苓（各一錢五分）　炙黃耆（二錢）　陳皮（一錢）</p>
<p>加紅棗四枚。</p>
<p>進五六劑而收全功。</p>
<p>（案16）王月軒次子七歲布痘，並女出痘治驗</p>
<p>王月軒次子，七歲，布痘於嘉慶乙丑三月二十一日。</p>
<p>初標。</p>
<p>身熱兩日，腹痛噴嚏。兩顴花紋過現，左顴下有一二點。汗多口乾，大便三日未解，今晨解溏糞些少，自覺肛門內有結糞欲解不解，時有轉失氣。雖頭疼身熱，卻不壯熱，神識清爽，順痘之象也。第汗多、體弱，不宜過表。</p>
<p>小便色白，熱邪尚郁。</p>
<p>前胡（一錢半）　蟬衣（一錢，去足）　荊芥穗（一錢半）　山楂肉（三錢，炒）　桔梗（八分）　枳殼（一錢半，炒）　牛蒡子（一錢，炒）　生甘草（五分）</p>
<p>加青蔥一枝。</p>
<p>又，初朝方：痘點將放，陸續漸增，最為妥當。但體弱之痘，宜於預為留神。</p>
<p>紫草茸（一錢半）　荊芥穗（一錢半）　蟬衣（一錢半，去足）　桔梗（一錢）　牛蒡子（一錢半，炒）　小青皮（一錢）　紅花（八分）　連翹（一錢半，去心）　山楂炭（三錢）　生甘草（五分）</p>
<p>加茅根四錢、生大黃一錢，泡服，因大便欲解未解。</p>
<p>昨小便清白，服此後小便轉紅色，熱邪下降。</p>
<p>又，兩朝方：頭面點粒疏朗，口角數粒明潤圓淨。手、足、面俱到，惟腳心尚未。腹仍稍痛，大便仍欲解未解。唇舌俱潤，舌中稍帶黃色。取其神清氣爽，飲食睡臥安寧，不足慮也。當擬解表清裡，冀其透發。</p>
<p>紫草茸（一錢半）　地丁（一錢）　當歸尾（一錢）　桔梗（一錢）　小青皮（一錢）　蟬衣（一錢，去足）　人中黃（八分）　荊芥（一錢半）　赤芍藥（一錢，炒）　楂炭（三錢）　生大黃（一錢）</p>
<p>加茅根四錢、筍尖三錢、元明粉八分，沖。</p>
<p>如未服藥前大便已解，即將大黃、元明粉去之。</p>
<p>次日往診，據云未服藥大便已解，腹亦不痛。</p>
<p>又，三朝方：痘點將齊，便解痛止，毒火漸鬆，服藥應手，險勢已轉。</p>
<p>小便仍紅且膩，濁氣下降。</p>
<p>羚羊角（一錢半，鎊）　丹皮（一錢半，炒）　全當歸（一錢）　紫草（一錢半）　江枳殼（一錢半，炒）　木通（七分）　小青皮（一錢）　白芷（五分）　山楂炭（三錢）　蟬衣（一錢，去足）　桔梗（八分）</p>
<p>加蘆根五錢，去節，筍尖五錢、麻菇二錢。</p>
<p>又，四朝方：服昨藥，飲食大進，睡臥安寧，小便清白，唇舌滋潤，微苔漸退。案云：頂白根紅，氣血將分，宜以活血解毒，望其起脹。</p>
<p>細生地（三錢）　羚羊角（一錢半，鎊）　黃芩（一錢半，炒）　紅花（八分）　山楂肉（三錢，炒）　人中黃（八分）　制蠶（一錢）　角刺（一錢）　白通草（八分）　香白芷（五分）　陳皮（一錢）</p>
<p>加鯽魚一大尾，洗淨腸肚，蘆根八錢，去節，筍尖五錢、口蘑三錢，四味煎湯代水。</p>
<p>又，五朝方：正值放白行漿之際，宜擬化毒中兼之清涼可也。</p>
<p>因其順痘，眼卻未封。但正值行漿之時，不可因其靜坐而弄其笑。勿因眼開而與物戲耍，以致精神不能內固。雖系順症，亦宜防之。</p>
<p>細生地（四錢）　羚羊角（一錢半，鎊）　丹皮（一錢半，炒）　地骨皮（一錢半）　制殭蠶（一錢半）　川山甲（三分，炙）　角刺（一錢）　生甘草（八分）　小青皮（一錢）　塊滑石（三錢）　川芎（六分）</p>
<p>加鯽魚一大尾、蘆根一兩，去節，筍尖五錢。</p>
<p>又，六朝方：因其行漿，故周身稍覺其疼，飲食如常，睡臥安寧，唇舌滋潤，頂漸充而根漸附。宜擬托裡清火，稍加解毒治之。</p>
<p>頭面漿行八九，因其表虛微汗，托而清之。</p>
<p>生黃耆（一錢半）　防風（三分）　川黃連（四分，陳酒一滴焙）　丹皮（一錢半，炒）　人中黃（八分）　連翹（一錢半，去心）　制殭蠶（二錢）　桔梗（八分）　香白芷（四分）　楂肉（三錢，生）　川山甲（三分，炙）</p>
<p>加雄雞頭一個、蘆根一兩二錢，去節，煎湯代水。</p>
<p>又，七朝方：頭面漸回，下體尚未充足也。</p>
<p>北沙參（二錢）　細生地（四錢）　羚羊角（一錢半，鎊）　丹皮（一錢半，炒）　懷牛膝（一錢半）　黑山梔（一錢半）　人中黃（八分）　滑石（三錢）　新會皮（一錢）</p>
<p>加糯米二百粒，生絹袋扎煎。</p>
<p>又，十朝方：進前方兩帖，停藥一日，通身俱回，惟腳背尚有幾粒未靨。食飲大進，便調睡安，唇舌滋潤，喜笑如常。案云：漿回痘靨，清理餘邪，再為議補。</p>
<p>苡仁（五錢，炒）　金銀花（一錢半）　土貝母（一錢半，去心）　麥冬（一錢半，去心）　陳皮（一錢）　甘草節（六分）　荊芥穗（三分）　茯苓（一錢半）</p>
<p>加大南棗四枚，去核，糯米百粒，絹袋扎煎。</p>
<p>服兩劑痂落體健，用沙參、黃耆、山藥、苡仁、陳皮、制首烏、二原地、歸身，加雞內金三分，調補四劑而安。</p>
<p>王月軒女，五歲，四月十九日。</p>
<p>發熱三日漸緩，頭疼，口稍渴，小便赤，大便溏。案云：身熱顴紅，痘象也。</p>
<p>羌活（一錢）　防風（一錢）　荊芥穗（一錢半）　生甘草（四分）　蟬衣（一錢半，去足）　桔梗（五分）　江枳殼（一錢半，炒）　六神麯（三錢，炒）　赤苓（一錢半）</p>
<p>加蔥白兩枚。</p>
<p>初朝方：頭面、四肢、胸背痘點俱見，惟右臂背兩處攢簇，而面部、胸膛尚屬勻淨，飲食如常，唇舌滋潤，稍有白胎，口微渴，神識清爽。案云：點紅色滯，正在放標，速宜解肌，冀其疏透。</p>
<p>前胡（一錢半）　荊芥穗（一錢半）　升麻（四分）　赤芍藥（一錢，炒）　枳殼（一錢半，炒）　赤茯苓（一錢半）　紅花（八分）　小青皮（八分）　蟬衣（一錢，去足）　桔梗（五分）　連翹殼（一錢半）</p>
<p>加元荽八分、茅根五錢。</p>
<p>兩朝方：進昨方，上半夜稍有煩躁，下半夜即安睡，口渴喜飲，卻不過渴，唇舌滋潤，舌中略帶黃苔。昨晚大便結糞一次，今午又一次。案云：點漸增而色亦漸轉，擬疏解法，以俟其齊。</p>
<p>紫草茸（一錢半）　地丁（一錢）　紅花（八分）　生甘草（五分）　牛蒡子（一錢半，炒）　連翹（一錢半）　知母（一錢半）　熟石膏（四錢）　小青皮（一錢）　桔梗（八分）　楂肉（三錢。炒）　荊芥穗（一錢半）</p>
<p>加茅根五錢、筍尖四錢。</p>
<p>三朝方：諸恙漸減，手足心痘點齊到，飲食如常，大便微溏，小溲色赤。案云：攢簇已松，毒火漸透，治宜清解。</p>
<p>羚羊角（一錢半，鎊）　紫草茸（一錢）　黃芩（一錢半）　丹皮（一錢半，炒）　人中黃（五分）　牛蒡子（一錢半，炒）　桔梗（八分）　連翹（一錢半）　赤茯苓（一錢半）</p>
<p>加蘆根一兩、筍尖五錢。</p>
<p>四朝方：涼血解毒。</p>
<p>細生地（五錢）　羚羊角（一錢半，鎊）　丹皮（一錢半，炒）　連翹（一錢半）　小青皮（一錢）　制殭蠶（一錢半）　花粉（一錢）　桔梗（八分）　全當歸（五分）　赤芍藥（一錢，炒）　川芎（五分）</p>
<p>加活水蘆根一兩二錢，去節，筍尖五錢、鯽魚一大尾，洗淨腸肚，三味煎湯代水。</p>
<p>五朝方：頭面先見者漿足，並有一二粒起糖心者。肩背處有半足者，下體亦有未行漿者，並有起脹未透者。眼雖未封而有淚，並不腫。飲食睡臥如常，唇舌滋潤。案云：漿水已有半足者，治須涼血清火，以暢氣機。</p>
<p>細生地（五錢）　川黃連（四分）　丹皮（一錢半，炒）　制蠶（一錢半）　地骨皮（一錢半）　大麥冬（一錢半，去心）　滑石（二錢）　甘草（八分）　香白芷（五分）　山楂肉（三錢，炒）　山梔（一錢，炒）　青皮（八分）</p>
<p>加鯽魚一大尾、蘆根一兩五錢，去節。</p>
<p>六朝方：漿來充足，點點桃葩杏萼，顆顆玉粒金珠。第血熱之痘，毒火宜於清透，末後又須養陰。俾氣血歸元，方為善治之法。</p>
<p>生黃耆（三錢）　川黃連（四分）　連翹（一錢半）　制蠶（一錢）　皂角刺（四分）　霜桑葉（一錢半）　陳皮（一錢）　白芷（五分）　人中黃（六分）</p>
<p>加糯米百粒，生絹袋包紮，蘆根八錢，去節。</p>
<p>七朝方：面部將靨，下部尚有未回者，宜托而清之。</p>
<p>西黨參（二錢）　薏苡仁（四錢，炒）　茯苓（一錢半）　丹皮（一錢半，炒）　人中黃（五分）　白通草（八分）　生地（三錢）　滑石（二錢）　黑山梔（一錢半）</p>
<p>加糯米百粒，絹包，燈心三尺。</p>
<p>服此，下部俱回，繼以養陰。順痘也，至此不服藥矣。</p>
<p>（案17）曹宏章子念歲布痘險症治驗（附先大人雨香公論紅曲）</p>
<p>曹宏章子，年二十歲。</p>
<p>布痘於嘉慶六年二月二十日，放標日大便一次，故未用大黃。案云：痘系一朝，色滯頂平，毒火內郁，治宜疏散。</p>
<p>荊芥穗（二錢）　防風（二錢）　蟬衣（一錢半，去足）　牛蒡子（一錢半，炒）　連翹殼（一錢半）　桔梗（一錢）　青皮（一錢）　山楂肉（三錢，生用）　紅花（一錢）</p>
<p>加元荽一錢、茅根三錢。</p>
<p>服藥後熱退。</p>
<p>兩朝方，案：色滯頂平，脈象虛數，毒火未透，仍宜升散。</p>
<p>荊芥穗（一錢半）　防風（一錢半）　牛蒡子（一錢半，炒）　蟬衣（一錢半，去足）　連翹殼（一錢半）　葛根（一錢半）　紫草茸（三錢）　青皮（一錢）　生山楂（三錢）　紅曲（三錢）</p>
<p>加蘆根三錢、豬尾血半小杯，入冰片二釐，和勻絞汁，沖。</p>
<p>先大人曰：「紅曲一物，寓神奇於平淡，用之得法，不啻仙丹。故治脾胃營血以及跌打損傷、下痢赤白、產後惡露者，每多取效。」而予於痘症中亦嘗用之，取其活血和血，得造化自然之妙也。奈庸工少見多怪，以為「本草」並無治痘之說，妄加誹謗，而主家亦誤聽其言，直置妙藥於無用之地，而予竟不便概用矣。雖然命寄於我，藥由我用，豈以俗議而致令紅曲受屈也。後於《痘科鍵》中有喜用紅曲者，足見紅曲之治痘非予一人之偏見，快甚！快甚！八十老人我舟孫廷問識。</p>
<p>三朝方，案：平者漸起，滯者漸活，但脈虛無力，恐行漿時不能充足耳。</p>
<p>羚羊角（三錢，鎊）　丹皮（一錢半）　桔梗（一錢）　人中黃（一錢）　牛蒡子（二錢，炒）　紅花（八分）　青皮（八分）　馬勃（一錢）　連翹殼（一錢半）</p>
<p>加蘆根八錢、筍尖五枚，仍用豬尾膏沖。</p>
<p>四朝方：點齊，無別證，只大便三日不解。此係病狀，非案也，下仿此。</p>
<p>羚羊角（三錢，鎊）　金線生樓（二錢）　桔梗（一錢）　丹皮（一錢半）　人中黃（一錢）　牛蒡子（二錢，炒）　殭蠶（三錢，炙）　地丁（二錢，洗）　紫草茸（三錢）　連翹殼（一錢半）</p>
<p>加桑芽百粒、蘆根一兩、筍尖三枚、鯽魚兩尾，洗淨腸肚。</p>
<p>五朝方：放白行漿。</p>
<p>小川連（八分）　羚羊角（三錢，鎊）　小生地（三錢）　丹皮（一錢半）　殭蠶（三錢，炙）　川木通（一錢半）　人中黃（一錢）　杏梗（一錢）　角刺（一錢）　赤芍（一錢半）</p>
<p>加桑芽百粒、筍尖三枚、鯽魚兩尾。</p>
<p>六朝方：漿行半足，下身尚未起齊。</p>
<p>小川連（一錢）　小生地（五錢）　丹皮（二錢）　地骨皮（二錢）　懷牛膝（一錢半）　制殭蠶（四錢）　杏便（一錢）　白通草（八分）　生石膏（八錢）　小青皮（一錢）</p>
<p>加筍尖三枚、糯米百粒、鯽魚二尾，藥渣傾河內。</p>
<p>七朝方，案：正在行漿之際，忽而感冒，惡寒發熱，補瀉兩難，思所以治之，防其停漿也。</p>
<p>生黃耆皮（三錢）　穭豆皮（三錢）　防風皮（一錢半）　丹皮（二錢）　地骨皮（二錢）　川黃連（一錢）　人中黃（八分）　滑石（三錢）　殭蠶（四錢，炒）　桔梗（一錢）</p>
<p>加筍尖三枚、薹菜花八錢（即蕓薹花也）、糯米百粒、鯽魚二尾，藥渣傾河內。</p>
<p>進藥後，不寒熱，食飲貪，漿亦充足，但無催漿痘耳。</p>
<p>八朝方：</p>
<p>生黃耆（二錢）　西黨參（二錢）　大生地（三錢）　山藥（二錢，炒）　小川連（一錢）　地骨皮（二錢）　桑白皮（一錢半）　丹皮（二錢，炒）　懷牛膝（一錢半）　生山楂（一錢半）　天花粉（一錢半）　殭蠶（三錢，炒）　防風（五分）</p>
<p>加筍尖三枚、鯽魚二尾、糯米百粒，藥渣倒河內。</p>
<p>九朝方：</p>
<p>生黃耆（二錢）　西黨參（二錢）　大生地（三錢）　元參（一錢半）　粉丹皮（一錢半）　地骨皮（二錢）　小川連（八分）　殭蠶（三錢，炒）　生山楂（二錢）　懷牛膝（一錢半）　糯米（百粒）</p>
<p>加筍尖三個、鯽魚二尾，藥渣傾河內。</p>
<p>十朝方，案：擦破不小心，恐留餘毒。</p>
<p>生黃耆（一錢半）　西黨參（一錢半）　小生地（五錢）　丹皮（一錢半）　地骨皮（二錢）　川黃連（六分）　炒楂肉（二錢）　殭蠶（二錢，炒）　懷牛膝（一錢半）　小青皮（一錢）　黑山梔（一錢半）</p>
<p>加筍尖二枚、金銀花露半杯，沖。</p>
<p>自初朝大便之後，至今未解。</p>
<p>十一朝：頭面回靨，粒粒珠結可觀。</p>
<p>生苡仁（三錢）　山藥（二錢，炒）　甘菊花（一錢）　桑皮（一錢半）　地骨皮（一錢半）　丹參（三錢）　小生地（四錢）　貝母（一錢半，去心）　人中黃（八分）　茯苓（一錢半）　用金銀花露（一碗半，代水）</p>
<p>至今晨方大便。</p>
<p>十二朝：是夜夢遺，且停清火解毒之劑。</p>
<p>薏苡仁（三錢，炒）　淮山藥（三錢，炒）　穭豆皮（三錢）　甘菊（一錢）　女貞子（三錢）　制首烏（二錢）　新會皮（一錢）　茯苓（一錢半）</p>
<p>加燈心一團。</p>
<p>服後頗安，繼以清火解毒一二帖，再以清補之劑調理收功。</p>
<p>（案18）陸森萬喘咳復發，氣逆不能臥之治驗</p>
<p>舅兄陸森萬。</p>
<p>喘咳舊疾復發，痰厚，喘急不能臥，心中熱悶，卻不口渴，喉中水雞聲，脈象沉細而滑，專治痰喘為最耳。</p>
<p>旋覆花（三錢，生絹包）　代赭石（三錢，煅）　清阿膠（三錢，蛤粉炒）　蘇梗（一錢半）　浮海石（三錢）　廣藿梗（一錢半）　叭噠杏（三錢，去皮尖）</p>
<p>加梨汁半杯，入生薑一小匙沖，白蘿蔔汁半茶杯，沖。</p>
<p>隔湯燉服。</p>
<p>服後喘咳大減，喉中水雞聲已停，食飲漸進，惟痰仍多，咳至喉間即下，此氣弱不能送也。</p>
<p>又，復診方：　</p>
<p>北沙參（三錢）　清阿膠（三錢，蛤粉炒）　旋覆花（二錢，絹包）　茯苓（一錢半）　代赭石（三錢，煅）　叭噠杏（三錢，去皮尖）　熟半夏（一錢半）　橘紅（一錢）</p>
<p>加梨汁半杯，生薑汁一匙沖，白蘿蔔汁半杯，沖。</p>
<p>服此喘咳平，痰肯出，食飲貪，且能安睡，繼以調脾保肺之劑而痊。</p>
<p>（案19）先大人雨香公高年痢疾，點滴後重奇驗（附論）</p>
<p>先大人，年七十九歲。</p>
<p>於嘉慶乙丑閏六月十六日清晨忽便泄。素體虛寒，時值炎熱兼多陰雨，居處卑濕，因舊病腰痛，少步多坐，雖起居、飲食如常，脾氣不無壅滯。連瀉五六次，舌膩胎白，不貪飲食。疑是泄瀉，實如魚腦凍色白，知是痢也，卻不腹痛。</p>
<p>先大人自用神麯、楂肉（各三錢）　熟附子（八分）　乾薑（八分）　炙草（五分）　煨木香（八分）</p>
<p>加青蔥一枝。</p>
<p>服之平平，頭覺微熱。是晚鄰又用荊芥、香薷、防風、茅朮、澤瀉、大腹絨、穀芽、楂肉輩，服之一夜點滴十餘次，有裡急後重之意。</p>
<p>又，十七日復診：頭熱退，舌苔尖白中黃，痢仍如昨，晝夜廿餘次，每解滴點，雖不腹痛，而裡急不及更衣。鄰用方於下：</p>
<p>西黨參（三錢）　熟附子（八分）　淡乾薑（一錢，炒）　木香（八分）　生大黃（一錢）　五穀蟲（二錢，炙）　萊菔子（二錢，炒）　神麯（三錢，炒）　炙甘草（六分）　淡條芩（一錢）</p>
<p>服之至午後，類魚凍者成堆，次數減半，約共碗許。申刻方見醬色糞，又碗許。糞多膿少，共約又四五次，夜間約二三次。其裡急後重之勢略覺減可，舌胎中間亦轉淡黃。</p>
<p>又，十八日方：</p>
<p>淡豆豉（三錢）　焦穀芽（三錢）　萊菔子（三錢，炒）　薤白（三錢）　五穀蟲（一錢半，炙）　生甘草（五分）　赤茯苓（一錢半）</p>
<p>先大人以桔梗一錢易赤苓，因肛門尚帶下墜也。服之至辰刻，又解淡黃膿糞三次，小便通利，精神覺健，非昨晨可比，食亦漸貪。午後又解一次，適包衙前陳姓延診甚急，隨轎進城，至酉時回家，並未一解。更余方解一次，半軟半硬，類魚凍者固無，即稀糞亦未之見，且多轉失氣，此腸氣之疏通也，亦不下墜。夜間安睡，小便三次，惟舌中淡黃胎究未盡退也。</p>
<p>又，二十二日：清晨微覺後重，又解溏糞二三寸，似乎未盡，而仍有欲解未解之意。少頃又欲解，登圊未及更衣，而成條者三四寸已先解下，仍有欲解不能之象。幸喜無膿，非復痢也，知其中氣虛不能盡送大腸之餘垢。鄰隨擬理中湯加製大黃、木香治之，取其補而兼松，誠對證之良方也。</p>
<p>西黨參（三錢）　焦冬朮（二錢）　淡乾薑（一錢，炒）　炙草（八分）　製大黃（七分）　廣木香（五分，滾水磨沖）</p>
<p>服後未解，安然無恙。</p>
<p>二十三日：清晨解正糞三四寸，並轉失氣，後重之意全無，並無欲解不能之狀，與平素相同，快甚！快甚！</p>
<p>其最快者，理中湯中雖加大黃、木香，固無多解，亦無餘垢後重之意。妙在理中湯之補氣溫中，則清濁分而升降靈也，余垢即從正糞中帶去。而大黃、木香之功亦寓於此湯中，設無此二味，則昨之餘垢後重者，今何即止而安然無恙耶。竹亭（鄰）識</p>
<p>（案20）文學金藹春右肩胬肉高突數載，灸法奇驗</p>
<p>文學金藹春，右肩胬肉高突用灸法治驗。</p>
<p>症起於傷寒後，餘毒發腫，出膿數日，後漸收口。不覺日漸長大，宛如胡桃略扁，約三四分厚。邇來不時覺癢，疑似蟲動。上面之肉形如螺蓋而起雲頭者，其肉堅硬如石，迄今八九年矣。</p>
<p>於嘉慶十年七月初二日延予治之。細閱此肉，高大堅硬，舍灸法難以除根。因用白艾絨隔蒜灸二三十壯（蒜宜橫切，約三分厚），初不覺痛，後漸大痛即停灸。至初五日，灸頂上起一泡，未破，復用大蒜搗爛鋪瘡上（約三分厚），以艾絨放上灸之，又三十餘壯（約兩炷香）始知痛時停灸。至初八日灸皮始破，當用家制滴滴金點上，外以膏藥蓋之，日換一張。內覺疼痛，四圍膿水即出。貼至五張，至十三日又換化堅攏毒膏六七張。</p>
<p>至二十日侵晨，細閱瘡勢，雖有膿水而胬肉並未稍減，猶如生肉圓一般擺在肩上，四邊根腳堅固毫無活動之意。因思胬肉數載，如此形狀，設非灸法何能去此沉疴，且舍灸法根腳何能活動，而胬肉又何能盡落也。仍用艾絨，不必蒜隔，竟用艾鋪胬肉上明火灸之。初灸數壯並不覺痛，後艾絨用至蠶豆大者方知其痛。灸至三十餘壯而停，以膏蓋之。</p>
<p>二十一日復灸亦不覺大痛，約灸至兩炷香始知痛時而停。</p>
<p>二十二日胬肉四邊稍有出滋水之象，其肉緊縮而小，色亦帶黑，仍灸至兩炷香而止。</p>
<p>二十三日胬肉四邊浮起大半，滋水愈多，仍明灸至三十餘壯而止。至二十四日，膏藥揭開，胬肉隨膏而脫，堅硬之極。快哉！快哉！</p>
<p>連灸四日，患者亦無所苦，復用拔毒膏貼之。至二十八日，用家制紫霞生肌膏貼之。三十日仍以紫霞膏和珍珠散（即青雲散）調勻搽之，外用膏藥蓋之。待三四日肉長肌平，再以珍珠散摻膏藥上貼之，至八月初十日而完口全瘳矣。</p>
<p>二十二日灸時，胬肉內時覺爆聲，二十三日灸時亦如此。予想胬肉底下經血與好肉相聯貫，數年來根腳緊固，四日間共灸百餘壯，其中經血相離，故有一爆之聲。後兩日而胬肉脫然落下，誠良法也。是以各名家論灸最詳，諸書具載，學者宜深玩之。然勿因灸法之佳而概施之，設不應灸而灸之未免有誤，猶不自責，反疑灸法之不善。殊不知非灸之不善也，誠識認之未真，何必毀古人之良法哉。</p>
<p>（案21）慈溪季良佐後項濕毒數餘年，用灸法收功</p>
<p>慈溪季良佐，後項濕毒有年用灸法治驗，年四十三歲。</p>
<p>體胖多痰，好飲濃茶，喜啖厚味。濕毒浸淫，近於後項大椎，小者如黃豆，大者如桂圓核，共計十有五粒。滋水淋漓，痛癢異常，甚者出血或出黃水薄膿。迄今十有餘年，無分寒夏，不時舉發，冬來更甚。醫治有年，毫無一效。於嘉慶十三年八月二十一日，甫求治於余。余細繹病情，兼參色脈，知其體肥多痰，喜啖厚味，好飲濃茶。深悉脾中之濕熱素盛，胃中之濕痰常存，兼挾濕鬱之火而上升頭項，發為濕毒。穴近太陽膀胱，而實關乎脾胃也，先以表裡雙解一法，再為善後之謀。</p>
<p>方用：蔥汁炒羌活（二錢）　蔥汁炒防風（二錢）　藁本（一錢）　陳酒浸生大黃（二錢）　酒炒蒼耳子（一錢五分）　連翹（一錢五分）</p>
<p>共六味，加荷葉一小個托底煎藥。</p>
<p>外用家制東里膏，以本布蘸藥搽擦患處。</p>
<p>服兩劑並搽膏後：初劑痛癢漸減，再劑即不覺痛癢。大便日二三行，飲食安臥如常。即於方內去大黃，其餘略為增減。再二劑，搽藥同前。服之如前安妥，惟項後有大者一顆如桂圓核者，稍有痛癢。</p>
<p>二十五日：</p>
<p>方用：炒茅朮、製半夏、羌活（各二錢）　厚朴、陳皮、角刺（各一錢）　藁本、丹皮、連翹（各一錢五分）</p>
<p>仍用荷葉一小個放罐底，置藥於上，河水煎服。</p>
<p>項後一瘡如桂圓核者，用家制「一滴金」唾調點瘡頭，外以膏藥護之。其餘之小者，仍如前搽之。煎服方系平胃散去甘草，加味治之。因素多濕痰、濕火，不時欲嘔，心一煩而項後之瘡愈劇。</p>
<p>數年來，他醫概以寒涼遏之，瘡勢益盛，時止時發。火愈涼而濕愈郁，痰得寒而痰愈凝，以致痰濕中阻，脾胃不無大受其累矣，是以痰多而時嘔也。然而證見於項後者，又未嘗不關乎太陽經也。予初用太陽引經藥，先解濕鬱，佐酒浸大黃以清頭項之濕毒，最後托以荷葉煎藥。合而用之，取其清升濁降，表裡雙解之法，服後果然應手。今又以「平胃」加減，治太陽而又治陽明之濕者，治其源也。服四五劑，痰減嘔平。項後一大瘡，連用「一滴金」照前點之，日出滋水。其次者，於九月初三日用大蒜搗如泥，作薄餅（約三分厚）鋪瘡上，用艾如黃豆大者放蒜餅上灸之。初灸三四壯覺癢，復換一蒜餅灸之，至三壯覺痛而停。間日再灸之，灸七八壯覺癢，灸至二十壯覺痛而止。連灸數日，右項髮際下四五瘡共並一塊，大如胡桃，腫高半寸。今用艾著肉灸之（明灸法），灸時痛癢交加。灸至廿壯反覺癢甚痛微，再十壯癢少痛多而止。其餘之小者俱用東里膏搽之，漸平，無庸灸法。至項後一大者點藥後唯出黃水，其瘡勢不動不變，用大蒜搗餅鋪瘡上，放艾於餅上灸之，共灸六壯，覺小痛而止。灸至數日，越灸越癢，後亦用艾著肉灸之。灸至十壯，仍覺癢多痛少，再至廿壯，灸圓亦倍於前，如黃豆大者，始不覺癢而小痛，瘡邊黃水甚多。於是項後兩瘡分先後灸之，俱不用蒜鋪，竟以艾圓著肉灸之。痛則少灸，而艾小如綠豆者。如灸時甚癢則多灸，而艾大如黃豆者，或如皂子大者。灸時不計壯數之多少，總以癢而灸至痛者止。如灸癰疽言，痛而灸至不痛，不痛而灸至痛是也。依此辨痛癢之輕重，而分艾之大小、壯數之多寡而灸之。灸後果然奇妙，瘡之四圍滋水不絕，高聳者漸平，堅硬者漸鬆。後項兩瘡，一大如核者漸灸漸鬆，至十月十八日而平。其四五枚並一瘡者灸後甚癢，水出無停，逐日灸之，灸至癢減而痛，水少瘡軟。間日再灸，直灸至艾大如皂子。灸至三四十壯，始覺癢停而痛，水止瘡平，外用紫霞膏貼之。兩日後，瘡中又有微癢出水之象，復灸四五壯而平。再以家制紫霞膏調珍珠生肌粉（即青雲散）搽上，膏藥蓋之。不數日而肉長肌生，至十一月十一日項後之瘡俱愈矣。</p>
<p>凡灸法不用蒜鋪瘡上，只用艾著肉灸之，謂之明灸。凡用火補者勿吹其火，必待從容徹底自滅。灸畢即可用膏貼之，以養火氣。若欲報者，直待報畢貼之可也。用火瀉者可吹其火傳其艾，宜於迅速，須待灸瘡潰發，然後貼膏。此補瀉之法也。其有脈數、躁煩、口乾咽痛、面赤火盛、陰虛內熱等症，俱不宜灸，反以火助火。不當灸而灸之，災害立至矣。道光乙酉冬竹亭注。</p>
<p>據述風府穴下，十餘年來後項常覺板硬，似乎皮如夾袋，手摸之猶如中間有物在皮肉，抓之不仁。瘡則不時而發，四季中惟夏稍緩，冬則愈甚。發時頭面亦有，項後為最。自今灸後，非惟瘡平，且自覺皮肉軟和靈活，抓之痛癢自知。所最快者，灸時覺背脊左右兩邊之氣上下往來，氣脈溫和流通，越灸越快。予聞此言頗是，如《靈光賦》云：灸時氣下礱礱然如流水之降者，即此謂耳，足徵古人語非泛設，此灸法之妙也。至內服煎劑數十帖，自覺胸中疏暢，濕痰止，嘔噦平，食增臥安，此服藥之妙也。自八月至此，內外調治，通計八十日而安，亦大費苦心矣。竹亭（鄰）識</p>
<p>中間所服之藥總不外乎「四、六君」、「玉屏風」，佐以輕疏，以清頭項之濕熱。間用養陰降火之劑，以滋肝腎之陰。內外俱安，繼以丸劑調理收功。</p>
<p>大熟地（五兩）　淮山藥（三兩，炒）　歸身（一兩半，酒洗）　粉丹皮（一兩半，炒）　山萸肉（一兩半）　豬苓（一兩半）　澤瀉（一兩半，鹽水炒）　砂仁（一兩二錢）　豬脊髓（十四條，用羌活五錢、防風五錢煎濃湯，去渣，將湯煮脊髓極爛，搗入前藥內）　豬項骨（五寸，從項下大椎骨起整骨勿劈開，用茅朮五錢、青蔥二兩煎濃湯，去渣，以湯煮骨，用酥塗，炙黃脆，研磨極細入藥）</p>
<p>上為細末，煉白蜜為丸如小綠豆大。</p>
<p>外用西黨參（五兩）　生黃耆（二兩）　防風（一兩五錢）　焦冬朮（三兩）　茯苓（二兩）　炙甘草（一兩）　製半夏（一兩五錢）　新會皮（一兩五錢）</p>
<p>共八味，各焙研極細末，用荷葉煎湯，灑疊為衣。</p>
<p>每服五錢，清晨滾水送下。</p>
<p>是方內用蜜丸者，即六味地黃丸。以豬苓易茯苓而出入之，以固里而入陰，兼通督脈，直達病所。外用為衣者即六君子合玉屏風散，以固表而通陽。合而用之，誠表裡兩固、氣血並調之良法也。</p>
<p>連進三料，頗為合宜，項後原疤並不一發。向來火升無時、口舌常干，均若失矣。</p>
<p>（案22）崇明蔣仁圃串癧兩載，用外灸內托法奇驗（附論）</p>
<p>崇明蔣仁圃，年三十三歲。</p>
<p>串癧有年，初從足小腿外側生廣瘡而起，漸潰出水。瘍科作毒治，攻伐太過，腹痛便泄，瘡究未平，惟堆沙結蓋，蓋脫斑黑。未幾又發，抓之水出，纏綿不已。藥投罔效，本元日虧。於嘉慶二十二年冬間，頭頸始發瘰癧，發於右頸，相近牙床骨，形如龍眼，隨後又串一癧。於二十三年四月，漸白潰爛出膿，瘡口不合，滋水凝結似蓋，堆滿復脫，脫後依然如前。兩癧俱潰，一長一圓，長約寸余，圓如錢大。今春兩癧中間又結一核，大如胡桃，堅硬不散。更兼屢屢夢泄，上腐下遺，牽連兩載。從外走內，由淺入深，一轉虛損，尤難許治。於廿四年四月渡江來吳，與門人金書山為友，特求治於余。余診其脈，右三部虛軟小數，左三部虛弦濡小。知其脾肺虛而坎陽不充，肝腎虧而相火易動。不此之求而專以瘍科套藥以治癧，非但癧不能除而反節外生枝。然不治癧而概以滋補降火為法則串癧難除。治如之何？曰：善治者，於標本先後緩急輕重之間，兼合外內之道以求治，庶幾毒可清而癧可除也。於是月廿九日，先於右臂肩髃穴用蔥白搗餅貼穴，以艾鋪於蔥上灸之，以瀉經中之凝滯。灸數壯，覺疼而止。復又於肘後曲池穴中，如前法點火於艾上，亦灸數壯，覺疼而停灸。每間三四日一灸，灸至頸核漸漸化松，核腐膿薄而停。然亦有不宜灸者，全憑望色切脈。俱無一定規則，亦無限定日期也。</p>
<p>癧發於頸項而先從肩、肘兩穴灸之，灸後而頸項之癧頓松。灸法之精，一言難盡也。</p>
<p>其頸邊兩癧並小腿一瘡，俱以家制「一滴金」（即黑雲散也）用津唾調勻點上，外以膏藥護之。逐日如法點換，內服養陰固精之劑。數日來，上癧下瘡俱出膿水。又服歸芍六君，佐牡蠣、元參、萸肉、遠志輩，上下兩固。瘡與癧隨用提毒黃雲散摻上，照前膏護，逐日換之，俱出稠厚之膿。又數日，膿雖有而腐肉不去，又用去腐白雲散摻上，膏蓋。其有膿而無堅腐敗肉者，仍用黃雲散如前法，內服八珍湯加味。又數日，腐肉頓松，內有一癧中間起一魚眼，堅硬不移，即以三品錠子大如芝麻放魚眼上，膏藥蓋之。連用二三日，魚眼化松，再以去腐白雲散摻上，膏蓋，腐肉隨去。再摻以提毒黃雲散，膏蓋，間佐以隔蒜灸之，覺痛而止。內服「歸脾」法，間以「逍遙」意。外仍用黃雲散摻之，膿水日減。又數日，腐盡膿少，即以長肉生肌之藥摻入癧中，漸自完口而平矣。其小腿廣瘡始出黑毒水，繼出厚膿，膿去潭深，當用家制長肉紫霞膏，和紅玉散拔毒生肌，填入瘡中，外以膏藥貼之。內暫進六味地黃湯加土茯苓煎服。未數日而肉長肌平，隨用青雲散（即真珠散）生肌完口而痊，上下瘡平。惟兩癧中間之結核向如胡桃者，仍然堅硬未松，於是用蔥白頭搗爛作餅貼核上，鋪艾絨於蔥上，點火灸之。連灸數壯，覺痛而止。再於肩、肘二穴，灸如前法，連灸數日。每灸約四五壯，一換蔥餅。初灸數壯覺核中少有刺痛，再灸之反覺其癢。癧邊滋水淋漓，連灸三十壯而始痛，痛而止其灸。次日復報，仍如前先疼後癢而至痛。直灸至數餘日方覺四圍滋水漸少，核之堅硬亦漸鬆軟而小，灸之壯數亦少，不過數壯或六七壯，覺痛即止。外用提毒黃雲散摻上，膏蓋。又數日，候至核化膿少，復灸至四圍水無、癧平。隨用長肉紫霞膏和青雲生肌散摻上，膏蓋。內服益氣養營法。又數餘日，漸自肉長肌生，通計百日而愈。</p>
<p>蔣仁圃丸方瘰癧已痊，夢泄有年，其人無子。繼以丸劑，以善其後。己卯七月定。</p>
<p>瘰癧一症，所關甚鉅，有因濕痰而生者，有因濕火而生者，有因風毒而生者，有因熱毒而生者，有從氣弱血滯而成者，有從陽虛陰虧而成者，又或從縱欲過度、淫火熾盛而毒火上竄者。種種情事，察脈審證，於標本後先、緩急輕重之間而求治，斯為盡善，豈可執一以應無窮之變哉。是癧也，色脈合參，知其癧由下焦陰虧，相火與濕毒相絆，始於足瘡。《易》曰：「震為足」，足屬東方木也。繼而上炎項側，《書》云：「火曰炎上」，惟木生之相火挾濕毒而上升，此瘰癧之所由來也。形如貫珠，堅者堅，而堅如梅核；潰者潰，而潰似桃膠。自去春至今，一年以來醫更數手，癧日加深，膿血相兼，亦苦無寧刻矣。自崇遊蘇，遵海而南，就治於予。予察脈辨色，敢云能治？聊盡婆心，以報知己。今也療治三月，堅者潰而潰者痊，肌完肉長，循序結痂而愈。未必良工，卻有良藥，亦先生專一誠心之報歟。昔齊侯怠於皮膚之微，以致骨髓之痼，皆由不專一於醫而致斯也。甚矣！醫之難也。今毒解火清，癧已痊可，尚有夢泄之虞。始也治標，繼也治本，亦先後緩急之意耳。第病經有年，腎水內虧，水不濟火，水火隔而心腎乖，交媾之道不堪回想矣。滿擬一陰一陽大化雲中之雨，誰之三戰三北，空揚馬上之鞭。設不大補真陰，何能生生不息。然陰非陽不生，陽者氣也。氣為水母，水出高源。生氣者肺，納氣者腎。補腎不補肺是母貧而冀子富，源竭而望流長也，必無是理。況右寸虛軟，左尺濡小，又顯有明徵耶。及早圖之，商瞿有後，亦何嫌其遲也。</p>
<p>元武膠（六兩，炒珠）　大熟地（六兩）　西黨參（五兩）　山藥（三兩，炒）　山萸肉（三兩）　制首烏（三兩）　炙鱉甲（三兩）　建蓮肉（三兩，去心，用遠志肉二兩煎濃汁，去渣，拌蒸曬，再拌再曬，以汁盡為度）　芡實（三兩，用金櫻子三兩，打碎去毛，煎濃汁，去渣以汁拌芡實，蒸曬，以汁盡為度）　豬脊髓（七條，臨用蒸熟，用廣木香一兩研極細，和髓搗和入藥）　豬外腎（一對，臨用蒸熟，用麝香一錢乳細，同外腎搗和入藥，再搗和勻）</p>
<p>上為細末，所制者俱入藥搗和極勻，量加煉白蜜為丸如桐子大。每服五錢，清晨淡鹽湯送下。</p>
<p>醫有案為準，方無論不明。是方以「元武」重鎮北方，熟地大壯坎水。水能制火，火不爍金。水能養木，木不侮金。且水足不食母氣，不治肺而肺已治，況又有黨參以補肺耶。用山藥、萸肉者，金水合德。用首烏、鱉甲者，乙癸同源。交水火者建蓮，得遠志而心腎自媾。固精氣者芡實，得金櫻而水陸稱仙。豬脊取其補髓，豬腎用以達陰。藥膩者慮其滿中，假木香以運之。精澀者防其閉竅，藉麝香以疏之。王荊公之妙法也，服之得宜亦何夢之有。至於寡欲節勞，保身者料知自愛，固無煩余之過為叮嚀者。</p>
<p>服此丸後，非但夢泄全愈，而且生子有後矣。</p>
<p>（案23）舅兄陸平莊足指腫痛異常，用灸法治驗</p>
<p>舅兄陸平莊。</p>
<p>素患濕熱下注，足指常帶濕癢。適於嘉慶乙丑八月三日，足次指、小指腫痛難忍。余用退毒膏與貼，足指痛緩。兩日後，足背腫痛過甚，近於小指，兼之寒熱，症類足發。予當用艾絨隔蒜灸二十餘壯，其痛始緩。隨用蔥汁調沖和散敷瘡四圍，中留灸頭。次日灸頭髮泡，內已有膿。針之厚膿甚多，自覺瘡中寬鬆。當以家制「滴滴金」點上，外以膏護，日換三張，內服托裡解毒之劑，稍可步行，非前之足不履地可較也。仍用前藥膏護，胬肉隨出。又以紅雲散掞上，外用膏蓋，提出稠厚之膿。不三日，膿稀，肉色紅活，即以生肌青雲散摻上，膏蓋。三四日後，肌完肉長而愈。</p>

<h1>卷之二</h1>
<p>（案1）崇川錢佳修年逾七旬，耳鳴日久，丸方調理</p>
<p>崇川錢佳修，年七十二歲。</p>
<p>耳鳴丸方，乾隆戊申仲秋八日定於紫琅書屋，方案列下：</p>
<p>耳鳴有年，腎元不固，陽氣漸渙之徵耳。欲求來復，其勢誠難，但得稍緩，即已幸矣。其惟調理得宜，而日培根本乎。方用桂附八味丸一料，加靈慈石一兩五錢，用西黨參、嫩黃耆各六兩煎膏代蜜為丸。每服四錢，清晨滾水送下。服此一料，耳鳴大減。</p>
<p>（案2）伯岳陸鑑亭乃孫廷珍痧症治驗</p>
<p>陸鑑亭伯岳孫。</p>
<p>頭面痧點漸出，遍體隱隱，身熱咳嗽，鼻塞口渴。法宜疏解，避風是囑。</p>
<p>前胡（一錢半）　蘇子（一錢半，炒）　牛蒡子（一錢半，炒研）　桔梗（一錢）　蟬衣（一錢半，去足）　甘草（五分）　冬桑葉（一錢半）　枳殼（一錢半，炒）</p>
<p>加西河柳五錢、蘆根五錢。</p>
<p>服後頭面痧點已透，口渴減，身熱漸緩。</p>
<p>又，手足痧點將齊，咳嗽痰厚，夜睡漸安，宜以清解。</p>
<p>荊芥穗（一錢半）　淡黃芩（六分）　桔梗（一錢）　蟬衣（一錢半，去足）　川貝母（一錢半，去心）　薄荷（八分）　橘紅（一錢）　甘草（五分）　元參（二錢）</p>
<p>加蘆根五錢，去節。</p>
<p>服後痧點漸退，咳嗽上氣未平，此痰火未清也。</p>
<p>又，冬桑葉（一錢半）　桔梗（一錢）　黑蘇子（一錢半，炒）　杏仁（三錢）　生甘草（五分）　橘紅（一錢）　赤茯苓（一錢半）　知母（一錢）</p>
<p>加燈心三尺。</p>
<p>服前方汗出身涼，咳緩氣平，痰火漸退也。後以清肺養胃，調理而痊。</p>
<p>（案3）洞庭吳寄塘子咳嗽、發痧、咽痛、口乾治驗（附論）</p>
<p>洞庭吳寄塘子，十五歲，嘉慶丙寅仲春</p>
<p>身熱咳嗽，鼻流清涕，痧點未透，咽痛口乾，胸悶不食，治宜疏解。</p>
<p>凡熱起至收完，但看右手一指脈。洪大有力，雖有別症亦不為害，此定存亡之要訣也。仁端錄注。</p>
<p>先大人雨香公亦如斯云。</p>
<p>荊芥穗（一錢半）　前胡（一錢半）　杏仁（二錢）　牛蒡子（一錢半，炒）　黑蘇子（一錢半，炒）　桔梗（八分）　山楂炭（三錢）　生甘草（五分）　橘紅（八分）</p>
<p>加西河柳三錢、蘆根五錢（去節）。</p>
<p>又，頭面痧點漸透，而手足尚未齊也。</p>
<p>前胡（一錢半）　杏仁（二錢）　防風（一錢半）　黑蘇子（一錢半，炒）　蟬衣（一錢半）　桔梗（八分）　枳殼（一錢炒）　川貝母（一錢半，去心）　甘草（五分）</p>
<p>加蘆根一兩，去節。</p>
<p>凡疹出至二三日，兩鼻俱干。待收完，看毒氣輕者，清涕即來，就思飲食，此不必服藥。若清涕來遲，不思飲食者，須清肺解毒，候涕出乃弗藥。仁端注。</p>
<p>又，痧點齊透，右寸浮數，熱勢透發，宜以清解。至於噁心不食、煩躁口渴等象理所必然，無足慮也。第須避風，俾毒不致內攻為最也。</p>
<p>痧點之齊，自頭至足俱見為齊，若頭面愈多尤佳。《痘科鍵》注。</p>
<p>發透三日而漸沒者，輕。</p>
<p>細生地（三錢）　羚羊角（一錢半，鎊）　前胡（一錢半）　杏仁（二錢）　冬桑葉（一錢半）　川貝母（一錢半，去心）　桔梗（八分）　甘草（五分）　薄荷（八分）</p>
<p>加活水蘆根一兩，去節。</p>
<p>服此痧退，諸恙向安，惟少有咳嗽未盡，隨用清降肺胃之劑而痊可。</p>
<p>疹後誤食雞魚鮮物、蝦蟹海味等，則終身肌膚粟起，春夏抓癢無寧，遍體皆有，又名痧瘡。予曾經驗屢屢，惟收野菊花連根莖帶花葉曬乾，至六月間候痧瘡正發時，煎濃湯乘熱先熏後洗，洗後避風拭乾，頗見奇功。必待四十九日或百日後，方可無忌也。竹亭（鄰）識</p>
<p>（案4）唐鳳鳴子痧毒歸肺，氣喘，聲啞，垂危救蘇奇驗</p>
<p>唐鳳鳴子，六歲，丙寅二月二十三日。</p>
<p>點出即收，痧毒歸肺。咳嗽聲啞，氣喘身熱，兩目無淚，鼻乾唇燥。此痧點為風邪所搏，理應提散。醫以羚羊角、犀角、生地、連翹、山梔等涼劑，愈遏而痧點盡沒，以致款症疊出，難以救治。緣主人勉求，姑擬一方內服，外用洗浴法。</p>
<p>荊芥穗（一錢半）　防風（一錢半）　牛蒡子（一錢半，炒）　杏仁（三錢，研）　黑蘇子（一錢半，炒）　橘紅（八分）　生甘草（五分）　前胡（一錢半）</p>
<p>加西河柳二錢、蘆根二兩（去節）煎服。</p>
<p>洗浴方：鮮浮萍（八兩）　西河柳（四兩）　芫荽（四兩）</p>
<p>三味煎湯，乘熱先熨頭面，次及周身、手足。待稍溫，即將藥湯放木桶內，將小官放下，頭面周身淋洗。洗後避風拭乾，幸勿再為風撲，將衣被蓋好，不可過遏。</p>
<p>次日求治，據云照法洗浴並服藥後，喘咳頓停，夜間安睡，熱勢亦退，聲啞漸清，進粥少許，亦大快事也。是晚適予往木瀆看症未回。先大人將原方加減與服，不再浴，而愈。</p>
<p>（案5）王星池四子出痧，早投寒涼，餘毒歸肺治驗</p>
<p>王星池四子，五歲。</p>
<p>半月前出時痧，他醫早投犀角、羚羊角、石膏輩涼藥，以致痧發未透，身熱未清，餘毒歸肺，變為喉腐、聲啞等證。三月初九延余診視，案云：喉腐舌疳，聲啞痰稠，痧毒歸肺。早為清提，何至此極。姑擬一方，候自裁之。</p>
<p>元參（二錢）　川貝母（一錢，去心）　真柿霜（五分，沖）　天冬（一錢，去心）　甘草（四分）　薄荷頭（八方）　冬桑葉（一錢半）</p>
<p>外用馬勃散吹喉，舌上用家制紅爐雪摻之。</p>
<p>間四五日用山藥、苡仁、沙參、元參輩，少佐清肺止嗽之藥，外用「紅爐雪」，舌疳漸小而平，嗽亦漸停而安。</p>
<p>（案6）嶺南陳洪昌春溫，壯熱無汗治驗</p>
<p>嶺南陳洪昌，年三旬，嘉慶丙寅三月二十六日。</p>
<p>頭痛，壯熱無汗，舌苔白膩，欲嘔不食。此風邪夾食，宜發表為先。</p>
<p>羌活（二錢）　蔓荊子（二錢）　防風（一錢半）　製半夏（一錢半）　神麯（三錢，炒）　江枳殼（一錢半，炒）　陳皮（一錢半）　山楂肉（三錢，炒）</p>
<p>加青蔥一枝、生薑八分。</p>
<p>據述服後得微汗，夜間又服一劑汗又來，自覺頭不甚痛，壯熱稍緩，周身松爽。</p>
<p>又，二十七日診：解表退熱，兼理中宮。</p>
<p>荊芥穗（一錢半）　防風（一錢半）　淡豆豉（三錢）　檳榔（一錢半）　熟半夏（一錢半）　赤苓（一錢半）　焦穀芽（三錢）　白蔻仁（七分，研）</p>
<p>加青蔥一枝。</p>
<p>服後身熱退其七八，舌之膩白浮而鬆，邊如粉皮色。口不渴，惟小溲短赤。</p>
<p>又，二十八日診：專理中宮，餘邪自退，痰食自消。</p>
<p>老蘇梗（一錢半）　瓜蔞仁（二錢）　熟半夏（一錢半）　陳皮（一錢半）　廣藿香（一錢半）　白蔻仁（六分，研）　大麥芽（三錢，炒）　枳殼（一錢半）　黑山梔（一錢半）</p>
<p>加雞內金一錢，炙黃。</p>
<p>服後痰少胸寬，身熱退，舌中微黃，小溲仍赤，口乾不渴，擬清胃調中法。二十九日方列下：</p>
<p>鮮石斛（三錢）　廣藿香（一錢半）　半夏曲（一錢半，炒）　陳皮（一錢）　赤茯苓（一錢半）　砂仁殼（一錢）　焦穀芽（三錢）　甘草（四分）</p>
<p>服兩帖口乾減，小溲色淡，惟食飲未貪。</p>
<p>四月初二日：原方去赤苓，換生穀芽四錢，加麥芽、麥冬、黑山梔。服之食進胃和而痊。</p>
<p>（案7）祁萬程患巔頂痛、鼻塞、目眶疼治驗</p>
<p>祁萬程，年四十六歲，丙寅季夏。</p>
<p>患巔頂痛、鼻塞、目眶疼、齒浮痛。病經一月，諸治不應，乃求治於余。余細按脈象，右寸關浮緩，左尺浮小，知其足太陽受邪而兼乎肺胃，上通巔頂。問其至早遠行否？答曰：「緣船務事每每天明早行，自覺為此而得疾，先生何見之神也！」曰：「非神也，憑之於脈耳。」</p>
<p>藁本（二錢）　防風（一錢半）　薄荷頭（一錢）　香白芷（八分）　甘菊（一錢半）　川芎（七分）　生甘草（五分）</p>
<p>加鮮荷葉一小個。</p>
<p>服兩劑，巔頂之痛十去其五，即目眶、鼻塞、齒浮痛等俱亦減矣。</p>
<p>兩日後復診：原方去白芷、甘草，加生鱉甲、鉤藤鉤、白芍。</p>
<p>再兩劑，諸證若失，惟耳內稍如針刺。方用細生地、鱉甲、元參（各三錢）　薄荷（一錢）　白芍（一錢半）　川芎（六分）　柴胡（三分）　鮮荷葉（一小個），服之全愈。</p>
<p>（案8）程嘉佑自幼胎疝，不時舉發治驗</p>
<p>程嘉佑，年逾三旬。</p>
<p>自幼疝氣，本屬胎傳，未必除根，信真調治，尚可得效。</p>
<p>小茴香（一錢半，鹽水炒）　川楝肉（一錢半，鹽水炒）　橘核（三錢）　柴胡（五分）　小青皮（一錢半）　山楂核（三錢）</p>
<p>又，復診方：病疝有年，或感寒，或勞力愈加墜痛，氣虛可知。調治全在未發之先，臨時煎劑須隨機變動，不可執一方以為法也。</p>
<p>西黨參（三錢）　生黃耆（三錢）　防風（一錢）　焦冬朮（一錢半）　小茴香（一錢半，鹽水炒）　川楝肉（二錢，鹽水炒）　當歸（一錢半）　廣木香（八分）　元胡索（一錢半）　炙甘草（五分）</p>
<p>加荔枝殼兩個，用荷葉揉軟填入，線扎。</p>
<p>前兩方系乙丑秋先君子診定，據述服後頗屬對證。今於丙寅孟秋疝發，復求治於予，方案列下：</p>
<p>疝痛偏左，靜養調攝，服藥勿懈。</p>
<p>川楝肉（二錢，鹽水炒）　元胡索（一錢半）　小茴香（一錢半，鹽水炒）　獨活（一錢）　小青皮（一錢）　淡茱萸（二分）　生山梔（八分）</p>
<p>加荷葉一小個。</p>
<p>又，復診方：進前方兩帖，胎疝墜痛稍減。</p>
<p>西黨參（三錢）　川楝肉（二錢，鹽水炒）　小茴香（一錢半，鹽水炒）　木香（七分，切片）　小青皮（八分）　薏苡仁（四錢，炒）　臺烏藥（一錢）</p>
<p>加荔枝殼兩個，內填揉耎荷葉，以線扎同煎。</p>
<p>此方服五劑，疝痛大減。</p>
<p>又，復診方：</p>
<p>西黨參（三錢）　制首烏（三錢）　制香附（三錢）　柴胡（三分，蜜炙）　小茴香（一錢半）　廣木香（七分）　川楝肉（一錢半）　青皮（八分）　淡茱萸（二分）</p>
<p>加荔枝殼兩枚，內填荷葉，線扎。</p>
<p>服此五劑，疝痛全愈。據述每發睪丸疼痛上攻，今已歸腎囊，昨步行念里並不覺疼。</p>
<p>（案9）花山潘良臣病後瘧發屢復治驗</p>
<p>花山潘良臣，年近四旬，丙寅八月。</p>
<p>病後體虛，繼以瘧疾愈而復發。瘧之虛者也，況兩關虛數而弦，更顯有明徵耶。</p>
<p>制首烏（三錢）　炙鱉甲（三錢）　黃芩（一錢半，酒炒）　知母（一錢半）　熟半夏（一錢半）　鱉血炒柴胡（三分）　青皮（一錢）　甘草（五分）　西黨參（二錢）</p>
<p>加生薑五分、黑大棗兩枚，去核。</p>
<p>服兩帖，瘧至寒熱減半，竟不覺其熱重。</p>
<p>又，復診方：</p>
<p>西黨參（三錢）　生冬朮（一錢半）　茯苓（一錢半）　炙甘草（五分）　制首烏（三錢）　炙鱉甲（三錢）　黃芩（一錢半，酒炒）　青蒿子（一錢半）　鱉血炒柴胡（二分）　生蛤殼（三錢，因虛火咳嗆而佐之）</p>
<p>加生薑五分、黑大棗兩枚，去核。</p>
<p>服兩劑，瘧止。</p>
<p>又，復診：原方去冬朮、黃芩、青蒿、柴胡，加山藥、建蓮、廣皮，調理而痊。</p>
<p>（案10）舅兄陸平莊足腫疼痛，不能屈伸，用灸法奇驗。</p>
<p>舅兄陸平莊。</p>
<p>寒熱兩日後，足脛疼痛，穴近三陰交，屬足太陰脾經，在足內踝，除踝三寸，骨下陷中。皮色微紅，稍腫，痛甚，不能屈伸，亦不能垂下。《千金》云：「筋骨攣痛，灸三陰交五十壯。」予隔蒜灸約六十餘壯方知痛，即停灸以膏藥蓋之。隔一日即能屈伸，痛減七八，唯垂下仍稍痠疼，足外踝亦覺漫腫。</p>
<p>予用青蔥（四兩）、生薑（三兩）、大皂角（三挺）、白芷（三錢），四味切碎，以酒醋各一碗、河水三碗和勻煎濃，置桶內先熏後洗，避風。隨用家制沖和、霞城兩散以陳酒燉熱，調敷足外踝腫處，外用紙蓋、絹扎。其內踝三陰交之灸處，仍以退毒膏蓋之。三日後全愈。</p>
<p>此症瘡發肢末氣血罕到之所，得予灸後疼痛、屈伸頓平。灸之利人，筆難盡述。設是瘡若經瘍科之手，待其敷貼提膿開刀，受盡痛苦，竟是收功來必如予之三日而全愈。</p>
<p>灸用大蒜，橫切，約切三分厚。放瘡頂，用艾絨鋪於蒜上點火灸之。此處艾可用黃豆大，或大或小看毒之淺深而增減之，無一定之規則也。</p>
<p>（案11）徽歙羅用修脾虛肢腫、呃忒，幾成中滿治驗</p>
<p>徽歙羅用修，年六十二歲，嘉慶丙寅九月二十四日</p>
<p>脾虛之證，醫作濕熱治，治不中窾，延綿兩月，始求余診。案云：脾土久虧，四肢浮腫，食入則呃。固中氣之不足，亦脾陽之不運也。</p>
<p>西黨參（三錢）　黃耆皮（二錢）　防風皮（一錢五分）　白芍（一錢半，炒）　茯苓皮（一錢半）　新會皮（一錢半）　當歸身（一錢半）　木瓜（一錢半）　茅山術（一錢半，炒）　制香附（二錢）</p>
<p>加母丁香二隻、柿蒂兩隻。</p>
<p>服兩帖，四肢腫退十之五，呃亦稍減。</p>
<p>二十六日：原方去香附、木瓜，加製半夏、豬苓、白通草。再兩劑，腫自膝退至足跗，兩手腕背之腫又減。</p>
<p>復診：據述因四肢浮腫俱漸退，停藥半月，食減呃增，兼多涎痰。診其脈，兩關弦硬，肺脈短促。固屬戊土壅滯，亦關卯木橫衝，大非所宜，當靜養調攝，以免變遷。議「四君子」合「左金」意。</p>
<p>西黨參（四錢）　於白朮（一錢半，炒）　茯苓（一錢半）　炙草（四分）　淡茱萸（一分半）　生山梔（一錢二分）　沉香（五分，切片）</p>
<p>加舊鐵器兩許同煎。</p>
<p>服兩劑，呃忒稍緩。</p>
<p>又，胃土久虛，木挾相火直衝清道，此噦之所由來耶。先治其標，再為治本。議《金匱》橘皮竹茹湯法。</p>
<p>西黨參（四錢）　大南棗（五枚，去核）　竹茹（一錢）　陳皮（一錢二分）　炙甘草（五分）　製半夏（一錢半）　赤苓（一錢半）　山梔（一錢二分）　淡茱萸（二分）</p>
<p>加生薑八分。</p>
<p>服此一劑，午前食入時固未呃，晚間食入亦未呃，惟覺胸前少有阻礙耳。</p>
<p>《金匱》橘皮竹茹湯治呃逆，系橘皮、竹茹、薑、棗、參、草六味，後人加半夏、麥冬、赤苓、枇杷葉亦名其湯。</p>
<p>《內經》所謂噦者，即呃逆也。成無己、許學士亦以噦為呃逆也。《經》云：「胃氣逆為噦」，噦者即呃也。人之陰氣依胃為養，胃土傷損則木氣侮之，此土敗木賊也。陰為火所乘，不得內守，木挾相火乘之，故直衝清道而上為呃逆。然呃之來非止此也，亦有虛實、寒熱、表裡之不同，未可一概論之，臨時切脈審證可也。</p>
<p>又，噦雖停而兩關尚嫌弦硬，仍擬《金匱》橘皮竹茹湯合代赭旋覆湯出入之。</p>
<p>西黨參（四錢）　淮山藥（三錢，炒）　南棗（五枚，去核）　竹茹（一錢五分）　炙甘草（五分）　旋覆花（一錢半，生絹包）　橘皮（二錢）　茯苓（一錢半）　代赭石（二錢半，煅）</p>
<p>加生薑（八分）、水二鍾煎一鍾服。</p>
<p>服後早晚食入俱不呃，胸前亦不覺阻礙，飲食喜進。後以脾腎雙補法調理收功。</p>
<p>（案12）休邑胡慎修背心痠疼，三載沉疴治驗</p>
<p>休邑胡慎修，年三十五歲，丙寅十月診。</p>
<p>案云：背心痠疼，三載沉疴，苦無寧刻。君以病試醫，醫以藥試病。試之久而未能一效者，究未得其竅耳。予豈尚醫，敢曰能治。就脈論之，右寸關沉滑而細，濕痰為患。其所以治痰之法，又在乎用藥者。擬胃苓湯法。</p>
<p>茅山術（一錢五分，用蔥汁拌炒）　厚朴（一錢半，薑製）　制冬朮（一錢半）　茯苓（一錢半）　製半夏（三錢）　陳皮（一錢）　炙甘草（五分）　豬苓（一錢半）　上肉桂（五分，去粗皮）　澤瀉（一錢半）</p>
<p>加豬脊髓一條。</p>
<p>服兩劑，肩背痠疼稍緩。</p>
<p>復診：細述病情，每逢節期或陰天則背心痠疼愈甚，每日寅、卯時痠疼且脹更增。三年來朝朝如是，必得腹中作瀉方緩，足徵濕痰內郁。逢節期而重者，邪正交攻也。遇天陰而甚者，濕得陰而愈郁也。郁之極而下注大腸為泄瀉，一瀉而濕去，背心之痠脹漸減。不久又甚者，究未拔去病根也。再每日寅、卯時疼脹必增者，蓋濕痰已久，脾肺自虛，土虛金弱，木無所畏而反來侮土乘金。木生於亥而旺於卯，故至時而背心之疼脹愈增也。余之所謂脾、肺二經之濕痰內郁者無疑。</p>
<p>焦冬朮（三錢）　茅山術（一錢半，蔥汁炒）　秦艽（二錢）　羌活（一錢半）　熟附子（一錢二分）　製半夏（三錢）　防風（一錢半）　當歸（一錢半）　宣木瓜（二錢）　制香附（三錢）</p>
<p>加豬脊髓三條。</p>
<p>外用熨方：</p>
<p>青蔥（五兩）　生薑（五兩）　大皂角（三挺）　蠶沙（一兩半）　獨活（二兩）　紅花（一兩）　陳香椽（二兩）　川椒（五錢）</p>
<p>上八味用滴醋、陳酒各一斤和勻煎藥，以棉布浸透，乘熱熨背心疼脹處，冷則易。日數次，熨時避風為最，熨後亦然。</p>
<p>服前方兩劑並熨後，覺背心疼脹俱減十之五。</p>
<p>復診方：</p>
<p>生黃耆（三錢）　焦冬朮（二錢）　防風（一錢半）　秦艽（二錢）　熟附子（一錢二分）　制香附（三錢）　豬苓（一錢半）　半夏（二錢，制）　虎項骨（三錢，炙）</p>
<p>加大青蔥管尖五寸，內填去油乳香一錢，線扎同煎。</p>
<p>服後如前安妥，因往鄉收帳，藥停半月，背心之疼脹未增，而肩背及腰間俱覺痠疼，亦因停藥之故耳。</p>
<p>復診方：</p>
<p>防風（一錢半，蔥汁炒）　獨活（一錢）　穭豆皮（三錢，酒炒）　杜仲（三錢，生薑汁炒）　秦艽（一錢半）　半夏（二錢，炒）　熟附子（一錢半）　冬朮（三錢，生）　豬苓（一錢半）　澤瀉（一錢半）</p>
<p>服後，仍將前熨方再如前煎熨之。</p>
<p>服兩劑並熨後，腰背之疼大減。</p>
<p>復診方：</p>
<p>生黃耆（三錢）　生冬朮（三錢）　茅朮（一錢半，炒）　乾薑（一錢）　製半夏（二錢）　川桂枝（一錢半）　豬苓（一錢半）　茯苓（一錢半）　澤瀉（一錢半）</p>
<p>服三劑，背心痠疼十去六七。</p>
<p>丸方：證脈合參，痠疼每見三椎，肺穴攸關，而揆其源則受累於脾土者居多。蓋土虛則生濕成痰，痰濕交阻，脾陽不運而肺金愈弱。外則易於冒風，內則痰凝濕鬱，故不時背心痠疼，波及肩臂、腰脊也。雖非疾痛害事，而三載沉疴亦苦無寧刻矣。服予煎劑病減大半，繼之以丸，自爾痊可。</p>
<p>西黨參（四兩）　生黃耆（三兩）　焦冬朮（三兩）　防風（三兩）　製半夏（二兩）　熟附子（一兩）　生香附（三兩，酒炒）　炮姜（一兩）　全當歸（一兩半，酒洗）　炙甘草（一兩半）　豬苓（一兩半）　澤瀉（一兩半）　豬脊骨（自頭下大椎約用五寸長，蜜水塗，炙脆存性，磨研粉）　建蓮肉（五兩，去心，用豬脊髓七條酒煮，蒸、曬七次）　杜仲（三兩，用生薑汁拌炒，研末。另用大豬腰子一對，去內膜，填杜仲末於內，線扎，酒煮熟。飯上再蒸、曬七次，搗和前藥內）</p>
<p>上為細末，煉白蜜和丸如桐子大。每服五錢，清晨滾水送下。</p>
<p>三椎痠疼，迄今三載。用豬大椎以下背脊骨五寸者以作引導之使，頗有取意。</p>
<p>（案13）休邑孫馨遠右目紅腫，內如針刺治驗</p>
<p>休邑孫馨遠。</p>
<p>右目紅腫，半月來微有薄翳，目內常如針刺，不時淚出，見風則淚尤甚。</p>
<p>案云：目紅且脹，常如針刺，陽邪內郁。脹而多淚，風自火出。治在輕清。</p>
<p>荊芥穗（一錢半）　甘菊（二錢）　薄荷頭（一錢）　青皮（一錢）　桑白皮（一錢半）　鉤藤（五錢，後入）　細生地（三錢）</p>
<p>加青蔥管五寸。</p>
<p>外用熏目法：</p>
<p>川黃柏（三錢）　紅棗（五枚）　膽礬（一分）　柴胡（一錢）　四味煎湯熏眼，候溫淋洗，洗後避風。</p>
<p>服前方並熏後，目之紅者十退其八，脹淚俱減，惟夜來目內仍稍有針刺之意，而浮翳卻退。</p>
<p>復診：原方去荊芥、鉤藤鉤，加赤芍；外仍用前方熏洗；兩日全愈。</p>
<p>（案14）內侄陸玉符風疹有年，舉發無時治驗（附膏方）</p>
<p>內侄陸玉符，年十八歲，丙寅冬。</p>
<p>風疹八載，不時舉發，發則膚熱燥癢，色紅塊現，頭面遍身以及手足俱有，甚至小腹㽲痛，脈象浮弦，治宜涼血疏風。</p>
<p>小生地（四錢）　粉丹皮（一錢半，酒炒）　當歸（一錢半）　赤芍（一錢半，炒）　蒼耳子（一錢半，酒炒）　秦艽（一錢半）　防風（一錢半）</p>
<p>加白蒺藜四錢。</p>
<p>服兩劑，風疹退其八九，皮膚亦不燥熱。</p>
<p>復診方：</p>
<p>小生地（四錢）　牡丹皮（一錢半，炒）　當歸（一錢半）　赤芍（一錢半，炒）　制首烏（三錢）　蒼耳子（一錢半，炒）　香附（三錢，炒）</p>
<p>服前方三劑，風疹全退。</p>
<p>又，膏滋方：脈右寸虛浮，左關、尺虛濡。衛氣不固則易於冒風，營血不充則血熱生風。外風與內風相召，膚熱痛癢，風疹隨起。所謂風獨不利於血熱之人者，良有以也。治宜固表養血，血行風自滅。</p>
<p>生黃耆（四兩）　制冬朮（三兩）　防風（二兩）　大生地（五兩）　元武板（五兩，炙）　制首烏（四兩）　丹皮（二兩，炒）　黃明膠（六兩，熔化）　白蒺藜（二兩，去刺，酒炒）　蒼耳子（二兩，酒炒）　當歸（二兩）　荊芥穗（二兩）　制香附（三兩）　白芍藥（二兩，炒）</p>
<p>上藥十四味，內黃明膠待膏將成時敲碎同煎熔化。其法用長流水如法煎膏，收膏時量加煉白蜜和勻，磁器收貯。每晨用五六錢，少加滾水調和，隔湯燉服。</p>
<p>此方據述服二三料，風疹全瘥，多年未發。庚午秋復定膏方，記後八十五頁內，可檢閱。</p>
<p>（案15）予於仲冬冒風，咳嗽頻甚，一劑全安</p>
<p>前胡（一錢半）　防風（一錢半）　杏仁（三錢，研）　蘇子（一錢半，炒）　桔梗（八分）　冬桑葉（一錢半）　橘紅（八分）　甘草（五分）</p>
<p>加青蔥一枝。</p>
<p>（案16）廣東林茂懷下部廣瘡，頭角結毒，灸法奇驗</p>
<p>廣東林茂懷。</p>
<p>下疳腐潰，兼之胯腿毒瘡，遍治罔效，於嘉慶丙寅季冬求治於余。</p>
<p>余色脈合參，用清火解毒之劑，兼服五寶丹一分，以土茯苓湯調送，日三次。</p>
<p>外之腐潰處用家制青雲散和紫霞膏搽之，不數日而痊可。</p>
<p>惟頭右角髮際內一瘡如桂圓大者，滋水淋漓，痛癢異常，迄今兩月，遍治無功。以藥摻上，少頃結蓋，次日瘡內仍然極癢，抓之黃黏滋水甚多，結蓋仍隨滋水而脫，毫不建績。予於丁卯正月初八日，用大蒜搗爛貼瘡上，加艾如黃豆大者灸至七壯，覺痛而止。至初十日復如前灸，始癢後痛，亦七壯而止。十一日亦如前灸，灸三四壯覺癢，滋水拔出，又灸至九壯覺痛而停。十二日，灸至五壯而知痛。十三日不用蒜，以艾鋪於瘡上明灸三壯，滋水少，癢亦減。十四日又隔蒜灸五壯，瘡蓋結硬，癢止、水無。十五日瘡根已脫，取下硬蓋如四錢大，厚約三分，新肉已平。當用珍珠散摻上，於十八日全愈，諸恙向安。一應滋水淋漓，久遠惡瘡，諸藥不能奏功者，惟灸法最妙，予屢驗之。</p>
<p>（案17）嶺南黃朝泗咽痛口乾，虛火上炎治驗）　嶺南黃朝泗。）　左關、尺虛數，虛火上炎，發為咽痛、口乾，治宜益陰降火。</p>
<p>小生地（三錢）　元參（二錢）　麥冬（一錢，去心）　貝母（一錢半）　生甘草（六分）　女貞子（三錢）</p>
<p>加人中白三分，沖。</p>
<p>服兩帖，全愈。</p>
<p>（案18）南海董璞開種子丸方，詳論陰陽善後之法</p>
<p>嶺南董璞開，家南海，客吳門。</p>
<p>一日自廣來吳友人傳以種子壯陽之方，並送其鹿莖、驢莖、狗莖三物，配合前方浸酒常服，酌之於余。余細閱來方，用參、耆、歸、地、杜仲、川斷、首烏、黃精、蓯蓉、巴戟、仙茅、淫羊藿、覆盆子、骨碎補、破故紙、菟絲子、狗脊、杞子、牛膝、黑棗等。此廣人縱欲之方也，雖有參、耆、歸、地輩之補，而其間純熱興陽助火之燥藥頗夥。不惟無益有損，且陰虧之人服此未有不從茲喪生者。即陽虛陰弱者，亦非所宜也，余特阻其斷不可服。蓋陰陽之道，陽密乃固，兩者不和，如春無秋，如冬無夏。故聖人於男女之際，其交會之法度不過，使陽氣秘密乃得堅固不泄耳。然而陰陽貴相和，有春無秋是無陰也，有冬無夏是無陽也。所以聖人但調其偏以歸和同，允為交會之法度而已，何可偏也。因堅請代處一方，仍欲將前三物配合浸酒之法，因用陰陽兩平之藥以應之，即經文「陰平陽秘」之旨也。況脈右軟小乏力，左脈濡虛，又顯有明徵耶。</p>
<p>西黨參（三兩）　炙黃耆（二兩）　於白朮（一兩，土炒）　歸身（—兩）　制首烏（二兩）　大熟地（三兩）　元武膠（—兩，烊化酒內）　茯苓（一兩）　女貞子（一兩半）　山萸肉（一兩）　炙甘草（一兩）　陳皮（一兩）　上肉桂（五錢，去粗皮）　破故紙（一兩，炒）　胡桃肉（二兩）　鹿莖（一具，切片炙）　驢莖（一具，切片炙）　狗莖（一具，切片炙）</p>
<p>上藥十八味，用無灰福珍酒二十五斤瓦壇盛貯，將前藥入生絹袋內，離袋口三四寸線縫其口，其龜膠先烊酒內，密封其口。此藥宜秋冬開飲，秋日約浸半月後即可開飲，冬日浸廿餘日可也。斟酌量飲，服之有時。</p>
<p>凡藥漬酒皆須細切，生絹袋盛，入酒密封。隨寒暑日數漉出滓，可暴燥、微搗、更漬，亦可為散服。注李時珍《綱目》。</p>
<p>（案19）文學葉芳林喘哮症，感冒隨發治驗</p>
<p>文學葉芳林。</p>
<p>素有喘哮症，丁卯四月自翔來吳，途中冒風，氣逆痰多，喘而兼脹，肺胃不舒。</p>
<p>方用二陳湯加蘇梗、藿梗、砂仁殼、大腹絨、銀杏二十粒，去心衣同煎。</p>
<p>服四劑，氣平痰減，脹緩大半。</p>
<p>復診：原方加淡乾薑（一錢），再二劑而痊。</p>
<p>（案20）孫馨遠火升時飢，幾成中消奇驗（先君子雨香公論治注識）</p>
<p>余先君子於嘉慶丙寅三月初六日治休邑孫馨遠，年六十歲。</p>
<p>於去年季冬十八日，因多走過飢，途中食麵過飽。兩三日即覺腹中脹悶，以後不時覺飢，飢則食，食則安。至今春不時飢極，甚則右脅火升且痛，火升則脫衣去帽，如此則胃中之飢更甚，必得食入即緩，食後又飢。至晚睡時亦必先食，睡後方安，否則脅痛火升，飢不待食。他醫因初起過飽脹悶妄投攻伐，以致病日加深，幾成中消。</p>
<p>方用：</p>
<p>向陽壁土（二兩，煎湯澄清，代水煎湯）　小川黃連（八分）　淡茱萸（三分）</p>
<p>服後火勢稍緩，欲食之意亦不過急，右脅之痛亦漸鬆。用黃土遏火，甚得其法。</p>
<p>又，初八日復診：是日因李旭如之內產後惡血上衝，延先君子出關往診未回，就治於予。予悉照前方加四君子湯，佐鮮石斛，仍用黃土水煎服。</p>
<p>服兩劑，火升、多食俱減大半。（竹亭孫採鄰注）</p>
<p>又，十一日復診：先君子定方列下：</p>
<p>西黨參（三錢）　淮山藥（三錢，炒）　芡實（三錢，炒）　炙甘草（五分）　建蓮肉（三錢，去心）　淡茱萸（一分）　黃連（六分）　澤瀉（一錢半）　鮮石斛（五錢）</p>
<p>加向陽土二兩，照前法煎。</p>
<p>服此三劑，右脅之火不上升，飲食亦漸如常。</p>
<p>又，十四日復診方：</p>
<p>西黨參（三錢）　炙黃耆（二錢）　茯苓（一錢半）　炙甘草（五分）　川黃連（六分，薑汁浸炒）　淡茱萸（一分）　石斛（五錢）　西瓜子（二兩，不落水）</p>
<p>仍用向陽土二兩煎湯代水。</p>
<p>服此火平，飲食如常。隨用六君子湯加炮薑、黑山梔，水泛為丸。每服五錢，調治收功。據云：病經四月，幾無寧刻，醫藥罔效，苦難盡述。夜間更苦於白晝，必得多食方能就寢。否則火升，腹飢刻不待時，食飽方安。今服余藥數劑，病即全愈，稱為神手。曰：「非神也，理也，焉有理明而藥不效者乎。」歲在丙寅十一年三月十四日，八十老人雨香孫廷問（我舟）識。</p>
<p>（案21）陝西胡芬若陰虧陽弱，肝陽上升治驗</p>
<p>陝西胡芬若，年逾六旬，丙寅仲春，客吳門。</p>
<p>細繹病情：素體陰虧陽弱，肝陽上升，頭目眩暈，腰重，手足麻木，大便燥結每四五日方解，小便多而且長，四肢倦怠，已非一日，其眩暈、麻木俱是新添。</p>
<p>細審眼不黑暗，非眩也。視物不轉，非暈也。病人之言，豈可輕信。——竹亭自識</p>
<p>元武板（五錢，炙）　炙鱉甲（四錢）　制首烏（三錢）　白芍（二錢，炒）　西黨參（一錢半）　羚羊角（一錢半，鎊）　明天麻（二錢，煨）　川芎（八分）　防風皮（一錢半）　全當歸（三錢）</p>
<p>加竹瀝五錢，沖、生薑汁一匙，沖。</p>
<p>服兩帖，麻木漸減，原方去防風皮。再兩劑又減，大便稍潤，陰血漸滋，陽氣未充，再議後法。</p>
<p>又，復診方：脾陽不能四達，中州運用不靈，法宜溫中。用附子理中湯加熟半夏、新會皮、黑大棗為引。進兩劑陽氣漸回，身不覺冷，四肢之軟漸自有力。</p>
<p>又，復診方：用香砂六君子湯加熟附子、淡乾薑、桂圓。服兩帖後，兩手覺能握而兩足尚未大有力也。</p>
<p>又，復診方：用黨參、黃精、山藥、萸肉、杜仲、續斷、懷牛膝、破故紙、胡桃肉、砂仁輩，引以大南棗兩枚（去核淨肉。）</p>
<p>服兩劑，麻木大減。原方再二劑，手臂漸漸有力，惟兩足稍軟，腰以下尚乏力，飲食如常。</p>
<p>五日後，原方去黃精、牛膝，加歸身、枸杞、鹿筋切片先煎。</p>
<p>服十劑，調理全瘳。</p>
<p>（案22）王浩然心神不靖，火起痰升，語言錯亂治法</p>
<p>王浩然，南通州三角沙人，年三十一歲，丙寅季春。</p>
<p>病起三載，藥餌亂投。案云：心神不靖，總由腎陰之虧，火一起而痰升，語言錯亂，半昧半明，時發時止，不治則大累在後。</p>
<p>生藕（一大索，切去蓋頭一寸，用大生地浸胖搗汁灌入藕孔內，填滿則以原蓋合定竹籤插牢，入後藥，煮兩個時辰服之）　茯神（三錢）　元武板（八錢，炙）　遠志肉（二錢）　牡蠣粉（五錢）</p>
<p>入前藕，用河水六七碗同煎至兩碗，分早晚服。服十劑，其煮熟之藥藕，空心乘熱食之可也。</p>
<p>（案23）涇縣胡仲機黃疸有年，自誤病劇，詳論治法</p>
<p>涇縣胡仲機，客槎溪，年近六旬。</p>
<p>黃疸症自嘉慶戊辰六月由瘧疾而起，瘧發未幾，漸自身目俱黃，溲赤短少。自精於醫，隨服利濕等劑似覺稍緩。適因要事他往，舟次未便服藥，以後勞役辛苦，不避風霜，常常遠行，黃疸日增。遍訪名醫，惟用清熱利濕者居多。纏綿兩載，病日加深，甚至肌體消削（較之平常十削其六七），而肌肉面目仍黃。邇來兩足微腫至膝，朝輕暮重，日中溲赤短少，夜半方增。現有用四苓散加苡仁、木通、茵陳輩者，據述如此等藥服之甚夥，不過如是。亦間有用溫補而兼利濕，偶服之亦未見效。</p>
<p>今於庚午五月二十七日買舟就治於余。余細審病原，再望其色黃乃熏黃晦色，非明黃嬌亮可比，即此可知其為陰黃而非陽黃也，明矣。既知陰黃，則知其在臟、在裡，而不在腑、在表，益明矣。再切其脈，左脈弦硬，尺則稍澀；右寸、關虛而細，尺則浮而無力；知其病關脾肺，波及肝腎，於此求治，或可圖維。疏方於後，屬服十劑，再為斟酌。第喬居槎溪，即日解纜，數百里之遙，服畢之後究不知能從予治否？中無阻隔，竭力調治則幸矣。</p>
<p>案云：色脈合參，脾陽不運，肝腎有虧，此黃疸、溲赤之所由來也。但疸經兩載，概以治疸套藥清熱利濕，攻伐太過，恐脾土敗而腎陽虧。中滿之變，雖「長沙」復起亦無如之何矣。為今之計，宗經旨虛則補母，俾中宮之脾陽得以運動，則肺之元氣旺，而能通調水道、下輸膀胱，庶腎水不致凌土，肝木不致侮脾，不治黃而黃自退矣，何必枝枝節節而求之。</p>
<p>於是以理中湯加廣木香，陳倉米一合煎數滾去米代水煎藥，午後服。清晨用桂附八味丸，每服三錢，開水送下。</p>
<p>辛未春，適仲翁令嗣來吳。據述服予方兩劑，似覺安妥。偶因冒風又自服疏散藥，已後竟未服予方。復延他醫，服藥不過如斯，仍自立方，亦不見功，延至深秋而逝。甚矣！明於斯道者，尚不識自病之由，況昧者乎。</p>
<p>（案24）內侄陸玉符風疹，服前膏頗妙，復診再定膏方</p>
<p>內侄陸玉符膏方。</p>
<p>素有風疹，每發必腹痛，服余嘉慶丙寅年膏滋方頗合。今停藥已久，而風疹偶發，來勢甚輕，不過一潮即止，非向之發時坐臥不安可較也。</p>
<p>今於庚午九月五日復診，案云：證脈合參，肝陰有虧，腎水不足，此風疹之所以有年也。宜以壯水以滋木，養血以潤燥，而補氣之品亦不可少也。益氣有生血之能，血無扶氣之力也，是又在乎用藥者。丙寅冬所定膏方記前七十四頁內，可查閱。</p>
<p>西黨參（五兩）　生黃耆（四兩）　大熟地（六兩）　當歸（二兩，酒洗）　炙鱉甲（五兩）　黃明膠（六兩）　白蒺藜（二兩，酒炒）　丹皮（二兩，酒炒）　木瓜（二兩）　雲茯苓（二兩）　炙甘草（一兩半）　陳皮（一兩半）</p>
<p>上藥如常法煎膏，每服五錢，清晨隔湯燉服。如膏厚，稍和開水調服。此膏服後，風疹未發。</p>
<p>（案25）休邑項鳴球乃弟寒熱無期，暑濕內蘊治驗</p>
<p>休邑項鳴球乃弟，七月下浣。</p>
<p>寒熱無期，舌白苔膩。乃暑濕內蘊，法宜清暑、卻濕、和胃。</p>
<p>香薷（一錢半）　淡豆豉（三錢）　白蔻仁（五分）　神麯（三錢炒）　熟半夏（一錢半）　廣藿香（一錢半）　塊滑石（三錢）　甘草（五分）</p>
<p>加雞內金一錢半，炙。</p>
<p>服兩帖寒熱頓退，惟早上口苦，食飲未貪。</p>
<p>復診用鮮石斛、穀芽、藿香、半夏曲、陳皮、滑石、甘草輩和胃清火，兩劑而愈。</p>
<p>（案26）詹芝山暑濕交阻，身熱泄瀉、腹痛治驗</p>
<p>詹芝山。</p>
<p>暑濕交阻，身熱有汗，吐瀉並作，腹痛溲短，議和中法。</p>
<p>香茹（一錢半）　半夏曲（一錢半，炒）　藿香（一錢半）　木香（五分）　赤茯苓（二錢）　塊滑石（三錢）　甘草（五分）　石斛（三錢）</p>
<p>加西瓜翠一兩。</p>
<p>服此兩帖，熱退，吐瀉停，而小腹尚痛。原方去香茹、石斛、西瓜翠，加烏藥、焦穀芽、雞內金。兩劑而安。</p>
<p>（案27）舅兄陸古堂次郎自幼鼻中濃涕常流治法</p>
<p>舅兄陸古堂次郎，庚午九月，年十四歲。</p>
<p>鼻中常流濃涕，自幼如此，已四五年矣。案云：濁涕有年，右寸虛數，肺火鬱也。</p>
<p>百合（十兩）　冬桑葉（四兩）　紫降香（五錢，勿經火）　青鹽（五錢）</p>
<p>上四味為細末，用白蘿蔔汁灑疊成丸。每服三錢，食後滾水送下。</p>
<p>醫有案而病情得，方無論而藥不明。是方以百合清補肺氣，得桑葉而肺金之鬱火自解，降香取其辛能降氣，青鹽取其咸能潤下。肺之濃涕上升，得諸清肺降潤之品而引之下達，則升者自降矣。最後又以蘿蔔汁灑疊者，更取入肺之本經以降濁氣耳。神奇平淡，不執成方，實有至理存焉。</p>
<p>服此兩月，濃涕頓減，捷如影響。</p>
<p>（案28）黃燮功夏暑縱啖西瓜，小腹痛脹無時治驗</p>
<p>黃燮功，年二十八歲，家休邑，客上洋，嘉慶庚午六月。</p>
<p>暑熱交蒸，縱啖西瓜，脾土遏抑，致令小腹脹痛。醫作寒濕治不應，繼用溫補下焦，痛緩脹未除，忽又增一團熱氣，略偏於小腹之左。醫又以黃芩、丹皮、丹參、生地輩涼之，而熱終未清，脹亦未減，食飲日少。</p>
<p>於十一月十三日始求治於余，余細按脈象，右關細而軟，左關、尺濡小兼數，按之不足。素有內痔脫肛，合而參之，治病必求其本。知其肝腎陰虧，小腹乃至陰之地。縱啖西瓜，暑熱為寒涼所逼，致脾土傷而中氣下陷於陰也。挈領提綱，治在脾腎。</p>
<p>朝以六味地黃丸五錢，用砂仁末二分、生薑一片搗渣，滾水泡湯送下。午後用補中益氣湯加益智仁煎服。</p>
<p>服兩劑，小腹之脹頓止矣，即臍下之熱亦減去大半矣。</p>
<p>後仍以六味地黃丸如前服，午後用四君子湯加木香、砂仁、歸身、白芍、金鈴子、蜜炙柴胡三分煎服，服五劑而全瘳。</p>
<p>（案29）內侄陸星翹風溫閉肺，身熱，咳嗽夜甚治驗</p>
<p>內侄陸星翹，嘉慶辛未正月二十八。</p>
<p>風溫閉肺，身熱咳嗽，喉癢無汗。用疏解法四五帖不應，以致咳嗆聲音不揚，夜甚於晝。</p>
<p>用老蘇梗、馬兜鈴、杏仁、橘白、赤茯苓、白通草、黑山梔皮、生甘草、枇杷葉，服兩劑咳嗆聲低頓減七八。原方去馬兜鈴、梔皮，加冬桑葉、川貝母，再劑而痊。</p>
<p>（案30）張奕山咳嗽，痰中挾血治驗</p>
<p>張奕山，年十五歲。</p>
<p>咳嗽數日，痰中挾血。案云：脈來細數，幼年咳嗆痰紅，最防成怯，速於調治，尚可圖維。</p>
<p>北沙參（三錢）　紫苑（一錢半）　冬桑葉（一錢半）　血餘（五分，沖）　叭噠杏（三錢，去皮尖炒）　款冬花（三錢）　旱蓮草（一錢半）　蛤殼（三錢，煅）</p>
<p>加人中白三分沖。</p>
<p>服三帖，咳停血止。</p>
<p>（案31）錢蘭九外邪已解，朝涼暮熱，陰虛發熱治驗</p>
<p>錢蘭九，年近三旬。</p>
<p>外邪已解，夜來微熱，天明漸退，脈象濡小。陰分素虧，治以養陰退熱法。</p>
<p>青蒿子（一錢半）　生鱉甲（三錢）　苡仁（三錢）　半夏曲（一錢半）　廣藿梗（一錢半）　生穀芽（三錢）　甘草（五分）　白通草（八分）</p>
<p>加砂仁末三分沖。</p>
<p>服一劑，夜熱全退。</p>
<p>（案32）婺源曹允功子自幼鼻血，復發將痊，詳論速歸</p>
<p>婺源曹允功乃郎，年十八歲。</p>
<p>據述乃郎素體質薄，白幼有鼻衄、風疹，舉發無時。成婚之後，少不節欲，又多咳嗽。於嘉慶辛未二月邸吳，初七日求治於余。病者自云：邇來惟盜汗、腰疼為最。診其脈，右數急，左弦勁。衛虛營虧，先議固表養血，俾其盜汗止而腰疼平，再為之計。</p>
<p>生黃耆皮（三錢）　歸身（二錢）　白芍（一錢半，炒）　茯神（二錢）　酸棗仁（二錢，炒）　杜仲（三錢，鹽水炒）　續斷（二錢，炒）　甘草（五分，炙）</p>
<p>服此兩劑，盜汗止，腰疼停，頗屬合宜。</p>
<p>又，二月初九日復診：服前方盜汗、腰疼已停，而向有之鼻洪又發，更兼咳嗽。證脈合參，皆由於金虛不能平木而肝火上逆，木來乘金，此衄血、咳嗽之所由來耶。況左右脈來弦數而急，又顯有明徵歟。</p>
<p>素有鼻衄之人，最防目白珠見紅色，則鼻衄必發。因鼻為肺竅，火乘金也。</p>
<p>元武板（四錢，炙）　細生地（三錢）　款冬花（三錢）　百合（三錢）　生蛤殼（三錢）　叭噠杏（三錢，去皮尖炒）　旱蓮草（三錢）</p>
<p>加人中白五分，漂淡研沖。</p>
<p>服兩帖衄止、咳松。</p>
<p>又，十一日復診：咳嗽漸緩，而雞鳴時又少有盜汗。</p>
<p>小生地（三錢）　炒麥冬（一錢半）　酸棗仁（一錢半，炒）　茯神（一錢半）　生蛤殼（三錢）　黑蘇子（一錢半，炒）　叭噠杏（三錢，去皮尖炒）　百合（三錢）</p>
<p>加枇杷膏三錢沖。</p>
<p>服兩帖，盜汗又止，咳嗽大減。原方再三劑，甚妥。</p>
<p>又，十六日復診：汗止咳減，脈之數象稍緩，而弦急之勢究未平也，弦主於肝。法宜清肺以養肝，肺氣旺而木不侮金，金氣足而腎水賴以生之，則水能養木，而木自平矣，又合隔三之治。</p>
<p>北沙參（三錢）　款冬花（三錢）　百合（三錢）　二原地（三錢）　女貞子（三錢）　叭噠杏（三錢，去皮尖，炒）　茯苓（一錢半）　黑蘇子（一錢半，炒）　炙甘草（五分）</p>
<p>加雪梨肉—兩五錢。</p>
<p>服三劑，咳嗽十去其五。</p>
<p>又，十九日復診：</p>
<p>二原地（三錢）　女貞子（三錢）　歸身（一錢半）　百合（三錢）　柏子仁（三錢，研）　黑蘇子（一錢半，炒）　山藥（三錢，炒）　茯苓（一錢半）　冬桑葉（一錢半）</p>
<p>加雪梨肉二兩。</p>
<p>服此五劑，咳嗽減去七八。</p>
<p>又，二十四日復診：咳嗽大減，盜汗又來。夫盜汗固陰虛之徵，而多汗亦亡陽之漸。法宜固表養營，是為正本清源之治。</p>
<p>生黃耆皮（二錢）　歸身（一錢半）　北沙參（三錢）　玉竹（三錢）　北五味子（三分，研）　茯苓（二錢）　款冬花（三錢）　甘草（五分）　新會皮（一錢半）</p>
<p>加建蓮肉三錢，連心炒。</p>
<p>又，二十七日復診：盜汗、咳嗆，脈仍弦急，益氣養營是其治法。</p>
<p>生耆皮（三錢）　制首烏（三錢）　炙鱉甲（三錢）　茯神（二錢）　女貞子（三錢）　酸棗仁（一錢半，炒）　左牡蠣（三錢，煅）　陳皮（一錢）　淮小麥（三錢）</p>
<p>加紅棗五枚。</p>
<p>服此三帖，盜汗又止，咳嗽平靜。</p>
<p>又，三月初三日復診：允功因其汗止咳停，意欲在寓緩緩調理。恐新婚之後早歸，究防病覆，假此調治，亦愛子之心也。其如子心非是，終日默默無言，體瘦食減。診其脈，弦急者究未一減。左右寸口脈仍弦勁，火乘金也。兩關弦急，木侮土也。左尺虛數，水不足也。水不足則木失所養，腎陰虧則肺金愈虛，未有子貧而母獨富者，無怪乎鼻衄、咳嗆、盜汗之常發也。今病雖小愈，而脈仍未平，攸關心病，有諸內而形諸脈也。脈既如斯，強留異地則恐變端莫測，而悔之不及也何。允功謂予曰：「君何知之深，而見之明也？」曰：「病以脈為主，今病減而脈不減，寸脈仍弦急，此心病也。更見肝脈弦，出寸口，上魚際，則為思室何疑。年少新婚，歸心如箭，而必欲阻之，大非所宜。」允功深信余言，懇求丸方途中調理，因以益氣養營、壯水滋木之法以應之。於是月初八掛帆回里，與其後悔，莫如早歸為善也。後於壬申春仲邸吳，適允功至主戚患病於蘇，特薦治於予。述及乃郎回家未幾而逝，允功始信予之脈理毫髮無爽也。</p>
<p>（案33）休寧項鳴球當臍作脹，三載沉疴，詳論奇驗</p>
<p>休寧項鳴球。</p>
<p>當臍作脹，脹在午後，不食亦脹。痰黏口乾，卻不喜飲，惟法制半夏或蔗漿潤之，則口乾緩、黏痰減，而其脹則仍然。向喜飲酒，邇來不敢飲，飲之則上焦覺熱，痰愈增，胸中不爽。年近五旬，病起於嘉慶戊辰五月，據述醫更數手，藥服罔效，於辛未閏三月初二乃延余診。觀其諸方，有因胸悶、痰多而用香燥破氣者，有言陰虛而純用滋陰膩補者，更有因口乾腹脹而以知柏地黃湯加破氣疏通之品者。其餘之方雜亂無章，更不足觀。據云每服一二劑似乎稍減，再服之則脹勢愈增，而口乾、胸悶等情亦愈加矣。病近三載，終未得瘳，其所以不瘳者，皆緣醫者只識病標，不識病之本也。第知治脹，而不知脹在當臍，臍屬於腎。脹在午後，午後屬於陰。再請驗之於脈，右關、尺虛耎，左關、尺弦數。自是坎陽不足以生脾土，腎水不足以滋肝木，水不足而相火上炎，故時覺口乾。坎陽不足，脾土愈虧，故當臍作脹，脹則中宮之食不能運化而成痰，甚至清陽不升，濁陰不降，以致胸膈窒塞不爽而黏痰常吐也。</p>
<p>證脈合參，予於滋腎養肝中寓補火生土法以治本。</p>
<p>方用熟地、首烏、鱉甲、破故紙、胡桃肉、茯苓、炙甘草、益智仁等，加蔗漿沖服。</p>
<p>不數帖而脹減其半，復於此而加減。其熟地俱用砂仁同炒；每用破故紙必佐胡桃肉，取其補火生土，潤而不燥，有木火相生之妙。又以益智仁調中快膈，補命門之不足，乃心脾腎之良藥，自首至尾未間也。其餘者以肝腎平補之法佐之，如首烏、鱉甲、歸、芍、女貞之類。非惟脹勢日減，即口乾、胸悶、黏痰亦漸平矣。又以四君子湯加益智仁，少佐滋腎養肝之法。再三劑而少腹之脹十去其七，其胸悶、口乾竟不覺矣。其「四君子」內去白朮而加扁豆者，緣初加脾藥不可過燥，且脾腎同治，藥宜不燥不潤，兩得其平，乃為脾腎同治之法也。前醫亦曾有論脾腎者，云病在中、下二焦，所用者熟地、牡蠣、黨參、白朮、石斛、茯苓輩，服之其脹愈增。惟圖治標，其意在於滋陰、扶脾、清胃，不治脹而兼治口乾、痰黏也。殊不知其要在於治脹，治脹在於補腎，補腎在於補腎中之陽，不專於補腎中之陰也，取火能生土，水能養木，如法治之，果獲大效。</p>
<p>最後又以「四、六君」、「香砂」、「異功」之法專調脾土，而補火之藥漸徹之，使脾腎交通而脹自除矣，諸恙向安矣。藥之效捷，即此義耳。</p>
<p>調理收功丸方：</p>
<p>西黨參（五兩）　淮山藥（三兩，炒）　建蓮肉（四兩，去心炒）　芡實（四兩，炒）　益智仁（一兩半）　大熟地（六兩，砂仁五錢同研）　元武膠（二兩，切片炒珠）　陳皮（一兩半）　山萸肉（一兩半）　菟絲子（三兩，蒸熟）　牡蠣粉（三兩，煅）　女貞子（二兩）</p>
<p>上為細末，用金石斛煎膏代蜜和丸如桐子大。每服五錢，清晨滾水送下。</p>
<p>（案34）歙邑吳聲振素有寒濕筋攣，近感風邪治驗</p>
<p>徽歙吳聲振，年六十三。</p>
<p>素有寒濕筋攣症，近冒風邪，舌苔膩黃，兼之氣逆夾食欲嘔，防其身熱，先宜治標，再為之計。</p>
<p>老蘇梗（一錢半）　廣藿梗（一錢半）　半夏曲（一錢半，炒）　麥芽（三錢，炒）　山楂肉（三錢，炒）　生甘草（五分）　陳皮（一錢）</p>
<p>加青蔥一枝、雞內金一錢半，炙。</p>
<p>又，復診方：胸中氣逆不爽，舌胎膩黃，大便八日未解，小溲赤，不飢納少。胃土不和，宿滯內蘊。疏理中宮，兼之潤腸，便結自通。</p>
<p>旋覆花（三錢，生絹包）　半夏曲（一錢半，炒）　瓜蔞仁（三錢，研）　陳皮（一錢半）　廣藿梗（一錢半）　大麻仁（三錢，研）　柏子仁（三錢，研）　杏仁（三錢，去皮尖）</p>
<p>加生穀芽一兩煎湯代水。</p>
<p>服後，清晨解結糞甚暢，自覺胸中漸鬆，氣逆漸平，溲亦淡，舌之膩黃苔中分散薄，非前之滿布厚膩可比。</p>
<p>又，復診方：用二陳湯加鮮石斛、瓜蔞仁、藿梗、砂仁殼、雞內金等和中養胃，兩帖而痊。</p>
<p>（案35）舅兄陸古堂四郎嘉徵風邪客肺治驗</p>
<p>舅兄上舍陸古堂四郎嘉徵。</p>
<p>風邪客肺，挾痰而咳，擬降氣豁痰法。</p>
<p>老蘇梗（一錢半）　馬兜鈴（一錢）　杏仁（三錢，研）　生甘草（五分）　赤茯苓（二錢）　前胡（一錢半）　橘紅（一錢）　桔梗（一錢）</p>
<p>加白蘿蔔汁一酒杯沖。</p>
<p>服兩帖，濃痰大減，咳去七八。</p>
<p>復診：原方去蘇梗、前胡、桔梗，加半夏曲、冬桑葉、黑梔皮，兩帖而愈。</p>
<p>（案36）徽州陳庭若傷寒誤治，幾成虛怯奇驗</p>
<p>徽邑陳庭若，危症治驗，年逾二旬。</p>
<p>病由寒熱咳嗽而起，醫用清肺治咳之品，每增蘆根、絲瓜絡輩。延綿月餘，寒熱漸退，而咳嗆日盛，濃痰愈多，肌肉日削，始告治於余。診脈右虛軟，左脈虛弦，面白無神，食飲不貪，盜汗淋漓，更兼氣逆痰稠且腥，固防痰血之虞，亦恐肺痿之成。正值夏令初交，火爍金傷，危險極矣。姑擬肺胃並治，以冀轉機。</p>
<p>百合（四錢）　款冬花（三錢）　叭噠杏（三錢，去皮尖）　茯苓（一錢半）　山藥（三錢，炒）　薏苡仁（三錢，炒）　黑芝麻（一錢半，炒）　橘紅（八分，蜜炙）　麥冬（一錢半，元米同炒）</p>
<p>加建蓮肉二錢，去心炒。</p>
<p>服此氣逆稍緩，脈仍如昨。</p>
<p>原方去苡仁、芝麻、橘紅、麥冬加芡實、紫菀、蘇子、蛤粉炒阿膠、紫衣胡桃肉一枚，連皮並鬲板同用，加枇杷葉三片，去毛蜜炙。</p>
<p>服後氣逆漸減，咳嗽亦緩，惟濃痰仍多，自早至暮約有兩碗。</p>
<p>又，復診方案：肺以虛而嗆咳，脾以弱而多痰。自晨至午濃痰盈盂，纏綿日久，食少神疲，盜汗淋漓，虛怯之徵已露先聲矣。亟宜扶脾保肺，佐以順氣卻痰，不致血溢上逆，庶可圖之。</p>
<p>西黨參（三錢）　淮山藥（三錢，炒）　茯苓（一錢半）　炙甘草（五分）　浸胖海參（五錢）　叭噠杏（三錢，去皮尖炒）　百合（三錢）　款冬花（三錢）　陳阿膠（三錢，蛤粉炒）　川貝母（一錢半，去心）　蘇子（一錢半，炒）</p>
<p>加紫衣胡桃肉三錢，連皮、鬲用。</p>
<p>浸胖海參，方中暫用之，究非王道正藥可比，予於四十歲外，永戒不用。道光乙未春三月十日　七十一老人竹亭識於活水源。</p>
<p>服兩劑，咳緩痰減，氣逆漸平，盜汗漸少，神采漸轉，頗有生機矣。</p>
<p>又，復診方：病勢日減，再擬肺腎並治法。</p>
<p>西黨參（三錢）　淮山藥（三錢，炒）　芡實（三錢，炒）　茯苓（二錢）　大熟地（三錢，炒鬆）　浸胖海參（五錢）　阿膠（三錢，蛤粉炒）　炙草（五分）　大麥冬（一錢半，米炒）　叭噠杏（三錢，去皮尖炒）</p>
<p>加北五味子七粒，打碎。</p>
<p>自服余藥數劑，咳嗽、濃痰俱十去七八，人固漸健，食亦倍增，且易飢。此時病者深悔前醫濫用蘆根、絲瓜絡輩加於甘寒藥中，帖帖皆有，用至二十餘劑。以致肌體骨立，氣逆咳嗆，濃痰盈盂，幾乎大誤。幸服余藥後日漸減輕，不致有成怯之虞，誠快事也。</p>
<p>又，兩日來相火易升，亦腎陰之不足，法宜肺腎並治，俾金水相生，火自降矣。</p>
<p>北沙參（三錢）　大熟地（三錢）　山藥（三錢，炒）　茯苓（二錢）　制黃精（三錢）　柏子仁（三錢）　百合（四錢）　炙草（五分）　叭噠杏（三錢，去皮尖炒）　新會皮（一錢）</p>
<p>加五味子七粒，打碎。</p>
<p>服前方三劑，咳止痰清，相火亦平，諸恙向安矣。繼用益氣養陰之劑，調理收功。</p>
<p>（案37）余東張紹庭夜熱痰黏，暑濕症治驗</p>
<p>余東張紹庭。</p>
<p>夜來身熱，舌苔白膩，痰沫稠黏。暑濕中停，和中卻濕，解暑退熱是其治法。</p>
<p>蔥汁炒豆豉（四錢）　生薑汁炒半夏（一錢半）　通草（八分）　酒炒淡黃芩（二錢）　青蒿子（二錢）　地骨皮（一錢半）　車前子（二錢，炒研）</p>
<p>加鮮西瓜子三兩煎湯代水，臨服用白蔻仁三分研細沖。</p>
<p>服前方一劑，夜間未熱，痰沫亦少。次日思食糕餅，隨又服藥，似覺中宮不爽，噯出藥味，而夜間仍未身熱。</p>
<p>又，復診：痰沫仍吐，項後三椎痠疼，此穴屬肺。舌苔邊白中黃。暑邪解而身熱退，而濕濁之中阻究未盡也。用瓜蔞薤白湯加淡豆豉、炒半夏、藿梗、薑汁炒山梔、滑石、車前子，加雞內金等。服一劑，肺俞痠疼立止，穢濁之痰亦大減，再劑而痊矣。</p>
<p>（案38）先大人雨香公病後行步欲跌如踏浮雲治驗</p>
<p>先大人雨香公。（又號我舟）</p>
<p>病後行步欲跌，如踏浮雲。服後方兩劑，行步平穩，不致有欲跌之勢，再劑而愈。</p>
<p>白芍藥（四錢，炒）　二原地（三錢）　女貞子（三錢）　歸身　（二錢，酒炒）　白甘菊（二錢，炒）　甘枸杞（二錢）　老鉤藤（三錢，後入）　木瓜（二錢）　廣陳皮（一錢）　生甘草（一錢）</p>
<p>（案39）汪召南子痧發未透，防毒內閉歸肺治法</p>
<p>汪召南子，七歲。</p>
<p>痧出四朝，發而未透，音低嗽稀，眼閉不張，鼻乾無涕，身熱煩躁，咽痛喉啞。乃痧毒內閉，防有歸肺之虞，慎勿藐視。</p>
<p>羚羊角（一錢半，鎊）　淡黃芩（一錢半，炒）　前胡（一錢半）　杏仁（三錢，研）　牛蒡子（二錢，炒）　桑白皮（一錢半）　連翹（一錢半）　桔梗（一錢）　黑蘇子（一錢半，炒）　生甘草（五分）</p>
<p>加西河柳四錢。</p>
<p>外用芫荽三兩、西河柳二兩煎湯，用棉布浸透絞乾，熨洗頭面、胸背。</p>
<p>咳實喘虛，得嗽者出，得喘者入，必合目懶倦。疹出二三日，兩鼻俱干。待收完，看毒氣輕者清涕即來，就思飲食，可不必服藥；若清涕來遲，不思飲食者，須清肺解毒，候涕出乃弗藥；此要訣也。</p>
<p>（案40）休邑葉茂林深秋患瘧夾食治驗</p>
<p>休邑葉茂林。</p>
<p>瘧發深秋，兼之食滯，數發未已，風邪內搏，法用和解。</p>
<p>桂枝（一錢）　防風（一錢半）　製半夏（一錢半）　黃芩（一錢半）　柴胡（五分）　甘草（五分）　六神麯（三錢，炒）　麥芽（三錢，炒）</p>
<p>加生薑一片、大棗一枚。</p>
<p>據述連發五六日，藥投罔效，服予方一劑而止。妙在和解，非截法也。繼以二陳湯加藿梗、麥芽、楂肉、雞內金，和胃運食，兩帖而安。</p>
<p>（案41）邵步云痄腮，早投寒涼結硬腫痛治驗</p>
<p>邵步云。</p>
<p>少陽、陽明風熱內攻，發為痄腮。理應解散，則易於消退。他醫早投涼劑，外敷飛面，調以米醋，使風熱內郁，以致結硬腫痛，寒熱，牙關帶緊。余用疏解法，外以沖和散消之。</p>
<p>防風（一錢半）　白芷（一錢）　荊芥穗（一錢半）　連翹（一錢半，去心）　乳香（三分，去油）　沒藥（三分，去油）　川山甲（五分，炙）　桔梗（一錢）　甘草節（八分）　當歸（一錢半）</p>
<p>外用沖和散蔥汁調敷。</p>
<p>服藥並敷後，寒熱退，腫痛大減。次日仍照原方服之，敷藥同前，再劑而消。</p>
<p>（案42）休邑陳繩武臍下作疼治法奇驗</p>
<p>陳繩武，休邑人，年五旬又一。</p>
<p>據述素有頭眩，又兼三瘧之後，醫者專治頭眩，不思扶脾，而常服肝腎滋陰之藥，更兼素喜濃茶，邇來臍下不時作疼，食飲漸減。於嘉慶辛未冬十月，始問治於余。診其脈，右關、尺虛軟無力，知其脾陰弱而腎陽不足也，此所以臍下作疼無已也。及早圖之，恐成中滿。</p>
<p>焦冬朮（二錢）　雲茯苓（二錢）　益智仁（二錢）　沉香（三分）　廣木香（八分）　淡茱萸（三分）　炙甘草（八分）</p>
<p>加煨生薑二錢。</p>
<p>服兩帖，據云初帖小腹痛緩；次帖自早至晚竟不覺疼，惟夜睡後稍疼，比之前次十減其半。</p>
<p>又，復診方：擬理中湯加味治之，方附下：</p>
<p>西黨參（二錢）　焦冬朮（二錢）　炮姜（六分）　炙甘草（六分）　益智仁（二錢）　破故紙（一錢半，炒）　烏藥（一錢）　新會皮（一錢）</p>
<p>加砂仁末三分沖。</p>
<p>服前方兩帖，少腹痛止，據述臍上稍覺其痛。</p>
<p>又，復診方：擬附子理中湯加味，即前方去益智、烏藥，加熟附子五分、淡茱萸三分，引用胡桃肉二枚（連鬲板用），囑服四劑。</p>
<p>據述服三劑腹痛已停。所餘一劑因朔日典內事冗，未及進藥，當夜小腹又覺稍疼，足徵藥之效驗如此。仍用原方，再四帖而痊。</p>
<p>（案43）詹鳴玉目珠色紅、乾澀無淚治驗</p>
<p>詹鳴玉，年三旬。</p>
<p>白珠色紅，朝輕暮重，乾澀無淚。火鬱肺肝，宜於清疏。</p>
<p>蔓荊子（一錢半）　荊芥穗（一錢半）　甘菊花（一錢半）　甘草（六分）　淡黃芩（一錢半，酒浸炒）　赤芍藥（一錢半，酒炒）　當歸頭（一錢半）　桑皮（一錢半）　地骨皮（一錢半）　夏枯草（一錢半）　細生地（三錢）</p>
<p>加鵝兒不食草一錢半。</p>
<p>服此兩帖，目中流淚，流淚者風自火出也，故覺目珠松爽，而白珠之紅究未退也。診脈右寸浮數，左關弦數。白珠屬於肺，目竅開於肝，肝肺火未清也。</p>
<p>風火內郁，服此得淚漸鬆，即「火鬱發之」之義也。</p>
<p>仍用原方去地骨皮、夏枯草、鵝不食草、生甘草四味，加酒炒丹皮、鉤藤鉤、知母、川芎，煎好去渣，投薄荷八分，泡蓋須臾服。服兩劑白珠之紅全退，夜看燈光不散大矣。</p>
<p>清而兼散，白珠之紅全退矣。</p>
<p>（案44）汪元長左右痰癧，用灸法奇驗</p>
<p>汪元長，年二十四歲。</p>
<p>痰癧生於項側，牽連寸余，左右皆同。其右側之癧，先於後起之小如桂圓核者灸之。當用大蒜搗爛塗癧上，以艾鋪於蒜上灸之，至九壯覺痛而止。其左側者，亦先從後發之小者灸如前法，灸至三壯覺痛而止。然後再灸先起之母核，亦三壯而知痛。灸畢俱用家制紫霞膏塗癧上，外以皮紙搓耎蓋之。每灸，或三四壯，或數余壯，總以痛灸至不痛，不痛灸至痛而止，無拘拘於壯數之多寡也。</p>
<p>每灸後，俱以桑皮紙掏搨紫霞膏貼癧上者，取其清火、涼血、固肌，不致起灸泡而破皮，且又取其遮風，亦一舉兩得之意耳。</p>
<p>合參色脈，陰虧痰結，內服養陰、化痰、軟堅之劑，外用艾灸。連灸十日，癧上俱結厚蓋，再灸之蓋已浮起。次日浮蓋脫落，中間皮肉色白並不破損。年餘之癧半月而消，非精於灸法者焉能速奏全功。</p>
<p>（案45）山西童炳攝傷寒誤補，病危救醒治驗</p>
<p>山西汾州童炳攝，年三十二歲。</p>
<p>素體陰虧，近感溫邪，忽寒忽熱，不飢食少。醫人誤認陰虛內熱，重投滋陰膩補之劑，病勢日增，延綿二十餘日，熱終不解，於嘉慶壬申五月朔日特求治於余。診脈象虛數，溫邪內陷，乍寒乍熱，兩顴甚紅，舌苔邊白中黃。深怕邪爍真陰，劫奪胃津，勢屬重險。姑念客途，聊盡婆心。治宜育陰祛熱，以冀轉機，議復脈湯法。</p>
<p>小生地（四錢）　麥門冬（二錢）　青蒿子（二錢）　鱉甲（三錢）　清阿膠（二錢，後入，烊化）　桂枝梢（六分）　地骨皮（一錢半）　炙甘草（八分）</p>
<p>加青蔗漿半杯沖。</p>
<p>又，復診方（五月初二日）：據述服方頗安，至二更時復又畏寒發熱，遍身疼痛，至天明漸減，口乾不渴，痰挾紫血。此熱傷陰分，恐劫胃津，仍宜育陰退熱。方用小生地、丹皮、麥冬、知母、黃芩、連翹、青蒿、赤苓、地骨皮、老蘇梗、瓜蔞全，加生薑、大棗煎。</p>
<p>服後，午間汗出周身，頭面、手足俱到。至燈前，身熱漸退，夜間神識稍安。</p>
<p>次日復診：寒熱已退，尚不知飢，舌邊轉赤，中心仍黃。餘邪未清，是以咽痛、口舌乾燥而喜飲也。方用鮮生地、丹皮、麥冬、元參心、連翹心、竹捲心、青蒿子、甘草輩，加水梨肉二兩煎服。服後餘邪漸退，兩顴之紅大減，稍能進粥，咽痛、口乾喜飲未除。大有轉機，宜遵前方，去連翹、竹捲心、青蒿，加牛蒡子、貝母、天花粉、黑山梔煎服。服後咽喉痛減，再劑喉痛、口乾喜飲俱大減，知飢，日進粥二三碗，夜間安臥。惟大便數日未解，欲出不出，急迫之極。西人性躁不能耐，權擬補潤兼通之法。方用人參、柏子仁、麻仁、當歸、炙草，煎好去渣，入大黃八分略泡服。服後未半時，解結糞甚暢。繼用歸脾法，收功全愈。</p>

<h1>卷之三</h1>
<p>（案1）治程耀遠齒鼻俱衄之驗</p>
<p>程耀遠。</p>
<p>鼻衄屬肺，齒衄屬胃，而未始不關乎腎。蓋齒乃骨之餘，因腎主骨也。先天陰虛，血熱上衝，或鼻或齒皆可以衄而不歸經矣。然徒於血分中求之，恐未得法，且服煎劑。</p>
<p>炙黃耆（四錢）　歸身（八分）　元武板（五錢，炙）　旱蓮草（二錢）　人中白（八分，沖）　血餘（一錢，沖）　荷葉灰（一錢半）</p>
<p>上五味，用河水一碗半煎去一半，去渣，入人中白、血餘沖服。服三帖，二衄俱停。</p>
<p>（案2）山西孫繩武瘧後誤投溫熱之劑，以致胸腹滿悶、食少、痰稠、大便十日不解治驗</p>
<p>山西孫繩武。</p>
<p>間日瘧疾，入發已停。停後胸腹滿悶，飲食不貪，口吐稠痰，幾無寧刻，大便十日未解，脈象虛滑。滿擬他醫寒涼過抑，以致此極。及歷閱前方，熱藥居其大半，想因西人素畏寒涼，故作逢迎之態耳。噫！何不辨脈審症，而草菅人命耶。</p>
<p>案云：瘧後吐痰不止，似宜溫中化痰，而熱劑過多，消痰之藥亦復不少。知其中氣大虧，不能健運，克之固不可，若再加熱劑，大便已十日不通，何可過燥。法宜溫涼並用以和之，先宜通便為要。</p>
<p>瓜蔞實（五錢，酒炒）　熟半夏（三錢，薑汁炒）　淡蓯蓉（二錢）　豆豉（三錢，蔥汁炒）　生山梔（一錢）　淡乾薑（一錢）</p>
<p>加元明粉一錢半沖。</p>
<p>服此，大便通而未暢，胸膈亦覺寬爽，惟痰吐不止。</p>
<p>又，復診方案：脾虛食不運化，變而為痰，大便雖解未暢，亦虛滯也。</p>
<p>大腹絨（一錢半）　熟半夏（一錢半）　茯苓（一錢半）　新會皮（一錢）　瓜蔞仁（三錢）　六神麯（三錢，炒）　枳實（一錢半）　生山梔（一錢）　淡乾薑（一錢）　雞內金（一枚，炙）</p>
<p>服此，大便又解，飲食亦貪，痰仍未少。又用六君子加益智仁、廣木香。服後痰減六分，氣亦通暢。而予嫌其食之過多，據云一日四餐共吃粥十六碗，深囑少進為妥。仍以原方去木香，加川石斛，三劑而諸恙霍然矣。</p>
<p>（案3）嚴進思咳嗽喉癢，日輕夜重，陰火上炎治驗</p>
<p>嚴進思，年四旬又五。</p>
<p>咳嗽三月，漸自喉癢，因癢而咳益盛，日輕夜重。陰火上炎，病關肺腎，防有喉癬之變，法宜清金潤燥。</p>
<p>北沙參（三錢）　百合（五錢）　款冬花（三錢）　生蛤殼（三錢）　肥知母（一錢半）　天冬（一錢半，去心）　淮山藥（三錢，炒）　叭噠杏（三錢，去皮尖）　二原地（三錢）　百部（一錢半）</p>
<p>加枇杷葉三錢，去毛蜜炙。</p>
<p>服此一帖，喉癢大減，再帖而停，且咳嗽亦從茲而漸緩矣，惟有黏厚痰味帶酸未除也。</p>
<p>復診：原方去沙參、百部，加川貝、丹皮。再二劑，咳痰俱十減七八，而尚有氣塞喉間，必得黏痰嘔出，喉中始寬，每夜如是。方附下：</p>
<p>大生地（三錢）　淮山藥（三錢，炒）　茯苓（二錢）　炙甘草（六分）　川貝母（一錢半，去心）　瓜蔞仁（三錢）　知母（一錢半）　海浮石（三錢）　訶子肉（三分，生用清金行氣）　廣陳皮（一錢）</p>
<p>加沉香二分，研細沖。</p>
<p>服此兩劑，夜來氣逆塞喉頓止（訶子之功於此可見），咳嗽、黏痰、欲嘔俱不覺矣。繼用保肺滋腎之藥作丸，調理收功。</p>
<p>（案4）詳辨項鳴球眩運欲僕，內火生風，風自火出，用引經上達之法始建奇績，繼以丸劑收功</p>
<p>項鳴球。</p>
<p>眩運症起於去冬十月，更醫數手，投劑無功。即服予滋腎養肝、益氣化痰等法，亦似平而未平。更有用「龍膽瀉肝「以及芩、連、柴胡、生熟地輩者，亦俱罔效。纏延日久，而眩運欲僕之勢依然如前。辛未秋，復乞治於予，因深論之。夫眩，謂眼黑眩也。運，如運轉之運。《五藏生成篇》云：「徇蒙招尤」。蒙，昏冒也；招，搖掉也；即眩運之症也。</p>
<p>徇蒙者，如以物蒙其首也。又，徇，疾也。蒙，目不明也。招，掉搖不定也。尤，甚也。</p>
<p>《內經》曰：「諸風掉眩，皆屬於肝」，而肝有虛實、上下、風火、內外之不同。仲景治眩以痰飲為先，丹溪亦以治痰、降火、補虛為法，總不外乎陰陽水火之道。其順淨清謐者水之化（班固《漢武帝內傳》「內外寂謐」，音蜜。靜語也，無聲也，慎也，安也），動擾撓亂者火之用也（《左傳》：「成二年，畏君之震，師徒撓敗。十三年，撓亂我同盟」）。腦者地氣之所主，故藏於陰；目之瞳子亦腎水至陰所主；故二者皆喜靜謐而惡動擾。靜謐則清明內持，動擾則掉搖散亂。是故腦轉目眩者，皆由火也。然既因火而成眩，何《內經》謂「諸風掉眩皆屬於肝」者，是專言風邪矣。河間曰：「風火皆屬陽，多為兼化。陽主乎動，兩動相搏，則頭目為之眩運而旋轉。」火本動也，焰得風則自然旋轉，於是乎掉眩。掉，搖也。此非風之因火所成者歟。然風有內外，外入者兼火化，內發者尤是，因火所生之風也，經所謂風自火出者是也。風火煽而頭旋生，目中生花，有時昏黑而欲僕也，總緣內火動而生風。雖有滋陰降火之劑，而不能上達巔頂而引火下降也，終無濟於事。當佐以引經上達之法始建奇績，於是用知柏地黃湯加味而變動之，深有取意。方中大生地用鮮荷葉汁浸胖，搗爛絞汁，去生地渣留汁。候眾藥煎好去滓，投前汁再煎二三滾服之。是方之妙，妙在荷葉，取其色青入肝而屬木，在卦為震，震仰盂。地黃非荷葉引之上升，則不能達巔頂而入厥陰肝經也。留汁後投二三滾即服者，更取輕清上升之意耳。</p>
<p>生升熟降。</p>
<p>加以杞子、甘菊平內風而上達於目竅，合之「知柏八味」之滋陰降火，由上而下，風自平而火自降矣。臨服時沖以硃砂入心寧神，則君主安而相火自靜，亦藥中之點綴也，用意微矣。</p>
<p>服初劑，據云夜半目中仍覺有火光。次日再劑則目中之火光毫不覺矣，且眩運、巔頂脹、足軟欲跌之勢亦俱若失矣。惟煩勞後，二目偶有昏花不清。前方再進八劑，諸證咸安。又於原方內去丹皮、澤瀉，加首烏、鱉甲，間佐歸、芍輩。又十劑，食飲倍增，康復如常。繼以丸劑，調理收功。</p>
<p>煎、丸兩方並列於下：</p>
<p>煎方：大生地（六錢，用鮮荷葉汁一茶杯浸生地，候生地發胖，搗汁絞去渣，留汁聽用）　淮山藥（三錢，炒）　粉丹皮（一錢半，炒，）　茯苓（二錢）　山萸肉（一錢半）　肥知母（一錢半，鹽水炒）　川黃柏（一錢半，鹽水炒）　澤瀉（一錢半）　甘菊花（二錢）　枸杞子（二錢）</p>
<p>上九味煎好去渣，投生地汁再煎二三滾即服。服時以水飛硃砂三分沖服。</p>
<p>丸方：即前方十倍，再加西黨參三兩、炙甘草一兩。不落水豬腦一具，用當歸、川芎研細末各三錢，同陳酒一杯煮爛，搗和前藥內。即以荷葉汁浸搗之生地汁代蜜為丸，如不足稍和煉白蜜同丸，如桐子大。每服五錢，清晨淡薑湯送下。</p>
<p>[附]搗鮮荷葉汁法：</p>
<p>鮮荷葉須先放熱水內泡之，然後有汁搗出。若不經泡法則汁難出，可見一物有一物之法度，不可不知。於此觀之，醫之用藥，藥竟對病而法制不精，又難取效。如是方用生地，以荷葉汁浸搗絞汁後入二三沸之意，豈非至精至妙之法也。</p>
<p>是症值八月中，尚有鮮荷葉可取。設值春冬，可用乾荷葉以熱水泡浸絞汁用之，第力緩不及鮮者多多矣。</p>
<p>（案5）面議吳興周久痢百治不效，得余丸劑調理全安，並附答問及論用方之妙</p>
<p>吳興周，痢久病案，年五十八歲，服後丸調理收功。</p>
<p>痢久而得虛弦之脈，腸胃傷矣，而肺、脾、腎、肝亦無不累及。蓋胃與大腸同屬陽明，大腸滯而久虛之胃氣未必運行。肺與大腸相為表裡，大腸滑而久虛之肺氣何能統攝。且腎乃胃之關，腎氣久虛而關門不固。脾為胃之妻，脾氣久虛而妻道有虧。再者肝木逢春，理應生氣充沛，乃左關之脈不弦，而反弦於右關以克脾土。肝氣上衝而清陽擾亂，肝氣下泄而濁陰留連。病已九月有餘，醫竟百治不效。豈無補氣者，而重則助邪。亦有理氣者，而急則傷正。旦晚濛濛何，自有氤氳化醇之日，惜乎未有以化氣之說告之者。而氣有陰陽之分，化有變通之妙，得其法者可與言醫。</p>
<p>或詰之曰：「熱傷氣分則痢白，熱傷血分則痢紅。今案中所云，獨重在氣，豈先生是而古人非歟？況病者先從血痢起，亦何得偏重於氣？」曰：「予豈不知血已大傷，而脫血固氣，謂有形之血不能速生，無形之氣在所急固也。且補氣本可生血，則化氣自可運血，不言血而血在其中矣。試觀天道，《易》曰：『雨以潤之』。物之得雨，猶人之得血也。而必須乎風以散之，『日以暄之』。日與風，非氣而何。則予之所謂氣化者何疑。」</p>
<p>連尿豬脬（數具，將尿傾入盆內，存拌後藥）　西黨參（二兩）　炙黃耆（二兩）　炙甘草（二兩）　歸身（一兩二錢）　制香附（二兩）　乾荷葉（二兩）</p>
<p>先將脬口剪一小洞，將尿傾盆內拌上六味，余尿去之。復將所拌之藥盡入脬內，用線紮緊脬口勿令走氣，用大砂鍋盛好陳酒數斤，煮脬將爛，酒少再加，不可過多，時以柳枝撥動防脬皮焦爛，撥動切勿刺破以致走氣。約脬皮黃赤色將爛未爛之際，便可離火。將酒倒出，將脬劃開，將諸藥曬乾，將脬皮炙黃。</p>
<p>豬肚一小具（刮洗淨），內填於白朮二兩，口上線紮緊。</p>
<p>豬大腸數寸（刮洗淨），內填煅過赤石脂末二兩，兩頭以線紮緊。</p>
<p>另用好陳酒煮透，將兩處藥取出曬乾，其肚與腸俱不用。</p>
<p>外用：馬料豆（二兩，炒）　五穀蟲（二兩，焙）　沉香（五錢，末，勿經火）　川連末（五錢，勿經火）　上肉桂（五錢，勿經火）　炊單布（一兩半，炙黃）</p>
<p>以上連脬皮共十五味俱為細末，煉白蜜為丸，如梧桐子大。每服五錢，清晨滾水送下。</p>
<p>有何奇方，無他妙藥。所不同者，在標本緩急、輕重取捨間。是方也，用參、耆、朮、草諸氣藥大補脾、肺，少加當歸引入血分以生血，復用水畜之血肉有情者和酒煮，以得醞釀之氣，取其以肚補胃，以腸補腸也。何以又用豬脬煮香附？脬即膀胱，取其州都氣化通三焦而運行不悖也。至於豬肚潤而白朮燥，豬腸滑而石脂澀，匹配合症，亦化機也。料豆色黑屬水，借填癸水之虛陰。谷蟲色白屬金，用刮庚金之宿垢。升清則有荷葉，既可涼肺而疏肝。降濁則有沉香，非但理脾而暖腎。「連」得「桂」而腸胃溫厚，「桂」得「連」而心腎交符。一陰一陽，何患乎氣之不化也。再加以炊單布之熏蒸，而氤氳化醇之妙有非筆舌所能傳者。</p>
<p>（案6）詳論海鹽文學陳立齋三令郎蟲蠱危症，立起回生奇驗，並繪蟲形及丸方調治，永不再發</p>
<p>論文學陳立齋三令郎寶齋蟲鼓危症奇驗。</p>
<p>陳文齋文學，嘉興海鹽人，寄居京省，管理鹽務。三令郎自幼有脾疾，腹中脹塞不爽。京中醫士以大黃清寧丸二三行，腹中隨寬。屢屢如斯，脾土暗傷。數年來，遷居吳門，年十三歲。據述素喜生冷油膩，夏月酷嗜瓜果，恣食肥甘，以致面色痿黃，腹膨臍突，頭大頸細，青筋畢露，肚內時痛。一日嘔出扁蟲兩條，次日又一，形如杏仁，尚大一倍，色紅帶角，有嘴無足。舉家躊躇，各訪名醫。有云肺蟲，不出者妙。有云腸蟲，嘔出者妙。議論紛紛，各執一說。又延吳中老醫治，據述此蟲出者為要，不出者必有禍患。第此蟲形從未見過，若云腹中有無難以妄答，務候識者早治為最。次早主家特囑親友僮僕三人往街問卜訪醫，並持此蟲於賣卜諸思補堂處訪之。適遇予友人岑君、妹倩王履安兄于思補堂中見此奇蟲，觀者失色，皆以為人所罕見者。二公素知予有家傳之術，因薦治於予。訪治者欣然而來，乃至，予已公出。俟至良久歸，見庭中滿座。家人取出磁盒，以水養此蟲，持與余觀。餘一見，知其蟲從腸胃中出。惟嘔出者多，從瀉出者少。斯蟲宛如昔年先君子治汪氏之蟲相彷彿，現有存案圖形，予亦治驗有年。當請借閱，隨檢與觀，捧讀多遍，深信欽服。時嘉慶戊寅六月十九日，乞治於余。余察其色，果然面黃肌瘦，食飲減半。嘔蟲三條之後，仍然縱啖瓜果，肥甘不禁。腹膨筋青，時痛時止，唇鼻兩旁俱瘡，髮根耳後亦有小瘡。</p>
<p>蟲之形跡於此可驗。</p>
<p>按其腹，外膨內堅。手足心熱，便溏溲赤。診其脈右關虛大，左關浮弦。色脈合參，脾虛積蓄，濕鬱蟲生，蟲蠱之徵也。察色、辨脈、按腹，腹中之蟲不少矣。欲愈斯疾，預為扶土疏木，佐以調之、運之、和之而引動之，亦須禁生冷肥甘及雜雜難化之物。調治半月，至月之初三、四、五之日，正值治蟲之的候。再以人參輔正，佐以驅蟲之法。服後果然蟲下，三劑而積除蟲盡，諸證咸安矣。通計服煎劑二十六帖而痊可，繼以丸劑調理收功。</p>
<p>六月十九日煎方附後：</p>
<p>焦冬朮（一錢半）　建蓮肉（三錢，炒，去心）　白扁豆（三錢，炒）　苡仁（三錢，炒）　白茯苓（一錢半）　廣木香（六分）　榧子肉（二錢）　百部（一錢半）　生甘草（三分）</p>
<p>加雞內金一錢五分，炙。</p>
<p>服兩帖，腹中痛，大便黏滯，內挾瓜子仁並麥大之物齊出</p>
<p>又，二十一日復診方案：</p>
<p>蟲之生也，非厥陰風木之氣不生，非太陰濕土之氣不化。要之皆由於坤土之不充，土一虛而食飲不運，更兼恣食生冷、肥甘油膩，以致精氣不能四布，而濕熱愈郁，團結腸胃，以故化而為蟲。治之不早，變端莫測。思所以調之、和之、運之、化之而引動之，則治蟲之法，思過半矣。</p>
<p>西黨參（二錢）　焦冬朮（一錢半）　黑大棗（一枚，去核，內填烏梅肉二分，線扎）　白扁豆（三錢，炒）　薏苡仁（三錢，炒）　紅大棗（一枚，去核，內填升麻末一分，線扎）　五穀蟲（六分，炙）　廣木香（七分）　大桂圓（一枚，去內核，內填搓軟如核大之荷葉一團，線扎）　生甘草（三分）　塊滑石（二錢）</p>
<p>上藥十一味，用河水兩鍾煎至一鍾服。兩帖。</p>
<p>又，二十三日復診方：</p>
<p>西黨參（二錢）　焦冬朮（一錢半）　大黑棗（兩枚，去核，一個內入川連末三分，一個入沉香末二分，俱以線扎）　淡乾薑（六分，炒）　生甘草（三分）　黑牽牛（七分，略焙）</p>
<p>加荷葉梗五寸。</p>
<p>河水煎服。</p>
<p>又，二十五日復診方：</p>
<p>大豬肚一具，外以鹽擦，去其涎沫，破開洗淨，內填大蒜穰五瓣、使君子十四粒，略焙、川椒十四粒（炒出汗，揀去閉口者），同入豬肚內，外以線縫口。用河水三盞、福珍酒一盞和勻，煎至一盞半。去肚，以湯煎後藥。</p>
<p>方用：黨參（二錢）　焦冬朮（一錢）　苡仁（四錢，炒）　扁豆（三錢，炒）　茯苓（三錢）　木香（七分）　甘草（三分）　黑大棗（一枚，去核，內入川連末二分，線扎）　豬苓（二錢）</p>
<p>上九味，用前豬肚湯煎服。兩帖。</p>
<p>至此共服藥八劑，面色稍轉，腹之膨急稍寬。夜來足跗浮腫，清晨漸退。早上面目虛浮，頃之即消。種種見端，皆脾土之久虛也。</p>
<p>又，二十七日復診方案並論治法：</p>
<p>色脈合參，補脾和肝，佐以祛積引蟲，最為穩當。</p>
<p>潞黨參（二錢）　焦冬朮（一錢）　雲茯苓（三錢）　甘草（四分）　廣陳皮（六分）　檳榔（一錢）　黑大棗（一枚，去核，內填烏梅肉三分，線扎）　紅曲（三錢，米醋拌炒）</p>
<p>藥亦甚無奇耳，而標本後先、緩急輕重之間寓意遠矣。方以「異功」為君，調脾溫中，樹幟中州。以檳榔為臣，運脾中之積穢，而又能化食。佐以紅曲，脾之谷也，取其濕熱罯蒸而轉為真紅，能入脾胃之榮分，且能和血以導滯。炒之以米醋，更取殺果木、魚肉之蟲毒，昔錢仲陽治孩童之良劑也。使以大棗，脾之果也，去其核能除煩滿。寓烏梅於其中，腸蟲可引，腹疼可止，孫真人之妙法可傳。義取甘酸並至，土木合德。《書經·洪範》云：「土曰稼穡」，「稼穡作甘」，「木曰曲直」，「曲直作酸」。假此以治，藥雖無奇，實有至理存焉，藥豈輕投哉。</p>
<p>服前方兩劑，積滯頗多，糞中培出如瓜子式，帶囫圇，兩頭稍尖，色黃，此即積中之蟲形也。久則色紅而扁大，如前之嘔出之蟲是也。</p>
<p>又，二十九日復診方案：積滯漸鬆，小腹青筋稍退，大腹尚膨，仍宜扶脾和肝，旁加點綴，是其治法。</p>
<p>潞黨參（一錢半）　淮山藥（二錢，炒）　白扁豆（二錢，炒）　茯苓（三錢）　薏苡仁（三錢，炒）　荊三稜（六分，煨）　生甘草（四分）　紅曲（三錢，米醋拌炒）　黑大棗（一枚，去核，內填麝香三釐，線扎同煎）</p>
<p>向陽壁土二兩（前一日淘淨曬乾），用河水三盞，先將壁土同砂仁一錢煎至一盞半，去土等澄清，入前藥九味煎至一半服。</p>
<p>如法服兩劑，大便成條且多，小腹左旁之青筋十退其七，右旁尚多，腹膨臍突漸減，小溲赤而長。</p>
<p>又，七月初一日復診方：用四君子湯加苡仁、苦楝子、大腹絨、紅曲、黑大棗（二味仍照前法），用向陽壁土二兩，以鮮荷葉包土（線扎），用河水兩碗半煎至一半，去土澄清，煎藥八分一碗服。</p>
<p>又，初三日復診方案：正值治蟲之際，法宜益胃養正，佐以酸、苦、甘、平，蟲可漸去，積可漸消。</p>
<p>人參（三分，另煎）　焦冬朮（八分）　白扁豆（三錢，炒）　苡仁（三錢，炒）　廣木香（六分，切片）　黑牽牛（六分，略焙）　烏梅肉（三分）　茯苓（三錢）　黑大棗（一枚，去核，內入炒開口川椒末二分，紮緊）</p>
<p>上藥煎好去渣，至未末申初先服其半。其餘一半，至五更初用鶴蝨八分（焙黃）、檳榔六分（曬研勿炒）、榧子肉八分（略炒），預將三味俱各研極細和勻，至時用前藥湯燉溫調服。服後勿即飲食，待蟲出覺飢以薄粥運之。</p>
<p>次日復診：據述遵余法，於申初先服煎劑一半，預將後三味如法研極細，至五更初正值自鳴鐘寅時之初，將前湯燉溫調和末藥，徐徐服之。服後未幾即覺腹中攻動，不甚疼。少頃覺飢，主人遵余言不肯與食。至辰時瀉出扁蟲九條，夾稀糞而下。其蟲與前之嘔出者一般樣式，惟頭上無尖角，大者長約八分，色紅形扁，有嘴無足，養於水中特持余觀，離盆尺許即有穢濁蓄毒之氣，是以不能近視。以箸撥之，頭尾皆能舉動。再以箸捺之，復以小刀破其肚，腹中有白膜，內又有如菜子細粒者，似乎子也。當與吾子侄輩並及門諸生詳視之，以為來日臨症之鑑。其蟲較之扁杏仁尚大一倍，長約八分，亦有稍短者。此蟲，先大人我舟公治驗屢屢。所謂肉鱉蟲，形如扁杏者，信不誣也。此蟲若不速治，久留腸胃屈曲之所，漸生四足。始也蝕胃中之宿物，繼也蝕人身之血肉，漸成血鱉，遊走腸胃空虛之所。五味斷絕，蟲便蝕人五臟之五味。甚至腹大如箕，青筋畢露，四肢消瘦，時脹時痛。蟲蠱已成，緩治殺人，種種變幻，皆斯蟲之為害耳。蟲式列下，蟲形稍有闊狹長短，其式樣繪圖無二。</p>
<figure>
<img data-orig-src="urn:270:10862.jpg" alt="圖">
</figure>
<p>又，初四日復診方案：昨以輔正驅蟲法，蟲下九條，形色若鱉。證脈詳諦，尚有未盡者，仍宜固本養胃，少佐祛蟲之法，尤為上策。</p>
<p>人參（三分，另煎）　淮山藥（二錢，炒）　焦冬朮（八分）　茯苓（三錢）　廣木香（六分，切片）　椿根白皮（一錢，焙）　烏梅肉（二分）　黑棗（一個，去核，內入川椒末二分）</p>
<p>煎好去渣，照昨法先服一半，其餘一半，預用白蕪荑一錢（乾麵同炒黃，去面研細）、檳榔六分（研細）、使君子肉一錢（切片，研細）、生甘草三分（豬膽汁浸透，焙研細）。</p>
<p>四味研極細，至五更初調入前湯內溫服。如飢，照昨勿與食。待蟲出後，少頃飲以稀粥。</p>
<p>如法服藥，腹中不攻不痛。至二更時瀉出如前之蟲二十五條，挾稀糞積滯而下。至五更初，仍將前一半藥湯與四味藥末調服。服後至辰時，又瀉出如前之蟲六條。連日疲倦欲睡，自蟲出之後覺精神稍健。自昨至今，共出肉鱉蟲四十條，皆從大便夾稀糞積滯而下。腹中有如此之蟲累月窮年，無怪乎頸細腹脹、食減體羸、臍突筋青、時痛時止、好啖水果生冷肥甘油膩。脾愈傷，胃愈弱，以致積愈滯，蟲愈增。庸工無識，不敢治療，延綿至今，求治於余。余察脈辨色，明知積蟲滿腹，所不即驅者，深悉脾土久虧，驟然一攻，兒命何存。必得調元輔正，中佐以酸、辛、甘、苦而引導之。待其坤元日健，然後以人參輩益胃養正，佐以消積去蟲之劑。服後約三時之久而蟲下九條，更方再劑而又下三倍零四，非但神識不疲而反覺精神稍健。服予煎劑半月，雖得驗於此刻，倘前無數日之良劑，則又難以效速於今日，醫豈易易哉。</p>
<p>又，初五日復診方：</p>
<p>人參（三分，另煎）　雲茯苓（三錢）　白扁豆（三錢，炒）　苡仁（四錢，炒）　歸身（八分）　白芍藥（六分，炒）　烏梅肉（三分）　木香（六分，切片）　白蕪荑（一錢，乾麵同炒）　黑大棗（一枚，去核，內入阿魏末二分，線扎）</p>
<p>上十味用河水煎好去渣，預備豬膽汁浸甘草三分，焙乾研細，沖服。</p>
<p>午前空腹時服，至申刻下蟲一條如前式。自初三至此服藥三劑，共下肉鱉蟲四十一條。</p>
<p>又，初六日復診方案：蟲除積消，由漸而下，再擬掃清一法，以杜餘波。</p>
<p>人參（四分，另煎）　制黃精（二錢）　芡實（二錢，炒）　苡仁（三錢，炒）　茯苓（二錢）　草蔻仁（三分，炒）　檳榔（一錢）　木香（六分,切片）　黑大棗（一枚，去核，內入蘆薈三分，線扎）</p>
<p>上九味用河水煎好去渣，再用雷丸五分（焙），鶴蝨六分（炒），使君子七分（炒），烏梅肉三分（焙），豬膽汁浸甘草三分（炒）。</p>
<p>五味共研極細末，計重二錢四分，分作兩服。</p>
<p>初服如前，申初用前煎好藥湯一半調末藥一錢二分，燉溫服。後一半藥湯，待五更初再以末藥一錢二分調服，服後仍勿飲食。俟積穢等出，囑其細看，或有如瓜瓣者，如爛杏片者，如棗核者，等等不一，當仔細視之。待既出覺飢，繼以薄粥調之。</p>
<p>照法服後，即覺腹疼肚膨，小腹青筋在臍下粗急微痛，少頃漸緩。隨解溏糞培看，內有細碎如谷者，又有如老菜筋之狀者，前蟲全無。已後又解黏垢積滯之糞，腹膨頓寬，青筋亦退。至於夜來跗腫、早上面浮，三日前已不覺矣。今蟲除積消，遵經旨大積大聚衰其大半而止，但以參苓白朮散出入加減。煎服七八劑，繼以丸劑調理收功。</p>
<p>丸劑調理方案。（戊寅七月望日定）</p>
<p>脾胃久虧，得之縱啖生冷，肥甘不禁，以致積蓄蟲生。頭大頸細，腹膨筋青，肚痛臍突，面色痿黃，驟然嘔出三蟲。蟲何狀，色紅形扁，有嘴無足，異形怪象亦人所罕見者。余雖經驗有年，然亦有可治而不能治者，有不能治而可治者。其說有二，一者有腹如鐵石，脹大如鼓，面浮足腫，種種惡象不能治也。然喜其食能稍進，六脈雖洪大，衝陽脈尚平，知其胃氣猶存一線生機，尚可救活，所謂不能治而可治者此也。二者嬌養過愛，證已成而尚縱啖無忌，予以藥治，彼以食亂。竟是誘之、勸之而詳述之，反生怨尤。雖有婆心，其如功虧一簣，何所謂可治而不能治者此也。如三令郎之疾，則介乎二者之間。五疳蟲積，原非輕證，況積非食積，蟲非蛔蟲。色脈合參，虛實相兼。將謂驅蟲以存正，而僻壤豈可勤兵。抑或輔正以驅蟲，而朽索終難馭馬。諦思良久，莫如補之、調之、和之、運之，間佐以引動之。不數劑而脈漸有神，面之挾青亦漸轉而微黃。黃者，中央戊己之土色也，亦漸有生機之徵也。雖精神尚疲，喜其臍突漸平，腹筋漸退，知是積將松、蟲將動，又值治蟲之期。於是以人參、苓、術輩，少佐化積祛蟲之法。三日來循序而下，通計四十餘蟲，不為不夥也。況年將十有三歲，日食幾何，氣血幾何，能容此蟲而日蝕精華乎。不久變易，命何如之。設非輔佐之法，何能一驅而去之。然而，初無數日之工夫預備潛藏，雖有參、苓輔督，亦難一驅而出。猶如用兵伐寇，須預為藏伏，然後得「一戰以取勝之」之意耳。今也積消蟲除，脈象漸平，惟右關脈虛大無力，左關微弦，肝脾之正氣未復，加意調治，繼之以丸，三易其稿，不無小補云爾。至於食淡茹蔬，莫貪生冷肥甘，保身之家，料知慎重，亦毋煩余之過為叮嚀者。</p>
<p>潞黨參（三兩）　於白朮（一兩五錢，用向陽壁土二兩同炒焦黃，篩去土）　雲茯苓（二兩，人乳拌蒸曬）　大紅綢（一尺，要無膠水者，陰陽瓦上炙脆勿焦，研極細和入藥內）</p>
<p>李時珍積滯單方用黃絲絹灰和湯服，與余之用大紅絲絹灰同群藥為丸而治蟲積後調理收功之法，亦各有取意存焉。</p>
<p>益智仁（一兩五錢）　建蓮肉（四兩，去心衣，用胡黃連二錢、河水一盞同煮爛，搗入藥內）　炙甘草（一兩）　黑大棗（五枚，去核，用烏梅肉二錢、河水一鍾同煮極爛，搗入藥內）　當歸身（一兩，酒洗）　青蒿子（一兩五錢，用鱉血拌透，曬乾焙脆，研極細，和入藥內）　白芍藥（一兩，炒）</p>
<p>上藥十一味，各焙、研、煮、搗、和勻，煉白蜜為丸如小綠豆大，曬令極干。外用雞內金（二兩，炙）　大麥仁（二兩，炒）　薏苡仁（四兩，炒）　山楂炭（三兩）　廣木香（一兩，不經火）　六神麯（二兩，炒）　新會皮（一兩，炒）</p>
<p>共七味，俱研篩極細，用鮮荷葉煎湯，灑疊為衣。每服四錢，清晨百合湯送下，間以炒米湯送亦可。</p>
<p>案定方成，適有客過予而詰之曰：「子之案則明矣，何用藥之意不遵古方，而私心自用，所謂學古者何在！」曰：「因脈定證，因證制方，無取乎學古不化必執古方以治今病。試問軒岐又宗誰氏之方？可知今日之古方即昔日之新方也，安見今日之新方非後日之古方乎。」曰：「子之理則明也，辭則達也，志則高也，未免言大而夸矣。」曰：「否，碌碌庸庸，草菅人命，吾忍乎哉。」客唯唯，不復辯。</p>
<p>（案7）治奚鴻伯右腿疼痛，足不任地，幾成鶴膝之驗</p>
<p>奚鴻伯，年二十五歲，嘉慶壬申四月延診痛痹症。</p>
<p>風寒濕合而成痹，氣血凝滯，右腿疼痛，大筋急縮，足不任地，屈而不伸，其病在筋，迄今月餘。瘍科妄作外症治，幾乎誤事。現在膝蓋大而腿彎小，漸成鶴膝。況在新婚之後，更非所宜。脈形細澀，法當養血，佐以溫疏，再為之計。</p>
<p>制香附（三錢）　歸身（一錢半）　薏苡仁（三錢）　木瓜（一錢半）　川桂枝（一錢）　紅花（一錢半）　懷牛膝（一錢半）　乳香（八分，去油）　新會皮（一錢半）</p>
<p>加嫩桑枝五寸。</p>
<p>外用青蔥一把，同大皂角兩枝（打碎）河水煎滾，用棉布浸透絞乾，熨右腿胯及膝蓋上，冷則易，熨時避風。</p>
<p>服方兩帖並熨後，疼痛、筋縮稍緩。</p>
<p>又，復診方：前方去苡仁、紅花，加續斷、木通、沒藥等。外用蔥白頭五兩搗碎炒熟，乘熱熨右胯及膝蓋，冷則易之。晚間即用餘下蔥管同生姜五兩、大皂角兩枝俱打碎，用河水兩大碗再和滴醋一茶鍾同煎滾，乘熱用綿布浸透，自胯至膝及腳淋洗數遍，冷則易之，避風拭乾。</p>
<p>服前方兩帖並熨後，右腳可落地，稍可扶立，非前之筋屈不伸、足不任地可比，且右胯及膝之大筋牽痛亦自覺緩。</p>
<p>復診：仍用原方，再三劑，前證又減。再以補中益氣湯加木瓜、木通，服五劑而足跗之腫、胯膝之牽疼、筋縮俱減大半矣。再如前服五劑，諸證全瘳。</p>
<p>（案8）徽州吳賓鴻大腹疼痛，感寒夾食治驗</p>
<p>徽州吳賓鴻，年逾二旬。</p>
<p>大腹疼痛，右脈緊滑。感寒夾食，溫疏運食為宜。</p>
<p>廣木香（八分）　白蔻仁（五分）　制香附（三錢）　神麯（三錢，炒）　半夏曲（一錢半，炒）　廣藿梗（一錢半）　生甘草（六分）　陳皮（一錢）</p>
<p>加青蔥一大枝。</p>
<p>服一劑，寒散痛止。</p>
<p>（案9）徽州金子陶右耳膿水結核，幾為庸工所誤</p>
<p>徽歙金子陶，癸酉七月三十診。</p>
<p>右耳膿水結核，由寒熱而起。其始未經疏解，徒用耳門套藥，以致寒熱八日未退。幸喜年少，暑濕之邪感之尚輕，未見害事。法宜清解，二者兼治。</p>
<p>香薷（一錢半）　防風（一錢半）　綠豆皮（三錢）　扁豆皮（三錢）　藿香（一錢半）　柴胡（五分）　淡黃芩（一錢半，炒）　生甘草（五分）　連翹（一錢半，去心）</p>
<p>加生薑一片、松蘿茶二分，河水煎。</p>
<p>服一帖，寒熱退，耳膿少。再劑，耳門之腫硬消矣。</p>
<p>（案10）休邑詹寅賓三陰虧損，丸劑調理</p>
<p>休寧詹寅賓丸方，癸酉八月初四日診。</p>
<p>案云：右尺虛軟無力，責之命火之有虧；左尺濡小，責之腎水之不足。水不足而木失所養，相火上炎，則喉舌有時而干苦，肝主疏泄，則又有遺泄之患。火一虧而脾土失運化之機，是以食後每有不疏之象。他如陽事之不舉，舉而不堅，亦命火之不充也。法宜養水以滋木，補火以生土，則水火旺而陰平陽秘矣。然氣為水母，水出高源，而固氣之品亦何可少。經云「未有子貧而母獨富者」，正此謂耳。</p>
<p>大熟地（六兩，搗入）　元武膠（一兩五錢，炒珠）　鹿角霜（二兩）　山藥（三兩，炒）　破故紙（一兩半，芝麻同炒）　益智仁（一兩半）　洋肉果（一兩半，煨）　杜仲（二兩，鹽水炒）　青龍骨（二兩，煅）　山萸肉（二兩）　五味子（一兩）　沉香（一兩，勿經火）　左牡蠣（三兩，煅）　羊外腎（一對，蒸熟搗入）</p>
<p>上為細末，用西黨參六兩煎膏代蜜為丸，如梧桐子大。每服五錢，清晨滾水送下。</p>
<p>（案11）盛澤沈懋嘉暑瘧，寒熱欲嘔治驗</p>
<p>盛澤沈懋嘉，癸酉五月下浣。</p>
<p>暑瘧內蘊，法宜和解。</p>
<p>香薷（一錢半）　廣藿香（一錢半）　淡黃芩（一錢半，炒）　陳皮（一錢半）　赤苓（二錢）　江枳殼（一錢半，炒）　山楂炭（三錢）　柴胡（三分）　甘草（六分）</p>
<p>加生薑五分、黑大棗一枚（去核）同煎。</p>
<p>服此，瘧發於午，寒輕熱重，至更余退涼。</p>
<p>又，復診：瘧發欲嘔，病關少陽、陽明。</p>
<p>淡豆豉（三錢）　香薷（一錢）　廣藿香（一錢半）　製半夏（一錢半）　淡黃芩（一錢半，炒）　柴胡（五分）　肥知母（一錢半）　生甘草（六分）　赤茯苓（二錢）　橘白（一錢）　山楂炭（三錢）　白蔻仁（三分,研）</p>
<p>加生薑皮三分、松蘿茶二分，河水煎。</p>
<p>服此，寒熱俱減，惟寒時仍欲嘔，胸悶不飢，大便七日未解，小溲短赤。</p>
<p>又，復診：</p>
<p>瓜蔞全（四錢，酒炒）　淡黃芩（一錢半，炒）　淡豆豉（三錢）　柴胡（四分）　半夏曲（一錢半，炒）　赤茯苓（二錢）　大麻仁（三錢，研）　連翹（一錢半）　飛滑石（三錢）　生甘草（五分）</p>
<p>加生薑皮三分、黑大棗一枚，去核同煎。</p>
<p>服後寒熱更輕，口不甚渴，大便次早解結糞成條。從此胸悶漸寬，脈之弦滑者亦漸平矣。</p>
<p>又，復診：</p>
<p>生葛根（一錢半）　淡黃芩（一錢半）　半夏曲（一錢半，炒）　滑石（三錢）　廣藿梗（一錢半）　生甘草（六分）　赤茯苓（二錢）　知母（一錢半）　白蔻仁（五分，研）</p>
<p>加生薑皮三分、黑大棗一枚，去核。</p>
<p>服此瘧止，口稍干，小溲仍赤，漸知飢。法宜和胃生津。</p>
<p>次日復診用：鮮石斛、麥冬、花粉、半夏曲、生穀芽、滑石、甘草、青皮、湖藕等，服三劑而安。</p>
<p>（案12）鄒上珍次子風暑夾食，身熱治驗</p>
<p>鄒上珍次子。</p>
<p>頭脹、身熱、欲嘔，舌苔膩黃，時值七月，脈象浮小。風暑夾食，治宜清疏。</p>
<p>香薷（一錢半）　防風（一錢半）　淡豆豉（三錢）　江枳殼（一錢半，炒）　神麯（三錢，炒）　楂肉（三錢，炒）　赤茯苓（二錢）　半夏曲（一錢半，炒）　藿梗（一錢半）</p>
<p>加六一散三錢（同煎）、白蔻仁三分（沖）。</p>
<p>服後少頃，汗出遍身，熱即漸退。</p>
<p>次日復診：大便結糞甚暢，舌苔退其大半，知飢，惟頭角少有微疼。再以二陳湯加枳殼、滑石、白蔻仁，和其胃土，兩帖而痊。</p>
<p>（案13）詹介臣子腹痛舊恙，交秋感寒停食復發治驗</p>
<p>休寧詹介臣乃郎。</p>
<p>腹痛舊恙，正值秋令，感寒停食而發，此氣口脈之所以緊滑也。速宜疏通，防轉寒熱。</p>
<p>老蘇梗（一錢半）　廣木香（八分）　焦穀芽（三錢）　陳皮（一錢半）　大腹絨（一錢半）　六神麯（三錢，炒）　生甘草（七分）　滑石（三錢）</p>
<p>加青蔥一枝。</p>
<p>服一帖痛即止，惟大腹少有不疏，再劑而瘳。</p>
<p>（案14）朱聲傳上吐下瀉將成霍亂治驗</p>
<p>朱聲傳</p>
<p>脈形沉數，暑濕熱三氣內阻，秋涼外襲，頭疼，腹痛兼嘔，泄瀉稀水，胸悶不飢，小溲短少。病關上下，實由邪閉中宮，霍亂之徵也。當和其中，俾邪解濕降，以免變端。</p>
<p>淡豆豉（三錢，蔥汁炒）　薑製半夏（一錢半）　藿香（一錢半）　甘草（五分）　六神麯（三錢，炒）　薑製厚朴（一錢）　滑石（三錢）　陳皮（一錢半）　車前子（一錢半，炒）　赤茯苓（二錢）</p>
<p>加藕二兩同煎。</p>
<p>服一劑，嘔痛即止，小溲漸長，再劑而胸悶、泄瀉霍然矣。</p>
<p>（案15）慈溪岑自高深秋病瘧治驗</p>
<p>慈溪岑自高。</p>
<p>寒熱有期，瘧起三日，舌中膩黃。邪阻少陽、陽明，發在深秋，當和榮衛為主。</p>
<p>柴胡（一錢）　葛根（一錢半）　淡黃芩（一錢半）　製半夏（一錢半）　藿香（一錢半）　滑石（三錢）　赤茯苓（三錢）　白蔻仁（六分）　甘草（五分）　知母（一錢半）</p>
<p>加姜皮五分、松蘿茶二分。</p>
<p>服前方，寒熱減半。</p>
<p>又，復診：擬小柴胡加味治之。</p>
<p>柴胡（一錢）　黃芩（一錢半）　熟半夏（一錢半）　赤茯苓（三錢）　草果（六分，煨）　檳榔（一錢半）　山楂炭（三錢）　炒麥仁（三錢）　花粉（一錢半）　甘草（五分）</p>
<p>加生薑皮六分、黑大棗一枚（去核）。</p>
<p>服此，寒熱大減，溲赤，舌苔尚膩。繼用鱉血炒柴胡、黃芩、製半夏、煨草果、酒炒常山、滑石、甘草、焦穀芽、黑山梔等，加薑、棗煎，服此瘧止。</p>
<p>（案16）錢懷德積塊常痛，深秋受寒，腹痛益增兼嘔吐</p>
<p>錢懷德</p>
<p>氣食相凝，積而成塊。兩月以來，大腹常痛，今因深秋受寒，逐動舊塊，腹痛益增，食入即吐，法宜和中兼疏。</p>
<p>制香附（三錢）　良薑（一錢）　半夏曲（一錢半，炒）　藿梗（一錢半）　廣木香（一錢,切片）　枳殼（一錢半，炒）　焦穀芽（三錢）　薤白（三錢）　元胡索（一錢半）　楂炭（三錢）</p>
<p>加蔥一枝。</p>
<p>服此一劑，腹痛即止，吐亦停矣。</p>
<p>（案17）論治休邑汪雨蒼濕鬱太陰漸成黃疸之驗</p>
<p>休寧汪雨蒼，年逾二旬，甲戌正月。</p>
<p>黃癉症，由感寒而復，恣食葷腥，身熱五日，有內傷外感之象。服余疏解藥，無汗而熱退，雖退而腹中水鳴、疼脹、不飢納少、嗜臥，從此面目俱黃，胸腹肢臂亦漸轉黃色，小溲短赤，四肢清冷，右關沉細。其為濕阻中宮，脾陽不運可知。擬「開鬼門、潔淨府」之法而變通之。《經》云：「溺黃赤，安臥者，癉病。」溺赤者，熱之徵也；安靜嗜臥者，濕之徵也。所以有開鬼門，潔淨府之法。開鬼門者，從汗而泄其熱於肌表也；潔淨府者，從下而泄其濕於小便也。</p>
<p>茅山術（二錢，蔥汁炒）　蘇葉（二錢）　淡豆豉（三錢）　赤苓（三錢）　廣木香（八分）　秦艽（二錢）　川木通（八分）　豬苓（一錢半）　江枳殼（一錢半，炒）</p>
<p>加煨生薑一片，河水煎。</p>
<p>服前方一帖，二目之黃稍減，小溲仍日二次，其餘如前（正月十七日方）。</p>
<p>又，復診方（十八日）：</p>
<p>煨葛根（二錢）　生茅朮（一錢半）　薑製厚朴（一錢）　苡仁（五錢）　淡豆豉（三錢）　黑梔皮（一錢半）　桑白皮（一錢半）　澤瀉（一錢半）　赤茯苓（三錢）　豬苓（二錢）</p>
<p>加燈心五尺。</p>
<p>服此一帖，二目白珠之黃約減三分，小便日三次，色赤，稍長，其餘如前。</p>
<p>又，復診方：仍擬溫中卻濕法（十九日）。</p>
<p>蔥汁炒（妙法）　淡豆豉（三錢）　薑製厚朴（一錢）　澤瀉（一錢半）　蔥汁炒（妙法）　大豆卷（三錢）　酒炒秦艽（二錢）　赤苓（三錢）　淡乾薑（五分）　黑山梔（一錢半）　木通（一錢）　豬苓（二錢）</p>
<p>加苡仁五錢，河水煎服。</p>
<p>服此方，面目之黃俱減，胸腹之黃色亦漸退，約十去其五。小溲仍赤，日三次。知飢，日進粥三四碗，甚妥。</p>
<p>又，二十日復診方：</p>
<p>茅山術（一錢半，炒）　焦冬朮（一錢半）　秦艽（二錢）　茵陳（一錢半）　淡乾薑（六分，焙）　赤茯苓（三錢）　豬苓（一錢半）　木通（一錢）　桑白皮（一錢半）　生甘草（六分）</p>
<p>加苡仁五錢，同煎。</p>
<p>服兩劑，黃癉退其七八，小溲日三四次，長而色白，知飢能納，惟腹中少有疼脹不疏之象。即原方去茅朮、桑白皮、木通，加半夏曲、麥芽。再二劑，黃始退清。繼以六君子湯加扁豆、益智仁、黑大棗調理而痊。</p>
<p>（案18）詳論王蘭谷太親翁類中險症治驗，並附丸方調理收功</p>
<p>妹倩王履安乃尊蘭谷老親翁，年近古稀，甲戌春正。</p>
<p>卒然昏默，口角流涎，語言蹇澀，目呆鼾睡，體倦肢冷，遣人邀予救之。其脈浮小而軟，左關帶弦，右關兼滑。口喎於右，病屬於左，所謂正氣反急而邪氣反緩也。正值春令，假外風而引動內風，風火煽而痰升，此類中之徵也。權擬調衛和榮、順氣化痰一法。冀其神識稍清，再為之計。（正月二十四日案）</p>
<p>西黨參（三錢）　桂枝梢（一錢）　製半夏（一錢半）　青皮（八分）　制殭蠶（一錢半）　鉤藤鉤（五錢，後入）　菖蒲根（五分）　陳皮（一錢）　炙甘草（五分）</p>
<p>加竹瀝五錢、生薑汁一匙沖。</p>
<p>服後神識漸安，痰涎稍減，左手足亦漸活動，溲便如常，少可進粥，語言仍有似清非清之象，身中畏寒，脈形如昨。原方去青皮、殭蠶，加生黃耆、防風。再劑，服之畏寒之勢漸止。</p>
<p>又，正月二十六日復診方：用六君子湯加鉤藤、威靈仙、桂枝、歸身、白芍輩，加竹瀝、薑汁沖服。服兩劑，日來精神稍健，食飲漸增，而口角流涎未已，舌本尚強，苔白如膩粉。足徵脾胃之精氣未復，土虛木橫，見證於左。法當扶土養肝，益氣平木，從左引右，從右引左。喻西昌所謂「溉其未枯，旁枝自茂」，旨哉斯言！仍用六君子湯加生黃耆、歸身、天麻、秦艽、淡蓯蓉、甘菊炭等，加煨姜一片、南棗兩枚同煎。</p>
<p>服三劑，大便一次，先結後溏，食飲如前，舌之白膩胎稍松。即舌強喎左，中間高突之勢亦漸有伸直之象，其口向右歪亦覺稍平。第素性病後最喜多啖雜食，刻下亦復如是，思食糕餅，而又想吃建蓮、棗子及麵食、葷腥等物，與粥飯相兼。恐脾胃稍健，又為雜食所傷，深屬告戒，以杜其變耳。</p>
<p>復診：仍用六君子加生黃耆、淡蓯蓉、懷牛膝、遠志、木香、秦艽輩。最後加香穀芽五錢，取同參、耆等，生髮胃土之精，又取調脾運食，一舉而兩得之也。進三劑，安妥如前。</p>
<p>復診：再以歸芍六君子湯加制首烏、女貞子、遠志、木瓜，加薑、棗同煎。服三帖後，左半身漸有力活動，可以扶持行步。惟左手指雖能把握，究覺無力。口稍歪於右，舌根漸正究嫌肥胖，語言仍稍不清，舌之強也卻非心中不明可比。</p>
<p>復診：仍以「歸芍六君」加炙黃耆、枸杞子、棗仁、益智仁，加薑、棗煎。服四劑後，左手足漸自活動，能步能握，足徵氣血之漸運於左也。惟舌本稍強而帶胖，心脾攸關。</p>
<p>復診：議歸脾湯加柏子仁、建蓮肉等。煎服四帖頗安，而指掌攝握猶嫌乏力。</p>
<p>又，復診方：經云「掌受血而能握，指受血而能攝」。今握、攝不能自如者，亦血之不能榮筋也，固宜養血，亦須益氣。《難經》云：「氣主煦之，血主濡之。」《內經·調經論》曰：「氣之所併為血虛，血之所併為氣虛。」又曰：「氣並則無血，血並則無氣。」由此推之，則血虛者亦宜補氣，與予意相符也。</p>
<p>西黨參（三錢）　炙黃耆（二錢）　制首烏（三錢）　歸身（一錢半）　枸杞子（三錢）　柏子仁（三錢）　女貞子（三錢）　白芍（一錢半，炒）　菟絲餅（一錢半）　懷牛膝（一錢半）　制香附（二錢）　陳皮（一錢）</p>
<p>加建蓮肉三錢，去心炒。</p>
<p>服前方四劑，食飲倍增，精神漸旺，左手足亦漸有力，手指稍可攝物，二便如常，口喎漸正，舌強而胖大之象亦十減其半，舌胎之膩白亦十退其七矣。惟貪食易飢，食後疲倦欲睡，究屬脾胃之不健運也。</p>
<p>復診：用「五味異功」加柏子仁、益智仁、麥芽、山楂、建蓮肉，補而兼運。服四劑，諸證咸安，繼以膏滋方調理收功。膏方列下：</p>
<p>西黨參（五兩）　炙黃耆（二兩）　大熟地（六兩）　歸身（一兩半）　枸杞子（二兩）　柏子仁（三兩）　酸棗仁（一兩半，炒）　茯神（二兩）　鹿角霜（一兩半）　女貞子（四兩）　山萸肉（一兩半）　炙草（一兩）　左牡蠣（四兩，篩粉，候膏成和入）　宣木瓜（一兩半）　懷牛膝（一兩半）　砂仁（八錢）</p>
<p>上藥十六味如常法煎膏，量加煉白蜜收膏，貯磁器內，退火氣三日。每晨服五錢，用開水調服。</p>
<p>（案19）張云衢喘症屢發治驗</p>
<p>張云衢，年五十三歲，甲戌二月，喘症復發治驗。</p>
<p>案云：喘咳有年，不時舉發，發則氣逆痰壅不能臥，必得氣平痰緩始能漸臥。即此知其喘咳之發，實由痰之不易出也。而痰之所以不易出者，則又關乎氣與火耳。蓋「氣有餘便是火」，火即無形之痰，痰即有形之火也。於此三者而分虛實緩急之治，是為盡善。而分之之法，又在乎脈之虛實而定之。此脈之右寸軟小不疏，關脈滑數，左尺濡小，而按之皆無力者是其驗也。當宜治本，而少佐治標之法，庶乎近理。</p>
<p>西黨參（四錢）　淮山藥（三錢，炒）　白花百合（五錢）　蘇子（一錢半，炒）　甜葶藶（一錢半。糯米同炒）　黑大棗（三枚，去核）　叭噠杏（三錢，去皮尖）　代赭石（一錢，煅研沖）　旋覆花（一錢半，絹包）</p>
<p>加老枇杷葉三大片，去毛，用薑汁和蜜水塗炙。</p>
<p>服此兩帖，喘咳大減，嘔亦停矣。</p>
<p>復診：原方去枇杷葉，加茯苓、梨汁半杯，入生薑汁兩小匙沖。再兩劑喘減六七，痰咳易出。</p>
<p>又，復診方案：調肺氣而腎陰自旺，扶脾土而肺金自清，得此意者可與論治。</p>
<p>前方去代赭石、梨汁，加生黃耆、芡實、炙甘草。服三劑而喘咳遂平，惟食後常有原味噯出，且稍多啖必有腹脹不松之狀，向來常有。固脾土之不運，亦腎陽之不充耳。再擬四君子湯加益智仁、旋覆花、叭噠杏、牡蠣、柏子仁等，調理而安。</p>
<p>（案20）上舍錢云峰齒痛、頭脹治驗</p>
<p>上舍錢云峰。</p>
<p>上、下齒痛不止，兼之頭脹，脈象浮緩小數。風火相搏，用蔓荊子、甘菊、薄荷、元參、細生地輩。服三劑頭脹平，惟齒痛尚有二三，用後方再兩帖而痊。</p>
<p>大生地（四錢）　當歸頭（一錢半）　黑小豆（三錢）　白芷（三分）　生甘草（五分）　薄荷頭（一錢半）　獨活（八分）</p>
<p>用河水一碗半煎至一半，去渣服。</p>
<p>（案21）文學汪書蕉頭眩欲嘔治驗</p>
<p>文學汪書蕉。</p>
<p>頭眩且重，舌苔膩黃，欲嘔，肝胃為病。</p>
<p>天麻（一錢半，煨）　白池菊（一錢半）　元參（二錢）　白蔻仁（四分）　通草（八分）　生苡仁（三錢）　赤苓（二錢）　廣藿梗（一錢半）　半夏曲（一錢半，炒）</p>
<p>加廣木香二分磨沖。</p>
<p>服一帖，舌中黃苔十去其八，頭眩噁心減半，再帖而痊。</p>
<p>間一月後，忽又胸背疼痛，咽嗌不爽。氣閉痰凝，脈絡不利。當用瓜蔞仁、絲瓜絡、半夏曲、陳皮、枳殼、杏仁、桔梗、牛蒡子等，三劑而愈。</p>
<p>（案22）上舍程梅溪忽然畏寒身熱，遍體不疏治驗</p>
<p>程梅溪，年六十九歲，於四月二十九日。</p>
<p>忽然畏寒發熱，略兼腰疼，周身不疏，無汗，舌胎白膩。貪涼惡熱，不無冒風受涼，脈象浮小。法宜疏解，俾邪達表為妥。現在足冷，恐高年人難以勝任。</p>
<p>蘇葉（二錢）　防風（一錢半）　秦艽（二錢）　薄荷葉（一錢半）　藿梗（一錢半）　甘草（五分）　半夏曲（一錢半）　赤茯苓（二錢）　陳皮（一錢）</p>
<p>加生薑皮六分、蔥一枚同煎。</p>
<p>囑其服藥後，隨以米飲助之。</p>
<p>次日復診：據述依法行之，少頃漸自汗出，遍體松爽。傍晚熱退身涼。是方之妙，妙在蘇葉、防風、秦艽、薄荷之功，取其疏表解肌，合薄荷而涼散之，佐群藥以疏通之。服後歠粥飲以助之，仿桂枝湯之服法。少頃漸漸汗出透表，其病若失。設宗時下庸工以為溫邪忌汗之說，則未有不誤人於反掌間者。如果溫邪，其人必壯熱口渴，熱自內達外，其脈多在肌肉之分而不甚浮，且右手反甚於左手者，誠由怫熱在內故也。是以仲景曰：「太陽病發熱而渴，不惡寒者為溫病也。」此證不渴而惡寒發熱，舌苔白膩者，非溫病也明矣。</p>
<p>（案23）陸玉鳴患春溫症治驗</p>
<p>陸玉鳴，年二十三歲，甲戌三月。</p>
<p>患春溫症，由乍寒乍熱而起，頭重胸悶，舌白噁心，溲少腹疼，骨節痛，口乾不喜冷飲，脈象浮弦。病經四日，溫邪內蘊，疏解為宜。方以豆豉、蘇梗、蔻仁、橘皮、枳殼、赤苓、半夏輩。服後乍寒之勢不覺，其餘如前。</p>
<p>次日復診：用豆豉、瓜蔞、葛根、秦艽、枳殼、赤苓、連翹、山梔、半夏曲、杏仁等。服後惟小便一次甚長，而身熱胸悶、頭重噁心等仍如前未減，上部閉悶不疏，下部時有矢氣。大便平素兩日一解，今自起病前至此八九日未解。再擬小陷胸湯加味治之，方用小陷胸加葛根、大竹葉、枳實、赤苓、陳皮等。服之身熱稍緩，頭重、噁心略減，腹痛止。惟胸膈尚悶，仍氣塞不疏，大便未解。復診方列下：</p>
<p>細生地（三錢）　粉丹皮（一錢半，炒）　川黃連（五分，薑汁炒）　前胡（一錢半）　瓜蔞全（三錢，酒炒）　赤茯苓（二錢）　枳實汁（六分，沖）　檳榔（一錢半）　黑蘇子（一錢，炒）</p>
<p>加梨肉一兩、蘿蔔汁一小杯沖。</p>
<p>服此，至次日清晨大便一次，甚結且暢，胸悶氣塞漸寬，惟身熱十去其三耳。</p>
<p>又，復診方：</p>
<p>細生地（三錢）　竹捲心（三錢）　黃芩（一錢半，炒）　連翹（一錢半）　大麥冬（一錢半，去心）　牛蒡子（一錢半，炒）　元參（二錢）　杏仁（三錢）　黑蘇子（一錢半，炒）</p>
<p>加水梨肉一兩。</p>
<p>服後身熱十退其七，胸悶氣塞大減，自早至午已飲粥四碗矣。</p>
<p>又，復診方：</p>
<p>霍山石斛（五錢）　知母（一錢半）　天花粉（一錢半）　連翹（一錢半，去心）　黑山梔（一錢半）　赤苓（二錢）　塊滑石（三錢）　蘇子（一錢半，炒）　牛蒡子（一錢半，炒）　陳皮（一錢半）</p>
<p>加荷蒂一枚。</p>
<p>服一帖，熱始退盡，小溲亦淡而多，胸中氣悶亦平。惟覺其口苦食無味耳。前方去知母、連翹、蘇子、滑石、牛蒡子等，加小生地、麥冬、元參，兩帖而瘳。</p>
<p>（案24）孫振華春溫，身熱、胸悶、便結治驗</p>
<p>孫振華。</p>
<p>春溫身熱，六日未解，昨夜汗出遍身，今仍有微熱，胸悶不飢，舌膩溲少，大便六七日未解。素多勞苦思慮，於三月二十四始求予治。診脈象浮小，頭痛胸悶，身熱未徹。溫邪內蘊，擬輕疏退熱法。</p>
<p>蔓荊子（一錢半）　製半夏（一錢半）　瓜蔞仁（三錢）　池菊（一錢半）　廣藿梗（一錢半）　山楂肉（三錢，炒）　赤茯苓（二錢）　陳皮（一錢半）　黑山梔（一錢半）</p>
<p>加青蔥白兩枚，河水煎服。</p>
<p>服此，頭痛十去其八，大便通，身熱漸退。</p>
<p>又，復診方：</p>
<p>瓜蔞皮（三錢）　薄荷（一錢半）　連翹（一錢半）　黑山梔（一錢半）　赤茯苓（一錢半）　陳皮（一錢半）　元參（二錢）</p>
<p>服前方，身熱退清，頭痛胸悶俱已，惟大小便雖有而究未通暢，口苦無味。</p>
<p>復診：再以生地、麥冬、連翹、花粉、滑石、杏仁、甘草、赤茯苓、生穀芽等。服兩帖，大小便通暢，食飲有味而安矣。</p>
<p>（案25）範秋坪素有吐血症，近因咳喘氣逆引動舊恙，痰紅繼又嘔血治驗</p>
<p>範秋坪。</p>
<p>素有吐血症，邇來咳喘氣逆，痰塊凝結，肌肉消瘦。脈右弱，左虛弦。正值春令，防其見血。</p>
<p>北沙參（三錢）　款冬花（三錢）　百合（三錢）　海浮石（三錢）　薏苡仁（四錢）　炙甘草（六分）　茯苓（二錢）　黑蘇子（一錢半，炒）　叭噠杏（三錢，去皮尖炒）</p>
<p>加老枇杷葉三大片，去毛蜜炙，水煎服。</p>
<p>服四帖，痰漸少，咳嗆上氣如前。原方去苡仁、沙參，加黨參、川貝母。再四帖，氣逆稍平，痰色轉黃，惟咳嗆未減。</p>
<p>又，復診方：</p>
<p>西黨參（三錢）　北沙參（三錢）　山藥（三錢，炒）　茯苓（一錢半）　炙甘草（六分）　川貝母（一錢半，去心）　百合（三錢）　蛤殼（三錢）　二原地（三錢）</p>
<p>加叭噠杏三錢，去皮尖炒。</p>
<p>服此四帖，咳嗆、氣逆、痰稠俱減。停藥數日，又多步勞力，忽於三月初五日氣逆嗆血，色紅無塊，火升面熱，約吐血一茶杯。右寸虛數，關脈見芤，左關弦數。速宜益氣養陰，佐以引血歸經之法，冀其漸止為最。</p>
<p>北沙參（三錢）　參三七（五分，開水磨沖）　紫菀（一錢半）　川貝母（一錢半，去心）　款冬花（三錢）　側柏葉（三錢，炙）　血餘（八分，研沖）　人中白（一錢，漂淡）　黑蘇子（一錢半，炒）　二原地（三錢）</p>
<p>加藕節七枚。</p>
<p>服後是夜未吐血，至清晨稍吐幾口。</p>
<p>又，復診換方：</p>
<p>北沙參（三錢）　丹參（三錢）　參三七（五分，磨沖）　茯苓（二錢）　蛤粉炒阿膠（三錢）　山藥（三錢，炒）　旱蓮草（三錢）　人中白（一錢，漂淡）　側柏葉（三錢，炙）　叭噠杏（三錢，去皮尖）</p>
<p>加藕節七枚。</p>
<p>服兩帖仍未吐，惟痰中帶紅。是日少勞動，至酉後忽又吐血幾次，共約杯許。戌時延診，其脈右虛、左弦、尺濡。隨診足脈，趺陽、太谿兩脈尚存。然血吐過多，究防陡然汗脫，亟亟固氣以統血，益陰以降火，不致再吐為最。</p>
<p>西黨參（四錢）　參三七（六分，磨沖）　炒熟地（四錢）　麥冬（一錢半）　陳阿膠（三錢，蛤粉炒）　旱蓮草（三錢）　側柏葉（三錢，炙）　蒲黃（一錢半，炒黑存性）　五味子（三分，研）</p>
<p>加藕汁一酒杯沖。</p>
<p>用陳倉米一合煎湯代水，藥渣內米須倒河內。</p>
<p>服兩帖，安妥如前，惟咳痰中挾血五六次，食飲稍增。</p>
<p>又，復診方：咳嗆痰紅，益氣潤肺，兼養肝腎之陰。</p>
<p>西黨參（四錢）　清阿膠（三錢，血餘一錢同炒）　百合（三錢）　女貞子（三錢）　大熟地（四錢）　炙鱉甲（三錢）　紫菀（一錢半）　川貝母（一錢半）　側柏葉（三錢，炙）　旱蓮草（三錢）　茯苓（二錢）　五味子（三分，研）</p>
<p>上藥仍用倉米煎湯代水，臨服藕汁沖如前。</p>
<p>又，復診：進前方，痰紅甚少，而咳嗆氣逆之勢午後尤甚。陰火潛燃，治當保肺清金，降火止血，以冀嗆停，庶免血溢之虞。</p>
<p>北沙參（三錢）　淮山藥（三錢，炒）　款冬花（三錢）　百合（三錢）　叭噠杏（三錢，去皮尖）　清阿膠（三錢，蛤粉炒）　側柏葉（三錢，炙）　鱉甲（三錢，炙）　制首烏（三錢）　藕節（七枚）</p>
<p>上藥煎好去渣，投梨汁一酒杯，再煎二三滾，倒碗內，入血餘末八分沖服。</p>
<p>服兩劑，咳嗆氣逆頓平，再兩劑而痰紅漸少。明日午刻立夏，再擬益氣養陰，佐以清之、降之，以杜虛火上炎，是為上策。方用人參、熟地、生地、天冬、麥冬、茯苓、炙甘草、人中白等，煎服兩帖而痊。</p>
<p>（案26）金陵俞正林春月感寒，睪丸脹痛引腰治驗</p>
<p>金陵俞正林。</p>
<p>去春患腰痛頗重，服予煎帖全愈。今二月間，舟中受寒，睪丸脹疼，牽連兩腰，脈象沉細。乃寒濕閉於下焦，宜以散寒卻濕，防引動舊恙。</p>
<p>茅山術（二錢，炒）　小茴香（一錢半）　制香附（三錢）　獨活（一錢半，鹽水炒）　川續斷（二錢，炒）　淡茱萸（二分）　當歸梢（一錢半）　杜仲（三錢，炒）</p>
<p>加青蔥須一錢五分。</p>
<p>服兩帖，睪丸之疼痛頓止，腰痛大減，再帖全安。</p>
<p>（案27）陸竹齋幼男腹膨便溏治驗</p>
<p>陸竹齋乃郎，三歲。</p>
<p>腹膨便溏，手心發熱。脾土不運，兼之食滯，輕補為宜，節食是囑。</p>
<p>薏苡仁（三錢，炒）　白扁豆（三錢，炒）　大腹絨（八分）　茯苓（一錢）　炙甘草（三分）　煨木香（五分）　砂仁殼（六分）　楂肉（二錢，炒）</p>
<p>加雞內金八分，炙。</p>
<p>服三劑而霍然矣。</p>
<p>（案28）廷尉汪式金兩顴濕毒，暑風上襲，潰爛出血漫腫，用輕清法甚效</p>
<p>廷尉汪式金，乾隆庚戌六月。</p>
<p>兩顴濕毒，暑風上襲，瘡潰出血，腫勢未退。治在輕清，避風、慎味為最。</p>
<p>綠豆皮（三錢）　元參（三錢）　土貝母（一錢半，去心）　甘草節（八分）　荊芥穗（一錢半）　白芷（八分）　薄荷葉（一錢半）　塊滑石（三錢）</p>
<p>加西瓜翠衣二兩。</p>
<p>服兩帖，腫退血止。後頭額又發瘡痍，復將此方再服三劑而痊。</p>
<p>（案29）楊德裕向有吐血症，今夏冒暑身熱治驗</p>
<p>楊德裕，六月二十九日診，年十八歲。</p>
<p>向有吐血症，體羸瘦。近冒暑風，身熱，舌苔白，口乾，溲赤，便結。法宜清解暑邪，當用香薷飲合六一散，去厚朴，加藿香、薄荷、赤苓、白蔻仁等。服後熱勢稍減，其餘如前。</p>
<p>次日用薄荷、葛根、藿香、半夏曲、赤苓、車前子，合六一散，加荷梗。煎服一帖，身熱大減，溲稍赤，出時溺管不痛，惟頭脹兼咳。肺金之氣未疏也，再以瓜蔞皮、蔓荊子、杏仁、橘紅、貝母、赤苓、甘草、黑山梔輩。煎服一帖，熱退咳平，而頭額作脹，溲出尚赤，猶未平也。</p>
<p>復診：用後方兩帖而瘳，方列下：</p>
<p>鮮荷葉（三錢）　薄荷葉（一錢半）　藿香葉（一錢半）　通草（一錢）　冬桑葉（一錢半）　生甘草（八分）　黑山梔（一錢半）　橘紅（七分，蜜炙）　車前子（一錢半，炒研）</p>
<p>加薏苡仁三錢，河水煎。</p>
<p>（案30）南京夏耀庭先糞後血、脫肛治驗</p>
<p>南京夏耀庭。</p>
<p>先糞後血，此遠血也。脈形兩關虛耎，法宜益氣養榮，俾血止、肛收為妥。況值仲冬，水冷金寒，尤非所宜。</p>
<p>西黨參（三錢）　焦冬朮（一錢半）　炙甘草（八分）　炮姜（五分）　炒黑槐花（三錢）　炒黑地榆（三錢）　炒黑歸身（一錢半）　陳皮（一錢）　蜜炙升麻（三分）</p>
<p>加炒黑荷葉二錢。</p>
<p>服前方三帖，血停，脫肛漸收。</p>
<p>復診：原方去炮薑、地榆，加炙黃耆、白芍，再三劑而痊。</p>
<p>（案31）論治上舍程梅溪濕毒風癬藥酒方，服後頗效，並定擦蟲癬膏方奇驗</p>
<p>休寧上舍程梅溪，藥酒方，年六十九歲，乙亥三月二十三日診。</p>
<p>素患風癬，見於股足。近又肢體手、腹濕毒浸淫，瘙癢無寧。起於肝脾，而波及於肺腎。艮、坤屬土，震、巽屬木。震為足而巽為股，坤為腹而艮為手也，二經有疾則見於部位。其所以又關肺、腎者，以肺主皮毛，腎主骨髓也。土虛挾濕而金弱，金弱而水虧，水虧則木火動而筋脈不榮也，一以貫之。法宜益氣養水，潤燥除濕，兼之壯筋健力，大可益壽延年，豈僅為風癬濕毒已也。</p>
<p>炙黃耆（二兩）　制洋參（三兩，西洋者佳）　大熟地（六兩）　當歸（一兩）　元武板（二兩，炙）　虎骨膠（一兩，不入袋）　豬板油（四兩，不入袋）　杜仲（一兩半，炒）　懷牛膝（一兩）　川續斷（一兩，炒）　綠豆皮（二兩）　丹皮（一兩半，炒）　薏苡仁（三兩）　炙甘草（一兩）　蒼耳子（一兩半，炒）　白芍（一兩半，炒）　黑大棗（四兩）　新會皮（一兩半）</p>
<p>上藥十八味，內除去虎骨膠、豬油兩味留待熔化酒罈內。用滴花糟燒十六斤、酒釀汁八斤，共計二十四斤和勻置酒罈內。用本色夏布袋將前藥十六味盛袋內，線扎口，袋貯宜寬，防藥脹胖而味難出。其餘虎骨膠、豬油兩味另放酒罈內，將藥袋浸酒內，壇口用粗草紙數層蓋好，再以重物壓之，使其氣不外泄。約半月後，早晚燉熱量飲可也。</p>
<p>此酒服之有年，精力頗健，風癬大減，甚屬合宜。外用擦癬膏方附下：</p>
<p>擦風濕蟲癬膏方：</p>
<p>百部（一兩）　檳榔（三兩）　蕪荑（三兩）　白芷（二兩）</p>
<p>四味用河水三大碗煎至一碗半，將藥湯另置缽內。再用水一碗同煎藥渣，煎至半碗，候藥渣色淡味出即去渣。將前湯和入後湯內，久煎成膏。</p>
<p>候冷，再用蘆薈五錢、胡桐淚五錢，二味候天晴乳細，調入前膏內和勻。用本布蘸膏早晚擦癬，其癢自止。此予新制之方也，頗有至理存焉。自搽擦之後，其癢漸止，風癬漸除。</p>
<p>前注蘆薈、胡桐淚二味候天晴乳者，因二藥遇天陰黏滯難乳，天晴則脆而易乳也。後遇藥鋪中人，述及蘆薈須用蓋缽，先放整礦灰於底，用油紙置灰上，將藥擺上，再以油紙蓋藥上，又加礦灰於上，藥隔於礦灰之中間，無論天晴、陰濕取用俱脆，一研如粉，因特注之。</p>
<p>（案32）詹寅賓子夏四月寒熱交作，溫邪內蘊治驗</p>
<p>詹寅賓乃郎，四月中。</p>
<p>患寒熱交作無定期，頭疼身痛，舌苔膩白，鼻氣直衝。溫邪內蘊，治從辛涼疏解。</p>
<p>葛根（一錢半）　蔓荊子（一錢半）　薄荷（一錢半）　秦艽（一錢半）　赤苓（二錢）　半夏曲（一錢半，炒）　陳皮（一錢半）　青蒿子（一錢半）　甘草（五分）</p>
<p>加白蔻仁三分，研沖。</p>
<p>服後微汗，周體俱到，頭痛、身疼、鼻氣俱已。</p>
<p>次日復診：舌絳而潤，不飢納少。當和胃土，兼清餘熱。方用霍山石斛、小生地、半夏曲、赤茯苓、陳皮、甘草、黑山梔等，兩帖而痊。</p>
<p>（案33）汪書蕉身熱頭脹濕溫治驗</p>
<p>文學汪書蕉，乙亥五月二十八。</p>
<p>身熱頭脹，舌淡絳，胎膩，先凜凜而後熱，脈象數而不浮。濕溫內蘊，法從清解。</p>
<p>葛根（一錢半）　淡豆豉（三錢）　半夏曲（一錢半，炒）　大豆卷（二錢）　薄荷（一錢半）　廣皮白（一錢）　白蔻仁（五分，研）　赤茯苓（二錢）　甘草（五分）</p>
<p>加生薑皮五分、蔥白兩枚。</p>
<p>服後汗出熱退，而頭額仍脹疼，兼咳，舌苔膩。客邪未清，日晡仍防復熱。</p>
<p>又，復診方：</p>
<p>葛根（一錢半）　蔓荊子（一錢半）　大豆黃卷（三錢）　橘紅（八分）　麥芽（三錢，炒）　山楂炭（三錢）　廣藿梗（一錢半）　甘草（五分）　瓜蔞仁（三錢，研）</p>
<p>加生薑皮五分、蔥白兩枚。</p>
<p>服後午後仍發熱，有汗兼咳，更餘熱退。</p>
<p>又，復診方：今晨大便結糞兩次，小溲赤，舌苔仍膩。</p>
<p>薄荷（一錢半）　蔓荊子（一錢半）　杏仁（三錢）　赤茯苓（三錢）　橘紅（八分）　塊滑石（三錢）　甘草（五分）　連翹殼（一錢半）　瓜蔞仁（二錢）</p>
<p>加白蔻仁末二分沖。</p>
<p>服此熱退清，咳嗽亦減。再以養胃生津、潤肺止咳之法，二三劑而安。</p>
<p>（案34）上舍劉玉成由瀉轉痢治驗</p>
<p>上舍劉玉成。</p>
<p>痢起於六月下旬，先一日腹痛水瀉，次日轉為白痢，約晝夜十餘行，今則純下紅痢，一痛即下，卻無寒熱外感，脈象沉滯。暑濕交阻，法宜疏通，服後方兩帖而愈。</p>
<p>茅山術（一錢半，炒）　薏苡仁（三錢）　香薷（一錢）　廣木香（一錢）　赤茯苓（三錢）　淡條芩（一錢半，炒）　赤芍（一錢半，炒）　薤白（三錢）　五穀蟲（一錢，炙）</p>
<p>加雞內金二錢，炙。</p>
<p>（案35）王星池乃郎葉帆六月得時熱無汗危險治驗</p>
<p>王應奎（即星池）乃郎葉帆，嘉慶乙亥六月，年近二旬，未婚。</p>
<p>忽於初五日寒熱交作，胸膈滿悶，骨節疼，頭頂痛。據述於未病前一日，無夢精遺。兩日來壯熱不解，四肢遍身皆疼，甚至頭痛不能舉，足痛不能立，口不甚渴卻喜飲涼，舌胎滿布皆白。大便溏，日二三次。小溲短赤，出時覺痛，喉亦少痛。醫因肢末清冷、便溏、咽痛，以為夾陰挾濕，用前胡、枳殼、赤芍、牛蒡、荊芥、蘇子、大豆卷輩。服後反覺遍身不能動搖，因邀余治。診其脈，寸、關小數不浮，左關、尺弦細。此時邪挾濕，伏於募原。雖滑泄於得病之先，不足深慮。所慮者，恐邪不外泄而內陷，致有劫津昏厥之虞。速宜疏解，使邪達表，是為上策，擬達原法損益之。</p>
<p>紫厚朴（一錢，薑汁炒）　葛根（一錢半）　淡豆豉（三錢）　秦艽（二錢）　白蔻仁（五分）　檳榔（一錢）　牛蒡子（一錢半，炒）　滑石（三錢）　赤茯苓（三錢）　甘草（六分）　肥知母（一錢半）</p>
<p>加生薑皮五分、鮮荷葉一小個托底煎。</p>
<p>是日仍延前醫，方用敗毒散去川芎、薄荷，加黃芩，未服。亦云症重，須得汗解為妥。</p>
<p>又，復診方：進昨方，病無增減，疼痛身熱如前，究竟得微汗為妥。</p>
<p>葛根（一錢半）　淡豆豉（三錢）　獨活（一錢）　穭豆皮（三錢）　秦艽（一錢半）　瓜蔞全（三錢，酒炒）　枳殼（一錢半，炒）　大腹絨（一錢半）　川芎（一錢）　威靈仙（一錢半）　薄荷（一錢半）　淡黃芩（一錢半，炒）　木通（一錢半）</p>
<p>加鮮荷葉一小個。</p>
<p>是方疏解時邪，兼之除濕治痛，因加靈仙、木通，既能除經脈肢節之濕痹，而木通又治歷節痛，且能利小便，此一舉而兩得之矣。</p>
<p>是方服後惟臂痛漸緩，其餘未減，似乎藥之未見奇績也。而後忽煩熱無寧，其脈見浮，得汗而解，豈非斯藥之功歟！</p>
<p>又，復診方：服前方惟臂痛漸緩，仍然壯熱無汗，齒板乾燥，痰多甚稠，筋脈抽掣疼痛，腿足尤甚，大便稀水，小溲赤少，胸中熱悶，有時畏寒，蓋被肢涼，忽又揭被煩熱。究屬邪伏半表半裡，是以身體壯熱，胸前煩悶，所飲湯水盡走大腸，而不能分利小腸，故大便溏泄，小溲短赤也。細繹脈形，今見脈浮，大有出汗之機。何以知之，緣忽煩於未汗之先，而脈見浮者必得汗而解也。</p>
<p>方用辛涼和解一法，佐以分清。囑其藥未服而先汗，是方免進，即服和胃生津之劑，方用石斛、麥冬、花粉、知母、滑石、黑山梔、甘草、陳皮，加薑、棗煎。</p>
<p>次日復診：據述昨於午後，藥尚未煎，病者愈煩，煩後漸漸汗出遍身及肢腿，惟兩足跗未到。隨將前和胃生津之方煎服，服後壯熱漸退，周身疼痛頓緩，大便一夜未泄，小溲尚赤，腹中稍疼。舌苔膩白滿布，今始自舌尖漸退，足徵邪之解矣。午後稍有微熱，此餘波未盡也，擬「小柴胡」加瓜蔞仁、赤苓、麥冬、黑山梔，加薑、棗煎，服之邪熱退清。</p>
<p>又，復診方：熱退身涼，邪從汗解，而猶有內熱口渴，食不喜進。此胃津未復，餘火未清也。法宜養胃生津，兼清餘火為最也。</p>
<p>小生地（三錢）　麥冬（一錢半，去心）　小川連（五分）　花粉（一錢半）　塊滑石（三錢）　甘草（六分）　赤茯苓（三錢）　陳皮（八分）</p>
<p>加竹瀝五錢沖。</p>
<p>服前方兩帖，內熱口渴頓止，食飲漸貪，舌苔退其大半，小溲色淡，日來大便欲解不解，小腹稍脹，時有轉失氣。病後腸胃乾燥，雖有宿垢，究宜潤燥養榮為法。況平素大便俱二三日一解，其為腸燥可知矣。當以生首烏、麻仁、杏仁、柏子仁、松子仁、桃仁、油當歸、陳皮、甘草輩。兩帖而腸潤便通，食飲倍增，神靜睡安，繼用歸脾湯出入，調理收功。</p>
<p>（案36）俞寶成五月間患時熱便泄，邪阻中宮治驗</p>
<p>俞寶成，年二十二歲。</p>
<p>患時熱一句，大便溏薄，溲少，胸悶，口乾，舌苔干糙，不飢不納，服藥罔效。於五月二十五日始乞治於余，診脈形弦數。邪阻中宮，深慮陷陰劫津。法宜清解，俾熱退泄止為妥。</p>
<p>小生地（三錢）　丹皮（一錢半，炒）　淡黃芩（一錢半，炒）　葛根（二錢）　小川連（四分）　薄荷（一錢半）　淡豆豉（三錢）　赤苓（三錢）　煨木香（一錢）　甘草（六分）　車前子（一錢半，炒）　澤瀉（一錢半）</p>
<p>加鮮荷葉一小個。</p>
<p>服一劑，未兩時，汗出遍身，少頃熱勢大減，便泄止，小溲有，非前之難出可比。飲薄粥兩碗，大有轉機。</p>
<p>復診：仍覺口乾，胸中熱。舌中央仍帶膩黃苔，漸潤，非昨之干糙可比，脈仍弦數。</p>
<p>原方去丹皮、豆豉、木香，加麥冬、滑石等。煎服一劑，熱退清，胸中不悶不熱，口乾亦減，解結糞二三寸，小便少而長。舌中近根處尚有如棋子大之焦黃胎未退，惟舌尖下半截之胎退，色紅且潤。凡一切舌苔，邪漸盛，則苔由舌根而漸至中央，而至舌尖也。退則由舌尖而漸退至中央，而至舌根也。此一定之理也，此證之退亦然。其舌根處之焦黃苔未退者，亦餘邪之未盡也。宜和胃生津，佐以清火降濁而白平，無足慮耶。方用石斛、麥冬、花粉、川連、甘草、滑石、赤苓、陳皮，加陳粳米一撮煎湯代水，兩劑而瘳。</p>
<p>（案37）吳江吳樹廷咳嗽十有餘月，晝輕夜重，內熱喉癢，痰不易出，幾成虛怯治驗</p>
<p>吳江吳樹廷，年二十二歲。</p>
<p>咳嗽由去夏六月感冒而起，纏綿十月。土醫作陰虛治，皆未獲效，特買舟就治於余。細審病情，咳嗽十有餘月，晝輕夜重，內熱喉癢，痰不易出。幸食飲如常，神識不倦。右寸、關脈來細耎兼滑，肺氣有虧，勿因內熱而恣投寒涼，以致轉怯。宜先清補肺脾，使金旺而水生，土旺而氣充，則咳嗽自平矣。</p>
<p>白花百合（一兩）　北沙參（三錢）　款冬花（三錢）　苡仁（三錢，炒）　叭噠杏（三錢，去皮尖炒）　淮山藥（三錢，炒）　黑蘇子（一錢半，炒）　炙草（八分）　海浮石（三錢）</p>
<p>加老枇杷葉三錢，去毛蜜水炙。</p>
<p>服後咳嗽如前，仍甚於半夜，必待痰出咳漸緩。再劑服於臨睡時，服後即咳且甚，至夜半應咳之時，反不咳嗽矣，一夜安寧，頗屬合宜。第肺氣久虛，左關微弦，防木火侮金而有痰紅之慮。</p>
<p>復診：前方去苡仁、海浮石，加茯苓、蛤粉炒阿膠，紫衣胡桃肉（連鬲板用）。服兩帖，咳嗽更減。再二劑，咳嗽較未服余藥前約十去其五矣。</p>
<p>又，復診方：進前方咳嗽日減，再以益氣養陰，以冀其平耳。</p>
<p>北沙參（三錢）　制首烏（三錢）　炙鱉甲（三錢）　茯苓（二錢）　叭噠杏（三錢，去皮尖炒）　淮山藥（三錢，炒）　左牡蠣（三錢，煅塊）　天冬（一錢半，去心）　五味子（三分，研）　紫衣胡桃肉（一枚，連鬲）</p>
<p>加白花百合一兩五錢煎湯代水。</p>
<p>服此三劑，午後咳緩，夜半後咳亦日減，痰易出，喉癢平可。</p>
<p>又，復診方：咳嗽晝輕夜減，惟素有夢泄，約月餘一遺，亦關肝腎之陰弱，肺脾之陽虛，二者兼施。</p>
<p>西黨參（三錢）　北沙參（三錢）　山藥（三錢，炒）　制首烏（三錢）　女貞子（三錢）　左牡蠣（三錢，煅塊）　芡實（三錢，炒）　叭噠杏（三錢，去皮尖炒）　五味子（三分，研）　紫衣胡桃肉（一枚，連鬲）　天冬（一錢半，去心）</p>
<p>加白花百合一兩半煎湯代水。</p>
<p>服前方十五劑，咳嗽全安，繼以丸方，調理收功。</p>
<p>丸方：</p>
<p>西黨參（五兩）　淮山藥（三兩，炒）　大熟地（五兩，搗入）　茯苓（一兩半）　清阿膠（二兩，熔化）　甘枸杞（二兩，焙）　山萸肉（一兩半）　芡實（三兩，炒）　天門冬（一兩半，去心）　大麥冬（一兩半，去心）　叭噠杏（四兩，去皮尖炒）　陳皮（一兩）　炙甘草（一兩）</p>
<p>上為細末，先將熟地、阿膠搗杵熔化，入藥和勻，加煉白蜜為丸如桐子大。每服五錢，清晨滾水送。</p>
<p>（案38）李小山六月身熱、頭脹、骨節疼治驗</p>
<p>李小山，乙亥六月十九。</p>
<p>忽身熱頭脹，骨節兼疼，脈小數不浮。時邪內伏，法宜疏解。</p>
<p>蔓荊子（一錢半）　防風皮（一錢半）　秦艽（一錢半）　大豆卷（一錢半）　塊滑石（三錢）　生甘草（五分）　陳皮（一錢半）　廣藿香（一錢半）</p>
<p>加蔥白兩枚、鮮荷葉邊一個。</p>
<p>服此，至天明汗出，當即熱退身涼，諸證咸安。</p>
<p>（案39）詳論盛澤李餐竹荒於酒色，陽事不甚舉，為土醫過用熱藥，以致媾精時徒勞空陣，得余丸方益氣養水、填精固腎之法，服之頗效</p>
<p>盛澤王江涇李餐竹。</p>
<p>年逾五旬，一妻三妾，酒色過度，陽事不甚舉。就治於土醫，皆以為陽不足，概以興陽助火之劑。如桂、附、鹿茸、蛤蚧、楮實、破故紙、淫羊藿、巴戟天輩備嘗之矣。間有知為陽不足而侑以養陰者，其陰藥較所用之陽藥不過十之三，何濟其事。是以陽事雖舉，據述交媾時並無精出，徒勞空陣。即此，知其身中之元陰、元陽皆大虧矣，而尚欲興陽助火之劑以圖戰，何自輕命若斯哉。而醫者亦不究水火陰陽之偏盛，惟附會其情而竟妄施興陽之法，誰之咎歟？無怪乎遍體不疏，肢節痠疼，腰膝無力，口燥喉干，一身難以鳴狀也。皆為妄投藥餌所誤，亦自取之也。於乙亥秋七月，買舟來郡，寓於虎丘我與山居，友人錢上舍薦治於余。診其脈，右寸、關虛細，尺虛而小數。左寸虛小，關弦，尺軟如綿。知其氣虛而血弱，火少而水虧。蓋坎離交濟宜平而不宜偏，經云「陰平陽秘，精神乃治」。陰以陽為主，陽以陰為基也。老子云：「知其雄，守其雌。」「知其白，守其黑。」人能知雄之有雌，白之有黑，則陰陽水火之不可偏盛者明矣。不於此而求治，而妄投壯火興陽之劑，吾何忍哉，因制丸劑以善其後。</p>
<p>高麗參（二兩，另研極細篩和）　大熟地（八兩，砂仁一兩同搗）　元武膠（二兩，熔化）　歸身（一兩半）　鹿角膠（二兩，熔化）　菟絲餅（一兩半）　枸杞子（三兩，焙）　茯苓（二兩）　女貞子（三兩）　山萸肉（一兩半）　炙鱉甲（三兩）　續斷（一兩半，炒）　益智仁（一兩半）　懷牛膝（一兩半，酒拌蒸）　羊腰子（四對，用杜仲末一兩半鋪甑底，以羊腰子擺上同蒸同搗）　羊外腎（兩對，用馬料豆一兩半拌和蒸熟同搗入藥）</p>
<p>上為細末，同熟地、龜、鹿膠等熔化搗和。外用生黃耆三兩、枳椇子五兩煎膏代蜜為丸，桐子大。如膏不足，稍加煉白蜜同丸。每服五錢，清晨桂圓湯送下（乙亥七月二十七日秋季，丸方第一次）。</p>
<p>十月十二日復診：據述服前丸兩月餘，覺精神健旺，行房時不致屢試空陣，偶有雨勢滂沱，自是藥之對證也，再定冬季丸方予後。</p>
<p>丸方第二次（十月十二日冬季定）：</p>
<p>西黨參（八兩）　炙黃耆（五兩）　大熟地（十兩，搗入）　歸身（二兩）　元武膠（二兩，熔化）　鹿角膠（三兩，熔化）　破故紙（二兩）　炙草（一兩半）　淡蓯蓉（三兩）　淮山藥（三兩，炒）　山萸肉（三兩）　砂仁（二兩）　羊外腎（三對，黑豆二兩同煮）　羊腰子（六對，內填青鹽三錢同煮）　鹿腿筋（四兩，砂炒）　胡桃肉（三兩，連鬲）</p>
<p>上為細末，用枳椇子六兩煎膏，少加煉白蜜和前膠並熟地等搗和為丸，如梧桐子大。每服五錢，清晨桂圓湯送下。</p>
<p>前丸服後，精神爽健，諸恙俱平，惟房事陽不甚舉，精薄不充，卻非向之屢空可比，其餘飲食起居如常，且夜半及天明時喉舌亦不幹燥。前丸將畢，於丙子二月初一日復診，方列於下。</p>
<p>丸方第三次（丙子春季定）：</p>
<p>高麗參（二兩，另研細末和勻）　大熟地（八兩，搗入）　元武膠（三兩，炙，熔化）　鱉甲（四兩，炙）　甘枸杞（三兩，焙勿黃）　於白朮（二兩，土炒）　菟絲餅（一兩半）　茯苓（三兩）　破故紙（二兩，酒炒）　巴戟天（一兩半，去心，酒浸炒）　炙甘草（一兩半）　仙茅（一兩，去皮，米泔浸炒）　女貞子（四兩）　陽春砂仁（二兩）　宣木瓜（二兩）</p>
<p>上為細末，照方熔搗篩和。外用大有黃耆四兩、枳椇子六兩，二味煎膏代蜜為丸，如桐子大。每服五錢，清晨用橘餅湯送下。</p>
<p>四月二十八日復診：據述服前丸，遍體疏暢，陽事亦舉而帶堅。他如喉舌之乾燥、腰腿之痠疼等狀咸若失矣。細察脈象，右寸短澀，惟欠浮耳，關虛小滑，尺脈舉之數而按之不足；左寸浮數，關脈虛弦，尺則濡耎；合而審之，究竟水少於火，而陰陽猶有未平也。今交夏令，必得使其平而不偏，則氣血和而榮衛流通矣，豈僅為陽事之舉而已耶。前丸將畢，治法可徵，再繼以丸劑調補，尤宜節欲為緊要關頭。《黃庭經》曰：「急守精室勿妄泄，閉而實之可長活」，旨哉斯言！</p>
<p>丸方第四次（丙子四月夏季定）：</p>
<p>大熟地（八兩，搗入）　制洋參（四兩）　元武膠（四兩，烊化）　茯神（二兩）　鹿角膠（三兩，烊化）　西黨參（五兩）　於白朮（一兩半，土炒）　歸身（一兩半）　白芍藥（一兩半，酒炒）　酸棗仁（一兩半，炒）　炙甘草（一兩）　瑣陽（一兩，酥炙）　淡蓯蓉（二兩）　桑螵蛸（一兩半，用醋同煮炒）　陽春砂仁（—兩半）　五味子（—兩）</p>
<p>上為細末，篩搗、烊化如法。外用大有耆五兩、枳椇子六兩，二味煎膏代蜜為丸，如桐子大。每服五錢，清晨用建蓮湯送下。</p>
<p>（案40）論治山西趙景福左乳下痛，痛即嘔奇效（附丸方）</p>
<p>山西趙景福，年五十五歲。</p>
<p>體小形瘦，六脈沉細乏力。痛起於左乳下，因痛而嘔，嘔則食物俱出，甚則酸水上逆。病起於七月間，客於上洋，醫作肝胃氣治，用「左金」合歸、芍、厚朴、鬱金輩疏氣、平肝、溫中，間有用參、附、川楝、吳茱萸等。服藥月餘，似效非效，因買舟來郡，友人程梅溪翁特薦治於余。</p>
<p>細審病情，合之色脈，嘔痛兩月卻非每日如是，或因食不如意而痛嘔並至，或因勞役動怒而即痛且嘔，日積月累。痛嘔皆從左乳下起，正陽明胃絡也，可以容受水穀，即痰飲之徵也。醫者概作肝胃氣治，用香燥破氣、辛涼之品以治標。豈知胃氣彌傷，脾陽愈弱，即間佐參、附於泄肝藥中，亦非法也。據述日來飲粥方安，得飯即有嘔痛之勢，每發約在午後者居多。所嘔之物，或稠痰兼酸，或仍是所食之原物也，且有冷氣自下衝上。足徵脾土之不運，胃底之無火可知矣，此又慮其下膈反胃之成也。不思扶土溫中，補火生土，佐以養肝疏木，而妄行耗散，鮮有不誤事者。今先以調脾溫中，少佐補火生土法，再為之計。</p>
<p>於白朮（二錢，土炒）　淮山藥（三錢，炒）　淡乾薑（六分，炒）　茯苓（一錢半）　代赭石（三錢，煅紅醋淬）　益智仁（一錢半）　廣木香（八分）　炙草（五分）　菟絲餅（一錢半）</p>
<p>加紫沉香二分，磨汁沖。</p>
<p>據述未服余方前，食粥後即覺胃中有泛泛欲上之勢，且常噯腐氣，頃之又有一團冷氣上奔。大便日解溏糞一二次，解後亦有冷氣一團下走，臍上不時作疼。自服余藥一劑，腹中冷氣即不覺上奔，粥後泛泛欲上之勢亦平。再劑仍解溏糞，而冷氣下走之勢全無，服藥頗合。</p>
<p>復診：原方再加煨薑、陳皮，煎服兩劑甚妥。自早至晚，飲粥三次，每次約兩中碗，初次飲畢覺左乳下至中脘少有上泛之意，卻不嘔不痛，午後所食亦然。惟晚間所食之一次，臍上似有泛泡不運之聲，尚有噯腐氣，腹中疼止毫不覺矣。</p>
<p>又，復診方：服前方四劑，嘔痛未發，諸證俱減。</p>
<p>西黨參（二錢）　於白朮（一錢半，土炒）　乾薑（八分，炒）　熟附子（六分）　益智仁（一錢半）　青木香（八分）　炙草（五分）　旋覆花（一錢半，包）</p>
<p>加代赭石三錢，煅紅，醋淬三次。</p>
<p>服此三劑，諸恙咸安，大便日解一次，不結不溏。晚間食粥，臍上有泛泡不運之聲及噯腐氣，自服此後俱不覺矣。即午前食飯，亦安妥如常。</p>
<p>又，復診方：仍以附子理中湯合補命火法，而少佐運食調氣之品，使其脾健而食不滯，則脾腎更有益焉。服後方五劑調理瘳可：（丸方即於此方略為增減，服之收功）</p>
<p>西黨參（三錢）　於白朮（一錢半，土炒）　熟附子（五分）　芡實（三錢，炒）　淡乾薑（七分，炒）　炙甘草（五分）　煨肉果（五分）　陳皮（一錢半）　紫沉香（五分）　雞內金（二錢，炙）　河水煎服。</p>
<p>（案41）詳論徽州葉朝棟傷寒無汗，誤投寒涼不治症</p>
<p>徽州葉朝棟，年四旬。</p>
<p>乙亥九秋病感身熱無汗，未經表解，早投寒涼，斑未透發，誤進「白虎」，又進犀、羚、生地、石斛、芩、連輩，一派苦寒，以致壯熱不解，昏沉囈語。更醫用雞子地黃湯加減，似覺手指牽動之勢稍緩。又投參鬚、黃連、阿膠等，兩劑不應。再以人參、芩、連、阿膠輩，服後人事昏迷，二便不禁，腿膝覺冷，款證畢集，邀予診視。其脈兩手細軟無根，二目戴眼，面赤神迷，口開鼾睡。頭汗如珠，分顆不散，此油汗也。</p>
<p>戴眼者，謂瞳子上視不見而定直不動也。經云：瞳子高者，太陽不足。戴眼者，太陽已絕。此決死生之要，不可不察也。注云：瞳子高者，目上視也。戴眼者，上視之甚而定直不動也。</p>
<p>真陽既已外亡，萬難挽回。必欲求救，勉擬生脈散合四逆湯。煎好，臨服入黃連一分泡須臾服，以盡人力耳。</p>
<p>二方合用，出自心裁。後閱《古方選注》內，有陶節庵回陽返本湯，與余方相同，不覺鼓掌稱奇，既又自責之曰，是書日於案頭，過目屢屢，漫不經心，成何用功者，因記以自警。</p>
<p>節庵方中，參、附、薑、草、麥、味，此生脈合四逆湯方也，命名回陽返本湯。內加臘茶、陳皮，取其芳香苦降通氣，以作嚮導。如面戴陽者，下虛也，加蔥白、黃連少許，取其（指蔥白言）通陽，又取（指黃連言）熱因寒用之義耳。余方後所加黃連一分泡服者，亦是意耳。</p>
<p>附註：格陽、戴陽兩症　戴陽者上雖熱而下則寒，陰盛於下而陽戴於上也。格陽者外雖熱而內則寒，陰盛於內而陽格於外也。二症俱屬虛寒，治法總宜熱因寒用。</p>
<p>（案42）葉宏基孟冬身熱、便泄、濕阻治驗</p>
<p>葉宏基。</p>
<p>孟冬身熱間作轉為日發，舌苔中心白、邊赤，口淡不渴，欲嘔，溲少，大便泄瀉日數次，此濕阻中焦。法宜除濕分清，佐以溫中。</p>
<p>生茅朮（一錢半）　淡豆豉（三錢）　半夏曲（一錢半，炒）　葛根（一錢半）　厚朴（八分，薑汁炒）　赤茯苓（三錢）　豬苓（一錢半）　澤瀉（一錢半）　柴胡（八分）</p>
<p>加老枇杷葉（三錢，去毛淨，用薑汁塗，炙。</p>
<p>服此一劑，身熱大減。大便一次，微溏，並不泄瀉。小溲尚少，仍欲嘔。濕阻已松，猶未盡也。</p>
<p>又，復診方：</p>
<p>生茅朮（一錢）　厚朴（八分，薑製）　赤苓（三錢）　苡仁（四錢）　黑山梔（一錢半）　豬苓（一錢半）　木通（一錢）　廣藿梗（一錢半）　半夏曲（一錢半，炒）　陳皮（一錢半）</p>
<p>加焦穀芽三錢。</p>
<p>服後身熱退清，舌中白苔十去其八九，小溲長而多，欲嘔之勢已平。次日以二陳湯加石斛、穀芽，和胃而安。</p>
<p>（案43）邑宰史元甫瘰癧，詳議治法</p>
<p>邑宰史元甫先生，年三十五歲。瘰癧症，宜用王道法治。</p>
<p>病原：癧起半載，堅潰交加，自右頸而牽連頰頤之處。未潰者色紅，形如皂子；既潰者膿黃，象似桃膠，按之外腐內堅，核猶未出，遍治罔效。官居浙閩，因此告假來吳。</p>
<p>癧自右頸而起者，名盤蛇癧。由左頸而生者，名蜂窠癧。古人雖分左右而異其名，其治之之法實亦不拘拘於斯也。</p>
<p>延程瘍醫治，半月間不過如是。於嘉慶丙子四月望日，友人錢君薦治於余。診其脈皆陰脈也，此先天稟質所成，非病脈也。其右手舉之不足，按之似數。左關虛弦，尺脈濡小。知其氣弱血虧，相火旺而坎水不足以濟之。再加厚味不禁，嗜欲過度，水愈虧而火愈旺，此瘰癧之所由生也。不思探本窮源之治，而概以癧門套藥為法，恐堅者不消，而潰者難以完口矣。就色脈而詳審之，虛中挾毒。先以調氣養血為主，使血活動而腐者自去，俾氣流通而堅者自消；或間以補中解毒，益陽助陰，補陰濟陽；或水火併治，皆王道法也。神明變化，存乎人耳。此為內治之法，而外治之法亦必精詳熟玩，不用刀針，亦無拘執於板方圖形。察脈辨色，活法在人，則治癧如拾芥耳。</p>
<p>癧症之生，有因虛而生者，亦有因發毒而恣食金石毒藥而成者，或因縱欲而喜服燥熱之劑而起者。若是證，則兼而有之。余昔年治癧諸法，悉載前卷，可參閱之。</p>
<p>（案44）崇川曹普南耳鳴症，丸方調理治驗</p>
<p>崇川曹普南，嘉慶丙子四月。</p>
<p>耳鳴症，左耳尤甚，服後丸劑全愈。</p>
<p>耳內時鳴，腎水不足，相火上炎。左耳甚者，東方甲乙木也。</p>
<p>大熟地（四兩，搗入）　淮山藥（二兩，炒）　山萸肉（一兩半）　茯神（一兩半）　酸棗仁（一兩半）　甘枸杞（一兩半）　遠志肉（一兩）　炙草（一兩）　柏子仁（二兩）　女貞子（二兩）　當歸身（一兩半）　元參（一兩半）　石菖蒲（五錢）</p>
<p>上為細末，先將熟地搗杵，加煉白蜜和丸，如桐子大。每服五錢，清晨滾水送下。</p>
<p>（案45）王宗華甥嘔吐沉疴屢發屢驗，繼以丸方調理永不再發</p>
<p>王宗華甥，十二歲，丙子七月十二。</p>
<p>身熱嘔吐，無論湯水食藥，到口即吐，稍帶酸味。是證已起二三載，不時舉發。發則必先頭痛，痛則嘔吐隨至。每發必延余診，脈形右滑、左弦。</p>
<p>當用：廣藿香、半夏曲、雞內金各一錢五分，淡茱萸二分。</p>
<p>四味煎好去渣，投生薑汁約一錢，炒開口椒五粒。二味入湯內，再五六滾，放碗內候溫，徐徐服。服後嘔吐頓止，從此熱退食進。後於九月初一復發，適余往鄉，因仍查前方煎服，服後嘔吐立已。</p>
<p>又，宗華丸方：童年質弱，嘔吐常發，甚則酸水齊湧。雖煎帖屢效，而右關虛滯，左關弦細。積歲沉疴，欲拔病根，繼以丸劑，斯為戩榖。</p>
<p>西黨參（三兩）　生冬朮（二兩，用淡茱萸三錢同炒、同研）　薑製半夏（一兩五錢）　白茯苓（二兩）　白蔻仁（一兩）　新會皮（一兩五錢）　炒麥芽（二兩）　萊菔子（二兩，用炒開口川椒二錢同焙同研）　山楂肉（三兩，炒）　廣木香（一兩，勿經火）　炙甘草（一兩）</p>
<p>上為細末，用荷葉煎湯灑疊成丸。每服四錢，清晨用炒米湯送下。</p>
<p>嘔吐有年，用扶土運食之法理所當然。而其中白朮用茱萸同焙，菔子以川椒同炒，義取土中疏木，不治肝而肝治，不治嘔而嘔治，醫者之用意微矣。</p>
<p>自服此丸之後，果不再發。竹亭（鄰）識</p>
<p>（案46）夏禹功脾陽不運，單腹作脹治驗</p>
<p>壇里夏禹功，年二十五歲。</p>
<p>單腹脹起自丙子五月間，每至午後大腹膨脹，兩小腿亦然，睡則漸軟，服他醫祛濕之藥漸平。至八月中，大腹又復大如前，仍在午後，即漸膨急腹硬，波及小腿，早上漸寬。自覺腹、腿內冷而不暖，二便如常，知飢能納。於九月二十五始求治於余。細繹病情，其人玉匠為業，兩手日於水中同寶砂摩弄玉器，飢飽失常，勞力感濕，致令脾胃失運化之機。右關遲軟，面色痿黃。腹大膨急，每在於午後，其為脾虛氣滯而陽不運者可知。當處以附子理中湯以溫脾陽，佐以木香、陳皮、大腹絨者，取其補中兼舒，最後引以雞內金以運脾胃之滯，何患其藥之不效也。服後果然腹中響聲，大腹膨急及腿腹內冷俱減其半。再以理中湯合五味異功法，調治而安。</p>
<p>（案47）總司陳岐山嘔痛痼疾常發治驗</p>
<p>社壇總司陳岐山，於嘉慶丙子孟冬之三日診。</p>
<p>素有胃脘痛，偏於右，迄今數年，偶遇寒或勞力、動氣必發。發則嘔吐、刺痛，痛甚則酸水湧出，不時舉發，遍治罔效，特求治於余。</p>
<p>案云：嘔痛常發，食入即吐，吐盛則酸水如湧。六脈細小，右關虛弦。脾胃久虧，木來乘土，曲直作酸，此嘔痛之所由來耶。先議和法以治標，再為扶本之計。</p>
<p>制香附（三錢）　製半夏（一錢半）　淡乾薑（一錢，炒）　陳皮（一錢半）　淡茱萸（三分）　生山梔（八分）　炙甘草（五分）　川椒（五粒，炒）　廣藿梗（一錢半）</p>
<p>加雞內金一錢半，炙，臨服入鹽花少許，沖。</p>
<p>服兩帖，嘔痛頓止。</p>
<p>（案48）門人金繼文痔血有年治驗</p>
<p>門人金繼文，丙子十月六日。</p>
<p>案：痔血有年，見於糞後，非近血也。兩關虛弦，肝脾並虧。藏血者肝，統血者脾，於此而求治，自無遺憾矣。</p>
<p>西黨參（四錢）　制首烏（三錢）　鱉甲（三錢，炙）　苡仁（三錢，炒）　炒歸身（一錢）　炒白芍（一錢半）　荷葉（一錢半，炒黑）　蒲黃（一錢半，炒黑）　旱蓮草（二錢）　側柏葉（三錢，炙）　甘草（五分，炙）　伏龍肝（三錢）</p>
<p>復診：原方去鱉甲、柏葉、旱蓮草、荷葉，加炙黃耆、女貞子、血餘、炮薑、真降香輩。</p>
<p>前後兩方服之，漸平。</p>
<p>（案49）陸鍾範冬月脘腹頻痛治驗</p>
<p>陸鍾範，孟冬二十三日。</p>
<p>兩關沉緊，氣滯寒凝，脘腹頻痛不已。速宜溫通，通則不痛。</p>
<p>制香附（三錢）　薤白（三錢）　淡乾薑（八分，炒）　神麯（三錢，炒）　淡附子（六分）　陳皮（一錢半）　萊菔子（三錢，炒）　甘草（六分）</p>
<p>加青蔥管四寸，內填去油乳香五分，兩頭線扎，同煎。</p>
<p>服後痛勢立緩，夜來大便一次甚結。</p>
<p>次日復診：據述天明痛止，侵晨飲粥，食以海䖳，又稍有痛意。用「厚朴溫中」意，兩帖而愈。</p>
<p>（案50）吳聲振瘧後肢跗浮腫治驗</p>
<p>吳聲振，十一月十八診。</p>
<p>瘧延日久，雖已停止，而脈右虛數，肢跗浮腫。脾弱胃強，恐轉中滿，亟宜益胃調脾，俾清升濁降，庶乎盡善。方用異功散加苡仁、建蓮、芡實、川石斛、雞內金。服兩帖，脾胃頗調，足腫稍退，小便夜間少，大便之溏少減。</p>
<p>復診案：脾土稍健，胃土稍和。陰氣雖虧，且從緩商。蓋土為萬物之母，胃為水穀之海，後天旺而先天自充，得其意者可與言醫。方用六君子湯加建蓮、黃精、苡仁、白芍、菟絲餅，引以雞內金。</p>
<p>服兩劑，足跗浮腫已退，大便日一次，尚未結。再以「四君子」加木香、山藥、益智仁輩。服後脾胃漸健，後用歸脾湯加鹿角霜、益智仁、山萸、女貞子等出入，數劑而痊。</p>
<p>（案51）詳論王星池乃郎葉帆患春溫症危險治驗</p>
<p>王星池乃郎葉帆，丁丑正月六日，患春溫症。</p>
<p>身熱起自去冬二十七日，稍能進粥。至正月二日，延張姓治，桑葉、牛蒡、蘇、杏、甘、桔、川貝、橘紅、枇杷葉輩以疏解肺氣。連用此等藥四帖，身熱不減，反增胸悶，遍體痠疼，食飲毫不能進，到口即欲嘔。因其喉舌黏膩乾燥，惟少飲開水以潤之，非口渴可比。苔色中間焦黃如錢大，舌邊淡紅而不幹。夜來神識不爽，少有昏語。小溲短赤，大便時有稀水溜出，脈象沉小。此邪伏於冬，而發於春也。恐有陷陰之變，當用蘇葉、防風、豆豉、製半夏、瓜蔞全、枳殼、陳皮、神麯、薄荷、秦艽輩。服後汗未出，口乾喜飲，諸恙如前，小溲短熱，面色帶紅，二目內眥多眵，最慮邪熱內陷劫津。</p>
<p>初七日：用葛根、黃芩、瓜蔞根、薄荷、赤苓、麥冬、竹茹、石斛、黑山梔、陳皮輩。服後病仍如前，惟舌苔中黃，邊帶紅潤。</p>
<p>初八日：用達原飲意，加味服之，病無增減，惟熱勢稍緩。</p>
<p>初九日：用生地、丹皮、葛根、黃芩、瓜蔞、二苓、車前、石斛等，服後反不如前之妥當，愈覺周身疼痛，並左臂痛劇，身熱，胸悶，不食，腰背俱疼，大便仍瀉出稀水，小溲短赤熱痛，煩躁不寧。病起十四日，脈形沉小弦細。邪氣留戀，深慮內陷。所幸者，熱雖未解而尚知遍體疼痛，夜來雖有亂語而日間應答尚清，此際猶可圖救。若待其神識昏昧，陷陰劫津，則用藥棘手矣。今擬表裡和解一法，以冀轉機。</p>
<p>初十日方列下：</p>
<p>川黃連（五分，酒炒）　瓜蔞皮（三錢，酒炒）　姜半夏（一錢半）　葛根（一錢半）　鱉血炒柴胡（八分）　川鬱金（五分，摩沖）　片薑黃（一錢）　獨活（一錢半）　秦艽（一錢半）　生甘草（六分）　赤茯苓（二錢）</p>
<p>加生穀芽一兩五錢煎湯代水。</p>
<p>服前方，未幾汗出，頭面、胸背俱到，卻不淋漓。當時遍身疼痛頓減，即左臂、腰背亦不覺痛。胸脘痞悶十去其七，可進薄粥一二杯，大便稀水亦止，小溲稍長。脈象稍起而究嫌弦細，熱勢雖退，餘邪未清，加意圖維。</p>
<p>表邪鬱而不解，大便稀水，肺移熱於大腸也。里邪閉而不疏，小溲短赤，心移熱於小腸也。用表裡兩解之法，汗出、溲長，諸恙頓退。神矣！神矣！</p>
<p>十一日復診：原方去鬱金、薑黃、獨活、秦艽，加厚朴、陳皮、黑山梔。服後至夜半又少有微汗，熱始退清，飲粥倍增，胸脘痞悶之勢亦十減八九矣。舌根腐苔漸減，中心尚有焦黃胎如錢大。所喜者，舌尖胎退色紅滋潤。惟小溲出時，仍覺熱赤而痛，餘熱未盡也。</p>
<p>復診（十二日方）：</p>
<p>川黃連（五分，水炒）　厚朴（八分，薑製）　半夏曲（錢半）　石斛（四錢）　麥冬（一錢半，去心）　陳皮（一錢半）　桑白皮（錢半）　甘草（八分）　赤茯苓（三錢）</p>
<p>加生穀芽一兩五錢煎湯代水。</p>
<p>服後，日進粥三四碗，且知飢，夜能睡，胸脘不悶，小溲赤而不熱痛，非昨可比也。</p>
<p>復診（十三日方）：</p>
<p>鮮石斛（四錢）　大麥冬（一錢半，去心）　黑山梔（一錢半）　通草（八分）　半夏曲（一錢半，炒）　生苡仁（三錢）　廣藿梗（一錢半）　甘草（八分）　赤茯苓（三錢）</p>
<p>加生穀芽一兩半如前煎。</p>
<p>服三劑後，以清補、養胃、生津之藥調理全安。</p>
<p>（案52）南京張玉亭腰痛偏左治驗</p>
<p>南京張玉亭，年二十九歲，嘉慶丁丑正月。</p>
<p>患腰痛偏左，脈形右大，左耎，小溲混濁。法當壯水溫陽。</p>
<p>大熟地（四錢）　山藥（三錢，炒）　山萸肉（一錢半）　歸尾（二錢）　上肉桂（五分，去粗皮）　杜仲（三錢，鹽水炒）　澤瀉（一錢半）　赤苓（三錢）　宣木瓜（一錢半）</p>
<p>加豬腰子一個，劈開去白膜，內填青鹽五分，線扎，煎。</p>
<p>服兩帖，腰痛減十之二。</p>
<p>復診：即原方去肉桂，加破故紙、牛膝、枸杞、續斷，引用豬脊髓三條同煎，不用豬腰子煎湯代水。</p>
<p>服後，腰痛又稍減，平坐不疼，曲腰仍痛。</p>
<p>又，復診：</p>
<p>大熟地（四錢）　歸身（一錢半）　白芍（一錢半，炒）　益智仁（一錢半）　菟絲子（一錢半）　木瓜（一錢半）　炙草（八分）　女貞子（三錢）　制香附（三錢）　茯苓（二錢）　杜仲（三錢，炒）　川續斷（二錢，炒）</p>
<p>加豬脊髓兩條，剪斷，去外皮，用內髓同煎。</p>
<p>服三劑，腰痛大減，曲腰轉側亦不覺疼，非前之坐立俱疼、內如針刺可較也。再三劑而痊。</p>
<p>[附]腰痛論：偶閱《匯補·腰痛門》末後云：凡腰痛不能立者，刺人中穴。又，瘀血作痛者，刺委中穴以行血滯。如腎虛作痛，藥中加豬脊髓丸服。因思予治張氏腎虛腰痛之加脊髓，與此暗符歟。</p>
<p>（案53）福建謝客水腸紅廿載，近又兼泄瀉治驗（並丸方）</p>
<p>謝客水，嘉慶丙子七月十三日。</p>
<p>素有腸紅廿有餘年，近又泄瀉，日數十次，脾肺脈虛。服予益氣止瀉法，出入於「補中益氣」、「四、六君」，或間用「歸芍六君」，佐赤石脂、禹餘糧輩。服數余帖，瀉有時止，偶又見腸紅舊恙。仍以炙耆、黨參、山藥、蓮肉、歸、芍、炙草、陳皮、益智、炮薑、旱蓮草、降香、罌粟殼輩，以之益氣扶土，佐以止瀉、止血、收澀之劑以圖之。服後血止，瀉又減，日二三次，非六月間日瀉數十次可比。連日亦有無稀糞者，亦有稀糞中兼結糞者，此皆氣虛不能統，土弱不能運之故，所以得油膩肥甘而即瀉者是之謂爾。繼以丸方調理收功。</p>
<p>西黨參（六兩，煎膏代蜜）　生黃耆（三兩，土炒）　生於術（二兩，土炒）　山藥（二兩，土炒）　芡實（二兩，炒）　歸身（一兩，炒）　炙甘草（一兩）　白芍（一兩，炒）　制首烏（二兩）　炙鱉甲（一兩半）　山萸肉（一兩）　蒲黃（一兩，炒）　五味子（一兩）　炒荷葉（一兩半）　炊單布（三兩，炙）　血餘（一兩）　赤石脂（三兩）　禹餘糧（三兩）</p>
<p>上為細末，用黨參膏代蜜為丸。如膏不足，稍加煉白蜜和丸，如桐子大。每服五錢，清晨滾水送下。</p>
<p>（案54）山西石生玫體虛咳痰治驗</p>
<p>山西石生玫，年逾六旬。</p>
<p>體倦食少，咳痰濃厚，脈右浮滑，法宜肺胃並治。</p>
<p>薏苡仁（三錢，炒）　款冬花（三錢）　百合（三錢）　茯苓（二錢）　黑蘇子（一錢半，炒）　姜半夏（一錢半）　陳皮（一錢半）　甘草（五分）　桔梗（八分）　瓜蔞仁（一錢半）</p>
<p>加生穀芽三錢。</p>
<p>服兩帖，咳減，痰少大半，鼻知香味，知飢漸進食。原方去桔梗，加山藥，三劑而安。</p>
<p>（案55）溧陽金渭川間瘧治驗</p>
<p>溧陽金渭川，丁丑五月。</p>
<p>瘧髮間日，脈來弦細，右關滑數。痰食交阻，少陽之邪未楚，風邪不避，無怪乎至期熱重寒輕，節食避風，以免纏延。</p>
<p>青蒿子（一錢半）　瓜蔞皮（一錢半）　半夏曲（一錢半，炒）　陳皮（一錢半）　廣藿香（一錢半）　白蔻仁（五分）　蔓荊子（一錢半）　黃芩（一錢半，炒）　赤茯苓（三錢）　塊滑石（三錢）</p>
<p>加鮮荷蒂一枚。</p>
<p>服一帖，次日間瘧臨期，原方去瓜蔞皮、豆蔻，加煨草果、檳榔等，於瘧未至前一時煎服，服後瘧止。再以養胃生津之劑，調治而痊。</p>
<p>（案56）南京夏耀宗子紅痢腹痛治驗</p>
<p>南京夏耀宗子，年二旬，七月初一。</p>
<p>痢下色紅，腹痛後重，晝夜數十次，寒熱，舌苔白膩，脈象滯澀，積垢猶存。病起半月，表裡俱病，法宜導滯溫中。</p>
<p>薤白（三錢）　廣木香（一錢，切）　山楂肉（三錢，炒）　陳皮（一錢半）　桔梗（一錢）　五穀蟲（一錢半，炒）　白蔻仁（三分，沖）　赤芍（一錢半，炒）　甘草（六分）　當歸（一錢）　紅曲（三錢，絹包，渣倒河內）</p>
<p>服後痢減痛緩，身熱、後重俱止，舌之白膩漸退。原方略為損益，三劑而痊。</p>
<p>（案57）休邑程梅溪大兄高年驟然嘔吐、汗多、頭眩、眼閉羞明極險治驗</p>
<p>休邑程梅溪，年七十二歲，嘉慶丁丑七月十四。</p>
<p>天明後忽然嘔吐，汗多，頭眩，眼閉羞明。細繹病情，昨進夜膳，多啖火腿肉，臨睡毫無所苦，天明驟然暴病，嘔出盡是痰涎，素喜貪涼。舌胎白膩，脈象細小，按之無力。暑濕內伏，感寒挾食而起。第年高汗多，頭眩眼閉，未便表解。宜用和胃調中，俾嘔停眩止，庶無變幻。</p>
<p>薑製厚朴（一錢）　製半夏（一錢半）　藿香（一錢半）　陳皮（一錢半）　白蔻仁（六分，研，後入）　赤茯苓（一錢半）　山楂（三錢，炒）</p>
<p>加鮮荷葉一小個，臨服投入鹽花少許。</p>
<p>晚診：服前方嘔吐漸停，冷汗止，身溫，目開，眩暈大減。至申後又嘔酸水幾口，據述味甚酸。又大便稀糞一次，小溲有。舌仍白，脈仍細小而軟。知其正虛感寒，暑濕中停，舍溫中和胃一法，竟難許治。既藥服建績，原渣尚在，即於復渣內加河水一鍾，煎好去渣，加左金丸三分研細沖服，服後嘔酸頓除。</p>
<p>次日復診：食飲稍貪，尚不知飢，口苦、溲赤，舌胎邊白，中心淡黃，余滯未清。用「二陳」合鮮石斛、生穀芽、麥冬輩和胃生津，諸恙向安。數日後調理肝腎，用「六味地黃」去丹皮、澤瀉，加歸身、枸杞、菟絲、淡蓯蓉、炙甘草輩而收全功。</p>
<p>（案58）詳審海門張臚先咽痛治驗</p>
<p>海門張臚先，丁丑九月。</p>
<p>咽喉疼痛，脈右浮小，左尺虛數，上過於關，此相火挾外邪而上炎。得斯脈者，必從泄精而致，且咽喉色紅，非浮游之火挾邪者，不能有此形色。當問之，答曰昨曾有之，足徵脈證相符。有諸內而形諸外，特恐人之不善於審察色脈耳。方用元參、川貝、牛蒡、桔梗、荊芥、前胡、甘草等，兩貼而痊。</p>
<p>（案59）山西任富泰腰痛、腹塊奇效並調理丸方</p>
<p>山西任富泰，嘉慶丁丑季秋。</p>
<p>痛起於腰，波及肝胃，發則腹痛塊現，形如葫瓜。痛止塊消，遍體不疏，脈左右弦細沉緊。此氣滯而兼寒痰為患也，以故痛甚欲嘔，口吐冷痰耳。不速治，恐痛劇見厥。病經匝月，慎勿輕視。</p>
<p>制香附（三錢）　廣木香（八分，切片）　淡附子（六分）　陳皮（一錢半）　淡茱萸（五分）　半夏曲（一錢半，炒）　炙甘草（六分）　杜仲（三錢，炒）</p>
<p>加雞內金二錢（炙），陳佛手柑一錢半。</p>
<p>服後腰腹痛止，塊亦不攻。原方加制首烏、續斷等。服之如前安妥，冷痰並不一吐，惟腰膝久坐痠疼，仍於前方去半曲、陳皮，加歸、芍、枸杞，服後漸平。</p>
<p>又，復診方：進前方，腰膝痠疼將平，而腹中又有小痛之勢，幸無塊現之苦。再以溫補下元，緩緩圖之，痛可平而塊可消矣。</p>
<p>制首烏（四錢）　女貞子（四錢）　枸杞子（三錢）　歸身（一錢半）　上肉桂（六分，去桂皮）　淡茱萸（六分）　懷牛膝（一錢半）　杜仲（四錢，炒）　白芍藥（一錢半，炒）　炙甘草（八分）</p>
<p>加豬脊髓三條同煎。</p>
<p>服此一劑，腹痛即止，腰脊毫無痛意。連服四日，病若失矣。</p>
<p>又，復診方：素有夢遺，約五六日一遺。自腰腹痛服藥後，卻有廿餘日未遺，至昨夜方夢泄，幸腰腹未痛。</p>
<p>大熟地（四錢）　湘蓮肉（三錢，炒）　山藥（三錢，炒）　杜仲（四錢，炒）　山萸肉（一錢半）　菟絲餅（一錢半）　砂仁（五分）　茯苓（一錢半）　淡茱萸（五分）　左牡蠣（四錢，煅）</p>
<p>加豬脊髓三條。</p>
<p>服數劑安妥如常，夢泄亦止，繼以丸劑調理收功。丸方附後：</p>
<p>西黨參（二兩）　焦冬朮（一兩半）　茯苓（一兩半）　炙甘草（一兩）　大熟地（三兩，搗入）　淮山藥（一兩半，炒）　芡實（二兩，炒）　牡蠣粉（二兩）　破故紙（二兩，炒）　胡桃肉（七枚，連皮搗）　香附（二兩，炒）　金櫻子（一兩半，去毛）　豬脊髓（六條，蒸熟同搗）　羊腰子（三對，蒸熟同搗）　陳皮（一兩二錢）　山萸肉（一兩半）</p>
<p>上為細末，內有搗者俱入藥搗和，加煉白蜜為丸，如桐子大。每服五錢，清晨滾水送下。</p>
<p>（案60）山西晉宏達痛痹兼雜症治法頗善而收全功</p>
<p>山西晉宏達，年近四旬。</p>
<p>時值孟冬，遍體痠疼，腹痛兼之，脈象沉滯。此風寒濕合而成痹之象。痹者，閉也。是以痠疼中又兼腹痛、便結也，證起月餘。他醫緣便結，屢進大黃推蕩，便雖通而前證不減。何取乎通，且苦寒伐胃，食飲減而胃陽衰，病日加深，證頗棘手矣。法宜祛風寒、滲濕和胃、疏理經隧，庶可圖之。</p>
<p>秦艽（二錢）　防風（二錢）　全當歸（二錢）　廣木香（一錢，切）　陳皮（一錢半）　茅朮（一錢半，炒）　元胡索（一錢半，炒）　製半夏（一錢半）　甘草（六分）</p>
<p>加蔥白三枚。</p>
<p>服三劑，遍體痠疼與腹之痛俱緩。原方去元胡索，加制香附。再三劑，前證十去其五。</p>
<p>又，復診方：進前方，疼痛大減，食飲漸增，惟大便甚結，欲解不能，脈虛澀而小。此氣弱血燥，腸胃不滋，宜養榮潤燥為法。若性急而欲速，如前醫用「大承氣」以推蕩，而大便甚結，解之不暢，次日反增噁心不食，周體痠疼，大腹脹痛愈增，皆緣性急妄攻，幾乎誤事。日來服余方，幸諸恙俱減，惟便結不通，仍宜養榮潤燥，侑以通幽一法，最為穩當。</p>
<p>生首烏（一兩）　全當歸（二錢）　肉蓯蓉（四錢）　麻仁（三錢，研）　郁李仁（三錢，研）　桃仁泥（三錢）　廣木香（一錢）　枳殼（一錢半，炒）</p>
<p>煎好去渣，用更衣丸一錢研細沖。</p>
<p>服潤燥通幽法，大便至五更解出，甚結。第二次解出溏糞，於此觀之，足證非胃實之證也。今雖用潤燥通幽法，亦因其結之過甚而權擬之方也。</p>
<p>又，復診方：</p>
<p>當歸身（二錢）　茯神（三錢）　炒棗仁（一錢半）　半夏曲（一錢半，炒）　制香附（三錢）　木瓜（二錢）　廣木香（一錢）　炙甘草（六分）　薏苡仁（四錢，炒）　陳皮（一錢半）</p>
<p>加生穀芽四錢。</p>
<p>又，復診方：自服余方後，疼痛俱減六七，日飲粥五六盞，較前增半，是好消息。第右脈尚微細，左脈虛澀，猶恐變遷。</p>
<p>焦冬朮（二錢）　苡仁（四錢，炒）　秦艽（二錢）　獨活（二錢）　晚蠶沙（三錢）　木瓜（二錢）　懷牛膝（一錢半）　歸身（一錢半）　制香附（三錢）　木香（一錢）　片薑黃（二錢）</p>
<p>服三帖，遍體手足之痠疼、麻木俱減。原方去獨活、木香，加西黨參、酒炒絲瓜絡煎服。服後身中發出風疹甚癢，而四肢腿膝尚覺痠麻卻有停止，非前之遍體痠疼、大腹時痛可比也。</p>
<p>又，復診方：氣血虧而肢體痠麻，轉側不便。三日來腹中又有小痛，知飢而不貪食。土虛胃弱，冬至前後尤為緊要關頭，慎勿渺視。</p>
<p>焦冬朮（一錢半）　鹿角霜（二錢）　當歸（一錢半）　木瓜（二錢）　淡乾薑（八分，炒）　益智仁（一錢半）　茯神（二錢）　茯苓（二錢）　廣木香（一錢，切片）　炙甘草（六分）</p>
<p>加粳米一合煎湯代水。</p>
<p>服後頗安，原方去乾薑，加熟地、牛膝、虎脛骨等。再五劑，痠疼、腹痛俱大減，即兩足指及膝痛亦緩，惟兩臂之疼，覺右臂輕於左臂，腿臂常覺冷。</p>
<p>又，復診方：</p>
<p>焦冬朮（一錢半）　茯苓（二錢）　淡附子（六分）　鹿角霜（三錢）　廣木香（一錢）　炙草（八分）　制首烏（三錢）　枸杞子（三錢）　片薑黃（一錢半）　青皮（一錢）　柏子仁（三錢）</p>
<p>加牛筋一兩，切段，煎湯代水。</p>
<p>服此六劑，遍身痠疼、腿腹之痛俱平，食飲日健，面容有神，大便日解。</p>
<p>復診：原方去木香、薑黃、青皮，加西黨參、歸身、續斷、牛膝輩，又進五劑，仍以牛筋煎湯代水。服後諸證痊可，皆得力於溫養氣血、調和榮衛之功也，不然幾成廢人矣。</p>
<p>（案61）山西曹伯侯素有腳氣，發則脹痛、嘔吐、肢體不能舉動，藥服奇效</p>
<p>山西曹伯侯，嘉慶丁丑仲冬，年四十四歲。</p>
<p>體肥身長，素有腳氣，舉發無時。發則腿膝脹痛，嘔吐痰涎，胸脘閉悶，牽連腰痛，必得痛至足指方漸減可，據述此常例也。現在痛脹尚在膝彎，不能下行，是以胸悶、嘔吐未已，脈象細小沉滑。法當祛濕，兼之疏通，通則不痛。腳氣，古稱壅疾。最慮上衝，沖則虛陽上越而防脫，慎勿輕視。</p>
<p>秦艽（二錢）　生苡仁（六錢）　威靈仙（二錢）　獨活（二錢）　當歸（一錢半）　懷牛膝（二錢）　制香附（三錢）　陳皮（一錢半）　續斷（一錢半）　茅山術（一錢半，炒）</p>
<p>加連須蔥白三枚。</p>
<p>服藥一劑，頭痛頓松，已行至足指，是以膝中松爽，而遍身之疼痛亦從此而緩矣。惟小溲甚少，此濕氣究未盡徹也。</p>
<p>復診：原方去威靈仙、當歸、香附、續斷，加穭豆皮、赤苓、防己、木通。再劑服之，可以扶出火坑，少能步行。</p>
<p>又，復診方：</p>
<p>焦冬朮（一錢半）　茅山術（一錢半，炒）　苡仁（六錢）　漢防己（一錢）　威靈仙（一錢半）　制香附（三錢）　木瓜（一錢半）　製半夏（一錢半）　炙甘草（八分）　川續斷（一錢半）　茯苓（一錢半）　川木通（一錢）</p>
<p>加萊菔子二錢。</p>
<p>服此，足指及跗俱漸鬆，小溲亦漸多，惟左足指尖尚未行到，右關細小且軟，其為脾陽之不能運行可知，以脾主四末也。仍於此方出入之，痛脹大減，食飲漸貪。再以「六君子」佐理脾濕之劑，調治而痊。</p>
<p>（案62）山西陳雲中痢疾點滴色紅治驗</p>
<p>山西陳雲中，年逾三旬。</p>
<p>痢起兩月，點滴色紅，纏綿不已，左脈細微難尋。陰氣大傷，脾陽不運，食少體瘦，口味不禁，以致於斯，難圖奏功。用補中益氣湯去黃耆、陳皮，加白芍、木香等。</p>
<p>凡痢疾，脈不拘浮、沉、遲、數，但指下無神便屬虛象。所謂無神者，短而鬆，按之虛軟也。</p>
<p>服後痢勢稍減一二，肛門仍墜而不痛，精神仍疲極。</p>
<p>右手無脈，因其手壞於手腕交際之處，故無脈可憑。然何以知其脾陽之不運，觀其面色痿黃，食少肌瘦，肛門時墜而不痛也，是其徵也。</p>
<p>又，復診方：擬附子理中湯加味治之。</p>
<p>西黨參（五錢）　焦冬朮（二錢）　乾薑（一錢，炒）　淡附子（七分）　炙甘草（八分）　廣木香（一錢）　歸身（一錢半）　蜜炙柴胡（四分）　蜜炙升麻（四分）</p>
<p>加生穀芽五錢。</p>
<p>服藥後，晝夜約十數次，較前減半，常有轉失氣下，足徵脾氣之漸能運動也。連進五劑，精神漸健，頭頸之耎亦漸有力，日飲粥三四盞。後於此方出入，總不離於溫中健脾之法，少佐固澀之意，調治月餘而康。</p>
<p>（案63）介休宋仁伯咳久痰紅治驗</p>
<p>介休宋仁伯，年二十九歲，丁丑季冬。</p>
<p>咳久傷肺，近日痰中見血，色帶紫紅，右寸細數。肺金火鬱，法宜清降。西人最喜啖面、食辛酸、飲火酒，俱當深禁。</p>
<p>老枇杷葉（三錢，拭毛蜜炙）　叭噠杏（三錢，去皮尖）　陳皮（六分）　甘草（六分）　人中白（八分）　生蛤殼（四錢）　血餘（六分，研細沖）</p>
<p>加藕節五個，打碎同煎。</p>
<p>服此，瘀血稍減，痰終黏厚，胸中嘈雜易飢，咳嗽仍帶痰紅。</p>
<p>復診：用鮮石斛、茜草、蘇子、人中白、茯苓、山藥、甘草、叭噠杏等，煎好去渣，仍以血餘沖服。服後咳稍平，痰血三四次，較前又少。第脈象細小無力，而尚東奔西走，日行數餘里。肺氣虛，加之勞力，冬寒不避，現在咳血未除，尤難勝任，何西人之不自量也。</p>
<p>又，復診方：</p>
<p>北沙參（二錢）　款冬花（三錢）　百合（四錢）　紫菀（一錢半）　側柏葉（四錢，炙）　人中白（一錢）　降香（八分）　甘草（八分）　叭噠杏（三錢，去皮尖）</p>
<p>加血餘一錢，研細沖。</p>
<p>服後痰紅大減，即於是方略為損益。連服數劑，頗為合宜。</p>
<p>又，復診方：咳嗽漸緩，痰紅未盡，腹中時疼，疏補為宜。</p>
<p>淮山藥（三錢，炒）　百合（三錢）　款冬花（三錢）　旱蓮草（二錢）　生蛤殼（三錢）　人中白（一錢）　黑蘇子（一錢半，炒）　側柏葉（三錢，炙）　廣木香（六分）　甘草（八分）</p>
<p>服五劑，痰血偶見，咳嗆漸平，腹疼已止。即此方去旱蓮草、蛤殼、木香，加白扁豆、茯苓輩，五帖而安。</p>
<p>（案64）山西梁文彩畏寒欲嘔、胸悶作疼治驗</p>
<p>山西梁文彩，嘉慶戊寅正月。</p>
<p>畏寒欲嘔、胸脘作疼，舌白胎膩，溲赤，脈象浮緊。法宜解表和中，當用桂枝、秦艽、乾薑、草蔻、防風、製半夏、香附、赤苓輩煎服，仍然畏寒，兩腿覺冷稍松一二，其餘未減。</p>
<p>次日復診：脈仍如昨，畏寒稍緩，而遍體拘束，兩大腿又覺冷疼，雖近火爐亦不見暖，法宜溫散。用：</p>
<p>獨活（二錢）　秦艽（一錢五分）　防風、陳皮（各一錢五分）　熟附子（一錢）　穭豆皮（三錢）　甘草（五分）</p>
<p>加連須蔥白三枚。</p>
<p>煎服一劑，畏寒大減，兩腿冷疼亦平，再劑而痊。</p>
<p>（案65）陸誠齋乃郎出痘治驗</p>
<p>陸誠齋乃郎，戊寅正月七日。</p>
<p>身熱三日，兩顴紋現，睡中似驚，防有出花之喜，當用荊、葛、麥、曲、防、桔、牛蒡、渣、陳、甘草輩煎服。</p>
<p>次日復診：身熱溫和，大小便通利，人中上下（此處先見者吉象也）有二三粒紅點，此標痘也。即昨方內去麥芽、神麯，加蟬衣、赤芍、芫荽、茅根輩煎服。</p>
<p>又，初九日（初朝方）：頭面痘點漸增，兩顴尚有隱隱，人中上下俱有。所喜胸背稀疏，漸至腿膝，大便帶溏，知飢能納，神識清爽。所嫌痘點過紅，幸無內症。仍宜疏表和里，冀其陸續出齊為妥。</p>
<p>荊芥穗（一錢半）　葛根（一錢半）　蟬衣（一錢半，去足）　牛蒡子（二錢，炒）　赤芍藥（一錢半，炒）　紅花（一錢半）　連翹（一錢半）　生楂肉（三錢）　生甘草（五分）　桔梗（一錢）</p>
<p>加芫荽三錢、筍尖三錢、茅根三錢。</p>
<p>兩朝方（初十日）：面部痘點疏朗，胸背稀少，四末未齊。</p>
<p>荊芥穗（一錢半）　紫草茸（一錢）　桔梗（一錢）　蟬衣（一錢半，去足）　生山楂（三錢）　小青皮（一錢）　赤芍（一錢半，炒）　甘草（六分）　牛蒡子（二錢，炒）　連翹（一錢半）</p>
<p>加芫荽三錢，去心，茅根三錢，去心，筍尖三枚。</p>
<p>服此安妥，飲食如常，點粒起發，大便日解，不溏帶結。</p>
<p>三朝方（十一日）：手足俱齊，知飢能納，夜間少有煩躁。所喜天庭印堂痘點勻淨，腰間雖有攢簇，痘色少帶嬌紅，不添內症卻無所慮。</p>
<p>紫草茸（一錢半）　丹皮（一錢半，炒）　地丁（一錢）　人中黃（五分）　生楂肉（二錢）　荊芥（一錢半）　青皮（八分）　赤芍藥（一錢半，炒）　牛蒡子（一錢半，炒）　連翹（一錢半）　桔梗（一錢）</p>
<p>加筍尖三隻，活水蘆根五錢，去節。</p>
<p>四朝方（十二日方）：頂白根紅，氣血將分。清火解毒，使其易於起脹。</p>
<p>羚羊角（一錢半，鎊）　丹皮（一錢半，炒）　地丁（一錢）　連翹殼（一錢半）　牛蒡子（二錢，炒）　桔梗（一錢）　陳皮（一錢半）　川山甲（六分，炙）　人中黃（五分）　楂肉（二錢）　通草（八分）　紫草茸（一錢半）</p>
<p>加香蕈二錢、筍尖三枚、蘆根六錢。</p>
<p>五朝方（十三日）：痘已起脹，紅暈漸收，大有行漿之勢，法宜清火解毒。</p>
<p>犀角尖（一錢，鎊）　羚羊角（一錢半，鎊）　連翹（一錢半）　牛蒡子（二錢，炒）　紫草茸（一錢半）　川山甲（六分，炙）　桔梗（一錢）　人中黃（六分）　金線重樓（二錢）　木通（五分）　角針（五分）　小青皮（六分）</p>
<p>加活鯽魚一大尾（去腸洗淨）、蘆根八錢、筍尖四枚</p>
<p>六朝方（十四日）：頭面漿行半足，下體尚欠三分。紅暈收緊，根腳漸固。議清火提漿，以冀充足。</p>
<p>紫草茸（一錢半）　小生地（四錢）　羚羊角（一錢半，鎊）　川連（五分）　金線重樓（二錢）　人中黃（五分）　制殭蠶（二錢）　桔梗（一錢）　粉丹皮（一錢半，炒）　角針（六分）　小青皮（八分）</p>
<p>加雄雞頭一個，劈開，煎湯代水。</p>
<p>七朝方（十五日）：漿來漸足，而胸背猶嫌其平，議托裡清火，以助漿足。</p>
<p>生黃耆（三錢）　防風（一錢）　羚羊角（一錢半，鎊）　小川連（四分）　人中黃（五分）　麥冬（一錢半，去心）　生楂肉（二錢）　炙殭蠶（一錢半）　地骨皮（一錢半）　桔梗（一錢）　廣陳皮（一錢）</p>
<p>加雄雞頭一個（劈），蘆根一兩（去節），照前煎。</p>
<p>八朝方（十六日）：頭面漸有回漿之勢，而胸背尚未充滿。法宜托裡清火，以冀漿足。</p>
<p>生黃耆（三錢）　小生地（三錢）　丹皮（一錢半，炒）　人中黃（五分）　地骨皮（一錢半）　大麥冬（一錢半，去心）　陳皮（一錢）　川通草（八分）　炒佳蠶（一錢半）　塊滑石（二錢）</p>
<p>加糯米一合煎湯代水。</p>
<p>九朝方（十七日）：</p>
<p>北沙參（三錢）　生黃耆（三錢）　元參（三錢）　麥冬（一錢半，去心）　地骨皮（一錢半）　人中黃（五分）　通草（八分）　茯苓（一錢半）　粉丹皮（一錢半）　陳皮（一錢）</p>
<p>加糯米一合照前代水。</p>
<p>服前方，遍體漿充，飲食睡臥如常。</p>
<p>十朝方（十八日）：漿回痘靨，氣血並調。</p>
<p>生黃耆（三錢）　小生地（三錢）　丹皮（一錢半，炒）　元參（三錢）　人中黃（四分）　白茯苓（二錢）　苡仁（三錢，炒）　陳皮（一錢半）　地骨皮（一錢半）　桑白皮（一錢半）</p>
<p>加荷蒂一枚，糯米一合如前煎。</p>
<p>十一朝方（十九日）：遍體漿回，頭面痂漸結矣。脈虛小數，氣血虧而餘火未盡，宜清補兼施。</p>
<p>北沙參（三錢）　小生地（三錢）　麥冬（一錢半）　茯苓（三錢）　土貝母（一錢半，去心）　地骨皮（一錢半）　苡仁（三錢，炒）　元參（二錢）　生甘草（八分）　陳皮（一錢）</p>
<p>加紅棗四枚，荷蒂一枚，糯米一合，照前法。</p>
<p>十二朝方（二十日）：頭面痂結，漸至通體，先結先落。避風、節食、忌鮮為要。</p>
<p>方用「五味異功」加山藥、苡仁、當歸、元參、土貝母，加紅棗、荷蒂煎服兩帖。原方內去紅棗、荷蒂、苡仁，加金銀花、綠豆皮，再三劑而痊。</p>
<p>（案66）怡賢寺二非大和尚正月感寒，咳嗽、無汗、痰甚，誤治幾成勞倦治驗</p>
<p>怡賢寺二非大和尚。</p>
<p>由感寒誤治，幾成勞倦，於嘉慶戊寅二月初一日始問治於余。余細審病情，據述惡寒、身熱、無汗，起自正月十七日。他醫作溫瘧治，以柴胡、桂枝二湯出入，寒熱稍減，而咳嗽轉增，稠痰盈碗，俱是風痰，上有浮泡。不飢納少，纏延半月，口中作甜，舌絳有津。日來仍然背心作寒，咳痰甚多，如前有泡。前醫又作體虛治，用六君子湯加減，服之更不合宜，特求余治。診其脈，右寸浮緊，左脈浮弦。知其風寒射肺，究未透表。是以起病至今，並未見汗，遍體不疏，終非瘧也。不亟治恐涉勞倦之門，況年逾七旬有一，速宜疏肺為第一著，俾邪得汗而解。擬麻杏石甘湯去石膏，加鮮石斛輩，緣病在肺胃兩經耳。</p>
<p>麻黃（七分，先煎）　杏仁（三錢，去皮尖）　甘草（六分）　鮮石斛（四錢）　橘紅（六分）　蘇子（一錢半，炒）</p>
<p>加青蔥管六寸、河水一碗半。</p>
<p>先煎麻黃兩沸，去沫，內諸藥，煎至八分一碗，去渣溫服。</p>
<p>服前方一劑，頃之微汗，覺咳嗽頓減，痰亦漸少。</p>
<p>次日再劑，仍微汗，更覺胸中爽快，漸能進粥，咳止痰無，寒退食增而愈，誠對證之良劑也。</p>
<p>前症愈後，於十九日廟中公事備齋，多啖麵筋雜食等物，覺胸中脹悶、臍下作痛。探其情，不食痛減，食則痛增。診其脈，舉之軟小，按之沉滑。知其氣滯食凝，又值病後脾土失運化之職，以故中脘脹而臍下痛也。急則治標，於是以雞內金、廣木香、半夏曲、焦穀芽、神麯、青陳皮、烏藥、沉香、煨姜等十味煎服，兩帖脹除痛止。再以「香砂六君子」，服四五劑調理收功。</p>

<h1>卷之四</h1>
<p>（案1）汪善章風邪客肺，咳久肺虛治驗</p>
<p>汪善章，年五旬，嘉慶己未春。</p>
<p>初因風邪客肺，咳久肺虛，肝木侮金，纏綿不已，宜先散肺邪。</p>
<p>白花百合（一兩，後入）　防風（二錢）　旋覆花（一錢半，絹包）　前胡（一錢半）　橘紅（一錢）　蘇梗（一錢）</p>
<p>河水一碗半，先煎五味至一碗，去渣，投前白花百合，煎至將爛，連湯一起嚼服。服此三劑，咳全愈。</p>
<p>（案2）治陳元隆咳嗽，痰不易出，肺脾氣虛之驗</p>
<p>陳元隆，年逾五旬。</p>
<p>咳嗽，痰稠不易出，脈右虛弦。肺氣虧而中氣虛，速治為妥。</p>
<p>北沙參（三錢）　款冬花（三錢）　叭噠杏（三錢，去皮尖）　蘇子（一錢半，炒）　冬桑葉（一錢半）　炙甘草（八分）　白茯苓（二錢）　百合（三錢）</p>
<p>加老枇杷葉三大片，拭毛蜜炙。</p>
<p>服三劑，咳平，痰易出，少有喘咳未除。肺氣漸降，脾土尚欠溫和。於益氣養肝中少佐補火生土法，是謂上策。</p>
<p>復診方附後：</p>
<p>西黨參（二錢）　淮山藥（三錢，炒）　白茯苓（二錢）　百合（三錢）　建蓮肉（三錢，去心炒）　制首烏（三錢）　女貞子（三錢）　甘草（八分，炙）　叭噠杏（三錢，去皮尖）　益智仁（二錢）</p>
<p>加紫衣胡桃肉兩枚。</p>
<p>服四帖而痊。</p>
<p>（案3）鄒上珍素好飲酒，徹夜不寐，兩耳常鳴治驗</p>
<p>鄒上珍，年逾四旬。</p>
<p>素好飲酒，厚味不禁，歷有年矣。忽於嘉慶戊寅春得徹夜不寐症，兩耳常鳴。遍訪醫治，月餘來毫無一效，因邀余診。余始作中虛濕阻挾痰治，不應。又以歸脾法兼以安神、鎮肝之劑，服數帖亦不應。又更醫，醫以「溫膽」、珍珠母等法，經半月亦不應手。於三月初一日仍復求治於余，余再諦審病情兼察色脈，左脈細數。知其陽有餘，陰不足，相火上炎，以致兩耳常鳴、目不瞑者兩月矣，求一刻安臥竟不可得也。於是處以四物湯為君，配以鎮肝舒氣之法。最後以酒浸炒龍膽草為引導之使。服兩劑而耳鳴之聲漸低，可以稍睡片刻。於此加減出入，治經一月而收全功。</p>
<p>方列於下：</p>
<p>大生地（三錢）　歸身（一錢半）　白芍藥（一錢半，炒）　川芎（一錢）　製半夏（一錢半）　丹皮（一錢半，炒）　煅龍齒（三錢）　沉香（一錢）　小青皮（一錢）　枳實（一錢）　石菖蒲（八分）　陳皮（一錢）</p>
<p>加陳酒浸炒龍膽草八分，河水煎服。</p>
<p>復診：原方去龍齒、枳實、陳皮、青皮，加制首烏、遠志、甘菊炭，仍用酒浸炒龍膽草為引。</p>
<p>服兩劑，三更時睡著，約有一時，至五更復又睡著半時。耳鳴漸輕，舌胎糙膩、兩邊帶淡黃俱減。數日來大葷雖戒，其野味、魚膻仍未忌，是以舌苔濁膩究未能盡徹也。</p>
<p>復診：仍用四物湯，佐酒浸炒龍膽草，加制洋參、元參、知母、丹皮、茯神、菖蒲根、五味子等煎服。服後如前安妥，不寐、耳鳴俱減半矣，竟有時不鳴，惟燈後臨臥時則兩耳仍鳴，較前卻輕多矣。頭角牽痛已平，小溲帶赤，口淡不喜飲，干而不渴。</p>
<p>復診：用六味地黃湯加甘菊、元參、花粉、苡仁、甘草煎服。服後舌苔、溲赤等亦大減。</p>
<p>復診：益陰降火，調中除濕。</p>
<p>大生地（三錢）　丹皮（一錢半，炒）　川黃柏（一錢，酒炒）　白芍（一錢半，炒）　五味子（五分）　歸身（一錢半）　生甘草（八分）　苡仁（三錢，炒）　遠志肉（一錢）　青皮（一錢）　焦冬朮（一錢半）</p>
<p>加沉香八分同煎，服之如前安妥。</p>
<p>復診：再以熟地、歸、芍、知、柏、苓、甘、元參、柏子仁、炒棗仁輩。煎服六劑，安睡如前，耳鳴更輕。</p>
<p>復診：</p>
<p>大熟地（四錢）　山藥（三錢，炒）　當歸身（一錢半）　白芍（一錢半，炒）　川石斛（三錢）　茯苓（二錢）　黑山梔（一錢半）　炙草（八分）　知母（一錢半）</p>
<p>上藥九味，煎好去渣，投元武膠一錢，煎烊燉服四五劑，耳鳴、不寐從此全瘳。</p>
<p>（案4）太學張嵩山足跟漫腫疼痛，進藥立愈</p>
<p>太學張嵩山。</p>
<p>足跟漫腫疼痛，關、尺濡耎沉細，悠關肝腎。腎主骨，肝主筋，水不滋木，更兼久立少坐，此腫痛之所由生也。或云足跟生疽，何其兩足皆然。議養水滋木法。</p>
<p>大熟地（三錢）　山藥（三錢，炒）　當歸身（一錢半）　木瓜（一錢半）　山萸肉（一錢半）　牛膝（一錢半，蒸）　菟絲子（一錢半，炒）　半夏（一錢半，制）　左牡蠣（三錢，煅）</p>
<p>加豬後蹄跟骨五錢，用去油乳香一錢和白蜜調敷骨上，放瓦上炙黃脆，打碎同煎。</p>
<p>服兩帖，足跟腫退，疼痛頓止。此方妙在豬後蹄跟骨以作引導之使，故一劑知，二劑已也。</p>
<p>（案5）休邑程梅溪飲酒貪涼，驟然嘔吐、眩運之治驗</p>
<p>太學程梅溪，嘉慶戊寅八月初三。</p>
<p>因遊虎邱，飲酒貪涼，驟然嘔吐痰水，有汗，不喜飲，舌苔膩白，眼開即眩，右關沉滑。中宮受寒凝食，法宜和中，佐以溫舒。年逾七旬，勿輕視之。</p>
<p>薑製厚朴（一錢）　製半夏（一錢半）　淡茱萸（二分）　陳皮（一錢半）　廣藿香（一錢）　赤茯苓（三錢）　山楂炭（三錢）　木香（六分）</p>
<p>加炒出汗開口川椒五粒，臨服入鹽花少些。</p>
<p>服後嘔吐漸止，眼開不眩，二便通利，舌苔仍膩白，口稍苦。原方去厚朴、茱萸，加石斛、焦穀芽、雞內金煎服，服後漸能進食而安。</p>
<p>（案6）山西溫樹三暑濕內伏，因誤治幾成消渴之驗</p>
<p>山西溫樹三，年二十五歲，八月初五。</p>
<p>病由暑濕內伏，邪熱未楚。醫投清脾飲溫燥之劑，不但熱未清而反增口渴喜飲。醫又投「四苓」加沙參、黃芩、白芍輩以清利之。服後舌色純紅，舌尖芒刺無津，比前尤渴，日飲茶數十碗而不能解其渴，因就診於余。右脈浮數，渴飲無度，知其熱在氣分，幾成消症。於是以白虎湯加竹葉、麥冬治之，渴飲頓減，熱亦漸徹。即於方中加鮮石斛服之，渴減七八，舌尖紅刺漸退而潤。再以生地、丹皮、花粉、麥冬、元參、知母、甘草、竹捲心輩，三劑而瘳。</p>
<p>（案7）山西宋藹堂暑濕內蘊，由單寒而轉瘧之驗</p>
<p>山西宋藹堂，戊寅仲秋。</p>
<p>暑濕內蘊，由單寒而轉瘧，寒輕熱盛，頭重且脹，小溲濃赤，舌膩如粉，脈右大左弦細。延綿有日，速治為妥。</p>
<p>羌活（一錢半）　藁本（一錢半）　半夏曲（一錢半，炒）　黃芩（一錢半）　草果（一錢，煨）　廣藿香（一錢半）　瓜蔞仁（三錢）　滑石（三錢）　甘草（六分）　黑山梔（一錢半）　赤茯苓（三錢）　知母（一錢半）</p>
<p>用西瓜汁一碗，入生薑汁半小酒杯和勻，再加河水一碗同煎至一碗服。</p>
<p>服藥後，寒至未一刻，熱來未半時。自覺氣從頭頂緩緩至兩顴而下達胸胃。自此頭頂不重，兩太陽尚少有疼意，小便濃赤亦減，舌苔亦薄。</p>
<p>次日原方去藁本、瓜蔞、山梔，加青、陳二皮，煎法如前。再劑瘧止，諸恙向安矣。</p>
<p>[附案]先大人治山西陳慈民癉瘧奇效，又治畢永年之癉瘧，仿白虎加桂並小柴胡湯之意而化出妙方即愈，可與山西陳慈民之方合參</p>
<p>先大人我舟公嘉慶元年七月十四日治山西陳慈民。</p>
<p>單熱不寒，癉瘧之象，脈數不洪，舌苔尚白，口雖干而不喜多飲。暑熱內伏，早投黃連，以致遏邪，應用和解法。</p>
<p>用：西瓜汁（一碗半）　生薑汁（半小酒杯，約重三錢，和勻）　入製半夏、廣藿梗、枳殼、陳皮（各一錢五分）　六神麯（三錢）　柴胡（三分）</p>
<p>同煎至碗上八分服。</p>
<p>服此一帖，至夜未熱，自覺鬆爽。進飯一碗，予嫌其過。</p>
<p>先大人又治畢永年。</p>
<p>癉瘧十數發不止，脈大身熱，有汗而渴。入夜則發，天明方退。先傷於暑，而後傷於風也。仿「白虎加桂」並小柴胡湯之意而化出妙方，一帖即愈，快甚！快甚！此我得意之筆，可與山西陳慈民之方合參，亦大同小異也（嘉慶元年八月二日）。</p>
<p>西瓜汁（一碗半）　生薑汁（半小酒杯，約重三錢，和勻）　入製半夏（二錢）　廣藿香（一錢半）　神麯（三錢，炒）　陳皮（一錢半）　柴胡（一錢）　小青皮（一錢）　大棗（兩枚，去核）</p>
<p>將前二汁代水，煎至碗上八分服之。</p>
<p>（案8）甄湘文得食即嘔吐治驗</p>
<p>甄湘文，九月初三日。</p>
<p>脈象沉滑，得食則嘔，病經四日，擬和胃運食法。</p>
<p>薑製半夏（二錢）　赤苓（三錢）　廣藿梗（一錢半）　神麯（三錢，炒）　焦穀芽（三錢）　木香（六分）</p>
<p>加左金丸四分，研細，藥湯沖服，一劑而愈。</p>
<p>（案9）治歙縣汪吉士喘症垂危，臥不著枕，陡然汗出如淋，立刻救蘇奇效，並詳論收功調理丸方用藥配合善後之法</p>
<p>徽歙汪吉士，喘症危候，年逾四旬，於道光二年三月二十三日診。</p>
<p>素有喘症，舉發無時，向延他醫治，屢發屢平。邇來發之甚劇，於是月二十二午後，因登圊陡然汗出如雨，舌根強，不克多言，氣急神呆。醫以生脈飲，重加熟地八錢、牡蠣一兩、熟附子六分。煎服後，漸自汗少氣緩，而痰咳甚艱，自云要從臍下咳出（凡咳從臍下逆上，皆屬腎氣不固也），咳時必有汗出氣急之狀，小溲熱而赤，其痰純是白沫，日咳數盂。兩月來頭不著枕，喘不能臥，惟以被褥厚壅其背而倚臥之。據述每咳有濃厚之黃痰出，始能安臥。刻下五六日一發，神疲難支，精力日敗，特求救於余。余診其脈，右三部細軟如綿，左脈寸小、關弦、尺濡。知其腎水素虧，相火易升，又值斷絃納妾之際，陰分更虧無疑。然喘而不能臥如平人者，此又關於肺氣之虛。蓋人臥則金氣藏於腎宮，今肺氣畏火刑金，則母不能隱於子胎，其為氣虛者又可知。歷閱前方皆以養陰為主，地黃亦用之無算，而喘症終屢發無休，深慮陡然一脫。既然望治情殷，必需亟固肺氣，兼理脾胃，俾肺金得令，相火下降，脾土一健而胃中之水濕不停，則肺中之濁痰亦清。要之，調脾肺尤甚於養陰則可，專一於滋陰而不補脾肺則不可。況地黃輩群陰之藥，惟能膩膈滯脾，更無所取。及今加意亟固，猶恐上脫，豈可慢用滋膩之品而日伐肺脾之生氣耶。今擬益氣定喘之法，以冀轉機。</p>
<p>人參（八分，另煎沖）　淮山藥（三錢，炒）　蛤粉炒阿膠（三錢）　茯苓（一錢半）　炙草（六分）　叭噠杏（三錢，去皮尖）　左牡蠣（一兩，煅塊）　北五味子（五分，研）</p>
<p>加紫衣胡桃肉一枚連鬲板用。</p>
<p>服一帖，氣漸平，神漸安。痰沫雖多，咳時氣急汗出卻減。小便帶赤，出時不熱，腹中知飢。因藥合宜，二十四日仍將原方去人參，私加黨參四錢，照方服之亦甚妥。</p>
<p>復診（三月二十五日）：</p>
<p>西黨參（五錢）　焦冬朮（一錢半）　扁豆（三錢，炒）　苡仁（五錢，炒）　陳阿膠（三錢，蛤粉炒）　制首烏（四錢）　茯苓（二錢）　炙草（八分）　叭噠杏（三錢，去皮尖）　五味子（六分，研）</p>
<p>加紫衣胡桃肉一枚，連鬲板，大南棗三枚，去核。</p>
<p>服兩帖，氣喘之勢又減，痰沫咳出如前，日間稍厚，夜間仍有盈盂之白沫痰。向日用被五條加兩枕倚靠而睡，今可去枕而臥。食飲稍增，小便不赤，舌胎膩黃亦減。</p>
<p>復診（廿七日）：</p>
<p>西黨參（五錢）　山藥（三錢，炒）　白扁豆（三錢，炒）　款冬花（三錢）　制首烏（三錢）　百合（四錢）　女貞子（三錢）　五味子（六分，研）　陳阿膠（三錢，蛤粉炒）　茯苓（一錢半）　炙甘草（八分）　白石英（三錢，煅）</p>
<p>加銀杏十四粒，去心衣，大南棗三枚，去核。</p>
<p>臨服入生薑汁（和胃化痰極炒）六分沖服。</p>
<p>服兩帖，喘勢大緩，白沫痰竟減其半，食飲日增。惟夜半尚咳嗆幾聲，而痰肯出且稍厚。大便日解，不溏不結。安妥之至，足徵藥之效也。</p>
<p>二十九日，原方再兩劑，夜睡可用一被一枕而倚臥之，且夜間咳痰不過數口，較前大相遠矣。</p>
<p>復診（四月初二日）：</p>
<p>生黃耆（二錢，鹽水炒）　北沙參（三錢）　山藥（三錢，炒）　苡仁（五錢，炒）　蛤粉炒阿膠（三錢）　柏子仁（三錢）　茯神（二錢）　天冬（一錢半，去心）　枸杞子（三錢）　益智仁（八分）　五味子（五分，研）</p>
<p>加大南棗四枚（去核）、生薑汁六分（沖）。</p>
<p>服兩帖後，睡時不用枕被而安臥如平人。</p>
<p>復診（初四日）：調脾保肺，兼養腎肝。</p>
<p>西黨參（五錢）　制西洋參（一錢半）　蛤粉炒阿膠（三錢）　炙草（八分）　制首烏（四錢）　炙鱉甲（三錢）　大南棗（四錢，去核）　芡實（三錢，炒）　白茯苓（二錢）　白扁豆（四錢，炒）　紫沉香（二分）</p>
<p>加白石英三錢，煅紅醋碎。</p>
<p>每交四鼓，必咳嗆幾聲，痰出而安，其餘俱平妥矣。余用連皮胡桃肉五枚、白冰糖五錢同搗極爛，搓如桂圓大。至咳時以一圓噙化，取其生津、寧嗽。至時含之，果然奇妙。</p>
<p>復診（初七日）：喘止咳平，食增睡安，大小便如常。惟痰味帶咸，脈象軟小乏力，尺脈濡細，法宜調坤土以助乾金，壯坎水以滋震木。則子有受蔭之樂，母無食氣之虞。得其意者，可與論治。</p>
<p>人參（六分，另煎，沖）　於潛術（一錢半，土炒）　茯苓（一錢半）　炙甘草（八分）　元武膠（一錢，烊化）　菟絲子（一錢半，炒）　天冬（一錢半，去心）　海蛤粉（三錢，煅）　紫衣胡桃肉（一枚，連鬲）</p>
<p>加豬脊髓三條，煎湯代水。</p>
<p>候藥煎好，去渣，投龜膠熔化，將藥湯倒碗中，再以參湯沖服。</p>
<p>服此三劑，精神更健，痰味不咸。</p>
<p>四月初十日復診：用「歸芍六君子」加制首烏、女貞、益智、蛤粉輩，間以「五味異功」、「四君」等，加一二養水滋木之法而收全功，亦再生之幸也。第六脈未知，肌體未豐，精神未足，元氣未充，此際首重在節欲養氣，為緊要關頭。蓋「氣乃神之祖，精乃氣之子。氣者，精神之根蒂也。大矣哉！積氣以成精，積精以全神。」於此而加意求之，再繼之以丸，庶幾無遺憾矣。丸方列下：</p>
<p>何首烏（八兩，用馬料豆四兩同煮爛，去豆，銅刀切片，蒸曬九次，入後藥搗和）　元武膠（二兩，切片炒珠）　鹿角膠（二兩，切片炒珠）　白醜筋（四兩，切片，用黃土同炒黃色，篩去土用）　白花百合（五兩，曬乾，焙）　黃明膠（三兩，揀明亮細條用海蛤粉二兩同炒珠）　叭噠杏仁（二兩，去皮尖炒）　兔絲子（三兩，酒浸焙研）　益智仁（一兩五錢）　白茯苓（二兩，人乳浸蒸）　炙甘草（一兩五錢）　新會皮（一兩五錢，陳醬油浸，焙）　淮山藥（四兩，用生薑汁拌，焙）</p>
<p>上藥十三味如法制焙，共為細末，內首烏搗和。再用炙黃耆五兩、西黨參五兩，用長流水煎膏代蜜為丸，如桐子大。每服五錢，清晨滾水送下。</p>
<p>是喘也屬脾、肺、腎三經，而兼乎肝。方中扶脾、保肺、滋腎、養肝等法在所必需，而熟地之所以不用者，因其膩膈而究非脾土之久虧者所宜也。方中侑以首烏、元武、阿膠輩，亦是養陰壯水之要藥，第非熟地之性泥滯膈可比耳。用藥用兵，設不細心揣摩，何能深中肯綮耶！數年之喘得余藥十有餘劑，而喘咳痰嗽頓平，足徵活法在人，非筆舌所能罄者。</p>
<p>（案10）王宇葵脾陽不運，胸脅脹痛，便泄兼嘔酸之驗</p>
<p>王宇葵，年逾三旬，四月二十三日。</p>
<p>脾陽不運，胸脅脹痛，便溏溲赤。右關遲耎，左關弦細。病關脾胃，甚則嘔酸。木邪乘土，當理中焦。</p>
<p>焦冬朮（一錢半）　白扁豆（三錢，炒）　苡仁（五錢，炒）　茯苓（三錢）　益智仁（一錢）　淡乾薑（八分，炒）　陳皮（一錢半）　炙草（七分）</p>
<p>加砂仁末三分，沖。</p>
<p>服兩帖，日間不脹不痛，至日落後覺兩脅有脹痛之勢。</p>
<p>二十五日復診：原方去苡仁，加西黨參、廣藿梗各一錢五分。服四帖後，早晚脹痛俱平，大便不溏，小溲漸淡。</p>
<p>二十九日診：用六君子湯加乾薑、木香、扁豆、青皮、砂仁輩，調理而康。</p>
<p>（案11）山西曹伯侯腳氣常發，發時腿膝脹痛，甚則寒熱，手臂肩背皆不能舉動，治之屢效</p>
<p>曹門人乃尊伯侯。</p>
<p>素有腳氣，舉發無時，嘉慶戊寅六月告診。年逾四旬，體肥身大，好啖厚味濕面。脈象沉細，腿膝脹痛，右甚於左。濕氣內侵，下達為順，最怕上升，擬疏通法。</p>
<p>獨活（一錢半）　當歸（一錢半）　懷牛膝（一錢半）　木通（一錢）　秦艽（一錢半）　陳皮（一錢半）　小青皮（一錢）　苡仁（三錢）　木香（八分）　甘草（六分）　制香附（三錢）　豬苓（一錢半）</p>
<p>加蔥須五枚。</p>
<p>服兩帖，全愈。</p>
<p>（案12）妹倩王履安丹症，寒熱、額痛、咽疼極險奇驗</p>
<p>妹倩王履安兄，嘉慶戊寅十月二十六日，丹症治驗。</p>
<p>始於額痛，喉疼、寒熱，舌苔白膩。當用羌、防、甘、桔、藁本、殭蠶、牛蒡、馬勃、桑白皮、干浮萍草煎服。次日天明，微汗，頭額痛緩，而面額、頸項俱發作紅丹成塊，大小不一，光亮而痛於外，內痛大減。仍先寒後熱，喉痛未減，早輕午重，時有囈語。脈形浮弦，左大右小。再以荊芥、牛蒡、酒炒黃芩、連翹、葛根、蟬衣、生地、薄荷、甘、桔輩清疏之，使素蘊之風熱丹毒出表為最。服後寒熱俱輕，額痛十減六七，惟丹塊愈覺高突，足徵丹毒外達之象，故胸膈不悶、語言清楚。三日間頭面、手臂肢體俱發丹毒，大如胡桃，小如蠶豆。此即時行丹毒、大頭疙瘩瘟之類也，當以家制霞城散水調塗丹，頃之痛減，高突漸平，而寒熱未罷，口乾欲嘔，小溲色赤，究竟邪毒未盡。即於前方去葛根、蟬衣、生地，加花粉、山梔、貝母、滑石輩，加雪梨肉二兩同煎服，仍用霞城散水調塗，甚妙。服煎劑，夜稍寐，無亂語，頭額之丹塊亦十平其七八。惟兩顴、耳後及唇下尚未大平，肢臂、下體之小塊亦稍平，痛大減。仍於前方損益之，服後寒熱、喉疼俱退盡，而猶覺口中不爽，自知難過而又不能言。其所以然之故，細審之，此口糜也，兼之鼻聲如齆。《經》云：「心肺有病而呼吸為之不利也」，又曰：「膀胱移熱於小腸。膈腸不便，上為口糜。」治以苦寒之劑，以辛溫佐之，擬既濟解毒湯法，以清余蘊之邪。</p>
<p>黃芩（一錢半，陳酒浸透，炒）　川黃連（一錢，陳酒浸透，炒）　桔梗（一錢半）　甘草（一錢半）　連翹殼（一錢五分）　當歸（一錢）　柴胡（一錢）　升麻（一錢）</p>
<p>河水煎服，外仍用前藥如法塗之，赤腫立平。服後口糜十去其八，項頤之塊亦俱起皺紋。再以清火解毒二三劑，大小丹粒漸自脫蓋，其疤尚有一層白衣剝下，宛如痘之託衣，從此收功，亦丹毒中之險症也。</p>
<p>（案13）山西田德潤素有喘症，因感而發極重治驗</p>
<p>山西田德潤，年五旬又六。</p>
<p>素有喘症，今於十一月初二日因傷風而起。西人好啖麵食葷，日來不禁。昨夜半，忽然喘發不能臥，胸脘悶，背板如縛，而喘聲一刻不停，猶如抽風箱之聲，特延余診。其脈右寸浮緊，關脈小滑。知其風寒閉肺，痰凝氣滯，阻塞清道，此喘之所由來也。速宜疏肺定喘，佐以豁痰順氣。勢屬險途，慎勿輕視。</p>
<p>蘇葉（三錢）　防風（一錢半）　豆豉（三錢）　半夏曲（一錢半）　甜葶藶（一錢半，米同炒）　杏仁（三錢）　薤白（三錢）　廣木香（一錢）　桑白皮（一錢半）　萊菔子（四錢，炒）</p>
<p>加青蔥管五寸。長流水煎服。</p>
<p>服後未兩時，喘漸停矣，即能進粥。頃之安臥，毫無喘意。效如桴鼓，稱為仙丹，快矣！快矣！</p>
<p>（案14）邢裕芳白濁治驗</p>
<p>邢裕芳，戊寅十一月初旬。</p>
<p>白濁半月，服通利之劑罔效。予以清降相火法，佐以疏泄。服四帖，白濁漸減，溺端不封。惟小便時及完後，少有針刺之象。脈寸、尺小數，此相火未靜，宜養陰以濟之，濁自止矣。</p>
<p>大熟地（三錢）　大生地（三錢）　甘草（八分）　茯苓（二錢）　人參鬚（五分，另煎沖）　山萸肉（二錢）　黃柏（八分，鹽水炒）　牡蠣（四錢，煅塊）　海金沙（一錢半）</p>
<p>服四帖，濁止。去海金沙，再服兩劑而安。</p>
<p>（案15）海鹽張鐵珊堂侄身熱、耳聾、便秘治驗</p>
<p>張鐵珊堂侄，戊寅秋，年十八歲。</p>
<p>身熱數日，熱非壯熱。口乾喜飲，卻不多飲。舌苔中央膩滯淡黃，不飢納少。問答尚清，起坐自如。兼之耳聾，脈左大於右。此暑伏濕閉之象也，擬清解以和之。方用「小柴胡」去參，加葛根、香薷、瓜蔞皮、赤苓、花粉輩，加藕煎服。熱稍緩，小溲增。但舌根腐膩、胎黃，大便十有餘日未解，有欲解未能之勢。宿垢內蘊，以解表通里法。方用瓜蔞實、豆豉、檳榔、枳實、黃芩、油當歸、大腹絨七味。煎好去渣，入元明粉二錢沖服。</p>
<p>服此，病如前，惟舌根之腐膩、黃胎十減其半。</p>
<p>復診：熱緩，頭尚重，小溲赤，大便欲解未能，小腹氣緊，即有轉失氣下。夜來熱減，而又有似寒之勢。究竟邪未盡徹，宿垢停滯，二者兼治，斯為善矣。</p>
<p>葛根（一錢半）　蔓荊子（一錢半）　秦艽（一錢半）　小生地（三錢）　丹皮（一錢半，炒）　黑山梔（一錢半）　赤苓（三錢）　生甘草（六分）　黃芩（一錢半，炒）</p>
<p>上九味煎好去渣，入更衣丸一錢，藥湯送。服後次日，身熱漸退，頭重亦平。燈後解結糞尺餘一條，頃之又結塊數枚。自覺軟倦，隨飲稀粥安臥。</p>
<p>復診：再以小生地、鮮石斛、生穀芽、甘草、藿梗、陳皮、赤苓、苡仁，加荷蒂一枚，兩劑而痊。</p>
<p>（案16）伯岳陸鑑堂風邪上攻，腦後、魚尾二穴牽掣抽痛、寒熱治法極效</p>
<p>陸鑑堂伯岳，十月初四。</p>
<p>風邪上攻，腦後、魚尾二處牽掣抽痛，寒熱。舌苔淡黃、邊白，脈象浮軟小數。速宜舒解退熱，恐高年人難以勝任。</p>
<p>蔓荊子（一錢半）　羌活（八分）　藁本（一錢）　薄荷（一錢）　炒池菊（一錢）　陳皮（一錢）　炒穀芽（三錢）　楂肉（三錢，炒）</p>
<p>加荷葉邊一小個同煎。</p>
<p>服後未幾得微汗，即覺腦後、魚尾二處牽掣抽痛頓松。至晚十去其八，身熱漸退，飲粥碗許而愈。</p>
<p>（案17）馬元奎子初生胎毒，腿胯浸淫濕爛治驗</p>
<p>馬元奎子，產未一月。</p>
<p>腿胯浸淫，濕爛皮損，波及陰囊，此胎毒也。當用熟石膏、黃丹研粉，以新綿蘸搽患處。內用生甘草、銀花、綠豆皮三味煎湯，用新綿裹如奶頭式蘸藥湯與吮，日四五度。</p>
<p>據述如法服之，並搽藥後，腿胯濕爛頓平，且一夜安寧。次日仍如前方煎服，搽亦同前，兩日而痊。</p>
<p>（案18）山西任福泰大小腹痛則便泄治驗</p>
<p>山西任福泰。</p>
<p>大小腹俱痛，痛則大便溏泄，早三二次，晚五六次，病起月餘。脈左小，右大，尺浮。腎陽虛而脾土虧，兼之食積中宮。當以理脾、溫腎為主，不得泛泛治痛。服後方三帖，腹痛大減，便泄頓止。</p>
<p>制香附（三錢）　廣木香（六分）　淡茱萸（三分）　枳殼（一錢半）　破故紙（一錢半）　焦穀芽（三錢）　六神麯（三錢，炒）　烏藥（一錢）</p>
<p>加生薑四片。</p>
<p>（案19）張鳳梧小便涓滴有年，舉發無期，內如刀割，症起於壯年溺情過度，治法奇妙，效如桴鼓之應</p>
<p>張鳳梧。</p>
<p>小溲涓滴有年，舉發無時，於道光二年正月初十日延診。小溲急數欲解，出時涓滴不爽，刻刻欲出。出時溺竅不疼，疼刺在半出未完之際，如刀割刺痛難忍。出未幾而頃之又欲出，及出仍如前般。日間數餘次，口中覺干，夜來頻出不爽。坐直則腿中筋急，溺管中即刺痛，必得曲腰坐之則少安。且溺時，陰莖底面筋急則溺竅越覺痠疼之極，若筋柔軟則安。種種情事，病由昔年溺情過度所致。攸關厥陰肝木而兼乎陽明宗筋，波及膀胱、肺、腎者有之。況右脈之細軟，左脈之弦急，尺數，非無自也。第年逾六旬，病根已久，性急心活，屢屢更醫，縱有妙手亦難以建績也（是證可與後之黃其祥之病合參）</p>
<p>大生地（六錢）　清阿膠（四錢，炒珠）　秋石化水浸　知母（一錢半）　小青皮（一錢）　人中白（一錢，漂淡）　鹽水炒川黃柏（一錢）　黑山梔（一錢半）　柴胡（五分）</p>
<p>上八味制炒和勻，聽後用。</p>
<p>先用生黃耆（五錢）　生香附（五錢，研）　生苡仁（一兩）</p>
<p>三味，用原福珍酒一茶杯拌勻浸透。約一炷香時，再用乾荷葉一個，不破者用熱水泡軟，將酒浸之三味包於軟荷葉內，線扎，用井水三碗煎至一半，去荷葉包，以此湯煎前八味，煎至碗上八分服之。</p>
<p>用方之意頗妙，非深悉陰陽剛柔之理者亦難知其妙耳。</p>
<p>如法煎服，小溲之急數、出時之涓滴、疼刺之難忍毫不覺矣，誠對症之良劑也，理宜加意調攝。豈知病雖小愈而竟不復再視，反恣啖厚味以為補，無怪乎病根難除，僉自誤之耳。</p>
<p>（案20）海鹽張鐵珊調理脾腎膏滋方治驗</p>
<p>海鹽太學張鐵珊膏滋方，道光元年冬十月初一日。</p>
<p>肝陰不滋，責諸腎水之少。脾陽不運，由於命火之虛。而補火、補水之外，亦宜補肺。蓋肺為腎母，母足則子有受蔭之樂。肺為脾子，子足則母無食氣之虞。得其意者，可與論治。</p>
<p>大熟地（八兩，搗）　元武膠（二兩，膏成烊化）　鹿角膠（六兩，膏成烊化）　山藥（四兩，炒）　枸杞子（三兩）　山萸肉（三兩）　菟絲子（四兩，蒸）　歸身（二兩）　肉蓯蓉（二兩，酒洗）　補骨脂（二兩，炒）　西黨參（五兩）　黃耆（三兩，炙）　建蓮肉（六兩，去心）　益智仁（二兩）　炙甘草（一兩半）　茯神（二兩）　淨砂仁（一兩半）</p>
<p>上藥十五味如常法用長流水浸，煎至膏成，再將龜、鹿二膠和入烊化調勻。懸掛井中一宿取起，再退火氣三日。每晨隔湯燉熱，服五六錢，冬至後或七八錢亦可，開水過口。</p>
<p>此症肺、脾、肝、腎皆虧，進食稍增則腹中不爽，或悶或疼，夜膳不敢多進，一不如法則小腹脹痛波及胸脘。冬來畏冷，四肢尤甚，年逾三旬。服此膏之後，諸恙俱平，頗為合宜。</p>
<p>（案21）歙縣豐干庭傷寒誤治垂危，立刻救蘇治驗（已後調理收功丸方）</p>
<p>歙縣豐干庭，年二十五歲，道光元年八月二十二日。</p>
<p>病由暑濕內蘊而起，未經疏解，藥餌亂投，以致身熱兩月未退，耳聾體倦，不飢納少，小溲短赤，大便溏泄，日解數次。醫更多人，寒、熱、溫、涼備嘗之矣，熱終未退。舌苔灰色，邊淡白，醫又疑為虛熱，以熟地、歸、芍、鹿角膠、參、耆，加升、柴、朮、草。其白朮用至四錢，炙草用至二錢，以六一散為引。炙草二錢已嫌其過，而又加「六一」中之甘草，何其善用甘草若斯之甚也。更奇者，病已奄奄一息，其人仍將前方加附子一錢，並牡蠣、黑山梔輩溫涼燥熱並投，視人命如草菅。幸遇伊同鄉子轂榖汪君，阻其所加附子之方不可再進，觀其病勢危篤，特求救於余。余至，診其脈兩關弦細不靜，問其病則曰耳內常如蛙鼓蚊鑼之響，察其色舌中灰色邊淡，兼之溲赤、便溏。合證脈而詳諦之，熱未盡徹，棘手極矣，難以許治。姑念客途抱病，憐孤兒獨子之形單，不得已，惟有和中一法，清暑卻濕，俾上下交融，庶乎盡善，所謂擊其中而首尾皆應也，或可圖其幸耳。</p>
<p>川黃連（五分，用陳酒二錢半同煮將干，勿焦）　白扁豆（四錢，炒）　煨葛根（一錢半）　廣藿梗（一錢半）　陽春砂仁（五分，研）　赤茯苓（三錢）　綠豆皮（二錢）　鹽水炒青皮（八分）</p>
<p>加生穀芽六錢。</p>
<p>上藥九味，用河水兩飯碗煎至一碗，去渣再煎去二分，僅存八分服之。</p>
<p>服此漸有微汗，小便稍長，身熱，膚稍潤澤，舌中灰胎稍薄，余如前。</p>
<p>又，二十三日復診：服昨方，今日不時呵欠，是佳兆也。</p>
<p>白扁豆（五錢，炒）　玉竹（四錢）　茯神（二錢）　苡仁（四錢）　杜芡實（三錢，炒）　山萸肉（一錢半）　木瓜（一錢半）　豬苓（一錢半）　澤瀉（一錢半）</p>
<p>加鮮荷葉邊一個，沉香汁二分（沖）。</p>
<p>服此後呵欠更多，此榮衛有相引之機，佳象也。便溏稍減，可進爛飯半盞，日飲粥一二鍾。口不喜飲，神清，夜能睡。舌中灰色苔竟退其半，舌尖已轉淡紅色，且滋潤，身熱退其六七，漸有生機之象也。</p>
<p>又，二十四日復診方：</p>
<p>西洋參（一錢半，制）　白扁豆（三錢，炒）　苡仁（五錢，炒）　甘草（六分）　川石斛（四錢）　遠志肉（一錢，去心炒）　麥冬（一錢半，去心）　茯神（二錢）　赤茯苓（三錢）　益智仁（八分）　滑石（三錢）　木香（五分）</p>
<p>加生薑皮四分，黑大棗兩枚（去核）。</p>
<p>又，二十五日復診方：</p>
<p>淮山藥（三錢，炒）　白扁豆（五錢，炒）　元參（二錢）　茯苓（二錢）　遠志肉（一錢，炒）　生鱉甲（二錢）　炙草（八分）　木香（七分，煨）　青蒿子（一錢半）　益智仁（一錢）　陳皮（八分）</p>
<p>加生薑皮四分，黑大棗兩枚（去核）。</p>
<p>服前後兩方，舌中灰黑胎今已全退，食飲稍增。</p>
<p>又，二十七日復診方：</p>
<p>西洋參（一錢半，制）　炙鱉甲（三錢）　元參（二錢）　白扁豆（五錢，炒）　青蒿子（一錢半）　雲茯苓（二錢）　苡仁（五錢，炒）　炙甘草（八分）　煨木香（五分）　陳皮（一錢半）　砂仁（五分）　生穀芽（四錢）</p>
<p>加大南棗三枚，去核。</p>
<p>服後熱退八九，大便日二三次，且不甚薄；小溲日四五次，出時覺熱；舌轉淡黃胎，耳內響如前。</p>
<p>又，廿八日復診方：兩日間，天明時偶有鼻衄。今交秋分，虛火上炎也。</p>
<p>元參（三錢）　麥冬（一錢半，去心）　炙鱉甲（三錢）　扁豆（五錢，炒）　女貞子（三錢）　苡仁（五錢，炒）　干百合（四錢）　砂仁（五分）　炙甘草（八分）　滑石（三錢）</p>
<p>加湖藕二兩，切片同煎。</p>
<p>服此，頭額之熱今始退清，舌轉之淡黃苔亦從茲而漸退，鼻洪止，大便一次始結，小溲色淡，諸恙俱平，惟脈象軟小濡細，精神尚疲，耳內猶響。加意圖之，自爾痊安。</p>
<p>二十九日：原方略為增減，服兩劑安妥如前。</p>
<p>又，九月初一日復診方：今可扶起診脈，究未能多坐。</p>
<p>西黨參（一錢半）　二原地（三錢）　歸身（一錢）　女貞子（三錢）　遠志肉（一錢，炒）　半夏曲（一錢半，炒）　炙草（八分）　大麥冬（一錢半，去心）　茯神（一錢半）　陳皮（一錢半）　芡實（三錢）</p>
<p>加生穀芽五錢。</p>
<p>服兩帖，耳聾漸自減半，而耳鳴仍然如前，究關精氣之未充也。</p>
<p>初三日：原方去半夏曲，加建蓮肉，再二劑。</p>
<p>初五日：用制首烏、女貞、枸杞、菟絲、山萸肉、茯苓、木香、炙草、山藥、建蓮肉，引以砂仁末三分沖服。</p>
<p>連進五六劑，肝腎之陰漸復，耳鳴減半，食飲亦增，惟六脈尚虛小乏力。大病兩三月，氣血久虧，肌瘦神疲，節食戒怒，毋貪厚味，淡蔬最宜，俾食飲旺而精氣充，加意調攝，庶無他虞。</p>
<p>又，九月十一日方：調脾胃，兼養肝陰，冀其坤土健運，再為滋補可也。</p>
<p>西黨參（三錢）　白扁豆（三錢，炒）　歸身（一錢半）　白芍（一錢半，炒）　廣木香（五分）　半夏曲（一錢半，炒）　陳皮（一錢半）　甘草（八分，炙）　女貞子（三錢）　砂仁末（三分，沖）</p>
<p>加大南棗三枚，去核。</p>
<p>服三劑，食飲增倍，精神稍健，大便日一次且結。</p>
<p>又，十四日方：</p>
<p>高麗參（一錢，另煎沖）　淮山藥（三錢，炒）　白扁豆（三錢，炒）　茯苓（一錢半）　鹿角霜（一錢）　枸杞子（三錢）　女貞子（三錢）　白芍（一錢半，炒）　當歸身（一錢半）　炙甘草（八分）　砂仁（五分）</p>
<p>加桂圓肉五個。</p>
<p>服數劑，耳鳴止，精神健，食飲復原。即於方內去高麗參、歸、芍、茯苓、砂仁、山藥、扁豆等，加黃耆、黨參、龜膠、萸肉、胡桃肉輩。進四五帖而收全功，繼以丸方調理。方附下：</p>
<p>大熟地（八兩，搗入）　元武膠（二兩，切，炒珠）　鹿角膠（一兩，切片炒珠）　山藥（三兩，炒）　菟絲子（二兩，制熟）　芡實（三兩，炒）　沙苑蒺藜（二兩）　歸身（一兩半）　線魚鰾（二兩，切片砂炒）　金櫻子（二兩，去毛）　懷牛膝（一兩五錢，酒蒸）　杜仲（二兩，炒）　女貞子（二兩，炙）　山萸肉（三兩）</p>
<p>上藥十四味，先將熟地杵膏入藥和勻，再以黃耆三兩、黨參三兩煎膏代蜜為丸，如桐子大。每服五錢，清晨滾水送下。</p>
<p>（案22）何兆豐感暑濕病，餘熱未盡治驗，並後調理收功丸方</p>
<p>何兆豐，年二十七歲，道光辛己七月十六日。</p>
<p>暑濕內侵，病已十八日，尚有餘熱未盡，有汗喜飲，小溲短赤，舌苔膩滯淡黃，知飢納少，大便六七日未解，夜能寐。脈右小數，左弦細。此濕阻而兼暑氣之未徹也，表之無益，即清之、涼之亦未見卻病，莫如和中祛濕，俾暑濕由中以下達，庶幾無變遷之虞。</p>
<p>白扁豆（四錢，炒）　薏苡仁（四錢，炒）　廣藿梗（一錢半）　豬苓（一錢半）　澤瀉（一錢半）　赤茯苓（三錢）　塊滑石（三錢）　甘草（五分）　砂仁（五分）　生山梔（一錢半，薑汁炒）</p>
<p>加西瓜汁一茶杯同煎。</p>
<p>進一劑熱退，再劑解結糞成堆，小便長、赤減，自覺安妥。停藥兩日，又有微熱。早上飲粥少有汗出，熱漸退，午後又漸微熱，知飢能寐。二十日復診脈如前而舌胎愈覺膩滯，小便又短而赤。前方去豬苓、澤瀉、山梔、西瓜汁，加鮮石斛、姜半夏、鱉甲、地骨皮等。兩劑，熱又退清。</p>
<p>又，二十二日診：</p>
<p>白扁豆（四錢，炒）　淮山藥（三錢，炒）　赤茯苓（三錢）　藿梗（一錢半）　半夏曲（一錢半，炒）　廣木香（五分）　塊滑石（三錢）　陳皮（一錢半）　生甘草（六分）　生鱉甲（三錢）</p>
<p>加生薑二片、焦穀芽三錢。</p>
<p>進前方兩劑，舌苔漸退而薄，舌尖已有淡紅色。日進粥四盞，知飢而又不貪飲。細審之，連進老黃米粥廿有餘日，故知飢而不過貪也。因囑其進陳白米粥以養胃氣，午後可進飯半盞，以鯽魚煮湯過口。如法服之，胃口開而粥飲喜進。病人調治之法須當細心揣摩，始能得其真情也。</p>
<p>又，廿四日復診方：</p>
<p>建蓮肉（四錢，去心）　玉竹（四錢）　金石斛（五錢）　茯苓（一錢半）　女貞子（三錢）　陳皮（一錢半）　白扁豆（三錢，炒）　苡仁（三錢，炒）　砂仁（五分）</p>
<p>加黑大棗兩枚，去核。</p>
<p>服三劑，食飲日增，舌苔退去七八。二十七日診再以調脾養肝之劑，用四君子湯加二原地、女貞子、枸杞子、陳皮、砂仁、大棗輩四五劑，繼以異功散加制首烏、女貞、歸身、遠志、柏子仁等。又五劑，諸恙向安，惟足膝無力，精氣未充。再以壯水滋肝之劑，間佐以黨參、黃耆輩，數帖而康，繼以丸方調理收功。方附下：</p>
<p>大熟地（八兩，搗入）　元武板（五兩，炙）　山藥（四兩，炒）　山萸肉（四兩）　枸杞子（三兩，焙）　菟絲子（二兩，蒸熟）　茯苓（一兩半）　當歸身（一兩半）　懷牛膝（二兩，酒蒸）　川續斷（二兩，炒）　杜仲（二兩，炒）　砂仁（一兩半）</p>
<p>上為細末，先將熟地杵膏入藥和勻，再以西黨參五兩煎膏代蜜為丸，如桐子大。每服五錢，清晨滾水送下。</p>
<p>（案23）休邑黃其祥尿血數月，漸自小便涓滴，甚至莖中疼刺，便溺不爽，必得小便先出而大便始解，亦由溺情所致，治法頗驗（附論上層）</p>
<p>休寧黃其祥。</p>
<p>素多勞苦，娶妻甚遲。於道光辛己五月初十日延診：尿血數月，日漸小便涓滴，甚至疼刺難出，大便欲解不能，必得溲先出而大便始解，小便時刻滲出，大便愈難一解，邇來以絹圍扎陰頭使其滲入。有時小腹疼痛，莖中又有鮮血頻滴。面帶虛浮，食飲如常，睡臥尚安。脈象虛軟，左關弦勁，尺脈濡細小數。纏綿日久，深慮頭傾背曲，變證蜂起，豈是小恙而可藐視之乎。</p>
<p>其人中年娶妻，肌體羸瘦，嗜欲無度而致溲便維艱，皆為色欲所累。褚待中雲：男子陰已耗而思色以降其精，則精不出而內敗，小便秘澀如淋。陽已痿而復竭之，則大小便牽痛，愈痛則愈便，愈便則愈痛。按其言則陰中有水有火，水虛者固多，火衰者亦不少，未有精泄已虛而元陽獨存者。況陰陽互為其根，議補陰者須以陽為主，蓋無陽則陰無以生也。此論可與黃氏之症合而參之。（乙未夏日竹亭識於有竹居　時年七十有一）</p>
<p>生黃耆（五錢）　生香附（四錢）　柴胡（一錢）</p>
<p>上三味，用大荷葉一個（泡軟）包前三味，線扎。用福珍酒一飯碗、順流水兩飯碗和勻煎藥，煎至一碗半，去荷葉包，將此湯煎後藥（煎時以鐵物壓煎，不然恐荷葉包浮於面上）。</p>
<p>蜜炙黃柏（二錢）　蜜炙知母（二錢）　土牛膝（二錢）　黑牽牛（一錢半）　上肉桂（二分，去粗皮）</p>
<p>五味以前湯一碗半煎藥至八分一碗，入血餘六分，研極細沖服。</p>
<p>進藥約在申初，至戌時知飢，吃飯兩甌。少頃先欲大便，解時甚暢。隨後溲出杯余，頃之又出，非前之涓滴難忍，亦非前之先小便而後大便始出者可比。況未服余方前之欲大便而不能，必得用力睜之，甚至頭眩眼花，如斯弩睜，而大便解出不過些少，而小便則仍涓滴，究不能如服前方後之通暢可較也。</p>
<p>又，十一日復診方：</p>
<p>生黃耆（五錢）　小茴香（一錢半）　小青皮（一錢）　柴胡（一錢）</p>
<p>上四味用童便一杯以拌透為度，仍照昨用大鮮荷葉包藥，線扎。仍以福珍酒一甌、順流水兩甌和勻煎藥，煎至一碗半，去荷葉包，將湯煎後藥。</p>
<p>蜜炙黃柏（二錢）　鹽水炒知母（三錢）　黑牽牛（一錢半）　黑山梔（一錢半）　上肉桂（二分，去粗皮）</p>
<p>上五味用前湯一碗半煎至一半，臨服仍用血餘灰六分沖服。</p>
<p>自五月初十、十一兩方雖略為變易，亦各有取意存焉。服後果然奇妙，小溲出時不用並氣而出，出後不盡少有溜出，卻非前之涓滴可比。次日早晨大便結糞，出時甚爽，亦非前之脹墜可較，據述病象三減其二矣。</p>
<p>又，十二日復診：侵晨出街，步行勞力，午前陡然尿血如箭，內有紫塊。前後脹急，大便欲解不能，尿血仍頻滴不止。少頃大便解出成條糞些少，溺管中解出血塊一二，立覺鬆爽。病在二陰之間，迄今半載余矣，不無溺情所累，況血從精竅而出，非比血淋之莖痛由膀胱溺竅而出者可較也。當急以半通半澀之法，兼以治本，以照顧左關、尺之弦急小數之意耳。服後尿血減而脹急未除，更醫用龜板、熟地、知、柏、麥冬輩，反增胸前脹悶，二便秘結難忍，氣壅於上，面浮㿠白，不飢不納，較前之進食如常者大不同矣，因於十四日復求治於余。診其脈，右寸、關虛滯，左關、尺弦緊小數。二便不通，弩力並睜，不由自主。前陰血出涓滴、脹急，必得瘀塊出、大便稍通，漸自寬鬆。二三日來無一刻之安寧，甚至小肋脹痛。證屬險極，姑念告治情殷，亟以升降通幽法，或可望諸。</p>
<p>生黃耆（五錢）　生香附（五錢）　柴胡（一錢）　淡茱萸（五分）</p>
<p>四味用童便浸透，以荷葉一小個包緊，線扎。用順流水四碗煎至一半，去荷葉包，只用此湯煎後藥。</p>
<p>大生地（六錢）　藕節（一兩，切）　紫沉香（一錢，切）　黑牽牛（一錢半）　人中白（一錢，漂）　小薊（一錢）</p>
<p>用前湯煎至一飯碗服。未進藥前先用陳酒燉溫，送更衣丸二錢可以不必用。</p>
<p>按：細閱病情，竟服煎方不用更衣丸則更妥、更穩。竹亭自識，時在壬辰十一月二十五日午刻注。</p>
<p>據述先進丸，後服煎劑，少頃即睡。睡醒覺面浮稍退，口乾舌糙亦少潤。至夜半又少有小腹並緊之勢，至天明解出糞如大指粗者三二條，小溲稍增，卻無尿血。少頃飲粥杯許，忽然欲嘔，嘔出盈碗之水。頃之又嘔，其味帶酸，非痰非涎，中兼黃色，好似昨進更衣丸外之硃砂也。想連日下焦秘結不通者，上焦必壅而不能下達者有之。更兼前醫用寒涼無溫熱之佐，不無阻滯中宮，假此米飲而痛嘔，嘔後反覺上部稍寬，況有餘之升降、疏補、通幽之法，是以前後二陰稍通，故小腹不覺並緊脹急也，藥服頗合。第右脈如昨，左關、尺弦緊小數未平。腎為胃關，胃土壅滯，故胸中脹而兼疼，而食不貪也。厥陰不舒，鬱結前陰。腎關不利，幽門難通。深慮復閉，閉則必結，結則必厥。當以和法開其上壅，佐以疏通下焦，仍不外乎升降一法。冀其二便通利，庶幾可圖。</p>
<p>十五日復診方：</p>
<p>小川連（五分，薑汁炒）　制香附（三錢，鹽水炒）　淡茱萸（二分）　柴胡（六分）　小青皮（八分）　川楝子（二錢，打碎）　黑山梔（一錢半）　黑醜（即牽牛，一錢半）　小茴香（一錢，鹽水炒）</p>
<p>加藕汁半茶杯（沖）、血餘灰八分（沖）。</p>
<p>服此，知飢進粥，小便頻滴漸稀，稍有約束。天明時大便成堆，毫不覺墜，出如平時。小溲亦增，卻非涓滴可比。惟小腹下兩傍少疼，尚欠柔軟。至於大腹之脹、臍之突、面之浮俱已十去八矣。</p>
<p>又，復診方：右脈虛耎，左關、尺弦細小數。固氣養榮，兼理肝腎。俾二陰之氣調勻，則氣旺水充，肝木滋而相火不升。心不下蕩，血自歸經，而尿血可止矣。當加意圖維，耐性靜養斯可矣。</p>
<p>生黃耆（三錢，鹽水炒）　丹參（三錢）　淮山藥（三錢，炒）　白芍（一錢半，炒）　川楝子（一錢半，研）　青皮（八分）　生益智（八分）　烏藥（一錢，鹽水炒）　桑螵蛸（二錢，炙）　血餘（八分，沖）　人中白（六分，漂）</p>
<p>服前方，大便通暢，小便頻滴又減，少腹兩傍亦漸柔和不疼。復診又以「四君子」加首烏、女貞、白芍、淡茱萸、杜仲、小茴香等服之。小便每次可杯許，大便日解帶結，腰間疼已，食飲亦增。連進數劑，大為合宜。又以「四六君」佐養榮湯出入之，繼以壯水滋木之法調理漸安。</p>
<p>是證也，得余前方之奇思妙想而奏功甚捷，亦再生之幸耳。數月後，緣房事不節而病復，延就近者調治，縱啖厚味，未經月而逝，誠可惜矣。</p>
<p>（案24）休寧汪春舫房勞不節，脾腎大虧，兼之肝氣作楚，兩手足掌心痛劇難忍為最甚治驗（並丸方洗方）</p>
<p>汪春舫，休寧人，年逾五旬，道光元年正月十一診。</p>
<p>六脈虛大，脾腎兩虧，又兼肝氣作楚。病延日久，正值春令，土為木乘。脾主四末，無怪乎手足掌心痛劇難忍，且腫也。二目水光外含，其為腎水之不足已露先聲矣，盍早圖之，深慮驟變。權擬一方，先治筋脈，兼之調脾和肝，待病勢少衰，再為之計。</p>
<p>白醜筋（一兩,切片）　鹿筋（六錢,切片）　歸身（一錢半）　檀香泥（一錢二分）　廣木香（七分）　橘紅（八分，鹽水炒）　續斷（二錢，炒以蔥汁）</p>
<p>加苡仁二兩。</p>
<p>先將牛、鹿二筋打扁、切短，用河水四盞煎去一半，入前藥同煎至一盞服。</p>
<p>服兩劑，手足心腫痛俱減，且能少步出房。大便之秘結可日解一次而暢，頗屬合宜。</p>
<p>復診（十三日）：仍用前方加虎掌骨、木瓜輩。服後如前，每至申酉後，覺手足心之疼漸增，胸中氣悶不爽，兩脅作痛，引動肝氣。當理氣血，和其筋脈，再商。</p>
<p>西黨參（三錢）　山藥（三錢，炒）　制首烏（三錢）　鱉甲（三錢）　元武板（四錢，炙）　歸身（一錢半）　女貞子（三錢）　茯苓（二錢）　制香附（二錢）　澤瀉（一錢半）　五加皮（一錢半）　甘草（八分）</p>
<p>加鹿筋五錢，切片，用去油乳香、沒藥各五分與筋同炒，同前藥煎服。</p>
<p>外用樟木屑四兩，先將急流水煎極滾，泡樟木屑置盆中。以手放盆邊上，用綿布蓋之，先熏，候溫可以淋洗。如足指、跟痛亦可熏而後洗，即膝中冷疼又可用棉布浸透絞乾熨之，冷則易。</p>
<p>服前方並熨後，兩足毫不覺痛，步行亦然。</p>
<p>復診：四肢無力，遍體不疏，幸手足心不痛，時覺筋惕。診其脈，幸肺脈之數急已緩，惟左關弦勁未舒。知其木有侮土之象，故食不貪，而素有之痰飲黏膩者時而嘔出。常多怒，怒則火升。脾土不運，肝木過旺，過旺者肝亦自傷。為之調脾溫中，佐以舒肝，和其筋脈，通其經絡。俾其漸減，再為之計。</p>
<p>西黨參（三錢）　焦冬朮（一錢半）　淡乾薑（五分，炒）　香附（三錢，炒）　淡附子（五分）　製半夏（一錢半）　炙甘草（六分）　白芍（一錢，炒）　當歸身（一錢半）　雲茯苓（三錢）</p>
<p>加沉香三分，末（沖），竹瀝六錢和生薑汁六分，沖。</p>
<p>服前方六帖，諸證俱減。即於原方去白芍、沉香、竹瀝、薑汁等，加龜膠、鱉甲膠各一錢，候藥煎好去渣，烊化。引用油松節、蘇木節各三錢。先用長流水兩盞，將二節先煎數滾，入前藥同煎，煎好去渣，再投二膠，候烊溫服。</p>
<p>服三帖，更妥，行步可不用人扶，手足不痛，筋脈安舒。</p>
<p>復診：脈之虛軟、弦勁俱漸平可，惟左尺濡耎、右尺浮虛乏力。陰氣虧而命火不足，是以腰疼膝冷，雖絲綿固護而膝骨中究嫌其冷，攸關元陽、元陰之不足耳。議火土相生、水火併濟之法，或不無小補云爾。</p>
<p>西黨參（三錢）　焦冬朮（一錢半）　茯神（二錢）　歸身（一錢半）　大熟地（三錢）　淡乾薑（五分，炒）　炙草（八分）　棗仁（一錢半，炒）　淡附子（六分）　上肉桂（四分，去粗皮）　牛膝（一錢半，陳酒浸蒸）</p>
<p>加鱉血拌曬木瓜（妙法可傳，用意頗精）一錢五分，此藥前次預備存用</p>
<p>服數劑，膝冷、腰疼大減，食飲安臥如常。</p>
<p>復診（二月）：</p>
<p>大熟地（五錢）　歸身（一錢半）　山藥（三錢，炒）　熟附子（五分）　上肉桂（四分）　茯苓（二錢）　山萸肉（一錢半）　西黨參（五錢）　左牡蠣（三錢，煅塊）　炙草（八分）</p>
<p>加鱉血拌木瓜一錢半，沉香四分，切片。</p>
<p>服後腰膝疼冷俱漸平，可以獨步行走。手足心痛極難忍之勢，自服余方緩緩而平，毫不覺矣。</p>
<p>復診（正值春分節屆）：服數帖，繼以後丸調理收功。</p>
<p>大熟地（五錢）　元武膠（八分，熔化）　鹿角膠（一錢半，熔化）　茯神（二錢）　酸棗仁（二錢，炒）　西黨參（五錢）　焦冬朮（一錢半）　乾薑（六分，炒）　炙甘草（八分）</p>
<p>引：鱉血炒木瓜一錢半。</p>
<p>丸方（道光元年辛巳歲定）：病從四肢不能舉動，牽引痠疼，手足掌心腫痛。症起年餘，藥投罔效。於正月延診，藥服應手，病已痊可，繼以丸劑，以善其後。</p>
<p>高麗參（二兩，切片，另研極細再同後藥和勻）　大生地（八兩，用水煮半日，再用陳酒同砂仁一兩半同煮半日，放盆內，飯鍋上蒸透，搗入）　元武板（四兩，炙）　鹿角霜（二兩）　歸身（一兩半，酒洗）　柏子仁（三兩，去油）　淮山藥（三兩，炒）　山萸肉（三兩）　杜仲（二兩，鹽水炒）　淡蓯蓉（三兩，酥炙）　沙蒺藜（二兩）　宣木瓜（一兩半，用去油乳香一錢五分同炒，同研用）</p>
<p>沙苑蒺藜——用大豬腰子劈開，去內白膜，剜空，內填蒺藜末，線扎，蒸熟，去腰子，以蒺藜曬乾研細，入藥和勻。</p>
<p>上為細末，先將熟地搗杵入藥，同群藥和勻，加煉白蜜為丸，如小綠豆大，曬令極干。</p>
<p>外用：</p>
<p>焦冬朮（二兩）　雲茯苓（二兩）　半夏曲（二兩）　木香（一兩，勿經火）　炙甘草（一兩）　雞內金（一兩半，炙）　新會皮（一兩半，用生薑汁拌透，曬乾，略焙）</p>
<p>上七味共研極細末，用荷葉煎湯灑疊為衣。每服五錢，清晨滾水送下，或陳皮湯送亦可。</p>
<p>（案25）詹荇洲長子舊有淋症未楚，新感風寒，誤治病增，幾乎變症治驗</p>
<p>詹荇洲長子，道光元年正月二十二日，年十八歲。</p>
<p>去年七月間得淋症，溲出疼痛，溺竅封口，迄今未已。半月前曾身熱、咳嗽、胸悶、痰稠，醫治熱稍減。據述，淋症自己諱疾忌醫，乃尊細審方知，始告治於醫。醫以生地、丹皮、芩、連輩不應，繼以鮮石斛、麥冬、竹葉、石膏、芩、連、知、柏一派苦寒，不第客熱未除，即淋症亦未減。夜不安寧，不飢納少。溲赤，出時疼，完時痛，莖中脹刺不爽，因延治於余。余至，前醫已定一方，用溫膽湯加味以作不寐治，雜亂無章，妄治誤人。余診其脈，右浮大，左弦細。春溫未解，兼之濕熱下注。淋症半載，疼刺脹痛，此脾濕而兼少陽甲膽之火鬱未清，又兼風溫上受，無怪熱難徹而夜不安寧也。此皆前醫濫用苦寒之誤耳，一誤而兩病不瘳，再誤而虛怯之虞難免。就余視之，退其熱則神安而自寐，清其濕熱、解其鬱火則淋症之脹痛可平，何必妄治哉。</p>
<p>青蒿子（一錢半）　蔓荊子（一錢半）　黑蘇子（一錢半，炒）　赤茯苓（三錢）　鮮石斛（五錢）　黑山梔（一錢半）　升麻（五分）　柴胡（三分）　甘草梢（一錢）　塊滑石（三錢）　地骨皮（一錢）</p>
<p>加荷葉一小個托底煎藥。</p>
<p>服藥後熱漸緩，溲出脹痛亦減，且色淡而稍長，進粥漸增，夜臥稍安，惟大便數餘日未解。</p>
<p>復診（二十三日）：</p>
<p>生鱉甲（四錢）　地骨皮（一錢半）　青蒿子（一錢半）　麥冬（一錢半）　赤茯苓（三錢）　甘草梢（一錢）　塊滑石（三錢）　澤瀉（一錢半）　二原地（三錢）　白杏仁（三錢）　柴胡（四分）　升麻（二分）</p>
<p>服後身熱漸退，惟侵晨似有微冷，兩額少疼，舌苔淡黃，日飲粥三碗，口乾不渴，小溲少，邪已解而餘波未盡。至於淋濁、溲時竅端如針刺、莖中稍有疼脹之勢，非前之脹痛可較也。</p>
<p>復診（二十四日）：</p>
<p>元武板（三錢，炙）　炙鱉甲（三錢）　青蒿子（一錢半）　豬苓（一錢半）　蔓荊子（一錢半）　赤茯苓（三錢）　黑山梔（一錢半）　澤瀉（一錢半）　小青皮（一錢）　薏苡仁（五錢，炒）</p>
<p>引：生薑皮六分，大棗二枚，去核。</p>
<p>進藥兩劑，客熱已退，溲時脹痛大減，飲粥又增。大便雖數餘日未解，不必攻伐，緣陰氣虛也。</p>
<p>復診（二十六日）：</p>
<p>大首烏（四錢，半生半制）　炙鱉甲（三錢）　川石斛（五錢）　茯苓（三錢）　黑山梔（一錢半）　廣藿梗（一錢半）　小青皮（一錢）　通草（一錢）　甘草梢（一錢）　澤瀉（一錢半）</p>
<p>服此安妥如前。</p>
<p>復診（二十八日）：病後氣榮兩虛，大便半月餘未解，審其平時亦要三四日一解。色脈合參，益氣養血，兼以舒運。俾其緩緩而解，庶乎漸安。</p>
<p>西黨參（一錢半）　大首烏（八錢，半生半制）　歸身（一錢半）　淮山藥（三錢，炒）　榆白皮（一錢半）　郁李仁（三錢）　陳皮（一錢半）　枳實炭（八分）　茯神（二錢）　炙甘草（八分）　柏子仁（四錢）　雞內金（二錢，炙）</p>
<p>服兩帖，初帖出結糞三二寸，次帖出結糞五六寸，色黑成條。小溲出時疼脹已平，食飲日增。</p>
<p>復診（二月初一日）：進前方兩劑，計出結糞約七八寸。右脈虛滯，左脈細弦。宿垢未盡，第廿餘日之大便秘結於淋濁身熱之後者，必體虛腸燥而宿滯難盡。諸恙向安，仍宜益氣、養血、潤燥以滑之，斯為正治。</p>
<p>西黨參（二錢）　焦冬朮（一錢）　歸身（一錢半）　炙草（六分）　柏子仁（三錢）　黑芝麻（三錢，炒）　茯苓（二錢）　陳皮（一錢半）　榆白皮（二錢，蜜炙）　金石斛（四錢）　檳榔（一錢，炒，檳榔可以不用）</p>
<p>加松子仁二十粒，雞內金二錢，炙。</p>
<p>進三劑，大便色轉淡黃，此正糞也。知飢貪食，小溲出暢。後以「五味異功」加歸、地、萸肉、山藥、女貞、懷牛膝輩，服數帖而收全功。</p>
<p>（案26）吳廷玉幼子腹痛塊攻，食積挾蟲治驗</p>
<p>吳廷玉子，八歲，二月二十五日。</p>
<p>腹痛塊攻有時，甚則欲厥。色脈合參，食積挾蟲。</p>
<p>六神麯（三錢，炒）　焦穀芽（三錢）　木香（六分，切片）　使君子（三錢，去殼）　淡茱萸（二分）　鶴蝨（一錢，焙）　烏藥（一錢二分）</p>
<p>加炒開口川椒十粒。</p>
<p>一劑知，二劑已。</p>
<p>（案27）歙縣汪小庭傷寒垂危救蘇，並詳議治法奇效，調理丸方收功</p>
<p>歙縣汪小庭，年四十四歲，嘉慶庚辰歲，傷寒垂危證治驗。</p>
<p>細繹病情，素不節欲，於二月十三日畏寒而起。未病前三日泄精兩次，既病後又溏瀉三四日。其始也，他醫作春溫症，用清解退熱之劑不應，日漸加重，始顯三陰見厥之勢，體倦，微熱無汗。醫又用四逆散加乾薑，服後肢冷稍溫，少頃又冷，更醫。醫作風溫化熱見厥，以清疏法，加羚羊角等（未曾服）。主家見勢危險，特求治於余。余診得脈形右脈沉細、左脈虛微。知其陰陽兩虧，寒邪陷入於三陰，而致四肢厥逆，邪難達表，以故神識模糊、語言錯亂、舌根短縮、口不喜飲也，難以許治，姑念客途抱病，聊盡婆心以應之（二月二十一日診）。</p>
<p>人參（三分，另煎沖）　大熟地（四錢）　淡附子（六分）　乾薑（八分，炒）　炙甘草（八分）</p>
<p>加蔥白兩枚，六味河水煎服。</p>
<p>是方也，緣陰陽兩虧而寒邪陷入於三陰者，必兼輔正以驅邪，或可圖其幸耳。設僅用溫法，恐正不勝邪，而邪終難達表，故用人參以助正、蔥白通陽以達表，取微汗而解。然陰虧者又恐汗出劫津，故又以熟地之養水以濟之，則汗出而無涸津之虞。人參、熟地之用於蔥白四逆湯中，取其邪易達表，汗出不涸津，非為補陰補陽之謂也。方雖神奇，恐不合時人之眼而阻之，亦數也、命也，與予何尢。</p>
<p>據述點燈前進藥，少頃睡著，約更余方醒。醒後小便一次，清白且長。未幾又睡，睡醒飲粥一盞，又小便一次，漸覺四肢溫暖，身熱微汗，不喜飲，時欲起坐，語言似清非清。舌縮漸伸，中心淡黃。病勢稍減，脈亦漸起，足徵里邪少有出表之機。</p>
<p>復診（二月二十二日）：證脈合參，仍以輔正兼以和解，俾邪由里達表，取微汗而解。方用「小柴胡」，去黃芩之苦寒，加生地以退榮分之熱，得薑汁以和衛。桂枝湯中去芍藥之酸收，而加葛根以解肌。且柴胡得葛根使邪由少陽而出陽明，葛根得桂枝使邪由陽明而出太陽也。無非為陰陽兩虛之體輔正以和解，祛邪以達表，斯為標本兩固之法，加減於柴、桂二湯之間，妙義深矣（方附後。）</p>
<p>柴胡（一錢二分）　大生地（四錢，生薑汁拌炒）　製半夏（一錢半）　人參（三分，沖）　桂枝（一錢二分）　葛根（一錢半）　炙甘草（六分）</p>
<p>加生薑五分，黑大棗兩枚（去核）。</p>
<p>未服前方，據述起坐不寧，時欲往外，有煩躁之勢。至燈後服藥，漸自安妥。少頃睡著，醒後少有微汗，口乾飲茶半盞，小溲淡赤而長。夜半進粥盞許，神識漸清。次日午前欲大便，解膩糞一堆，淡黃甚臭。此二十三日主家細告而知之也。</p>
<p>復診（二月二十三日）：證脈合參，寒邪陷入三陰而致四肢厥逆。進前後兩方，脈形漸出，有鼓指之勢，自是邪有出表之象。今始口乾喜飲，溲轉淡黃，大便黏膩而臭也。再以生津退熱、調和榮衛，取小汗以徹熱，庶幾無遺蘊矣。</p>
<p>大生地（五錢）　大麥冬（一錢半，元米炒）　淡黃芩（一錢半，酒炒）　丹皮（一錢半，炒）　地骨皮（一錢半）　川石斛（五錢）　生甘草（六分）　柴胡（八分）</p>
<p>加生薑五分，黑大棗二枚（去核）。</p>
<p>服此方，唇燥、喜飲俱減。少頃飲粥一盞，漸自汗出，頭項、胸堂、手臂俱到，從此熱退七八，舌尖漸轉紅潤，語言清爽，小溲漸長，粥飲喜進。</p>
<p>復診（二月二十四日）：汗出熱緩，陷陰之變庶可免矣。第脈尚細微，左關、尺更覺弦細，自是邪退而餘波未盡也。議養陰、生津、和胃之劑。</p>
<p>大生地（五錢）　生鱉甲（三錢）　地骨皮（一錢半）　葛根（一錢半）　鮮石斛（五錢）　知母（一錢半）　廣皮白（八分）　甘草（六分）　大麥冬（一錢半）</p>
<p>加生薑二錢，大棗兩枚（去核）。</p>
<p>服後熱始退清，再以生地、麥冬、花粉、甘草、茯神、遠志、石斛輩養胃生津之劑二三帖後，去生地，加西洋參、南棗、粳米輩，間去遠志、石斛而佐建蓮、扁豆、木瓜、砂仁輩。又四五帖服之，食飲漸貪，睡臥漸安。</p>
<p>復診（三月初三日）：自前月二十三解膩糞之後，至今數日欲解未解，當以益陰潤燥之劑，冀其自解（方附後。）</p>
<p>玉竹（三錢）　女貞子（三錢）　柏子仁（三錢）　木瓜（一錢半）　炙甘草（八分）　陳皮（一錢半）　歸身（一錢半）　茯苓（一錢半）</p>
<p>加陽春砂仁五分。</p>
<p>服後解結糞一次。</p>
<p>復診（三月初四日）：大病之後，理應大補，而數日之宿垢留戀中宮，昨始解之。證脈合參，尚有餘垢未盡，權以疏而運之、和而達之之法，再為議補自無遺憾矣。</p>
<p>白扁豆（四錢，炒）　建蓮肉（四錢，炒）　沉香（三分，切片）　木香（七分）　大腹絨（一錢半）　半夏曲（一錢）　薤白（二錢）　陳皮（一錢）</p>
<p>服一帖，安臥如常，腹中響動，兩足溫暖。至次日侵晨飲粥後，忽欲大便，解出結糞如彈丸者三二塊，色黑，隨又解一條，腹中之舒暢更甚於前之解也。</p>
<p>復診（三月初五日）：昨以舒運一法，果然余垢已解，且結如彈丸，亦從權之良劑也。傷寒之後，胃陰爍而津液不敷，脾陽虛而肌肉瘦削。不但此也，土虛不能生金，肺金失平木之職，此脈之所以兼弦也。土虛不能制水，腎水有泛痰之虞，此痰之所以帶咸也。預為扶土，厚培坤元。中宮健運，妙在資生。方用六君子湯加歸身、柏子仁，引以雞內金。服後次日又大便結糞成條，先黑後黃，此宿垢盡而正糞出也。知飢食增，胃土漸旺。</p>
<p>復診（三月初七日）：用「五味異功」加女貞、麥冬、石斛、柏子仁、制首烏，引以雞內金，取其扶土運食，佐以養水滋木之輕劑，服之頗佳，即於此而加減。數日後食飲日健，精神漸復。惟氣血未充，步履無力耳。再以「五味異功」加鹽水炒黃耆、木香、穀芽、益智仁輩。又數劑，繼以熟地、山藥、杞子、萸肉、益智、砂仁、破故紙、胡桃肉等補火生土、脾腎雙治之法，大為合宜。服五六劑，繼以丸方調理收功。</p>
<p>丸方（四月初五日）：證脈合參，大病之後，氣血兩虧，理宜補氣養血。然氣陽而血陰，又當壯坎陽而滋離陰，使榮衛沖和，則氣血流通，而精髓可填。第填精益髓之法又非草木之所能盡其長也，須借氣血有情之品而少佐導引之法，始能勝其任矣。若不此之求，而泛作氣血不足之治，何濟其事。法宜補火生土、壯水滋木，俾元氣日充，精神自健。商瞿有後，尚可望諸。</p>
<p>鹿角膠（二兩，炒珠）　龜板膠（一兩半，炒珠）　枸杞子（一兩半，焙）　澤瀉（一兩半）　西黨參（三兩）　大熟地（六兩）　山萸肉（三兩，酒洗）　山藥（三兩，炒）　焦冬朮（一兩半）　粉丹皮（一兩半，酒炒）　熟附子（五錢）　肉桂（五錢，去皮）　雲茯苓（—兩半）　炙甘草（—兩）</p>
<p>上為細末，先將熟地杵膏，和煉白蜜為丸，如桐子大。每服四錢，清晨滾水送下。服後如稍有喉燥，用麥冬兩枚泡湯送下可也。</p>
<p>（案28）山西梁瑞文腹中頻痛治驗</p>
<p>梁瑞文，山西客，嘉慶庚辰正月。</p>
<p>右脈沉緊，腹中頻痛，寒與食並，小便短赤，宜以溫中運食法。</p>
<p>淡乾薑（六分，炒）　木香（八分）　神麯（三錢，炒）　陳皮（一錢半）　山楂炭（三錢）　半夏曲（一錢半）　赤茯苓（三錢）　澤瀉（一錢半）　枳殼（一錢半）</p>
<p>加蔥一枝、姜一片。</p>
<p>服兩帖寒散痛止，溲多赤退，大便兩次帶溏，諸恙俱平。</p>
<p>（案29）陸誠齋尻骨痠疼治驗（附案）</p>
<p>陸誠齋，庚辰正月。</p>
<p>脈形沉滯，尻骨痠疼。腎陽虛而肝木不舒。服後方四帖，痠疼頓平。</p>
<p>鹽水炒杜仲（三錢）　鹽水炒馬料豆（三錢）　香附（三錢，炒）　鹽水炒獨活（一錢半）　川續斷（一錢半）　全當歸（一錢半）　山萸肉（一錢半）　菟絲子（一錢半，炒）　小茴香（一錢）</p>
<p>加豬脊髓一條。</p>
<p>復診：原方去香附、當歸、茴香，加熟地、山藥等，調理數劑而痊。</p>
<p>[附案]　先大人雨香公於乾隆三十七年十一月十四日治崇川王殷璧尻骨痛，方用龜板、首烏、當歸、烏藥、杜仲、續斷、女貞子輩七味，引用豬尻骨一塊。先用白蜜半杯和升麻一錢，煎好塗尻骨上，火炙打碎同煎。服一帖減去八九，再服全安。是方與鄰治陸氏之方大意相同，妙在一用尻骨，一用脊髓，皆應手而愈，故並記之。</p>
<p>（案30）余於季冬忽然畏寒，遍體不舒治驗</p>
<p>予於己卯季冬，天氣過冷，午後忽覺畏寒之極，遍體不舒。知其脾陽不運，又為風寒所侵，以溫中散寒合和榮衛之法。用四逆湯加桂枝湯去芍藥，增蘇葉煎服。約寸香之久，隨吐寒痰，頃之畏寒漸減。至燈後夜膳，周身爽快，次日霍然矣。足徵藥原有益於病，特恐不識病耳。</p>
<p>淡乾薑（八分，炒）　淡附子（五分）　桂枝（一錢半）　炙甘草（六分）　蘇葉（一錢半）</p>
<p>加生薑二片，大棗兩枚（去核）。</p>
<p>（案31）梁士奎臍腹作疼治驗，並外用熨法</p>
<p>梁士奎，年三旬，己卯春。</p>
<p>臍下小腹脹悶且疼，曲腰低頭。氣滯於下，食填於中，攸關肝脾，法當舒運。</p>
<p>生香附（三錢，酒炒）　淡茱萸（六分）　小茴香（一錢）　沉香（五分）　薤白（三錢）　山楂炭（三錢）　萊菔子（三錢，炒）　青皮（一錢）　枳殼（一錢半）</p>
<p>加生薑三片。</p>
<p>外用大皂角三挺、生薑二兩、青蔥三兩，三味切碎用河水煎滾，以棉布浸透絞乾熨臍腹上下，冷則再溫再熨。</p>
<p>服藥並熨後，痛脹俱減大半，反覺胸前氣悶且疼，知其宿食未下也。用二陳湯加瓜蔞全、香附、神麯、枳殼、山楂、木香、沉香等煎服。服後胸悶且疼俱緩，時有矢氣，知是氣松而宿食有運動之象。再以瓜蔞、薤白、木香、枳實、赤苓、萊菔子、楂肉、青陳皮等煎服。據述服後藥性行至小腹，自覺上部松爽。次早大便結糞成堆，胸腹頓寬而愈。</p>
<p>（案32）周玉如脾濕中阻，口吐涎沫治驗</p>
<p>周玉如。</p>
<p>脈形右關濡軟，脾濕中阻，口吐涎沫，自覺從兩腮湧出。半月前不過偶吐，三日間涎湧無時，不酸不苦，自有一種氣味難言。一日約吐四五盞，頻頻而出。</p>
<p>自予觀之，涎沫由舌底左右二竅而出者有之。經云左金津、右玉液者此也。</p>
<p>自去冬四末常生㾦㿔如小豆，漸破出水，纏延今秋。手腕、足指大小重疊，水出漸愈，愈後又報，綿綿不已，亦皆脾濕為患，猶是小事，惟涎沫上湧日漸增多為慮耳。細審之，素貪濕面、肥肉，好啖咸物，即菜素葷腥內亦必加增鹹味。病之從來非無自也，積久傷脾，脾土虛而不能攝涎耳。</p>
<p>焦冬朮（二錢）　茅山術（一錢五分，炒）　茯苓（四錢）　炙甘草（八分）　製半夏（一錢半）　淡乾薑（五分，炒）　白扁豆（三錢，炒）</p>
<p>加沉香三分同煎服。</p>
<p>午刻進藥，至戌初涎沫漸少，臨臥時更少。次日早上並無涎沫，至吃粥後始有幾口耳。再劑如前，後以六君子湯稍佐溫舒之法而收全功。</p>
<p>（案33）程秉維幼子痧痘之後，便泄、神倦、氣短、面㿠、不食垂危治驗</p>
<p>程秉維子，兩歲。</p>
<p>痘後繼之以痧，質弱多汗，又失調治，便泄半月未止，神倦、氣短、面㿠、時睡、不貪食惟哺乳，皆虛象也，速治猶恐鞭長莫及。</p>
<p>人參（三分，另煎沖）　焦冬朮（八分）　茯苓（一錢）　炙甘草（五分）　木香（五分，煨）　五味子（二分，研）</p>
<p>加赤石脂五分、禹餘糧五分。</p>
<p>上方煎服兩劑，便泄頓減，漸可進粥。再三劑，大便已結，喜進飲食。極險極危之症，得余方五帖而收全功，快矣！快矣！</p>
<p>（案34）胡恆大勞力吐血治驗</p>
<p>胡恆大</p>
<p>去冬勞力損膜，以致吐血，今夏復發。診得脈象過硬，知其素性剛勇，遇事不耐，性急火升，此血之所由來也。從此耐性，庶可無虞。今血止之後，忽爾得食即嘔吐者，胃病也。細審之，吐血時前醫過用寒涼之劑，血雖止而胃土為寒涼所遏，以故食入即吐。不容少待，余以治嘔藥中而佐溫胃之法，故一劑而嘔吐立止，效如桴鼓之相應也，快哉！</p>
<p>生薑汁炒半夏（一錢半）　鹽水炒橘紅（一錢）　旋覆花（二錢，生絹包紮）　生薑汁炒生山梔（一錢半）　鹽水炒枳殼（一錢半）　代赭石（三錢，煅紅醋淬）</p>
<p>上藥六味如法煎服，未三時進飯一盞半，嘔吐頓止。</p>
<p>（案35）宋兆奎臍腹上下僉痛，胸悶塊攻治驗</p>
<p>宋兆奎，山西，年二十七歲，道光元年三月初九。</p>
<p>胸悶塊攻，臍之上下俱痛。西人素好食麵，不忌生冷，寒與濕食交阻，脈息沉滯，宜於溫舒。</p>
<p>制香附（三錢）　木香（六分）　乾薑（六分，炒）　神麯（三錢，炒）　萊菔子（三錢，炒）　枳殼（一錢半）　楂肉（三錢，炒）　陳皮（一錢半）　淡茱萸（三分）　麥芽（三錢，炒）　烏藥（一錢半）</p>
<p>煎服一劑，痛勢減半，胸腹未爽，小溲仍赤。</p>
<p>復診（初十日）：</p>
<p>製厚朴（一錢）　木香（六分）　藿梗（一錢半）　薤白（三錢）　赤茯苓（三錢）　甘草（六分）　穀芽（三錢，炒）　楂肉（三錢，炒）　小青皮（八分）</p>
<p>加雞內金二錢，炙。</p>
<p>服此，溲淡痛止。</p>
<p>（案36）山西任光鬥白濁症，溺竅溲出疼痛治驗</p>
<p>山西介休任光鬥。</p>
<p>白濁症，溺時疼痛難忍。進瀉肝法，溺時痛減。兩日後，小便頻數，出少而時刻欲解，莖中疼脹。此濕火內郁，議升清降濁法。</p>
<p>雲茯苓（二錢）　豬苓（一錢半）　澤瀉（一錢半）　木通（一錢）　黑山梔（一錢半）　柴胡（五分）　升麻（三分）　甘草梢（一錢）</p>
<p>加乾荷葉一小個托底煎藥。</p>
<p>服前方兩劑，小溲爽快而長，疼脹若失。</p>
<p>（案37）歙縣李載揚兩足浮腫治驗</p>
<p>歙縣李載揚，年五十三歲。</p>
<p>兩足浮腫，朝退夕腫，脈右軟滑。不速治，防成中滿。</p>
<p>焦冬朮（一錢半）　茯苓（二錢）　苡仁（三錢，炒）　製半夏（一錢半）　大腹絨（一錢半）　木香（六分，切片）　白扁豆（三錢，炒）　生甘草（六分）　陳皮（一錢半）</p>
<p>加砂仁末三分，沖。</p>
<p>服五劑足腫漸退，原方去陳皮、甘草，加乾薑、赤小豆、蜜炙升麻（三分）。再五劑，兩足腫退，痰亦減。復以六君子湯加山藥、苡仁、砂仁、雞內金、荷葉等，煎服數帖而收全功。</p>
<p>（案38）海鹽上舍張鐵珊由怔忡症兼臍上脹痛，肝胃氣阻，宜先治標之驗</p>
<p>上舍張鐵珊，道光元年六月十四。</p>
<p>病原：氣出於中焦而行於遍體，貫注百脈，往來不息。近緣怔忡時發，心榮不足，胃土失養，肺氣因而不充，肝木乘之。以故三日間，每至四鼓氣由臍而上達於胸，並緊不舒，且脹且疼，必得手捺重按而後漸散。種種情事，合之脈象之浮而不沉，似與病象不符。惟兩關細小兼弦，又未嘗不關乎肝胃，而其源實由於心榮之不足，中氣之有虧也。《經》云：「緩治其本，急治其標」。宜乎先治其標，再為探本窮源之法。</p>
<p>鹽水炒香附（二錢）　鹽水炒青皮（一錢）　麥冬（一錢半，內填硃砂二分，線扎）　泡淡吳茱萸（二分）　廣藿香梗（一錢半）　沉香（五分）</p>
<p>加代赭石五錢，煅紅，米醋淬三次。</p>
<p>上方如法煎服一劑，至四鼓氣不上並，不脹不疼。次日復診，據述口苦舌乾，卻不多飲。原方去青皮、茱萸，加茯神、黑山梔、鹽水炒烏藥等，全愈。</p>
<p>（案39）張耀文小溲涓滴不爽，溺底痠疼刺痛，病發無時，得之少不節欲奇驗</p>
<p>張耀文，年逾四旬。</p>
<p>小溲頻頻欲出，出而不爽，溺後竅底痠疼刺痛。病起有年，得之少不節欲，舉發無時，遍治罔效，以致精力不充，食飲漸減，於辛巳六月二十四始邀予診治。脈息右寸關浮數，左關、尺虛數。濕火下注，兼之相火不靜，當從肺、肝、腎三經落想。</p>
<p>元武板（五錢，炙）　北沙參（三錢）　知母（二錢，酒炒）　黃柏（二錢，鹽水炒）　上肉桂（二分，去粗皮）</p>
<p>用鮮荷葉一小個托底煎藥。</p>
<p>服前方兩劑，小溲早晨稍稀，夜來仍如前六七次。惟妙者，小便後竅底痠疼刺痛難忍之狀大減。二十六日復診原方去沙參，加西黨參四錢、麥冬一錢半（去心）、五味子二分（研）。服此，小便稀而長，惟出時不大通暢，而小便後之疼痛已全無矣。</p>
<p>換方（六月二十八日復診）：</p>
<p>大生地（四錢）　粉丹皮（一錢半，炒）　知母（二錢，酒炒）　黃柏（二錢，鹽水炒）　西黨參（四錢）　上肉桂（二分，去粗皮）　青皮（一錢，鹽水炒）</p>
<p>加鮮荷葉一個托底煎。</p>
<p>服兩帖，小便通暢。</p>
<p>復診（六月三十日）：方用六味地黃湯去澤，加知、柏、麥冬、西黨參，加荷梗七寸同煎。服三劑，安妥如前。當用益陰以降火、養水以滋木之法而全愈。</p>
<p>（案40）旌德周仁山癉瘧奇效</p>
<p>旌德周仁山，道光壬午歲七月十八日。</p>
<p>風暑相搏，單熱不寒，發為癉瘧。每於午後熱至，酉後熱漸退。但退時無汗，必待睡著汗出如淋，醒後始知席濕不堪。每夜如斯，已六七日矣，服藥罔效，特求治於予。予診得脈息弦細小數，午後熱時心熱如焚，口渴喜飲，熱退無汗，眼一閉而汗出，頃之睡著盜汗淋漓。陽盛陰弱，榮衛兩傷，水中火發，與溫瘧何異，豈可作泛泛瘧治。</p>
<p>淡黃芩（一錢半）　知母（一錢半）　葛根（一錢半）　甘草（八分）　小生地（三錢）　麥冬（一錢半，去心）　赤苓（三錢）</p>
<p>加淮小麥三錢。</p>
<p>服前方兩帖，瘧至熱減三之一，且熱退時有汗，非前之熱退無汗而夜出盜汗可比。</p>
<p>服藥兩劑，熱退汗來，而盜汗全無，妙矣！妙矣！</p>
<p>自覺身中爽快，神識稍靜，大有轉機，加意圖之。</p>
<p>淡黃芩（一錢半）　知母（二錢）　麥冬（一錢半，去心）　甘草（七分）　花粉（一錢半）　青蒿子（二錢）　小生地（四錢）　塊滑石（三錢）　小麥（三錢）</p>
<p>加生薑一片，黑大棗一枚，去核。</p>
<p>服後瘧止，盜汗全無，食飲復而全安矣。</p>
<p>（案41）葉含青肝胃氣，腹脹無時治驗</p>
<p>葉含青，道光壬午歲七月。</p>
<p>右脈虛軟，左脈弦細。素有肝胃氣，邇來腹脹無時，由下而上。肢倦食減，或噯氣，或轉失氣，則腹中漸爽。其氣自胸腹而上升，必得頭項舉直，則氣能噯出而胸頓寬，或轉失氣下亦然。大便不結不溏，每解不暢。此氣虛氣滯而脾陽不溫也，當用理中湯加益智仁、廣木香、茯苓、木瓜、續斷等，加沉香汁二分沖。</p>
<p>服此三帖，腹脹減半，惟腿膝痠疼、腰間板滯未減，且呵欠無時，亦脾陽之不運。速治之，免成中滿。（七月二十一日診）</p>
<p>又，復診（二十四日）：方用附子理中湯加味</p>
<p>西黨參（三錢）　焦冬朮（一錢半）　熟附子（六分）　炙草（八分）　淡乾薑（六分，炒）　杜仲（三錢，炒）　川續斷（一錢半，炒）　木瓜（一錢半）</p>
<p>加沉香汁二分沖。</p>
<p>服前方四劑，腹脹頓止，大便亦爽。</p>
<p>又，七月二十八診：仍用附子理中湯加鹽水炒黃耆、歸身、山萸肉、陳皮等。煎服五劑，精神愈健。至八月初四日，用香砂六君子湯加玉竹、南棗、建蓮、女貞、青皮，兼以養肝舒木，取肝脾並調、土木合德而收全功。</p>
<p>（案42）徽歙豐干庭症由嘔惡、腹疼誤治垂危治驗</p>
<p>徽歙豐干庭，年二十六歲，道光壬午七月二十九日延診。</p>
<p>症由六月二十五多啖濕面而起，次日覺胸悶不飢，身倦微熱，嘔惡腹疼。醫不審起病之因，誤作暑濕治，以致吐瀉交作，投利濕藥不應，又以清暑益氣法，甚至腹塊內攻。復更醫，又以疏通法數帖，病益增，又有用芩、連、檳、枳等清攻並投。病延月餘，奄奄一息，始求治於余。其人肌瘦肉削，不飢不納，日嘔清水。口乾喜飲熱湯，到口即吐。不嘔時又吐白沫，兼之腹疼水瀉，晝夜約二十餘次，純是薄水。小溲少，出時甚熱。脈右細軟，左小弦。脾不運，胃不和，以致上嘔下瀉而中宮阻滯不舒也，先理中宮為亟亟也。</p>
<p>製半夏（一錢半）　淡乾薑（八分，炒）　藿梗（一錢半）　苡仁（三錢，炒）　旋覆花（一錢半，生絹包）　廣木香（八分）　赤苓（三錢）　防風（一錢半）　白芍藥（一錢半，炒）　陳皮（一錢半）</p>
<p>加烏梅肉五分，臨服入生薑汁七分（沖）。</p>
<p>服此瀉止、痛平，而嘔吐未止。服後約未一時藥亦嘔出，且不貪食，又增呃忒，雖有停止，大非所宜，此胃氣之逆也。細審之，數日間尚啖炙肉，病日加深，肌體骨立，奈何！奈何！</p>
<p>又，八月初一日診：調脾溫中，冀其嘔止呃停，庶有生機。</p>
<p>焦冬朮（一錢半）　白扁豆（三錢，炒）　苡仁（五錢，炒）　茯苓（三錢）　製半夏（一錢半）　淡乾薑（六分，炒）　木香（六分）　川椒（十粒，炒開口）　生薑渣（一錢半）</p>
<p>加母丁香五隻、柿蒂五隻。</p>
<p>上藥煎好去渣，入左金丸五分，研細沖。</p>
<p>服此嘔始止，腹仍不疼不瀉，呃忒亦減。夜間小便兩次，且長赤而熱，出時陰頭小疼。小便之長而暢莫過於今日，此亦濕邪從小腸而出，故大腸之泄瀉止矣。</p>
<p>又，八月初二日方：今晨進粥一盞並無嘔意，諸恙安妥，惟脈息仍細耎無力、體倦神疲為慮耳。</p>
<p>焦冬朮（二錢）　淮山藥（三錢，炒）　苡仁（五錢，炒）　赤苓（三錢）　姜水炒竹茹（一錢半）　鹽水炒橘皮（八分）　滑石（三錢）　木香（六分）　半夏曲（一錢）　生薑渣（二錢）</p>
<p>加母丁香七隻、柿蒂六隻。</p>
<p>臨服，入左金丸五分，研細沖。</p>
<p>服此呃忒又平，小溲如前之暢，出時不疼，飲粥如前。</p>
<p>又，八月初三日方：養胃生津，佐以舒運。</p>
<p>生西洋參（一錢）　焦冬朮（二錢）　扁豆（三錢，炒）　苡仁（五錢，炒）　廣木香（六分）　益智仁（八分）　赤苓（三錢）　玉竹（三錢）　生薑渣（二錢）　廣藿梗（一錢半）　沉香（二分，切片）　南棗（兩枚，去核）</p>
<p>加生穀芽六錢同煎。</p>
<p>服此諸恙向安，口乾喜飲大減，胸悶亦鬆，惟少腹稍疼，此中宮健運，日前之宿滯漸有欲下之勢，故覺疼也，且大便必然結糞無疑。何以知之，於前之泄瀉可知，泄瀉甚而小溲少，小便多而泄瀉平矣。今連進調中養胃之劑，脾胃漸健，肺金得令，通調水道，下輸膀胱，此小便之所以長而暢也。既長且暢，則大便之結硬更可知矣。仲景《傷寒》中論之最詳，當明辨之，茲不細注。</p>
<p>又，九月初四日方：</p>
<p>用理中湯加鮮石斛、橘紅、木香、生薑渣等，引以生穀芽、南棗，河水煎服。服後當解結糞兩段，小便暢，食粥又增，少腹稍悶微疼，宿垢猶未淨。盡結硬之糞，足徵前之豫斷不誣也。</p>
<p>又，九月初五日方：</p>
<p>用「四君子」加木香、砂仁、青皮、雞內金八味，加薑、棗煎以和營衛，因呵欠多也。服後又大便一次，不結不溏，惟神疲、肌瘦肉削、脈息軟弱為慮耳。</p>
<p>又，九月初六日方：</p>
<p>用六君子湯加建蓮肉、青皮、烏藥、沉香，補而兼舒，俾胃氣旺而脾土運，再為之計。服兩劑，大便又解結糞，食飲更貪，小腹不悶不疼，再劑如前。</p>
<p>又，九月初九日方：益氣調中，俾氣血榮潤，肌體漸豐。</p>
<p>人參（四分，沖）　於白朮（一錢，土炒）　茯苓（一錢半）　茯神（二錢）　歸身（一錢）　白芍藥（一錢半，炒）　陳皮（八分）　炙甘草（八分）</p>
<p>加大南棗兩枚，去核。</p>
<p>服前方三劑，精神日健，睡臥漸安。原方加黃耆、益智仁輩。再三劑而病霍然矣，後以歸脾丸調理收功。</p>
<p>（案43）休邑上舍程梅溪感寒挾食治驗</p>
<p>休邑上舍程梅溪，道光二年壬午八月中秋。</p>
<p>感寒挾食，先寒後熱，小溲多，此寒感於下焦也，脈息浮緊。年近八旬，輕舒為宜。</p>
<p>蘇葉（一錢半）　防風（一錢半）　半夏曲（一錢半）　獨活（一錢）　神麯（三錢，炒）　楂炭（三錢）　橘紅（八分）　甘草（五分）　廣藿梗（一錢半）</p>
<p>加蔥一枝、生薑兩片。</p>
<p>服此一帖寒熱退，次日用和胃法而愈。於二十四日歸鄉，以享老來之福。</p>
<p>（案44）門人金書山外痔、脫肛治驗</p>
<p>門人金書山，道光壬午九月。</p>
<p>素有外痔，好酒喜茶，忽然肛脫如雞卵大，脹墜痛如雞啄，起坐不能，睡臥不安，大便欲解，疼痛難忍，此痔也。脈形右關、尺並數，知其濕火注於大腸，非清不能散，非通不能除其脹墜疼痛，亟治之，免其癰漏之虞。</p>
<p>薏苡仁（五錢，炒）　當歸尾（一錢半）　槐角子（三錢，研）　地榆（二錢）　條芩（一錢半）　皂角子（八分，炒）　生甘草（八分）</p>
<p>加鹽水炒生大黃七分清解大腸之濕火。九月二十七日方</p>
<p>據述燈後煎服，少頃痛止，漸自脹平、墜緩，夜睡安寧。次早視之，肛脫如卵者縮小其半，可以起坐而未能步行者，仍以前方再劑。次日侵晨登廁，先結後溏，礙動外痔痛甚，頃之漸平。肛門口有兩塊，長圓如荔核式，此奶痔也。究屬濕火下注，未能速消，內外兼治可也。（九月二十九日方附後）</p>
<p>大生地（四錢）　川黃柏（一錢）　歸尾（一錢半）　苡仁（五錢）　赤芍藥（一錢半）　半夏曲（一錢半）　條芩（一錢半）　槐角（三錢，研）　生大黃（八分）　赤茯苓（三錢）</p>
<p>上藥十味，河水煎服。</p>
<p>外用白芷、甘草、朴硝各二錢煎滾，先熏後洗，拭乾，用人中白、兒茶、黃柏、薄荷研粉，入冰片一分和勻搽上，干則以唾調搽之。</p>
<p>服藥後（並熏洗、搽藥），肛痔兩枚，其一已縮小如黃豆大，十去其七八；其餘一枚色淡黃者，據述此素有之，此刻略增大耳；稍可步行，惟大便時仍疼。</p>
<p>又，九月三十日方：</p>
<p>用四物湯加山梔、連翹、槐角、地榆、赤苓、半夏、條芩、蜜炙升麻輩煎服。</p>
<p>外熏洗、搽藥如前。</p>
<p>服三帖，肛傍素有之一枚又脹痛極，坐立不安，乃陽明戊土之風熱化燥，大腸庚金之濕火下注。況舌苔白膩，中焦不舒則下焦壅滯，良有因也，議防風秦艽湯出入之。</p>
<p>十月初三日方：</p>
<p>秦艽（一錢半）　防風（一錢半）　皂角子（一錢，炒）　枳實（一錢）　槐角子（三錢，研）　條芩（一錢半）　車前子（一錢半，炒）　赤苓（三錢）　桃仁（三錢，研）　歸尾（一錢半）　赤芍藥（一錢半，炒）　苡仁（五錢）</p>
<p>服此肛門氣疏便通，外痔之脹痛亦寬，小便亦暢。次日再劑，惟大便時氣阻肛門，仍有坐立難忍之勢。中宮有似飢非飢、心嘈不寧之狀。</p>
<p>又，十月初五日方：肛脫漸收，外痔將平，腸中偶而見紅，坐立不克自如，未免心煩食減。診其脈，右脈耎短，關中見數，按之不足。左關弦而按之軟，自是弦非真弦，數非真數。得其意者於此中消息之，庶乎盡善。</p>
<p>大熟地（四錢）　焦冬朮（一錢半）　炒歸身（一錢）　升麻（二分，蜜炙）　西黨參（一錢半）　皂角子（一錢半，炒）　槐角子（三錢，研）　柴胡（三分，蜜炙）　小青皮（八分）</p>
<p>上九味，河水煎服。</p>
<p>服三劑，諸證平妥，食飲如常。</p>
<p>又，拾月初八日方：大便又有急墜之勢，欲解不能，並緊難忍，權擬一方暫服之。</p>
<p>生首烏（五錢）　柏子仁（三錢）　炒麥芽（三錢）　炙草（八分）　大麻仁（三錢，研）　大南棗（三枚，去核）　元明粉（六分，沖）　大黃（一錢，制）</p>
<p>是方也，以仲景麻仁丸合甘麥大棗湯出入用之，乃潤燥通幽之法也，妙在首烏、南棗益陰調中，仍不外乎脾腎交通之意歟。</p>
<p>服後，至初更時解結糞如彈丸者四枚，解時肛門疼痛，至早漸平。</p>
<p>初九日：即於前初五日之方去升、柴，加柏子仁、地榆輩。再進二三劑後，朝用歸芍六君子丸，每服五錢，滾水送下。午後以後方煎服之：用生地、首烏、歸身、女貞、柏子仁、條芩、槐角子、郁李仁等煎服。計服煎、丸半月，而收全功矣。</p>
<p>（案45）昭文邑宰金訒齋先生脘腹脹痛奇驗</p>
<p>江蘇昭文邑宰金訒齋先生，壬午十一月二十七日。</p>
<p>脾土不運，食滯中宮。肝木橫衝，腹脹且痛。七旬老人，脈軟大無力。不飲不納，中焦氣餒，亟宜溫中以和之，深慮中滿之虞。</p>
<p>熟附子（七分）　淡乾薑（五分）　沉香（三分）　淡茱萸（三分）　山楂炭（三錢）　大腹絨（一錢半）　青皮（八分）</p>
<p>加生薑兩片，南棗兩枚（去核）。</p>
<p>服後痛緩，腹仍脹，有轉失氣，欲大便而未能，宜以溫潤法。</p>
<p>二十八日方：用薑、附、淡茱萸同前，加烏藥、當歸、柏子仁、生首烏八錢，雞內金等。煎服一帖，痛脹俱減，大便十日未解，仍宜溫中運食。緣年高脈弱，未便擅投攻伐。</p>
<p>二十九日方：用淡附子（六分）　淡乾薑（四分）　烏藥（一錢半）　炒檳榔（一錢）　枳實炭（一錢）　薤白頭（二錢）　陳皮（一錢半）　大腹絨（一錢半）</p>
<p>加雞內金二錢，炙。</p>
<p>服一帖，次日早上，解不結不軟之糞兩長條，胸腹頓寬，且不痛脹，知飢能納而全愈。</p>
<p>門人書山謂余曰：「胞叔抱病有日，脹痛異常，得先生溫中法，一劑知，二劑已，三劑便通而霍然矣，何其神也若斯？」曰：「非神也。證與脈合，藥與病對，是以效如桴鼓之相應也。」書山欽服。</p>
<p>（案46）休邑詹寅賓子寒熱、嘔吐治驗</p>
<p>休邑詹寅賓子，癸未季春。</p>
<p>寒熱骨節痛，兩鼻熱氣直衝。舌苔膩白，噁心嘔吐。當用蔓荊子、防風、秦艽、半夏曲、藿梗、橘紅、楂肉輩，以解表邪。</p>
<p>服之熱退，骨節疼止。惟食入仍嘔，小腹微疼，不喜飲，小溲短赤。以二陳湯減甘草，加藿梗、穀芽、黑山梔、淡茱萸、旋覆花等。</p>
<p>服一帖，嘔止痛平而全安。</p>
<p>（案47）山西宋大成得湯即嘔，胸胃作疼治驗</p>
<p>山西宋大成，癸未孟夏。</p>
<p>湯水下咽即嘔，胸胃作疼。脈象沉小，左弦細。寒氣內蘊，食阻於中，宜以溫之和之。方用蘇梗、香附、豆豉、陳皮、木香、半曲、赤苓、神麯、藿梗、生薑渣等，河水煎服。</p>
<p>一帖減半，再帖全愈。</p>
<p>（案48）李兆文胸悶、腹疼治驗</p>
<p>李兆文，年三旬，六月十七日。</p>
<p>胸脘閉悶，腹中小疼。舌胎白膩，脈象細小。小便赤，大便四五日未解。此濕阻上、中二焦，治宜溫舒。</p>
<p>姜厚朴（一錢半）　枳實（一錢）　半夏曲（一錢半）　赤苓（三錢）　廣木香（六分）　陳皮（一錢半）　焦穀芽（三錢）　烏藥（一錢半）</p>
<p>加砂仁末三分（沖），生薑二片。</p>
<p>服一帖胸脘頓寬，腹不疼，小便長，遍體爽快，惟大便欲解未解。</p>
<p>十八日，用疏通潤腸法，少頃大便即通。</p>
<p>十九日，以和胃法而病痊矣。</p>
<p>（案49）溧陽金元愷溺血成條几危治驗</p>
<p>溧陽金元愷，年逾二旬，道光三年六月二十八。</p>
<p>得溺血證，日三十餘次。中夾血條，約長四五寸，去後莖管中始松。少頃或尿血，或純鮮紅血，忽又出血條如前，或弩力睜出，尿管中漸鬆。頃之，覺管中空冷如冰，應心而疼。腰腿痠軟，食飲無味，大便欲出不能。緣前陰之血去過多，後陰之腸燥不潤耳。脈右細小乏力，左手反關，弦細小數。深慮神疲難支，議益氣養水、去瘀生新之法，以冀轉機。</p>
<p>炙黃耆（二錢）　大熟地（四錢）　山藥（三錢，炒）　丹皮（一錢半，炒）　炒黑蒲黃（一錢半）　炒黑荷葉（二錢）　丹參（三錢）　炮姜（三分）　炒黑柏葉（四錢）　炙甘草（八分）　血餘（五分，沖）　人中白（八分，漂淡）</p>
<p>服藥三劑，據述溺血減半，食增便通，惟溺管中仍覺冷疼。細審之，炮姜三分未用，因藥店人云，此物性熱，故去之。甚矣！不知妙在此君，豈可不用乎。</p>
<p>又，七月初二方：進前方，溺血減半，脈仍細軟無力。試思人身血有幾何，而能當此之去血過多也，陰固虧而陽亦傷。血之瘀條尚有，莖中仍覺冷疼。人第知血之熱，而不知虛冷而見瘀也，庸工焉能明此，近代惟薛立齋深得其旨。照方服之，毋得妄為增減。</p>
<p>炙黃耆（三錢）　大熟地（三錢）　大生地（三錢）　丹皮（一錢半）　炒黑荷葉（二錢）　炒黑柏葉（四錢）　旱蓮草（二錢）　降香（一錢）　炮姜（三分）　血餘（五分，沖）　炙甘草（八分）　丹參（四錢）</p>
<p>服三帖，溺血十減其八，成條之瘀血頓止，惟有點滴未盡，莖中疼緩，溲出少有不爽，食飲漸增。再三劑，尿血止而安妥如常。後以氣榮兩補之法，未一月而精神漸復、食飲倍增而收全功矣。</p>
<p>（案50）太平吳卓人泄瀉兩月極險治驗</p>
<p>太平府吳卓人，年三旬，甲申七月初四。</p>
<p>泄瀉兩月未止且痛，食納脘中不爽，惟飲粥無妨，脈形沉細無力。日夕數次，脾土大憊，豈可渺視之乎。</p>
<p>焦冬朮（一錢半）　白扁豆（三錢，炒）　苡仁（四錢，炒）　山藥（三錢，炒）　煨木香（八分）　茯苓（一錢半）　炙草（八分）　陳皮（一錢）　淡乾薑（六分）</p>
<p>引：罌粟殼，去蒂醋炙，八分。</p>
<p>服後，晝夜泄瀉只三二次。</p>
<p>初七日，仍以原方去粟殼，加煨訶子肉六分。再兩劑，全愈。</p>
<p>（案51）溧陽金元愷溺血全愈，因二便不暢誤治，腹痛難忍，睪丸脹大，食不喜進幾危治驗</p>
<p>溧陽金元愷。</p>
<p>前曾溺血，調治全愈。仲秋因二便不暢，他醫以通利二便之法，前陰稍通，後陰仍秘。復又往藥鋪告其所由，竟用涼膈散，內大黃用五錢。服後大便仍未通，而反增大小腹俱痛劇難忍，睪丸脹大，食毫不進，面青有浮油光起，兼之畏寒身熱，有頃刻垂危之勢，伊叔渭川張燈扣門求救。繹其病情，實為寒涼攻伐所誤。診得脈象細軟無力，左脈反關弦緊。中下二焦為寒涼所遏，表裡不和。以故外則畏寒身熱，內則卵痛偏左。勢屬險途，治在溫舒，冀其轉機。八月廿三日案、方附後：</p>
<p>老蘇梗（一錢半）　桂枝梢（一錢）　淡附子（七分）　甘草（八分）　山楂核（三錢）　小茴香（一錢半）　淡茱萸（三分）　烏藥（一錢半）　生香附（二錢）　小青皮（一錢）</p>
<p>加蔥須五枚。</p>
<p>服藥後，至天明，大、小腹痛止，左睪丸之疼亦減，皮內覺熱，牽引小疼。</p>
<p>二十四日診，方附後：</p>
<p>侵晨已飲粥兩盞，小便利，口淡無味。用制香附、柴胡、升麻、赤苓、澤瀉、山楂核、荔枝核、小茴香、金鈴子、青皮、豬苓、甘草，加生穀芽、鮮荷葉等同煎服。服後大便通，胃口漸和，能進粥飯。惟睪丸尚墜、小疼牽引、胯內腫硬，大小便出時甚熱。體虛濕火內郁，宜以卻濕，兼之清舒，冀其速退為最。</p>
<p>二十六日方附後：</p>
<p>小生地（四錢）　川石斛（四錢）　赤苓（三錢）　車前子（一錢半，炒）　金鈴子（三錢，研）　淡茱萸（二分）　黑山梔（一錢半）　通草（八分）　荔枝核（三錢）　生甘草（六分）　橘核（二錢）　澤瀉（一錢半）</p>
<p>加鮮稻葉四錢、鮮荷葉一小個。</p>
<p>服後，睪丸墜痛、胯內腫硬俱已平妥，反覺其癢，陰囊起白皮，胃和食貪。再劑而安然無恙矣。</p>
<p>是證因庸工誤投寒涼，重加攻伐而致劇痛異常，幾乎垂危。得餘溫舒之法，痛勢頓平，亦甚幸矣。設仍遭若輩之手，更不知如何形狀也。甚矣！醫之難矣。</p>
<p>（案52）詹介臣目疾治驗</p>
<p>詹介臣，八月二十日。</p>
<p>因目疾而肝火內郁，喜啖雞、蝦，引動內風。風火煽而左頤漫腫，兼之牙疼。宜散風火為最，方用蔓荊子、荊芥、白芷、薄荷、池菊、青皮、甘草，佐蟬蛻，加鮮荷葉一小個同煎服。</p>
<p>服後，腫消大半，牙疼亦減，再劑而霍然矣。</p>
<p>（案53）妹倩王履安吐血垂危治驗</p>
<p>王履安妹倩，道光三年十月初十日診。</p>
<p>素有血症，因咳而吐者居多。忽於立冬前三日，嘔血幾口漸止。至初八日夜，驟然大吐，據述約有四五大菜碗。甚至血湧不及吐，以致從鼻內噀出。當飲童便，血勢少平。是日夜深，在城中過宿，初九買舟送歸已夜。至初十日邀余往診：身壯熱，頭少疼，咳嗆氣逆，痰稠。舌胖苔白，不飢納少，面帶浮光，痰中挾血，脈見芤數，按之無力。氣血大虧，深恐汗脫，亟宜益氣養榮法以固之。</p>
<p>生黃耆（三錢）　西黨參（四錢）　大生地（五錢）　炮姜（五分）　側柏葉（四錢，炙）　人中白（八分，漂）　真降香（八分）　白芍（一錢半，炒）　旱蓮草（三錢）　炙甘草（八分）　茯神（二錢）</p>
<p>加白花百合二兩，煎湯代水煎藥。</p>
<p>服此熱退，自早至未時進粥兩盞。惟脈象仍空虛無力為慮耳，痰血漸止。</p>
<p>復診（十月十一日）：</p>
<p>生黃耆（三錢）　西黨參（四錢）　元武板（四錢，炙）　鱉甲（三錢）　陳阿膠（二錢，蛤粉炒）　淮山藥（三錢，炒）　巴旦杏（三錢，去皮尖）　炙草（八分）　雲茯苓（一錢半）　款冬花（三錢）　血餘（四分，沖）　百合（二兩，如前）</p>
<p>服此，咳嗆、氣逆漸減，飲粥如前，痰血將停。</p>
<p>復診（十月十二日）：</p>
<p>炒熟地（四錢）　西黨參（五錢）　北沙參（三錢）　山藥（三錢，炒）　茯神（二錢）　炒棗仁（二錢）　巴旦杏（三錢，去皮尖）　紫菀（二錢）　天冬（一錢半，去心）　五味子（三分）　炙甘草（八分）　南棗（三枚，去核）</p>
<p>服後，咳嗆氣逆十減其七，痰亦甚少。惟脈右軟大無力，食飲未健，入夜心神不靜，交陽分漸安。仍將前方略為加減，再服四劑。昨大便一次，不結不溏，舌苔白退，口苦亦減，仍不知飢。</p>
<p>復診（十月十七日）：</p>
<p>炙黃耆（一錢半）　丹參（三錢）　北沙參（三錢）　炙草（八分）　白茯苓（一錢半）　茯神（二錢）　款冬花（三錢）　歸身（一錢）　柏子仁（三錢）　遠志（一錢，去心，炒）　淮山藥（三錢，炒）　海石（三錢）　五味子（三分，研）</p>
<p>加白花百合五錢。</p>
<p>服後咳減痰少，早進粥盞許，午吃飯半盞，夜飲粥如前。再劑，夜睡漸安，胃口漸開。</p>
<p>復診（十月十九日）：胃氣漸和，脾土未運，仍宜先調坤元，少佐養心益陰之法，再為之計。斯時食飲漸貪，滋陰膩補之劑緩進為妥。若以為血吐四五大碗而重投滋補群陰之品，固恐膩膈生痰，亦慮胃氣難復、脾土壅滯耳。起初緣大血去多，氣血兩傷之際，陰火擾亂之時，固氣中暫佐滋陰者，取氣血並固權擬之法也，又不可一概論之。</p>
<p>西黨參（四錢）　丹參（三錢）　淮山藥（三錢，炒）　茯苓（一錢半）　炙甘草（八分）　歸身（一錢）　黑芝麻（三錢）　石斛（三錢）　枸杞子（三錢）　山萸肉（一錢半）　北沙參（三錢）　柏子仁（三錢）</p>
<p>加白花百合五錢。</p>
<p>復診（十月二十三日）：氣血漸和，食飲漸增，咳嗆大減。惟兩寸脈究嫌細耎難尋，夜寐不安，左尺虛濡。法宜榮衛並治，佐以養神安魂為善耳。</p>
<p>西黨參（四錢）　焦冬朮（一錢半）　茯神（二錢）　炙草（八分）　大熟地（三錢）　歸身（一錢，炒）　遠志（一錢半，去心炒）　龍齒（三錢，煅）　柏子仁（三錢）　左牡蠣（五錢，煅）　百合（五錢）　南棗（兩個，去核）</p>
<p>復診（十月二十七日）：服前方頗合，自覺左乳下板滯不疏，夜間痰中挾血幾次。幸食飲未減，速止為妥。</p>
<p>西黨參（四錢）　北沙參（三錢）　山藥（三錢，炒）　茯苓（一錢半）　人中白（七分，漂淡）　炙甘草（八分）　柏子仁（三錢）　降香（八分）　叭噠杏（三錢，去皮尖）　款冬花（三錢）　元武板（五錢，炙）　血餘（五分，沖）</p>
<p>服一劑，痰中仍有血，再劑血止。</p>
<p>復診（十月二十九日）：</p>
<p>炙黃耆（三錢）　北沙參（三錢）　丹參（三錢）　山藥（三錢）　制首烏（三錢）　巴旦杏（三錢，去皮尖）　茯神（三錢）　天冬（一錢半）　炙鱉甲（三錢）　炙甘草（八分）　白花百合（五錢）　血餘（五分，沖）</p>
<p>加老枇杷葉三大片，去毛蜜炙。</p>
<p>復診（十二月初九日）：</p>
<p>吐血之後，調治頗宜，食飲如常，精神漸健。遵俗見「藥補不如食補」，圖口腹之慾，而竟忘氣血之未充，精神之未旺耶，停藥月餘。漸自咳嗆氣逆，稠痰盈盂。從此食減，舌色呆白，胃氣攸關。脈右急，關滑，皆無力；左關弦，兩尺浮濡。乃病後氣血大虧，又值嚴冬水冷金寒之際，子母並虛已屬棘手，若再見血尤非所宜。</p>
<p>生黃耆（三錢）　北沙參（三錢）　山藥（三錢，炒）　炙草（八分）　雲茯苓（一錢半）　巴旦杏（三錢）　陳阿膠（三錢，蛤粉炒）　桔梗（一錢）　枇杷葉（三錢，去毛炙）　廣皮白（八分）　黑南棗（三枚，去核）　百合（四錢）</p>
<p>服此，當夜咳緩。次日再劑，夜間咳止，痰亦全無，惟飲食未貪。</p>
<p>十一日：</p>
<p>原方去阿膠、桔梗、陳皮，加制首烏、歸身、款冬花，加北五味子三分同煎。服後日間咳嗆大減，稠黏之痰亦甚少。服六劑，大為合宜，惟身中氣榮兩虛有畏寒發熱之勢。</p>
<p>復診（十二月十七日）：</p>
<p>入晨畏寒，午後微熱，衛陽虛而榮陰虧。日咳痰出，則夜必安。小便如常，大便兩日一解，解時氣急難忍。服藥數日，咳減其半，知飢食有味，而精神未旺。究宜加意調攝，不致前病復發為善耳。</p>
<p>炙黃耆（三錢）　西黨參（四錢）　山藥（三錢，炒）　炙草（八分）　鹿角霜（二錢）　淡蓯蓉（一錢半）　大熟地（五錢）　歸身（一錢半）　制首烏（三錢）　白芍藥（一錢半，炒）　五味子（四分，研）　大棗（三個，去核）　黑芝麻（三錢，炒）</p>
<p>加生薑皮五分。</p>
<p>服七八劑，虛寒虛熱之象大減。所咳之痰皆自左乳下上升，俟痰咳出方平，痰不升則不咳。所咳之痰，稠薄有小沫。余思胃之大絡出於左乳下，究屬脾胃大虛、肺氣不固也。當用異功散加首烏、熟地、叭噠杏、芝麻、歸身、山藥輩，取其扶土生金、固氣養水。亦宗經旨脾腎交通，金水相生之意云。囑服三四劑後，至來年新正用歸芍六君子丸。每清晨服四錢，滾水送下。晚間以都氣丸五錢，開水送之。暫停煎劑三二日。</p>
<p>復診，道光甲申正月初四日案：</p>
<p>咳嗆氣喘，因痰而至，痰去咳平，宜乎治痰為最。然脾肺久虧者，又不專乎治痰為先。蓋脾虛生痰，氣虛發喘。金不生水，相火易升。初六交春，深慮喘汗交加。為此時計，究宜益氣調中，加之養榮，以冀喘咳漸平，庶乎可也。</p>
<p>人參（五分，沖）　炙黃耆（三錢）　焦冬朮（一錢半）　茯神（三錢）　歸身（一錢）　制首烏（四錢）　柏子仁（四錢）　炙草（八分）　山藥（三錢，炒）　五味子（四分，研）　海浮石（三錢）</p>
<p>加蛤蚧一錢，去頭足用尾尖（酥炙）、黑大棗三枚（去核）。</p>
<p>服後，至立春夜半，稍有喘，汗之勢幸而得免，足徵固氣養榮之力歟。</p>
<p>正月初九日：</p>
<p>原方去蛤蚧、大棗、山藥、海石，以黨參易人參，加大熟地、天冬等。十一味照煎方分量十倍，內黨參五兩，五味子一兩，其餘照煎方十倍。如常法煎膏，候至滴水不散，貯瓶內，置井水盆內一宿退火氣。每晨用膏五六錢，隔湯燉溫服。服此後，咳痰俱無，食飲漸復，睡臥安寧。惟多步勞力則左乳下轆轆有聲，行至中脘即有氣急之勢。沒不遠步多勞，則精神如常。</p>
<p>甲申三月十七日：</p>
<p>又定丸方於下，是方頗有至理。照方制度修合，得血肉有情之品而同治之，不無小補云爾。</p>
<p>生黃耆（二兩，用防風一兩五錢煎濃湯同黃耆拌透，曬乾焙研）　西黨參（三兩，用北沙參二兩煎濃湯拌透黨參，曬乾同焙同研）　焦冬朮（二兩）　干百合（四兩）　山藥（三兩，炒）　巴旦杏（三兩，去皮尖）　大熟地（六兩，用砂仁末一兩同搗）　元武板（四兩，炙）　天冬（一兩半，去心）　五味子（一兩）　白醜筋（四兩，切片砂炒）　豬脊髓（五條，蒸熟搗）　歸身（一兩半，酒洗）　炙甘草（一兩半）　雲茯苓（一兩半）　白芍藥（一兩半，炒）　陳皮（一兩半）</p>
<p>上藥十七味為細末，先將熟地、脊筋同搗入藥，加煉白蜜再搗和勻，丸如桐子大。每服五錢，清晨滾水送下。此丸服畢，諸恙向安矣。</p>
<p>（案54）歙縣吳聲振高年濕毒，癢無寧刻治驗</p>
<p>徽歙吳聲振，年七十五歲，道光癸未九月初十日診。</p>
<p>因長夏生肚疽，收功後兩股腿胯及肢臂灣內俱生濕毒小㿔，癢極難忍，抓無寧刻，惟浴後稍安，隔夜依然，終無治療。喜其食飲精神如常，特求余視。知其濕毒未楚，當以生地、丹皮、萆薢、苦參、甘草、白朮、苡仁、黃柏輩以涼血解毒、卻濕法治之。外用乾蟾蜍皮二兩、干浮萍草四兩、青蔥五兩、蒼耳子四兩、白芷二兩共五味，量加河水煎湯，置大盆內，不可加水。候稍熱，氣稍減，用板放盆邊上，將身坐上，先熏後浴，以棉布蘸湯淋洗下體。候湯溫，坐盆內，遍淋周身，惟頭目不可淋洗。浴後拭乾，避風為最。</p>
<p>兩日後，延治孫女，據述當服余方並浴後甚妙，每夜癢極難忍之勢十去其八。再以前方減半，如法浴之，而癢若失矣，妙乎不妙。即此觀之，有一證必有一方，惟人不識證所以用藥無功也，明乎此則治證如拾芥耳。</p>
<p>（案55）徐云坡子房勞感寒治驗</p>
<p>徐云坡子，年廿歲，癸未十一月初四日。</p>
<p>下焦感寒停食，手足逆冷，腰疼足蜷，尺脈沉緊，其為受寒於房勞之後也無疑。細繹之，曰：誠然。當用穭豆皮、獨活、香附、木香、杜仲、神麯、楂肉、木瓜、蔥須等煎服。服後腰疼足蜷頓平，惟頭眩、不飢、胸悶，餘邪、宿食未清。次日用蔓荊子、蘇梗、穭豆皮、枳殼、製半夏、神麯、麥芽、木香，加蔥白二枚煎服，全愈。</p>
<p>（案56）余於癸未九秋心嘈、咽塞治驗</p>
<p>余於癸未九月間，心嘈咽塞，得食稍緩。早平，晝覺，夜發二三次，夜半偶有之。得糕餅、果物下咽似緩，頃之又至。胸脘緊束，牽連咽管似噎並氣結，氣一下達，則喉中有泛泡之聲，下行即平。中午吃飯一二口，偶而咽塞，氣噎難忍，得氣下行即已。或以湯淘食，則無所苦。此噎之漸也，每發在季秋間。午後喉舌乾燥，卻不喜飲。幸飲食如常，睡臥安寧。先調心脾，庶乎漸安。當以「五味異功」，以茯神易茯苓，加炙黃耆、歸身、遠志、棗仁、代赭石、大棗等十一味，河水煎。服四帖，日間固平，即夜半亦大減。再用歸芍六君子湯四五劑，晝夜俱安，惟天明後稍有一二次。適大便不結，原方加扁豆服之，便結不溏，舊恙未發。半月後，因勞碌夜間又有脘腹氣緊、咽塞之勢。即以原方加扁豆之方，服之頓平。</p>
<p>（案57）南京李燦明腸紅治驗</p>
<p>南京李燦明，年四十九歲，癸未孟冬。</p>
<p>素有腸紅，今冬復發，月餘未止。每大便必有血，不便卻無，亦不拘拘於糞之前後。醫作濕熱治，間有以固澀兼補者，而總不離清火涼血之法，故俱罔效。</p>
<p>先大人云：「凡下血，腹中不痛謂之濕毒。」驗之屢屢。</p>
<p>余診其脈，右關虛軟，左關弦細。此脾不能統，肝不能藏。當從肝脾治，是為探本窮源之法。</p>
<p>西黨參（四錢）　於白朮（一錢半，炒）　白扁豆（三錢，炒）　炙草（八分）　丹參（三錢）　炙鱉甲（三錢）　側柏葉（四錢，炙）　血餘（五分，沖）　百草霜（一錢，荷蒂包紮同煎）　陳棕灰（二錢，存性）　伏龍肝（三錢）　藕節（七枚）</p>
<p>上十二味河水煎，內血餘研細沖服。</p>
<p>服此初帖，侵晨大便腸血稍減。次日再帖，早上大便血止，惟兩乳脅傍少有不舒之象，亦關肝胃之不和也。</p>
<p>又，復診方：</p>
<p>生黃耆（三錢，鹽水炒）　焦於術（一錢半）　白扁豆（三錢，炒）　苡仁（四錢，炒）　廣木香（五分）　丹參（三錢）　歸身（一錢半）　陳皮（一錢半）　炙鱉甲（三錢）　伏龍肝（三錢）　百草霜（八分，荷蒂包紮）　血餘（五分，沖）</p>
<p>上十二味，如前法。</p>
<p>服後兩乳脅下松爽，每大便腸血全無。</p>
<p>又，復診方：肝脾並治，氣榮兩補，服此數劑而收全功：</p>
<p>生黃耆（三錢，鹽水炒）　西黨參（三錢）　淮小藥（三錢，炒）　苡仁（四錢，炒）　伏龍肝（三錢）　制首烏（三錢）　炙鱉甲（三錢）　木香（六分）　側柏葉（三錢，炙）　陳皮（一錢半）　歸身（一錢，炒）</p>
<p>加血餘五分，研極細，沖。</p>
<p>（案58）休邑程宏元腹痛難忍，寒與蟲並治驗</p>
<p>休邑程宏元，年十九歲，十一月初七。</p>
<p>畏寒腹痛，痛在臍之上下。其痛據述如拔腸之痛，忽止忽痛，痛甚口角流涎。唇紅舌膩，脈象弦細。病起數日，外有寒而內有蟲也。先宜散寒止痛為妥，方用桂枝、蘇梗、淡茱萸、乾薑、木香、烏藥、小茴香、楂肉、陳皮、青蔥等。兩劑畏寒止，臍腹痛如前。</p>
<p>復診用後方：</p>
<p>制香附（三錢）　苦楝子（一錢半，研）　淡乾薑（八分，炒）　烏藥（一錢半）　廣木香（五分，切片）　淡茱萸（四分）　半夏曲（一錢半）　檳榔（一錢半）　烏梅肉（一錢半）</p>
<p>加開口川椒二十一粒同煎。</p>
<p>服三劑，痛止八九，再劑全愈。</p>
<p>（案59）呂毅庵餘熱未清，誤投寒涼以致嘔吐治驗</p>
<p>呂毅庵，五月初三日。</p>
<p>寒熱未罷，餘邪未盡，誤投寒涼，以致嘔吐無時。舌苔膩厚，小溲短赤，不飢納少，延綿半月。素體陰虛而邪郁陽明，未便擅補，宜先和胃，佐以清舒，庶無變幻。</p>
<p>生薑汁炒半夏（一錢半）　生薑汁炒生山梔（一錢半）　老蘇梗（一錢半）　防風（一錢半）　赤茯苓（三錢）　苡仁（四錢）　車前子（一錢半）</p>
<p>加雪梨肉八錢同煎。</p>
<p>服一劑，寒熱退，嘔吐頓止，舌苔膩厚減半，溲淡且長，漸可進食。</p>
<p>次日：以二陳湯加鮮石斛、黑山梔、苡仁、生穀芽、砂仁等以和胃，兩帖而愈矣。</p>
<p>（案60）木川文學吳磊齋素好飲酒，以致得食即瀉，迄今半載，肌瘦體羸危症治驗</p>
<p>木川文學吳磊齋，年三十八歲，道光甲申五月二十三日延診。</p>
<p>細繹病情，素好飲酒，邇年尤喜火酒，每日數餐。以致肌體羸瘦，咳嗽喉疼，便泄直溜，得食即瀉，晝夜數餘次。業已半載，諸治罔效，告治於余。診得脈形虛濡，面色痿黃，知其濕熱傷脾而土弱，虛火爍肺而金哀，此便泄、咳嗆等證之所由來也。宜戒其酒而治以藥則可，治以藥而加之酒則不可，請問醉翁之意何在。</p>
<p>西黨參（四錢）　淮山藥（三錢，炒）　芡實（三錢，炒）　炙甘草（七分）　大南棗（五錢，去核）　建蓮肉（三錢，去心，炒）　款冬花（二錢）　禹餘糧（三錢）　赤石脂（三錢）</p>
<p>加北五味子三分，研同煎。</p>
<p>進前方兩劑，日瀉三四次，夜僅兩次。最妙者食後不瀉，即瀉亦非前之滑溜而不自覺者可比。且連日無小溲，盡歸大腸而出，自進予方後小便頓暢，大小分利。夜間好眠之極，其腰疼、腿痠等亦不自覺，即咳嗽、喉疼亦從斯緩矣。</p>
<p>又，復診（五月二十五日）：據述食飲倍增，早上飲粥，中午可進飯半盞，並啖醬炙肉三塊，因瀉減而即恣啖厚味。吾嫌其早貪口味，猶恐變端疊出。緣久病之軀，必得食飲健旺，氣血充和，肌體易復，豈圖厚味而能愈疾也。</p>
<p>仍以原方加煨木香五分，用河水三飯碗將前赤石脂、禹餘糧原方同煎至一碗半服。多煎者，取其性之柔和濃厚而留戀於腸胃，且得石脂、餘糧之黏著，則腸胃更不至滑溜也。制方之意頗妙，服後果如桴鼓之應。</p>
<p>自愈之後，並不加意圖維。數月間酒性復萌，縱啖厚味，以致於病復難挽，誠可惜矣。</p>
<p>（案61）王宗華甥暑熱症治驗</p>
<p>王宗華甥，甲申六月初九。</p>
<p>得暑熱症，忽然畏寒，頃之身熱、頭脹，當用疏解。午後又寒復熱，至晚嘔吐。次日熱退，午前畏寒肢冷一二時，周身仍熱，手足亦溫，飲湯不嘔。舌苔白膩，脈象浮弦。乃邪伏募原，究未達表，故膚燥則遍身不松，汗出身潤則周體松爽矣。治宜解表和中，俾邪外徹為最。用竹茹、瓜蔞皮、小生地、丹皮、青蒿子、地骨皮、蔥汁炒防風、薑汁炒半夏、薄荷、赤苓等。服後身熱稍減，日晡略增，仍少噁心，舌苔白膩，胸脘氣短，不能提起。此邪郁陽明，宜以退熱、解肌、和胃之法，冀其得汗而解。</p>
<p>小生地（三錢）　粉丹皮（一錢半）　地骨皮（一錢半）　赤苓（三錢）　葛根（一錢半）　半夏曲（一錢半）　瓜蔞仁（三錢）　黃芩（一錢半）　鮮石斛（五錢）　陳皮（八分）</p>
<p>加藕一兩半同煎。</p>
<p>論：暑月身熱，四日未解，理宜竟用清涼除熱之法。而其中晡時加甚，少頃又緩，舌苔白膩，噁心尚存，究竟邪猶鬱於陽明胃土，治法當從清涼退熱中佐以葛根、半夏之解肌、和胃，俾其邪由肌解而熱自退。制方之意，妙在二味。燈後進藥更余時，周身戰慄。頃之遍體汗出如雨，漸漸熱退身涼。三更後飲粥而安，快甚！快甚！</p>
<p>（案62）山西介休張旭升臍腹上下痛甚治驗</p>
<p>山西介休張旭升，六月二十四。</p>
<p>臍之上下作痛，痛甚塊結如石伏於脘底，左右俱有，按之稍緩。寒與氣食交阻，病起二旬，脈來沉緊小滑，顯有明徵，擬溫中法。用厚朴、香附、乾薑、草蔻、木香、陳皮、赤苓、甘草、萊菔子輩。煎服一帖，痛稍緩，塊亦漸小，大便溏糞一次。</p>
<p>又，復診（六月二十五日方）：</p>
<p>制香附（三錢）　熟附子（五分）　淡茱萸（三分）　神麯（三錢，炒）　炙甘草（六分）　廣木香（五分）　烏藥（一錢半）　陳皮（一錢）</p>
<p>加雞內金二錢，炙。</p>
<p>服後，痛與塊俱減十之八。次日用炒焦扁豆、木香、陳皮、烏藥、茯苓、元胡索、淡茱萸、甘草、益智仁、山楂肉等煎服，痛止塊消而全安。</p>
<p>（案63）歙縣鮑云樵痰症，丸方調理治驗（計三方）</p>
<p>歙縣鮑云樵先生丸方，道光甲申閏七月初一日案，年三十九歲，原任浙江玉泉場。</p>
<p>證脈合參，素好濃茶，痰吐盈盂，精薄囊冷，攸關脾腎。脾土虛而濕痰上溢，腎陽虧而精氣不充，無怪乎痰多、精清而囊冷也。此右關之所以虛弦，弦主痰飲，尺脈遲耎，左關、尺弦細虛濡，顯有明徵。法宜厚培坤元，大壯坎宮，不涼不熱，不潤不燥。其中水火宜平而不宜偏，取水旺而木滋，相火自靜；火足而土溫，濕痰自除。正合脾腎同治之法，豈僅愈疾已也。從茲氣血融和，精氣貫注，百脈流通。純陽子云：「精養靈根，氣養神。」於此中消息之，他日充閭之慶，可較商瞿之有後矣。</p>
<p>充閭，注：賈充始生，父逵曰：「後當有充閭之慶」，故名充，字公閭。</p>
<p>商瞿，注：商瞿年三十八無子，孔子曰：「無，隴也，瞿過四十當有五丈夫」，今果然。（《家語》）</p>
<p>制首烏（八兩）　元武膠（三兩，炒成珠）　甘枸杞（三兩，懸火焙，仍要紅色）　山藥（三兩，炒）　山萸肉（二兩）　菟絲子（四兩，蒸熟）　於白朮（二兩，土炒，再以黑芝麻一兩同炒同研）　茯苓（二兩，人乳拌曬）　益智仁（二兩）　製半夏（一兩半）　線魚鰾（三兩，牡蠣粉二兩同炒）　杜仲（二兩，鹽水炒）　炙甘草（一兩半）　新會皮（一兩半，陳醬油炒）</p>
<p>上為細末，用西黨參八兩、大有黃耆三兩同煎膏，代蜜為丸，如桐子大。每服五錢，清晨滾水送下，或橘餅湯送亦可。</p>
<p>此方服之甚妥。據云服畢照方又合一料，服後諸恙向安，惟痰仍多，素好之茶未能戒耳。</p>
<p>又，復診丸方（乙酉二月十三日）：</p>
<p>制首烏（八兩）　元武膠（三兩，炒珠）　鹿角膠（二兩，炒珠）　山藥（三兩，炒）　覆盆子（二兩，酒拌炒）　淫羊藿（二兩，酒拌炒）　枸杞子（三兩，焙勿黃）　芡實（三兩，炒）　山萸肉（二兩）　杜仲（二兩，鹽水炒）　砂仁（一兩半）</p>
<p>上十一味為細末，煉白蜜為丸，如小綠豆大，曬令極干。外用：</p>
<p>西黨參（四兩）　於白朮（一兩半，土炒）　茯苓（一兩半）　炙草（一兩）　半夏曲（一兩半）　沉香（一兩，勿經火）　牡蠣粉（三兩，煅）</p>
<p>七味各研極細粉，用新會皮二兩煎湯灑疊為衣，曬乾。每服五錢，清晨滾水送下。</p>
<p>是丸服畢，吐痰十去其八。惟陰囊之冷如前，其餘俱平妥。</p>
<p>又，復診丸方（乙酉九月二十二日）：連進前丸，諸恙悉減，得子甚艱。證脈合參，水火併濟，保腎固精即種子之良法也。治法戩榖，頗有至理存焉。</p>
<p>制首烏（八兩）　龜板膠（三兩，炒珠）　鹿角膠（四兩，炒珠）　天冬（二兩，去心）　菟絲子（三兩，酒蒸曬）　沙蒺藜（四兩，酒拌蒸）　線魚鰾（三兩，牡蠣粉同炒）　茯苓（二兩）　柏子仁（三兩，去油）　覆盆子（四兩，去蒂，酒拌蒸曬）　五味子（一兩五錢，連核肉焙）　懷牛膝（二兩，陳酒蒸）　枸杞子（四兩）</p>
<p>製法附後：揀紅潤者，用陳酒、河水各半杯和勻，浸枸杞子約三時，取出曬乾，分為四分。以一兩用川椒一錢半拌焙乾，揀去川椒。以一兩用小茴香一錢半拌焙乾，揀去茴香。以一兩用黑芝麻兩錢拌焙乾，不揀去芝麻。以一兩同青鹽二錢同焙乾，不揀去青鹽。焙法：以繩掛銅盆懸火三四寸，不住手將銅盆旋轉，焙至燥。要枸子仍是大紅，焙焦則不靈。各研極細，和勻前藥同丸。</p>
<p>上藥十三味，法制為末。用羊內腎一對、外腎一對俱以鹽、酒拌，蒸熟，搗入和勻。量加煉白蜜和丸，如梧桐子大。每清晨用五錢，臨臥用三錢，俱以淡鹽湯送下。</p>
<p>服此一料，冬間畏冷及陰囊之冷俱大減，食飲、便溺如常，頗為合宜。</p>
<p>復診（十二月十五日）：即於原方中略為損益之，再加黨參、黃耆，煉蜜丸如桐子大。每服五錢，清晨滾水送下。</p>
<p>（案64）鮑氏價人怔忡治驗</p>
<p>鮑氏價者。</p>
<p>怔忡有年，心蕩無時。邇來胸膺氣築，不食少緩，食稍增則肚臍收縮吊緊，背曲，兩乳下有似筋抽難狀之勢。頭眩足浮，脈象細小。進後方六帖，心蕩大減，食後臍腹之收縮頓平，背曲、頭眩俱緩。方附下：</p>
<p>丹參（四錢）　茯神（二錢）　遠志（一錢，去心炒）　沉香（五分）　柏子仁（三錢）　歸身（一錢半）　木瓜（一錢半）　元參（三錢）</p>
<p>加白檀香一錢五分同煎。</p>
<p>復診：仍以原方加西黨參二錢，煎服數劑而痊。</p>
<p>（案65）山西介休張仁伯胎瘧間發治驗</p>
<p>山西張仁伯。</p>
<p>胎瘧間發，寒輕熱重，午後始至，已發五六次。舌苔白膩如粉，小溲色赤，大便稀糞，水果濕面不禁，腹中有塊，邪食內蘊，脈象弦硬。正值九秋，速退瘧邪，以免變幻，擬清脾飲出入之。</p>
<p>姜厚朴（一錢半）　柴胡（一錢）　黃芩（一錢半，炒）　甘草（六分）　山楂肉（三錢）　半夏曲（一錢半）　青皮（一錢）　滑石（三錢）　車前子（一錢半，炒）　大麥仁（三錢，炒）　草蔻仁（一錢，炒）</p>
<p>加生薑二片、松蘿茶葉二分。</p>
<p>今系瘧發之期，服一劑即止。次日原方加減，佐以和胃，兩帖而痊。</p>
<p>（案66）山西任承山風邪外襲，頭痛畏寒治驗</p>
<p>任承山，山西介休，年二十二歲，九月十二。</p>
<p>頭疼畏寒發熱，骨節疼。舌苔膩，脈來浮緩。風邪外襲，治宜於散。</p>
<p>羌活（一錢半）　防風（一錢半）　蔓荊子（一錢半）　甘草（六分）　秦艽（一錢半）　神麯（三錢，炒）　半夏曲（一錢半）　陳皮（一錢半）　川芎（一錢）　山楂肉（三錢，炒）</p>
<p>加生薑二片、蔥白兩枚。</p>
<p>服後寒熱頓退。</p>
<p>（案67）山西宋鑑堂胸脘脹痛、嘔吐酸水治驗</p>
<p>山西介休宋鑑堂，四月初九。</p>
<p>胸脘腹脹悶且痛難忍，嘔吐酸水，舌苔白膩，小溲赤疼。脈右沉緊，左小弦。擬溫中定痛止嘔之法，方用厚朴、薑製半夏、木香、豆蔻、菔子、赤苓、橘紅、麥仁、車前子等。煎好去滓，用左金丸五分，煎藥湯送下。服後嘔酸、腹痛頓止，惟胸脘脹悶未平。</p>
<p>次日復診：用熟附子（七分）　薑製厚朴（一錢）　白蔻仁（八分）　茯苓（二錢）　陳皮（一錢）　大腹絨（一錢半）　砂仁殼（一錢）</p>
<p>上七味加雞內金一錢半，炙同煎。</p>
<p>據述服後未一時，即覺胸脘脹悶頓松。次早再劑，豁然而愈。至半月後以丸方調理，用「香砂六君子」去半夏，四物湯去川芎加山藥、山萸肉、女貞子等十三味為細末，煉白蜜和丸；如桐子大。每服五錢，清晨滾水送下。</p>
<p>（案68）蕭鬥光陰虛吐血幾危，亟救治驗</p>
<p>蕭鬥光，年逾二旬，道光丙戌五月九日診。</p>
<p>素體陰虧，驟然血吐兩三盞，申後又吐如前之多，今早復吐兩盞。兩日間約吐七八盞，特求救於余。診得脈形虛芤，左弦數無力。深慮汗脫，亟亟扶正，猶恐鞭長莫及。</p>
<p>後方服兩劑，午後約痰紅數口，再五六劑而血停、食健矣。</p>
<p>大生地（七錢）　元武板（八錢，炙）　西黨參（四錢）　丹皮（一錢半）　側柏葉（四錢，炙）　炙鱉甲（四錢）　淮山藥（三錢，炒）　麥冬（一錢半）　陳阿膠（三錢，蛤粉炒）　叭噠杏（三錢，去皮尖）　北五味子（三分，研）　茯神（二錢）</p>
<p>加藕節七個，血餘八分（研沖）。</p>

<h1>卷之五</h1>
<p>（案1）山西梁濟生氣食相凝，臍腹脹痛兼嘔治驗</p>
<p>山西梁濟生，丙戌五月二十日。</p>
<p>氣食相凝，臍腹脹痛，得湯即嘔，小溲短赤，脈象沉滯，宜以溫舒。</p>
<p>姜半夏（一錢半）　淡乾薑（七分，炒）　神麯（三錢，炒）　生香附（二錢）　廣木香（六分）　廣藿香（一錢半）　楂肉（三錢，炒）　車前子（一錢半，炒研）　枳殼（一錢半）　赤茯苓（三錢）</p>
<p>加生薑三片。</p>
<p>服藥後痛脹頓止，嘔吐減，小溲長，再劑霍然矣。</p>
<p>（案2）介休任富泰冒風霖雨，濕侵腠理，臂痛如割，兼寒熱間瘧，汗出過多，神虛見鬼危瘧奇驗</p>
<p>介休任富泰，丙戌六月初八。</p>
<p>冒風淋雨，濕侵膚腠，始則臂腕痛如刀割，繼而寒熱交作，當服卻濕疏表之劑。兩日間轉為太陰濕瘧，熱甚於寒，間日一發。據述昨午臨期，寒少熱多，口渴喜飲，舌膩溲赤。因無汗而加棉被以遏之，頃之汗出如雨。予深囑其不可遏汗，況暑天乎！何西人之性躁若斯，不思水濕暴雨侵於皮膚而取之以汗者，宜徐而少，得微汗則濕邪漸解，此正仲師治濕之妙法，非比風寒之邪可一汗而解也。</p>
<p>濕分表裡，治里濕以利小便為第一義，治表濕以取微汗為第一義。</p>
<p>瘧雖太陰，而脈象弦細，右關浮緩而細。細者濕也，浮而緩者風也。豈非風濕之感於肌膚，而侵於太陰濕土者乎。然脈左之細弦，是又少陽而兼乎太陰者有之。仲景云「瘧脈自弦」，由少陽而兼他經者亦有之。謂他經而全不涉少陽者，則不成其為瘧矣。旨哉斯言！於是用小柴胡湯加草果、藿香、車前、滑石、赤苓、青皮輩。早上煎服，午後瘧至，寒熱俱輕，轉為單日。發時惟腕臂仍痛，較前減半，而痛時仍不能耐。即於原方加減，瘧日減輕，來亦漸早。三四日來，每瘧至腕臂必痛。</p>
<p>復診（六月）：瘧邪漸減，寒熱俱輕。第脈息軟大無力，左關弦細。連發有日，汗出過多，正氣不足，陰氣又虧。發時臂痛傷神，汗乃心液，神更傷矣。不飢不食，胃土又傷，頗屬棘手。議養陰、祛邪以冀瘧停。</p>
<p>醋炙鱉甲（四錢）　制首烏（三錢）　青蒿子（一錢半）　當歸（二錢）　酒炒常山（一錢）　煨草果（一錢）　栝蔞根（一錢半）　黃芩（一錢半，炒）　醋炙青皮（一錢）　生甘草（六分）　赤茯苓（一錢半）</p>
<p>加生薑二片，黑大棗一枚（去核）。</p>
<p>服一劑，瘧止，臂腕之痛亦大減。所恨者，天明病者心煩，啖西瓜碗許，頃之腹中難過，呻吟，午前瘧復來。當用西瓜汁一盞半、生薑汁半酒杯和勻，用二陳湯加清舒和胃之法，以前汁同煎至一半服，服後瘧又止。</p>
<p>縱啖西瓜而瘧復，予即以西瓜汁煎藥治之而瘧立愈。此中微妙，與楊介治宋徽宗用冰水煎藥之意同也。昔徽宗食冰太過，病脾疾，國醫不效。召楊介，進理中丸。上曰：「服之屢矣。」介曰：「疾因食冰，臣請以冰煎此藥，治受病之源也。」果愈。</p>
<p>復診：昨瘧復雖停，而心中煩躁擾亂，食少妄語，目瞑見鬼無算，脈象虛豁似空。知其陰氣虧而陽不能入於陰也，究非陽虛見鬼而致汗脫者可比也。病者於床中向余跪哭求救，當以和陽益陰斂神法以救之。</p>
<p>制西洋參（二錢）　茯神（三錢）　炒棗仁（一錢半）　麥冬（一錢半）　五味子（四分，研）　甘草（七分）　左牡蠣（五錢，煅塊）　遠志（八分，去心）</p>
<p>加大南棗兩枚（去核）生薑兩片。</p>
<p>服前方，頃之安睡半日，醒後鬼不見矣。隨飲粥盞許，倦而不煩，復又飲粥，頗安。是證見鬼，因前汗出過多，心榮有虧，加之瘧止而余蘊之邪尚未淨盡，故心煩攏亂，神不守舍，而致見鬼也。前方服之，如響斯應。設或真陰內虧，虛陽外越而致見鬼者，又當以回陽法急固之，豈此方所能治也，當深辨之。</p>
<p>前方加減二三劑，食增神安，便溺未暢，睡臥漸平。後以異功散加生地、麥冬、歸、芍輩調理數劑，津液漸復，脾胃漸健。再以「歸芍六君子」，未匝月而全愈。</p>
<p>（案3）廬州張耀宗堂弟不服水土，縱啖葷腥，以致嘔吐、泄瀉、轉筋極險治驗</p>
<p>廬州張耀宗堂弟，年三十五歲，道光乙酉八月十二。</p>
<p>初次來蘇，水土不服，縱啖油膩葷腥，泄瀉日數餘次，迄今四日，忽然轉筋於兩腿足跗。此緣瀉久傷脾，脾虛肝乘而致筋轉也。脈象虛弦，右脈沉細，舌苔白膩。中宮又為寒阻，以故進湯即嘔，幸不腹痛。病勢匪淺，宜以和胃、止瀉、舒筋為最。</p>
<p>煨葛根（一錢半）　煨木香（一錢）　白蔻仁（八分）　藿香（一錢半）　制香附（三錢）　半夏曲（一錢半）　枳殼（一錢）　木瓜（一錢半）　防風（一錢半）　白芍藥（一錢半）</p>
<p>加生薑一錢半、蔥白二枚。</p>
<p>燈後進藥，少頃嘔吐宿食並蛔蟲兩條。至於泄瀉，一夜平安，次日早晨僅瀉二次。</p>
<p>申刻復診：並未一瀉，轉筋亦停。方用姜厚朴、姜半夏、木瓜、煨木香、神麯、楂肉、赤苓、陳皮、枳殼、烏梅肉等，加炒開口川椒十粒。煎服兩帖而愈。</p>
<p>（案4）吳菊圃內侄蔣世兄伏暑誤治，以致身熱不徹邪陷，耳聾、臍下痛、溺時疼極險奇效</p>
<p>吳菊圃內侄蔣世兄，十三歲，乙酉八月十七日。</p>
<p>身熱一旬未解，始投清疏不應，復以生地、羚羊、翹、梔、青、陳、牛蒡、地骨皮輩，服後仍熱，再進，便溏、胸悶。藥投數劑，以致耳聾、臍下疼、溺時竅痛、溲赤，病日加深，特延余診。其脈左弦細，右小，舌白如粉。胸前氣悶，溲短赤色，邪陷耳聾，此伏暑症也。當用香薷飲加赤苓、木瓜、蔻仁、蔞皮等煎服，身熱漸減，氣悶稍寬，白苔漸化，小溲仍赤。</p>
<p>又，復診：伏邪晚發，頭額潮潤則熱勢必清。設不潮潤則身中乾熱不爽，足徵伏邪內陷可知。證脈合參，沖齡陰虧邪陷，議益陰徹熱法，冀其轉機。</p>
<p>青蒿子（一錢半）　炙鱉甲（三錢）　半夏曲（一錢半）　葛根（一錢半）　前胡（一錢半）　赤茯苓（三錢）　車前子（一錢半，炒）　甘草（八分）　枳殼（一錢半）</p>
<p>加白蘿蔔汁半酒杯沖。</p>
<p>服前方，潮潤適意，胸前氣悶亦爽，自早至申飲粥三盞，小溲赤減，耳聾漸輕，大有生機。</p>
<p>復診：原方去前胡、枳殼，加白通草、陳皮。再劑熱退，諸恙若失。後以養胃生津，調理收功。</p>
<p>（案5）山西梁茂千寒凝氣阻，泄瀉、腹痛治驗</p>
<p>梁茂千，年三十四歲。</p>
<p>西人喜啖濕面，加之寒凝氣滯，以致腹痛不止。自服牽牛等，甚至泄瀉無度。痛劇防厥，慎勿藐視。</p>
<p>生香附（三錢）　廣木香（六分）　乾薑（八分）　半夏曲（一錢半）　白蔻仁（六分）　赤茯苓（三錢）　陳皮（一錢半）　山楂炭（三錢）　六神麯（三錢，炒）</p>
<p>加生薑二片。</p>
<p>上藥煎服，一劑痛止。</p>
<p>次日復診：舌苔尚膩，食滯未清。原方去香附、蔻仁，加藿梗、萊菔子、砂仁等，兩帖而愈。</p>
<p>（案6）山西董湘文兩脅脹疼，波及肩背、腰胯，外受風寒，內挾食積治驗（心中寒者，其人病心如啖蒜狀）</p>
<p>山西董湘文。</p>
<p>兩脅作脹兼疼，舌苔白膩如粉，肩背腰胯痠疼不已，體倦欲睡，溲便不爽。皆外受寒濕，內挾食積，溫舒為宜。</p>
<p>秦艽（一錢半）　茅山術（一錢半，炒）　生香附（三錢）　木香（八分）　白豆蔻（七分）　六神麯（三錢，炒）　大腹絨（一錢半）　枳殼（一錢半）　大麥芽（三錢，炒）　淡乾薑（七分）　車前子（一錢半，炒）</p>
<p>加生薑三片。</p>
<p>服一劑，兩脅脹大減，腰胯、肩背痠疼已平。惟胸中作痛愈甚，舌苔仍白如粉，自覺脘中如啖蒜之味，此濕去而寒未撤也。《金匱》云：「心中寒者，其人苦病心如啖蒜狀」，即是謂耳。余用蘇梗、桂枝、乾薑、草蔻、砂仁、香附、枳殼、淡茱萸、木香、陳皮、生薑等，煎服一劑而痛頓止。余以溫舒而治脘中之寒如啖蒜之味者，與仲聖暗相符歟。</p>
<p>（案7）餘次子茂常仲夏出正痧極重治驗</p>
<p>餘次子茂常，年十九歲。</p>
<p>道光丙戌五月出痧，於初四五日身倦微熱，至六七日覺眩，不飢，目眶疼。至八日用疏解藥，兩顴額少有紅點隱隱，咳嗽食減。</p>
<p>仁端錄云：熱至六七日而痧始出矣，又必出現三日，身和色淡漸沒為佳。</p>
<p>至初九日再劑，身熱漸增。於初十早晨始現正痧，頭面兩顴色紅點現，及鼻梁、手臂滿布，日三四潮，胸背稍稀，兩足甚少。舌苔淡黃，溲赤。當用前胡、杏仁、桑皮、地骨皮、蟬衣、桔梗、連翹、薄荷、穀芽、滑石、甘草、西河柳等煎服，至夜眼淚始出並清涕。</p>
<p>至十一日，痧將齊，熱未除，早晨痧點如昨，覺喉干兼咳，小腹微疼，大便三日未解，舌苔膩黃，小溲仍赤。方用前胡、杏仁、蘇子、桔梗、牛蒡、枯芩、桑皮、地骨皮、連翹、赤苓、甘草、西河柳等煎服。至點燈後，頭面甚熱，咳嗽喉疼，痰不易出。是晚又以葛根、前胡、蘇子、杏仁、牛蒡、馬勃、桔梗、甘草、薄荷、貝母、黃芩、枳實煎，去渣置碗內，入生大黃六分泡藥碗內，蓋須臾服，未幾即瀉稀糞二三次。</p>
<p>至十二日寅、卯時，身熱如昨，手臂足之痧點較頭面愈增滿布。自早至午又瀉二三次，痧仍日潮兩次。巳後疼止瀉平，痧正齊透。</p>
<p>十三日：用生地、羚羊角、牛蒡、連翹、薄荷、葛根、川貝、甘、桔、木通等煎服後，熱緩痧點紅減。</p>
<p>至十四日早上，熱始大減，痧點漸退。用瀉白散加銀花、知母、石膏、元參、蘆根等煎服。</p>
<p>至十五日，熱平痧退，鼻中清涕常有。再以清養肺胃之劑，調治全愈。</p>
<p>（案8）徐繩武咳嗽匝月，痰出不易治驗</p>
<p>徐繩武，年逾二旬。</p>
<p>咳嗆匝月，痰不易出，午後發熱，口乾，小溲赤。法宜潤燥寧嗽，再咳防血。</p>
<p>丙戌七月十六日方：</p>
<p>老枇杷葉（三錢，去毛，炙）　桑白皮（一錢半，蜜炙）　黑芝麻（二錢，炒）　前胡（一錢半）　白杏仁（三錢）　赤茯苓（二錢）　車前子（一錢半，炒，研）　蛤殼（三錢）</p>
<p>加藕二兩，切片同煎。</p>
<p>服兩帖，咳減，痰肯出，午後熱緩。原方加減，再兩劑而全安。</p>
<p>（案9）歙縣孝廉洪季威先生仲秋得伏暑極險治驗</p>
<p>歙縣孝廉洪季威先生，年逾四旬，於丙戌仲秋得伏暑症。</p>
<p>據述病情：前月遠出，天氣炎蒸，舟中過啖西瓜，寒涼阻胃。素體豐肥，濕痰中虛，途中冒暑貪涼。八月上旬回蘇後，漸有畏寒，舌苔膩白，自服薑、附各一錢半，又蘇葉三錢，佐桂枝、厚朴等。溫熱之藥過重，巳後舌苔白退而復白。至十六日始問治於余，診得脈象軟小而濡，左脈沉細而弦，知其暑伏濕阻。連日口渴，喜飲溫湯，汗出如雨，胸前悶，身微熱，小便短赤，舌苔糙白，得湯即嘔，時吐稠痰，夜有昏語，眼閉即夢。證脈合參，暑濕感於盛夏，發於深秋，治法未當，疾反增重。亟宜祛痰以止嘔，利濕以清暑，為緊要關頭。</p>
<p>薑製厚朴（一錢）　旋覆花（二錢，絹包）　炒半夏（一錢）　赤苓（三錢）　薑汁炒黃連（五分）　鹽水炒橘紅（七分）　塊滑石（三錢）　車前子（一錢半，炒）</p>
<p>加鮮西瓜子四十粒，不落水。</p>
<p>共藥九味，河水煎好去渣，入生薑汁八分沖服。</p>
<p>服後嘔止、痰減、熱退、舌苔漸薄。口仍喜飲，小便仍赤，三四日不能進粥。又兼肝鬱，夜不能寐。擬和胃舒肝法，用二陳湯，加鮮石斛、生穀芽、旋覆花（絹包紮）、沉香、白蔻仁、鮮荷葉等煎服。臨服，入川鬱金四分（磨，沖），服之當晚，即能安臥。</p>
<p>次日再劑，小便色淡，口不渴矣。又解結糞如彈丸者數枚，惟食飲仍未貪耳。</p>
<p>復診：細審之，諸恙俱減，惟食未貪。自覺胃中冷氣上衝，左脘有一塊，氣阻不爽。此胃土不溫而肝木不舒也，議溫胃、舒肝之法。方用：</p>
<p>建蓮肉（三錢，去心）　茯苓（一錢半）　大南棗（兩枚，去核）　川淡附子（三分）　淡乾薑（四分，焙）　香附（一錢半）　小青皮（八分）　生穀芽（四錢）</p>
<p>煎服兩帖，夜能多寐，上衝之冷氣並左脘之塊俱不覺矣。余因其不貪食，囑其以鮮芡實搗爛絞汁，燉滾調如漿粥，少加白糖沖服。清香開胃之良法余屢驗之，或再以炒米粉間服。如法行之，可日進二三盞，大小便通利，神識漸安，惟覺其食少而人軟倦乏力耳。</p>
<p>復診：</p>
<p>生西洋參（一錢半）　建蓮肉（四錢，去心）　生益智仁（七分）　茯苓（一錢半）　生苡仁（五錢）　金石斛（五錢）　小青皮（八分）　甘草（六分）　大南棗（兩枚，去核）</p>
<p>加陽春砂仁二分，沖。</p>
<p>服前方三劑，漸能進食，且知飢，安臥。四鼓可進建蓮、桂圓一盞，清晨飲粥盞許，午前進飯鍾許。中宮得食，漸有運動之機。</p>
<p>復診：用四君子湯去白朮，加山藥、歸、芍、南棗、木瓜、青皮、烏梅等服之。</p>
<p>日進粥三盞，午前吃飯一盞，知飢有味。四鼓時進食如前，後以「五味異功」加味，合歸脾湯法，調理一月而痊。</p>
<p>（案10）王慶書濕溫症，寒熱、頭疼欲嘔、兩脛冷治驗</p>
<p>王慶書，年逾二旬，道光乙酉五月二十三，濕溫症。</p>
<p>先寒凜，後發熱，熱無巳時，似汗非汗，口乾喜飲，卻不渴，舌苔膩白，小溲短赤，頭痛欲嘔。未病前曾食冷飯，胸悶不飢，晨輕午後煩，兩足小腿覺冷，脈象濡細。此濕溫也，服清暑等劑不應，特延余診治，當用：</p>
<p>蔥汁炒豆豉（三錢）　半夏曲（一錢五分）　蔓荊子、枳殼、藿香、赤苓（各一錢五分）　楂肉、神麯（各三錢）　白蔻仁（六分）</p>
<p>加生薑皮六分、蔥白二個，煎服。</p>
<p>服後，兩脛不逆冷，欲嘔止，舌苔轉淡黃。仍先寒凜而後熱，熱無停期，頭重痛，目紅腫。</p>
<p>復診（五月二十四日方）：</p>
<p>防風皮（一錢半）　羌活（一錢半）　葛根（一錢半）　半夏曲（一錢半）　焦穀芽（三錢）　神麯（三錢，炒）　連翹（一錢半，去心）　赤茯苓（二錢）　薄荷（一錢半）　白蔻仁（五分，研）</p>
<p>加生薑皮五分、蔥白兩枚。</p>
<p>服此，畏寒止，熱稍減，大小便利，稍可進粥。頭痛胸悶，背脊遍體不爽，俱未一減。</p>
<p>復診（五月二十五日方）：</p>
<p>防風皮（一錢）　淡豆豉（三錢）　佩蘭葉（一錢半，挪熟）　羌活（一錢半）　白通草（八分）　霍山石斛（三錢）　塊滑石（三錢）　薄荷（一錢）　秦艽（一錢半）　瓜蔞皮（一錢半）　連翹殼（一錢半）　藿香（一錢半）</p>
<p>上藥十二味，河水煎服。服後小便甚長，諸恙若失。當用和胃法，二陳湯加石斛、砂仁殼、鮮荷葉蒂，兩帖而痊。</p>
<p>（案11）餘次子茂常孟秋頭痛、寒熱、咳嗽成瘧治驗</p>
<p>餘次子茂常懸壺於胥門程氏，於丙戌七月二十二日，忽頭痛、寒熱、咳嗽，自服疏解之劑。次日有延診者，仍然轎出，申後回寓，病發如前。至二十四日午後，又頭疼畏寒，寒後復熱，隨即肩輿至家。余適往楓鎮，歸已三鼓，知其發瘧，因未進藥。</p>
<p>二十五日侵晨診脈，右浮左弦，知其風暑搏而成瘧，當用蔓荊子、防風、半夏曲、柴胡、黃芩、草蔻仁、神麯、青皮，加六一散煎服。服後至申正，仍先頭痛畏寒，約半時即熱，熱至更余，汗出而熱漸退。</p>
<p>二十六日用小柴胡湯去參，加煨草果、青皮、赤苓、焦穀芽、車前子等，薑、棗同煎。服後仍如前發，至更余大汗淋漓而退。</p>
<p>次日仍用原方，再劑瘧即止，小溲長而清，自此諸恙全瘥矣。</p>
<p>（案12）南京孫云衢胸脘痛脹痼疾五載奇效（並詳論治法）</p>
<p>南京孫云衢，年二十五歲，丙戌季冬。</p>
<p>胸脘痛脹，痼疾五載，春減夏愈，秋髮冬甚。今正舉發，胸脘刺痛，痛劇則脹，漸橫至臍腹，早緩午甚，夜間更增，天曉漸減，得食亦稍減，脘中時響，脈右沉細而緊，此皆沉寒痼冷，脾陽之不運所致也。是以交春而減者，寒得溫氣而痛緩矣；逢夏而愈者，寒得熱氣而痛解矣；至秋而發者，寒得涼氣而痛作矣；遇冬而甚者，寒得冷氣而痛益增矣。議附子理中湯加味治之，庶可立起積歲沉疴，永免終身大累，非曰仙丹，理可信耳。</p>
<p>西黨參（二錢）　生冬朮（一錢半）　熟附子（一錢）　乾薑（八分，炒）　炙甘草（七分）　上沉香（四分）　五靈脂（一錢，炒）</p>
<p>加荔枝核三錢，炒黃，研。</p>
<p>上藥八味，河水煎服。</p>
<p>服兩帖，痛脹減半，且痛脹時亦俱覺寬鬆，非前之拘束難忍可比。再，脘中有臭腐之味出，小溲色赤，想皆得溫中之力歟。</p>
<p>再以原方去沉香、荔枝核，加茯苓、木香、淡茱萸三味，內附子用一錢五分。</p>
<p>煎服兩劑，痛脹十去其八，腐穢之味亦減。</p>
<p>仍用附子理中湯加首烏、女貞、茯苓、木香等。煎服兩帖，晝夜痛脹俱止，腐穢之氣全無。後以理中湯加制首烏、歸身、木香、茯苓、草蔻仁輩，調理收功。</p>
<p>（案13）山西曹門人風痰閉絡，胸悶、背臂痠楚治驗</p>
<p>山西曹門人。</p>
<p>胸悶刺痛，腹疼，背臂痠楚。皆前之風痰閉絡之餘波也，擬疏氣和血調中之劑為妥。</p>
<p>制香附（一錢半）　當歸（一錢半）　片薑黃（一錢半）　赤苓（一錢半）　廣木香（六分）　陳皮（一錢）　半夏曲（一錢）　甘草（六分）　薏苡仁（四錢，炒）</p>
<p>加雞內金一錢五分，炙。</p>
<p>三劑而安。</p>
<p>（案14）徽州曹雅堂風溫症誤治，身熱不解治驗</p>
<p>徽州曹雅堂，三月初三診。</p>
<p>病由寒熱而起，他醫未經疏解早投寒涼，以致身熱不退，病勢增重，迄今半月，始求治於余。此風溫症也，寒熱頭脹，胸悶口渴，不喜冷飲。舌苔中心絳，邊白無津。耳聾，脈小，溲赤。防邪內陷，亟亟祛邪，冀其熱退為穩。</p>
<p>瓜蔞皮（三錢）　小生地（四錢）　竹捲心（三錢）　黃芩（一錢半）　鮮石斛（四錢）　黑山梔（一錢半）　車前子（一錢半，炒）　麥冬（一錢半）　石菖蒲（六分，焙）　生甘草（六分）</p>
<p>加水梨肉二兩同煎。</p>
<p>服一帖，熱漸緩其半，日進粥二盞。舌仍干，耳仍聾。</p>
<p>又用小生地、丹皮、麥冬、甘草、花粉、赤苓、滑石、元參、薄荷、川石斛，加雪梨肉二兩。</p>
<p>煎服後，熱始退清，舌之絳胎漸轉淡黃且潤澤，安臥。</p>
<p>復診：</p>
<p>生西洋參（一錢半）　小生地（四錢）　元參（三錢）　麥冬（一錢半）　知母（一錢半）　塊滑石（三錢）　甘草（六分）　陳皮（一錢半）　澤瀉（一錢半）</p>
<p>加燈心三尺。</p>
<p>服此，舌之黃胎退盡，耳聾亦減，小溲亦長，食漸增。再以養胃生津之劑二三帖後，繼以六味地黃加味服之，耳聾全安。又用四君子湯加熟地、枸杞、元武板、柏子仁、砂仁、山萸肉、南棗輩煎服，調理半月而康。</p>
<p>（案15）黃云泉大兄咳嗽喉癢晝輕夜重治驗</p>
<p>黃云泉大兄，丁亥三月初五。</p>
<p>咳嗽喉癢，夜甚於晝，天明漸已，痰出稠黏。脈右軟，左弦細。宜清補肺胃之陰，俾其火降而自平。</p>
<p>北沙參（三錢）　款冬花（二錢）　百合（三錢）　苡仁（五錢，炒）　巴旦杏（三錢）　生蛤殼（四錢）　芡實（三錢，炒）　炙草（六分）　天冬（一錢半，去心）</p>
<p>加老枇杷葉三大片，拭去毛，蜜炙。</p>
<p>上藥十味，河水煎服，五劑全安。</p>
<p>（案16）文學汪書蕉二兄上下齒齦偏左作痛治驗</p>
<p>文學汪書蕉二兄，道光丙戌四月初九。</p>
<p>上下齒齦作痛偏左，左脈細小兼數。心肝虛火上炎，法宜養陰以降火。</p>
<p>方用小生地、元參、薄荷、茯神、甘草、青皮、當歸頭；加雪梨肉二兩同煎。</p>
<p>服三帖，大減，尚有悠悠而痛。再以六味地黃湯去澤瀉，加女貞子、炙甘草等，三帖而痊。</p>
<p>（案17）海鹽鄭淡園次子內疝誤治，以致腹膨有塊，小腹疼由陰囊上衝，夜來發熱、足腫、肌瘦骨立，迄今九月，幾危救蘇奇效極驗</p>
<p>海鹽鄭淡園次子，丁亥五月初五，年十一歲，內疝誤治幾危。</p>
<p>於去秋九月發三瘧，三發而止。已後漸自腹膨有塊，小腹疼痛，由陰囊而上衝小腹。土醫誤作蟲症治，反增。食少體瘦，肌皮骨立，夜間發熱、足腫，迄今九月矣。於端陽日，特求余治。診其脈，右關浮軟，左弦細。症屬內疝，任脈為病，病根深沉，不此之求，藥餌妄投，恐有虛損不測之虞。先以和肝法，冀其病緩，再為良圖。</p>
<p>荔枝殼（一個，剪開，去其肉核，內填搓軟荷葉一團，線扎，同煎）　元胡索（一錢五分）　烏藥（一錢半）　小青皮（七分，鹽水拌炒）　柴胡（三分）　川楝子（二錢，打碎）　車前子（一錢半，炒）</p>
<p>用百勞水兩鍾煎至一鍾服（揚百遍，即仲景甘瀾水也。）</p>
<p>進藥後，痛從小腹而牽引兩旁至臍而止，塊堅腹脹。惟陰囊中未痛，是其妙處。夜來發熱、足腫如前。</p>
<p>復診（五月初六日方）：</p>
<p>制首烏（三錢）　歸身（一錢）　炙鱉甲（三錢）　青皮（七分）　川楝子（一錢半）　肉桂（三分，去粗皮）　五靈脂（八分，炒）　炙草（六分）　元胡索（一錢半，醋炒）　小茴香（一錢）</p>
<p>仍用百勞水煎法。</p>
<p>服後，據云痛未減。次日再劑，痛緩且有停時，腹未脹，塊尚在，足仍腫，夜竟未熱，大為合宜。仍宜原方加減，方用首烏、女貞、歸、芍、五靈、肉桂、烏藥、木香、小茴香，加荔殼（如前填扎）同煎。服三劑，小腹之痛十去其八，且不由陰囊而上衝小腹。更奇者，其堅塊作脹竟不知消歸於何有矣。再以四君子湯加首烏、歸身、女貞、白芍、益智仁、茴香等，煎服五劑而收全功。</p>
<p>（案18）金六吉濕溫症誤治幾危治驗</p>
<p>金六吉，年逾二旬，丁亥五月初八，濕溫症誤治幾危。</p>
<p>是病由受涼停食而起，以故身熱胸悶，按之而痛。未經解肌透表，早投「陷胸」，繼又妄用「承氣」。服後大便先軟後溏，不但熱不除而反增重。業已六日，口渴喜飲，舌苔糙刺無津，陰液涸矣。且愈熱愈渴，日飲茶數十甌而究未能解其一渴。脈息左弦勁，右滑數。此溫邪留戀於氣分也，緣誤治而至此極。議「仲聖」竹葉石膏湯法出入之。</p>
<p>生石膏（五錢）　竹捲心（三錢）　麥冬（一錢半，去心）　黃芩（一錢半，炒）　生甘草（六分）</p>
<p>加陳粳米百粒，用百勞水煎。</p>
<p>服後頃之睡著，約一時而醒，醒後嘆氣一聲。問之答曰：「周身松爽」。少緩遍體汗出，熱從斯退。自此渴止溲長，病若失矣。次日清養胃陰，用生地、石斛、黃連、麥冬、山梔、甘草輩煎服，以清虛熱耳。</p>
<p>（案19）陸琴軒乃弟唫軒痛痹症迄今三載治驗</p>
<p>陸琴軒乃弟唫軒，年十九，丁亥四月二十五。</p>
<p>胸膺痛痹症，由勞力而得，迄今三載，舉發無時。右脈弱，左脈細澀，血凝氣滯也。當以養榮祛瘀，佐以疏之和之，庶乎漸安。</p>
<p>丹參（四錢）　歸身（一錢半）　五靈脂（一錢，半生半炒）　乳香（一錢，去油）　玄胡索（二錢，醋炒）　牡蠣（六錢）</p>
<p>加舊鐵器兩許同煎。</p>
<p>服前方三劑，痛減三之一，再以原方去歸身、乳香、牡蠣，加香附、良薑、山梔、甘草等。煎服後，胸痛減半，再三帖而痛止矣。</p>
<p>（案20）山西武之文胸腹奇痛，濕與寒並治驗</p>
<p>山西武之文。</p>
<p>胸腹俱痛，舌苔膩白、根黃，小便短赤。進厚朴溫中法，頃之即吐，痛仍如前，左脈細小難尋，右關中按小數。再以溫涼並進以和之，方用香附、木香、陳皮、枳殼、檳榔、烏藥、良薑、生山梔、甘草、楂肉等。服之脘腹痛始減，而舌苔仍膩白如粉，口不覺干，知其濕與寒並。服後方一帖，上下痛止。</p>
<p>方用茅朮、良薑、青皮（各一錢）　香附、滑石、萊菔子（各三錢）　烏藥、生山梔（各一錢五分）　甘草、白蔻仁（各四分）</p>
<p>一劑而痛頓平。</p>
<p>（案21）萬松岩大兄脾濕症六載沉疴治驗（並附丸方、八珍粉方）萬松岩大兄，年五十八歲，丁亥六月初七日，脾濕症。</p>
<p>素體肥胖，好酒貪葷，邇來肌瘦其半，業已六載。腹有時膨，足有時腫，肢節亦有時作痛。屢進燥濕之劑，終未克奏績，因求治於余。診得脈形軟細，先宜調中卻濕，佐以疏運，再為之計。</p>
<p>鮮蓮肉（一兩）　薏苡仁（四錢）　南棗（五錢，去核）　金石斛（四錢）　生穀芽（四錢）　雲茯苓（一錢半）　砂仁（五分）</p>
<p>上藥七味，河水煎服。少頃用更衣丸一錢半，陳酒送下。大便七八日未解，服後始大便結糞兩次，後帶軟。</p>
<p>復診：進前方，脘腹漸鬆，便結已解，而食仍未貪，惟日飲粥二三盞。證脈合參，法當養胃生津，以圖胃氣旺而食飲漸貪。</p>
<p>人參（四分，另煎，沖）　茯苓（一錢半）　麥冬（一錢半，去心）　大南棗（兩枚，去核）　炙甘草（五分）　陳皮（六分）　荷梗（五寸）</p>
<p>服後，多進粥盞許，頗妙，仍以原方加新蓮肉一兩、木香四分。再兩劑，食飲漸增，小溲漸淡。又用「五味異功」加建蓮、益智仁、南棗、苡仁輩，服數劑胃土稍和，飲粥之後稍可進飯半盞，而體倦欲睡，晡後小腿足跗浮腫猶未減也，再議補中益氣湯加南棗。進四五劑後，精神稍健，清晨可先進鮮芡實搗漿燉熟如米粉，少和白糖，可吃一盞，少頃再飲粥一二盞，足徵胃口有醒豁之機，是以足跗浮腫亦漸有退象。仍以原方再兩帖，臨臥前即以二煎湯送二神丸一錢。服後安妥如前，上半日健，下半日漸倦。</p>
<p>復診：舌苔滯白，口淡溲赤，不喜飲，脈象耎小，究屬脾土不運，命火不足以生之。論口淡似胃熱，而按脈審症當理脾胃，兼補腎中之陽為上策。</p>
<p>方用桂附八味丸，每晨空心服三錢，滾水送下。午後用健脾丸三錢，炒米湯送下。</p>
<p>服丸五日，精神稍健，食飲稍貪，食後少腹每多作悶亦減，口淡溲赤亦漸減，惟舌苔之白未減也。</p>
<p>復診仍以桂附八味丸四錢，空心如前服。午後之健脾丸亦如前服。</p>
<p>再進五日，諸恙減可，食飲漸增，脘腹俱無悶象。四五日來，兩足小腿發出雲頭細點滿布，癢極，抓之有滋水出。自余觀之，此向年脾濕內蘊之根，得余補火生土、溫腎健脾之法，知其脾腎交通，濕氣下降，而從兩足小腿出之耶，亦極妙之事也。</p>
<p>再擬香砂六君丸四錢，午後米湯送下。清晨仍以桂附八味丸三錢，滾水送下。</p>
<p>再服五日，外用川椒、白芷、苦參等煎湯淋洗腿足，四五次而癢止腫消矣。清晨仍用桂附八味丸三錢，午後以六君子丸三錢和三妙丸一錢五分同服，以淡薑湯送下。</p>
<p>再服五劑，繼以丸劑調補，仍不外乎脾腎之意耳。</p>
<p>丸方（九月初六日定）：大熟地（三兩）　元武板（一兩，炙）　鹿角霜（一兩半）　山藥（一兩半，炒）　山萸肉（一兩半）　上肉桂（五錢，去粗皮）　補骨脂（一兩半，炒）　當歸（一兩）　枸杞子（一兩半，焙）　砂仁（六錢）</p>
<p>上為細末，用煉白蜜為丸，如小綠豆大，曬令極干。</p>
<p>外用西黨參二兩，焦冬朮一兩半，陳皮一兩半，楂肉二兩，炒，大麥仁一兩半，雞內金一兩半，炙。</p>
<p>上六味共研極細，用荷葉煎湯，灑疊為衣。</p>
<p>每服五錢，清晨滾水送下。</p>
<p>又，八珍粉方（九月二十五日定）：鍋焦心（三斤，炒）　建蓮肉（一斤，炒）　苡仁（一斤，炒）　芡實（一斤，炒）　六神麯（五兩，炒）　雞內金（三兩，炙）　陳皮（四兩，烘）　砂仁（四兩，去內衣不烘）</p>
<p>上為細末，篩極細如粉。每用粉兩許，少加白糖，用滾水調如稠糊，每早空心服一盞。</p>
<p>如法調服二三月，易飢食增。且前丸服後，精神日健，肌體漸豐，步履如常，亦再生之幸也。</p>
<p>前丸服至十一月初旬將畢，因初五冬至，復診定方。余即以前方出入，仍不外乎脾腎雙補之法。況值水冷金寒，身中之元陽未充，加以固氣護陽之法，尤不可少也。</p>
<p>西黨參（三兩）　生黃耆（二兩，鹽水炒）　大熟地（六兩）　山藥（三兩，炒）　鹿角霜（一兩半）　鹿角膠（一兩半，炒珠）　補骨脂（二兩，酒炒）　歸身（一兩半）　肉蔻仁（一兩，麵包煨）　白醜筋（二兩，切片，砂炒）　山萸肉（一兩半）　砂仁（一兩半）　新會皮（一兩半）</p>
<p>上為細末，煉白蜜為丸，如桐子大。每服五錢，清晨滾水送下。</p>
<p>（案22）陸琴軒六兄痛痹症治驗</p>
<p>陸琴軒六兄，丁亥十一月十一日，痛痹症。</p>
<p>中虛氣壅，壅則痛，痛則不通，脈象沉滯，當和其中，調其氣，氣舒而痛緩，食自貪矣。</p>
<p>制香附（三錢）　良薑（一錢）　木香（六分）　甘草（五分）　焦穀芽（三錢）　陳皮（一錢）　楂炭（三錢）　烏藥（一錢半）　白通草（六分）</p>
<p>加雞內金二錢，炙。兩劑，痛立止。</p>
<p>（案23）寧波蘇成章左頭角刺痛如錐治驗</p>
<p>寧波蘇成章，年六十八歲，丁亥仲冬二十七。</p>
<p>左頭角刺痛如錐，風邪上侵，少陽攸關。病起六日，速以祛風和血法。</p>
<p>蔓荊子（一錢半）　川芎（一錢）　歸頭（一錢半）　薄荷（一錢）　制殭蠶（一錢半）　甘草（七分）　青皮（一錢）　池菊（一錢）　羌活（一錢半）</p>
<p>加青蔥白兩個，同煎服。</p>
<p>一帖而安。</p>
<p>（案24）山西焦永盛高年身熱、泄瀉、動即出汗垂危治驗</p>
<p>山西焦永盛，年六十六，丁亥九月十七。</p>
<p>身熱泄瀉危症，兼之面紅口乾，喜飲，腹痛，動輒汗出，神識模糊。虛中挾滯，表裡俱病。恐其驟變，亟以退熱止瀉，以冀轉機。用葛根黃芩黃連湯法加減之。</p>
<p>葛根（二錢，煨）　黃芩（一錢半）　小生地（四錢）　麥冬（一錢半）　澤瀉（一錢半）　木香（六分）　赤茯苓（二錢）　甘草（六分）　半夏曲（一錢）　益智仁（一錢）　生薑（一錢）　陳皮（一錢）</p>
<p>上十二味，河水煎服。</p>
<p>服後身熱大減，瀉止六七，神識漸清，稍可飲粥，口乾亦減，小腹尚痛。仍以原方，再劑諸恙漸平，痛亦止矣。後以和胃運食法，五劑而痊。</p>
<p>（案25）門人金書山滑精之後忽又閃腰，不能舉立，治法頗奇立效</p>
<p>門人金書山，丁亥季秋。</p>
<p>滑精之後，偶因舉手取物閃腰，當時不覺，至晚間忽然尾骶骨板滯痠疼，牽引腰胯骨，不能舉立，惟曲腰彎膝稍可步行。次日侵晨肩輿索方，余以後方一劑，霍然而愈。</p>
<p>大熟地（五錢）　獨活（一錢半）　穭豆皮（三錢）　杜仲（三錢，炒）　全當歸（一錢半）　木瓜（一錢半）</p>
<p>上藥六味，用陳酒、河水各一盞和勻煎藥。煎至一半，去渣再煎滾，聽用。取雄蟹一隻如茶杯口大者，洗淨搗爛。即將煎滾藥湯乘熱衝入蟹內，蓋少頃。帶熱飲湯，服畢以被遮臥約兩時之久，起身步行，病若失矣。</p>
<p>尾骶骨，一名尻骨，又名窮骨。腰胯骨，一名腰髁，自十六椎而下俠脊附著之所也。</p>
<p>（案26）山西李世安中脘脹悶，食不能進，晝夜不安，先進溫舒，再以通幽，立見奇驗</p>
<p>山西李世安，年近三旬，戊子四月。</p>
<p>中脘脹悶，食不能進，晝夜不安，舌苔膩白，小溲色赤，少腹微疼。</p>
<p>薤白（三錢）　萊菔子（三錢）　沉香（六分）　枳殼（一錢半）　楂肉（三錢）　車前子（一錢半，炒）　乾薑（一錢，炒）　烏藥（一錢半）　赤苓（三錢）</p>
<p>加砂仁末三分，沖。</p>
<p>服後少頃，腹中響，轉失氣下。至酉後脹悶頓寬，夜可安睡，食飲漸進。兩日後，腹中發熱，溲赤，大便欲解不能已　六七日，時有轉失氣。議「小承氣」加味。服後方一帖大便即通，從此而愈。姜厚朴（一錢）　生大黃（一錢半）　枳實（一錢半）　赤苓（三錢）　陳皮（一錢半）　甘草（七分）</p>
<p>加沉香末三分，沖。</p>
<p>（案27）孝廉洪季威先生左足次指生疽極險，用灸法奇驗</p>
<p>孝廉洪季威四兄先生，戊子八月中浣，得左足發疽極險治驗。</p>
<p>於足左次指甲後腫如黍朱，疼痛異常。瘍科妄作疔治，用拔疔散治，據述疼痛尤甚，血水淋漓，足不履地，苦無寧刻。於二十八日始問治於余，余視其瘡頭胬肉平扁不松，四邊血水頻頻出，痛傷食減。非灸不能治，因取艾圓如黃豆大者，先將生薑片切如三錢厚者放於瘡頂，以艾圓鋪於姜上，點火灸之。灸至數壯，瘡內始知熱氣。至二十一壯，方覺瘡中刺痛，如是停灸。用家制紅雲散摻膏藥上貼之，日換一張，內服托裡排膿之劑。</p>
<p>一切灸法用薑、用蒜，俱宜橫切當如三文錢厚。</p>
<p>至八月三十日延診：視之瘡內胬肉發鬆且有厚膿，非前之日出血水可比。腳能垂下，亦不覺痛。細視根腳猶未大松，仍如前灸。灸至十六壯，始覺瘡痛，停灸，膏蓋同前。</p>
<p>九月初二延診：胬肉腐其一半，以剪取下，仍如前灸。灸至八壯，知痛而止，膏蓋同上，煎劑如前。</p>
<p>至初五日：其餘胬肉始盡脫落，細視瘡邊尚未大松，仍如前灸。灸至六壯，覺痛而止。膏蓋如前，內服參、耆、朮、草，佐歸身、牛膝、銀花、貝母、大棗輩煎服。</p>
<p>初八復診：瘡之四圍肉色鮮紅，邊起白衣，有生新之勢，中間胬肉去而潭深。此處指末氣血罕到之所，仍用艾圓灸如前法，五壯而止，其艾圓如綠豆大。前之艾灸引毒外出，故灸後瘡頭即高聳而胬肉即脫。今日之灸助其生新，故艾圓宜小而壯數宜少。灸法之妙，活法在人，非僅提毒已也。膏藥同前。</p>
<p>九月十二，延診第六次：瘡口四圍新肉漸生，中間之潭亦漸平，不必再灸，當用生肌膏貼之。三日後瘡口已平，用家制青雲散摻之，膏蓋，肌完而收全功。</p>
<p>（案28）屈世泰沖年仲秋患夜熱及四肢、唇裂、齦血，延綿周年，幾成童怯之驗</p>
<p>屈世泰，年十四歲，戊子仲秋。</p>
<p>夜間內熱，波及四肢。口唇燥裂，牙齦出血，脈來弦細小數。脾陰虛而榮血不足，纏延周年。沖齡陰弱，尤防骨蒸勞熱，亟宜調攝，勿得忽視。</p>
<p>大生地（五錢）　炙鱉甲（四錢）　丹皮（一錢半，炒）　茯苓（一錢半）　地骨皮（二錢）　山藥（三錢，炒）　炙甘草（六分）　元參（三錢）</p>
<p>加黑大棗兩枚，去核。</p>
<p>服兩帖，夜間內熱減半，唇裂、齦血俱止。仍於原方內去元參，加麥冬、女貞子、元武板等，再三劑而全愈矣。</p>
<p>（案29）黃埭顧文元滯下紅白，濕熱交阻治驗</p>
<p>黃埭顧文元，年五十四歲，戊子季秋。</p>
<p>滯下紅白，晝夜二十餘度，迄今三月。體瘦食減，所下汙穢異常，肛門甚熱，小溲短赤，脈形濡數。鄉人長夏田野勞苦，濕熱釀成久痢，脾虛而兼濕熱為患者，究宜調脾祛積，兼清濕熱，庶乎盡善。</p>
<p>焦冬朮（二錢）　苡仁（五錢，炒）　白頭翁（一錢半）　秦皮（一錢半）　煨木香（八分）　赤苓（三錢）　椿根白皮（二錢）　升麻（五分，醋炙）　五穀蟲（一錢，炙）　桔梗（一錢）　炙甘草（八分）</p>
<p>煎服三帖，一晝夜滯下五六次，食飲亦漸增。再三劑十減其七八，原方去升麻，加扁豆、楂肉。再三帖而痢止，後用「香砂六君子」調理收功。</p>
<p>（案30）蕭山胡福堂鼻衄如注極危奇驗</p>
<p>蕭山胡福堂，戊子季秋，年四十六，鼻衄如注幾危治驗。</p>
<p>左鼻出血，十有二日。晝輕夜重，每至二鼓頻頻而滴，約有盈盂之多，陰氣彌傷。他醫妄投苦寒，如犀、羚、知、芩，加以涼膈散輩，屢投不應，衄血反增，而致舉頭即眩，朝輕暮盛。脈形細數，右脈虛芤，究關陰火潛然，非實火可知。再衄防暈，亟議啟玄子益陰濟陽以救之。</p>
<p>玄武板（一兩，炙）　丹參（五錢）　側柏葉（四錢，炙）　降香（一錢半）　漂人中白（一錢）　老枇杷葉（三大片，去毛）　桑白皮（一錢半）</p>
<p>上藥七味，用新汲水（即井泉水）兩鍾，緩火煎至一鍾，去渣。入血餘灰一錢沖服。外用大蒜一瓤，搗爛，貼左足心，血止即去之。</p>
<p>當日照方煎服，據述服一帖夜間鼻衄仍然一茶杯許，惟血色轉淡紅。次日再劑，是夜血止。連進三帖，衄止全愈。</p>
<p>（案31）蕭二泉三瘧年餘，正虛邪戀，治法極效</p>
<p>蕭二泉，年逾五旬，季秋二日診。</p>
<p>三瘧年餘，發於子、午、卯、酉日。先寒後熱，熱甚囈語綿綿，口渴喜飲，至半夜後始得汗而解。寒少熱多，肌瘦食減，便結溲赤，脈形軟滑，左關弦細。正虛而瘧邪留戀也，治在肝脾，當用六君子湯，加首烏、鱉甲、黃芩、草果、車前子輩，薑、棗為引。</p>
<p>服六劑，臨期寒如前，熱漸減。原方再六劑，臨時寒甚輕，熱至點燈時微汗而退。仍以「六君子」加首烏、歸、芍、黃芩、烏梅肉等，仍以薑、棗為引。</p>
<p>又六劑，至期寒熱更輕，食飲倍增。第坤土將健，食宜節制。庶幾脾氣得令而能上歸下輸，水精四布，五經並行矣。設因能食而多餐，致令脾土壅而腹膨氣滯，豈非自誤也，慎之！慎之！又以「六君子」加首烏、鱉甲、青皮、女貞、烏梅肉等。又六劑，轉失氣更多且臭極，足徵脾土因壅滯而致太陰三瘧。今以「六君子」加味，連進數十劑瘧止而脾土始健。此轉失氣之極多者，皆得於補脾之功非淺也。年餘之瘧，肌瘦食減，若不細心揣摩，何能知之深而效之捷也。</p>
<p>（案32）汪書蕉二兄素好飲茶，脘痛欲嘔治驗</p>
<p>汪書蕉二兄，戊子正月。</p>
<p>脘痛已久，午後尤甚，且有泛泛欲嘔之勢。素好飲茶，右脈細小，左關、尺濡小。先理中焦，再為之計。</p>
<p>制香附（三錢）　淡乾薑（八分，炒）　淡茱萸（三分）　茯苓（一錢半）　半夏曲（一錢半）　女貞子（三錢）　廣皮白（一錢）　青皮（七分）</p>
<p>加九香蟲一錢半，焙，荔枝核四錢，炒。</p>
<p>服此兩帖，痛減七八，再二劑而止矣。</p>
<p>（案33）王店屈文炳胃氣作楚，感寒嘔酸治驗</p>
<p>王店屈文炳。</p>
<p>素有胃氣作楚，感寒而發，痛即嘔酸，擬和胃舒肝法。</p>
<p>姜半夏（二錢）　木香（六分）　陳皮（一錢半）　青皮（八分）　淡茱萸（三分）　草蔻仁（一錢半）　茯苓（一錢半）　沉香（三分）</p>
<p>加生薑兩片。</p>
<p>服兩帖，嘔痛頓止。再劑，中宮之氣舒暢而食飲貪矣。</p>
<p>（案34）袁履安喘症危候，臥不著枕，痰出不易，便溏食減，屢進滋陰病增，立刻救治，漸自回生之驗</p>
<p>袁履安，五十九歲，道光戊子十一月十八診。喘症極險危篤治驗。</p>
<p>素有吐血症，邇來因喘兼咳。月餘來，臥不著枕，痰不易出，口燥舌乾，大便溏薄，食飲日減，脈象虛軟，按之細數。議益氣、定喘、化痰，冀其漸緩，庶乎盡善。</p>
<p>北沙參（三錢）　蛤粉炒阿膠（三錢）　白花百合（一兩）　山藥（三錢，炒）　款冬花（三錢）　叭噠杏仁（三錢，去皮尖）　黑蘇子（一錢半，炒）　天冬（一錢，去心）　炙甘草（八分）　海浮石（三錢）　薏苡仁（五錢，炒）　茯神（三錢）</p>
<p>復診（八月二十日方）：</p>
<p>茅山術（一錢半，炒）　姜厚朴（一錢）　薤白（三錢）　枳實（一錢半）　淡茱萸（三分）　山楂炭（三錢）　木香（七分）　陳皮（一錢）　炙甘草（五分）　五穀蟲（一錢，炙）</p>
<p>服一帖，脘腹響動，少頃解絳色糞成堆，自午至夜計解三次，末次尤多，自此而腹痛若失。次日再以四君子湯加扁豆、苡仁、杜仲、續斷、歸、芍等，五帖全愈。</p>
<p>（案57）王採堂虛羸咳嗽，內熱便泄，肌瘦肉削，救生之驗</p>
<p>王採堂，虛羸危症救蘇治驗，道光庚寅年，十七歲。</p>
<p>陰虛體質，內熱咳嗽上氣，纏綿年餘。肌瘦肉削，脈息濡小，右軟。脾胃日損，便泄不止，食飲維艱。虛損之門，已露先機矣。更兼鼻衄常發，陽絡又傷，胃氣難復。日投滋膩之品，坤元愈耗，無怪腸滑不固。亟宜扶脾保肺，為正本究源之法。（九月二十日診）</p>
<p>人參（六分，另煎，沖）　山藥（三錢，炒）　款冬花（三錢）　茯神（三錢）　南棗（兩枚，去核）　百合（四錢）　杜芡實（五錢，炒）　天冬（一錢，去心）　甘草（六分，水炙）</p>
<p>加紫衣胡核肉一枚，連鬲板用。</p>
<p>服兩劑，喘咳稍減，原方加西黨參三錢。再兩帖，痰減三之一。</p>
<p>復診：西黨參（三錢）　山藥（三錢，炒）　苡仁（五錢，炒）　茯神（三錢）　蛤粉炒阿膠（三錢）　炒棗仁（一錢半）　炙甘草（八分）　南棗（三枚，去核）　浮海石（三錢）　款冬花（三錢）　五味子（三分，研）　巴旦杏（三錢，去皮尖）</p>
<p>加白花百合一兩半。</p>
<p>服六劑，喘咳漸緩，痰亦稍易，漸能著枕，惟夜半咳痰，必坐起方安。食飲稍增，中午可吃飯一碗又半。大便日一次，帶溏。仍宜脾肺並治，少佐滋腎養肝之法。</p>
<p>用四君子湯加苡仁、芡實、首烏、女貞、款冬、巴旦杏、五味子等，引以南棗、白花百合，煎好去渣，入生薑汁六分，沖。</p>
<p>服數帖頗安。</p>
<p>復診：服前方頗合，因方中無熟地滋陰，以為不能速效，以故復延前醫用熟地、枸杞、歸身、附子、霞天曲、茯苓、黨參、白朮、五味子、白石耎輩三四帖，喘咳反增，而且日間尤甚於夜，痰咳不易，食減，不能臥。始知余藥對症，復求診治。脈右虛耎，左弦硬。較前病增，自取之也。其人意，中老年續絃，自揣腎虛極矣，非熟地不能補。殊不知脾肺久虛，重用熟地輩滋泥之藥，徒然膩膈滯脾，又何取乎早投。況便溏日久，更非所宜。今雖深悉，其如喘咳已增重矣，議益氣定喘法。</p>
<p>生黃耆（二錢，鹽水炒）　西黨參（三錢）　山藥（三錢，炒）　苡仁（五錢，炒）　蛤粉炒阿膠（三錢）　海浮石（三錢）　茯苓（一錢半）　炙草（八分）　五味子（四分，研）　款冬花（三錢）　巴旦杏（三錢，去皮尖）　扁豆（三錢，炒）</p>
<p>加大南棗三枚，去核，銀杏十四粒，去心衣，同煎。</p>
<p>服前方四帖，喘咳頓減，足徵扶脾、肺尤甚於滋腎、肝也。原方再六劑，神健、食增、便結、喘平，咳痰亦十去其七八矣。</p>
<p>復診（己丑正月初五日）：</p>
<p>去冬進藥，諸恙向安。殘冬停藥，自覺氣稍逆，痰稍增。據述即於前方中去黨參，加人參五分。又服三劑甚妥，今延診定方於下：</p>
<p>炙黃耆（三錢）　西黨參（四錢）　鹿角霜（一錢半）　茯苓（一錢半）　大熟地（四錢）　淮山藥（三錢，炒）　焦冬朮（一錢半）　炙草（八分）　巴旦杏（三錢，去皮尖）　北五味子（五分，研）　廣皮白（八分）　牡蠣（八錢，煅塊）</p>
<p>加建蓮肉五錢，去心同煎。</p>
<p>調理十五劑，全愈。</p>
<p>（案35）山西楊國楨食後臍下作脹、胸悶嘔酸治驗</p>
<p>山西楊國楨，年六十二歲，戊子季冬。</p>
<p>食後臍下作脹，脘中閉悶，噯之不暢，酸水時嘔，黏痰並出。病經匝月，大便秘結，二三日一解，脈象兩關弦細。土製於木，當以二陳湯合溫舒之法不應，又以「旋覆代赭」法出入亦不應。</p>
<p>於初九日仍用二陳湯，加沉香三分、砂仁六分，同煎去渣，以湯送左金丸六分。</p>
<p>服後酸水、黏痰頓減，臍下之脹亦緩。再服兩劑，嘔酸止矣，大便結糞已解，脹減三之一。</p>
<p>再以二陳湯加苡仁、砂仁、生山梔一錢五分，用生薑汁拌炒、淡茱萸三分、雞內金二錢，炙同煎，兩帖而愈。</p>
<p>（案36）管芝亭吐血三載，夢泄五年，體瘦食減治驗</p>
<p>管芝亭，年二十五，道光己丑季春。</p>
<p>向有吐血症，已三年矣。又有夢泄病，迄今五載矣。吐血屢發，刻下雖日吐無多，而體瘦食少，究非所宜，況又有夢泄耶。</p>
<p>案云：脈右軟左濡，上則吐紅，下則遺白。病經有年，屢發無時。攸關坤土之不足，坎水之有虧。而脾惡濕，腎惡燥，二者最難調攝。善治者，於先後緩急輕重間而求之，斯為善矣。</p>
<p>生黃耆（三錢，鹽水炒）　丹參（五錢）　山藥（三錢，炒）　天冬（一錢半，去心）　玄武板（五錢，炙）　側柏葉（三錢，炙）　茯苓（一錢半）　炙草（八分）　真降香（一錢，劈）</p>
<p>加參三七四分，磨沖，藕汁一酒杯，沖。</p>
<p>服兩劑，血止未吐，惟痰中血絲未淨耳。</p>
<p>復診：西黨參（三錢）　淮山藥（三錢，炒）　建蓮肉（四錢，去心）　芡實（三錢，炒）　玄武板（五錢，炙）　漂淡人中白（一錢）　生黃耆（二錢，鹽水炒）　茯苓（一錢半）　天冬（一錢半，去心）　炙甘草（八分）</p>
<p>加參三七四分，磨沖，藕汁一酒杯，沖。</p>
<p>服前方五帖，痰中之血又止矣。</p>
<p>（案37）歙縣洪季威孝廉四兄先生病後動輒冷汗、頭眩欲僕，陽虛陰弱危險奇驗</p>
<p>歙縣洪季威四兄先生，己丑五月初六診。</p>
<p>病後中氣不足，動輒冷汗，舌苔肥白，尾骶骨（即尻骨）痛。脈形細耎，不能鼓指，左三部濡小不足。陰氣虧而衛陽不護，當扶陽益陰，冀其汗止，庶免虛波之虞。</p>
<p>人參（一錢，另煎，沖）　於白朮（二錢，土炒）　茯神（三錢）　炙草（八分）　熟附子（一錢）　淡乾薑（一錢，炒）　生黃耆（三錢）　北五味子（五分，研）</p>
<p>進藥後，頭與手臂冷汗未出，稍動即有小汗，食仍未貪，胸中氣悶，額心脹疼。有上輕下重之勢，又有頭眩欲僕之象，前方益氣、護陽、斂汗頗為合宜，而食飲不貪，舌苔膩白，胸悶、額疼亦須兼治。進谷乃昌，亦是緊要關頭。據述向年痰發，薑、附服過四十餘帖而奏績，自信虛寒之體。就餘論之，藥以治病對證便是良方。陰虛體質而兼陽弱者，又非概以溫熱之藥為法也。昨方之用附子理中法者，亦救急從權之治也，暫用取效，分量多寡不同，隨證脈而增減斯可矣。</p>
<p>復診（五月初七日方）：</p>
<p>人參（六分，另煎，沖）　於白朮（一錢半，土炒）　淡附子（六分）　乾薑（五分，炒）　茯神（三錢）　炒棗仁（三錢）　干石斛（四錢）　南棗（兩個，去核）　炙草（七分）　左牡蠣（五錢，煅）　白池菊（八分）　陳皮（一錢）　五味子（五分，研）</p>
<p>上藥煎服，諸恙漸減。惟動輒汗出，或食即出冷汗，甚至髮根亦有。幸不如珠之滴，亦不淋漓直流，稍能進食，然究宜速止其汗為亟亟也。</p>
<p>復診（五月初八日方）：</p>
<p>生黃耆（三錢，鹽水炒）　於白朮（一錢半，土炒）　元參（一錢半）　白芍（一錢半，炒）　姜半夏（一錢半）　炒棗仁（三錢）　木香（六分）　茯神（三錢）　石決明（四錢，鹽水煅塊）　炙甘草（八分）　陳皮（一錢）　烏梅肉（七分）　麻黃根（六分）</p>
<p>服一帖，早上吃粥未出汗，頭眩額脹、舌胎糙亦漸減，而食飲亦漸貪矣。</p>
<p>原方再劑，動輒汗出十減六七，轉側頭眩欲僕等狀亦減大半矣。大便六七日未解，緣汗多腸燥，無足慮。舌尖及兩旁漸轉淡紅色，此胃土漸和之象也。</p>
<p>復診（五月初十日方）：</p>
<p>用「五味異功」加歸、芍、丹參、柏子仁、木香、遠志、北五味子、小麥；加麻黃節六分同煎。</p>
<p>服兩帖，諸恙漸平，食亦喜進。再以歸脾湯出入，調理心脾，間佐以六君子湯，不數日而收功。</p>
<p>（案38）湖廣周正璉暑濕症誤治幾危奇驗</p>
<p>湖廣周正璉，年五十三，己丑八月十四日診，暑濕症誤治幾危治驗。</p>
<p>病由七月間暑濕內侵，寒熱胸悶。醫以清疏卻濕，熱雖退，而胸悶、痰多、溲赤、便秘未減。更醫，醫以清涼佐大黃、芒硝等服之，大便仍未解。又以消導佐更衣丸，亦不解。又有用麻仁丸等法，不應。醫更數手，非但便秘十餘日不通，反增口糜、咽乾，舌胎淡白濕潤，上齶、兩頷乾燥無津。刻吐白痰，黏膩如膠，狀若瓜子大，時吐無寧刻。小溲短赤，大便十餘日未解，食飲甚少。細審之，因口苦黏膩，痰膠滿嘴，牙齦白腐，上齶乾涸，以故粥難下咽，惟用炒米泡湯嚥下以充飢，非不欲食者可比。於八月十四延治，診其脈左沉細如絲，右脈稍大於左，亦在沉小、弦細之間。知其中焦阻膈，上則口糜，下則便秘。概以通幽攻伐，非惟大便不通，徒傷中氣，無怪乎口糜腐而乾涸喜飲也。當以厚朴、蔞仁、二苓、麥、斛、阿膠、南棗、元參輩服之，肢體少有微汗，身中漸有活動之機。</p>
<p>次日，原方去厚朴、阿膠，加二原地、麻仁等。服後有轉失氣，而大便仍無，似覺精神稍健，其口苦、黏膩白痰、齦腐、乾涸、喜飲、刻吐黏沫無已，俱未一減，《經》云：「膈腸不便，上為口糜」，下則便溺不爽者是也。治陽明而兼治少陽，冀其中焦和而口齒利，食飲貪而大便通矣。</p>
<p>八月十六日方附下：</p>
<p>小生地（四錢）　瓜蔞仁（三錢）　淡乾薑（八分，炒）　殭蠶（一錢半，灸）　地骨皮（三錢）　廣藿香（一錢半）　鮮石斛（三錢）　柴胡（八分）　薄荷頭（一錢）　歸身（一錢半）　生甘草（六分）</p>
<p>上藥十一味，煎好去渣，入生白蜜六錢，沖，用此以潤大便之燥結。</p>
<p>服此一帖，口糜若失，黏膩之痰竟不一吐，且口舌上齶乾涸、齦腐亦不自覺矣。</p>
<p>次日，原方去歸身、薄荷，加麥冬、赤茯苓等。再劑，胃和食增，惟大便半月未解。仍宜養胃、生津、潤燥以通幽，方用生首烏、玉竹、柏子仁、歸、陳、麥、斛、枳實、山楂等。煎服一劑，午後大便結糞成條，早晚兩次，解之甚暢，諸恙向安矣。</p>
<p>月餘之病，醫更數手。因妄通大便而致口糜肉腐，甚至食難下咽，幾乎誤事。得餘十六日方，一劑而口糜等全愈，再劑而食進神安。又以生津潤燥一劑，而半月之便秘頓通。用藥若有神助，全賴心領意會間，非筆舌所能罄其長也。</p>
<p>（案39）韓晚香類中症幾危，又兼滯下後重之驗</p>
<p>韓晚香先生，年六十三，己丑八月初十日，類中症。</p>
<p>體豐身健，勞神會計，兩妾，子幼，每夜飲酒半斤之酣。忽於初十二鼓時，身蜷語謇，畏寒身熱，痰聲如鋸，連瀉數次，舉家倉皇。於十一日侵晨，乃甥陸琴軒六兄特邀余診治。余至，問答無知，神識模糊，敲齒視舌。舌苔白膩，中心淡黃。診脈時，手臂牽掣，忽然轉里，有勁厥之象。脈形軟小，左弦細。類中之萌，深恐昏厥，權擬溫中、卻濕、除痰之法，俟其轉機再商。</p>
<p>姜厚朴（一錢）　姜半夏（一錢半）　草蔻仁（一錢，炒）　赤苓（三錢）　廣木香（六分）　豬苓（一錢半）　澤瀉（一錢半）　橘皮（一錢）　淡茱萸（三分）</p>
<p>引：竹瀝六錢，入生薑汁兩小匙，沖服。</p>
<p>服後寒熱退，神識稍清，泄瀉未已，體倦不飢。</p>
<p>復診（八月十二日方）：</p>
<p>姜厚朴（一錢）　煨葛根（一錢半）　姜半夏（一錢半）　赤苓（三錢）　煨木香（七分）　薏苡仁（四錢，炒）　白通草（八分）　澤瀉（一錢半）　淡乾薑（六分，炒）　生甘草（六分）　陳膽星（六分）</p>
<p>加竹瀝六錢，生薑汁二匙沖服。</p>
<p>服此，諸恙漸安，神識清而語言爽，並能自坐，問答明白，大有轉機。笫泄瀉而轉白痢，裡急後重，腹痛即痢，又非輕候。況自早至申已十有餘次，溺短赤，舌苔滑，食不貪，此脾傳腎之賊邪，險候也，慎勿渺視。</p>
<p>十三日復診方列下：</p>
<p>姜厚朴（一錢）　薤白（三錢）　豆豉（三錢）　木香（七分）　半夏曲（一錢半）　五穀蟲（一錢半，炙）　赤苓（三錢）　滑石（三錢）　淡茱萸（三分）　甘草（六分）</p>
<p>加白扁豆花十四朵，洗，鮮稻葉三錢。</p>
<p>服後腸中稍松爽，今轉紅白痢，晝夜約五十餘度，裡急後重。</p>
<p>十四日復診：用扁豆、苡仁、二苓、滑、草、檳、陳、枳、桔、木香等十一味，加生穀芽五錢、紅白扁豆花各十二朵，洗淨同煎。</p>
<p>服後如前，因天氣炎熱，床側窗中冒風，至夜半忽然身熱煩躁，痢勢尤甚，口乾喜飲，便急甚速，所瀉者水多積少，不飢，小溲短少。</p>
<p>十五日復診：用煨葛根、蘇梗、半夏曲、石斛、二苓、甘、陳、芩、芍、升、桔、穀芽、木香等十四味，煎服。</p>
<p>服一帖，熱退痢緩，口渴亦減，食漸貪，惟紅白痢兼裡急後重之勢未減也。</p>
<p>復診（八月十六日方）：</p>
<p>川黃連（四分）　白頭翁（一錢）　苡仁（五錢，炒）　赤苓（三錢）　半夏曲（一錢半）　廣木香（七分）　豬苓（一錢半）　通草（八分）　赤芍藥（一錢半，炒）</p>
<p>加生益智仁五分、生穀芽六錢、鮮荷葉一小個（托底煎藥）。</p>
<p>服後痢又減，一晝夜約三十餘度。十七、八、九三日仍於原方出入，一日可進粥二三盞。自早至夜痢勢較前減半，而究有裡急後重之勢。</p>
<p>復診（八月二十日方）：</p>
<p>焦冬朮（一錢半）　山藥（三錢）　苡仁（四錢，炒）　歸身（一錢，炒）　焦穀芽（三錢）　白芍（一錢半，炒）　楂肉（三錢，炒）　桔梗（一錢）　炙甘草（七分）</p>
<p>服前方兩帖，裡急平，後重未已。進食如前，積少糞多，一日夜約數次，睡安。</p>
<p>復診（八月二十二日方）：</p>
<p>玉竹（四錢）　扁豆（三錢，炒）　苡仁（四錢，炒）　酒炒條芩（一錢）　水炙甘草（六分）　白芍（一錢半，炒）　柴胡（三分）　蜜炙升麻（三分）　半夏曲（一錢半）</p>
<p>加陳粳米一撮同煎，絹包紮，倒河內。</p>
<p>服三帖痢止，每解一二次，無積，純糞，知飢能納。再以「六君子」加建蓮、山藥輩以調坤土，精神漸復。數日後，用「歸芍六君子」調理收功。</p>
<p>（案40）蕭山胡福堂鼻衄期年復發治驗</p>
<p>蕭山胡福堂，己丑八月，鼻衄復發。</p>
<p>去秋衄血，幾乎昏暈而脫，得余大劑壯水而痊。記前三百五十一頁內，可檢閱之。今正期年復衄：先覺胸悶不爽，三四日而鼻衄隨至。右脈浮軟，左弦大。相火上升，治宜養陰降火，兼之逐瘀。</p>
<p>大生地（五錢）　元參（三錢）　茜草（一錢半）　漂淡人中白（一錢）　真降香（二錢，劈）　甜梨汁（一酒杯，沖）　藕汁（一茶杯，沖）　血餘炭（六分，沖）</p>
<p>上五味煎好去渣，入二汁和血餘沖前藥湯內服。如冷，再隔湯燉溫服。</p>
<p>服一帖，當夜未衄。至次日早上，又衄血直衝盈盂，原方再劑而血止。</p>
<p>（案41）山西康上珍戌初氣逆、腹脹、噯腐、下行便泄有聲，寒與濕食交阻，並論藥服有時乃效之驗</p>
<p>山西康上珍。</p>
<p>食入至戌初，腹中之氣必上逆，噯出腐氣或朝食原味之氣。中宮奔響，腹脹，氣從下行即便泄有聲，迄今匝月，脈息兩關沉細。寒與濕食交阻，久防成「膈」，法宜溫中、卻濕、運食為妥。</p>
<p>益智仁（一錢半）　草蔻仁（一錢半）　苡仁（五錢，炒）　赤苓（三錢）　雞內金（二錢，炙）　山楂肉（三錢，炒）　神麯（三錢，炒）　半夏曲（一錢半）</p>
<p>加生薑兩片。</p>
<p>藥服氣逆愈增，細審之，西人放債，朝出暮歸，藥服於氣逆之時，故難建績。</p>
<p>次日復診，原方再劑，囑其午前服藥，方可圖功。服後，至戌初，氣逆十減六七，且噯氣胸中松爽，並無腐氣原味。於此觀之，用藥固宜對病為最，而服藥之先後亦要明白其理，始能見效。如斯症，藥服於氣逆之先，故效速。</p>
<p>復診用淡乾薑、草蔻仁、木香、陳、枳、二苓、澤瀉、砂仁等</p>
<p>加生薑二片同煎。</p>
<p>服三帖，諸恙俱安矣。</p>
<p>（案42）顧建功痛痹症，外寒引動內濕治驗</p>
<p>顧建功，己丑十月初七日，痛痹症。</p>
<p>五日前，畏寒舌白。素好濃茶，頭微熱，食無味。由外寒引動內濕，驟然腰胯、股腿、足膝皆痛，步履維艱，屈伸不能。法宜舒筋活血、解寒除濕為最也。</p>
<p>獨活（一錢半）　秦艽（二錢）　續斷（二錢，炒）　杜仲（三錢，炒）　穭豆皮（三錢）　蠶沙（三錢）　木瓜（一錢半）　苡仁（五錢，炒）　茅山術（一錢半，炒）　當歸（二錢）　蘇木節（五錢）　黃松節（即茯神心木，三錢）</p>
<p>加嫩桑枝一兩。</p>
<p>服一帖，腰股腿俱漸鬆，稍可以立，畏寒微熱俱不覺矣。原方去蠶沙、續斷，加威靈仙、懷牛膝。再劑，如前安妥。</p>
<p>復診（十月初九日方）：</p>
<p>制香附（三錢）　歸身（二錢）　秦艽（二錢）　杜仲（三錢，炒）　薏苡仁（五錢，炒）　木瓜（一錢半）　茯苓（三錢）　炙草（六分）　蘇木節（五錢）　紅花（一錢半）　懷牛膝（一錢半）　蠶沙（三錢）</p>
<p>加嫩桑枝一兩五錢、杉木節五錢。</p>
<p>服前方諸恙皆減，兩脅刺痛未已。原方去秦艽、蠶沙、蘇木節，加焦冬朮、虎脛骨、漢防己等。再劑，兩脅不覺刺痛矣。</p>
<p>復診（十月十一日方）：</p>
<p>焦冬朮（一錢半）　苡仁（五錢，炒）　續斷（一錢半，炒）　松節（三錢）　炙甘草（七分）　歸身（一錢半）　茯苓（一錢半）　陳皮（一錢半）　黃松節（即茯神心木，三錢）　懷牛膝（一錢半）　姜半夏（一錢半）　杜仲（三錢，炒）　虎脛骨（三錢，炙）</p>
<p>加嫩桑枝一兩半。</p>
<p>服兩帖，痛痹日緩，食入有味，睡臥不痛，起立稍便，腿足跗之痛俱平。惟右膝腿灣及左腰胯處仍覺板滯不舒，自知在肌肉之間，非前之痛在筋骨間也。惟步履究不能自如，更宜養血舒筋。</p>
<p>復診（十月十三日方）：</p>
<p>制首烏（三錢）　歸身（一錢半）　木瓜（一錢半，乳香一錢同炒）　松節（四錢）　虎骱骨（四錢，酥炙）　陳皮（一錢半）　茯苓（二錢）　苡仁（五錢，炒）　懷牛膝（一錢半）　五加皮（三錢）　炙甘草（六分）</p>
<p>加白醜筋一兩，錘扁，水浸軟，剪短，用河水三盞煎去一半，去筋，將湯代水煎藥，煎至一半服。</p>
<p>服後前症更減，步履漸自活動。再劑，更妥。隨用四君子湯加當歸、木瓜、苡仁、女貞子、虎腰骨、杜仲、五加皮輩，仍以牛筋如前煎湯代水煎藥，服五帖而痊。</p>
<p>（案43）金岳山頸肩痠疼，轉側維艱，寒濕上侵治驗</p>
<p>金岳山，六十四歲，庚寅正月初二日診。</p>
<p>寒濕上侵，頸肩痠疼，轉側維艱，波及兩臂。脈象浮緊，右滑。防有痛痹之虞，擬舒風活血法。</p>
<p>秦艽（二錢）　防風（一錢半）　羌活（一錢半）　桂枝（一錢）　片薑黃（二錢）　嫩桑枝（一兩）　黃松節（三錢）　當歸（一錢半）　製半夏（一錢半）</p>
<p>加蘇木節五錢，乳香一錢（去油，箬包押煎）。</p>
<p>服此兩帖，頸肩之牽疼十去其八，惟兩肘臂尚疼痛，咳痰則胸膺牽痛氣逆。</p>
<p>初四日復診：用旋覆花、秦艽、製半夏、片薑黃、茯苓、當歸、陳皮、杏仁、甘草、苡仁、木瓜、五加皮等，三劑而全愈。</p>
<p>（案44）王履安妹倩舊恙屢發，氣逆痰鳴治驗</p>
<p>王履安妹倩，年五十二，庚寅正月初五日診。</p>
<p>虛羸有年，頻發無時，氣逆痰鳴，舌白無苔。胃陽虛而食飲不貪，榮陰虧而夜寐少安。肌瘦肉削，脈息軟弱，深慮虛波之險。</p>
<p>大有黃耆（二錢）　西黨參（三錢）　鹿角霜（一錢半）　茯神（三錢）　焦冬朮（一錢半）　淡乾薑（八分，炒）　旋覆花（三錢，絹包紮）　炙草（八分）　代赭石（三錢，煅紅醋淬）　叭噠杏（三錢，去皮尖）</p>
<p>加大南棗兩枚，去核。</p>
<p>服一帖，據述藥入喉即覺痰聲頓止，少頃即睡多刻。醒後即索粥吃，食後又睡多時。約飲粥兩次，夜間好眠，藥服頗宜。</p>
<p>次日仍用原方，參、耆各加一錢，鹿角霜加倍，余如前。再服三劑，而氣逆痰鳴之勢如前安妥。再以原方去旋覆、代赭、杏仁，加首烏、歸身、陳皮白、五味子四分，左牡蠣八錢，紫衣胡桃肉兩枚，連鬲板等，連前共十四味，同煎服。服五劑，食增睡安，又可帶病延年矣。幸甚！幸甚！</p>
<p>（案45）涇縣朱際云心腎不交，水火不濟治驗</p>
<p>涇縣朱際云，年三十五，庚寅二月，心腎不交症治驗。</p>
<p>左寸虛數，卜心神之失守；左尺虛浮，知腎水之有虧。是以火升則心惕足冷，火降則惕止足暖。時而口苦作酸，忽而口甜帶臭。痰有時黑，亦有時黃。種種見證，雖關心腎，亦未嘗不關乎脾也。蓋心為奼女，腎屬嬰兒，其中無黃婆為之媒合，則心腎難交，水火難濟也。況右關脾脈虛數而滑，膏粱厚味阻滯中州，痰火內結，常常夢泄，非無以也。吾於斯而得其治法，識者鑑之，匪朝伊夕功也。</p>
<p>西黨參（三錢）　焦冬朮（一錢半）　建蓮肉（五錢，去心）　茯神（三錢）　川黃連（四分）　淡黃芩（一錢半）　炙甘草（六分）</p>
<p>上味七味，用向陽土二兩，淘淨澄清，煎湯代水。候藥煎好去渣，投梨汁六錢，蔗漿五錢，二汁和勻沖，再隔湯燉溫服。</p>
<p>服兩帖，諸恙減半。因火不升，則足亦不冷，足不冷則夜能寐而安矣。</p>
<p>復診：原方內川連用五分，梨汁用八錢，余照前。再服兩帖，諸恙俱平。惟臨睡時，覺臍上少有火升之象，喉舌乾燥，其餘安妥。</p>
<p>復診：再用參、耆各三錢，建蓮、茯苓、小川連、水炙甘草、桑、陳、花粉等九味，河水煎好去渣，入雪梨汁八錢（燉溫服）。</p>
<p>服三帖，中焦之火不升，口燥舌乾頓平，兩脅疼及頭眩十去其八矣。</p>
<p>復診（二月十七日方）：</p>
<p>午前服歸脾丸三錢，橘皮湯送。晚進知柏地黃丸五錢，淡鹽湯下。服五劑如前，頗妙。</p>
<p>復診（二月二十二日方）：</p>
<p>大熟地（四錢）　玄武板（四錢，炙）　炙鱉甲（三錢）　山藥（三錢，炒）　女貞子（三錢）　山萸肉（一錢半）　粉丹皮（一錢半，炒）　杜仲（三錢，炒）　馬料豆（三錢，鹽水炒）</p>
<p>加豬脊髓三條。</p>
<p>服此七帖，前恙俱安。繼以膏滋，調理收功。</p>
<p>膏滋方，三月三十日定：</p>
<p>西黨參（五兩）　大熟地（八兩）　元武膠（三兩，候後膏煎成大半，同後豬脊烊化）　山藥（四兩，炒）　柏子仁（四兩，去油）　山萸肉（三兩）　金石斛（四兩）　杜仲（三兩，炒）　女貞子（四兩，蜜炙）　豬脊髓（二十一條，去外皮，以髓搗爛，同玄武膠齊下再煎，候烊化攪勻）　芡實（四兩，炒）　金櫻子（三兩，去毛）　新會皮（一兩半）</p>
<p>上藥用長流水如法煎膏，候膏將成，入玄武膠、脊髓再煎，至烊化和勻。待冷貯磁器內，置井水盆內，退火氣一宿。每早空心服五錢，隔湯燉溫服或和滾水沖服，橘餅湯過口亦可。</p>
<p>（案46）涇縣朱小園疝症有年，兼之滑精治驗（並附丸方）</p>
<p>涇縣朱小園，年二十二歲，道光庚寅診。</p>
<p>疝症有年，兼之滑精，肝腎有虧。體肥痰多，食後腹膨，又關坤土之不運。此右脈之所以軟，左關、尺之所以虛弦也。暫服湯藥，繼以丸劑調補，自無遺憾矣。</p>
<p>人參（五分，沖）　大熟地（四錢）　枸杞子（三錢）　山藥（三錢，炒）　龜板（三錢，炙）　湖蓮肉（三錢，炒，去心）　荔枝核（三錢，炒，研）　青皮（一錢）</p>
<p>煎好去渣，投水陸二仙膏三錢化服。</p>
<p>丸方：右三部浮小軟滑，左脈虛弦尺濡，病關足三陰。方中用異功散益氣調脾，俾脾土得令，食後不致膨脹氣腐，而濕痰可祛也；加以壯水滋木、溫腎固精之法，則疝可平而精滑可已也；誠善治肝、脾、腎之良法也。</p>
<p>人參（二兩，另研極細和勻）　於潛術（二兩，土炒）　大熟地（六兩）　山藥（三兩，炒）　龜板（六兩，炙）　女貞子（五兩）　山萸肉（三兩）　茯苓（二兩）　芡實（四兩，炒）　湖蓮肉（四兩，去心）　生菟絲子（一兩半）　炙草（一兩）　小茴香（二兩，鹽水炒）　砂仁（一兩）　新會皮（一兩半）</p>
<p>上藥十五味，各焙研極細末，用金櫻子煎膏代蜜為丸，如桐子大。每服五錢，清晨建蓮湯送下。</p>
<p>（案47）於潛董仲海中滿症治驗</p>
<p>於潛董仲海，四十九歲，庚寅四月初五診。</p>
<p>中滿症由癢疥濕氣而起，瘍科重投清火解毒之劑，致濕氣內蘊。面色痿黃，漸白麵目虛浮，大腹膨脹，兩足浮腫，便溏溲少，食減肌瘦，脈象虛濡。證名腫滿，中虛挾濕，治之非易。法宜溫中除濕，加意調攝，斯為善矣。</p>
<p>治腫以補中行氣為主，治脹必補中行濕為要。是症二者兼之，不責速效，庶幾無妨。</p>
<p>焦冬朮（二錢）　白扁豆（三錢，炒）　苡仁（五錢，炒）　茯苓（三錢）　廣木香（七分）　淡乾薑（八分，炒）　陳皮（一錢半）　青皮（一錢）　川石斛（四錢）　山楂炭（三錢）</p>
<p>加生薑皮一錢。</p>
<p>服此三帖，兩足腿腫漸有寬象，食亦漸貪，余如前。</p>
<p>復診：</p>
<p>焦冬朮（一錢半）　薏苡仁（五錢，炒）　建蓮肉（三錢，炒，去心）　乾薑（八分）　益智仁（一錢）　雞內金（二錢，炙）　廣木香（六分）　麥芽（三錢，炒）　山楂炭（三錢）　陳皮（一錢半）　上沉香（四分）</p>
<p>服三劑，腹脹始松，據云十去其三，原方略為增減。再二劑，脹平、食增，小腿腫退，惟足跗踝之浮腫未消，再用五味異功加淡茱萸、苡仁、楂肉、麥芽等服之。四帖，腫脹俱已全退，大便漸結，惟疥癢未平，用四君子湯加蒼耳子、白芷、苡仁、歸、芍輩，加蜜炙升、柴各三分為引。再四劑，足跗之腫固退，即疥瘡之癢亦止矣。後以「歸芍六君」加味，調理收功。</p>
<p>（案48）海鹽張鐵珊喉癢如有物阻於上奇症奇驗</p>
<p>海鹽張鐵珊五兄，道光庚寅歲五月二十得喉癢症。</p>
<p>天氣通於喉，地氣通於咽。喉中燥癢咳嗆，痰不易出，如有物阻。必得漸次痰出，咳始平而喉始爽。初不介意，刻則日發數次。固由於氣之上壅，亦關火鬱於腦門。氣為火伴，清肅之令不降，斯疾之所由來也。何以知之，驗之於右脈細小微數是其徵耶。</p>
<p>據述形狀，喉中似有箬葉、竹衣貼近於喉管中，象其意也。其實咳之、咯之而極力以吐之，皆無其事也。</p>
<p>百部（二錢）　鹽水炒橘紅（八分）　黑蘇子（一錢半，炒）　桔梗（八分）　水炙甘草（五分）　生蛤殼（五錢）　辛夷（一錢，去外皮毛，焙勿黃）</p>
<p>煎好去渣，入雪梨汁六錢，和生薑汁六分，沖。</p>
<p>服兩帖，喉中燥癢頓減，痰亦易出，病去三之二。</p>
<p>復診：原方去甘、桔、蛤殼三味，加海浮石、瓜蔞仁各三錢、不落水西瓜子一兩同煎，兩帖而痊。</p>
<p>（案49）萬梅圃胎瘧誤治轉劇治驗</p>
<p>萬梅圃，庚寅五月，胎瘧誤治增重治驗。</p>
<p>胎瘧初發，發在申末，寒凜手戰，至戌初而漸熱。熱時口渴喜飲，飲則汗出，而熱不止，至二鼓而漸退，迄今五六發。服前醫方，瘧不減。二日前，因便秘，治瘧方中佐麻仁丸始解結糞，夜半腹痛，繼解溏糞。是以瘧至，寒熱更盛，因請治於余。診其脈左弦細，小腹有塊且疼，此瘧邪內伏；體瘦食減，正不勝邪，豈可妄攻。細閱前方，尚用桂枝解肌，又加以茅朮、石膏，連進二劑，瘧勢愈劇。就此時汁，究宜和陰陽，冀其寒熱速減為最。</p>
<p>草蔻仁（一錢半，炒）　常山苗（七分，酒炒）　青蒿子（二錢）　藿梗（一錢半）　姜半夏（一錢半）　淡黃芩（一錢，炒）　滑石（三錢）　赤苓（三錢）　豬苓（一錢半）　甘草（五分）　鮮石斛（四錢）</p>
<p>加生薑皮五分、松蘿茶三分。</p>
<p>服藥於瘧發之前一時，來時寒戰鼓慄之勢已緩，熱仍二更而退。復診：用小柴胡湯加知母、煨草果、塊滑石、檳榔、青皮、赤苓、瓜蔞仁等煎服、瘧來寒熱俱漸減，大便亦結，食亦稍貪，小腹之塊亦稍軟，非前之膨急不爽可較也。然寒時仍凜凜，熱至尚渴飲無比。仍從少陽、陽明，和解退邪為善。復診方列下：</p>
<p>柴胡（八分）　葛根（一錢半）　黃芩（一錢半，炒）　知母（一錢半）　花粉（一錢半）　草果（一錢，煨）　青皮（一錢）　滑石（三錢）　赤苓（三錢）　甘草（六分）　檳榔（一錢半）　穀芽（四錢）</p>
<p>加生薑二片、大黑棗一枚，去核。</p>
<p>服後寒熱俱減半，冷而不戰，熱不甚渴，至起更而熱退，小腹之塊疼亦漸軟而鬆矣。再以原方去檳榔、穀芽，加鱉甲、黑山梔、薑、棗煎。服之瘧至，寒熱更輕，且不渴飲。</p>
<p>再以小柴胡湯去半夏，加鱉甲、當歸、花粉、麥冬、滑石、陳皮、知母、酒炒常山八分、煨草果一錢，加薑、棗煎。又用烏藥一錢以兼治少腹之塊，其疼已止。服此瘧止，諸恙俱平。繼以調脾養肝，三四劑而收全功矣。</p>
<p>此胎瘧也，庸工誤投蒼朮白虎，致瘧增劇。申後寒來戰慄鼓頷，約一時而轉熱，熱至渴飲不已，較寒加倍，至二鼓始退。自服余方後，寒熱日減，得力於小柴胡湯加減，其功匪淺。</p>
<p>（案50）常熟胡在德六年前腹痛異常，今復發奇驗</p>
<p>常熟胡在德，年近四旬。</p>
<p>細繹病情，素好飲酒，又貪濃茶。五六年前，於臍之上下四圍氣壅不爽，作痛異常，已後未發，直至於今而復發，痛極難忍。服他醫調治脾陽之藥反甚，於道光庚寅五月二十五日特求治於余。</p>
<p>案云：繞臍作楚，脈形弦緊，寒為氣阻。舊疾有年，今始復發，業已十日，溫舒為宜。（滯下積存奇效方載後）</p>
<p>制香附（二錢）　玄胡索（一錢半）　赤茯苓（三錢）　青皮（三錢）　淡茱萸（四分）　廣木香（六分）　薤白頭（三錢）　當歸（一錢半）</p>
<p>加檀香木四分。</p>
<p>進藥後，頃之臍之四旁響動不已，約一時痛緩欲大便，未一刻解白凍一塊如胡桃大，十日之痛從此頓失矣。</p>
<p>復診：</p>
<p>制香附（三錢）　元胡索（一錢半）　淡茱萸（三分）　甘草（六分）　草蔻仁（一錢半，炒）　白芍藥（一錢半，炒）　炮姜（四分）　檀香（四分）</p>
<p>服前方兩帖，又解寒積白凍成堆。六月初二用四君子加扁豆、木香、炮姜等，調理全愈。</p>
<p>（案51）陸吟軒虛羸幾危，詳論治法奇驗</p>
<p>陸吟軒，年逾二旬，庚寅五月，虛羸幾危治驗。</p>
<p>陰虧體質，潮熱匝月，頭眩眼花，腰疼腿痛，食少肌瘦，舌絳喉疼，兼之咳嗆。脈形右虛軟，左弦勁，尺濡小。金虛水虧，木旺火升，而心神不靜也。心何以不靜，相火內動也。固宜養水，亦須保心，而心尤難言之矣。禪機云：赤肉團上有一無位真人，誠哉是言！惟無位乃稱真人，設有位則仍為赤肉團矣。於斯而守真，於斯而求治。冀其心腎交而水火濟，速退潮熱，庶乎榖轂。</p>
<p>九真藤（三錢，即首烏藤，又名夜交藤）　生鱉甲（三錢）　青蒿子（一錢半）　麥冬（一錢半，去心）　北沙參（三錢）　地骨皮（二錢）　炒黑歸身（一錢）　茯神（三錢）　水炙甘草（六分）　金石斛（四錢）</p>
<p>加藕二兩，切片同煎，蔗漿六錢，沖。</p>
<p>服兩帖，潮熱退其七八，惟喉疼、頭眩、眼花、食少未平耳。</p>
<p>復診：原方去沙參，加龜板、元參、制西洋參、池菊炭六分，引換南棗兩枚，去核。</p>
<p>服此五帖，潮熱退，食貪，眩暈、咽疼俱平。</p>
<p>復診：</p>
<p>玄武板（三錢，炙）　炙鱉甲（三錢）　西黨參（三錢）　茯苓（一錢半）　淮山藥（三錢，炒）　山萸肉（一錢半）　女貞子（三錢）　陳皮（一錢半）　炙甘草（八分）</p>
<p>煎服數劑，全愈。</p>
<p>（案52）山西張景章腹痛誤攻增重治驗</p>
<p>山西張景章，五月下浣，腹痛症。</p>
<p>因氣、食、濕交阻，以致胸悶、骨節疼，舌苔白。私進大黃及青麟丸輩，致令腹痛甚劇，坐立難忍。脈象沉細，法宜溫舒。</p>
<p>草蔻仁（一錢半，炒）　木香（六分）　乾薑（七分）　楂炭（三錢）　半夏曲（一錢半）　枳殼（一錢半）　滑石（三錢）　橘皮（一錢半）　赤茯苓（三錢）　淡茱萸（四分）</p>
<p>服後痛漸緩，仍用原方。再劑痛勢大減，臍腹塊攻，大便欲解不能，食阻氣滯之故耳。當用二陳湯加木香、枳殼、楂肉、麥芽、神麯等，煎好去渣，送更衣丸三錢。少頃大便結糞成條，後兼溏糞而止。再以和胃調脾，使其能食而不脹滿，是為上著。服之，果然即愈。</p>
<p>（案53）陳旭岑三令郎暑濕症誤治，危篤救蘇奇驗</p>
<p>陳旭岑先生三令郎，年逾二旬。</p>
<p>病由暑熱挾濕而起，醫妄投川連、厚朴，繼又早進犀、羚、翹、連。病增更醫，又進竹葉石膏湯佐芩、連輩，而熱仍未解。因大便秘，用麻仁丸等始解，先結後溏，身熱稍緩，究未盡徹。兩耳失聰，口乾喜飲西瓜汁，據述飲時似乎喉舌覺爽，不飲頃之唇舌仍干，喉中黏痰時吐，惟飲米湯，粥不喜進，小便短赤，獨賴西瓜汁以潤喉舌之干。醫更數手，病勢日增，於庚寅六月初九始問治於余。診其脈右浮軟無力，左關弦細尺濡。知其暑熱為寒涼遏抑，陽明胃津已涸，是以口乾喜飲弗克少待，兼多咳嗆痰黏，不喜納穀。種種見證，一身津液盡為寒涼所傷，無怪乎喉舌乾而熱終未能退徹也。病延匝月之久，當以養胃生津之法，冀其津回而食自貪，不治熱而熱自退矣。弗此之求，變端莫測，藥豈輕投哉。</p>
<p>制西洋參（一錢半）　大麥冬（一錢半，去心）　鮮蓮肉（一兩，去心衣）　甘草（六分）　川貝母（一錢半，去心）　白花百合（一兩）　生穀芽（四錢）　南棗（兩枚，去核）　綠豆皮（一錢半）</p>
<p>加鮮稻葉三錢，洗淨同煎。</p>
<p>服前方，口乾頓除，熱亦退矣。</p>
<p>再以原方去百合、綠豆皮、鮮稻葉，加北沙參、石斛、蔗漿六錢沖、藕一兩同煎。服三劑，諸恙霍然矣。</p>
<p>（案54）鎮海倪秉綱忽然泄瀉，晝夜無度治驗</p>
<p>鎮海倪秉綱，六月二十九日，年逾三旬。</p>
<p>驟然泄瀉，晝夜無度，脈息沉細。受寒挾濕，法從溫舒。</p>
<p>草蔻仁（一錢半）　煨木香（六分）　苡仁（五錢，炒）　赤苓（三錢）　陳粳米（五錢，絹包紮煎）　陳皮白（一錢）　豬苓（一錢半）　甘草（六分）　澤瀉（一錢半）</p>
<p>加鮮荷葉一小個托底煎藥。</p>
<p>服一帖，泄瀉立止。</p>
<p>（案55）張竹坡長子友卿暑濕病，復犯房勞險症治驗</p>
<p>張竹坡長子友卿，年逾二旬，暑濕症復犯房勞治驗。</p>
<p>病得之六月二十七，身熱而起。次日尚啖葷面，再日又食肉點。至二十九日又犯房勞，少不節欲，陰氣虧而暑濕之邪留戀於內，未克達表，以故身熱忽輕忽重亦無定期也。加之食阻中宮，口乾喜飲，水濕之邪未得從膀胱氣化而出，同走陽明大腸而便泄也。有時足冷，固由陰氣之不充，亦關濕阻於足脛，二者兼有之也。明知證非輕候，況脈象濡細，顯有明徵，而其所以猶可治者，邪達陽明。陽明為多氣多血之鄉，於斯而求治，或可免其變幻之虞矣。（道光十年七月初六診）</p>
<p>煨葛根（一錢半）　青蒿子（一錢半）　淡黃芩（一錢半，炒）　赤苓（三錢）　煨木香（六分）　栝蔞根（一錢半）　鮮石斛（四錢）　滑石（三錢）　薏苡仁（四錢，炒）　廣藿香（一錢半）　豬苓（一錢半）　澤瀉（一錢半）</p>
<p>加鮮稻葉五錢，洗淨同煎。</p>
<p>服此，熱勢漸緩，便溏僅一次，口不甚干，小溲短少，脘腹微疼，余如前。次日，用煨葛根、丹皮、黃芩、車前、石斛、二苓、通草、地骨皮等九味，加陳粳米一撮，絹包線扎，用鮮荷葉一個，小者托底煎藥。</p>
<p>服之如前無增減，惟夜半少有心煩、昏語之象。</p>
<p>復診（七月初八日方）：</p>
<p>小川連（五分，水炒）　淡黃芩（一錢半）　姜半夏（一錢半）　赤苓（三錢）　青蒿子（一錢半）　地骨皮（二錢）　鮮石斛（四錢）　甘草（六分）</p>
<p>加陳米一撮，絹包線扎同煎。</p>
<p>服昨藥後，至夜間煩躁、昏語。房中女伴傳言內戚，次早延諸庸工，以為夾陰傷寒，必得溫燥之藥方能挽回。幸竹坡兄深信余言，伊等之方不許煎服。內戚袖手無法，又特代延曹樂山兄診視，告知於竹坡，竹坡惟云既蒙代請，一診只可，至於立方則斷斷不用，所服之藥惟余定之方，必竹坡親視煎之，何信之誠也。是日樂山至，亦以為暑濕夾食，因奪精之後邪難速退。亦云不可作夾陰傷寒論，而妄投燥熱之劑。方用生薑瀉心湯加減，用醋炙半夏、黃芩、生西洋參各一錢半，黃連、甘草各六分，杏仁、瓜蔞全各四錢，赤苓三錢，生薑渣二分。是方未服，仍用余前方煎服。服後夜間似煩，天明熱勢大緩，大便不溏，喜飲不渴，稍進稀粥，胃土漸有運動之機。</p>
<p>復診（七月初九日方）：</p>
<p>小川連（五分）　姜半夏（一錢半）　黃芩（一錢半）　甘草（六分）　細生地（四錢）　粉丹皮（一錢半）　地骨皮（二錢）　赤苓（三錢）</p>
<p>加陳粳米一撮，如前煎。</p>
<p>服此，熱已漸減，朝退暮增，十去其半，夜無昏語。</p>
<p>復診（七月初十日方）：</p>
<p>病經十三日，熱勢大衰，口乾不多飲。舌絳兩邊微白而有小沫。此胃中之濕濁未淨也。今晨鼻衄些少，大便中兼有瘀血如瓜子式一二塊。此長夏炎蒸時，過啖涼粉、瓜果，積而成瘀，與暑濕熱相混而並於肺胃，以故上下見血也。胃與大腸同屬陽明，肺與大腸相為表裡，理固然也。法宜退熱生津，兼清肺胃之火為妥。</p>
<p>西洋參（一錢半，去皮）　細生地（四錢）　桑白皮（一錢半）　赤苓（三錢）　金石斛（四錢）　地骨皮（二錢）　生穀芽（五錢）　丹皮（一錢半，炒）　生甘草（六分）</p>
<p>加藕汁一酒杯，沖。</p>
<p>服此，熱退七八，上下血止，再劑而熱退清矣。又用養胃生津之劑，食貪睡安。繼以調補肝腎之陰，不數日而全愈矣。</p>
<p>是證初起，至夜煩躁，漸有昏語。房中女伴傳言內戚，議論紛紛。次早延諸庸工診視，以為夾陰傷寒，非溫燥之劑不能救，非茅朮、厚朴、薑、桂之藥不能治，立方深囑早進，遲恐不及，使竹坡狐疑，幾誤大事。然竹坡素信於余，特問余：「能治不？」應之曰：「能治！第須依余用藥，庶可無虞。」蓋此證重在暑濕夾食，兼之房勞，不過陰氣有虧。然年壯邪盛，究宜祛邪外達，不使內陷為最。縱是熱盛，不過較平常之熱增重耳，以陰虛陽往乘之也。如果症為夾陰所感，必有脈證可憑。不得概作陰症之治以誤人，使冤鬼夜嚎，誠堪痛惜。竹坡深信余言，悉屏他醫，將性命寄於指下，餘一力擔承，前案可鑑。仍以前法出入，清舒運滯，俾邪解、食消、熱退、津生，不數日而全活。設當時輕信旁議，竟遭若輩之手而以溫燥為法，其性命不知何有矣。此皆竹坡兄為善之報歟，與余何功焉。</p>
<p>汪訒庵云：「人惟知有外傷寒，而不知有內傷寒，訛作陰症，非也。凡冷物不宜多食，不獨房勞為然也。」周揚俊曰：「房勞未嘗不病陽症，頭痛發熱是也，但不可輕用涼藥耳。若以曾犯房勞便用溫藥，殺人多矣」。諸書從未有發明及此者，世醫皆罕知之。周子此論，可謂有功於世矣。由此觀之，足徵余之治張子之夾陰傷寒，而不用溫燥之劑可鑑矣。</p>
<p>（案56）胡在德滯下早投止澀，攻痛匝月，幾成休息之驗</p>
<p>常熟胡在德，庚寅八月十九日。</p>
<p>滯下未幾，積垢未除，早進鴉片煙而積止，止雖止矣，積滯猶存。月餘來攻痛無寧刻，時欲登圊，至圊積減，淹纏不已，轉成休息。速宜溫通，幸勿藐視。前有繞臍作痛症，記前三百八十六頁內。</p>
<p>姜厚朴（一錢）　淡乾薑（七分，炒）　製大黃（三錢）　枳實（一錢）　水炙甘草（七分）　廣木香（六分）　陳皮（一錢半）　五穀蟲（八分，焙）</p>
<p>服此一帖，一晝夜攻痛如前。直至天明解結垢成堆，頃之痛緩，據述十去其七，腹中松爽，而胸脘尚有氣悶之勢。細審之，素好飲酒、喜茶，又不無濕阻。</p>
<p>加紫衣胡核肉一個，連鬲板用。</p>
<p>服藥兩帖，便泄已減，日僅一次，非前之日三四度可比，余如前。</p>
<p>復診（九月二十三日方）：原方去天冬，加薏苡仁五錢。再服兩劑，便泄仍一次，咳嗽亦減，食飲稍貪，頗為合宜。</p>
<p>復診（九月二十五日方）：</p>
<p>人參（六分，沖）　黃耆（一錢半，鹽水炒）　茯苓（二錢）　炙草（六分）　於白朮（一錢半，土炒）　芡實（四錢，炒）　益智仁（八分）　木香（七分，煨）　巴旦杏（三錢，去皮尖）　大南棗（三枚，去核）　款冬花（三錢）</p>
<p>加白花百合二兩，煎湯代水。</p>
<p>服四帖，精神稍健，安妥如前。</p>
<p>復診（二十九日方）：</p>
<p>西黨參（四錢）　生黃耆（三錢，鹽水炒）　山藥（三錢，炒）　扁豆（三錢，炒）　柏子霜（三錢）　款冬花（三錢）　茯苓（一錢半）　炙草（六分）　煨木香（八分）　大南棗（三枚，去核）</p>
<p>加白花百合二兩，如前法。</p>
<p>服四帖，便溏間一日解一次，比前更妥。</p>
<p>復診（十月初四日方）：</p>
<p>西黨參（四錢）　生黃耆（三錢，鹽水炒）　焦於術（一錢半）　扁豆（三錢，炒）　薏苡仁（五錢，炒）　白茯苓（一錢半）　巴旦杏（三錢，去皮尖）　炙草（七分）　訶子肉（一錢，煨）　大南棗（三個，去核）</p>
<p>加白花百合二兩，如前法。</p>
<p>服此四帖便泄止，雖不結亦不溏。咳嗽漸減，食飲稍增，惟脈象仍軟濡，舌苔絳剝。究關胃津未復，脾氣未旺。咸由咳嗽內熱，他醫日投養陰滋膩之誤也。自九月二十日問治於余，診脈察色，首重脾胃為緊要關頭。蓋土為萬物之母，胃為水穀之海，坤土一健則肺金得令，而便泄、咳嗽皆可從斯而向安矣，此藥之所以效如桴鼓之應也。</p>
<p>復診（十月初八日方）：</p>
<p>西黨參（四錢）　炙黃耆（三錢）　焦於術（一錢半，土炒）　山藥（三錢，炒）　雲茯苓（一錢半）　炙甘草（八分）　訶子肉（一錢，煨）　芡實（三錢，炒）　款冬花（三錢）　煨木香（八分）</p>
<p>加白花百合二兩，如前法。</p>
<p>服此四帖，大便始結。</p>
<p>十二日復診：</p>
<p>原方去訶子、煨木香，加益智仁、女貞子等。</p>
<p>服六帖，如前安妥，惟咳嗽未大減，鼻洪仍常發。</p>
<p>復診（十月十八日方）：</p>
<p>西黨參（五錢）　炙黃耆（三錢）　蛤粉炒阿膠（三錢）　山藥（三錢，炒）　巴旦杏（三錢，去皮尖）　白茯苓（一錢半）　炙甘草（六分）　芡實（三錢，炒）　薏苡仁（五錢，炒）　天冬（一錢半，去心）</p>
<p>加紫衣胡桃肉兩枚，連鬲用。</p>
<p>服此方六帖，咳嗽自此而止，食亦增半，大便日解結糞一次。惟鼻洪常發，自幼有之，兩日來血衄成條，甚則鍾許，少則杯許。</p>
<p>二十四日：用四君子湯，內人參用六分，加沙參、玄武板、降香、漂淡人中白等，煎服四帖而血止。兩足常冷如冰，天寒愈甚，再用四君子湯加女貞子、枸杞子、左牡蠣、鹿角霜等。服之如前之妥，再以歸脾湯加減。至歲暮嚴寒，脈象虛軟，間以益氣養榮之法調理收功。從茲體丰神健，亦再生之福也。</p>
<p>（案58）廣東南海錢小汀淋症，溺時痛如刀割治驗</p>
<p>廣東南海四錢小汀，庚寅仲冬，淋症痛劇難忍治驗。</p>
<p>年三旬，好酒貪色，寓所潮濕。忽然小便淋閟，涓滴難忍，內如刀割，出時腰彎背曲，脈形弦數。濕火內郁，用後方兩帖而霍然矣。木通（一錢）　赤苓（三錢）　豬苓（一錢半）　澤瀉（一錢半）　青皮（一錢）　黑山梔（一錢半）　萹蓄（一錢半）　瞿麥（一錢半）　甘草梢（六分）　車前子（一錢半，炒）十味，順流水煎。</p>
<p>（案59）孫永徵脾土久虧，喜啖厚味，脘腹脹痛治驗</p>
<p>休寧孫遠齋翁，六十四歲。</p>
<p>素好酒喜面，縱啖厚味，脾土久虧。邇來脘腹脹痛，得食愈增。舌苔厚濁膩滯，大便三日不通。小溲短赤，出時熱臭。脈息濡細，僉因氣壅而兼濕食交阻也。急則治標，先以舒通法。（道光庚寅九月初八日診）</p>
<p>制香附（二錢）　萊菔子（三錢，炒）　枳實（一錢半）　檳榔（一錢半）　廣木香（六分）　小青皮（一錢）　烏藥（一錢半）　豬苓（一錢半）</p>
<p>煎好去渣，入生白蜜六錢，沖。</p>
<p>服後脹痛頓緩七八，轉失氣始有。惟大便未解，小便仍如前。</p>
<p>復診：是症大便不通，明知非結糞也。因其濕阻氣壅，酒濕厚味填塞中焦，以致脹痛異常。加之誤投溫補，中宮之氣愈壅愈滯，釀成溏糞，致令大便難，而小便熱赤且臭也。必得大便一解，黏著之宿滯頓下，則腹中之脹痛盡徹也。當用製半夏、神麯、木香、萊菔子、赤苓、黑山梔、淡蓯蓉、大腹絨、山楂肉、雞內金等。</p>
<p>服之，果然黏膩之糞早晚兩次，脹痛頓失矣。繼以冬朮、苡仁、扁豆、木香、萊菔子、製半夏、赤苓、生穀芽、大腹絨、廣皮白等，加雞內金、砂仁末（沖）補脾運食。煎服五劑，調理收功。</p>
<p>病愈後，至仲冬胸脘作脹，小腹兼疼，知飢不敢多進，因其脹也。於近處就醫，治之不問，因又問治於余。診其脈，右關細硬，左脈弦勁。氣壅濕阻，上脹下疼，病在脾而波及於肝。宜以溫中運濕，舒補兼施，庶幾無妨。</p>
<p>西黨參（一錢半）　生冬朮（一錢半）　乾薑（八分，炒）　陳皮（一錢半）　淡茱萸（四分）　廣木香（七分）　檳榔（一錢）　烏藥（一錢半）　炙甘草（五分）　紫沉香（四分）</p>
<p>加雞內金二錢，炙。</p>
<p>服兩帖，脹痛之勢頓止，食飲如常矣。</p>
<p>又用歸芍六君子加乾薑、益智仁、木香、山楂、麥芽等共十三味為細末，用蒸餅打糊為丸，如桐子大。每食後，以炒米泡湯送下五錢（方中分兩未載，臨時觀虛實而酌之）。</p>
<p>（案60）門人金書山怔忡極險奇效奇驗（並詳明病原治法）</p>
<p>門人金書山，年五十三，得怔忡極險症奇效屢驗。</p>
<p>素屬中虛陰虧之體，每早喜啖濕面，至夜又好飲酒，酒後食飲可進可無，向來如斯。忽於數日前覺胸中搖盪，初不介意，漸自火升，頭目不爽，舌尖刺痛，喉音不清。少頃心蕩漸平則諸恙如失，忽而又至則前恙復作。三日前更增左乳下跳動異常，以手按之內如沸羹。尤奇者，脈亦三五不調，自治罔效。於庚寅十二月初二日特求治於余，細繹病情，胸中搖盪，此怔忡病也。火升頭眩，兼之左乳下跳動異常，穴名虛里，胃之大絡也。脈象忽遲忽數，忽止忽來，靜則神安，煩則火升。土虛木搖，水虧火起，病關心、脾、腎、肝，豈是輕候，慮其跌僕神迷。</p>
<p>《經》云：「胃之大絡名曰虛里。貫膈、絡肺，出於左乳下……其動引衣　宗氣泄也。」動之應手者，無常耳，乃知無常之脈指左乳下之動脈為言。有常，則宗氣不虛。無常，則宗氣大虛，而上焦之氣始懨懨不足也。</p>
<p>西黨參（四錢）　制首烏（四錢）　女貞子（四錢）　茯神（三錢）　遠志肉（一錢，炒）　焦冬朮（一錢半）　炙甘草（六分）　池菊（一錢）　川黃連（五分，水炒）　代赭石（四錢，煅紅醋淬）</p>
<p>加大南棗兩枚，去核。</p>
<p>服一劑，諸恙俱平，惟面色仍紅，舌尖尚絳，中有裂紋。原方加元參三錢。再劑，如前安妥。初四日方記後：</p>
<p>仍用四君子湯如首烏、鱉甲、棗仁、遠志、女貞子、元參等，加梨汁六錢沖服。服兩帖，心不蕩則頭眩火升亦平，惟早上心跳、火升易飢，必得多進食物始安。</p>
<p>復診（十二月初六日方）：</p>
<p>今晨又覺心蕩頭眩，火升易飢，有飢不待食之勢，有上重下輕欲僕之象。土虛木搖，內風挾痰火合而為一，擬標本兩治之法。</p>
<p>羚羊角（一錢半，鎊）　川黃連（五分）　鉤藤鉤（四錢，後入）　天麻（一錢，煨）　西黨參（三錢）　天竹黃（一錢）　生白芍（二錢）　橘紅（一錢）　炙甘草（五分）</p>
<p>加飴糖三錢，沖。</p>
<p>服此一帖，諸恙若失，雖飢亦非昨之飢不待食可比。惟右脈弦硬，左脈未靜，究宜加意圖維。</p>
<p>復診：侵晨未曾進食，漸覺心跳，引動虛里，頃之進食而平，頭雖不眩，較昨稍增。方用四君子湯加羚羊角、黃連、石斛、沉香、天竹黃等。服後頗安，再用六君子加鮮石斛、薑汁炒山梔、牡蠣、南棗輩。服之至午、未時又有心跳火升，虛里穴亦然。從此面紅、頭眩、心平，卻非前之飢不待食可比。</p>
<p>午、未兩時正是心、脾攸關之際。</p>
<p>復診：</p>
<p>西黨參（四錢）　炙黃耆（三錢）　焦冬朮（一錢半）　炙草（八分）　茯神（三錢）　鮮石斛（五錢）　川黃連（七分）　沉香（六分）</p>
<p>加代赭石四錢，煅紅醋淬。</p>
<p>服兩帖，心蕩、火起、跳動毫不覺矣。原方再加柏子仁霜三錢，煎服四劑，如前安逸。</p>
<p>復診：</p>
<p>西黨參（三錢）　炙黃耆（三錢）　焦冬朮（一錢半）　茯神（三錢）　建蓮肉（三錢）　遠志肉（一錢半，炒）　大南棗（兩枚，去核）　炙草（六分）　金石斛（五錢）　炒棗仁（二錢）</p>
<p>服此四帖甚妥，仍以四君子湯加黃耆、龜板、女貞子、歸身、遠志、元參、南棗等，補心脾而兼養腎肝之陰，是治其本也，服數劑果然應手。交春在即，仍於此方略為加減，調理收功。</p>
<p>病痊之後於辛卯二月復發，心一蕩則火升面紅，有脫衣去帽之勢。舌中心裂紋，兩邊紅。齒舌潤口苦，卻不喜飲。惟有胸悶氣阻，火欲升而不能，欲降而不得，必須胸脘氣松，自知火降神安。證脈合參，前治可鑑，其所以屢發者，固關中虛陰虧，亦由心思過度、鬱悶不舒而又難以告人者，是以越想越郁以故病發，則心蕩火升、面紅舌裂、胸悶不爽等情隨至，必欲胸脘一爽則氣順火降矣。今心事鬱結，因感而觸之者，無怪乎易復也，最難調治。所謂實病易治，七情難療，信不誣也。就症脈而詳諦之，升降不靈也。用仲景黃連湯先治其標，再為治本。</p>
<p>小川連（五分，生薑汁拌焙）　淡乾薑（六分，炒）　製半夏（一錢半）　炙甘草（六分）　西黨參（四錢）　上肉桂（一分，去粗皮）　大南棗（兩枚，去核）</p>
<p>上藥七味，用河水一盞二分，煎七分服。</p>
<p>據述未服藥前胸脘煩悶，無一刻之安。速煎服畢，即覺脘中轆轆之聲直奔而下，頃之胸中舒暢、氣順火降而霍然矣。數日間虛里又覺跳動，脘中閉悶，即於原方內去南棗，加鹽水炒黃耆、焦冬朮各二錢，整塊硃砂三錢，用絲棉包紮同煎。服後胸悶頓松，連進四五劑病未一發，仍如前以扶脾養肝之法，調治頗合，間以四、六君佐肝腎同治之法而全瘳。</p>
<p>再論治病必明標本、六氣：六氣者，風寒暑濕燥火，與人身相應也。是症於三月十八日怔忡復發，胸中搖盪，氣壅不舒，濕氣上騰，二目如煙雲籠罩，正值地之濕氣上升，試觀室中之礎磉潮如露滴成流之時，病發更甚，豈非人身與天時相應也。因以六君子湯加茅山術一錢半，炒、川芎一錢，白池菊、薄荷各八分，松蘿茶四分等。煎服一劑而病頓緩，再二劑而胸寬目爽，又三帖而病痊矣。方中終不離於四、六君者，治其本也。而治標之法亦何可少也，方中非佐以燥濕治標之法，則胸中濕氣難以立除。足徵治病之要，當深明標本、六氣之因而求治，無不奏績矣。</p>
<p>（案61）嘉興王芝嶠滯下，寒熱、腹膨、面目虛浮險症之驗</p>
<p>嘉興上舍王芝嶠兄，年逾五旬，於庚寅十二月初三患紅白痢極險治驗。</p>
<p>滯下晝夜三十餘度，至圊積減，寒熱腹膨，面目虛浮，有表裡兩感之勢。第素有喘咳痰飲之症，房幃不節之軀，更兼體弱肌瘦，食飲不貪。脈象浮之小，中按沉滯，再按無力，險在此耳。姑擬煨葛根、蘇梗、楂肉、桔梗、枳殼、神麯、木香、五穀蟲、赤茯苓等。</p>
<p>藥於平淡中見神奇，妙！妙！</p>
<p>服二帖，積減熱緩，腹痛稍平，原方加減。自述痢勢日輕，白早夜不過三四次，仍兼紅白。至初八晚診，宿垢漸減，面浮顴紅，食少不寐。操勞過度，心榮肺衛兩虧，先議調脾養胃為主。</p>
<p>人參（六分，沖，另煎）　於白朮（一錢半，土炒）　川石斛（四錢）　茯苓（一錢半）　木香（六分，切片）　水炙甘草（六分）　生穀芽（五錢）　半夏曲（一錢半）</p>
<p>加大南棗兩枚，去核。</p>
<p>服前方兩帖，宿垢大減，舌苔漸薄，飲粥漸增。原方去半夏，加益智仁七分，服之食飲漸貪。</p>
<p>十一日：用四君子加建蓮、金石斛、穀芽、益智仁、芡實、南棗。</p>
<p>服兩帖，大便溏糞日一次，無積，面浮、顴紅、足跗等虛浮俱減。口舌時干，不喜飲，此津不足也。</p>
<p>十三日：用四君子湯加生黃耆皮一錢五分，南棗三錢，金石斛、生穀芽各五錢，麥冬一錢，益智仁七分，陳皮白六分，牡蠣五錢，煅塊等。</p>
<p>服兩帖，每次可進飯兩盞，日二次，夜可再粥，大便如前，可以下樓少步。二目內眥連白珠甚紅，亦虛火上升耳。</p>
<p>復診（十二月十五日方）：</p>
<p>人參（一錢，煎沖）　黃耆皮（二錢）　茯神（三錢）　茯苓（一錢半）　炙甘草（六分）　焦冬朮（一錢半）　池菊（一錢）　沉香（四分）　大南棗（三錢）　左牡蠣（五錢，煅塊）</p>
<p>服兩帖，大便已結，二目紅減。原方再二劑，甚妥。</p>
<p>十九日：用四君子湯加炙黃耆、苡仁、金毛狗脊（炙去毛）等。煎服四帖，飲食如常，目紅、足浮俱退，仍於原方損益之。再五帖而諸恙平矣。</p>
<p>於十二月二十八日用人參一錢，熟地四錢，黃耆、歸身、益智仁、炙甘草各一錢，杜仲、茯神、山藥各三錢，金石斛、大南棗各四錢等調補收功。</p>
<p>（案62）山西梁瑞之臍腹絞痛，寒與濕食交阻治驗</p>
<p>山西梁瑞之，年逾二旬，辛卯正月望後。</p>
<p>忽畏寒身熱，漸自臍腹絞痛，小便赤，大便秘。舌苔滿白，脈象沉緊。寒與氣食交阻，法宜溫散。方用蘇葉、秦艽、草蔻、木香、夏、陳、楂、麥芽、烏藥、枳殼、乾薑等煎服，寒熱減，臍腹脹痛如前。</p>
<p>復診（正月十七日方）：</p>
<p>草蔻仁（一錢半，炒）　半夏曲（一錢半）　木香（六分）　檳榔（一錢半）　山楂肉（三錢，炒）　大麥仁（三錢，炒）　枳實（一錢半）　陳皮（一錢半）　大腹絨（一錢半）　赤茯苓（三錢）</p>
<p>加生薑二片。</p>
<p>服此，脹平痛緩，惟大便未通，小溲仍赤，再以制香附、木香、穀芽、麻仁、烏藥、楂炭、枳實、薤白、赤苓、車前子等，加砂仁末三分，沖，服之痛止便通。</p>
<p>（案63）胡世安風溫，寒熱、頭痛、乾咳無痰治驗</p>
<p>胡世安，年近二旬，二月初二。</p>
<p>風溫上受，寒熱頭脹，胸悶，乾咳無痰，宜於輕舒。</p>
<p>蔓荊子（一錢半）　瓜蔞仁（三錢）　蘇子（一錢半，炒）　連翹（一錢半，去心）　淡豆豉（三錢）　生甘草（六分）　橘紅（七分）　前胡（一錢半）　薄荷葉（七分）</p>
<p>加白蘿蔔汁一酒杯，沖。</p>
<p>服兩帖，寒熱、胸悶、頭脹俱退。咳痰易出，非前之乾咳可比。原方去蔓荊、前胡、豆豉、薄荷，加苡仁、桔梗、茯苓等，再二劑而安。</p>
<p>（案64）山西榮盛華胸脘臍腹痛劇危症治驗</p>
<p>山西榮華盛，四十七歲，辛卯四月十六，痛症幾危治驗。</p>
<p>胸脘臍腹作痛，迄今數日。食少溲赤，舌膩苔白。體素瘦，痛劇防厥。脈形細耎，證頗棘手。當用厚朴、蔻仁、半夏、木香、赤苓、車前、陳皮、薤白、淡茱萸輩，加生薑煎。服後臍腹痛稍減，胸脘仍痛如前。因大便不解，西人最喜通便，且擅用丹、丸，如青麟丸、九龍丹及木香檳榔等丸。弗論年之強壯虛弱，概以通為法，誠愚人之見也。況脈軟痛甚，食少體弱，倘經攻伐，便泄、汗出而脫，咎將誰歸，予深阻之。惟有溫理中宮，免其痛厥為最耳。</p>
<p>姜厚朴（一錢）　制香附（三錢）　木香（七分）　乾薑（八分，炒）　淡茱萸（五分）　白蔻仁（一錢）　陳皮（一錢半）　楂炭（三錢）　九香蟲（一錢，焙）　大麥仁（三錢，炒）　甘草（六分）</p>
<p>加雞內金二錢（炙），砂仁末三分（沖）。</p>
<p>服藥後，脘腹痛十去六七。再劑痛平食貪，舌之白苔轉為淡薄，大便一次，小溲亦淡。又以養胃和中之劑，二帖而愈。</p>
<p>（案65）忻州連湧泉咳嗽，痰不易出，氣喘不能臥治驗</p>
<p>忻州連湧泉，四十八歲，辛卯二月十八。</p>
<p>咳嗽痰不易出，氣喘不能臥，胸脘不爽。痰火閉於肺胃，氣雍於上不能下降耳，議降氣、化痰、定喘法。</p>
<p>黑蘇子（二錢，炒）　製半夏（一錢半）　款冬花（三錢）　橘紅（一錢）　旋覆花（三錢，生絹包紮）　桑白皮（一錢半，蜜炙）　萊菔子（三錢，炒）　前胡（一錢半）　白杏仁（三錢）　雞內金（二錢，炙）</p>
<p>加白蘿蔔汁一酒杯（沖），白冰糖三錢（沖）。</p>
<p>服一劑，喘咳大減，可以步行，非前之動輒氣逆可比，且知飢，漸能進食，再劑而愈。</p>
<p>（案66）紹興王學興痛症數年，發於臍之左右治驗</p>
<p>紹興王學興，年三十八歲。</p>
<p>痛症數年，舉發無時。每痛於臍之左右，甚則嘔吐食物。脈象沉滯，肝胃為病，法宜溫舒。</p>
<p>草蔻仁（一錢半，炒）　淡乾薑（七分，炒）　淡茱萸（四分）　烏藥（一錢半）　姜半夏（一錢半）　黑山梔（一錢半）　制香附（二錢）　赤苓（一錢半）　水炙甘草（五分）</p>
<p>加雞內金一錢半，炙。</p>
<p>服前方一帖，痛頓止矣，再二劑而食貪睡安。</p>
<p>（案67）李芳園腸紅見於糞後治驗</p>
<p>李芳園，庚寅十月十七日。</p>
<p>腸紅見於糞後，此遠血也。脈息濡軟，關小弦，坤土虛而震木不滋也。兼之素好濃茶，又不無濕阻中宮，法宜肝脾並治。</p>
<p>槐米（四錢）　側柏葉（四錢，炙）　炒歸身（一錢半）　白芍（一錢半，炒）　伏龍肝（四錢）　薏苡仁（五錢，炒）　炒黑荷葉（一錢半，存性）　女貞子（三錢）　半夏曲（一錢半）</p>
<p>加建蓮肉四錢，去心炒。</p>
<p>服一劑血即止，再二劑而安臥如常。</p>
<p>（案68）汪書蕉二兄滯下逼迫，濕火下注治驗</p>
<p>汪書蕉二兄，庚寅七月十四。</p>
<p>滯下逼迫，水多於糞，晝夜十有餘次，腹痛裡急，至圊一響，稀糞隨出，而仍有後重之勢，脈象弦細。暑濕挾積，阻滯作痛。宜於舒通，通則不痛。</p>
<p>於是以薤白、豆豉、神麯、赤苓各三錢，五穀蟲、大腹皮、陳皮各一錢半，木香六分。</p>
<p>加雞內金一錢五分，炙。</p>
<p>煎服兩帖，逼迫稍減，水漸少，糞色紅，仍然腹痛即痢。痢時肛門覺熱，濕火下注也。宜以導滯，兼清濕火。</p>
<p>方用薤白、川連、木香、紅曲、楂炭、大腹皮、赤苓、甘草、陳皮等，加扁豆花十四朵，洗，同煎。</p>
<p>服之，滯下日四五次，逼迫之勢大減，腹仍痛，肛仍墜，小便赤。次日仍用原方，去大腹皮，加五穀蟲。再兩帖，痛平積松，日二三次，有糞，少有逼迫之象，而無後重肛墜之意，溲長食增。再以調脾和胃之法，三劑而愈。</p>
<p>（案69）萬松岩大兄大病愈後調理丸方（並詳明調治善後之法）</p>
<p>萬松岩大兄丸方，年六十三歲，辛卯六月二十四日。</p>
<p>大病幾危，調理病痊。脾胃久虧，由飲食不節、縱啖厚味、酒濕過度而起。漸自食少，肌瘦體倦，四肢無力，溲少，便溏，口乾。舌苔黏膩，面色痿黃。小腿浮腫，朝輕暮重。起自正月，纏綿半載。得予調補脾胃之劑，間佐疏運之法，以後食飲漸貪而漸增，脘腹之脹悶亦漸減可。大便之溏薄亦漸結，而且可間二三日一解，小溲漸多，精神漸健，兩手腕之不能舉動、顫振者亦漸有力矣，皆得於調補脾胃之功非淺矣。坤土既健，始兼養陰，以熟地、首烏、歸、芍、枸杞、女貞輩，合五味異功等法。金土合德，乙癸同源，調治而愈。繼以丸方而收全功，亦甚快矣。</p>
<p>大熟地（六兩，搗入）　山藥（三兩，炒）　枸杞子（二兩，焙）　歸身（一兩半）　山萸肉（二兩）　杜仲（二兩，炒斷絲）　懷牛膝（一兩半，酒拌蒸）　破故紙（二兩，炒，桃肉同搗）　胡桃肉（三兩，同破故紙搗入）　菟絲子（二兩，酒炒）　益智仁（一兩半）　砂仁（一兩半）</p>
<p>上藥十二味，先將熟地搗杵，再將故紙、桃肉同搗入藥，再以煉白蜜和勻，同搗極爛，丸如小綠豆大，曬令極干。外用：</p>
<p>西黨參（三兩）　焦冬朮（二兩）　茯苓（一兩半）　炙草（一兩半）　山楂肉（二兩，炒）　大麥仁（二兩，炒）　陳皮（一兩半）　雞內金（二兩，炙）</p>
<p>上藥八味，各焙，研極細，和勻。用荷葉煎湯灑疊為衣。每服五錢，清晨滾水送下。</p>
<p>（案70）王省齋大兄次郎質弱肌瘦調理丸方</p>
<p>王省齋大兄次子，年十三歲。</p>
<p>於辛卯六月二十六日因質弱肌瘦，丸劑調理。脈右軟小，左濡細。沖年質弱，肌瘦食少，咳嗽將痊。宜以益氣以養陰則坎水自充，所謂水出高源是也。加以調脾運食則坤土日旺，乾金愈足，自爾食健肌豐矣。</p>
<p>西黨參（三兩）　白扁豆（三兩，炒）　歸身（一兩）　苡仁（三兩，炒）　制首烏（三兩）　女貞子（三兩）　山藥（二兩，炒）　炙草（一兩半）　白燕窩（一兩半，水泡揀淨毛隔紙焙）　於白朮（一兩半，土炒）　砂仁（一兩）　陳皮（一兩半）　潼蒺藜（一兩半）　金石斛（二兩）　茯苓（一兩半）</p>
<p>上藥十五味，焙研極細，煉白蜜為丸如桐子大。每服四錢，清晨滾水送下，或建蓮湯送俱可。此丸服畢，據述頗宜。</p>
<p>（案71）胞侄芳田濕溫夾食，膠痰內阻，亂語奔走治驗</p>
<p>胞侄芳田，道光七年閏五月初一日，濕溫夾食極險治驗。</p>
<p>因數日前過啖厚味，食填太陰，適感溫邪，身熱頭脹，胸悶噁心，骨節痛。舌膩苔白滿布，脈形浮滑。當服疏解消食之劑，病雖減而身熱、胸悶俱未一減。至初五日用清火退熱之劑，至酉後神識半清半昧，是晚一夜亂語，忽起忽坐，並出床行走。初六日用小生地、羚羊角、麥冬、茯神、遠志、龍齒、橘紅、黑山梔輩服之，熱仍不解，口乾喜飲，痰黏如膠，吐出不易，神識似清非清，行坐不定，與昨無異。初七日診得脈息滑數，知其日前過啖厚味，兼挾濕溫充斥。身熱一候，朝衰夜盛，多語妄言，奔走無寧，胸脘不爽。此皆向日之厚味宿食阻塞中宮，釀成膠痰黏韌難吐，與溫邪化熱，是以痰火凝結不散，亂語奔走，而熱終不能退也。亟宜清火化痰，以冀轉機。</p>
<p>羚羊角（一錢半，鎊）　細生地（四錢）　丹皮（一錢半）　茯神（三錢）　川黃連（六分，水炒）　瓜蔞仁（三錢）　枳殼（一錢）　竹茹（一錢半）　陳膽星（四分）　川鬱金（五分，開水磨汁沖）　真川貝（三錢，去心勿研）　橘紅（一錢）</p>
<p>加佩蘭葉一錢半（搓），枇杷葉三錢（拭去毛），白茅根一兩（去心）。</p>
<p>上藥十五味，午前煎服，至戌時漸覺稍安。是夜仍下床行走數次，較之昨夜十減六七。</p>
<p>初八日晨診：舌胎由老黃而轉紅色，昏語減半。原方去羚羊角、枳殼、竹茹、鬱金，加犀角尖五分（開水磨沖）、滑石、甘草，引用佩蘭葉。如前煎服，昏語大減，是晚一夜未奔走，熱退痰清。再以生津養胃和中之劑，便解、食貪而收全功。</p>
<p>又於次年戊子歲冬十月初三日，因五六日前又過啖厚味，外受風寒，而致身熱胸悶。初以散寒消食之藥二三劑，身熱稍減，而神識似清非清，一夜亂語不止，朝輕暮重，起坐不安。口吐黏膩如膠之痰，白韌異常。證與前次頗同，脈形右滑數，左弦細。</p>
<p>初五日：用羚羊角、生地、丹皮、瓜蔞仁、川連、茯神、橘紅、枳殼、天竹黃等服之，病仍如前，毫不一減。</p>
<p>初六早晨：用細生地（五錢）　丹皮（一錢半）　瓜蔞仁（三錢）　麥冬（一錢半）　菖蒲根（六分）　陳膽星（四分）　陳皮（一錢）　茯神（三錢）　遠志肉（一錢半）</p>
<p>共九味，河水煎服。少頃亂語漸少，至夜十減其八，膠黏之痰亦從此少，再劑遂愈。細審之，初五之方與初六方相仿，而其一效一不效者，前以清火為主，消痰兼之；今則祛痰為主，清火兼之，是以效速也。孰謂藥之不靈也，特恐人之不善用耳。</p>
<p>（案72）門人金書山暑濕內蘊，體倦好眠治驗</p>
<p>門人金書山，辛卯六月二十八日，暑濕內蘊症。</p>
<p>於三日前頭疼如蒙，身熱無汗，自服疏散藥不應，於是求診。體倦好眠，口淡多痰，胸悶不飢，脈形右大左小。暑風挾濕，熱不發揚，邪內蘊也，未可忽視，祛暑卻濕為宜。</p>
<p>方用鮮荷葉、鮮藿香、鮮石斛、瓜蔞皮、豆豉、陳皮、赤茯苓、連翹、地骨皮，加藕二兩同煎。</p>
<p>服後，頭疼、胸悶俱平，午後熱甚及手心熱、口淡等亦俱減半。次日再以厚朴、香薷、扁豆、滑石、甘草、藿香、瓜蔞仁、赤苓、草蔻、地骨皮，加藕二兩同煎，服之邪解熱退而安。</p>
<p>（案73）妹倩王履安兄久病虛羸，肌體骨立，喘咳痰癖，且兼虛浮鼓症極危急症再生奇驗</p>
<p>妹倩王履安，久病虛羸，喘咳痰癖兼鼓極危奇驗，五十四歲。</p>
<p>自數年前吐血幾危，治愈之後失於調理，漸自精力日憊，咳痰纏延，俯腰曲背，肌瘦肉削。脾肺久虛，中氣大傷，痰由臍左上達於虛里胃絡而至缺盆，得運氣一咯而痰出，大如胡桃，韌而且滑。設中氣無力，咯聲不揚，則痰停滯其間，咯不出，咽不下，其苦萬狀，必得俟氣少平，呼吸稍利而始出。數日間假傷風而起，動輒氣喘，臥不著枕，惟於床側倦足坐睡，倘一著枕即氣逆痰升，而又不能吐出為最劇。歷年受苦，身中之大肉俱削，誠所謂肌體骨立之軀也。其所以猶存者，胃氣未敗，食飲尚可，此其生機，不可不盡人力以圖之。</p>
<p>於壬辰歲七月二十日，用六君子湯加炙黃耆、熟地、歸身、棗仁、柏子仁、紫衣胡桃肉、南棗輩十三味。</p>
<p>煎服四劑，喘咳頓減，臥能著枕。於是仍用原方略為加減，半月而平。已後竟不服藥，僅以飲食調治。</p>
<p>月餘後至九月初五延診，面目手足漸有虛浮之勢，咳痰又增，仍從臍左而上至脅即有漉漉之聲，上虛里，至缺盆，而入咽嗌，氣稍順則易於咯出，一有阻滯則窒塞於咽嗌之間，內如刀刺，呼吸不靈，厭厭一息，必得耐久，候脘腹中之氣漸從痰中透出，然後始能出口，即出亦要逐漸咳出。倘或順利，得中氣送出一塊凝結厚痰，則適意極矣。一日之難過如此，而夜亦復如斯，以故求生不能，欲死不得，於床中向余哭告求救，情慘極矣。不得已而蹙額頻思，索想良久，痰之生也，皆有脾胃之不運，腎氣之有虧也。古人云：「脾為生痰之原，胃為貯痰之器」，本此意而求治，庶乎盡善，惟脈息軟弱乏力為慮耳。（九月初五日方列下）</p>
<p>大熟地（八錢）　天冬（一錢半，去心）　水炙甘草（七分）　左牡蠣（一兩，煅塊）　沉香（五分，切片）　紫衣胡桃肉（兩枚，連鬲板用）</p>
<p>加青鉛一兩同煎，煎好去渣，投竹瀝六錢，生薑汁一匙，沖。</p>
<p>煎服兩劑，痰自下而上頓減，且咳亦易出，不致內如刀刺之狀。每至日晡，火升口乾、動怒痰升等狀亦毫不覺矣。仍以原方去沉香，加麥冬、白芥子、陳皮白三味，引如前。又兩帖，痰減三之一，精神漸健，並無一刻難過之狀。自云如服仙丹不過如是，亦云至矣。余細繹病象，果然痰少易出，日建奇績。第食飲雜物尤宜節制，勿因小愈而竟任意多啖，或從此而停飲生痰，或受涼而中宮不舒，甚至前病復盛而致於不能挽回，誠可惜矣，保身者當自愛之。（九月初九日方列下）</p>
<p>大熟地（八錢）　西洋參（一錢半）　天冬（一錢半，去心）　左牡蠣（一兩，煅塊）　胡桃肉（紫皮，兩枚，連鬲）　水炙甘草（八分）　蘇子（一錢半，炒）　白芥子（一錢，焙，）　建蓮肉（三錢，去心）</p>
<p>加青鉛一兩同煎。煎好去渣，投竹瀝六錢，薑汁一匙，沖。</p>
<p>服藥兩劑，痰減其半，食飲亦增，並能出房行坐，睡臥漸安。</p>
<p>復診（九月十一日方）：</p>
<p>大熟地（八錢）　龜腹板（五錢，炙）　胡桃肉（兩枚，連皮鬲）　蘇子（一錢半，炒）　天冬（二錢，去心）　炙甘草（八分）　瓦楞子（五錢）　知母（一錢半）</p>
<p>加靈慈石五錢，煅紅醋淬三次。</p>
<p>服此四劑，如前安妥。至十五日忽然腹痛作脹、便溏，細審之，因多啖食物及羊肉面等。次日脹痛雖平，而腹中究未爽快。余前案深囑節食，何自不量也。幸咳痰未升，食未減也。當用六君子湯加牡蠣、天冬、紫衣胡桃肉輩。服三劑，安妥如前。</p>
<p>此刻惟面目、小腿之虛浮漸增而波及小腹，手足並陰囊亦有腫脹之象，此又虛鼓將成之候也。舊恙垂危，進藥漸有生機，今又繼以鼓症，虛羸之體恐難勝任。脈息微弱，色脈同參，脾土不溫，坎陽不足，豈不慮其一脫。不得已而以溫中養胃之法，調其坤土。臨臥用金匱腎氣丸四錢，陳皮泡湯送下，此至當不易之法也。</p>
<p>至二十二日余甥至，據云服一帖，尊人嫌其丸中有桂、附辛熱之藥，不肯再進。因氣逆食減，面目、手足、臍腹腫脹愈增。更難過者，陰囊冷重而脹大，陰頭腫大光亮如雞卵之大。小溲甚少，不能平臥，危在頃刻，復延求救。嗚呼！病極至此而尚自作主張，無怪其三五日來病日加深。夫腎氣丸者，以能收攝腎氣，使水不氾濫耳。內用桂、附，所謂益火之源以消陰翳，為腫脹之聖藥，誠對症之良劑。何自誤之，而反謂痰積停阻必得峻攻為快，尤屬可駭。往視之，證脈諦詳，陽弱陰衰，惟有背水一法死裡求生。若再不遵余用藥，則必不可活矣。余甥求方，於是用金匱腎氣丸加味治之。</p>
<p>大熟地（八錢）　淮山藥（三錢，炒）　粉丹皮（一錢半，炒）　茯苓（二錢）　淡附子（七分）　上肉桂（六分，去粗皮）　山萸肉（一錢半）　澤瀉（一錢半）　懷牛膝（一錢半）　車前子（二錢，炒）　左牡蠣（八錢，煅）　苡仁（五錢，炒）</p>
<p>上十二味河水煎服，更余服藥，一夜如前，痰咳不爽，不能仰臥。至天明，知陰囊稍暖。午前陡然覺陰囊右邊頓軟，下體亦覺輕鬆，始信余言之不誣矣。此九月二十七日方也。</p>
<p>復診（九月二十八日方）仍用前方略為加減，分量亦稍增重。</p>
<p>大熟地（八錢）　淮山藥（四錢）　山萸肉（二錢）　茯苓（三錢）　淡附子（一錢）　上肉桂（七分，去粗皮）　懷牛膝（二錢）　丹皮（二錢，炒）　車前子（二錢，炒）　澤瀉（一錢半）　陳皮（一錢半）　椒目（四分）</p>
<p>上十二味，用河水三盞煎至一半，分兩次服。至燈後，將藥渣再以水一碗半煎至一半服，須忌鹽咸之味。</p>
<p>服此，臍腹之腫脹、面目手足之虛浮俱減其二三，陰頭及囊俱軟三四。最妙者小便三四次且長，較前松其半矣。</p>
<p>次日仍以此方去椒目、陳皮，加破故紙一錢五分、胡桃肉兩枚，連皮鬲用，內熟附子再加五分用作一錢五分，余如前煎服。服後小便更多，臍腹腫退三之二，面目手足退其七八，食飲亦增。細繹病象，鼓勢大減，漸有生機。惟素有之痰窠積於左乳下數有年矣，邇來每日升上，難過無比。痰不出則一夜難安，滯於喉則一刻難過，因欲與之兼治。</p>
<p>於九月三十正值霜降節日，於是以附子理中湯去參，加生黃耆，因其畏冷而用之護表也，合之五苓散，取脾腎兩溫。內附、桂之分兩悉照昨方，二方合用即前金匱腎氣丸之意而變易之方也，亦各有深意存焉。再佐以製半夏錢半、膽星五分，紫衣胡桃肉（連鬲）等，河水煎。更余服之，未幾即覺腹中甚熱，手臂牽掣，目閉神呆，喉中痰聲，有發厥之勢。張燈延余，乘輿而至，視其黏痰滿口，唇吻間俱稠痰淋漓。斯時問答尚清，有吟詠之聲而無痰湧之勢，脈尚緩和。知其溫中之劑入胃，與積痰相爭，以致上則痰涎阻塞，下則遺屎，皆從溫熱之性相激而出也，究非脫象。如果是脫，何遺屎而不見尿出耶？</p>
<p>要眼</p>
<p>功在附子理中合五苓散之上下溫和，佐以星、夏之祛痰逐飲。最後使以連鬲之紫衣胡桃肉者，取其解膈內之痰飲，連皮能收肺經耗散之氣，連鬲能通命門之火，故必加之也。服後腹中大熱、發厥，不知者以為熱藥之誤，即主家亦以為然。豈知卻病回生即此一帖也，以後小便日數次，腫脹全消，咳痰亦平，安臥如常。只此一劑而克，起九死於一生，快哉！道光十二年壬辰歲冬日記。</p>
<p>是方也，溫其中則積痰上溢，化其氣則水濕下行。外以調中護衛，內以祛痰逐飲。合而用之，中原砥定，頃成破竹之功，皆得於生心化裁之妙，有非筆舌所能傳者。（竹亭再識）</p>
<p>（案74）徽州金六吉溫邪身熱誤治增劇治驗</p>
<p>徽州金六吉，年近三旬。</p>
<p>溫邪十日，胸悶無汗，口乾喜飲溫湯。早投寒涼，噁心頻頻，黏痰阻喉，舌胎淡黃無津，脈象濡數，不飢溲赤。速宜達邪退熱，免其內傳驟變，議「瀉心」合「陷胸」法（四月二十九日）。</p>
<p>川黃連（五分，生薑汁炒）　淡黃芩（一錢半）　瓜蔞實（五錢，打碎酒炒）　豆豉（三錢，蔥汁炒）　淡乾薑（五分，炒）　製半夏（一錢半）　赤茯苓（三錢）　麥冬（一錢半，去心）　生甘草（五分）　滑石（三錢）</p>
<p>加佩蘭葉一錢半，搓軟。</p>
<p>服此，夜能睡，要飲米湯，神清熱退。惟胸前近喉下仍然氣悶，黏膩之痰未除。舌苔滯膩，兩邊有細沫如芥子大，此胃中之濕濁未清也。前方去黃芩、豆豉，加牛蒡子、殭蠶，以清喉中黏膩之痰。服之諸恙向安矣，再以養胃生津法，兩劑而愈。</p>

<h1>卷之六</h1>
<p>（案1）陳杏乾溼痰中阻誤治半載，幾成寒熱滯下</p>
<p>陳杏千，上洋人，年三十三歲，嘉慶己卯十一月十六診。</p>
<p>素有濕痰，脾陽不運，腎陰有虧，右脈虛滑，左脈虛弦，非無以也。病起半載，醫以滾痰丸、三子養親湯輩，徒以消痰為法，脾土日虧，病勢反增。又有作濕火治，投以苦寒輩清之，致令腹痛不食，瀉多白沫，寒熱，燈後畏寒。病頗棘手，乃尊甘谷特求治於余。余細繹病情，色脈合參，證緣誤治日久，中焦失運化之職，先以仲景苓桂朮甘湯加木香、半夏曲、淡乾薑等煎服。</p>
<p>服後，寒熱減，腹痛瀉積，積下紅白，日五六次，口不幹，胸中悶，舌白泥，仍宜溫舒中宮。十七日復診方列下：</p>
<p>煨葛根（一錢半）　桂枝（一錢）　姜厚朴（一錢）　茯苓（二錢）　神麯（三錢，炒）　半夏曲（一錢半）　紅曲（三錢）　甘草（八分）　木香（六分,切片）　陳皮（八分）</p>
<p>加青蔥管七寸、生薑皮八分。</p>
<p>服初帖，瀉積如前。次帖積止，腹痛未平，舌白減半，胸中漸爽，身熱退，尚畏寒。偶食梨一二片，即腹疼且響。</p>
<p>復診：仍宜輕疏和胃，以冀進食為妥。</p>
<p>用二陳湯加冬朮、苡仁、厚朴、木香、淡茱萸、雞內金等。</p>
<p>加煨薑、砂仁、生穀芽等煎湯代水煎藥。</p>
<p>服此，次日早晨大便成堆，並不腹痛，小溲赤少，舌轉淡黃，食飲漸增。原方去厚朴、茱萸，加石斛、澤瀉、砂仁等，煎服全愈。</p>
<p>（案2）吳壽谷高年嗜酒，痰多成膈，粥飲入口即吐</p>
<p>吳壽谷，己卯十二月初二日診，年七旬又六。</p>
<p>素好飲酒，數十年來受累於火酒也久矣哉。細按脈息，左小右大，脾胃脈來弦滑，中按無力。知其胃土久傷，津液不充，胃中枯槁，以致食入則噎，甚至嘔吐稠痰，粥飲入口即吐，涎痰並出。食難用飽，惟日進火炙糕聊以充飢。此反胃噎膈之漸也，盍早圖之。議定嘔化痰法，急治其標。</p>
<p>旋覆花（三錢，生絹包）　姜半夏（一錢半）　老蘇梗（一錢半）　茯苓（三錢）　廣藿梗（一錢五分）　代赭石（三錢，煅）　廣皮白（一錢）　沉香（五分）　開口川椒（十粒，焙）</p>
<p>上藥九味，用長流水兩盞煎至一盞，去滓，入梨汁六錢、生薑汁二錢和勻，再煎二三滾服。</p>
<p>服此三帖，始能進粥不嘔，痰涎十去其七。自述三日來日進厚粥三餐，每次四盞，一日可進十二盞矣。予嫌其太過，囑其少進爛飯。據云吃下喉中尚覺阻礙，故不敢進耳。兩日來小溲漸有且長，足徵中氣之漸運，而水道得以下輸膀胱也。</p>
<p>復診：仍用前方，去藿梗、橘白，加黨參、扁豆，照前煎法，仍以梨、姜兩汁後投煎服，服之如前安妥。因停藥四日，食粥復又嘔吐如前。再以前方略為增減，服後嘔吐又停。</p>
<p>是證年高脈弱，火酒傷中，致成噎膈。既服藥應手，理宜加意調治，俾坤土得令，庶幾可圖。豈可性急欲速，惜費停藥而自誤之耶。然余用方之意頗妙，桴鼓相應，錄案存之。</p>
<p>（案3）徽歙姚樹良嘔吐奇疾垂危救蘇治驗</p>
<p>徽歙姚樹良，年四十歲，庚辰七月十九，嘔痛奇疾垂危救蘇。</p>
<p>自幼有痛症，以後漸脹、漸痛、漸嘔水。一嘔水，自覺胸腹爽快，宛然無恙。不時舉發，發則脹痛難忍，必得胸中氣松，嘔水即已，屢屢如斯。至嘉慶十九年則發之甚勤，而痛脹嘔水更甚，或味酸、味苦，或色青、色黑、色綠。數十年來不能睡下，惟坐靠而睡。睡則水聲漉漉，惟右更甚，左右有塊。於六月至今四十餘日毫無寧刻，大肉消瘦，肋骨皆見，大腹膨而軟。平臥於床，以手拑腹右則水聲如鳴。日來脹痛異常，內如雞啄。甚至發厥，冷汗如淋，危在頃刻。自早至晚嘔出黃綠水一中缽，約有數余碗之多。上有油麵薄衣浮於上，宛似豆腐漿上之衣式，惟色帶穢黑耳。以箸挑去浮衣，內俱青黃黏水。右關脈來弦硬，按之不足；左脈弦細，兩尺虛小，按之如綿。此屬懸飲之症，水走腸胃之外膜原之間，而不在臟腑之內，獨成窠囊。如孤軍懸處於僻遠之地，攻伐之所不能遽及。此由脾土久虛而太陰之陽微弱，不能隨氣升舉消散，故名之曰懸飲。</p>
<p>西黨參（三錢）　焦冬朮（一錢半）　小川連（五分，焙）　炙草（五分）　淡乾薑（六分）　製半夏（一錢半）　上肉桂（三分，去粗皮）</p>
<p>加荔枝核一錢，焙脆研細，沖，廣木香二分，開水磨沖。</p>
<p>服後痛止未嘔，自覺神健，便結，溲少。</p>
<p>復診：前方去半夏、肉桂，加歸、芍、茯苓、川椒、元胡索、大南棗（去核內填烏梅肉二分，線扎同煎），服後嘔痛如前平。因其安妥，喜啖燉肉，食飲稍增，與親友敘談至三鼓而睡。即此觀之，其人之不能靜養調攝可知矣。且久病在身，去年尚生一子，其好欲又可知矣。再兼厚味不禁，最喜食蟹。諸如此類，病深藥淺，雖有良方，恐難濟事。辰初飲粥一盞半，午前進飯半盞，以糟魚過口。至午後覺腹中小疼稍脹，漸自痛增。以指探吐，又吐去如前之水小半缽，上有浮衣油麵俱與前同。脈仍如前，趺陽脈較前細小，幸無頭汗發厥之勢。</p>
<p>人參（五分，另煎沖）　於白朮（一錢，土炒）　茯苓（三錢）　炙甘草（四分）　川連（五分，薑汁炒）　淡茱萸（三分）　沉香（三分）　姜半夏（一錢半）　乾薑（六分）</p>
<p>加荔枝核一錢半（焙），廣木香五分。</p>
<p>照方煎服，嘔痛又停，足徵藥之對症。效如斯速，注案存方以示小子、門人輩，細心參閱，務得其中之肯綮，庶乎可也。今因其不嘔不痛又自停藥，必待病發求醫，病退恣啖原味、縱欲無節，善於多談，好動惡靜。無怪乎徒延歲月，累及終身。何自輕命若是哉，予深惜之。</p>
<p>一切痛症，痛止恣食，痛必再作，慎之！慎之！</p>
<p>（案4）幕友陸松濤咳逆、嘔噦有年，藥投罔效治驗</p>
<p>幕友陸松濤，年四十二歲。</p>
<p>素體清瘦，作事明爽。於嘉慶十五年間得咳逆嘔噦症，迄今數年，藥投罔效。於己卯九月特求治於余，方案列下。初六日診：</p>
<p>細繹病情，證屬嘔噦。夫嘔噦者，即反胃、噎膈之漸也。病經十載，非不終朝醫治，而治之不得其法，病根難除。據述素好飲酒，酒後貪飲濃茶，繼以水果，坤土暗耗，是知脾胃之受累於酒也久矣哉。吾於此而想其原由，吾於此而卜其究竟。或食前貪生冷，寒氣傷胃；或酒後喜濃茶，寒氣歸腎；或情不自禁，每多內作之荒；或力不能支，尚行外強之樂。以致坎陽不升，離陰不降，水火隔而心腎乖，君相動而脾胃虛。他如勞神會計，心一煩而胸中鬱郁發嘔。發嘔者，反胃之徵也。設或事不遂意，火一升而胃底泛泛欲噦。欲噦者，噎膈之兆也。又或食後遇事不快，而即嘔酸吐食、咳嗽喉癢。種種情事，其為坤土之不運也無疑。再請驗之於脈，兩寸細軟，左關小弦，右關虛軟乏力，兩尺虛濡。證脈合參，病關脾胃而波及心肝肺腎者有之。治脾胃而兼治他經則可，治他經而不保脾胃則不可。《易》曰：「至哉坤元，萬物資生。」坤屬於土，未有土不足而能生長萬物者，此余之首重在脾胃者近是。先理脾胃，再為善後之謀，庶幾病根可除而諸恙向安矣。</p>
<p>西洋參（二錢，制）　白花百合（一兩五錢）　茯神（一錢半）　麥冬（一錢半，去心）　雲茯苓（一錢半）　柏子仁（三錢）　北五味子（五分，研）</p>
<p>加梨汁六錢、生薑汁一錢。二汁和勻，候前藥煎好去滓，投入二汁，再煎一二滾服。</p>
<p>服此三劑，並未嘔噦、咳嗆喉癢等，頗屬合宜。</p>
<p>復診：即於原方去洋參，加西黨參、山藥、沉香。仍照法煎好去渣，投薑、梨兩汁服之，服後如前安妥。平常大便溏薄，自服予方後大便漸結，精神健旺。</p>
<p>服數劑後復診：素多勞心會計，預事心煩，即覺胃中鬱郁不舒，甚至嘔噦、咳嗆喉癢等情作矣。自進予方後，漸自平可，脈形兩寸細小，關脈虛耎。先調心脾，再為之計。</p>
<p>西黨參（三錢）　丹參（三錢）　焦冬朮（一錢半）　茯神（二錢）　遠志肉（一錢去心）　茯苓（一錢半）　酸棗仁（一錢半，炒）　乾薑（七分）　益智仁（一錢半）　橘紅（五分）　炙甘草（六分）　扁豆（三錢，炒）</p>
<p>加金華南棗兩枚，去核。</p>
<p>服數帖，安妥如前。</p>
<p>復診（九月二十七日）：脈右關漸起，而兩寸、尺尚嫌濡軟，氣血不充而真陽有虧也。宜以調中益氣，兼治心腎，庶乎可也。</p>
<p>生黃耆（二錢，鹽水炒）　西黨參（三錢）　山藥（三錢，炒）　焦冬朮（一錢半）　鹿角霜（一錢半）　白茯苓（一錢半）　茯神（二錢）　酸棗仁（二錢，炒）　炙甘草（六分）　益智仁（一錢半）　乾薑（六分）</p>
<p>加梨汁五錢、薑汁一錢，如前法服。</p>
<p>前次方中佐薑、梨二汁兼治嘔噦，服後頗安。今之加者，緣喉中似有痰凝不爽之意、舟中又有頭眩眼昏之象，各有取意存焉。</p>
<p>服此方後，周身溫和，自覺鬆爽，大便日一次，食飲、睡臥如常，痰凝、頭眩竟自平可，仍以前方略為增減。服數十劑而精神日健，遍體溫和，食欲漸增，二便調勻。惟偶因事冗心煩或食飲不節，則似有噦嘔之勢。於是以鹽水炒黃耆、黨參、於朮、芡實、歸身、丹參、遠志、菖蒲、菟絲、破故紙、五味子等加梨汁五錢、生薑汁一錢五分，仍照前法煎服。服數帖諸恙向安，而嘔噦之勢頓失矣。據述症經數年，自服予方後並未見嘔，誠快事也。</p>
<p>復診（十月二十六日方）：藥停兩日，便覺脾陽下溜，此大便之時欲解也。仍宜填離陰以益戊土，壯坎陽以溫己土，是為上策。</p>
<p>戊屬胃土，以離中之陰火以生之。己屬脾土，以坎中之陽火以生之。</p>
<p>炙黃耆（二錢）　西黨參（三錢）　山藥（三錢，炒）　茯神（二錢）　益智仁（一錢半）　鹿角霜（一錢半）　柏子仁（三錢，去油）　炙草（八分）　破故紙（一錢半，炒）　淡乾薑（六分，炒）　五味子（五分，研）</p>
<p>加胡桃肉一枚，連鬲板用。</p>
<p>服兩帖，大便調勻，連進數帖頗好。再以六君子湯加山藥、棗仁等，煎好去渣，投龜、鹿二膠各一錢，煎滾候烊服之。服數劑而收全功。</p>
<p>至十二月初十日再定丸方調理，列下：</p>
<p>木棉仁（八兩，鹽水泡一日，取出候乾，再以陳酒煮半日，再蒸再曬，以裡外黑如墨者佳）　大生地（五兩，先以水煮半日，後加砂仁一兩、陳酒五兩同煎半日，取出再蒸曬九次，聽用）　淮山藥（三兩，炒）　鹿角霜（二兩）　菟絲子（一兩半，酒拌蒸）　茯神（二兩）　遠志肉（一兩，甘草水浸）　酸棗仁（一兩半，炒）　柏子仁（一兩，去油）　山萸肉（一兩半）　建蓮肉（二兩，去心）　破故紙（一兩半，陳酒浸蒸，胡桃肉一兩同搗）</p>
<p>上為細末，煉白蜜為丸，如小綠豆大，曬令極干。外用西黨參三兩，焦冬朮一兩半，茯苓一兩半，炙甘草一兩，製半夏一兩半，陳皮一兩半，俱篩研極細末。</p>
<p>再以乾荷葉四兩、生薑二兩用河水煎滾，灑疊為衣。每服五錢，清晨用蓮心七粒、陳皮三分泡湯送丸可也。</p>
<p>（案5）海鹽周玉如由胸前脹悶，漸自歧骨間起一梗如指粗，長約四寸，積歲沉疴迄今三載治驗</p>
<p>海鹽周玉如，年二十歲。</p>
<p>病起於嘉慶二十一年冬間，樓下潮濕，睡處褥下俱濕。至次年春，移於樓上而臥，近於窗，又為風寒所侵。春間自覺胸前脹悶，已後心窩下，歧骨間（俗名人字骨下）起一梗，如指粗，長約四寸，不動不痛，累月經年。至己卯春，天明胸前作脹，食後胸悶，悶則氣緊，必得噯氣稍松。夜間側睡於左則腹中時響，若睡於右則不響。病脈合參，脈象虛細兼滑，痰濕交阻，凝滯脘中，結郁成條，有時微疼，按之如長竿，似屬伏梁之徵也。症經三載，沉疴積歲，先議調中順氣治其標，再商治本，第匪朝伊夕之功也。</p>
<p>西黨參（三錢）　新會皮（一錢半）　炙甘草（七分）　沉香（四分，磨沖）　枳殼（八分，磨沖）　烏藥（五分，磨沖。上三味俱用開水磨沖）</p>
<p>上藥六味，先將前三味以河水一盞二分煎至一半，去渣，以後三味汁和勻沖服。服之氣緊之勢漸減，其餘如前。</p>
<p>復診：肝脾並調，俾脹悶漸鬆，再為善後之謀。</p>
<p>西黨參（二錢）　焦冬朮（一錢半）　乾薑（七分）　炙甘草（六分）　制首烏（三錢）　炙鱉甲（三錢，炙）　沉香（六分，切片）　淡茱萸（三分）　新會皮（一錢半）　廣藿梗（一錢半）</p>
<p>加代赭石三錢，煅紅，醋淬三次。</p>
<p>服此，天曉胸口作脹十減其六，惟食後胸悶氣逆，呼吸阻礙，自覺氣緊猶未平也。夜側睡於左，腹之響亦十去六七矣。</p>
<p>復診：</p>
<p>西黨參（二錢）　焦冬朮（一錢半）　山藥（三錢，炒）　茯苓（三錢）　旋覆花（三錢，生絹包）　代赭石（三錢，煅）　乾薑（八分）　炙草（八分）　姜半夏（一錢半）　新會皮（一錢半）</p>
<p>加沉香汁三分、枳實汁五分，二汁俱以開水磨沖。</p>
<p>服後，天明作脹巳止，食後胸悶漸平。夜側睡於左，腹響亦去七八矣。惟脘中素有之一梗如指粗，而似伏梁者尚在。</p>
<p>復診：案云：脹停悶止，脾土漸運。至於日久成條之梗，凝滯於胃脘者，須當以扶土中而侑以舒運之法，庶乎漸安。用香砂六君子湯加蘇梗、藿梗、沉香等，服如前妥。再以理中湯佐茯苓、香附（炒）、廣藿梗、鹽水炒枳殼、薑汁炒生山梔等，河水煎，臨服衝入沉香汁三分。</p>
<p>服後，小溲始赤，胃中松爽，日間偶有成粒厚痰咳出，其胃中結郁成條如指粗之梗，亦覺上粗下細之象，頗屬相宜。進方四五劑，仍以原方略為變易，又服數帖亦妥。</p>
<p>復診：連日因病漸退，食飲漸增，食後又少有脹悶之象，臍左覺響，食後似疼非疼。仍宜調脾溫中，佐以和肝為法。</p>
<p>西黨參（三錢）　焦冬朮（二錢）　淡乾薑（八分，炒）　炙草（六分）　淡茱萸（三分，黃連一分同炒）　枳實炭（一錢）　鹽水炒陳皮（一錢半）</p>
<p>上七味河水煎好，去渣，入陽春砂仁末二分（沖）。</p>
<p>前方進兩劑，諸證咸安，且脘中之梗亦覺其柔軟而不過現矣。</p>
<p>復診：調脾溫中，佐以疏肝養心為妥。</p>
<p>西黨參（三錢）　焦冬朮（一錢半）　乾薑（七分）　沉香（五分，切片）　丹參（三錢）　茯神（三錢）　歸身（一錢半）　白芍（二錢，炒）　姜半夏（一錢半）　炙草（八分）</p>
<p>煎好去渣，臨服投生薑汁一錢（沖）。溫胃和中卻痰，妙在此味佐之</p>
<p>服後，起更時胃中不覺阻礙，是以氣亦不緊、不塞、不響，天明時如前松爽。連服數劑，惟此方尤覺得力。口中有黏泥痰吐出，又有如蟹吐沫之狀，此即前之所謂痰濕久阻於脘中，今得溫舒而漸出也。</p>
<p>復診：再以「歸芍六君子」加炙黃耆、廣藿梗、枳實炭等。煎好去渣，仍投生薑汁一錢半沖。</p>
<p>服四劑，胃中向有梗如指粗而長者，漸自細小而軟矣。再以前方略為增減，去薑汁，加生薑三錢，切片搗渣同煎。服二三劑，其脘中之梗竟自消矣。三年之疾，藥投四十餘劑而收全功。繼以膏滋方調理，兼治夢泄，最善。</p>
<p>炙黃耆（五兩）　西黨參（六兩）　大熟地（八兩）　山藥（四兩，炒）　山萸肉（三兩）　菟絲子（三兩）　白茯苓（二兩）　陳皮（一兩半）　炙甘草（一兩半）　廣木香（一兩半）　左牡蠣（五兩，塊）　砂仁（一兩半）　益智仁（二兩）</p>
<p>上藥十三味，用常流水如法煎膏，先文後武，煎至滴水不散，收膏時入飴糖四兩和勻，不可加蜜。每服六錢，清晨滾水烊化，燉熱服之。膏成須退火氣三日，服之可也。</p>
<p>（案6）滸關陸肯堂喘咳有年，咳痰挾血復發之驗</p>
<p>滸關陸肯堂，年四十九歲，嘉慶己卯十月六日診。</p>
<p>素有喘咳，兼好飲酒。於六年前曾嗆血挾痰，逢節必發，或勞心費神亦發。幸食飲未減，酒戒有年，雖不時舉發，尚無妨事。今季春適友人傳方，用連殼雞蛋四十枚浸尿桶內七日，取起再埋地中七日，然後煮熟。每早食兩枚，連服二十日，共服雞蛋四十個，從此喘咳不發，嗆血全無，而且步行廿里亦不覺其氣喘勞力。今半載未食其蛋，日來舊恙復發，咳痰挾血。雞蛋將浸，特延診治。脈象虛細小數，兩尺濡耎。肺金虛而腎水不充，相火升而氣逆嗆血。幸胃脈尚平，猶可圖維。先治其標，俾喘定血止，再為扶本。若徒以浸蛋之法，而無調補之功，恐非探本窮源之治。</p>
<p>參三七（五分，滾水磨沖）　百合（四錢）　款冬花（三錢）　紫菀（一錢半）　叭噠杏（三錢，去皮尖）　茯苓（二錢）　側柏葉（三錢，炙）　炙草（八分）　黑蘇子（一錢半，炒）　人中白（八分，漂淡）</p>
<p>加老枇杷葉四錢，拭去毛，蜜炙。</p>
<p>（案7）孫天池乃郎兩腿足腫、面浮、腹膨治驗</p>
<p>孫天池子，十八歲，己卯年十二月朔日診。</p>
<p>由兩腿足腫至膝，右膝覺疼，繼又面浮，波及大腹，按之膨急。右關虛弦，左關弦急，木乘土位。病起兩月，防轉中滿。</p>
<p>西黨參（一錢半）　焦冬朮（一錢半）　茯苓（三錢）　陳皮（一錢半）　枳實炭（八分）　大麥芽（三錢，炒）　山楂炭（三錢，炒）　木瓜（一錢半）</p>
<p>加荷葉一小個，托底煎藥。</p>
<p>服四劑，面浮足腫俱減其半。</p>
<p>復診：原方去枳實，加厚朴、木香等。再四帖而痊可。</p>
<p>（案8）山西武良佐脈象沉緊，畏寒、舌白、胸悶作痛、得食即嘔吐極重治驗，論治頗的，細閱便悉</p>
<p>山西武良佐，嘉慶己卯年正月廿五診。</p>
<p>六脈沉緊，遍體不疏，舌苔白泥如粉。胸前閉悶，食入氣逆嘔吐，脘中時痛。小溲色赤如血，大便半月未解。年近三旬，病經月餘，夜間畏寒尤甚。比症得之冬間伏寒，西人縱啖濕面，致令中宮氣阻、食滯、痰凝，有表面兩感之候，豈可渺視之乎。於是以秦艽、桂枝、製半夏、瓜蔞仁、柴胡、枳殼、白蔻仁、甘草、赤苓、豬苓、生薑皮等煎服。服後次日午前稍松，夜間依然如昨。</p>
<p>復診：即於前方去半夏、瓜蔞仁，加厚朴、乾薑，以生薑、大棗同煎服之。囑其夜間臨臥，再將復渣煎服。服後至夜半，周身有汗，即覺胸悶稍平，遍體疼緩，畏寒亦止。次日早晨，解黑結糞四五枚，小溲色淡，舌苔白泥漸轉淡黃，稍能進粥。邪食未盡，究宜小心調治。</p>
<p>復診：伏寒雖解，余滯未楚。是以胸脘尚悶，背俞覺緊而腹時痛也。</p>
<p>瓜蔞實（五錢，陳酒同炒）　枳實（一錢）　薤白（三錢）　青皮（一錢）　制香附（三錢）　製半夏（一錢半）　萊菔子（三錢，炒）　甘草（六分）　新會皮（一錢）　黑山梔（一錢半）</p>
<p>加生薑三片。</p>
<p>服此，午後便覺胸前悶減，且知胸前一團結滯漸下。至酉正，大便甚爽，成條而下。頃之知飢，食粥三盞。至天明又覺飢甚，飲粥始安，小溲尚渾濁。再以二陳湯加苡仁、木香、通草、砂仁殼、雞內金等煎服，又解結糞一次。次日再劑，仍如前解。是證日久，表裡兩傷，大便廿餘日未解，今於邪退後逐日解下結糞，不傷正氣，誠良法也。</p>
<p>（案9）山西門人曹生乃尊伯侯兄腳氣屢發，兩足腫，寸步難行，脘腹攻痛，遍體不舒極重治驗</p>
<p>山西介休門人曹生乃尊伯侯翁。</p>
<p>素有腳氣，僑寓江南，更多卑濕，身長體偉。西人好面，濕痰常有。於嘉慶己卯七月下旬，腳氣病發，由暑濕夾食，阻滯中宮，上下不疏，以致兩足腫脹，寸步難行，脘腹攻痛，頭脹，舌苔糙泥，遍體痠疼，欲嘔不飢，不嗜飲，小溲少，脈息細小。治宜清暑、卻濕、和中。</p>
<p>香薷（一錢半）　蔓荊子（一錢半）　製半夏（一錢半）　秦艽（二錢）　神麯（三錢，炒）　廣藿香（一錢半）　山楂炭（三錢）　豬苓（二錢）　木瓜（一錢半）　廣木香（一錢，切）　川木通（一錢）　青皮（一錢）</p>
<p>加青蔥兩枝。</p>
<p>服前方兩帖，諸恙鹹平，可以下樓行動矣，兩腿足之腫脹亦消矣。再以和胃、祛濕、調中而康。</p>
<p>（案10）黃安舒時行感冒，頭脹、耳聾、咽嗌不爽治驗</p>
<p>黃安舒，道光壬辰六月十二。</p>
<p>時行感冒，風火上攻，頭脹，耳聾且鳴，病起九日，大便七八日未解。舌胎泥黃，咽嗌不爽，脈象浮緩小數，是非輕候，法宜清解。</p>
<p>荊芥穗（一錢半）　薄荷（一錢半）　連翹（一錢半）　元參（三錢）　細生地（三錢）　桔梗（八分）　麻仁（三錢）　甘草（六分）　牛蒡子（三錢，炒研）</p>
<p>加元明粉一錢半沖。</p>
<p>服一劑，大便一次，耳聾、喉干俱減三之一。</p>
<p>復診：即於原方去生地、麻仁，加柴胡、貝母、鮮荷葉等。服之病減其半，惟舌苔仍泥白，中心淡黃，牙關緊不能張大，喉中黏痰未淨。仍宜清降兼舒。</p>
<p>元參（三錢）　桔梗（一錢）　薄荷（一錢半）　甘草（六分）　連翹（一錢半）　荊芥（一錢半）　殭蠶（一錢半）　川芎（八分）　龍膽草（一錢，酒炒）　牛蒡子（三錢，炒研）　鮮荷葉（三錢）</p>
<p>服此兩帖，喉塞痰黏、耳聾耳鳴諸恙俱平矣。</p>
<p>（案11）治湖州周維豐兩足腿內側癢極難忍，抓之滋水淋漓，病經七載，遍治罔效，得余方制焙研細搽擦，不數日而收全功，稱為仙丹，快矣！快矣！</p>
<p>湖州周維豐，年二十七歲，道光癸巳診。</p>
<p>由右足大小腿內側漫腫，癢極難忍，抓之出水淋漓。脾濕下注，波及於左。《易》曰：「震為足」，足屬東方木也。證名濕毒浸淫，從右移左，攸關肝脾。病經七載，遍治罔效。法宜扶土祛濕，用生冬朮、苡仁、黃柏、當歸、木通、甘草、茯苓、防己、蒼耳子、牛膝等煎服。</p>
<p>服五六劑後，不過如斯。間數日，於仲冬望日再以外藥擦之。方列下：</p>
<p>蘆薈（一兩，烘脆）　川椒末（三錢，焙）　甘草末（一錢）</p>
<p>三味各研極細，和勻。用豬膽汁調和如糊，以白棉布蘸藥擦之。如濕而癢者，即以布蘸干藥擦之亦可。分早晚擦之，不數日而癢極難忍之勢頓止，且濕水全無，結蓋而落。七年之疾得此一擦而愈，竟稱仙丹妙矣！妙矣！</p>
<p>（案12）山西趙士英濕鼓將成，肢腿陰囊俱腫硬治驗</p>
<p>山西趙士英。</p>
<p>西人好啖麵食，南方地土卑濕，脾土不運，水濕浸淫，肢體漫腫，漸自腿足，陰囊及莖俱腫。脈息沉細軟小，濕鼓將成，便溏腹脹，脾腎攸關。</p>
<p>朝用生黃耆皮、茯苓皮、五加皮、大腹皮、陳皮、草蔻仁、木香、乾薑、苡仁、桂枝梢等，加薑、棗煎，早服。</p>
<p>晚進金匱腎氣丸三錢，開水臨臥送下。</p>
<p>服之，據述夜間腹中溫暖適意，四肢兩腿腫硬漸自寬耎，按之成凹之象減去大半，惟陰囊腫而疼，小溲少而赤，大便溏減。</p>
<p>復診：再以理中湯加苡仁、茯苓皮、車前子、豬苓、木香、萊菔子等十味煎服。臨臥仍用金匱腎氣丸如前服。服兩帖，如前安妥。</p>
<p>復診：又以理中湯加淡茱萸、川楝子、大茴香、車前子、小青皮等九味，午前煎服。臨臥仍用金匱腎氣丸如前服。進三劑，陰囊腫疼俱退三之二，且兩腿按之不凹隨手而起矣，小溲亦漸增矣。再三劑，肢腿虛腫全退，陰囊腫疼亦俱平矣。</p>
<p>（案13）山東陶君懷貪涼飲酒，夜半腹痛、嘔吐治驗</p>
<p>山東陶君懷，道光癸巳七月十一診。</p>
<p>據述病情：因昨遊虎阜貪涼飲酒，回寓至半夜腹痛甚劇，嘔之不暢，吐之不爽。天明叩門延治，證脈合參，暑濕挾食，此屬霍亂，治當溫舒。方用厚朴、半夏、藿香、青皮、枳殼、楂肉、麥芽、滑石、赤苓、木香、豆蔻、陳皮等十二味煎服。未服前先進左金丸六分、生薑兩片，泡湯送。服之，吐瀉、腹痛俱稍減。</p>
<p>次日復診附方：</p>
<p>姜厚朴（一錢）　川鬱金（五分，磨汁沖）　沉香汁（三分，磨汁沖）　赤苓（三錢）　姜半夏（一錢半）　廣木香（四分，切片）　白蔻仁（五分，研）　陳皮（一錢半）　豬苓（一錢半）　枳殼（一錢半）　山楂炭（三錢）　麥芽（三錢，炒）</p>
<p>上藥十二味煎服，未服前仍先用左金丸七分如昨法服。服後胸脘氣悶頓松，其吐瀉、腹痛亦大減可，再劑而瘳矣。</p>
<p>（案14）王梧軒濕阻胃不和，舌白、不飢治驗</p>
<p>鎮江王梧軒，年四十五，癸巳七月望前。</p>
<p>由濕阻中宮，胃土不和，心似蕩，不知飢。舌苔白膩，脈息濡軟。當理陽明為最。</p>
<p>白蔻仁（七分，研）　薏苡仁（五錢，炒）　赤苓（二錢）　陳皮（一錢半）　川石斛（四錢）　廣藿梗（一錢半）　半夏曲（一錢半）　穀芽（四錢）　雞內金（二錢，炙）</p>
<p>加砂仁末三分，沖。</p>
<p>煎好去渣，服三帖心蕩不覺，漸知飢，食漸增。</p>
<p>復診：仍於前方略為加減，再三劑而全瘳矣。</p>
<p>（案15）嘉興汪嘯竹夢泄、腰疼、晡熱、溲赤治驗（並丸方）</p>
<p>嘉興汪嘯竹，字錫蕃，年五十二，癸巳七月二十一日診。</p>
<p>案：肝主疏泄，腎主閉藏。夢泄無時，兼多腰疼，晡熱，溲赤。固屬肝腎之有虧，亦關心榮之不足。脈形虛濡小數，良有以也。</p>
<p>制首烏（三錢）　女貞子（三錢）　麥冬（一錢，去心）　茯苓（一錢半）　青蒿子（一錢半）　地骨皮（二錢）　杜仲（三錢，炒）　石斛（三錢）　半夏曲（一錢）</p>
<p>加生薑三分、南棗一枚。</p>
<p>上藥煎服兩劑，晡熱漸減。</p>
<p>復診，方附後併案：</p>
<p>晡熱漸退，舌苔尚泥。上則耳鳴，下則精滑，脈息濡數。相火升而水不能濟，當於心腎求之，所謂心象垂滴，腎象拱鞠，而再得黃婆為之媒合，安靖上下，庶幾坎離交濟矣。於斯論治，可與談醫。</p>
<p>大生地（四錢）　丹皮（一錢半，炒）　地骨皮（二錢）　元參（三錢）　鮮蓮肉（五錢）　赤小豆（三錢，即赤豆）　杜芡實（四錢，不炒）　澤瀉（一錢半）　左牡蠣（七錢，煅塊）</p>
<p>加大南棗兩枚，去核。</p>
<p>服三劑，晡熱十退其八矣，白濁亦漸緩矣。</p>
<p>復診：仍用前方增減。</p>
<p>大生地（四錢）　丹皮（一錢半）　地骨皮（二錢）　元參（二錢）　元武板（三錢，炙）　女貞子（三錢）　茯苓（一錢半）　陳皮（八分）　杜仲（三錢，炒）</p>
<p>加鮮蓮肉五錢。</p>
<p>服兩帖，晡熱退清，精神漸健，食飲日增，惟白濁竅端未能淨盡。此腎陰不足，酒後花前相火易動，固宜調攝，亦須自己留神。</p>
<p>復診：再以熟地、山藥、建蓮、芡實、金櫻子、女貞子、左牡蠣、澤瀉、車前子等，加豬脊髓兩條去外硬皮同煎。服後頗合，再繼以丸方調理而收全功。方案列下：</p>
<p>右脈虛軟，左部濡下，自是肺腎兩虧之徵歟。蓋腎主水，肺主氣，氣上騰便是水，水下潤無非氣。一氣貫注，百脈流通，得其意者於此中消息之。</p>
<p>西黨參六兩、新會皮一兩二錢，量用河水煎膏代蜜為丸。</p>
<p>大熟地（四兩，切片炒）　元武板（三兩，炙）　山藥（二兩，炒）　丹皮（一兩半，炒）　菟絲子（一兩半，蒸）　雲茯苓（一兩）　芡實（二兩）　砂仁（一兩）　炙甘草（一兩）　線魚鰾（一兩半，用黃柏末同炒成珠）　龍骨（一兩半，煅）　五味子（一兩半，同核研磨）</p>
<p>上藥十二味磨細篩勻，用前黨參膏代蜜為丸如桐子大。每服五錢，清晨淡鹽湯送下。</p>
<p>（案16）海鹽周北園風寒濕痹，周身疼痛治驗</p>
<p>海鹽周北園，癸巳仲秋三月診。</p>
<p>風寒濕三氣合而為痹，四肢兩腿、肩背皆牽引板滯，動輒疼痛，頭重轉側筋強。舌苔泥白如粉，脈象細耎，左弦緊。亟以祛風逐濕、散寒溫中之法，冀其漸鬆為妥。</p>
<p>羌活（一錢半）　獨活（一錢半）　桂枝梢（一錢半）　厚朴（一錢半）　穭豆皮（二錢，酒炒）　秦艽（二錢）　制香附（二錢）　木瓜（一錢，乳香同炒）　嫩桑枝（一兩，切）</p>
<p>煎好去渣，服三劑後諸恙咸減大半，舌苔泥白轉為淡黃。惟左膝眼動則疼，夕腫朝退，非生瘡可比。</p>
<p>復診：再以白蔻仁、桂枝梢、防風、羌活、片薑黃、秦艽、五加皮、黃松節、苡仁、懷牛膝，加薑、棗煎。服三劑諸恙悉退，且手足皆可舉動，惟膝眼動輒尚疼。</p>
<p>復診：仍以原方去豆蔻、桂枝、防風、薑黃四味，加制香附、當歸、蘇木節、木瓜等煎服。外用沖和膏以蔥汁調敷膝眼，用絹裹紮。進方三帖，前病霍然矣。</p>
<p>（案17）安兆昱病後復感垂危救生治驗</p>
<p>安兆昱，壬辰五月二十六診。</p>
<p>大病之後復感溫邪，迄今一候，得大汗而解。尚口渴喜飲，昏語如前，往外奔走，舌絳痰多，似清非清。證脈合參，痰火留戀，又值復感，虛實相兼，難以穩許。即用川黃連、羚羊角、天竹黃、半夏曲、陳皮、赤苓、膽星、甘草、黑山梔等。煎服後，次日依然如前，大便一次，先結後溏，脫勢之象。叩門乞方，不得已擬助正生津以應之。</p>
<p>西黨參（四錢）　茯神（三錢）　大麥冬（一錢半，去心）　棗仁（一錢半，炒）　五味子（三分，研）</p>
<p>上五味煎服，少頃神識漸清，亂語漸止，且能進粥，再劑而全瘳矣。</p>
<p>（案18）山西範永順痛症屢發無定，痛劇難忍治驗（兩案並論）</p>
<p>山西範永順，年四十七歲，道光甲午正月望日延診。</p>
<p>痛症有年，屢發無時。今感寒氣阻，濕食相凝，以致嘔痰畏冷、胸脘痛劇難忍。病經四日，醫以疏氣活血之法不應，因延余診。脈息浮小，用蘇梗、蔓荊子、草蔻、木香、神麯、麥芽、香附、萊菔子、陳皮、生薑等。服之，嘔吐即已，而胸脘仍痛，不飢。</p>
<p>復診：用厚朴、桂枝、乾薑、枳殼、楂肉、木香、大腹皮、麥芽、陳皮、萊菔子、穀芽、雞內金等服之，痛勢大減，漸可進食，畏冷亦減。</p>
<p>復診：再以二陳湯加蘇梗、藿梗、木香、楂肉、穀芽、檳榔、砂仁殼等。煎服後諸恙鹹平，腑氣亦通而全愈。</p>
<p>至二月下旬，脘腹痛發，不嘔，而痛勢異常，坐立不安，當用二陳湯加厚朴、白蔻仁、楂肉、麥芽、木香、枳殼、沉香、生薑等，服之痛減三之二。次日，前方去蔻仁，加淡茱萸，兩劑而痊。</p>
<p>（案19）吳姓傷寒垂危救生治驗，並詳論起病緣由</p>
<p>吳姓，三十五歲，甲午正月廿七日，傷寒垂危救生治驗。</p>
<p>其人手工為業，家貧母老，少妻幼子。傷寒垂危，醫藥罔效。其母往向日相幫之王氏主人處，哭告獨子垂危之苦，主人因許伊請封，並囑人代往余處告診求救。予往視之，細繹病情，於去冬嚴寒衣薄深感寒邪，更兼新正其母往向日之主人家恭喜賀節，不無有年糕、粉團攜歸，其子任意縱啖，又食葷腥濕面，以致胸脘閉悶，逐動伏寒，甚至畏寒身熱，狂言奔走，繼又默默不語，尿出無知。病勢日增，又為誤投寒涼，神昏囈語，人事不知。診其脈浮小，況滑。食毫不進，湯水與之少飲。奄奄一息，難以圖救。惟二日尚靈活有神，口鼻熱氣直衝卻非喘也。其母哀哭淚下，叩首乞方。不得已索思良久，其人冬寒內伏，又加過啖黏糕肉食阻塞中宮。始也畏寒身熱，繼又食化為痰，久之寒化為熱，痰火內蘊，致令神昏譫語而不知人。病經兩候之久，緣薦人之誠心代請，伊母之叩首乞方，不得不竭力圖之。</p>
<p>方用生地、黃連、川鬱金、製半夏、陳皮、山楂、麥芽、萊菔子、瓜蔞實、沉香、石菖蒲等。服後神識稍清，漸可言語，並可伸舌，舌中心淡黃，干糙無津，小溲少，大便不通，轉失氣時下，是邪陷心包，宿食化痰而黏著於腸胃，頗為棘手。議退熱祛痰，兼通腑氣，以冀轉機。</p>
<p>小川連（六分，水炒）　淡黃芩（一錢半，炒）　陳膽星（八分）　枳殼（一錢半）　天竹黃（一錢）　黑山梔（一錢半）　瓜蔞全（四錢）　楂肉（四錢，炒）　橘紅（一錢）　薤白（四錢）　茯神（三錢）</p>
<p>加生薑兩片、紅棗三枚。</p>
<p>服之，身熱、畏寒俱退其半，余如前。</p>
<p>復診：</p>
<p>小生地（五錢）　丹皮（一錢半，炒）　瓜蔞仁（四錢）　黃芩（一錢半，炒）　麥冬（一錢半）　茯神（三錢）　大麻仁（四錢）　枳殼（一錢半）　沉香（三分，切片）　橘紅（一錢）　製半夏（一錢半）　山梔（一錢半）</p>
<p>上藥十二味，河水三盞煎去一半，去渣，投入元明粉一錢五分。服後，大便溏糞如膠如漆，黏泥不堪，病勢如昨。</p>
<p>復診：邪閉心包絡，神識昏昧，似清非清，囈語綿綿，舌泥干糙無津，喜飲兼咳。服前方，頃之解溏泥糞，如膠如漆者甚夥，攝拳手痙。脈右軟小，左弦大。正虛邪戀，棘手極矣，擬輔正祛邪法。</p>
<p>西洋參（一錢半）　淡黃芩（一錢半，炒）　麥冬（一錢半，去心）　陳膽星（八分）　製半夏（一錢半）　黑山梔（一錢半）　花粉（一錢半）　蘇子（一錢半，炒）　川石斛（三錢）　生甘草（五分）　沉香（四分，切片）　橘紅（一錢）</p>
<p>河水兩盞煎至一盞服。</p>
<p>先將萬氏牛黃丸一丸用燈心泡湯化服，服後即有欲睡之象。頃之將前煎藥與服，服後漸漸睡著。少頃醒後，少有吟詠之聲。已後神識稍清，應答稍明，稍可進粥二三口，咳嗽漸減。</p>
<p>次日午後復診：觀其問答稍有明白，能識伊母，且能叫余。頃之又有欲睡之象，是倦怠而非脫勢可較。按其頭臂，熱已退其大半。脈右如昨，左之弦大已減。再以昨方去黃芩、膽星、沉香三味，如前煎服。其萬氏牛黃丸仍照昨法先服，服後日漸平妥。若非對證之藥，萬難一救。余憐其極貧，兩日不受請封，肩輿往診，自此兩劑而愈。快矣！快矣！</p>
<p>（案20）金士元胎瘧初發，寒甚於熱治驗</p>
<p>金士元，年十九歲，嘉慶己卯七月二十四日診。</p>
<p>風暑相搏，胎瘧初發，寒短熱長，似屬熱甚於寒，而寒時戛齒鼓頷，戰慄惡寒，合之色脈則又寒甚於熱矣。治法當先和榮衛，俾寒減熱緩，再為之計。</p>
<p>桂枝（一錢）　柴胡（一錢）　黃芩（一錢半）　瓜蔞仁（三錢）　乾薑（六分）　甘草（五分）　草果（八分，煨）　小青皮（一錢）　滑石（三錢）</p>
<p>加生薑兩片、黑大棗一枚，去核。</p>
<p>煎好去渣，約瘧未至前兩個時辰溫服可也。經云：「工不能治其已然，為其氣逆也，」正此謂耳。</p>
<p>復診：進昨方，寒時戰慄、鼓頷之勢已緩，熱來口乾渴飲之象亦減，惟熱時仍兼頭脹不清耳。仍於前方去瓜蔞、滑石，加芎、歸、花粉三味。再劑，寒熱俱減其半。據述三鼓進藥，少頃瘧至，天曉邪提陽分，不日可停矣。（二十五日方）</p>
<p>復診（七月二十六日方）：</p>
<p>桂枝（一錢）　柴胡（一錢）　黃芩（一錢半）　甘草（五分）　草果（八分，煨）　知母（一錢，陳酒拌炒）　常山（八分，陳酒拌炒）　青皮（一錢）　檳榔（一錢）</p>
<p>加薑、棗煎，如前法服。</p>
<p>服後寒熱甚輕，未一刻而退清，繼以和胃生津而痊。</p>
<p>（案21）文學汪書蕉二兄氣逆痰多，丸方調理</p>
<p>文學汪書蕉二兄丸方，癸巳歲正月十九日案。</p>
<p>脾肺久虛，土不生金，而木寡於畏，不惟傷土而且犯肺。肺虛則表不固而感冒易，脾虛則痰漸升而咳嗽頻。痰壅氣逆，宜乎口多涎沫，而動輒多汗也。脈象虛滑，左弦尺濡，顯有明徵。法宜補土以生金，因脾為肺母也；滋水以養木，因肝為腎子也。從此水土合德，金木相安，又何慮夫咳嗽痰升而致多汗也。</p>
<p>生黃耆（二兩，防風一兩同焙）　淮山藥（三兩，炒）　西黨參（三兩）　大熟地（六兩）　玄武板（五兩，炙）　建蓮肉（四兩，去心）　山萸肉（二兩）　雲茯苓（一兩半）　木茯神（二兩）　柏子仁（三兩，去油）　款冬花（三兩）　巴旦杏（四兩，去皮尖）　左牡蠣（五兩，煅）　炙甘草（一兩五錢）　新會皮（一兩半）</p>
<p>上為細末，煉白蜜為丸，如梧桐子大。每服五錢，清晨滾水送下。</p>
<p>（案22）山西範永順痛病復發，嘔吐、寒熱治驗</p>
<p>山西範永順，痛症復發，正月初三告診。</p>
<p>昨於午後，陡然寒熱，背疼胸悶，嘔吐不暢，脘腹痛甚有汗。脈形浮弦，當用疏解法。服後，背疼止，嘔平。</p>
<p>復診：脘腹痛發，痛劇甚至叫呼不已，手指厥冷，有汗。稍可進粥半甌，大便欲解不解，口不喜飲。脈息浮滑，左弦細，舌苔糙刺、泥黃。證豈輕候，亟宜舒運、安蛔止痛，兼之潤燥通幽，取通則不痛，以冀轉機。</p>
<p>生香附（三錢）　當歸（二錢）　沉香（七分）　陳皮（一錢半）　淡茱萸（四分）　小茴香（一錢半）　檳榔（一錢半）　青皮（一錢）　川花椒（六分，炒開口）　赤茯苓（三錢）　大麻仁（四錢））　郁李仁（三錢，研）</p>
<p>煎好去渣，入元明粉一錢五分，沖。</p>
<p>服後痛勢漸緩，小便赤，大便欲解未解。</p>
<p>復診：仍以舒通法。</p>
<p>瓜蔞全（五錢）　沉香（六分）　薤白（三錢）　陳皮（一錢半）　大腹絨（一錢半）　木香（六分）淡茱萸（四分）　赤苓（三錢）　車前子（一錢半，炒）</p>
<p>煎好去渣，倒碗內，投生大黃二錢泡碗內，蓋須臾服。當服一帖未大便。次日再帖，少頃始解不結不溏之糞甚多，腹中松爽，痛平，知飢進粥，舌苔漸化。再以調中養胃之劑而全愈。</p>
<p>凡痛症將止，食飲宜節，恣食略過，痛必再作，不可不知。（丙申夏竹亭識）</p>
<p>（案23）劉姓右齒疼痛無寧治驗</p>
<p>劉姓，慈溪人，壬辰歲仲春。</p>
<p>右齒疼痛無寧，脈象浮弦。風火上攻，引動相火，治在輕清。</p>
<p>獨活（一錢半）　防風（一錢半）　穭豆皮（一錢半）　甘草（五分）　元參（二錢）　薄荷頭（一錢）　中生地（四錢）　白芷（五分）</p>
<p>煎好去渣，入人中白四分，研沖。</p>
<p>燈前進藥，少頃痛止，捷於桴鼓，快哉！</p>
<p>（案24）倪愚溪濕痰、中虛便溏有年，近感客邪治驗（兩案並注）</p>
<p>永義堂董事倪愚溪，年六十六，壬辰歲十二月十一延診。</p>
<p>素體虛肥，色帶痿黃，又多濕痰，向來大便溏薄。日來感冒客邪，燈後寒至凜凜，微熱不解，無汗，不飢，舌苔糙泥，迄今六日。進他醫清解法，精神日疲，尿便不由自主。脈息右弱，左弦細。高年人恐難勝任，亟宜卻寒和中。方用蘇葉、防風、桂枝、陳皮、豆豉、枳殼、麥芽、秦艽、楂肉、半夏曲，加薑、蔥同煎服。進一劑，病若失矣。已後至來年癸巳五月十六日，因濕阻中宮，致傷坤土，食入脘中不爽，大便溏泄則腹中舒暢，便或結秘則脘腹滯塞不松。數餘年來，便溏日三四次或六七次無定規。脈象右細耎，左小弦，此由脾及腎。素嗜濃茶，以故濕阻不化，似覺便溏則爽，便結反悶也。然究其源，實關脾陽之不運耳，如果坤土健運，何至便溏則爽，結則反悶耶，亟亟培養中宮為第一著。</p>
<p>茅山術（一錢，炒）　薏苡仁（五錢，炒）　熟附子（七分）　炮姜（六分）　益智仁（一錢）　炙甘草（五分）　雲茯苓（一錢半）　陳皮（一錢）</p>
<p>加生薑兩片。</p>
<p>服後，脘中松爽，便溏仍六七次。</p>
<p>復診（五月二十日）：</p>
<p>西黨參（三錢）　焦冬朮（一錢半）　煨肉果（八分）　炙草（六分）　淡乾薑（七分）　煨木香（七分）　益智仁（一錢半）</p>
<p>加大南棗三枚，去核。</p>
<p>上藥八味，河水兩鍾煎至一鍾，去渣服。</p>
<p>服兩帖，次日大便不溏，只得一次，據云數年以來從未如斯，誠妙方也。</p>
<p>復診：用異功散加苡仁、益智仁、補骨脂、砂仁殼、廣木香等服之，大便如前一次，食飲稍增，腹中寬鬆，精神亦健。已後調理仍不出前後兩方出入，或理中湯合「五味異功」，加菟絲子、補骨脂等服之。大便或二三次，卻非向日之溏糞可比。設少飲茶湯，則大便仍一次者居多。數年便泄，得余煎劑兩帖而頓止，繼以調理未一月而收全功，藥到病除，理明法備，此其所以效如桴鼓之捷也歟。</p>
<p>（案25）王英堂甥風暑挾濕，忽寒忽熱，從重轉輕治驗</p>
<p>王英堂甥，癸巳六月。</p>
<p>風暑挾濕，忽然手足逆冷，皮寒毛聳，頃之漸熱，熱至潮潤有汗則身中漸爽。早晨熱微神安，午後漸熱則心煩多語，少頃又有忽寒忽熱之勢，未病前一日走泄奪精。病由是月初八冒暑奔走，多啖西瓜，晚歸自述腰疼足軟，當夜始發寒熱。初九延餘次子茂常往診，進疏解法腰痛即平，寒熱未減。初十日特告治於余，細繹病情，知其先傷於暑，暑必挾濕，又為風搏。是以先凜凜而後熱，熱至有汗而漸爽，頃之又復寒熱無定。此暑為風搏，濕鬱於中，三氣交阻而未能疏泄也。至於病前奪精，不過陰氣虧而寒熱覺重耳，第不可作夾陰論治而節外生枝也，況於盛夏乎。因以生地、丹皮、地骨皮、黃芩、通草、黑山梔、葛根、蔥汁炒防風等，加川鬱金汁五分沖服，服後夜間煩躁，欲寐即夢，胸中氣悶，噁心，口乾喜飲。至二更時，大便結糞一次甚暢。飲粥後漸睡至天明，熱漸緩，醒後氣悶已平，仍有噁心之勢，余俱如前。舌苔糙泥淡黃，小溲少，色赤，脈形浮軟，尺濡。復診仍於前方加減服之。</p>
<p>復診：服後仍然一夜煩躁不寧，胸脘悶熱，口乾喜飲，喉中黏痰不爽，時欲噁心。暑濕內蘊，皮膚隱隱，防發斑疹，況陰虛之體，更慮陷陰之變。</p>
<p>瓜蔞皮（三錢）　丹皮（一錢半，炒）　青蒿子（一錢半）　知母（一錢半）　地骨皮（二錢）　生鱉甲（四錢）　製半夏（一錢半）　杏仁（三錢）　薄荷葉（一錢）　升麻（五分）　連翹殼（一錢半）　牛蒡子（三錢，炒）</p>
<p>加益元散三錢，生絹包紮同煎。此散即六一散加硃砂也。</p>
<p>自服此方後，熱緩斑見，夜能睡，不煩躁，斑色紅，大如芝麻，稀疏無多。此邪郁陽明，由里達表，故身熱頓緩而能寐也，是好消息。</p>
<p>凡時熱症，胸前氣悶有窒塞不爽之勢，兼之噁心，而身熱不解者，乃邪熱內郁，最防發斑疹，或鼻衄、齒血等情，此皆邪郁陽明經來也，不可不詳細辨之。（歲在道光丙申四月二十日七二老人竹亭識）</p>
<p>復診：進昨藥，熱緩斑見，大便一次，溏中夾結。舌苔泥滯糙黃今頓轉淡薄苔，且舌尖漸轉紅色，邪漸退也。連日噁心未平，自服昨方始止。今仍以清解化斑，以冀熱退。方用生地、丹皮、地骨皮、牛蒡子、青蒿子、生鱉甲、花粉、羚羊角、黑山梔，加藕一兩五錢同煎。服後安妥如昨，惟熱退其半，漸知飢進粥，斑漸消矣。</p>
<p>復診：</p>
<p>鮮生地（八錢）　丹皮（一錢半）　淡豆豉（三錢）　麥冬（一錢半）　羚羊角（一錢半）　知母（一錢半）　甘草（五分）　黃芩（一錢半）　元參（二錢）　薄荷（一錢）　連翹（一錢半）　綠豆皮（二錢）</p>
<p>上藥十二味，河水煎服。服後身熱十退七八，大便又解結糞甚暢，知飢納粥。舌色淡紅，苔退有津，斑已退清。</p>
<p>復診：再以西洋參、鮮石斛、穀芽、麥冬、茯神、棗仁、遠志、元參、地骨皮、鱉甲等煎服之，熱始退清，諸證咸安矣。再以和胃生津之劑，而收全功。</p>
<p>（案26）周北園長夏濕阻，手臂肩項動輒牽疼治驗</p>
<p>周北園，癸巳六月初七。</p>
<p>手臂肩項動輒牽疼，舌苔泥白中黃，脈右大於左。長夏濕升，胃土不和，脈絡不利，口黏、溲赤皆有之也，治宜和胃卻濕。</p>
<p>廣藿梗（一錢半）　薄荷梗（八分）　嫩桑枝（五錢，乳香三分，炒）　羌活（一錢）　歸身（一錢半）　秦艽（一錢半）　片薑黃（八分）　苡仁（五錢，炒）　半夏曲（一錢）　車前子（一錢半，炒）　白通草（八分）</p>
<p>服一劑，牽疼之勢頓減。再二劑，而痛豁然矣。</p>
<p>（案27）任富泰濕阻氣鬱，手足掣痛，屈伸不便治驗</p>
<p>山西任富泰，癸巳五月下浣。</p>
<p>濕阻氣鬱，熱體冒風，手足四末牽掣作疼，屈伸不便，兩關弦急。脾主四肢，此脾濕而兼外風搏之也。治以祛濕除風，佐以舒肝為最。用秦艽、防風、當歸、香附、赤苓、木通、續斷、木瓜、杜仲、獨活、萊菔子等。煎服一帖，諸恙成安，惟腰痛無寧。肝腎攸關，法從溫舒。</p>
<p>穭豆皮（一錢半）　制香附（三錢）　肉桂（五分，去粗皮）　杜仲（三錢，鹽水炒）　廣木香（六分）　獨活（一錢半）　陳皮（一錢）　當歸（一錢半）</p>
<p>加蔥須一錢。</p>
<p>煎服一劑，腰痛頓減六七，再兩劑而霍然矣。</p>
<p>（案28）山西張兆文睪丸腫痛偏左，證名偏墜治驗</p>
<p>山西張兆文，仲夏中浣。</p>
<p>睪丸腫痛偏左，證名偏墜。脈象沉弦，受寒所致，溫舒下焦為妥。</p>
<p>川楝核（三錢，研）　小茴香（一錢半）　枳殼（一錢半）　甘草（四分）　山楂核（三錢）　淡茱萸（三分）　柴胡（三分）　青皮（一錢）　廣木香（六分）　赤茯苓（二錢）</p>
<p>加荔枝核三錢，研，炒黃。</p>
<p>煎服一劑，墜痛大減，即坐立步行亦大緩矣，再劑全愈。</p>
<p>（案29）乍浦沈三可五兄丸方，詳論六載頭風治驗</p>
<p>乍浦沈三可五兄丸方，年四十五歲，甲午九月二十五日。診案列下：</p>
<p>六載頭風，百治罔效。想亦虛實未辨，繆執成方耳。細繹病情，合參證脈：體偉脈軟，兩關弦細，左尺濡小，素好飲酒，其為中虛挾濕之軀也。頭風之因，由鼻洪過夥，驟然如湧，治之不應，後有以寒涼並進者漸自停止，然雖止矣亦未盡善矣，以故轉成頭風一症。頭腦畏風，須重綿固護始能稍安，然必得汗方平，是以逢夏則安，遇冬則發也。病情如斯，實有至理存焉，請論之。夫頭為諸陽之首，鼻氣通於天。天者，頭也，肺也。肺主一身之氣，統諸經絡血脈，上下貫串，莫不本之於氣。今血去過多，氣不能統而陽絡大傷。陽絡者，胃絡也，是以血從上溢也。何以獨見於鼻右，右屬西方兌金，與陽明艮土為子、母。且陽明胃脈環鼻，鼻通於腦。腦為元神之府，上有九宮，同氣相應也。外邪固不可侵，內風亦不宜生也。頭風之發，每於春夏得溫熱之氣易於汗出，而即不覺其脹也；遇秋冬涼寒之氣腠理漸閉，而即知其畏風且脹也。其所以然者，血去多而肺金之氣弗克上充於腦。金土虛而肝木乘之，內風易生。氣虛表不固而外風易入，與內風相煽，頭脹隨之。然風必兼火，火必挾痰，更兼素有之濕合而為一，日積月累，無怪乎病魔久矣。每多忘事，或二目作疼、內眥發紅、多淚，或小溲溷濁不清，則胸中不舒，種種見證，上則內風生而痰火凝，中則濕氣阻而升降不靈也。病從肺胃，而波及於心、脾、肝、腎者有之。治當益氣護表，侑以引經之法，俾氣升火降，中宮健運。六載沉疴或可從斯而平矣，無再贅矣。</p>
<p>大豬腦兩具（去淨油垢，不落水。入後末藥五味同拌同蒸，聽用。用辛夷末一兩、蒼耳子末一兩、羚羊角末五錢、血餘末五錢、蔓荊子末五錢，五末和勻摻於豬腦內。用新荷葉一個置大磁盆內，將拌好豬腦子放荷葉盆內，於飯鍋上蒸曬三日，搗和後藥）　青羊眼（三對計六隻，不落水，入後末藥三味同拌同蒸曬用。用密蒙花末一兩、白池菊末五錢、黑山梔末五錢，三味和勻拌於羊眼睛內，用新荷葉一個置磁盆內，將拌藥羊睛放盆內，於飯鍋三蒸三曬用）　西黨參（四兩）　綿黃耆（三兩）　焦冬朮（二兩）　防風（二兩）　白芍藥（二兩，炒）　川芎（一兩半）　枳椇子（三兩）　歸頭（二兩）　大熟地（四兩）　元武板（四兩，炙）　車前子（一兩半，炒）　陳皮（二兩）　澤瀉（一兩半）</p>
<p>上藥十三味為細末，同前制豬腦、羊睛一齊搗和極勻，加煉白蜜為丸，如梧桐子大。每服五錢，侵晨食後滾水送下，或茶清送亦可。</p>
<p>（案30）胡啟坤淋症，溲出莖中疼痛，敗精留阻治驗</p>
<p>胡啟坤。</p>
<p>溲出莖中疼痛，敗精留阻，頻出無時，左脈弦數。此淋症也，妄作白濁治故無功。宜以舒通，通則不痛。</p>
<p>小生地（四錢）　萹蓄（一錢半）　地膚子（一錢半）　木通（一錢半）　瞿麥（二錢）　川黃柏（一錢，鹽水炒）　甘草梢（七分）　石韋（一錢半）　澤瀉（一錢半）</p>
<p>服三劑，溲出溺痛大減，敗精出而溺端無阻礙，再兩劑而全愈。</p>
<p>（案31）杭州陳北海病後脘悶食減、腸燥便秘治驗</p>
<p>杭州陳北海，甲午九月廿四。</p>
<p>病後失調，食飲不節，恣啖厚味，徒傷坤土，口乾津少，以致食減脘悶，腸燥便秘。妄投攻伐，脾胃更傷，防其脹滿，速宜調中運食，庶乎漸安。於是用焦冬朮、苡仁、陳皮、麥芽、歸身、柏子仁、山楂肉、瓜蔞仁、砂仁殼、赤苓等十味。煎服兩帖，次日解結糞甚多，胸脘頓爽，知飢貪食。兩日後又解結糞更暢，再以養胃調中而遂愈。</p>
<p>（案32）孝廉葉卓卿乃祖梅坡翁病後調理膏滋方</p>
<p>孝廉葉卓卿乃祖梅坡翁，八十歲，甲午孟秋，大病之後調理，膏方附下併案。</p>
<p>大病將痊，脾陽未復，運化機遲，榮陰不滋，腸燥便閉，脈形虛軟。補其中，調其榮，而氣既充滿，血亦流行，陰陽和而英華髮，高年恙後，頗合時宜。</p>
<p>西黨參（三兩）　生黃耆（一兩半，鹽水炒）　焦冬朮（二兩）　茯苓（一兩半）　制首烏（三兩）柏子仁（二兩）　女貞子（二兩）　茯神（一兩半）　當歸身（一兩半）　酸棗仁（一兩半，炒）　懷牛膝（一兩，蒸）　杜仲（一兩半，炒）　益智仁（一兩半）　新會皮（一兩半）　砂仁（一兩）　炙草（一兩）</p>
<p>上藥十六味，如常法煎膏，候膏成，量加煉白蜜和勻，用磁器收貯，置井水盆內退火氣一宿。每晨空心服五六錢，隔湯燉服，如膏厚稍和滾水沖服。</p>
<p>（案33）塘口吳安吉脘痛八載奇效並附丸方</p>
<p>塘口吳安吉，年五十四歲，甲午八月初五診。</p>
<p>脘中作痛，在於歧骨間（俗名人字骨下），迄今八載。邇來日漸作楚，食入不爽，有似於脹。每痛發於午後，早上猶可。病關足陽明胃，波及太陰，濕土氣阻不舒，中州失運化之職，未免生濕成痰者有之，此痛之所由來也。還恐坤土弱而震木乘之，致令嘔吐，酸黃苦水直湧而出也，預防云乎哉，況脈息耎小，左弦細，尤顯有明徵耶。</p>
<p>制香附（三錢，研）　良薑（一錢）　歸身（一錢）　甘草（四分）　廣木香（七分）　元胡索（一錢半，醋炙）　淡茱萸（三分）　山梔（一錢，生）</p>
<p>加陽春砂仁七分同煎。</p>
<p>服後未幾，即覺脘中痛輕。次日再劑，痛有不覺之象。數年之疾，兩劑漸平，病者欽服。</p>
<p>初七復診：原方去歸身、木香、元胡索三味，加藿梗、烏藥、蔻仁等。再進四劑，痛若失矣。繼以調理丸方收功，方用「香砂六君子」加香附、良薑、建蓮、歸、芍、菟絲子等。共藥十四味，篩磨極細，量用蒸餅打糊為丸。每服五錢，清晨滾水送下，或炒米湯送尤妙。</p>
<p>（案34）南潯李心葵素善飲，夜間手足發熱治驗</p>
<p>南潯李心葵，年逾三旬，甲午季秋二日診。</p>
<p>素好飲酒，陰虧體質。夜間手足發熱，業已久矣，脈來虛濡乏力。防潮熱骨蒸之變，亟宜退熱為最。</p>
<p>大生地（三錢）　丹皮（一錢半，炒）　地骨皮（一錢半）　歸身（一錢半）　女貞子（三錢）　山藥（三錢，炒）　炙甘草（六分）　茯苓（一錢半）　澤瀉（一錢半）</p>
<p>加南棗兩枚，去核。</p>
<p>服五劑，夜間發熱減半。</p>
<p>復診：原方去歸身、炙草二味，加龜板、山萸肉等，服五六劑而全瘳。</p>
<p>（案35）阮萬資肺衛表疏，易於冒風治驗</p>
<p>阮萬資，年近五旬。</p>
<p>脾土不舒，肺衛表疏，易於冒風。頭額有時熱而有時疼，鼻流清涕，胸脘易悶，食無味，口不幹，脈右細耎。雖額熱、頭疼時有時無，合之脈象卻無風寒食阻，究屬內因，攸關脾土、肺衛，當護表和中，再為之計。</p>
<p>生黃耆（一錢半）　防風（一錢半）　蔓荊子（一錢半）　香附（一錢半）　半夏曲（一錢半）　藿梗（一錢半）　生薑渣（五分）　甘草（五分）　砂仁（七分）　橘紅（一錢）</p>
<p>服前方兩帖，頭額疼熱俱平，人亦漸健，知飢尚不貪食。原方去蔓荊子、藿梗、橘紅三味，加茯苓、生穀芽等，入蓽澄茄三分同煎，服後食貪、神健而康。</p>
<p>（案36）葑門姚惠時脘痛經月，痛劇幾危救生治驗</p>
<p>葑門姚惠時，年逾三旬，道光十四年季冬二十日診。</p>
<p>脘痛經月，胃絡大傷，還防血溢。舌苔中央淡黃泥濁邊絳，痛劇傴僂難忍，朝輕夕重。藥餌亂投，苦寒攻伐更非所宜。脈息沉細難尋，權擬溫舒法，以冀轉機。</p>
<p>制香附（三錢）　元胡索（一錢半，鹽水炒）　荔枝核（四錢，炒研）　良薑（八分）　九香蟲（一錢半，炙）　製半夏（一錢半）　生山梔（一錢）　甘草（四分）　上肉桂（四分，去粗皮）　當歸全（一錢）</p>
<p>上藥十味用長流水煎服，據述燈前服藥痛甚，至二更後漸減而能少睡，較之前日減可。</p>
<p>次日因溲便不利，原方去九香蟲、半夏，加白芍、枳實二味同煎。再進一劑，據述燈後之痛大緩，較之兩日前痛減半矣。舌苔中央泥濁呆白，宛如煮熟蛋白之色。此陽明胃土不醒，故食後脘中必閉悶作疼者為此。服後大便未暢，小溲漸長，舌苔之呆白轉為黃色。知其胃土漸有醒豁之機，即於昨方中減白芍、枳實兩味，加制首烏。服後稍疼可耐，至二鼓時亦不過如是，漸自睡著頗安，此時惟兩脅稍有疼刺不爽之勢。右脘之塊日前大如雞卵，兩日間化小如桂圓核大矣，足徵胃中之積滯緣痛減而自消矣。</p>
<p>復診（十二月廿三日方）：</p>
<p>制首烏（三錢）　女貞子（三錢）　制香附（三錢）　炙草（五分）　歸身（一錢半）　薏苡仁（五錢，炒）　廣木香（六分）　良薑（一錢）　上肉桂（四分，去粗皮）　生山梔（一錢半）</p>
<p>上藥十味，用河水兩盞煎至一盞服。服兩劑而痛全止。再以益氣和榮之劑，康復如常。</p>
<p>（案37）鎮江劉馨堂痧後餘邪未楚幾成痧勞奇驗</p>
<p>鎮江劉馨堂，年逾二旬，甲午十二月二十六日。</p>
<p>痧後二旬，餘邪未楚，藥餌亂投。咳嗽痰厚，咽嗌色紅，上齶紅點滿布，聲啞音低，嚥唾覺痛，食減飲粥，脈右弦數。深慮痧勞之險，斷斷不可忽視。</p>
<p>蛤粉炒阿膠（四錢）　白花百合（一兩二錢）　薏苡仁（五錢，炒）　叭噠杏仁（三錢，去皮尖）　經霜桑葉（一錢半）　雲茯苓（一錢半）　真款冬花（三錢）　蜜炙甘草（五分）</p>
<p>上藥八味，煎好去渣，入白蜜三錢沖服。</p>
<p>服前方一劑，咳嗽頓緩，且廿餘日未能進飯。服藥後，午前即可進飯，夜仍進粥，極妥。</p>
<p>次日復診：原方去茯苓、桑葉，加元參、蘇子、北沙參等，煎服三劑全愈。</p>
<p>（案38）石門沈姓冒風寒熱誤作伏邪治之增重治驗</p>
<p>石門沈姓，年未冠，甲午八月初旬。</p>
<p>似寒似熱，醫作伏邪治，一派寒涼之劑屢進無功，熱終不解而仍兼寒凜之勢，食減神倦，求治於余。審證切脈，沖齡質弱，脈象浮軟，似寒似熱。外為風搏，內為熱阻，防甚轉瘧，擬輕舒法。</p>
<p>老蘇梗（一錢半）　防風皮（一錢半）　廣藿梗（一錢半）　豬苓（一錢半）　半夏曲（一錢半）　焦穀芽（三錢）　川木通（一錢）　陳皮（一錢半）　塊滑石（三錢）</p>
<p>加生薑皮五分，藕一兩。</p>
<p>服此一帖，午後未熱，神氣漸爽，足徵非伏熱也。再以二陳湯加蘇梗、苡仁、砂仁、木通、生穀芽等九味煎服，兩劑而瘳。</p>
<p>（案39）紹興陸蘆汀病後濕蘊坤土發為黃疸治驗</p>
<p>紹興陸蘆汀，年十九歲，七月廿一診。</p>
<p>病後中虛，濕蘊坤土，發為黃疸。身目俱黃，指甲亦然，色滯而晦，脈息軟大、左弦，先從溫中卻濕治。</p>
<p>茅山術（一錢，炒）　製厚朴（一錢）　秦艽（二錢）　豬苓（一錢半）　赤茯苓（三錢）　車前子（一錢半，炒）　滑石（三錢）　甘草（五分）　陳皮（一錢半）　薏苡仁（五錢）</p>
<p>服三帖，口乾稍喜飲，大小便不利，余如前。</p>
<p>復診：原方去滑石、甘草、陳皮三味，加茵陳、乾薑、木香等。服兩帖，身目黃色俱稍減，小溲色黃退其半矣，胸脘亦漸鬆，大便仍秘。</p>
<p>復診：</p>
<p>生冬朮（二錢）　淡乾薑（八分，炒）　半夏曲（一錢半）　葛根（一錢半）　秦艽（二錢）　當歸（一錢半）　生薑皮（七分）　滑石（三錢）　黑梔皮（一錢半）　車前子（一錢半，炒）　生苡仁（五錢）</p>
<p>煎服四劑，面目、遍身及指甲之黃俱已退其半，溲出亦淡，夜食稍多則腹中不爽，足徵脾土之不運耳。再以理中湯合四苓散，加半夏、楂肉、砂仁殼、木香等，進四五劑而愈。</p>
<p>（案40）陸碧畇虛鼓危症奇效，病者自誤不終其用</p>
<p>陸碧畇，年四十七歲，甲午七月七日延診。</p>
<p>虛鼓危症，由病後屢復，食飲不節，早啖葷味。睥土不運，更兼陽弱陰虧之軀。病後兩月，於前月自足跗漸浮，而致腿足皆腫，按之成凹。日來大腹亦腫，拊之如鼓。小溲甚少，大便頻解溏薄，日數次，每解腹中必痛，脾不運而成積滯。脈左虛弦，右軟滑無力。鼓脹已成，葷腥不禁，最難調治。</p>
<p>方用厚朴、苡仁、木香、大腹皮、五穀蟲、赤苓、車前子、滑石、楂炭、陳皮、木通等十一味。煎服兩帖，便泄稍減，解時腹痛大減，小溲漸有，兩足小腿之浮腫亦緩，惟大腹之膨急、臍凸俱未減，如前。</p>
<p>復診：</p>
<p>焦冬朮（二錢）　薏苡仁（五錢）　木香（一錢）　茯苓（三錢）　大腹皮（一錢半）　五穀蟲（一錢半）　廣陳皮（一錢半）　木通（一錢）　塊滑石（三錢）　山楂肉（三錢，炒）　車前子（二錢，炒）</p>
<p>上藥十一味，服如前妥。</p>
<p>復診（七月初十方）：</p>
<p>焦冬朮（二錢）　苡仁（五錢）　山楂炭（三錢）　陳皮（一錢半）　半夏曲（一錢半）　木香（一（四錢）　赤茯苓（三錢）　烏藥（一錢半）</p>
<p>上藥八味，用河水一盞半煎至一半，去渣，送金匱腎氣丸三錢。自服此方，覺便泄日松，糞多水少，周體活動溫和，惟大腹之膨急、臍凸仍然。次日復診用五皮飲加冬朮、草蔻、木香、益智仁等。以河水兩盞煎至一半，去渣。仍用蜜丸金匱腎氣丸三錢，藥湯送。服後遍身適意，食飲稍增，兩顴虛浮之勢漸退，小腿虛腫拊之成凹者，按之亦漸起矣。更妙者，今日小溲可以先解，而不與大便齊至，足徵清濁可以兩途而行矣，據述自便泄後今始分利。</p>
<p>復診（七月十二日方）：</p>
<p>穹窿術（一錢半，炒）　薏苡仁（五錢，炒）　木香（六分）　澤瀉（一錢半）　生薑皮（一錢）　五加皮（二錢）　茯苓皮（四錢）　通草（八分）　雞內金（二錢，炙）</p>
<p>上藥九味煎好去渣，仍以金匱腎氣丸三錢，藥湯送下。服之是夜大便未解，至次日始解一次，非前之日解數次泥滯、腹疼可較，兩足及大腹皮急俱松。原方再劑，甚妥。病者因其效速，胃口漸旺，日思可口之餚，多進食飲。余深囑禁之、戒之，倘再復之，萬無救焉。於是用附子理中湯加補骨脂、木香、陳皮、麥芽、石斛等，兩劑諸恙如前安妥。惟大腹又有彭急不松之象，究關貪食之故耳，何不自量耶。</p>
<p>膨脝，腹脹也，古借用彭。注《正字通》。</p>
<p>十五日復診：仍用昨方，略為加減以應之。病者尚思燉鴨及南腿，並云喜啖冬菜炒豆板等可否？余回其萬不可食！伊人有含怒之意，誠所謂忠言逆耳也。次日仍求診視，予直辭之，附案於下：</p>
<p>是鼓也，緣傷寒後不禁油膩、葷腥等物，致令病後屢復，甚至腿足皆腫，面目俱浮，大腹膨脹臍凸。漸自便泄日數行，而小溲全無，皆從大便中出，清濁同行。何至若斯，亦為任意恣食，縱啖無忌，而變症蜂起矣。鼓勢已成，藥投罔效，特求治於余。余細繹病情，合參證脈，知其脾土日憊，積滯叢生，濕氣內蘊，水凌土位而腫滿隨之，此虛實相兼之鼓也。治當先以扶土卻濕運滯，俾濕滯漸鬆，隨證脈而消息之。不四五劑果然二便分利，腫勢漸減，食飲漸增，皆得力於湯丸並進之功也。病者因其效速，漸自貪食，縱啖之故態依然。是日予至診視，自云昨進醃蹄葷味，覺腹中稍不爽。今食豆板炒冬菜，素味甚美，竟啖其一小盞矣，予深恨之。次日告診，據述昨夜腹中一夜不爽，且增膨急，足跗小腿益加緊硬，脈形弦急。予曰：「皆自取之也。」其人即於枕旁取出火炙糕與余云：「自後不拘食何物必須先請教，今就此糕到底吃得吃不得麼！」觀其色面紅動怒，再與之言必反受其辱矣。錄此以為縱啖自誤者戒。</p>
<p>自此之後，十七日伊親薦醫，以針刺腿、腹出水，內進滲濕之劑，至十日而逝。此自作之孽，無足深惜矣。</p>
<p>（案41）孝廉華卓卿乃祖梅坡翁濕溫挾利危症治驗</p>
<p>孝廉華卓卿乃祖梅坡翁，甲午六月十八日延診。</p>
<p>濕溫挾利，身微熱，舌泥苔白，表裡俱病，業已數日。年屆八旬，氣榮兩虧，深恐汗多涸津，擬和中退熱為妥。</p>
<p>煨葛根（一錢半）　淡黃芩（一錢半，炒）　製半夏（一錢半）　赤苓（三錢）　白蔻仁（六分）　廣藿梗（一錢半）　煨木香（八分）　甘草（五分）　山楂肉（三錢，炒）　生穀芽（四錢）</p>
<p>加鮮荷葉一小個，托底煎藥。</p>
<p>服前方，熱勢漸緩，午後稍增，夜安寐。利由泄瀉而起，日夜數次。便時一響而溜出，色黃，並不腹痛。此濕阻也，以故小便短少，口不喜飲，舌中心淡黃邊白也。自進昨方，夜間未解，次早解一次，少頃又解一次。服藥頗屬應手，惟高年脈來濡耎，究防變幻。</p>
<p>復診（十九日）：服後方一帖痢止，惟微熱如昨，小溲漸長，大有轉機也。</p>
<p>青蒿子（一錢半）　鮮藿香（二錢）　苡仁（五錢，炒）　赤苓（三錢）　豬苓（一錢半）　淡黃芩（一錢半，炒）　滑石（三錢）　大麥仁（三錢，炒）　山楂炭（三錢）　製半夏（一錢半）　川芎（一錢）　生薑渣（一錢）</p>
<p>加鮮荷葉一小個托底煎藥。</p>
<p>藥服頗宜，可再服兩劑。於前方內去豬苓、黃芩、川芎、姜渣四味，以荷梗易荷葉，加扁豆、生穀芽等。服後早上頭額並不覺熱，至酉正微熱似煩，頃之肌膚潮潤而身爽矣。</p>
<p>復診（六月二十二日）：利後虛熱將停，惟舌苔尚白泥，口不嗜飲，小溲少而赤，脘腹不舒。素好濃茶，濕蘊不化所致也。亟宜祛濕和中，冀其脹除溲利，舌苔之白泥漸化，自爾通泰矣。</p>
<p>穹窿術（一錢，麻油拌炒）　薏苡仁（五錢，炒）　白蔻仁（八分，研）　赤苓（三錢）　大腹絨（一錢半）　炒楂肉（三錢）　車前子（一錢半，炒研）　通草（八分）　砂仁殼（一錢）　半夏曲（一錢半）</p>
<p>加藕一兩同煎。</p>
<p>服此脘腹漸舒，小便赤減。最妙者，舌之白泥苔頓覺化松。再劑，可吃飯盞許，午後仍飲粥，大小便利。再以「六君子」加楂炭、麥芽等調中運食，又用養榮潤燥之法佐之，緣素有腸燥脾約故耳。</p>
<p>（案42）曹士英冬感風寒，身熱、舌白、骨疼、昏語治驗</p>
<p>句容曹士英，十九歲，於十一月十一。</p>
<p>身熱胸悶，舌苔膩白如粉，骨節疼痛，不飢不渴，體倦昏語，脈象細小。風寒內閉，食阻中焦。治宜溫舒，得汗為妥。方用厚朴、豆豉、蘇葉、桂枝、半夏曲、穀芽、楂肉、赤苓、陳皮、生薑等，十味河水煎。服一劑，頃之覺煩，煩後汗出遍身，從此熱退胸寬，繼以和胃運食而安。</p>
<p>（案43）李芳園淋症，溺疼、莖中作癢治驗</p>
<p>李芳園，甲午七月。</p>
<p>患淋症廿餘日，溲出兼疼，莖中帶癢，大便秘結。舊有痔疾、脫肛。脈形弦數，按之不足。陰虧挾濕火，燈後濁甚，靜則少，動則多，色帶淡黃。擬益陰降火，佐升清降濁法。</p>
<p>大生地（五錢）　元武板（五錢，炙）　炙鱉甲（三錢）　知母（一錢半，秋石化水炒）　川黃柏（一錢半，鹽水炒）　川木通（一錢）　薏苡仁（五錢，炒）</p>
<p>上藥七味，河水煎好去渣，送補中益氣丸三錢。服兩帖，濁少、溲出，莖中痛癢大減。照方再三劑，諸恙俱平，惟濁未淨盡。用六味地黃湯去萸肉，加車前子、黃柏、線魚鰾（以牡蠣粉同炒成珠）煎服遂愈。</p>
<p>（案44）山東陶君懷求定丸方專解鴉片煙奇效</p>
<p>山東陶君懷。</p>
<p>於甲午四月下浣，特求定丸方專解鴉片煙飲。余於宋氏方中去半夏、紅糖兩味，加檳榔、白蕪荑、烏梅肉等，並增減分量之多寡、甘草之製法，而又以百部膏之代蜜為丸。種種巧思，非精於醫理者不能道隻字。俱開列於下，誠積善之良方也，幸毋忽視。</p>
<p>人參（三錢，如無，以高麗參一兩代之，否則以西黨參三兩代之）　使君子肉（四兩，切片烘脆研）　鶴蝨（二兩焙研）　檳榔（一兩半，焙研）　韭菜子（二兩，焙研）　川貝母（一兩半，去心焙）　大煙灰（八錢，研細）　生甘草（五錢，豬膽汁須浸透，曬乾）　蘇合香丸（四丸，去外蠟殼）　白蕪荑（一兩，乾麵同炒黃）　烏梅肉（一兩，焙）</p>
<p>上藥十一味，各研極細篩和。用百部六兩煎濃膏代蜜為丸，如綠豆大。每次服一錢五分，或加至二錢。早晚二次，滾水送下。</p>
<p>再，每月初四日夜半，約在寅時初刻，用滾水送下二錢。服後如小腹微疼，不可即食糕點、米粥等物，必待其大便後看其桶內，果有蟲物下，然後進食可也。照方修合，服後果然神奇，真是金針暗度之法歟——丙申五月竹亭老人再筆。</p>
<p>（案45）乍浦沈云嶠時氣嗌痛誤治，喉腐危症奇驗</p>
<p>乍浦沈云嶠六兄，甲午五月初十診。</p>
<p>時氣喉腫，身熱兩日。前延瘍科治，潰膿後痛緩熱平。今忽復熱，喉腐未痊，由右移左。相火升而風痰上擾，舌苔泥白，中心淡黃，夜寐囈語，脈息濡小。法宜清舒退熱，深恐變幻。</p>
<p>二原地（四錢）　元參（三錢）　殭蠶（三錢，炙）　貝母（一錢半，去心）　人中黃（八分）　薄荷（六分）　牛蒡子（二錢，炒）</p>
<p>煎好去渣，入白蘿蔔汁半酒杯，沖服。</p>
<p>外用家制紅爐雪吹喉，頗妙。</p>
<p>進前方一劑，喉中之風痰頓平，疼痛立止，飲食下咽一無阻礙，快矣！快矣！</p>
<p>鄰按：此方之妙，妙在殭蠶之治風化痰、散結行經之功。王貺云：「凡咽喉腫痛及喉痹，用殭蠶下咽立愈，無不效也，大能救人。」——《綱目》注</p>
<p>（案46）上舍戴琴磎時邪內伏，身熱、便溏幾誤治驗</p>
<p>上舍戴琴磎，甲午四月二十六。</p>
<p>午後忽然身中先凜凜而後熱，胸前氣悶不爽，舌苔白泥，便溏，病得於奪精之後，自覺煩躁，脈息浮小，左手弦細，時邪內伏，陰虧之體最宜小心，俾邪由內達外，免其變幻。</p>
<p>製厚朴（一錢）　川鬱金（五分，磨沖）　白蔻仁（六分）　赤苓（二錢）　廣藿梗（一錢半）　半夏曲（一錢半）　淡豆豉（三錢）　橘紅（一錢）　山楂炭（三錢）</p>
<p>服此，胸中氣悶減半，身熱未解。</p>
<p>復診（二十七日方）：</p>
<p>姜厚朴（一錢）　川鬱金（五分，磨沖）　白蔻仁（六分）　薄荷（六分）　半夏曲（一錢）　牛蒡子（二錢，炒）　廣藿梗（一錢半）　通草（七分）</p>
<p>加白蘿蔔汁半酒杯，沖。</p>
<p>服後，身有小汗，舌苔漸薄，便溏溲少，喉中痰減。</p>
<p>復診（二十八日方）：身熱未罷，仍宜舒表和里。</p>
<p>瓜蔞皮（二錢）　地骨皮（一錢半）　白蔻仁（六分）　橘紅（一錢）　廣藿梗（一錢半）　山楂肉（三錢）　檳榔（一錢）　甘草（五分）　半夏曲（一錢）</p>
<p>加鬱金汁三分，沖，生薑汁一小匙，沖。</p>
<p>服此身熱減半，漸有轉機之兆也。</p>
<p>復診（二十九日方）：時熱漸緩，喉痰漸少，咳減，夜少寐，不飢不納，亦不嗜飲，便仍溏，究宜退熱為最。方用生地、連翹、藿梗、薄荷梗、青蒿梗、蘇子、橘皮、桑葉、牛蒡子、沉香汁，磨沖。</p>
<p>服後，身熱減其大半，便溏已平。</p>
<p>復診（五月初一方）：</p>
<p>小生地（四錢）　丹皮（一錢半，炒）　地骨皮（一錢半）　枳殼（一錢半）　瓜蔞仁（三錢）　元參（三錢）　藿梗（一錢半）　甘草（五分）　薄荷頭（八分）</p>
<p>加白蘿蔔汁半酒杯，沖。</p>
<p>服此，身熱退清，惟額熱未淨，再以西洋參、元參、瓜蔞仁、蘇子、甘草、萊菔子、生穀芽、桔梗等。煎服後，知飢納穀，諸恙向安，繼以養胃和中而全愈。</p>
<p>（案47）山西榮成森脘腹痛脹異常治驗</p>
<p>山西榮成森，年四十八歲。</p>
<p>西人素好濕面，脘腹痛脹難忍，脈形沉細。寒與濕食交阻，時值八月廿有八日，更余延診。當用香附、草蔻、半夏、萊菔、木香、枳殼、薤白、陳皮等，服後痛脹更劇。</p>
<p>復診：臍腹上下痛脹甚劇，舌苔中心淡黃，小溲赤，大便三日未解，脈仍沉細。未便遽投攻伐，宜以溫舒，以冀痛緩脹平為善。</p>
<p>姜厚朴（一錢）　淡乾薑（六分）　淡茱萸（四分）　陳皮（一錢半）　烏藥（一錢半）　枳殼（一錢半）　麥芽（四錢）　甘草（五分）　黑山梔（一錢半）　建神麯（三錢）</p>
<p>服此一帖，痛脹俱減其半，次日再劑更妥。九月初二日原方去厚朴、乾薑、建曲，加廣木香、赤苓，兩劑而愈。</p>
<p>（案48）山西張日源臍腹作楚、腰痛、畏寒急症治驗</p>
<p>山西張日源，壬辰九月初四。</p>
<p>臍腹作楚，腰疼畏寒，舌苔糙黃，業已五六日，亟宜散寒止痛。</p>
<p>穭豆皮（二錢）　獨活（二錢）　老蘇梗（一錢半）　砂仁（一錢）　半夏曲（一錢半）　白蔻仁（一錢）　淡茱萸（四分）　木香（六分）　大麥仁（三錢，炒）　枳殼（一錢半）</p>
<p>加青蔥一大枝。</p>
<p>服此，腹痛、腰疼俱減其半，惟遍體痠軟，舌苔糙黃。濕濁未淨，溫舒為宜。</p>
<p>初五日附方於下：</p>
<p>獨活（一錢半）　秦艽（二錢）　木香（六分）　陳皮（一錢半）　半夏曲（一錢半）　淡茱萸（三分）　杜仲（三錢，炒）　穀芽（三錢，炒）　草蔻仁（一錢半，炒）　萊菔子（三錢，炒）</p>
<p>加生薑兩片。</p>
<p>服前方一劑，諸證全愈。藥之效靈，快如桴鼓之應，妙矣！妙矣！</p>
<p>（案49）周北園風寒夾食，欲成滯下急症奇驗</p>
<p>周北園，海鹽人，壬辰八月廿八診。</p>
<p>風寒外束，食飲中停，兼挾濕阻。腹痛欲解不能，肛門緊逼有滯下之勢。宜先舒表和里，方用蘇、防、橘、半、楂、苓、薑、蔥、神麯、蔓荊、木香、大腹皮等煎服，服後寒熱漸退。</p>
<p>復診：進昨方寒熱退，舌苔泥，大便解之不爽，小溲亦然，皆積滯濕阻所致。當溫理中焦，庶幾積松濕利，從重轉輕為妥。</p>
<p>姜厚朴（一錢）　瓜蔞實（三錢）　薤白（三錢）　五穀蟲（一錢，炙）　大腹皮（一錢半）　山楂肉（三錢，炒）　桔梗（一錢）　生甘草（五分）　塊滑石（三錢）　陳皮（一錢半）</p>
<p>服兩帖，解出白凍成塊且韌極，另有紅積成堆。始覺漸鬆，自約十減六七。尚嫌裡急後重，小腹稍疼。</p>
<p>復診：原方去瓜蔞、大腹皮、滑石、甘草、陳皮等五味，加檳榔、枳實、當歸、紅曲、廣木香等煎服。據述服一帖如前，次日再劑腹中大響，頃之瀉出稀糞甚多，後出黃糞而止，始覺脘腹爽快，貪食、後重之勢全止矣。</p>
<p>九月初四：用二陳湯加苡仁、扁豆、木香、砂仁、山楂肉、雞內金等調和脾胃，從此全愈。</p>
<p>（案50）乍浦沈星五風寒束肺，客途暴病治驗</p>
<p>乍浦沈星五，年四十三，壬辰十二月初一。</p>
<p>客途暴疾，風寒束肺，氣逆畏冷，咳嗽痰稠，舌苔白泥如粉，脈象浮緊。素有吐血症，內虛之軀不可藐視。</p>
<p>蘇葉（一錢半）　防風（一錢半）　桂枝（一錢）　杏仁（三錢）　橘紅（一錢）　赤苓（三錢）　甘草（六分）　楂肉（三錢，炒）　前胡（一錢半）</p>
<p>加生薑一片、蔥一小枝。</p>
<p>服後，咳嗽、畏寒俱減，舌苔漸退，稍可進粥。次日原方去蘇葉、桂枝，加製半夏、萊菔子等。再劑，邪退咳平而痊。</p>
<p>（案51）山西李正居淋症，溲出尿管如針刺治驗</p>
<p>山西平遙李正居，癸巳三月初三診。</p>
<p>溲出痛如針刺，淋症初起，脈息弦數。敗精留阻，舒通為最。</p>
<p>川萆薢（三錢）　山萸核（一錢半）　木通（一錢半）　豬苓（一錢半）　赤茯苓（三錢）　瞿麥（一錢半）　澤瀉（一錢半）　菖蒲（六分）　甘草梢（八分）</p>
<p>加藕一兩半。</p>
<p>服後，溲出痛刺大減，敗精較前更多。是方之用山萸核佐之者，非無意也。次日原方去山萸核、菖蒲二味，加細生地、小青皮等，兩帖而痊安。</p>
<p>（案52）王省齋翁次郎雅堂時邪轉為胎瘧奇效並論（附竹亭自制松胡白蜜煎）</p>
<p>王省齋翁四令郎雅堂，甲午五月十八日診。</p>
<p>時邪六日，身熱忽輟忽作，卻非壯熱。胸脘稍悶，微咳，納粥，舌苔中心淡黃。年將冠，主家有夾陰之疑，醫者有濕溫陰虛之慮。四肢清涼，而以四逆散加葛根、芩、連、梔、豉、茅根等，服之不應。又云陰虛之體，防邪熱內陷等語。總之，不識病情，妄聞主家之言而附和之，殊屬可笑。又投以清涼退熱之劑，仍然寒凜而後熱。又云膚中隱隱紅點，猶恐邪陷。主家倉皇，特延余診。細繹病象，證於是月十三日夜在堂飲酒啖葷而歸，當晚覺身中凜凜而後熱，熱亦不盛，脈形弦細小數。感冒時痠所致，非濕溫症也。經曰暑濕相搏，名曰濕溫，是謂賊邪。至於脈象，必「陽濡而弱，陰小而急」，方是暑氣蒸濕也。就色脈詳諦，宜舒表和里轉瘧為妥，不可概以濕溫論。況小暑未至，何來濕溫。業醫者，不宗《內經》、《傷寒》，開口便錯，誤人匪淺。方用厚朴、豆豉、杏仁、桔梗、牛蒡、赤苓、楂肉、橘紅等。未服之前，先凜凜而寒，四肢厥逆，後復熱得汗漸鬆，方服前藥，夜間安逸。次日延診，熱緩，諸恙減可，仍宜表裡並調，前方損益之，服之頗安。</p>
<p>復診（五月二十日胎瘧間發初次）：申初先凜凜而後熱，未幾汗出熱退如平人。即此觀之，脈象弦細。時痠之邪，本伏膜原半表半裡之間，今漸轉為時瘧，益信予之前言不爽也。</p>
<p>廣藿梗（一錢半）　製半夏（一錢半）　青蒿子（一錢半）　赤苓（三錢）　淡黃芩（一錢半）　生甘草（五分）　陳皮（□□）　枳殼（一錢半）　山楂肉（三錢，炒）　大麥仁（三錢，炒）</p>
<p>加姜皮五分、松蘿茶二分。</p>
<p>服後安妥如前，次日原方略為增減。</p>
<p>復診（二十二日臨期二次）：申前先寒後熱，申後診視熱尚未退。時瘧發於間日，寒熱俱輕，人亦清爽。第系胎瘧初發，厚味、濕面宜忌，不可忽視。方用二陳湯加川石斛、藿梗、楂炭、通草、黑山梔等，加薑、棗同煎服。</p>
<p>二十三日，照方再帖。</p>
<p>復診（二十四日臨期三次）：胎瘧間發，今日臨期於巳時，寒約半香之久，漸熱至申時稍緩，燈前退清。是日汗出過多，身背細點隱隱。主家因昨兼咳嗽，疑為痧疹。燈後予至，細審非是。因天氣過熱，此熱㾦也，涼風一至即退，無足慮。如此類者，醫人不識，輕信旁言，竟作疹治，誰之咎歟。仍宜和解，以冀瘧邪漸退耳。</p>
<p>鱉血炒柴胡（一錢）　製半夏（一錢半）　黃芩（一錢半，炒）　滑石（三錢）　地骨皮（一錢半）　山楂肉（三錢，炒）　青皮（一錢）　蘇子（一錢半，炒）　白杏仁（三錢整）</p>
<p>加生薑皮五分、藕一兩半。</p>
<p>服後一夜安妥，惟兼咳嗆，便溏，不戒葷味故耳。</p>
<p>復診：前方略為加減，再劑服之甚妙。二十五日</p>
<p>復診（二十六日臨期四次）：間瘧臨期，已初寒，不一刻即熱，至未末熱漸衰。今日寒熱俱輕，惟乾咳無痰，兼治之。</p>
<p>青蒿子（一錢半）　生鱉甲（三錢）　黃芩（一錢半，炒）　蘇子（一錢半，炒勿研）　瓜蔞仁（三錢）　小青皮（一錢）　甘草（四分）　杏仁（二錢整）　赤茯苓（三錢）</p>
<p>加老枇杷葉三錢，拭去毛，蜜水炙。</p>
<p>復診（二十八日臨期五次）：胎瘧日漸轉輕，發於巳初二刻，未幾即熱，至未初漸衰。舌苔漸退，胃土漸和，食飲喜進。所嫌者，乾咳無痰，夜甚於晝。今日瘧發臨期，肺氣逆而清肅之令不降，兼而治之。方用桑葉、款冬、茯苓、蘇子、川貝、瓜蔞仁、萊菔子、甘草、蛤殼等。服之瘧止、咳緩。停藥數日，自覺心惕、頭眩，夜寐不寧，咳嗆無痰。總緣瘧後食無節制，水果不禁，所以乾咳無痰而纏延不已也。議養陰潤燥法，以生地、沙參、石斛、歸身、女貞、苡仁、茯神、茯苓、甘草等煎服。外用竹亭自制松胡白蜜煎。每晨、午後或晚間臨臥前，各用二三錢，以滾水半盞化服。此止嗽、潤燥、生津、化痰之妙方也。余素喜吃水煙，致成咳嗽痰多，服之神妙，為此已戒菸久矣。</p>
<p>松子肉（四兩，去衣）　胡桃肉（四兩，不去皮，須用紫者尤妙）</p>
<p>兩味同搗極爛如粉，用白蜜二兩放銅勺內煎二三沸，即和勻前膏內。每服二三錢，食後滾水點服。予即以此方與雅堂世兄服之，未幾咳嗽頓減，痰亦易出，不日而收全功矣。書云：古人制一方而可活千萬人之病，余於是方亦然。</p>
<p>（案53）平湖進士楊蘋香先生冒風挾濕夾食治驗</p>
<p>平湖進士楊蘋香先生，甲午五月二十五日。</p>
<p>身微熱，舌苔白，脈象浮濡細小。外為風邪所搏，內為濕食交阻，此腹痛水瀉之所由來耶。</p>
<p>姜厚朴（一錢）　製半夏（一錢半）　藿梗（一錢半）　陳皮（一錢半）　白蔻仁（七分）　山楂肉（三錢）　木香（七分）　甘草（五分）　薏苡仁（五錢，炒）</p>
<p>加生薑一錢，拍碎同煎。</p>
<p>服後，熱退瀉止。數日後因便溏腹疼兼咳延診，用沙參、冬、朮、扁豆、煨木香、益智仁、巴旦杏、炙草、茯苓等，服四劑而痊。</p>
<p>六月初十復延診治：便溏將平，食入不運。年近古稀，坤土弱而坎陽不足以生之。脈息虛耎，咳嗆痰少。先理脾肺，再為善後之謀。</p>
<p>西黨參（三錢）　山藥（三錢，炒）　白扁豆（三錢，炒）　百合（三錢）　款冬花（二錢）　茯苓（一錢半）　巴旦杏（三錢，去皮尖）　炙草（六分）　益智仁（一錢半）</p>
<p>加老枇杷葉三大片，去毛炙。</p>
<p>進方五六劑，便結，咳漸平。復診原方加減，調理全愈。</p>
<p>月餘後，因不飢納少，脈右軟尺弱。議火土並治法，服後方數帖，始平復如常矣。</p>
<p>西黨參（三錢）　補骨脂（一錢半，炒）　煨肉果（八分）　玉竹（四錢）　大熟地（五錢，砂仁五分同搗）　益智仁（一錢，研）　五味子（四分，研）　陳皮（一錢）　炙甘草（五分）　雲茯苓（一錢半）</p>
<p>上藥十味，河水兩盞煎至一盞服。</p>
<p>（案54）方執衡由水瀉而轉紅白利危症奇驗</p>
<p>方執衡，歙縣，甲申七月十二診。</p>
<p>水瀉四五日，昨轉紅白痢，日夜數十次。暑濕下注，由泄瀉而轉痢，脾傳腎，此賊也。舌苔膩滯淡白，知飢能納。治宜舒通，通則不痛也。</p>
<p>香薷（一錢）　苡仁（四錢，炒）　神麯（三錢，炒）　薤白（三錢）　木香（八分）　桔梗（一錢）　枳殼（一錢半）　滑石（三錢）　赤苓（三錢）　甘草（六分）</p>
<p>加紅曲三錢。</p>
<p>復診：服昨方，仍然腹痛即痢如前，色兼紅白。十三日方：</p>
<p>淡豆豉（三錢）　草蔻仁（一錢半，炒）　木香（一錢）　桔梗（一錢）　製大黃（一錢半）　山楂肉（三錢，炒）　神麯（三錢，炒）　藿香（一錢半）　五穀蟲（二錢，炙）　六一散（三錢）</p>
<p>加紅、白扁豆花各十朵。</p>
<p>進此方，腹痛減，墜在肛門，裡急後重，日夜六十餘次，紅白相兼，小溲赤，能納粥，身不熱，舌苔泥厚，胸脘悶，仍宜舒通。</p>
<p>十四日：用豆豉、檳榔、紅曲、桔梗、厚朴、楂炭、生大黃一錢，五穀蟲二錢，木香一錢，神麯、甘草、芍藥等十二味，加紅、白扁豆花各十二朵同煎。服之痢減其半，自辰至午未利，而舌苔之濁泥、厚垢仍未一減，究屬險候。</p>
<p>復診（十五日方）：</p>
<p>姜厚朴（一錢半）　條芩（一錢半，炒）　製半夏（一錢半）　木香（一錢）　薤白（三錢）　紅曲（三錢）　山楂肉（三錢，炒）　神麯（三錢，炒）　枳殼（一錢半）　桔梗（一錢半）　赤芍藥（一錢半，炒）　陳皮（一錢半）　五穀蟲（二錢，炙）　煨葛根（一錢半）</p>
<p>加紅、白扁豆花如前。</p>
<p>上藥用河水四飯碗煎至兩碗，去渣，分兩次服。服后里急後重之勢頓止，積減其半，神疲稍健，惟舌苔厚濁未化，食亦未貪。次日原方再劑，積又減。</p>
<p>十七日：用藿香、半夏、石斛、楂炭、檳榔、桔梗、赤苓、條芩、大腹皮、苡仁、木香、五穀蟲等十二味。煎服後，積止痛平，舌苔漸化，從此知飢進食，再以養胃調脾之劑而痊可。</p>
<p>（案55）王殿占暑濕夾食成瘧泄瀉治驗</p>
<p>王殿占，壬辰七月十八。</p>
<p>暑濕夾食成瘧，寒熱俱長，間日一發，舌苔白泥，得食即嘔，胸悶且熱，兼之泄瀉，脈形弦細，耐性調治。</p>
<p>香薷（一錢半）　前胡（一錢半）　姜半夏（一錢半）　陳皮（一錢半）　白蔻仁（五分）　藿香（一錢半）　赤茯苓（三錢）　麥芽（三錢，炒）　六神麯（三錢，炒）　枳殼（一錢半）</p>
<p>加鮮荷葉三錢。</p>
<p>是日臨期，寒熱稍緩，其餘如前。</p>
<p>復診：</p>
<p>淡豆豉（三錢）　土藿香（二錢）　半夏曲（一錢）　陳皮（一錢半）　枳殼（一錢半）　澤瀉（一錢半）　瓜蔞皮（二錢）　滑石（三錢）　黃芩（一錢半，炒）　赤苓（三錢）　山楂肉（三錢，炒）</p>
<p>服兩帖，瘧止瀉停，再以和胃調中而痊。</p>
<p>（案56）胡步佳身熱、耳聾、胸悶、泄瀉治驗</p>
<p>徽歙胡步佳，年二十五歲，道光癸未六月廿一診。</p>
<p>身熱頭疼，耳聾，舌苔糙泥，胸悶溲赤，乃暑熱內蘊，泄瀉日數次。病起一候，速宜退熱，不可忽視。用鮮荷葉、香茹、防風、薄荷、葛根、澤瀉、赤苓、豬苓、滑石、楂肉、藿香等十一味煎服，熱勢稍緩，泄瀉漸減，小溲漸多，耳聾亦減。</p>
<p>復診：</p>
<p>葛根（二錢）　鮮藿香（二錢）　黃芩（一錢半，炒）　赤苓（三錢）　煨木香（六分）　豬苓（一錢半）　澤瀉（一錢半）　陳皮（一錢半）</p>
<p>加荷葉一小個，托底煎。</p>
<p>服此，身熱退其大半，泄瀉漸止，其餘漸平，再以石斛、藿香、砂仁、通草、苡仁、扁豆、瓜蔞皮等七味，合二陳湯煎服，諸恙向安矣。</p>
<p>（案57）山西陳良甫身熱、胸悶、腹痛、嘔吐蛔蟲治驗</p>
<p>山西介休陳良甫，癸未五月下浣。</p>
<p>身熱，胸悶，腹痛，嘔吐蛔蟲。舌苔白泥，脈息沉緊。氣閉受寒，溫舒為宜，以蘇梗、厚朴、防風、姜半夏、橘皮、白蔻仁、赤苓、枳殼、萊菔子、開口川椒、木香等十一味。煎服後，身熱漸退，嘔平痛緩，胸悶頓松，舌之泥白漸轉淡黃薄苔。</p>
<p>次日：原方去蘇、防、樸、椒四味，加穀芽、滑石、甘草等，再劑而愈。</p>
<p>（案58）山西黨達順胸脘得食即脹且疼等症奇效</p>
<p>山西黨達順，年五十八歲，甲申十月初八診。</p>
<p>胸脘氣悶，得食即脹，悠悠而疼，波及左脅腰腿，兼之塊攻，舌苔白泥，口不喜飲，小溲色赤，脈象沉遲，兩尺浮耎。病經廿餘日，醫以旋覆花湯加新絳蔥管，不應，又以溫中、通氣、消食等藥數帖，亦不應，因求治於余。余細繹病情，脾土不運，肝腎有虧，先以扶脾溫中，再為之計。於是以溫中卻濕等藥治之，罔效。後用香砂六君法，午前服之；臨臥前再以桂附八味丸二錢，滾水送。自進此丸之後，當夜腹中稍松，並不脹悶。西人性好啖麵食，因其脹寬而多進之，腹中又有反復不舒之象。仍以「香砂六君」，加熟地、歸、芍等養陰。服之非但脹平，且痛與塊皆從斯而散矣。</p>
<p>（案59）門人曹曉峰乃尊伯侯兄痛痹復發治驗</p>
<p>門人山西介休曹曉峰乃尊伯侯翁，甲申仲冬下浣。</p>
<p>痛痹復發，自不節食所致。上部肩背手臂俱已不痛，惟右腿膝壅滯不能下行，脈來細耎小滑。濕痰阻絡，溫舒為宜。</p>
<p>制香附（三錢）　川附子（八分，淡）　半夏曲（一錢半）　木瓜（一錢半）　絲瓜絡（三錢，酒炒）　懷牛膝（一錢半）　薏苡仁（五錢，炒）　防己（一錢半）　炙甘草（八分）　當歸（二錢）　松樹節（三錢）　陳皮（一錢半）</p>
<p>加黃松節，即茯神心木三錢、杉木節三錢。</p>
<p>服後氣頓下行，諸恙若失，竟可步行，快矣！快矣！</p>
<p>（案60）王省齋翁歧骨間痛復發危症治驗兩案並論</p>
<p>山陰王省齋翁，年七十一歲，乙未二月十五日診。</p>
<p>住居三吳，自浙回蘇，河中舟底漏水甚急，驚嚇異常，引動舊恙痛症。歸家未幾，朝輕夕重，宛如刀刺，在於人字骨下，即歧骨間也。太陰、少陰所居之地，久痛非宜，還恐見血。脈息沉遲，不可忽視。先以調氣和榮，佐以溫舒為穩。</p>
<p>川鬱金（五分，沖滾水磨）　紫沉香（七分，切片）　上肉桂（六分，去粗皮）　良薑（七分）　九香蟲（一錢半，炒）　炙甘草（五分）　黑山梔（一錢五分）</p>
<p>上方燈後煎服，少頃痛頓減半，再劑痛止。</p>
<p>又，二月十八日：痛症有年，惟今發之最劇，連日心嘈易飢，得食漸平。年高脈弱，中氣久虛，當益氣和中，肺胃並治，兼養心榮為最耳。</p>
<p>人參（五分，沖，另煎）　肉桂（六分，去粗皮）　茯神（三錢）　沉香（三分，磨沖）　金石斛（五錢）　炙草（五分）　黑山梔（一錢）　南棗（三錢，去核）</p>
<p>自服參劑八帖，氣短心嘈漸平，食飲漸貪，精神稍健。停藥數日，兼之勞心，於三月初八日歧骨間痛又復發，夜甚於晝。氣榮交阻，脈象沉滯，權擬溫舒，再為之計。</p>
<p>上肉桂（六分，去粗皮）　制香附（二錢）　良薑（一錢）　炙甘草（五分）　元胡索（一錢半，醋炙）　黑山梔（一錢五分）</p>
<p>加荔枝核四錢，打碎炒。</p>
<p>服前方一帖，少頃痛勢立緩，一夜安逸。次日原方再劑，安妥如前。</p>
<p>十一日診：仍以前方略為增減，再二劑。連日痛固未發，而精神食飲亦覺漸健。是痛得肉桂而止者居多，前方可鑑。痛停之後，偶啖酸鹹之味舌心染黑，而反疑肉桂之熱。或口唇起一二小點如芥子大者，亦云肉桂之過。再或陰頭潮濕，夜半多夢，又疑為肉桂之助火，而防有泄精之虞。如斯妙方，伸手活人，而反招浮議，同道中傷，致令病家狐疑。然而返之吾心，固無愧也。倘畏避嫌疑，而以此等痛症再付諸庸劣之手，則必無生理矣，豈不悲哉。</p>
<p>按：先哲云，以溫補而治痛者，古人非不多也，惟近代薛立齋、汪石山輩尤得之。又云明似丹溪而亦曰諸痛不可補氣，局人意見豈良法哉。</p>
<p>痛症之不可補氣者亦有之，必謂諸痛不可補氣未免過執矣。</p>
<p>余案中所論痛症治驗甚夥，亦非概以溫補為法也。醫貴靈機活變，切脈審證無拘拘於板法，庶幾盡之矣。細閱便悉，茲不再贅。丙申六月二十三日竹亭老人再筆於遺安堂之有竹居。</p>
<p>［附案］</p>
<p>王省齋翁，五月初九日診。</p>
<p>痛症未發，體倦乏力。氣榮並調，則精神健而步履輕強。</p>
<p>潞黨參（三錢）　大熟地（五錢）　山藥（三錢，炒）　陳皮（一錢半）　歸身（一錢半）　川續斷（一錢半）　杜仲（三錢，炒）　茯神（三錢）</p>
<p>加陽春砂仁三分，研細沖。</p>
<p>服十帖頗安。</p>
<p>又，自服前方之後，惟祈仙方以應之，兼多煩勞操心，飢飽失時，忽於乙未十一月二十三日舊恙痛症復發，仍起於歧骨間，晝輕夜重，痛劇則嘔吐酸黃水，甚至臭汁黑水，皆從胃底泛來，致令氣逆呃忒而無已也。脈息沉滯，左弦乏力。病關心榮肺胃，而兼肝胃者有之，議仲景和法治之。</p>
<p>姜半夏（一錢半）　淡茱萸（三分）　川黃連（四分，薑汁炒）　沉香（四分）　上肉桂心（四分）　制香附（二錢）　化橘紅（八分）</p>
<p>加母丁香五隻、柿蒂四隻。</p>
<p>服此，痛緩呃減，至天曉大減，呃止，嘔吐亦停。舉家感激，頗為合宜。</p>
<p>二十四日：仍於昨方中加夜交藤、茯神等同煎。</p>
<p>又，十一月二十五日：天明，呃逆一二聲即止，心窩疼緩，自覺脘中鬱郁不爽，大便秘結，胃口不開，舌苔泥白糙刺。用二陳湯合「左金」法，加沉香、丁香、柿蒂等煎服。至夜半痛又至，復嘔酸黑水一大盞，幸未呃逆。色脈合參，再痛防其厥脫，議代赭旋覆湯法，以冀轉機。二十六日方附下：</p>
<p>人參鬚（一錢，另煎，沖）　旋覆花（三錢，絹包紮）　製半夏（一錢半）　姜渣（一錢）　代赭石（三錢，煅，醋淬）　九香蟲（一錢半，炒）　橘皮（一錢）</p>
<p>加香穀芽四錢、大南棗兩枚，去核。</p>
<p>服後，夜間痛緩可耐，嘔酸漸止，進粥三次。</p>
<p>又，十一月二十七日夜診：即前方去穀芽、南棗兩味，加醋炙元胡索、荔枝核等煎服。痛減，因進爛飯有時小疼，胃口稍健，神識漸清。第易於動怒勞神，高年脈弱，左弦急，與嘔痛、呃逆等症最不相宜。豈可因小愈即下樓管理家務，與親友操心代勞。不思謀慮決斷、曲運神機、多言事冗，皆傷心、脾、肝、腎，而一身之氣總統乎肺也。以故發則痛嘔並至，豈非心與脾也；味酸色黑，豈非肝與腎也；劇則氣逆且呃，豈非肺氣之虛也。理宜竭力圖維，猶嫌鞭長莫及，豈可藐視之乎。</p>
<p>又，十二月初一日：前進代赭旋覆湯出入，心窩痛又平，大小便通利，夜寐不適。宜養心榮，佐以舒中為穩。</p>
<p>人參鬚（一錢，另煎，沖）　歸身（一錢半）　柏子仁（三錢）　陳皮（一錢）　九香蟲（一錢半，炒）　茯神（三錢）　炒棗仁（二錢）　遠志（一錢，炒）　車前子（一錢半，炒）</p>
<p>是方尚未煎好，忽又痛發，甚至嘔吐酸水難以進藥，俟至初二日天曉服藥。服後漸自痛緩，神疲怕煩，是晚戌初延診。</p>
<p>人參（六分，另煎，沖）　炒枯冬朮（一錢）　湖蓮肉（三錢，去心）　沉香（三分）　上肉桂（六分，去粗皮）　淡茱萸（三分）　旋覆花（二錢，生絹包紮）　茯苓（一錢半）　代赭石（三錢，煅紅醋淬）</p>
<p>加荔核三錢（打碎炒），九香蟲一錢半（炒）。</p>
<p>服此漸自平和，痛止嘔平，食飲稍增，睡臥漸安，自有向安之機也。</p>
<p>痛疾有年，屢止屢發，前論頗明，無再贅矣。要之靜養調攝，無煩勞，戒多語，俾食飲貪，精神健，即可冀其痛疾之常平，況平素脈帶陰象，豈非永年之基也，勿自誤之。</p>
<p>（案61）溧陽醫者吳春田顴疽治案並論</p>
<p>溧陽醫者吳春田，年五十六歲，道光元年辛巳十一月初二。病原附後：</p>
<p>先生溧陽名醫也，遠近慕之，鄉宦有疾問治於先生者居多。忽於左顴生一小顆，不疼不癢，無足介意，由漸而大。始也自醫，繼也告診於瘍科。外敷、內服毫無一效，而反堅硬不移。千方百計，越治越大，大如雞卵。斯時有外縣請診於先生者，概弗克往，朝夕躊躇。適遇伊同鄉金子竹溪兄，特薦治於余。予證脈合參，知其用心過度，更兼色欲無禁，好啖厚味，此脈之所以軟弱細小，尺按之如綿也，此就脈而言之也。再視其外形，堅如鐵石，推之不移。知其厚味之毒乘虛而盤踞於顴骨之間，更兼舟車，更深夜半，不辭勞苦，寒氣又乘虛而侵其骨，以故根深外堅而成骨疽之名。延綿十月之久，最不易治，況年逾半百，若斯傷精耗氣之軀，尤難之難矣。盍早為之尚有法焉，遲矣！遲矣！方案列下以俟自裁。</p>
<p>脈右虛耎，左脈細小，尺按之如綿。左顴漫腫，堅如鐵石。病經十月，牙關難開。攸關心脾，波及肝腎，精血久虧，寒侵於骨，骨疽之徵也。病由內生，所謂「有諸內而形諸外也」。不此之求，而妄作外症治，恐潰後難以痊可，必得調其榮衛而侑以外灸之法，正合外內之道也。</p>
<p>此等大症最宜內托外灸，早見早灸，百無一失。予醫案中所注治驗非一，細閱便悉。</p>
<p>《內經》所謂「榮衛不和，乃生癰腫」，「膏粱之變，足生大疔」，其斯之謂歟。加意圖維，猶嫌鞭長莫及。</p>
<p>足生大疔。足，能也。疔，疽也。</p>
<p>西黨參（五錢）　大有耆（三錢）　制首烏（五錢）　當歸（一錢半）　鹿角霜（一錢半）　元武板（三錢，炙）　甘草　人中黃（一錢）　赤芍（一錢半）　小青皮（一錢）</p>
<p>加豬顴骨引經妙法三兩，炙熱，用乳香一錢半以蜜水調勻塗上，炙至骨黃脆為率，打碎用。河水三盞煎至兩盞，再入藥同煎至一盞服。</p>
<p>春兄見余所定方案，深為欽服。備藥數劑，舟中制服。回里特取盤費，來蘇借寓醫治。及回鄉，延診者甚夥，自己愈加鬱怒勞神，神思恍惚，食減心煩，牙關愈緊，食物更覺不爽。因自嘆其不能來蘇之苦，並與竹溪云：「予自行道以來，江浙兩省遇有道者曾經多人，第未見才學有如是者，醫之良者也，可謂江浙中之有名人也。惜乎予病深沉，知遇之遲莫非數也。」來春竹溪兄至舍而述之，余再筆而識之。</p>
<p>（案62）徽歙汪信安臍腹絞痛危症立救奇驗</p>
<p>徽歙汪信安，年四十七歲。</p>
<p>素體肥胖多痰，於乙未八月二十八日痛症復發，臍腹絞痛，叫呼難忍，迄今三四日。據述服桂附八味丸及脾約丸俱不應，痛如故，危急極矣，特求治於余。予細繹病情，合參色脈，舌苔泥白如粉，脈象沉緊，痛無寧刻。此寒與氣食交凝，大便閉塞，痛劇防厥，未可藐視。擬溫舒法，用香附、乾薑、淡附子、木香、沉香、烏藥、淡茱萸、元胡索、荔枝核等九味，河水煎。服後少頃，腹中上下奔走，至胃底而復上。自覺肛門塞緊，便秘不能解。是以下部不通，而臍腹之痛不止也。</p>
<p>又，八月二十九日：仿叔微溫下法而變易之，所謂活法在人，無拘拘於成方也。</p>
<p>制香附（三錢）　淡附子（一錢）　淡乾薑（七分）　大黃（一錢）　廣陳皮（一錢半）　炙甘草（六分）　元明粉（一錢半，研沖）</p>
<p>上藥六味，用河水一盞半煎至一半，去渣入元明粉沖服。</p>
<p>服後未幾，即大便一次，先結後微溏，頃之痛減七八，即可進粥，據述兩次，飲其四盞，予嫌其太多。</p>
<p>又，申刻診：痛已大減，較之辰時初診傴僂劇痛之勢大相遠矣。第脈形尚滯，舌白如前，大便通而余滯未盡。此際宜和其中，佐以舒滌腸滯為最。且食宜少進，庶無變幻之虞矣。於是以生穀芽、苡仁、木香、砂仁殼、大腹絨、薤白、雞內金等七味煎服。服後妥甚，又解黏膩糞兩次，貪食，但舌白泥未轉，胃土之津未復，食飲究宜節制。</p>
<p>又，八月三十診：痛勢已停，脾土尚壅，胃氣未和，舌苔仍白，惟養胃、醒脾、舒中與病不悖。自來痛症最怕食復、勞復，世所共聞，非臆說也。</p>
<p>建蓮肉（五錢，去心）　杜芡實（四錢）　南棗（五錢，去核）　金石斛（四錢）　沉香（三分，滾水磨沖）　陳粳米（五錢，生絹袋扎，煎好米倒河內）</p>
<p>上藥六味，河水兩盞煎至一盞，去渣，入桂花露（一兩），再一滾服。服後解大便一次，甚暢。進鍋焦心粥，頗為適意，舌之色白漸轉淡紅。</p>
<p>又：進前方頗宜，仍於前方加減，調和坤土。四五日來，精神漸健，有時腹中稍有疼刺，得食即安。舌苔已退，脈象虛耎無力。議用異功散加玉竹、歸身、棗仁、南棗等以調心脾，則坤土和而夜寐安。</p>
<p>又，丸方：因於九月望前回里，特製丸劑調理。</p>
<p>西黨參（六兩）　生黃耆（三兩）　防風（二兩）　歸身（二兩）　於白朮（二兩，土炒）　雲茯苓（二兩）　陳皮（二兩）　木瓜（二兩）　炙甘草（一兩半）　草蔻仁（二兩，炒）　續斷（二兩，炒）　木香（一兩半）　杜仲（三兩，炒）　山楂肉（四兩，炒）　麥芽（三兩，炒）</p>
<p>上為細末，用蒸餅打糊為丸，如桐子大。每服五錢，清晨滾水送，或陳皮泡湯送亦可。</p>
<p>又，平常所食蒸糕方後藥計五十一兩，再加炒糯米粉五十兩：</p>
<p>建蓮肉（八兩，炒）　杜芡實（八兩，炒）　白扁豆（八兩，炒）　胡桃肉（八兩，搗）　黑芝麻（五兩，炒）　山楂肉（四兩，炒）　六神麯（五兩，炒）　陽春砂仁（三兩，不經火）　新會皮（二兩）</p>
<p>上藥共九味，內除桃肉、砂仁二味勿經火，其餘七味皆照方焙黃，研細篩粉，再加炒黃糯米粉五十兩和勻前九味內，量加潔白糖搜和粉內，不可過甜。蒸糕切片烘脆，如茶食店中之火炙糕是也，囑伊行之為妥。</p>
<p>（案63）戈心梅腸紅屢發治驗</p>
<p>戈心梅，年五十九歲，道光乙未八月廿七日診。</p>
<p>素有腸紅，操勞多步，或貪涼飲冷，則便血頻下，色帶鮮紅，幸飲食睡臥如常。脈象虛耎，左關弦細。此脾陽不運，肝陰有虧。先理坤元，再為之計。</p>
<p>生黃耆（三錢）　焦冬朮（一錢半）　丹參（三錢）　防風（一錢半）　陳棕灰（一錢半）　淡茱萸（四分）　炒黑歸身（一錢）　乾薑（七分，炒）　炒黑荷葉（一錢半）</p>
<p>河水煎好去渣，入砂仁末三分，沖。</p>
<p>服三劑，腸紅已止，昨步行勞力亦無血下。</p>
<p>復診：前方減薑、萸、棕、荷四味，加黨參、苡仁、白芍、炙草等，加蜜炙升麻三分，煎服四五劑而康。</p>
<p>（案64）汀州傅上鏞吐血論治奇驗並收功丸方</p>
<p>汀州傅上鏞，年二十三歲，乙未閏六月廿八日延診。</p>
<p>病原：吐血起自去秋八月初旬，忽吐血幾口，當即停止。直至今夏前六月下浣，忽又吐血，連吐旬日，每約吐五六口，一日共約杯許。延鍾先生治，以涼血清火法，服之不應。更方三次，尤覺血增，胸中不爽，嗆咳口甜，因問治於余。</p>
<p>案云：血吐數日，兩關弦數，肝火沖胃。經云：「陽絡傷則血上諡。」病關肝胃，再吐非宜，亟於靜養調治，免其再吐。況值盛夏，溽暑方殷，引動相火，尤非所宜，擬引血歸經法。</p>
<p>參三七（一錢，藕汁磨沖）　丹參（四錢）　丹皮（一錢半，炒）　貝母（二錢，去心）　旱蓮草（三錢）　藕節（七枚）　生蛤殼（六錢）　陳棕（三錢，炒黑存性）　懷牛膝（一錢半）　血餘（六分，沖）</p>
<p>加元武板一兩，炙，河水三盞先煎，煎至兩盞，入後藥再煎至一盞服。</p>
<p>服一劑，咳血、氣逆俱稍減。原方再劑，血未吐，咳嗆亦緩。</p>
<p>又，咳血雖止，脈仍弦數，究宜靜養為最。</p>
<p>北沙參（四錢）　元參（三錢）　參三七（五分，如前磨沖）　紫菀（三錢）　川石斛（五錢）　麥冬（一錢半，去心）　巴旦杏（三錢，去皮尖）　蘇子（一錢半，炒）　水炙草（五分）　側柏葉（四錢，炙）</p>
<p>加元武板一兩，炙，如前法煎。</p>
<p>又，昨日痰中咳血一點，如瓜子大，幸食飲漸貪。</p>
<p>制西洋參（一錢半）　山藥（三錢，炒）　建蓮肉（五錢，去心）　茜草（一錢）　女貞子（四錢）　側柏葉（四錢，炙）　人中白（八分）　陳皮（一錢）　炙甘草（五分）　雲茯苓（一錢半）</p>
<p>加參三七五分，藕汁磨沖。</p>
<p>服後血平。</p>
<p>又，閏六月十四日立秋診：</p>
<p>右脈軟，左寸虛、關弦、尺浮小數。肺胃虛而腎水不足，相火易升，此吐血之所由來耶。</p>
<p>北沙參（三錢）　中生地（四錢）　百合（四錢）　元參（三錢）　桑白皮（一錢半）　炙鱉甲（三錢）　蛤殼（八錢）　山藥（三錢，炒）　人中白（八分）　炙甘草（五分）</p>
<p>加血餘灰六分，沖。</p>
<p>又，連進益陰法，血停有日，左關弦硬漸平。中宮坤土未健，油泥大葷究不宜進。宜以調中養胃之劑，俾坤土得令，再為善後之謀。</p>
<p>玉竹（四錢）　扁豆（四錢，炒）　川石斛（四錢）　茯苓（一錢半）　木香（四分）　建蓮（四錢，去心）　炙甘草（五分）　砂仁殼（八分）</p>
<p>加雞內金一錢五分，炙脆。</p>
<p>服五帖，神健食貪。原方去雞內金，加白花百合（二兩），用河水三盞煎至兩盞，去百合，煎藥一盞服。再五帖，更妥。</p>
<p>又，仍擬脾肺並治，再調肝腎之陰，是為上策。</p>
<p>潞黨參（二錢）　薏苡仁（五錢，炒）　山藥（三錢，炒）　芡實（三錢）　天門冬（一錢半，去心）　酸棗仁（一錢半，炒）　茯苓（一錢半）　陳皮（一錢，炒）　當歸身（一錢，炒）</p>
<p>用白花百合二兩，如前法。</p>
<p>又，前方進五劑，甚妥。惟大便忽結忽溏，為不能戒油泥大葷耳。每每病將小愈，口味不節而致病復者，皆自誤之也。方用五味異功散加首烏、女貞、歸身、芡實、棗仁、柏子仁霜、大南棗一枚，去核，內填益智仁末二分，線扎同煎。</p>
<p>又，進前方，便溏日減，昨只一次，仍用五味異功散加扁豆、苡仁、山藥、女貞、枸杞、廣木香等十一味，仍以大南棗一枚照前同煎，服之大便漸結。</p>
<p>又，益氣以保肺胃，調榮以養心脾，俾氤氳之氣得以融和，再為良圖。</p>
<p>綿黃耆（一錢，鹽水炒）　西黨參（三錢）　建蓮肉（四錢）　茯神（三錢）　益智仁（一錢）　柏子仁（一錢半，去油）　煨木香（七分）　歸身（八分，炒）　炙甘草（七分）　淮山藥（三錢，炒）　大南棗（兩枚，去核）</p>
<p>是方服四五劑，飲食漸自復原，睡臥亦安。惟易怒心嘈，偶有嗆咳不寧，而稍知其口乾舌燥也。即此觀之，雖非緊要，而究其源，實亦五藏之不足耳。靜養調攝，食飲節制，毋貪厚味，庶乎漸安。</p>
<p>又，昨辰診脈左關弦硬，相火上炎，防吐血復發。至夜果然胸膈熱悶、喉癢，忽吐血一口，隨又痰中帶一二口。今日肝脈反不過弦，而按之不靜，猶恐再吐。自前吐血迄今，約有二十四五日未吐。已後咳嗆、便溏，脾肺並治，食增瀉平，皆得於用藥之權衡也。細審之，其中有不相宜處在於日貪肥甘厚味，朝夕必啖肉食，未免生濕成痰，而脾胃弗克健旺者有之。古人云：「寧食淡茹蔬，莫貪肥與甘。」旨哉斯言！予深囑之，料知命者依法調治，庶可無妨。七月初七日方：</p>
<p>西黨參（三錢）　生黃耆（一錢，鹽水炒）　參三七（五分，開水磨沖）　降香（一錢）　旱蓮草（一錢半）　人中白（七分）　白花百合（一兩）　蘇子（一錢半，炒）　生蛤殼（五錢）</p>
<p>加藕汁一小杯，沖。</p>
<p>又，自前月初七日方服後，痰血即止。停藥匝月，於八月初六忽又痰中帶血，雖不多，而右寸、關軟小乏力，左寸細小，關弦硬，尺濡。合而參之，是脾肺虛而肝腎之陰不足，相火易動，此痰血之所由來也。正值秋分之後，加意圖之，以杜再吐。</p>
<p>制首烏（四錢）　炙鱉甲（四錢）　潞黨參（三錢）　丹參（三錢）　黑蘇子（一錢半，炒）　懷牛膝（一錢半，炒）　巴旦杏（三錢，去皮尖）　茜草（一錢半）</p>
<p>加鮮藕節七枚。</p>
<p>又，進前方痰紅即止，再二劑如前安妥。惟耳鳴，睡醒喉中似干，日間並不喜飲，食貪睡安，所嫌脈未平靜耳。用沙參、首烏、元參、龜腹心、巴旦杏、山藥、苡仁、芡實、炙甘草、白花百合等十味。煎服五六帖，諸恙向安。煎帖屢效，繼以丸劑調補，列下。</p>
<p>丸方，八月二十一日診：</p>
<p>左關虛弦、尺濡，右脈虛軟無力，自是肺、脾、肝、腎皆虛。肺何以虛，土不生金也。肝何以虛，水不養木也，木無水養，而相火易升。腎何以虛，金不生水也，水無金生，而腎精易竭。且子虛者，必求救於母，肺求脾，肝求腎，而腎復求肺，肺金之虛愈加虧缺。夏間之吐紅未必不由於此也。調治雖痊，脾肺久虛，第知補肝腎之陰，而不思調脾固肺，究非挈領提綱之治。</p>
<p>木棉仁（四兩，白仁，揀去黃而走油者。用女貞子三兩煎濃湯浸透，蒸曬九次，余汁同搗拌和藥內）　大生地（六兩，用福珍酒煮透半日，以砂仁研末五錢同拌，蒸曬九次，入後藥同搗，務要和勻）　潼蒺藜（三兩，陳酒拌蒸，曬乾焙研）　真黃精（二兩，用益智仁一兩陳酒浸透，用磁盆荷葉托底，將浸透黃精置飯鍋上，九蒸九曬，入後藥搗勻）　元武板（五兩，蜜水炙脆勿焦）　山萸肉（二兩）　百合（二兩）　杜芡實（三兩，焙黃勿焦）　建蓮肉（三兩，連心炒）　牡蠣（三兩，煅粉）　淮山藥（三兩，炒）　叭噠杏（二兩，去皮尖）</p>
<p>另用西黨參五兩、生黃耆三兩，兩味煎膏代蜜為丸。</p>
<p>上藥十二味照方制焙，和研細粉，用前參耆膏代蜜為丸，如桐子大。每服五錢，清晨滾水送，或蓮心湯送亦可。</p>
<p>（案65）山西許慶亭淋症敗精留阻作疼治驗</p>
<p>山西大同許慶亭，年逾二旬，乙未秋八月。</p>
<p>淋症初起，敗精留阻，溺時疼刺難忍，完後亦然。醫以利濕清火，佐大黃以瀉之，不應，反增痛癢於二陰之間，特求治於余，當用苡仁、瞿麥、草梢、青皮、黃柏、梔子、木通、澤瀉、地膚子等。服之，至更余小溲出時，痛始緩二三，口乾喜飲、溲赤、淋濁之多比前已減半矣。</p>
<p>又，溲出莖中疼痛，完後稍緩，脈息弦細小數。議益陰降火，佐以祛淋，免其淹纏。</p>
<p>龜腹板（三錢，炙）　小生地（四錢）　瞿麥（二錢）　赤苓（三錢）　海金沙（一錢半）　黑山梔（一錢半）　草梢（八分）　木通（一錢半）　車前子（一錢半，炒研）</p>
<p>加鮮荷梗三寸。</p>
<p>服之，溲出疼痛大減，完後亦然，淋濁減可。</p>
<p>又，服前方溺時痛緩，照昨方去海金沙，加薏苡仁。兩劑痛止，即溺完後亦不痛矣。惟莖舉底面之筋痛癢交加，夜半更甚，兼之白濁溲赤未平。</p>
<p>復診：用知柏地黃湯加車前子等共九味，河水兩盞煎至一盞，去渣，午前服。晚間臨臥前用知柏地黃丸（五錢），淡鹽湯送。如法服之，莖未舉、未痛而痊可。</p>
<p>（案66）汪書蕉二兄時邪內伏身熱胸悶治驗</p>
<p>文學汪書蕉二兄，年逾六旬，甲午五月五日。</p>
<p>感冒時邪，先凜凜而後熱，忽止忽作，邪伏膜原，胸悶，舌苔泥白，大便秘，欲解未解，口苦不喜飲。宜以溫舒，以退寒熱。方用厚朴、草蔻、半夏、黃芩、檳榔、楂肉、大腹絨、藿梗、赤芩、甘草、佩蘭葉等。煎服一劑，晡後熱退，大便未解，舌苔漸化，小便仍少。</p>
<p>又，晨診方身熱稍緩，又增頭脹、胸脘閉悶。中州濕阻未清，究宜祛濕退熱，至於便秘且緩治。觀其口不欲飲、舌苔白泥、小便短赤，其為濕阻也無疑。服後方一帖，胸悶、頭脹頓平，大便漸通。</p>
<p>姜厚朴（一錢）　製半夏（一錢半）　瓜蔞仁（三錢）　橘白（一錢）　草蔻仁（六分，炒）　赤茯苓（三錢）　青蒿子（一錢半）　黃芩（一錢，炒）　塊滑石（三錢）</p>
<p>加生薑八分、松蘿茶三分。</p>
<p>又，便結，解之未暢，知飢納少。坤土未和，以二陳湯加石斛、苡仁、麻仁、柏子仁、枳殼、砂仁殼等十味煎服。服後大便即通且暢，而諸恙向安矣。</p>
<p>（案67）廣東盧賢傑白濁未止，大便秘結異常治驗（並附戒鴉片煙癮藥酒方奇驗）</p>
<p>廣東盧賢傑，年四十三歲，乙未九月九日診。</p>
<p>白濁兩月未止,六七日來大便秘結,每日欲解不能,夜半登圊二三十次解出些少,少腹兩邊脹疼不已。精傷血燥，致令大便結而少腹疼也。宜於潤燥通幽，兼治白濁，庶幾兩擅其長矣。</p>
<p>生首烏（六錢）　制首烏（三錢）　柏子仁（三錢，研）　當歸（二錢）　大麻仁（三錢，研）　郁李仁（三錢，研）　車前子（一錢半，炒研）　赤苓（三錢）　皂角子（一錢，炒研存性）</p>
<p>煎好去渣服。先用更衣丸二錢，用陳酒燉溫送。用更衣丸大率以錢許為則，或一錢五分，多至二錢，不可再增。此用二錢者，緣其體健，便結脹痛而致六七日之久者故也。最後以潤燥通幽之煎劑服之，其功更捷矣。</p>
<p>午後先進更衣丸，少頃即服煎劑，至點燈時解結糞成堆，腹中即然爽快，少腹兩旁脹痛頓失，小溲亦長，病者甚快。後以六味地黃湯加固澀之劑兼治白濁，而收全功矣。</p>
<p>是人素吸鴉片煙，年久成癮，據述屢服丸藥欲戒不能。今濁症將愈，自分體虛已極不敢再吸，乃乞治於予。即將昔年周姓原方內，斟酌分量之多寡並用灰之數、飲酒之法，頗費思索。據述照法飲之，從此而戒。當煙癮發時，並無苦楚，堪稱神妙。是法可與上年山東陶姓之方相輔而行,因附識於此：</p>
<p>大熟地（一兩）　淮山藥、白朮（各五錢）　鶴蝨、旋覆花（絹包各四錢）　雲苓、杜仲、川牛膝（各六錢）　陳皮、金銀花、貫眾、川貝（各三錢）　炙甘草（二錢）</p>
<p>上藥共計六兩重，另用鴉片煙灰，照每日吸食若干加一倍。以稀紗袋獨貯菸灰，線縫其口，用原福珍酒六斤同前藥放瓦罐內浸一周時，隔水緩火慢煮，候藥味出，將酒另貯磁瓶內，去淨藥渣，惟菸灰袋仍浸酒內。再用人參五錢煎濃膏化入，封口勿令泄氣。照常日吸菸時取飲一酒杯，飲畢隨加福珍酒一杯於藥瓶內。假如每日吸菸兩次，飲藥亦兩次，加酒亦兩次是也。</p>
<p>（案68）蔣子香貧儒病鼓危症奇驗</p>
<p>蔣子香，十七歲，乙未四月。</p>
<p>藜藿之體，質弱勞苦，去冬受寒，今春頭面漸自浮腫，而致大腹虛膨，陰囊脹大，甚至陰莖漸粗，陰頭絞轉朝上，小溲少，脈息虛軟遲小。此水腫症，由脾陽之不運所致，擬溫中法。</p>
<p>生冬朮（一錢半）　淡乾薑（八分）　熟附子（八分）　炙草（五分）　小茴香（一錢半）　薏苡仁（五錢，炒）　車前子（一錢半，炒研）　茯苓（一錢半）　澤瀉（一錢半）</p>
<p>加生薑皮八分同煎。</p>
<p>服五帖，食飲能運，大腹溫暖，膨脹漸除，面浮已退，陰囊漸耎，小便漸多且長。前方再進五劑，諸恙咸安矣。</p>
<p>（案69）山西張惟一淋症溺時疼痛治驗</p>
<p>山西張惟一，年二十七，乙未六月初十診。</p>
<p>淋濁症，溲時尿管疼痛，完後亦然，兼有敗精頻出，口乾喜飲。相火未清，脈形細數，宜益陰降火法。</p>
<p>小生地（五錢）　丹皮（一錢半，炒）　海金沙（一錢半）　青皮（一錢半）　甘草梢（八分）　苡仁（五錢）　人中白（一錢）　澤瀉（一錢半）　黑山梔（一錢半）</p>
<p>加鮮荷葉一小個托底煎藥。</p>
<p>服前方兩帖，溲出刺痛十去七八。</p>
<p>又，復診（十二日）：前方去青皮、人中白，加白通草、滑石等，余如前。再進兩劑，淋濁俱安。</p>
<p>（案70）許玉田間日瘧治驗</p>
<p>許玉田，年逾四旬。</p>
<p>瘧髮間日，寒甚於熱，迄今三發，每發於午正，脈來細弦。溫舒和解是其治法。</p>
<p>草蔻仁（一錢半，炒）　製半夏（一錢半）　青皮（一錢）　赤苓（三錢）　淡乾薑（八分）　淡黃芩（一錢半）　柴胡（一錢）　山楂（三錢，炒）　生甘草（五分）　廣藿香（一錢半）</p>
<p>加生薑渣二錢。</p>
<p>服上方一劑，瘧止。</p>
<p>（案71）周二如腰脅作疼治驗</p>
<p>周二如兄，予長子於九之妻弟，於道光乙未六月三十日。</p>
<p>兩脅作疼，波及於腰，少有干嗆，脈左濡小。肝腎攸關，法宜舒絡，侑以卻濕為妥。</p>
<p>制香附（二錢）　元胡索（一錢半，炒）　小青皮（一錢）　枳殼（一錢半）　廣藿梗（一錢半）　薏苡仁（四錢）　山楂肉（三錢，炒）　沉香（三分）　當歸身（一錢半）　穭豆皮（二錢，鹽水炒）</p>
<p>服此一帖，脅疼即緩。再帖痛止，而腰疼亦大減矣。</p>
<p>又，閏六月初二復診：昨夜夢泄，腹中稍有不舒。照前方去元胡索、沉香、枳殼、穭豆皮四味，加杜仲、芡實、陳皮、木香等，兩劑而痊。</p>
<p>（案72）乍浦朱梅塢陰虛嗆血治驗</p>
<p>乍浦朱梅塢，歲乙未七月初九診。</p>
<p>年近四旬，素多操勞，陰虛之體，忽而嗆血杯許，色帶紫紅，有時成蔑，脈息弦數。血猶未盡，擬去瘀生新法。</p>
<p>參三七（六分，開水磨沖）　丹參（三錢）　旱蓮草（二錢）　茜草（一錢半）　黑蘇子（一錢半，炒）　藕節（七個，拍碎）　人中白（八分）</p>
<p>引：白茅根五錢，去心同煎。</p>
<p>又，十一日復診：進前方兩劑，胸脘不悶，嗆血亦無，惟痰中稍見粉紅，有時喉癢即嗆，舌中心泥濁，胃土未清也。照初九方去茜草、茅根，加叭噠杏、款冬花等，三四劑而平矣。</p>
<p>（案73）高朗亭乃郎癲症治法，並辨明與癇症各別</p>
<p>高朗亭長子，年二十，未婚，道光乙未延治癲症。</p>
<p>據述病由長夏冒暑身熱而起，愈後未幾，復又寒熱。調治將痊，忽於七月十四發癇症。乃尊云：「體質素薄，未發前兩日友人適談及鬼怪事，當聞之自覺其驚，次日即自言自語，東步西走，默語聲低，食飲不減，夜不成寐。」醫作虛癇治，用參、朮、菟絲、肉桂等溫補不應，又有用滋陰安神等法亦不應。皆以為癇症論無功，因於二十五日始求治於余。余細繹病象，癲也，非癇。蓋癇病發則陡然跌僕，口作六畜聲，痰涎隨出，或手足牽引。少頃病退則宛如平人，問答無差，惟覺軟倦，精神不足，或十日、半月一發是也。如此癲症，豈可妄認為癇耳。癲之發也，終日坐立無定，口內默語不知，文而不武，或笑或悲，食飲多進少進亦無飢飽，朝暮皆同，非癇症之陡然發，少頃退如平人可較也。邇來時醫以癲作癇，案中稱虛癇者是也。以故病家亦以為癇症，而竟不知其為癲也。醫人尚不明，況病家乎。脈息細滑，左弦小數。虛痰挾火，凝滯包絡，陰虧體質，亟以祛痰降火之劑。進四五帖後，朝進歸脾丸五錢，麥冬泡湯送。晚間臨臥前再以白金丸二錢，橘皮泡湯送。急則治標，緩則治本，湯也而繼之以丸，職是故耳。</p>

<h1>竹亭醫案女科卷一</h1>
<p>首尾二頁破爛，只好綴數言於眉間，勿責乃荷。</p>
<p>□人漫塗於定慧寺之東齋。</p>
<p>女科名醫醫案記載甚少，余蒐羅數更寒暑未曾一睹。此三卷治驗，洵可觀也。其症候雖輕重不等而大小靡遺，醫家可奉為圭臬矣。卓翁乃表兄曹智老人室弟子，好學不倦，余所欽佩。即表兄亦嘗談及，為門弟子中不可多得之人才荷。蒙假閱一過，特志數語為酬，勿嫌塗鴉有汙好書為幸。</p>
<p>光緒丁未夏濟臣金揚採塗。</p>

<h2>婦女經產雜症</h2>
<p>（案1）朱南山內人行經飲冷，小腹刺痛治驗</p>
<p>朱南山妻，年近三旬。</p>
<p>少腹刺痛，得之行經時飲冷茶而起。連痛五六日，飲熱酒則痛愈甚，飲熱茶則痛稍緩。知其寒鬱血分，兩尺沉遲，下部寒鬱更無疑矣。然既是寒，何以飲熱酒而痛愈甚，飲熱茶而反稍緩也。為酒性熱而寒邪格拒，故相激而痛更甚；茶氣雖熱而性則寒，以寒為引用，得熱茶之氣而痛稍緩矣。予於此而得熱因寒用之法，以從治之。</p>
<p>獨活（一錢五分，鹽水炒）　小茴香（一錢五分）　元胡索（一錢五分，醋炒）　肉桂（一錢二分，去粗皮）　生甘草（五分）　制香附（二錢）　通草（八分）</p>
<p>加蔥須一錢五分。</p>
<p>煎好涼服。</p>
<p>初劑痛減大半，再劑全愈。</p>
<p>（案2）胡耀文乃室咳嗽過甚，鼻衄不止治驗</p>
<p>胡耀文妻，年五十九歲。</p>
<p>鼻衄六日，每日約五六次，每出約杯許，色紫血瘀，右寸關虛數。肺胃血熱上溢，衄之不止，法宜清降。</p>
<p>元參（三錢）　小生地（三錢）　丹皮（一錢五分，炒）　茜草（一錢五分）　甘草（八分）　人中白（一錢，漂淡）　通草（八分）　血餘（一錢，沖）</p>
<p>加藕汁半酒杯，沖。</p>
<p>服後，至次日午後鼻衄一次，雖仍帶瘀血，較前甚少。</p>
<p>又，細審病情，惟咳嗽過甚鼻衄即出，甚至口內俱有。今擬清肺降火以止咳，少佐去瘀之法，衄自平矣。</p>
<p>白花百合（一兩，洗）　款冬花（三錢）　小生地（三錢）　丹皮（一錢五分）　元武板（四錢，炙）　人中白（八分，漂）　懷牛膝（一錢五分）　甘草（八分）　炒黑蒲黃（一錢五分）　血餘（一錢，沖）</p>
<p>加藕汁半茶杯，沖。</p>
<p>據述午後鼻衄一次，頃之又衄兩次。服此之後，衄血頓止，咳亦大減。</p>
<p>又，衄停咳減，心中似痛非痛，難以名狀，左寸虛浮，右寸關虛數。此血去過多，虛火上升之徵也。議養心營，兼清肺胃，自爾痊可。</p>
<p>丹參（三錢）　歸身（一錢五分）　元參（三錢）　白花百合（一兩）　海蛤粉（三錢，煅）　冬桑葉（一錢半）　柏子仁（三錢，研）　酸棗仁（二錢，炒）　麥門冬（一錢半）</p>
<p>加建蓮肉三錢，炒，降香末一分，沖。</p>
<p>（案3）葛明揚乃室新產之後感冒發熱治驗</p>
<p>葛明揚妻，年三十歲。</p>
<p>新產之後，感冒風邪，脈帶浮緩，身熱欲嘔，少腹疼痛，惡露未消，兼之咳嗽。治宜輕疏，侑以散瘀。</p>
<p>荊芥穗（一錢五分）　防風（一錢五分）　前胡（一錢五分）　蘇子（一錢五分）　廣藿梗（一錢五分）　歸尾（二錢）　元胡索（一錢半）　甘草（八分）　益母草（二錢）</p>
<p>加青蔥一枝。</p>
<p>服後熱停嘔平，痛減七八。復以調理肝脾藥，兩劑而安。</p>
<p>（案4）蔣奎光弟媳懷胎五月兼染瘡毒（附洗浴方）</p>
<p>蔣奎光襟兄三弟媳。</p>
<p>其夫素有毒瘡，傳染於內。據述下體一瘡，滋水常有，尚未完口，邇來手臂及腿足點粒漸增且癢。兩日間喉痛，懸壅垂下、右畔頸項亦痛。病情病狀，染毒無疑。第懷孕五月，治毒而不保胎，究非上策；保胎而不治毒，又非善治毒者。為此時計，先治喉痛，兼用洗浴法解散膚腠之毒，正所謂治毒而又不礙乎胎也，最善。</p>
<p>喉痛煎服方：</p>
<p>元參（三錢）　麥冬（一錢半，去心）　桔梗（八分）　馬勃（五分，押煎）　川貝（一錢半，去心）　薄荷（七分）　人中黃（五分）</p>
<p>河水煎服。</p>
<p>洗浴方：</p>
<p>蒼耳子（一兩）　蛇床子（一兩）　白芷（五錢）　青蔥（二兩）　川花椒（三錢）　生甘草（五錢）　羌活（五錢）</p>
<p>用長流水煎滾，稍緩先熏後洗，洗後避風，兼忌雞、蝦、海鮮等物。</p>
<p>（案5）文連萬內人兩目脹痛羞明治驗</p>
<p>文連萬妻，年逾四旬。</p>
<p>兩目脹痛羞明，午後更甚。上部覺熱，下部足冷。病經二旬，脈象浮數。風火內郁，治宜清散，俾邪外達，則脹痛羞明自已也。</p>
<p>荊芥穗（一錢半）　防風（一錢半）　夏枯草（一錢半）　甘菊（一錢半）　薄荷頭（七分）　桔梗（八分）　淡黃芩（一錢，酒炒）</p>
<p>加蔥白二枚。</p>
<p>服一劑，脹痛減半。再劑，減去七八，且不羞明，白珠微有紅意。即前方去荊、防、桔梗、蔥白，加蔓荊子、石決明、麥冬、赤茯苓，兩帖全瘳。</p>
<p>（案6）高茂千女肝脾兩虧，經停半載治驗</p>
<p>高茂千女，年十七歲。</p>
<p>肝陰素弱，脾陽久虛。脾何以久虛，火不溫也；肝何以素弱，水不養也。經停半載，氣血兩虧，脈之左關、尺虛弦，右寸、關虛弱，顯有明徵，盍早圖之。</p>
<p>西黨參（三錢）　淮山藥（三錢，炒）　茯苓（一錢半）　白芍（一錢半，炒）　制首烏（三錢）　炙鱉甲（三錢）　當歸（一錢半）　蘄艾（二錢）　制香附（三錢）　炮姜（一錢）　炙草（八分）</p>
<p>加桂圓肉七枚。</p>
<p>服三劑，經水已行，藥用對症，效若桴鼓。</p>
<p>（案7）予老母頭面浮腫，痛癢無定治驗</p>
<p>予老母，歲在甲子，年正古稀。</p>
<p>時值仲冬，忽然頭面浮腫，痛癢無定，不時火升，肌肉如針刺，髮根有疙瘩，搔之即滋水淋漓。服後方三劑，浮腫痛癢減其五六，再二劑而平。</p>
<p>蒼耳子（一錢五分）　白芷（一錢）　小生地（三錢）　丹皮（一錢五分，炒）　元參（三錢）　甘草（八分）</p>
<p>河水煎服。</p>
<p>頭面不時覺癢，外用元明粉化水搽之。取其咸能軟堅、消癢定癢，而又不過於鹹寒，誠良法也。搽之果然應手而愈，快極！</p>
<p>（案8）崔誠一幼女外感身熱誤作痘治變症治驗</p>
<p>崔誠一女，七歲。</p>
<p>身熱八九日，醫妄作痘治，用羚羊角、連翹、赤芍、青皮、蟬衣、蘆根、牛蒡子等。服後反增頭痛、亂語，身熱不退，因邀余治。予點燈細照，頭面、胸背、手足並無點粒；且身熱八九日來，並未見噴嚏一二；兩顴花紋不見。擅投寒涼，妄作痘治，兒命遭枉，良堪痛也。予知其風邪外束，食飲中停，理當疏解。緣庸工誤進寒涼，以故反增頭痛亂語。予於疏解藥中，重加厚朴以溫中。溫中者，溫散中宮寒涼之氣也。服後方兩劑，熱退身涼，霍然而痊，何快如之。</p>
<p>羌活（一錢五分）　防風（一錢半）　荊芥（一錢半）　枳殼（一錢，炒）　厚朴（一錢半，薑汁製）　穀芽（三錢，炒）　橘白（一錢）　甘草（三分）</p>
<p>加蔥白兩枚。</p>
<p>河水二鍾煎至一鍾服。</p>
<p>以藥治藥，正所以治病也。</p>
<p>（案9）予胞妹牙痛無時，午後尤甚治驗</p>
<p>予胞妹。</p>
<p>上齒時痛，數日來痛無寧刻，至午後尤甚。上齒雖足陽明所屬，而齒乃骨之餘，亦未嘗不關乎腎，況尺脈虛數，非無以也。</p>
<p>大生地（四錢）　當歸頭（七分）　元參（二錢）　甘草（五分）　香白芷（五分）　獨活（六分）</p>
<p>加薄荷頭三分，臨服放碗內泡。</p>
<p>一劑痛減半，再劑全瘳。</p>
<p>（案10）許元明內人時熱誤治，結胸危候治驗</p>
<p>許元明妻，年三旬。</p>
<p>得時熱證，延余診兩次，即更醫。醫以犀角、大黃、茅根、蘆根、芩、芍、夏、陳、枳殼、麥芽、佐荊、防等。服後瀉溏糞二次，而身熱胸悶如前。醫至兩候，病勢沉重，復求治於余。身熱未解，舌邊白中黃，口渴喜飲，胸悶按之痛。時邪為寒涼所遏，脈象浮數，症兼結胸。擬小陷胸加味，以冀轉機。</p>
<p>小川連（六分）　製半夏（一錢半）　瓜蔞全（三錢）　青蒿（一錢半）　淡豆豉（三錢）　肥知母（一錢半）　鮮竹茹（一錢）　甘草（七分）</p>
<p>加生薑五分。</p>
<p>進藥後，大便結糞一次且多，胸脘悶痛俱停，身熱退，舌中黃苔亦減其大半。</p>
<p>又，進前藥便解身涼，脈象小數。是以汗多口渴，舌色淡紅，稍兼噁心。固餘火之未清，亦胃土之未和也。</p>
<p>小川連（五分）　鮮石斛（四錢）　淡竹葉（一錢半）　麥冬（一錢半）　製半夏（一錢）　赤茯苓（一錢半）　黑山梔（一錢半）</p>
<p>服後汗少、渴減，漸能進粥。次日去川連、半夏，加廣藿梗、陳皮白，引：鮮荷梗四寸。</p>
<p>（案11）陸佩佐內人病後復感，腹痛塊攻，藥熨治驗（附熨）</p>
<p>陸佩佐妻，年三旬。</p>
<p>病後體虛，又冒風邪，微熱，舌白，食凝氣滯，少腹痛甚。塊偏臍右，按之愈痛，痛劇塊攻，約長五寸，闊有四寸。右寸浮小，關脈沉滑。此冒風而兼氣食交阻，非溫疏難以去疾。</p>
<p>荊芥穗（一錢半）　防風（一錢半）　薑製厚朴（一錢半）　烏藥（一錢半）　元胡索（一錢半）　神麯（三錢，炒）　大腹絨（一錢半）　麥芽（三錢，炒）</p>
<p>加煨生薑一錢五分。</p>
<p>服此並熨，熱退痛減。</p>
<p>又，熨藥方：</p>
<p>陳香椽（一兩五錢）　大皂角（三挺，打碎）　蔥（一兩半，切）　姜（一兩，切）</p>
<p>上藥四味煎湯熨痛處。其法：用棉布四折浸藥湯內，略絞乾，乘熱放痛塊上。初次不覺，據云再次稍覺，三次則腹中之塊覺暖。兩布更換至四次，腹中覺響，痛亦稍緩。晚間再熨，塊小痛減。次日塊、痛俱十去七八，主家稱為仙丹，余亦甚快。</p>
<p>鄰按：痛極難忍，手不能按之時，若以熱布挪腹，恐病者痛愈難忍，故將手巾棉布四折，浸透，略絞，置痛處，兩布更換。待藥性乘熱入腹，俾氣食得暖而自消散。再加疏通消食之劑服之，其有不效者乎。</p>
<p>又，塊痛僅存二三，便結溲短。宜以醒胃運食、疏氣通泄為法。</p>
<p>廣藿梗（一錢半）　制香附（二錢）　焦穀芽（三錢）　甘草（六分）　六神麯（三錢，炒）　江枳殼（一錢，炒）　新會皮（一錢半）　通草（八分）　赤茯苓（二錢）</p>
<p>加煨姜五分。</p>
<p>外仍照前熨之。</p>
<p>次日復診：痛止塊消，大便已通，小溲漸長，後以參苓白朮散出入收功。</p>
<p>（案12）程小山室人四肢浮腫、骨節疼痛治驗</p>
<p>程小山妻，年四十六歲，七月初九日診。</p>
<p>四肢浮腫，骨節疼痛，病起旬日。風濕走注，速宜疏散，久恐成痹。</p>
<p>防風（二錢）　茅山術（一錢半，炒）　秦艽（二錢）　川桂枝（一錢五分）　桑枝（三錢）　鮮浮萍（四錢）　蠶沙（三錢）　炙甘草（八分）</p>
<p>加杉木梢二錢、青蔥一枝。</p>
<p>服一劑，轉覺痛熱，四肢更腫，似乎桂枝之過，而實則此藥之外散也。</p>
<p>初十日復診案立後。</p>
<p>又，案云：風濕外散，理脾疏肝，自爾痊可。</p>
<p>香薷（一錢半）　廣藿香（一錢半）　木瓜（二錢）　當歸全（一錢半）　秦艽（二錢）　絲瓜絡（一錢半，酒焙）　滑石（三錢）　杉木梢（四錢，用節）　甘草（八分）</p>
<p>加蔥一大枝。</p>
<p>服兩劑，腫痛俱減八九，且能步行就診，食飲亦貪。設疑初劑不合，即便更醫亂投，豈不有誤。</p>
<p>十二日：原方去香薷、藿香、絲瓜絡，加白扁豆、苡仁、新會皮，服三劑全愈。</p>
<p>（案13）吳聖揚乃室腰疽，瘡頂不起，振盤散大</p>
<p>吳聖揚妻。</p>
<p>腰疽延診，據述起於閏六月二十五日，如黍米大。初亦不以為意，漸覺腫痛。至七月初八日，自己將頭挑破，後即腫大如盆。延瘍科調治，不知外治所用何藥。閱煎方一派寒涼，甚至犀、連、丹、苓、芩、翹、鮮生地輩，不可勝計。服此等五劑，內則躁熱難忍，而外反不見大熱，邀余診治。其人年近五旬，瘡頂不起，四圍散漫，知其為寒涼遏抑。</p>
<p>案云：營氣不從，逆於肉理，乃生癰腫，此外症之大概。今則脈數見於沉分，右關尤甚，知其暑濕鬱於土中，發之不透，根盤散漫，膿未成而孔多，自非輕候。幸按之尚熱，但不可早投寒涼，以致遏抑。治宜托之、散之、清之、和之，隨症脈而變通之，合外內之道也。</p>
<p>生黃耆（三錢，防風一錢煎湯拌透，焙乾）　全當歸（二錢）　川山甲（一錢半，炙）　角刺（一錢）　獨活（一錢半）　廣藿香（一錢半）　制香附（一錢半）　連翹（一錢半）　薄荷（五分）　甘草節（六分）</p>
<p>煎好，投金銀花露半杯，溫送。</p>
<p>（案14）胡氏婦下焦感寒，停經腹痛，瘀血內蓄治驗</p>
<p>胡氏婦。</p>
<p>下焦感寒停經，腹痛不止，血塊時下。年近二旬，病起四日。脈左牢大，瘀血內蓄。細審之，痛因行經房勞而起。脈症相符，治在溫疏。（八月十二日）</p>
<p>元胡索（一錢半）　歸尾（一錢半）　白芍（一錢半，炒）　炮姜（一錢）　制香附（二錢）　烏藥（一錢半）　紅曲（二錢）　甘草（六分）</p>
<p>加蔥須一錢五分，血餘四分，沖服。</p>
<p>服後半夜痛平，即能飲粥兩碗，且能睡。至天明覆痛，痛甚血下，色紫，形如西瓜子，發時腹中塊攻如雞子大。</p>
<p>又，經行房勞，下焦受寒，血紫塊攻，痛劇防厥，脈左牢大。前劑小效，藥力尚輕。再以溫經散瘀，佐以疏通。通則不痛，而瘀塊自消矣。</p>
<p>制香附（三錢）　熟附子（一錢半）　炮姜（一錢半）　懷牛膝（二錢）　五靈脂（八分）　生蒲黃（一錢）　烏藥（一錢半）　炙甘草（八分）</p>
<p>加血餘五分，沖。</p>
<p>服一劑，痛平血止，並臍腹下之硬塊全無，誠良方也。然必須按脈審症，的信經水為下焦寒鬱成瘀，方敢重用溫通散瘀之法。不然，仲秋時附子、炮姜各用一錢五分，如此重投，豈不有誤。即是深冬，經非寒鬱，不過氣滯血凝作痛，惟有疏氣和血而已，亦不敢用此重劑。如前初用元胡、歸尾之方，原是輕劑。後方之用，因有血塊攻痛形跡，合脈左牢大而用之也。閱斯者，宜細心體會而詳辨之。（竹亭自識）</p>
<p>（案15）李玉山內人寒熱咳嗽半載，幾成虛怯治驗</p>
<p>李玉山妻，季冬九月，年二十三歲。</p>
<p>經水過期，乍寒乍熱，頭疼咳嗽，氣逆食減，病經半載，右寸浮小，左關帶弦。風邪內閉，速宜疏解。若得邪退咳平，庶免虛損之門。</p>
<p>秦艽（二錢）　防風（一錢半）　桂枝（一錢）　杏仁（三錢，研）　蘇子（三錢，研）　甘草（六分）　桑葉（一錢半）　橘紅（一錢）　穀芽（三錢，炒）</p>
<p>加生薑二片，黑大棗兩枚，去核。</p>
<p>又，進前方三劑，寒熱俱減，食飲漸貪，惟咳嗽氣逆未大減耳。（十二日換方）</p>
<p>秦艽（二錢）　防風（一錢半）　桂枝（一錢）　製半夏（一錢五分）　草果（七分，煨）　青皮（一錢）　黃芩（一錢半，炒）　焦穀芽（四錢）　甘草（五分，炙）</p>
<p>加生薑兩片，黑大棗兩枚，去核。</p>
<p>服此一劑，寒熱即止。再兩劑，咳嗽停，食飲如常。</p>
<p>十五日買舟復診：病已痊可，欲再調理三五劑。當以二陳湯加苡仁、穀芽、廣木香、雞內金等和胃運食。不用補劑者，因鄉居僻地，不避風寒，藜藿之婦體氣強健，補反無益。所以病起半載，得余疏表之藥六劑奏績。虛乎，實乎，可以想其情矣。</p>
<p>究竟因脈症之不虛而不用補劑，非論鄉僻藜藿之人而概不用補劑者言也。（竹亭自識）</p>
<p>（案16）予老母下牙齦腫痛畏寒治驗</p>
<p>予老母，乙丑仲冬下旬。</p>
<p>右邊下牙齦腫痛兩日，身中畏寒，咳嗽痰稠。於腫處刺血，隨用金鑰匙藥摻上，自覺涼快。當服煎方：</p>
<p>秦艽（二錢）　蔓荊子（一錢半）　白芷（八分）　荊芥穗（一錢五分）　杏仁（三錢）　廣橘紅（一錢）　薄荷（八分）</p>
<p>加白蘿蔔汁半酒杯，沖。</p>
<p>服後，明晨牙痛、畏寒等俱止矣。</p>
<p>用秦艽者，固取其辛散風邪，亦取其止牙痛。齒下齦屬手陽明大腸經，張潔古云：「秦艽能去下牙痛」，正謂此也。佐以群藥，無非取其散寒退腫、止嗽消痰之功也，故一劑而諸恙平矣。</p>
<p>（案17）木川陸獻村乃室嘔吐半載危症治驗（附丸方，丸方內用金華香附丸專治調經，用椿皮丸以治帶下，甚妙！）</p>
<p>陸獻村乃室，己丑正月二十一日，木瀆鎮。</p>
<p>年逾二旬，經水過期，兩關虛弦，嘔吐半載，其味帶酸，食入即吐，或少緩即吐，食甜物亦吐，正嘔家不喜甘也。夜來身熱口乾，所吐之痰沫俱帶冷氣。此肝經抑鬱不疏，正當春令，木邪侮土。扶脾養肝，佐以止嘔為法。緩緩調治，匪朝伊夕也。</p>
<p>建蓮肉（四錢，去心，炒）　大南棗（四枚，去核）　制首烏（三錢）　炙鱉甲（三錢）　製半夏（一錢五分）　廣藿香（一錢五分）　小青皮（一錢二分）　白蔻仁（五分，研，沖）</p>
<p>加左金丸六分，藥湯送下。</p>
<p>據述每日約嘔吐三四次。早飲粥兩碗，少緩即嘔吐。中午食飯，夜來進粥，亦必嘔吐。迄今半載，土醫調治，竟無一日之未吐未嘔也。</p>
<p>服予前方三劑，據述服初劑只嘔吐一次，進二劑竟未嘔吐，至三劑嘔吐一次。</p>
<p>又，正月二十四日復診，議養胃和肝法：</p>
<p>建蓮肉（四錢，去心，炒）　製半夏（一錢五分）　雲茯苓（一錢五分）　新會皮（一錢五分）　廣藿香（一錢五分）　川黃連（五分）　淡茱萸（二分，泡三次）　旋覆花（一錢五分，絹包）</p>
<p>加雞內金八分，炒黃。</p>
<p>服三劑，進食良久惟嘔吐清水一次，味仍帶酸，口覺乾燥。此胃土久虛，津液未復，不足慮。仍宜肝胃並治，俾其嘔止，再商探本窮源之法。</p>
<p>又，正月二十七日方：</p>
<p>薏苡仁（五錢，炒）　旋覆花（一錢五分，絹包）　製半夏（一錢五分）　廣藿梗（一錢五分）　小川連（五分，生薑汁拌炒）　吳茱萸（一分，滾水泡三次）　雲茯苓（一錢五分）　焦穀芽（三錢）　新會皮（一錢五分）</p>
<p>加醋煅代赭石末一錢，沖。</p>
<p>服三劑，嘔吐止。</p>
<p>又，正月三十日方：即前方去藿梗、穀芽，加山藥、川石斛，服三劑亦未嘔吐。</p>
<p>又，二月初三日方：嘔吐將停，脾胃久虛，扶脾養胃，加以疏運，正合斯時之治。</p>
<p>焦冬朮（二錢）　白扁豆（三錢，炒）　雲茯苓（一錢五分）　新會皮（一錢五分）　旋覆花（一錢五分，生絹包）　焦穀芽（三錢）　川石斛（四錢）　煨木香（六分）</p>
<p>加代赭石五分，醋煅，研末沖。</p>
<p>又，二月初六日方：嘔吐停已數日，正值經行，腹痛泄瀉，兼之腰疼。法宜扶脾調經，侑以溫疏，則泄瀉、腰疼自已也。</p>
<p>淮山藥（三錢，炒）　苡仁米（五錢，炒）　制香附（三錢，研）　全當歸（一錢五分）　川芎（一錢）　白芍藥（一錢五分，炒）　煨木香（一錢）　杜仲（三錢，炒）　炮姜（七分）</p>
<p>服前方三劑，腹痛泄瀉漸止。再二劑，經水亦停矣。</p>
<p>又，嘔吐已停月餘，偶爾動怒稍有噦意，或吐酸水一二口而止。每逢經期前，覺內熱、骨節疼痛。此屬脾胃虛而肝陰不足，再議六君子湯去甘草，四物湯中減川芎加制首烏、炙鱉甲，煎服十劑，再酌。</p>
<p>又，半載嘔吐，病已痊可，繼以丸劑，以善其後。案云：經行遲速無期，或二旬或四旬一至。午後發熱，經行之前則尤甚。骨節痠疼，帶下綿綿不已。細按脈象，右寸關虛軟無力，左關尺虛弦小數。自是肝腎之陰弱，脾肺之陽虧。又恐補脾不利於肝腎，滋腎不利於脾胃，以脾惡濕而腎惡燥也。今處兩方，分早、午服之，不無小補。第仍宜節食戒怒，庶乎盡善。</p>
<p>生香附（八兩，分四處四制：一用米泔水浸兩日，搗碎焙乾。一用陳酒浸兩日，搗碎焙乾。一用米醋浸兩日，搗碎焙乾。一用黑山梔二兩煎濃汁去渣，入香附浸兩日，搗碎焙乾。）　大熟地（四兩）　制首烏（三兩）　炙鱉甲（三兩）　歸身（二兩，酒洗）　白芍藥（二兩半，炒）牡丹皮（二兩，酒炒）　澤蘭葉（三兩，酒洗）　良薑（三錢，炒成灰，存性）　海螵蛸（三兩，焙）　川黃柏（二錢，炒黑）　川芎（一兩二錢）　椿根白皮（一兩五錢，去外粗皮）</p>
<p>上為細末，煉白蜜和丸，如桐子大。每服五錢，清晨淡鹽湯送下。</p>
<p>此方系四物湯加香附、澤蘭、海螵蛸，名金華香附丸，專治調經。合椿白皮、白芍、良薑、黃柏四味，名椿皮丸，以治帶下。予於此二方中加首烏、鱉甲、丹皮，兼治陰虛內熱。一舉三善，神明變化又何必拘泥於古方也。</p>
<p>午後丸方，用六君子加香、砂、木瓜，調和脾胃，少佐土中疏木之法。水泛為丸，每服三錢。食後逾時，炒黃米湯送下。</p>
<p>（案18）王應奎乃室懷胎五月，鼻衄如湧治驗</p>
<p>王應奎姻翁乃室。</p>
<p>胎懷五月，咳嗽二旬。昨因咳嗆喉癢，稍見鼻血。今日侵晨，鼻衄不止。血至午後，瘀血成條，偏於鼻左，茅花塞之，血從口出。適延予診視四郎出痧，因血過多，主家倉皇，隨告救治。余見其衄血太湧，兼有血條。外用大蒜瓤搗爛塗左足心，血止即去之。內用藕汁一茶杯，稍溫，入漂淡人中白，研粉，沖服一錢五分。服後未一刻，鼻衄立止，再投煎服方。</p>
<p>案云：右寸小數，左關弦大。鼻衄偏左，瘀血成條，相火上逆。第懷胎五月，未便遽投寒涼，急宜養陰降火，俾血下達，以免虛暈之虞。</p>
<p>大生地（四錢）　丹皮（一錢半，炒）　血餘（四分，沖）　炙甘草（六分）　黑山梔（一錢半）　炮姜（三分）　陳皮（一錢，炒）　炒黑蒲黃（一錢）</p>
<p>加漂淡人中白五分，沖。</p>
<p>服後，衄血仍無。</p>
<p>又，衄血昨已停止，今晨因咳嗆而氣逆，左鼻稍有一滴，脈之弦數已緩，無足慮也。</p>
<p>大生地（四錢）　丹皮（一錢五分，炒）　白芍（一錢半，炒）　枯黃芩（一錢五分，炒）　黑芝麻（三錢，炒）　桑葉（一錢五分）　川貝（一錢半，去心）　海浮石（三錢）</p>
<p>加人中白五分，沖。</p>
<p>服後，咳嗆全愈。</p>
<p>（案19）張宏川女喘咳屢發治驗</p>
<p>張宏川女，年十九歲。</p>
<p>喘咳時發，痰食相凝，治宜疏肺，佐以豁痰消食。</p>
<p>前胡（一錢五分）　蘇子（二錢，炒）　杏仁（三錢）　橘紅（一錢）　麥芽（三錢，炒）　海浮石（三錢）　楂肉（三錢，炒）　桔梗（六分）</p>
<p>加青蔥一大枝。</p>
<p>進兩劑，喘咳十去五六，前方去前胡、杏仁，加旋覆花，再兩劑全瘳。正值農忙，勿貪涼飲冷，以免經行腹痛，舊疾復發為最耳。</p>
<p>（案20）予先慈牙齦上下腫痛治驗</p>
<p>予老母。</p>
<p>牙齦上下腫痛，無論湯水熱冷，入口俱痛，如此四五日。時值九月初旬，用後方一帖，腫痛減半。次日原方去當歸，加熟石膏三錢，再帖全愈。</p>
<p>細生地（四錢）　元參（二錢）　薄荷（一錢）　當歸（八分）　香白芷（三分）　獨活（八分）　桔梗（八分）</p>
<p>此症與前仲冬下牙齦腫痛似乎相同，而方則大不同矣。非方之不同也，實症之各別耳，當與前案同玩便悉。</p>
<p>（案21）沈廷柱內人暑濕痢裡急後重治驗</p>
<p>沈廷柱妻。</p>
<p>丙寅仲秋患痢，年逾四旬，頭痛畏寒，身不熱，胸悶舌膩，腹痛不飢，裡急後重。暑濕內蘊，痢症初起，速宜疏解，來勢匪輕。</p>
<p>蔓荊子（一錢五分）　香薷（一錢五分）　豆豉（三錢）　薤白（三錢）　大腹絨（一錢五分）　神麯（三錢，炒）　桔梗（八分）　山楂（三錢，炒）　煨木香（一錢）</p>
<p>加生薑八分。</p>
<p>服一帖，痛減七八，裡急後重亦減其半。據云服藥後腹中時有響聲，並未大便，至夜間方解兩次，亦非前之痛墜難忍可比。</p>
<p>又，痢減痛緩，余垢未清。前方去蔓荊子、香薷、山楂，加廣藿香、新會皮，服兩劑全愈。</p>
<p>（案22）談禹範乃堂血崩危症立救奇驗</p>
<p>談禹範襟兄乃堂血崩治驗。家居木川，年逾四旬，嘉慶丙寅歲。</p>
<p>時值仲夏下浣，血崩不止，病急延診，方案列下：</p>
<p>經水淋漓，月餘未止。頭汗如雨，劑頸而還。胸中嘈雜，舉動則頭暈眼花，不能安臥。六脈虛小乏力，關脈見芤。去血過多，陰固虧也，陽愈弱矣，亟宜益氣扶陽。蓋有形之血不能速生，無形之氣在所急固。若不此之求，而概以純陰之品，究非所宜。速用固氣以統之，猶恐鞭長莫及，慎之！慎之！</p>
<p>西黨參（五錢）　炙黃耆（三錢）　淮山藥（三錢，炒）　茯神（一錢半）　炙甘草（八分）　旱蓮草（一錢五分）　炒黑當歸（五分）　陳皮（一錢半）　炒黑荷葉（一錢半）　炒黑蒲黃（一錢）</p>
<p>加真降香二分，研細，沖。</p>
<p>服一劑，經血立止，頭汗亦少，夜能臥，食漸貪，胸中之嘈雜大緩，動輒之頭暈眼花亦從斯而平矣。</p>
<p>有一症即有一方，有一藥即有一理，方中用異功散，以山藥、茯神易苓、術。合之黃耆固氣養神，樹幟中州以助脾胃之生氣。佐以當歸炒黑，引入心、脾、肝而導血歸經也，僅用五分者，因其頭汗如淋，雖有參耆，究嫌辛散，故宜輕用。他如旱蓮草之甘鹹汁黑，得蒲黃、荷葉之炒黑者，一取性澀，一取升清，最後加降香之溫和，皆有治崩止血之功能也。合而成方，法備理明，故一劑而血崩頓平矣，快哉！（竹亭自識）</p>
<p>又，五月二十二日方：</p>
<p>炙黃耆（三錢）　西黨參（五錢）　焦冬朮（二錢）　茯苓（一錢五分）　丹參（四錢）　大麥冬（一錢五分，去心）　五味子（八分，研）　甘草（八分，炙）　旱蓮草（一錢半）　炒黑荷葉（一錢）</p>
<p>加真降香（二分，研細，沖。）</p>
<p>服兩劑，崩血仍無，頭汗、眩暈、嘈雜等俱全愈。</p>
<p>又，五月二十四日方：用歸脾湯加建蓮肉四錢，服三劑安妥如前。進粥兩碗又半，日進三四次。</p>
<p>又，五月二十七日方：</p>
<p>前因崩血月餘，頭汗劑頸，幾乎欲脫，不得不急固氣以統之。今血停七日，日進粥數碗，脈象虛小。猶當調和脾胃為最，俾飲食得運，氣血漸充。此際不宜過補，過補妨食，恐反難以運化也。遂以五味異功散加廣藿梗、煨木香、生穀芽，服七八劑食飲倍增，安臥如常。至六月初五日延診，用八珍湯加制香附調理收功。</p>
<p>（案23）黃萬程媳小溲涓滴，溺痛、手背漫腫奇驗（附淋方）</p>
<p>黃萬程媳，丙寅四月初六日。</p>
<p>新嫁月餘，小溲涓滴，溺時甚痛，又兼尿血，經水遲速無定。醫用龍膽瀉肝湯，尿血雖止，而小便之難、溺時之痛則更甚於前。忽又於六日前，夜間手腕郁筋，痠痛難忍，仍邀前醫。伊以為手發背，內服煎方如前出入，外用敷藥，腫勢更增，尤加痠痛。程梅溪翁薦治於余，余細閱外象，漫腫無頭，自手背至腕後俱熱。即用白棉料紙一小方，以水浸濕貼於手背上，亦不見有即干之象。如其是瘡，漫腫無頭，一時難辨，即以濕綿紙敷上，先乾者即是瘡頭。此則非是，實緣郁筋而起，他醫誤指「手發」，再治之，弄假成真。予按脈象，左關尺弦細小數，下焦濕熱為患。小溲涓滴，溺時痛甚，此淋症也。服以分清卻濕之劑，敷以活血疏筋之法，則外之疼腫，內之淋痛，皆可從斯而緩矣。何必節外生枝，草菅人命耶。</p>
<p>煎服方：</p>
<p>生苡仁（八錢）　二原地（三錢）　木通（八分）　甘草梢（五分）　元胡索（一錢五分，鹽水炒）海金沙（一錢）　烏藥（一錢半，鹽水炒）</p>
<p>加蔥須一錢五分。</p>
<p>敷藥方：</p>
<p>用沖和仙膏，加蔥白頭數枚，拍碎炒熱同搗和勻，敷手背腕處，自然腫消疼止。</p>
<p>據述服此並敷，手背之腫漸消，熱勢及手腕骱之痠疼俱大減，此敷藥之功也。至小便之涓滴、溺時之熱痛亦十去其三，此又服藥之建績也。</p>
<p>又，細生地（五錢）　川萆薢（三錢）　川黃柏（八分，鹽水炒）　甘草梢（五分）　元胡索（一錢半，鹽水炒）　塊滑石（三錢）　川木通（八分）　石韋（一錢）</p>
<p>加人中白三分，沖。</p>
<p>服後，溺時痛去七八。</p>
<p>淋洗手腕方：</p>
<p>用紅花（五錢）　桑枝（一兩）　蔥（二兩）　香附（三錢）</p>
<p>四味用水四碗，入滴醋一茶杯同煎濃，候稍溫淋洗，洗後避風。</p>
<p>據云淋洗三次，手腕骱之痠疼十減六七。</p>
<p>又，經行趲前亦陰虛而相火旺也，幸溲出疼痛之勢大緩，不致從中阻礙。議以和肝養胃，兼之清泄下焦之餘波，亦一舉而兩得之矣。</p>
<p>大生地（三錢）　赤芍藥（一錢五分，炒）　白扁豆（三錢，炒）　麥冬（一錢半）　赤茯苓（一錢半）　元胡索（一錢五分，炒）　川萆薢（一錢半）　滑石（三錢）　白通草（八分）</p>
<p>加人中白三分，沖。</p>
<p>外用淋洗手腕方（照前法）。</p>
<p>服此並淋洗後，內之淋症除，外之腕痛止。竟稱仙丹，予何愧哉。</p>
<p>（案24）予內人懷胎足月正產，腹痛瘀血停留治驗</p>
<p>予內人，年二十七歲，嘉慶乙丑五月。</p>
<p>懷胎足月，廿一、二日腰疼下墜，似欲即產，而臍腹尚未一痛，知其非正產之候，乃氣虛下陷耳。至二十三日辰刻方才腹痛，而腰疼下墜更甚。</p>
<p>先大人用人參（五分）　當歸（二錢）　川芎（一錢）</p>
<p>服此，痛陣連至，約半時即見血碗許，又半時隨下水漿，至午初生女，順極。產後嚴露更多，點燈時腹痛難忍，痛後血塊方下。每痛臍下必起硬塊，亦有痛而無血者。審得痛時拒按，必其瘀血停留。</p>
<p>問：按生產常規，起自臍腹痛甚，必至腰重痛極，眼中如火，穀道挺並，漿出血下，方是正產之候。則腰痛是必產確據也。然腰雖痛而腹未痛，於正產之候尚欠一層，故以氣虛下陷斷之，而於芎、歸外加補氣藥。嘉慶十年五月二十三日　七十九歲老人雨香問識。</p>
<p>晚間又用生薑汁炒鬆大生地三錢，當歸二錢，川芎七分，元胡索二錢，炮姜五分服之。至五更時痛減五六，塊亦活動而小。惟覺兩腿痠冷，臍腹小痛卻可忍，非昨晚十分難忍之痛可比。</p>
<p>又，五月二十四日方：用西黨參、芎、歸、熟地、元胡索、紅曲、破故紙、炙甘草、制香附等服之。小塊自臍移至少腹，痛時則見，不痛亦不見也，惟兩腿仍覺痠冷。</p>
<p>又，二十五日方（此方尤甚於二十四日之方也）：</p>
<p>西黨參（三錢）　當歸（二錢）　川芎（八分）　元胡索（二錢）　丹參（三錢）　白芍（一錢，炒）　炮姜（六分）　熟附子（六分）</p>
<p>加血餘一錢，沖。</p>
<p>服之，少腹痛時塊又小，兩腿痠冷減半。再劑痛塊全無，兩腿亦不痠冷矣。</p>
<p>先大人曰：產後惡露平矣，當以歸脾湯合八珍湯出入，間佐丹參、杜仲輩，調理而痊。（孫竹亭識）</p>
<p>（案25）木川陰佩南內人懷胎七月食入即吐治驗</p>
<p>陰佩南妻。</p>
<p>胎懷七月，食入即吐，兼嘔酸水，兩關雙弦。肝胃不和，胎氣為患，宜安胎中少佐和胃疏肝。</p>
<p>焦冬朮（二錢）　淡黃芩（一錢，炒）　製半夏（一錢半）　茯苓（一錢半）　川黃連（五分）　淡茱萸（一分）　廣橘皮（一錢半）</p>
<p>服前方一劑，食入未吐，並無酸水而痊可。</p>
<p>（案26）顧承天內人素多勞役，脹痛、停經半載治驗</p>
<p>顧承天妻，年三十二歲。</p>
<p>素多勞碌，飲食不節，經水過期，或四五十日，或兩月一至。今於四月二十八日經行，至五月間忽喜食茶葉，每日約食泡熟茶葉二三碗。如此月餘，隨發瘧疾即不喜茶葉。已後瘧漸愈，心中如懊憹之狀，食飲似貪非貪，時欲噁心，口乾，腹脹而時痛。家居黃埭，於嘉慶丙寅十一月十三日買舟就治。</p>
<p>懊憹，《素問》：「瞀悶懊憹。」又痛悔也，實鬱悶不疏之謂。</p>
<p>經停半載有餘，切脈審證並非胎象。始因食茶而起，不無蟲積。繼而停經腹脹，時痛欲嘔，病屬肝脾。夫肝藏血，脾統血。今火鬱於肝，濕鬱於脾，無怪乎兩關沉細，而經水不行也。因經而致病者，究宜調經解鬱為主，俾經血通而諸恙可平，不然恐有蟲、血二蠱之虞。</p>
<p>制香附（三錢）　茅山術（一錢半，炒）　白芍藥（一錢半，炒）　枳殼（一錢半，炒）　元胡索（一錢半）　製半夏（一錢半）　淡乾薑（八分，炒）　青皮（一錢）　吳茱萸（一分，泡淡）　生山梔（八分）</p>
<p>服前方三劑，經水即行，諸恙悉除。</p>
<p>（案27）予妹新產頭痛難忍治驗</p>
<p>予妹。</p>
<p>於丙寅十一月十六日新產，次日清晨覺頭左、右、中間俱痛。靜則稍安，動則痛甚。惡露雖有，卻不腹痛，惟頭痛難忍，於十八日邀余診治。余細審病情，知其靜則安動則痛，得食減，而閉目默然少緩。此乃產後大血去多，值仲冬嚴寒，微風乘虛上侵而致頭痛也。如果外感頭痛，痛無停止，又何能靜則安，而得食即緩也。方案列下：</p>
<p>頭痛雖分九宮，而新產之後氣血兩虧又當別論。右脈虛大無力，左脈浮小而芤，於氣血並補中少佐一二輕疏最穩。</p>
<p>九宮：雙丹宮、明堂宮、泥丸宮、流珠宮、大帝宮、天庭宮、極真宮、玄丹宮、太皇宮，各有神以主之，謂之元首，九宮真人也。</p>
<p>西黨參（三錢）　炙黃耆（三錢）　大熟地（三錢）　當歸（一錢）　川芎（一錢）　蔓荊子（一錢）　白池菊（一錢）</p>
<p>煎好去渣，投薄荷三分於藥碗內泡，蓋須臾服。服後，頭痛據云減三分。</p>
<p>十九日復診：因產前咳嗽未痊，今每咳則頭愈痛，其咳又因喉癢而咳。即於方內去池菊，加元參二錢、人中白七分，漂淡，新會皮八分。</p>
<p>服後，頭痛又減。</p>
<p>又，十一月二十一日方：</p>
<p>西黨參（三錢）　大熟地（三錢）　歸頭（一錢）　川芎（八分）　白芍藥（一錢半，炒）　蔓荊子（一錢）　薄荷（七分）　川貝母（一錢半，去心）</p>
<p>加桂圓肉九枚。</p>
<p>服三劑，據述頭痛已愈九分，尚有一分未除。又用八珍湯加炙黃耆二錢，白甘菊花一錢五分。得此一帖，頭痛始稱十分全愈矣，呵呵。</p>
<p>（案28）木川郭渭南內人經水淋漓不止治驗（附丸方）</p>
<p>郭渭南妻，年二十一歲，丁卯正月十六日。</p>
<p>據述向已小產四胎，每產俱三個月。素體瘦弱，天癸初來即痛甚而至。已後每逢經至必大痛，即未至之前二三日亦痛，每痛俱在臍下。今停經七十日，於正月初五日經水方至，痛之不止，淋漓數餘日尚未停止。家居木川，買舟求治於予。方案立後：</p>
<p>素屬氣血兩虧，經行腹痛氣虛血少可知。今停經兩月餘，忽爾經行，腹痛腰疼，數日來猶未停止。雖因虛而不能固，亦關滯而不能舒，此所以痛而兼淋漓也。脈左虛澀，右則細弱，痛在臍下，衝脈為病。先治其標，俾經止之後再為治本。</p>
<p>惟其氣虛，所以氣滯，故作痛、淋漓而不爽也。</p>
<p>制香附（三錢）　元胡索（二錢，醋炒）　炒黑蒲黃（一錢半）　炮姜（八分）　白芍藥（一錢半，炒）　川續斷（二錢，炒）　炒黑荷葉（二錢）　杜仲（三錢，炒）　炒黑當歸（一錢五分，存性）　烏藥（一錢五分）</p>
<p>加伏龍肝三錢，用西黨參五錢煎湯代水煎藥。</p>
<p>《準繩》云：「伏龍肝為止血之聖藥」，取其燥可去濕也。予先大人曰：「血崩方中或去濕熱，或去寒濕，隨證配藥皆可用之。」</p>
<p>據述服一劑，經止痛緩。再二劑俱未見血，痛減七八，食飲亦貪，惟白帶未已耳。</p>
<p>是方也，妙在開首一舒氣，最後一固氣，中間溫之、和之、止之、斂之而加以導引之法，無非為血之不能歸經而用之者也。服後果然血停痛平，效如影響，妙乎不妙。（竹亭&lt;鄰&gt;識）</p>
<p>又，西黨參（三錢）　焦冬朮（二錢）　制香附（三錢）　當歸（二錢）　丹參（三錢）　鹿角霜（一錢半）　白芍藥（一錢半，炒）　川芎（一錢）　蘄艾（一錢半，制）　烏藥（一錢半，鹽水炒）</p>
<p>加黑大棗三枚，去核，煨生薑一錢。</p>
<p>服五劑，臍下之微疼不覺矣，白帶亦止。隨用歸脾湯去遠志，加丹參、白芍。服十劑安妥如前，繼以八珍湯加四制香附、廣木香、烏鰂骨以作丸，調理而愈。</p>
<p>（案29）予先慈素有咳嗽，寒痰閉肺，丸劑調理治驗</p>
<p>予先慈，年七十三歲，嘉慶丁卯五月初六日。</p>
<p>素有咳嗽，交冬頻發，甚則咳喘交加，三椎覺冷，寒痰閉肺，肺穴攸關，春夏緩而秋冬甚。病關脾肺，蓋土虛不能生金而肺弱，肺弱衛疏，易於冒風。是以秋令交而咳嗽易發，發則稠痰盈盂，似有畏寒之象。故每發用輕疏一二劑而緩，隨以玉屏風散加味而表氣即固，喘咳亦從斯而減。秋來又定調理丸劑，服後頗合。今交夏令，將前方稍為損益，預為秋冬之計。俾土旺金生水自足，藉肺金清肅之令下行，則腎氣自不上逆，母可隱於子胎而喘咳可平矣。</p>
<p>生黃耆（三兩，用防風一兩五錢煎湯去渣，拌黃耆，置飯上蒸曬五次，焙用）　建蓮肉（四兩，同芡實四兩和勻，用生薑汁三兩浸透，飯鍋上蒸曬五次，焙用）　西黨參（五兩）　淮山藥（三兩，炒）　百合（四兩）　茯苓（一兩五錢）　款冬花（三兩）　柏子仁（三兩）　乾薑（一兩，炒）　陳皮（一兩五錢）　黑芝麻（四兩，焙）　叭噠杏（三兩，去皮尖，炒）　甘草（一兩五錢）</p>
<p>上為細末，煉白蜜為丸，如梧桐子大。每服五錢，清晨滾水送下。</p>
<p>此丸服後，秋冬咳嗽、氣喘大減，食飲如常，頗屬合宜。於十三年戊辰秋九月朔日，原方加百部二兩煎膏加煉白蜜和丸，如前服。</p>
<p>（案30）朱景如內人痰厥腦痛喪明、咳嗽延綿奇驗</p>
<p>朱景如妻，年四十五歲。</p>
<p>自去年四月間忽爾發厥，痰迷不知人，口歪牙緊。漸漸甦醒之後，覺頭腦及兩太陽痛甚，每痛即覺內熱口乾。遍治罔效，以致右目喪明，而頭痛至今未愈。昨又發厥齧唇，朝輕暮重，於六月十五日延余診治，方案列下：</p>
<p>肝腎陰虧，內挾痰火而上升巔頂，以致腦痛喪明。昨又發厥齧唇，朝輕暮重，脈象弦滑，兩尺虛數，惟左尤甚。病經年餘，虛痰挾火，匪朝伊夕。法宜壯水滋肝，佐以降火豁痰，冀其厥止再酌。</p>
<p>《靈樞·顛狂篇》：「厥逆為病也，足暴清。」注：指尖冷謂之清。</p>
<p>元武板（一兩，炙）　炙鱉甲（八錢）　制首烏（八錢）　半夏（二錢，制）　代赭石（三錢，煅）　生明礬（五分，烊化）　松蘿茶（三分）</p>
<p>加西瓜子二兩，煎湯代水。</p>
<p>稍冷服，因內有明礬，礬得熱則行速，冷則行遲而能助藥力也。此言藥宜冷服，非指藥中俱用冷藥也，細閱中風門侯氏黑散之用法便悉。</p>
<p>明礬得松蘿茶，亦取其行之遲而不速也。凡煎劑中用明礬，宜藥煎好去渣，投入烊化服之。</p>
<p>《綱目》云：「風痰癇病——化痰丸：生白礬一兩，細茶五錢，為末，煉白蜜為丸如桐子大。一歲一丸，茶湯下；大人，五十丸。久服，痰自大便出，斷病根。</p>
<p>服前方一劑厥止，一夜安靜，小便亦不頻數。惟頭腦仍痛，痛即內熱口乾如前。</p>
<p>又，厥雖止而痰火未靖，仍宜昨方出入，兼治頭痛。</p>
<p>大生地（四錢）　制首烏（五錢）　炙鱉甲（五錢）　歸頭（一錢半）　白芍藥（二錢，炒）　蔓荊子（一錢半）　白甘菊（二錢）　川芎（一錢）　鉤藤鉤（四錢，後入）　大麥冬（一錢半，去心）</p>
<p>加明礬三分、松蘿茶六分。</p>
<p>此方即古方，名加味四物湯。予於方中又加首烏、鱉甲、鉤藤、麥冬治之，神明變化存乎人耳。</p>
<p>服兩劑，據云頭痛全愈。</p>
<p>又，六月十八日：進前方，頭痛即除，兼有咳嗽未已，仍求速愈。追問病情，答曰：「因頭痛年餘，痛苦異常，求其一效而不可得，雖兼咳嗽無暇問及，今得遇良方一劑而痰厥頓止，再二劑而頭痛又痊，仍存咳嗽一症，乾咳無痰，朝輕夕重。倘能一身沉疴盡徹，感戴深恩豈內子一人已也，小子幼女不至啼飢，此身不至隻影，皆藉厚德成全，銘感肺腑。」予應之曰：「醫乃仁術，性命寄於指下，立起沉疴乃分內事也，何足感之。第此咳嗽，非如翁言頭痛之外另有咳嗽一症也。自予觀之，今之咳嗽亦緣前之相火挾痰，引動內風上升，過肺乘金而來也。即此知頭痛而致咳嗽者有之，非咳嗽而致頭痛也明矣。分之似二，合之則一。」或曰：「既如是云，何頭痛痊而咳嗽未除也？」予曰：「前重用滋腎養肝之品，而輕佐上升之藥以治頭腦之痛，藥證相符，頭痛頓愈。其咳嗽未止者，因內風將靜，相火雖不上達巔頂，而猶沖肺爍金，此咳嗽之所以未已也。」曰：「名言也。」予今以清燥救肺中，少佐祛風意，雖風靜痛平，而相火未央者，究宜防之。所謂一而二，二而一者也。</p>
<p>枇杷葉（三錢，去毛蜜炙）　霜桑葉（一錢半）　叭噠杏（三錢，去皮尖）　薄荷（一錢）　海蛤粉（三錢，煅）　明天麻（六分，煨）</p>
<p>六味煎好去渣，投西瓜汁（一茶杯）、萊菔汁（一酒杯）、藕汁（一酒杯），三汁和前藥湯內，溫服。</p>
<p>服一劑，乾咳稍緩，少有薄痰。</p>
<p>又，六月十九日：</p>
<p>元武板（八錢，炙）　北沙參（三錢）　元參（三錢）　川貝母（一錢半，去心）　大麥冬（一錢半，去心）　廣橘紅（一錢）　甘菊（一錢）　海蛤粉（三錢，煅）　明天麻（八分，煨）</p>
<p>加藕二兩，萊菔汁一酒杯（沖）。</p>
<p>服兩劑，咳嗽十減六七，夜咳亦稀，痰亦易出。</p>
<p>又，六月二十一日方：咳嗽後，稍有頭痛。</p>
<p>制首烏（三錢）　炙鱉甲（三錢）　北沙參（三錢）　麥冬（一錢半）　款冬花（三錢）　叭噠杏（三錢，去皮尖，炒）　冬桑葉（一錢半）</p>
<p>加萊菔汁半酒杯（沖）。</p>
<p>服兩帖，乾咳已十去七八，頭痛之意亦平。</p>
<p>又，二十三日：</p>
<p>制首烏（三錢）　炙鱉甲（三錢）　元武板（五錢，炙）　元參（三錢）　冬桑葉（一錢半）　川貝母（一錢半，去心）　大麥冬（一錢半，去心）　甘菊（一錢）</p>
<p>加藕二兩。</p>
<p>服八劑，咳嗽全安。隨用都氣丸，每晨空心服五錢，調理收功。</p>
<p>（案31）徐瞻君侄女幼年背心痠疼，腹痛發厥奇驗（附丸方）</p>
<p>徐瞻君侄女，年九歲。</p>
<p>三四年來，背心痠疼無時，每發必著人撲背、摸鼻則痠疼稍緩。左腹有塊，不時腹痛，痛甚則厥。每朝吐痰，痰如破絮。土醫治療，毫無奏績。家居橫塘，買舟就治於余。余細審病情，兼察色脈。每發必起於背俞，三椎痠疼而波及於鼻。夫三椎乃肺之穴，而肺竅又開於鼻，故疼則俱疼，痠則俱痠，前後相應也。其所以如斯者，實風痰痹於肺穴也。更兼飲冷傷脾，脾土壅而生痰，故每朝必吐痰如敗絮之狀，或吐青色稠痰。此脾肺虛而木來侮土、乘金，是以或受寒，或冒風，或停食飲冷，亦必如前而發。病經四載，屢受肝木侵欺，然肝木過旺，肝亦自傷，所以塊起左腹，痛劇發厥，是脾肺而又兼乎肝也久矣。邇來常厥，內風挾痰，此右寸關之所以虛滑，左關之所以弦數者，又顯有明徵耶。為今之計，急則治標，扶脾和肝兼祛風痰，少佐引經之法為亟亟也。俟其少安，再為治本可耳。</p>
<p>嘉慶丁卯七月二十三日方：</p>
<p>制冬朮（二錢）　製半夏（一錢半）　茯苓（一錢半）　鉤藤鉤（五錢，後入）　石決明（五錢，煅）　天竹黃（一錢）　橘紅（一錢）</p>
<p>加豬脊髓兩條，引經妙法。</p>
<p>服四劑，據述厥未發，每日吐痰一塊如敗絮者竟不見矣，左腹之塊漸消。</p>
<p>又，七月二十七日方：</p>
<p>制香附（二錢）　元胡索（一錢）　歸身（一錢）　白芍（一錢，炒）　熟半夏（一錢）　牡蠣粉（三錢）　茯苓（一錢半）　陳皮（一錢）</p>
<p>加雞內金二錢，炙。</p>
<p>服此四劑，每朝無痰，背脊三椎痠疼全愈，厥止塊消，唯腹痛尚有三分。</p>
<p>又，八月初二日方：</p>
<p>制香附（二錢）　淮山藥（二錢，炒）　半夏曲（一錢半，炒）　乾薑（六分，炒）　廣藿香（一錢半）　陳皮（八分）　生甘草（五分）　烏藥（六分）　白通草（八分）</p>
<p>加雞內金一錢，炙。</p>
<p>服數帖，腹痛止，諸恙如前安妥，並不一發。</p>
<p>又，進前方，諸證全愈，治其標也。再立調補之劑以治其本，用六君子湯加建蓮肉、制香附、煨木香輩。再服十劑，繼以丸劑調理收功。</p>
<p>丸方：用歸芍六君子湯加山藥、乾薑、制香附，另加豬背脊骨（自大椎骨起約五寸長，蜜水塗，炙脆）研磨如粉和入前藥末內，用荷葉煎湯灑疊成丸。每服四錢，清晨炒米粉送下。</p>
<p>九齡幼女，沉疴積歲，非不終朝醫治，而治之者概作濕熱、濕痰，或作肝氣、肝風。如此妄治，無怪乎病日加深，而愈發愈勤也。皆緣審證不明，而又未能盡切脈之巧，是以終無成功也。予於斯症，於四診中詳諦之。知其年幼之女，症非七情所關，唯於六氣、內傷中合參之，定為風、痰、痹、肺四字求治，加以調中疏氣為活法。先治其標，藥投四劑果然中的，再數劑而收全功矣。四載沉疴，數日而霍然全瘳。瞻君謂予曰：「誠神方也，令人口張舌縮。」予曰：「非神也，理也。豈有理明法備，而藥不應者乎？」</p>
<p>（案32）黃埭許氏女咳嗽、寒熱，經水五月未通治驗</p>
<p>黃埭許氏女，年十八歲，十一月三十日診。</p>
<p>自七月初旬經水行後，至今五月未通。夜來咳嗽寒熱，每至天明必大汗出後熱漸退，迄今月餘。營衛兩虛，脈右浮小，左虛弦。法宜養陰和衛，速退寒熱，冀其經轉，庶免成怯。</p>
<p>生鱉甲（三錢）　青蒿子（一錢半）　地骨皮（一錢半）　桂枝（八分）　制香附（一錢）　赤茯苓（一錢半）　大麥冬（一錢，去心）　甘草（六分）</p>
<p>服四帖，寒熱稍輕，其餘如前。</p>
<p>又，十二月初五日：</p>
<p>制首烏（三錢）　炙鱉甲（三錢）　青蒿子（一錢半）　蘇子（一錢半，炒）　地骨皮（一錢半）　銀柴胡（六分）　大麥冬（一錢半，去心）　當歸（一錢半）</p>
<p>加生薑五分，黑大棗兩枚（去核）。</p>
<p>服四劑，寒熱俱停，天明汗止、咳平，自覺體健，食飲喜進。</p>
<p>初十日：即原方去青蒿、蘇子、地骨皮，加白芍、陳皮、炙草、制香附。</p>
<p>服四劑，如前安妥，食飲又增，精神更健。</p>
<p>十四日：又用八珍湯加炮薑、蘄艾，服十二劑經水方至。於十二月二十六日，仍以八珍湯加丹參、制香附作丸培補氣血而痊。</p>
<p>（案33）汪鳴吉室人咳嗽、肌削，經停五月虛怯治驗</p>
<p>汪鳴吉乃室，咳嗽幾成虛怯治驗，年二十三歲。</p>
<p>寒熱起自丁卯孟冬，月餘方止。已後漸自咳嗽口乾，痰中見紅，食飲漸減，肌體日瘦，經停五月。交春咳嗽日增，氣急喉鳴，濃痰甚夥，日約二三盂。午後欲睡，夜來盜汗，腿痠腰疼，白帶淋漓。日進二地、阿膠、歸、芍、知、芩及二冬、參、苓輩，屢進滋陰之劑，少佐益氣之法，濃痰益增，食飲益減，幾乎成怯。於戊辰季春之十日始告治於余，余細審病情，合參色脈，形羸氣喘，咳嗽聲啞，食飲維艱，面色痿黃。右寸關細小兼滑，左寸關弦澀而勁，兩尺虛浮小數。知其五臟皆虧，惟脾為最。蓋土虛不能生金而肺氣弱，金虛不能生水而腎水虧，水虧不能滋肝木而相火炎上爍金，以致咳喘交加，食飲下咽盡變濃痰，肌體骨立，經事不行，而更加之以嘈雜、怔忡、痰紅、盜汗又關心液之不足，由肝而波及其心，此予之所謂五臟皆虧也為此。其所以尤重於土者，何也？以土為萬物之母，胃為水穀之海、六腑之大源也，坤土一虛，諸證蜂起矣。為今之計，亟宜扶土保金，佐以清燥寧嗽。冀其食增咳緩、濃痰日減，漸次加入養心、滋肝、補腎、調經之品。至於其中標本後先、緩急、輕重之法，又在臨時辨脈審證而權衡之，亦無能預料其必然也。</p>
<p>北沙參（三錢）　制洋參（三錢）　白花百合（一兩）　款冬花（三錢）　川貝母（一錢半，去心）　叭噠杏仁（三錢，去皮尖，炒）　生蛤殼（三錢）　海浮石（三錢）</p>
<p>加枇杷葉膏二錢，沖。</p>
<p>服兩劑，嗽咳稍減，夜來睡安，即原方去貝母，加山藥、茯苓、旋覆花。再二劑，如前安妥，濃厚之痰稍薄，盜汗漸平，痰紅不覺，氣喘喉鳴頓止。</p>
<p>又，西黨參（三錢）　淮山藥（三錢，炒）　芡實（三錢，炒）　茯苓（一錢半）　制首烏（三錢）　炙鱉甲（五錢）　天冬（二錢）　柿霜（八分）　款冬花（三錢）　叭噠杏（三錢，去皮尖，炒）　海浮石（三錢）　炙草（八分）</p>
<p>加白花百合二兩，煎湯代水。</p>
<p>服四劑，咳嗽減去大半，痰之厚者亦漸薄而少，非前之日咳二三盂者可比。日來口不覺干，盜汗已止。藥病相符，原方去茯苓、款冬，加玉竹、歸身。</p>
<p>再四劑，據云濃痰十去其五，咳嗽減去六七，喉音清，精神爽，食飲亦貪，漸能知飢。足徵脾胃之精氣漸復，而能上歸於肺、下輸膀胱也。以故日逐應手，而奏功甚捷也。雖肌體骨立之軀，而藥中肯窾，未有不從斯而挽回生機者也。</p>
<p>又，西黨參（三錢）　嫩黃耆（二錢）　淮山藥（三錢，炒）　鱉甲（三錢，炙）　制首烏（三錢）　柏子仁（三錢，研）　瓜蔞仁（二錢）　陳皮（一錢）　海浮石（三錢）　芡實（三錢，炒）</p>
<p>加白花百合二兩，煎湯代水。</p>
<p>服六劑，肌膚潤澤，不比前之乾燥。向來午後必睡，自服余方午後不欲睡矣，益見脾土之漸運，是以怔忡、嘈雜、腰疼、白帶等亦從茲而平矣。</p>
<p>又，西黨參（四錢）　嫩黃耆（二錢，鹽水炒）　山藥（三錢，炒）　茯苓（一錢半）　大南棗（三錢）　炙甘草（六分）　沉香（五分）　陳皮（一錢）　益智仁（一錢）　左牡蠣（三錢，煅）　龍眼肉（五枚，同煎）</p>
<p>服六劑，自夜至晨咳痰不過三四口，大如彈丸，較前大相遠矣，惟午後咳嗽稍增。其飲食精神俱覺健旺，面無痿黃之色，肌有豐潤之形。前方去沉香、益智、牡蠣，加沙參、叭噠、女貞子，仍以白花百合煎湯代水。再六劑，並不咳嗽，惟清晨乾咳幾聲，午後咳痰亦稀。</p>
<p>又，病起五月，醫更數手，百無一效。得予扶土保金、益氣養陰，而更加以壯水滋木之法，藥進三十劑，病除十有八九。再以前方出入，俾氣血融和，脈絡貫串，血海流通，冀其經事之轉為最耳。</p>
<p>西黨參（三錢）　嫩黃耆（三錢，鹽水炒）　建蓮肉（五錢，去心，炒）　南棗（三錢）　龜腹心（三錢，炙）　炙鱉甲（三錢）　柏子仁（三錢）　茯苓（一錢半）　當歸身（一錢半）　叭噠杏（三錢，去皮尖，炒）　炙甘草（八分）　陳皮（一錢）</p>
<p>加白花百合二兩，煎湯代水，服六劑。</p>
<p>服三帖，據云經水已至，色淡，小腹微疼。又三劑，經水止，腹中平和，痰嗽僅見一二。原方去黨參、歸、耆、叭噠杏，加人參、沙參。三劑，如前安妥。</p>
<p>又，肺脾將旺，氣血漸和。緣食鰣魚忽然便溏，引動痰嗽。以五味異功散加扁豆、山藥、款冬、煨木香，三劑便溏即止，而咳嗽痰多比之三日前反增。此便泄之後，肺氣下降，肝火上升，究竟虛勞之根未除。是以右寸、關軟小無力，左關、尺虛濡小數，仍當益氣扶陽、養水滋木為法，庶乎戩榖，以補肺湯去白蜜加百合、陳皮、粳米。方列於下：</p>
<p>西黨參（四錢）　炙黃耆（三錢）　大熟地（三錢）　紫菀（二錢）　桑白皮（一錢五分）　五味子（四分，研）　干百合（五錢）　陳皮（一錢）</p>
<p>加陳倉米三錢，生絹包紮同煎，渣倒河內。</p>
<p>補肺而用參、耆、熟地者，以脾為肺母，腎為肺子也，取虛則補母，勞則補子之義。丹溪曰：「補水以制相火，其痰自除」，且熟地亦化痰之妙品也。其餘之藥，清潤兼斂，合而用之。又取補土以生金，壯水以滋木，則咳嗽可除，痰火可清矣。迴環照顧，藥豈輕投哉。此唯肺虛咳嗽者為宜，若實火咳嗽者固非所宜，即嗽而無關肺、腎之虛者亦非所宜。識認不的，寧可不用之為穩也。</p>
<p>服十劑，夜間痰嗽俱無，侵晨少有咳痰。仍用補肺湯去白蜜、桑白皮，加山藥、炙草、款冬花，兩劑而安。繼以歸脾湯去遠志、木香，煎送都氣丸，每晨五錢，服一月而全愈。</p>
<p>（案34）通邑文學顧萃芙先生令媳癇症，丸劑調理</p>
<p>顧萃芙先生令媳，癇症。</p>
<p>嘉慶丁巳，時屆秋令，先大人命予回通拜祭祖先，兼探學臺考試之期。仲秋三日，聞予回里，特延診治，萃翁先生與先君子同庠契友也。令媳素有癇症，邇來不時舉發，因立方案以應之。</p>
<p>癇症有五，治法不一。細審病情，每發時必先從左足筋惕而起，痰升氣逆，耳有聞而目無見也，退則如故。診其脈：左關弦數而滑，按之不足，知是肝病無疑。蓋肝主筋而行屬木，震為足而位居東，東方木鬱生火，火鬱生風，風火煽而痰升，痰火沖而氣逆，急則治標不外乎此，而探厥本源定屬肝虛。虛不受驚，驚則魂飛；虛不耐煩，煩則氣越。不此之求，而重投疏風、破氣、降火、消痰之劑，如虛虛何，而氣火風痰亦不可盡置不問也。</p>
<p>制首烏（四兩）　炙鱉甲（四兩）　歸身（三兩，酒洗）　木瓜（一兩五錢）　制香附（三兩）　川鬱金（二兩一錢）　醜筋（三兩，切片砂炒）　鉤藤（二兩）　女貞子（三兩）　松蘿茶（五錢）　生明礬（九錢）</p>
<p>上為細末，煉白蜜和丸，如梧桐子大。每服五錢，清晨滾水送下。</p>
<p>（案35）海門廳尊李枚九先生令姐嘔吐危症治驗</p>
<p>海門廳李枚九先生令姊，寡居，年逾六旬。</p>
<p>嘔吐兩月，無論粥飯，進胃即嘔。或嘔而帶酸，或吐而挾痰。藥投罔效，諸醫束手，乾隆乙卯五月二十日乃延治於予。診其脈，兩關雙弦，按之不足，知其木乘土位，犯胃則嘔。嘔吐久而胃氣彌傷，肝木愈強，木強者肝亦自傷。且為之養胃和肝，俾其食入不出，再為之計。用六君子湯加炒川椒十粒煎，送左金丸一錢。兩劑嘔吐減半，再劑嘔止。惟痰中仍兼酸意，此胃中之正氣漸復，肝家之鬱火未清。仍以六君子湯加薑汁炒生山梔子一錢五分，臨服沖沉香汁三分。三劑，痰中之酸意無矣。原方去山梔、沉香，加歸、芍、女貞子養胃補肝，治其本也。十劑而安，繼用八珍湯加制香附作丸，調理兩月全瘳。</p>
<p>（案36）毛家鎮沈炳文乃室梅核氣症奇驗</p>
<p>海門毛家鎮沈炳文乃室，年二十四歲。</p>
<p>得梅核氣症，土醫無識，藥餌亂投，致病深沉。於乙卯仲秋二日至署，懇門上俞姓轉請予往診。予至其家，細審病情，症由濕火內郁，痰氣凝結所致。方案附後：</p>
<p>下指脈沉，氣也。沉而兼數，火也。數而帶滑，痰也。形如梅核，不隨胃氣為往來。狀似桃膠，直阻咽關之出入。經停三月，或以為胎，似也。而有胎之脈，胡為乎沉細。余作梅核氣治，而不用礙胎之品，即曰有胎亦何不可。</p>
<p>方用越鞠丸五錢，飯後進三錢，臨臥服二錢，俱以橘皮泡湯送下。</p>
<p>服一劑，覺胸胃間時有響聲，且常曖氣。問予何故？予曰：「此即向之氣結於上脘者漸有舒通之機，佳兆也！」</p>
<p>原方再二劑，據述服後胸胃不響不噯，惟響在臍腹之下。而咽中咽食之窒塞，呼吸之哽礙則俱不覺矣，即糕餅、湯飲下咽亦自松爽而無妨於事也。第所慮者，臍腹之下響聲不輟，似有墜動欲溲之勢，得毋小產之徵歟。予曰大凡胎象三月脈必滑疾，何反沉細，前案中論矣。況所進之丸亦無關於胎也，前亦言之。而其所以臍腹響而墜，墜而欲溲者正為美事，何反慮其響墜而妄疑其胎也。渠慮之，吾取之。取其氣與痰火皆由上而下達臍腹，臍腹乃下焦膀胱之地也，知其濕鬱之火有從氣化而出之象也。其所以猶未能出者，藥力未足，功虧一簣耳。仍以前丸用荷蒂二錢煎湯送之，自然通泰矣。如言服之，果然小溲即出，出時熱而且赤，約三四次後漸轉清白而收全功矣。數月之病，四日而瘳，始終藉一丸之力。而前以橘皮湯下，後以荷蒂湯送，此中微妙可為知者道耳。</p>
<p>間半月復來延診，問其症，答曰：「內子經轉，始悟非胎。今已七日，經水色淡，綿綿不止，少腹微疼，仍求良治。」予診其脈，右寸關軟小，按之不足；左三部緩澀無力。此氣虛不能統攝耳，當以益氣和肝則血自歸經，無足慮焉。於是以四君子湯去茯苓，加黃耆、炮薑、炒黑當歸、醋炙青皮、伏龍肝等，兩劑經止、痛平。</p>
<p>（案37）通邑王東山薦治林姓室人嘔吐兩月治驗</p>
<p>予於乙卯桂秋，自李公署中延診，病痊告辭回通，遇故鄉親友攀留，借榻於錢甥之家。未幾，接先君家書命予返吳。正欲束裝行帆，適表兄王東山聞予至通，買舟延予至三十里鎮。渠親林姓之內患嘔吐症七十有日，遍治罔效，病勢甚劇，特求予救。夜深不及解纜，翌早同舟而往。予至細審，素易動怒，經水愆期，嘔吐兼咳。病逾兩月，年近三旬。方案列下：</p>
<p>木強乘土，犯胃則嘔。木勝侮金，沖肺則咳。須知肝氣過旺，肝亦自傷，此左關之所以弦且澀也。疏肝平木治其標，養肝滋木治其本。見證雖多，不必枝枝節節求之。</p>
<p>用制首烏、女貞子（各四錢）　歸、芍（各一錢五分）　茯苓（一錢五分）　叭噠杏（三錢）　款冬花（三錢）　生薑汁炒小川連（七分）</p>
<p>煎好去渣，入生薑汁兩小匙，徐徐飲。</p>
<p>一劑而嘔吐減，再劑而咳緩，三劑霍然矣。隨用左歸飲加百合、歸身、女貞子，囑服二十劑。攀留六日，解纜而行。</p>
<p>左歸飲加味附後：</p>
<p>大熟地（四錢）　淮山藥（三錢，炒）　茯苓（一錢五分）　炙甘草（八分）　枸杞子（二錢）　山萸肉（一錢五分）　百合（三錢）　當歸身（二錢）　女貞子（三錢）</p>
<p>水二鍾，煎八分，食遠溫服。</p>
<p>（案38）江云洲乃媳寡居，厥症有年，丸劑調理收功</p>
<p>江云洲乃媳，寡居無後。</p>
<p>厥症有年，不時舉發，服後丸劑，竟不再發。方案列下，丁巳六月望後三日定：</p>
<p>左關脈弦數而虛，右寸關不任重按，知其病起於肝而波及脾肺也。蓋肝火素郁，發則沖肺爍金；木氣過強，甚則侮脾剋土。土虛不能生金而肺弱，金虛不能平木而肝強。且肝邪過旺，肝亦自傷。不此之求，而專於降火消痰、疏風破氣，不過稍緩須臾，而究非善後之策也。為之扶土以生金，金氣足而木有所畏；兼之養肝以疏木，木氣調而火不能升；由此而厥逆漸停，癲癇倖免。豈謂沉疴積歲，無計可施耶。雖然氣鬱之病女子為多，其所以散慮逍遙不盡歸功於用藥者。</p>
<p>建蓮肉（六兩，去心，一半用甘草一兩煎湯拌蒸曬炒，一半用荷葉一個煎湯拌蒸曬炒）　生香附（三兩，去毛，一半用鹽水浸炒，一半用好醋浸炒）　西黨參（四兩）　制首烏（四兩）　全當歸（二兩，酒洗）　茯神（二兩）　酸棗仁（二兩，炒）　炙鱉甲（四兩）　白芍藥（二兩，醋炒）　遠志（一兩半，去心，甘草水浸）</p>
<p>上為細末，煉白蜜和丸，如小綠豆大，曬令極干。外用川鬱金末一兩五錢、生明礬末八錢、松蘿茶末五錢，龍齒一兩五錢，煅研。四味研粉和勻為衣，用荷葉煎湯灑疊成丸。每服五錢，清晨滾水送下。</p>
<p>（案39）戴元魁乃嬸痛症不治案</p>
<p>戴元魁乃嬸，痛症不治案。</p>
<p>痛分九種，而氣鬱之痛女子為多，孀婦更甚。苦如尊嬸，其孀居之尤者乎。即此夫亡子喪，淚灑空閨，姑老家貧，寸腸百結。無怪乎沉疴積歲，百藥無靈。而予有說焉：「退一步，多延片刻光陰；耐三分，省受百般痛苦。是固不藥之藥，無方之方也，請自度之。」</p>
<p>（案40）潘莘莊三女天癸未通，大腹膨脹塊攻治驗</p>
<p>潘莘莊三女，年十四歲。</p>
<p>天癸未通，素喜飲冷食酸，以致大腹膨脹，痛塊攻衝，狀如筆管，起於右而行於左。病經數月，邇來甚至食入即痛，體瘦食減，醫治罔效。於戊辰六月二十三日乃延余診，方案附下：</p>
<p>食入即痛，氣滯不舒也。痛而復脹，脾陽不運也。此右關之所以沉而且遲者，不為無自，宜以附子理中湯加味治之。</p>
<p>西黨參（三錢）　於白朮（二錢，土炒）　熟附子（八分）　乾薑（七分，炒）　炙甘草（八分）　元胡索（一錢半，醋炙）</p>
<p>加舊鐵器兩許，煅紅藥湯內淬服。</p>
<p>服一劑，痛脹減半，再劑全愈。據述自起病至今口無痰吐，服此藥後常吐冷痰，自覺脘腹松爽，足徵脾陽之不運。由於寒痰之中停，溫中誠為對症之劑。而其中痛塊攻衝，又不無暗受肝木之侵欺，以故佐醋炙之元胡，入肝而疏血中之氣滯；以煅紅之鐵假金氣而平木，則土不受木侮而脾土愈得其令矣，即《內經》亢制之義。故一劑知，二劑已也。仍以前方，內薑、附各減去二分。再二劑，不第冷痰全無，且素有之塊如筆管者亦自不覺其有矣。論藥附後：</p>
<p>立方時，莘莊謂予曰：「如此熱天，用此熱藥，可無妨乎？」予曰：「有是症，用是藥。經云舍時從症，何足慮焉！」及服後奏績，又曰：「冷痰尚多，薑、附索性重用為妙。」予曰：「減之則可，增之則不可。蓋藥以治病，中病即已，過則誤人。」莘莊深服。</p>
<p>（案41）時象明側室頭髮脫落，丸劑調理</p>
<p>時象明側室，年近三旬，頭髮脫落。丁巳桂月八日。</p>
<p>頭為陽之首，發乃血之餘。頭皮何以癢，血以熱而風生也。髮根何以腐，血以熱而濕蒸也。血何以熱，血虛故也。血虛何以發脫，或因新沐當風，或因頭汗濕鬱，邪氣襲虛，而真陰不能固濟也。再請驗之於脈，左關弦浮卜肝風之上擾，右關濡數知脾濕之上蒸，左尺沉澀而虛益見腎陰之不能上達。況經事不調，後期而至，其為血虛也何疑。</p>
<p>大生地（六兩，不切：先用當歸三兩、川芎一兩五錢、白芍一兩五錢，陳酒煎濃汁，去渣煮生地。候發鬆時取出，先曬後蒸，九次為度，余汁留入藥用。）</p>
<p>生首烏（四兩：先用馬料豆四兩水煮濃汁，去豆，入首烏煮熟，切片，先曬後蒸，九次為度，余汁留入藥用。）</p>
<p>羊腦（一具：用荷葉包裹蒸熟，去荷葉，搗入藥。羊腦須用生羊腦。）</p>
<p>晚蠶沙（二兩：用真黑芝麻二兩同炒，同研。）</p>
<p>生香附（四兩：一用醋浸兩日搗碎焙研，一用陳酒浸兩日搗碎焙研，一用米泔浸兩日搗碎焙研，一用鹽水浸兩日搗碎焙研。）</p>
<p>鮮旱蓮草（搗汁煎膏三兩。）　元武膠（三兩：熔化。）　鹿角膠（一兩五錢：熔化。）　白蒺藜（二兩：酒炒。）　血餘（五兩。）　建蓮肉（四兩：去心，炒。）</p>
<p>上為細末，量用西黨參、炙黃耆等分，煎膏代蜜為丸，如桐子大。每服五錢，清晨滾水送下。</p>
<p>（案42）陸平莊幼女兩胯滋水及汪氏、方氏女治驗</p>
<p>陸平莊舅兄次女，周歲，戊辰六月。</p>
<p>兩胯滋水淋漓，孔如蜂房。因癢自抓，滋水更甚。前用白牡丹散搽之，嫌痛多哭。今自制黃龍散予與搽之，卻不多哭，方用伏龍肝、煅牡蠣為君，佐黃柏、鉛粉、密陀僧合成一方，命名黃龍散。</p>
<p>內用苡仁、茅朮、銀花、連翹、滑石、甘草煎服。</p>
<p>外以金銀花、甘草節各三錢，青蔥十枝煎湯，候溫淋洗，拭乾，再敷黃龍散。孔深處以麻油調搽。</p>
<p>三日後，兩胯滋水十去其八，再次全愈。</p>
<p>又，汪氏女，年十四歲。</p>
<p>左口吻生瘡，滋水淋漓，痛癢交加。瘍科治療反增如胡桃大，結蓋自脫，而滋水如前。淹纏四月，求治於予。此濕毒浸淫，予以黃柏，少佐甘草，研細如粉。先用銀花、甘草煎湯淋洗，拭乾搽藥，有水即乾摻之，如無滋水即以麻油調搽。如法用之，不五日而痊，並未服藥，命其名曰甘黃散。</p>
<p>又，方氏子病咳血，延治方畢，渠女兄年二旬，患口吻瘡兩月，滋水淋漓，邀瘍醫治皆不應手。三日來口吻結緊，食難進口，虛火易升。為此求予煎劑調攝，予應之曰：「食難進，火易升，皆為口吻瘡也。治此甚易，何必服藥。」且不勞予思索，即以甘黃散麻油調敷，少頃滋水蓋脫。再敷之，口吻勿緊而食能進，從此水止、肌生而痊矣。</p>
<p>（案43）女貞觀百壽師濕毒潰爛藥誤幾危治驗</p>
<p>女貞觀百壽師，正月十七日。</p>
<p>年逾二旬，經水應期。於去冬十月間患濕毒，手足腿股潰爛成瘡，大者如盆，小者如杯，癢甚則抓，抓則水出。他醫皆指為瘋癱症，有用麻黃、羌、防而兼涼血者，有以芩、連、生地、銀花、羚羊角輩而清火解毒者，俱不應手。更奇者，有粗工用銀花、苦參、大風子各五錢煎服。據云服之內覺熱極難忍，幾乎喪命。今始少平，特買舟求救。予聞之深為悲痛，不思大風子性熱燥痰傷血，惟外治瘡癬疥癩，豈可用此內服。即一錢五分尚不敢輕投，況五錢乎！以人命當兒戲，庸工之作孽，罪莫可逭也。予從症脈合參，知其脾家之濕毒，肝經之鬱火。外用解毒生肌、收水定癢之法，內以燥濕扶脾、涼血清火之功，何患其不瘳也。</p>
<p>薏苡仁（八錢，炒）　茅山術（二錢，炒）　秦艽（一錢半）　粉丹皮（一錢半，炒）　全當歸（一錢半）　甘草節（八分）　連翹（一錢半，去心）　雲茯苓（一錢半）　廣陳皮（一錢半）</p>
<p>外用家制東里膏，搽擦勿間。</p>
<p>服煎劑五日並搽藥後，瘡不覺癢並無滋水。</p>
<p>二十二日診：原方去秦艽、連翹，加小生地三錢、金銀花一錢五分。外仍用前膏搽擦。</p>
<p>服前方五劑並外搽藥，手足腿股之潰爛已十去其八九。兩日來經行過多，未期先至，覺頭眩身疼，左脈虛數。以四物湯加女貞子、生香附、陳皮煎服，外仍以前膏搽之。服三劑，經止瘡愈。</p>
<p>（案44）沈氏女下體不潔玉門生瘡奇驗</p>
<p>沈妓女，年二旬。</p>
<p>下體不潔，陰門生瘡。據述瘡口長約一寸半，深約半寸。起自正月八日，醫更數手，瘡口愈深且腫，痛無寧刻，迄今四十餘日。適嶺南王子薦余診治，斯時正值經水臨期，脈雖弦數，未便過投寒涼，遂以四物湯加金銀花、甘草、人中黃、貝母、青皮煎服。</p>
<p>外用家制紫霞膏調珍珠散搽之。</p>
<p>次日復診：據述此藥搽上立即不痛，且食飲亦多進，非前之痛如雞啄、晝夜不安可比也。至於經水亦已減半，原方再劑。外用搽藥同上。</p>
<p>二月二十一日：經水已停，下體瘡口新肉漸長。內服補中益氣湯，外仍搽以前藥，不十日而完口矣。（家制膏散等，注於予《時百珠囊方》內）</p>
<p>（案45）木川吳師瞻內人瘧未楚，兩脅硬塊治驗</p>
<p>木川吳師瞻乃室。</p>
<p>瘧邪未楚，寒熱復作，兩脅硬塊左右橫衝，邪食交阻，腹膨不飢，喘而且咳。種種見端，邪實正虛，是以右寸虛軟，兩關虛弦也。纏綿不已，還恐浮腫、痰紅之虞。姑擬輔正以退邪，冀其瘧止，庶無變遷。（年近三旬，經水衍期。嘉慶戊辰八月二十八日診）</p>
<p>淮山藥（三錢，炒）　制首烏（三錢）　炙鱉甲（三錢）　青蒿（一錢半）　款冬花（三錢）　製半夏（一錢半）　淡黃芩（一錢半，炒）　甘草（五分）　小青皮（一錢）　雞內金（一錢半，炙）</p>
<p>加生薑五分，黑棗兩枚（去核），用白花百合一兩煎湯代水。</p>
<p>服兩劑，瘧發、寒熱俱輕，而兩脅下硬塊橫衝亦緩。唯咳喘未減，寒熱間日一發，發在午前。熱時有汗，至點燈時熱退。</p>
<p>三十日復診：前方去半夏、黃芩，加知母、當歸各一錢五分，老枇杷葉三錢，去毛蜜炙</p>
<p>服一劑，稍覺微熱之勢。再二劑，瘧止喘平，而咳嗽亦十減半矣。</p>
<p>又，九月初四診：</p>
<p>北沙參（三錢）　淮山藥（三錢，炒）　茯苓（一錢半）　款冬花（三錢）　叭噠杏（三錢，去皮尖）　制首烏（三錢）　鱉甲（三錢，炙）　小青皮（一錢）　炙甘草（五分）　枇杷葉（三錢，去毛）</p>
<p>加生薑五分、黑棗兩枚。</p>
<p>服四劑咳嗽止，左右之塊攻亦平。惟大便燥結不爽，乃瘧後氣血未充耳。方用黨參、山藥、百合、制首烏、炙鱉甲、女貞子各三錢，茯苓、陳皮各一錢五分，炙甘草七分，調理十劑收功。</p>
<p>（案46）太倉楊炳德內人產後三月腹膨、足腫治驗（附丸方）</p>
<p>太倉楊炳德內人，己巳三月十四日，年逾三旬。</p>
<p>去年季冬生產，迄今三月，經水未至，食飲減少，夜來兩足浮腫至膝，腹膨兼痛。醫作陰虛濕熱治，罔效。方案列下：</p>
<p>產後三月，經水未行，體虛腹膨，兩足浮腫，便溏食減，中滿之徵也，病屬肝脾。《易》云「震為足」，足屬東方木也。固宜扶脾，亦須養肝，斯為盡善。他如頭眩、口乾、腹疼、痰多、內熱，無非肝陰之不足，脾陽之不運也。況左脈虛弦，右脈軟小乏力，更顯有明徵歟。</p>
<p>《本事方》云：「臍腹四肢悉腫為水，但只腹脹而四肢不甚腫者為蠱。」臌，謂鼓脹也，即今雲氣虛中滿是也。</p>
<p>西黨參（三錢）　生黃耆（三錢）　茯苓（一錢半）　製半夏（一錢半）　淡乾薑（八分，炒）　砂仁殼（一錢）　歸身（一錢半）　白芍藥（一錢半，炒）　炙甘草（六分）</p>
<p>加苡仁一兩。</p>
<p>服七劑，足膝浮腫漸退，腹之膨痛亦緩。再以六君子湯加制首烏、炙鱉甲、歸身、益智仁、砂仁殼。服二十劑，繼以後丸調理而痊。</p>
<p>方用六君子湯合四物湯，加炙黃耆、制香附、益智仁、女貞子、木瓜，以荷葉煎湯灑疊為丸。每服五錢，清晨炒米湯送下，服三月止。</p>
<p>（案47）蕪湖邑宰張槎客令愛舟中冒暑寒熱治驗</p>
<p>蕪湖邑宰張槎客令愛，年十三歲，己巳七月。</p>
<p>自鄉往署，舟中感冒風暑，寒熱頭疼。泊舟虎丘，邀予診治。案云：證脈合參，暑風外襲，食飲中停，乍寒乍熱，似瘧而陰陽未分也，疏解為宜。</p>
<p>香薷（一錢半）　防風（一錢半）　白蔻仁（五分）　半夏曲（一錢五分）　赤苓（二錢）　滑石（三錢）　廣藿香（一錢半）　六神麯（三錢，炒）</p>
<p>加藕一兩。</p>
<p>服一劑，寒熱頭疼俱減，再劑而退。</p>
<p>（案48）文連萬內人瘧髮間日，寒熱交作治驗</p>
<p>文連萬妻。</p>
<p>瘧髮間日，寒熱交作，舌苔白膩，不飢納少，脈左弦右滑。邪伏少陽、陽明，宜從和解治。</p>
<p>柴胡（五分）　黃芩（一錢半，炒）　薑製半夏（一錢半）　甘草（五分）　青皮（一錢）　赤苓（一錢半）　廣藿香（一錢五分）　滑石（三錢）</p>
<p>加生薑一片、大棗一枚。</p>
<p>當服一劑，明日於未發前一時再一劑瘧止。後以二陳湯加藿香、石斛、穀芽、砂仁和胃醒脾，調理四劑而安。</p>
<p>（案49）木川殷氏小姐食入嘔吐治驗</p>
<p>木川殷氏小姐，年二旬。</p>
<p>每食飲入胃，少停即嘔吐。病經半月，進藥無效，邀余診治。其脈右關沉滑，左關小弦。胃不和，肝不疏，此嘔吐之所由來也，以代赭旋覆湯加味治之。（嘔家不喜甘，原方去甘草、大棗，以乾薑易生薑，而加山梔、青皮也。少佐鹽花亦止嘔，咸降之意耳。）</p>
<p>西黨參（二錢）　旋覆花（二錢，生絹包紮）　製半夏（二錢）　乾薑（六分，炒）　代赭石（三錢，煅）　生山梔（一錢）　小青皮（一錢）</p>
<p>臨服入鹽花少許。</p>
<p>服三劑，嘔吐減半，且非前之食入即吐可比也。再三劑而全愈。</p>
<p>（案50）上舍錢云峰側室經水愆期，脅痛徹背治驗</p>
<p>上舍錢云峰側室，年逾三旬。</p>
<p>經水愆期，於己巳孟冬右脅刺痛徹背，兩關沉細，乃肝胃氣滯不疏。</p>
<p>元胡索（一錢半）　當歸（一錢半）　瓜蔞全（一錢半，酒炒）　炙草（五分）　廣木香（六分，磨沖）　青皮（八分）　薤白（三錢）</p>
<p>河水一碗、陳酒一杯和勻同煎。</p>
<p>服三劑，刺痛如失，食飲如常。</p>
<p>（案51）陸氏嫗齒衄蓄血有年用釜底抽薪法果驗</p>
<p>陸氏嫗，年五十四歲，十月二十二日。</p>
<p>下齒齦出血，盛則上齦亦出。五六年前，每出三四碗，成條成塊者居多。二三年來，不時常發。今齒齦出血兩碗余，亦復如前成條成塊，病名齒衄。服他醫生地、丹皮、側柏、蒲黃、血餘、元參、茅根、旱蓮草輩涼血止衄之劑，毫末無功，乃問治於予。方案附下：</p>
<p>血蓄陽明，發為齒衄。病經有年，不時舉發，瘀血成條。夫陽明為多氣多血之鄉，蓄而不去，妄行上溢。欲斷其根，必獲釜底抽薪之法，庶幾不致受累於終身也。</p>
<p>酒浸生大黃（三錢）　桃仁泥（三錢）　當歸尾（二錢）　漂淡人中白（一錢）　紫降香（三分，研細，沖）</p>
<p>加荷葉一錢五分，炒黑存性同煎。</p>
<p>酒浸、酒洗，各有分別。洗輕於浸，但能至胸中。浸重於洗，故能引於至高之分。</p>
<p>服兩劑，齒衄未出，解黑糞而止。再以益氣養營法，取陽生陰長，血脫固氣之義也。</p>
<p>西黨參（三錢）　黃耆（三錢，鹽水炒）　大熟地（三錢）　歸身（一錢五分）　炙甘草（八分）　降香（五分）</p>
<p>加人中白五分，漂淡，沖。</p>
<p>調理數劑，全安。</p>
<p>（案52）予內人身微熱、頭頂痛、無汗，濕氣內侵治驗</p>
<p>余內人。</p>
<p>身微熱，頭頂痛，無汗，不欲食，脈右浮緩。此連日陰雨，地土卑濕，久坐針工，濕氣內侵。況值長夏，更非無因，宜平胃散損益之。</p>
<p>茅山術（一錢半，炒）　藁本（一錢半）　秦艽（二錢）　生甘草（五分）　廣木香（六分）　陳皮（一錢）</p>
<p>加蔥白三枚。</p>
<p>服後，少頃汗出未暢。繼以米飲以助其汗，始得汗透，自覺周身之疼松。次日頭頂之痛如失，惟手足心熱，四肢軟倦，噁心不飢，遍體似有不疏之象，方用平胃正氣散加減之。</p>
<p>茅山術（一錢半，炒）　秦艽（二錢）　製半夏（一錢半）　陳皮（八分）　廣藿香（一錢半）　麥芽（三錢，炒）　廣木香（七分）　甘草（五分）</p>
<p>加雞內金二錢，炙。</p>
<p>服後遍體松爽，諸恙向安矣。</p>
<p>內子病濕，審證明確，投劑中的，效如影響。竹亭自識。</p>
<p>（案53）黃埭朱氏婦經水兩月未止治驗</p>
<p>黃埭朱氏婦，年四十四歲，庚午八月十七日。</p>
<p>經水纏延，兩月未止，右關小數，左關弦細。宜以引血歸經法，天癸自止矣。</p>
<p>白朮炭（一錢半）　炒黑蒲黃（二錢）　炒黑荷葉（二錢）　炮薑炭（五分）　炒黑白芍（二錢，存性）　漂淡人中白（一錢）　旱蓮草（三錢）　炒黑當歸（一錢半）</p>
<p>加血餘六分，研細，沖。</p>
<p>服兩劑，經水即止。再二劑，更覺精神爽健，腰痠亦平矣。</p>
<p>（案54）予先慈高年患痢，腹痛、白凍、裡急後重奇驗</p>
<p>予先慈，七十六歲，嘉慶庚午九月重陽日。</p>
<p>體質素健，三日前頭疼微熱，服疏解藥即停。後漸腹痛欲解，解下純是白凍，日夜十餘行。服溫中消導之劑，仍然腹痛，裡急後重，一晝夜約廿余行。食飲稍減，舌苔膩白，脈右沉緊。寒積中停，溫通為宜。</p>
<p>製大黃（一錢）　熟附子（六分）　炮姜（五分）　炙草（五分）　焦穀芽（三錢）　大腹絨（一錢半）　枳殼（一錢半，炒）　桔梗（一錢）　雞內金（一錢半，炙）</p>
<p>服後，大便黃糞兼白凍，非前之純凍可比。日二三次，夜解四次。</p>
<p>初十日：原方，製大黃只用五分，余藥如前。服後日解兩次，夜反甚，解其數次，裡急後重，所解者仍是白凍，狀似鼻涕。</p>
<p>十一日，用理中湯合叔微溫脾湯之意，而變易之：</p>
<p>西黨參（三錢）　焦冬朮（一錢半）　熟附子（六分）　炮姜（五分）　生大黃（八分，陳酒洗）　五穀蟲（一錢半，炙）　廣木香（六分，切片）　薤白（二錢）　生穀芽（三錢）　雞內金（一錢半，炙）　炙甘草（六分）</p>
<p>服後，糞帶黃色，稍兼白凍，日三四次，夜間兩次，裡急後重之勢大減。至十二日，清晨至午刻解兩次，純糞無凍。</p>
<p>十二日方附下：</p>
<p>焦冬朮（一錢半）　白扁豆（三錢，炒）　廣木香（八分）　桔梗（一錢）　五穀蟲（一錢半，炙）　焦穀芽（三錢）　炙甘草（五分）　檳榔（一錢）　薤白（二錢）　雞內金（一錢半，炙）</p>
<p>服後，夜間解兩次，無凍，後重不覺。</p>
<p>十三日：原方去檳榔，五穀蟲減去五分。十四日清晨解正糞一次，已後未解，知飢能納，繼用香砂六君子湯十劑調理全安。</p>
<p>寒積阻於腸胃，自應溫通，故以大黃佐附、姜而溫通之，服後寒積頓減。次日大黃減用五分，服後積反增如初，脈仍沉緊，知其大黃減半而病復，寒積猶存，因用附子理中湯加酒洗生大黃，佐疏運之法。服後寒積始盡而無餘，一劑而霍然矣。斯時倘畏其虛而不敢推蕩，則積垢終難盡除，自是大黃之力也，且非酒洗之生大黃亦不能若斯之速奏功也。然大黃之用，非薑、附佐之，則寒積必不能除。設重用薑、附、輕佐大黃，則積垢亦必不能盡徹。制方之妙，妙在大黃之重於薑、附，薑、附之輕於大黃也。其所以然者，緣腸胃暴受新寒之積垢，非錮冷之積滯久留腸胃者可較也。是以用方之意與叔微之溫脾湯，又自覺其同而不同矣，亦各有取意存焉。</p>
<p>（案55）陸配佐幼女痧發覆感，外熨內服治驗</p>
<p>陸配佐次女，三歲，庚午五月。</p>
<p>痧發將齊，又冒風邪，尚有隱而未透者，防其喘急，宜以輕疏為最。</p>
<p>用前胡、防風（各一錢）　杏仁（二錢）　桔梗　橘紅（各八分）　甘草（三分）　赤茯苓（一錢五分）　西河柳（三錢）</p>
<p>煎服。</p>
<p>外用胡荽（俗名元荽）二兩煎湯，用棉布浸透絞乾，熨頭面、胸背。</p>
<p>次日，熱退，有汗，痧清，咳止而愈。</p>
<p>（案56）休邑上舍程梅溪繼室行經腹痛、腰疼治驗（附丸方）</p>
<p>休邑上舍程梅溪繼室，年逾三旬，辛未二月。</p>
<p>經行兩日，小腹脹痛，腰疼不已。固由氣血凝滯，亦關感寒所致，宜以溫經散寒。</p>
<p>獨活（一錢半）　穭豆衣（三錢）　歸尾（一錢半）　元胡索（一錢半，炒）　炮姜（八分）　五靈脂（八分）　甘草（六分）　大腹絨（一錢半）　木香（七分）</p>
<p>加青蔥一大枝。</p>
<p>服一劑，血塊隨下。再劑，脹痛平而腰疼緩，經水尚淋漓未止，調其血而自已。</p>
<p>用歸、芍（各一錢五分）　制香附、杜仲（各三錢）　枳殼、元胡索（各一錢五分）　炮薑、炙甘草（各八分）　淡茱萸（三分）　陳皮（一錢）</p>
<p>服後，經水即止，繼以調經丸劑。</p>
<p>平素經行愆期三日，未至必先脹痛，痛甚經行，血中兼塊。左關尺虛濡，右寸虛軟，關脈沉小。自是氣血兩虛，理宜益氣養營為主，而中間佐以調血通經之法亦不可少。方用八珍湯加制香附、女貞子、元胡索、茺蔚子、廣木香，煉白蜜為丸（桐子大）。每服五錢，清晨滾水送下。服兩月餘，經行如期，腹竟不痛，血塊亦減，頗為合宜。</p>
<p>（案57）陸我齋女腹痛脹滿，新谷與故寒相爭治驗</p>
<p>陸我齋舅兄長女，辛未六月。</p>
<p>素喜貪涼飲冷，右關緊滑，不無寒阻。新谷與故寒相爭，此大腹之所以痛且脹也。治宜溫通，通則不痛。</p>
<p>廣木香（五分，陳酒磨沖）　薤白（三錢）　神麯（三錢，炒）　砂仁殼（八分）　大腹絨（一錢半）　枳殼（一錢半，炒）　蘇梗（一錢半）　雞內金（二錢，炙）</p>
<p>加青蔥一枝。</p>
<p>外用：陳香櫞（五錢）　生薑（二兩）　蔥（二兩）　大皂角（兩挺）</p>
<p>俱切碎，用河水兩大碗，滴醋、陳酒各一大杯，和勻煎滾，用棉布浸透絞乾熨胸腹，冷則易。</p>
<p>熨後腹中響聲，隨服前藥。未兩時，脹痛俱止矣。</p>
<p>（案58）周氏婦肝脾脹痛挾塊治驗</p>
<p>周氏婦。</p>
<p>兩關帶弦，扶脾疏肝，脹痛自平，塊亦自消。</p>
<p>焦冬朮（一錢半）　白扁豆（三錢，炒）　茯苓（二錢）　炙甘草（八分）　廣木香（六分）　淡乾薑（三分，炒）　麥芽（三錢，炒）　淡茱萸（三分）</p>
<p>加生穀芽四錢。</p>
<p>服後脹痛大減，塊亦平靜。</p>
<p>（案59）予內人嘔吐、臍腹塊攻痛極高突危症奇驗</p>
<p>予內人，年三十一歲，嘉慶己巳四月八日。</p>
<p>由忿怒傷肝漸發寒熱而起，服疏解藥寒熱究未盡徹，食減口乾。又以疏肝和胃法似覺稍安，忽夜間腹中大痛，上吐下瀉，痛甚頭汗如雨。隨用藿香正氣散出入之，外用香附、皂角、薑、蔥煎湯熨之，似緩。而少頃又大痛、大吐、大瀉，如此一夜。次早以湯飲下咽，頃之即嘔。因用黃連湯治之，下咽未幾，嘔、痛立至，於是以旋覆代赭石湯煎服，嘔吐始平，而痛勢仍未一減，非但不減而反增腹脹臍突，宛如小鍋覆於大腹之上，痛緩漸平，痛劇即高起。得湯仍嘔，惟瀉漸停，自覺痛甚欲絕。因延同事老醫陸君診視，方用金匱腎氣丸，每服三錢，開水送下。服後痛勢漸減，腹脹臍突之勢亦緩。次早仍服之，而痛勢又甚。午後仍然腹脹臍突，且嘔青黃水。復延診治，仍以前丸，惟用水泛者三錢服之，仍然大痛，臍腹脹突，頭汗如雨，奄奄一息。至更余時，予默坐靜候，索想久之。面青少神，其脈左關（肝部）沉弦小數，原於忿怒傷肝，氣結火鬱無疑。假外因而發，故初起似寒似熱、似瘧非瘧，從乙木而波及甲木，表裡並至。甚至肝木橫衝直撞，木乘土位，以致腹脹臍突，大痛而吐瀉並作也。色脈諦詳，深知脾土之受困於肝也匪淺。陸先生所定腎氣丸似屬中窾，故初進小效，而再服則不應矣。蓋腎氣丸乃肝脾腎三經之藥也，雖有桂、附而究不能專主於脾也。諦思良久，時已三鼓，必得以和中之法為最當。曾記先大人曰：「凡上下不和者，當擊其中而首尾皆應也。」旨哉斯言！於是以理中湯合黃連湯，少佐柴胡。煎好，徐徐服。服後未幾即漸睡著，時已天明，痛陣漸緩。至辰初，仍然一嘔，盡是酸黃水，覺口齒痠軟。雖嘔未瀉而痛陣已緩，兼之瀉停，自是藥之對症也。</p>
<p>原方去柴胡而稍為增減，日逐漸安。痛減嘔平乃去黃連，而總不離於理中湯之出入，或四、六君之加減，間佐歸、芍輩調治之。中間偶用向陽陳壁土四兩，淘淨澄清，以此水先同陳皮一錢五分，水二鍾半煎至兩鍾，去陳皮，入藥同煎至一鍾服。此法在嘔痛減半之時用過數次，頗妙。取向陽土得陽光之氣，以土扶土。土能解諸臭，可祛胃中之穢濁，和以陳皮可疏脾土之氣滯，煎湯代水可助脾胃之生氣也。</p>
<p>調治月餘，諸恙向安，偶爾胸脘不爽，似有小疼之象。自制一方名茱萸丸，每服五分，食後滾水送下。服五六日漸自平妥，而食飲仍不大貪，因以陳白米煮飯，隨所喜可口之物烹炊作餚，當覺有味。從此食飲漸貪，不半月，胃口大開，食飲倍增，脾胃健旺，精神日充，氣血和而肌體豐潤。通計藥投兩月之餘，始覺平安如常，大病回春，誠再生之幸也。</p>
<p>予室人陸氏起病時，次子鳳生將及半周，彼時尚有乳汁可吮，已後病增，乳汁全無。迄今兩月，病已全愈，氣血融和，精神健旺，疼愛小子，常抱於懷而吮以乳。未數日而乳哺果有，漸自充足，哺之有餘。正所謂母安而子受蔭矣，快哉！（孫竹亭識）</p>
<p>自制茱萸丸（治胸脘氣阻不爽，或受寒嘔痛，或肝脾氣滯不疏者，皆可用之。（竹亭&lt;鄰&gt;注）</p>
<p>淡茱萸（一錢五分，不經火）　淡乾薑（一錢五分，炒）　紫沉香（一錢二分，不經火）</p>
<p>上三味，各研極細，和勻，用神麯打糊為丸，如小綠豆大。每服五分，滾水送下。</p>
<p>此丸如前云，或受寒嘔疼、脾肝氣滯不疏等症，即用一錢亦可。如只胸脘不爽，氣阻小疼，其丸不過服五分耳。</p>
<p>（案60）談秉衡乃堂肝胃痛，兩脅塊攻危症奇驗</p>
<p>談禹範襟兄乃堂。</p>
<p>素有肝氣，去冬偶發。今交春令，不時常發。二月間，痛甚氣逆，兩脅塊攻。腹脹必得以滾水灌之漸引其嘔，嘔出新谷，腹中稍覺平和。著人揉摩腹脅，始覺塊平腹軟。土醫作肝氣治，以檳、沉、枳、樸輩疏氣，間有用旋覆花、代赭石加諸破氣之品，服之亦間或奏效者。第不日仍然大發如前，有時新谷未入即嘔出舊谷覺酸，醫用左金丸加歸、芍、金鈴子、石決明，佐降氣法。延至三月初旬，痛勢更甚，以至頭汗如雨，四肢俱冷，仍以滾水灌之引其自嘔，一嘔稍寬，加以揉腹，人事漸蘇，神識漸安。日來食飲維艱，大腹有膨脹之勢，兩顴浮腫，病象沉重，始求治於余。其脈右關細軟無力，左關弦細按之不足。病由痛起，痛甚傷肝，木來乘土，脾胃已虧。痛極引嘔，嘔時似快，而脾胃則益受其累矣，以致不飢納少，痛發無時，頭汗淋漓，四肢厥冷，土為木賊，乃極險極危之候也，幸胃氣未絕，還圖一線。</p>
<p>方用代赭旋覆湯去生薑、大棗，加乾薑、青皮、吳茱萸。一劑，是晚安妥未痛。</p>
<p>次日用六君子湯合附子理中湯，加代赭石三分，煅研沖。服後如前未痛，食飲漸貪，肢暖汗止。再劑如前安逸，再以五味異功散合附子理中湯，加女貞子、砂仁。</p>
<p>至半月後買舟就診，據述服前方兩劑諸恙向安，停藥有日，痛症又發，較前稍緩。證脈合參，究屬脾陽不運，肝木乘之；肝氣過旺，肝亦自傷。為之扶脾溫中，兼之養肝舒木，加意調治，自爾平可。</p>
<p>西黨參（三錢）　淮山藥（三錢，炒）　茯苓（二錢）　炙甘草（八分）　熟附子（三分）　淡茱萸（三分）　半夏（一錢半，炒）　旋覆花（一錢半，包）　女貞子（三錢）　制首烏（三錢）</p>
<p>加橘絡一錢。</p>
<p>服兩劑，痛止未嘔，自覺安靜。復診方附下：</p>
<p>西黨參（三錢）　玉竹（三錢）　炙甘草（七分）　益智仁（一錢半）　柏子仁（三錢）　歸身（一錢半）　半夏曲（一錢半，炒）　淡茱萸（二分）　廣木香（六分）　白芍（一錢半，炒）</p>
<p>加橘絡五分。</p>
<p>服五劑，如前不痛不嘔，食飲漸增。再以五味異功散加苡仁、益智仁、制首烏、歸身、吳茱萸二分，泡淡煎服十劑，調理而愈。</p>
<p>（案61）湖州程錦堂室人經行腹痛、腰疼等症治驗</p>
<p>程錦堂乃室，家居湖州，買舟就治，年四十一歲。</p>
<p>素體肥胖，貪涼惡熱，喜冷飲，向有痔症，此脾虛挾濕，肝虛血少。夜熱口乾，經行腹痛，腰腿痠疼，四肢虛浮，腹塊有年，小溲短赤，種種見證，皆肝脾為患。況右脈虛小，左脈虛數，又顯有明徵耶，盍早圖之。</p>
<p>西黨參（三錢）　制首烏（三錢）　炙鱉甲（三錢）　香附（三錢）　穭豆皮（三錢，鹽水炒）　赤茯苓（二錢）　炒麥冬（一錢半）　秦艽（二錢）　懷牛膝（二錢）　杜仲（四錢，炒）　川木通（一錢）</p>
<p>加橘絡八分。</p>
<p>服兩劑，諸恙漸減，惟四肢之浮及手指刺痛未減耳。（壬申四月初六日）</p>
<p>又，初八日方：</p>
<p>西黨參（三錢）　苡仁（四錢，炒）　制首烏（三錢）　炙鱉甲（四錢）　青蒿梗（一錢半）　歸身（一錢半）　香附（制，三錢）　川續斷（二錢，炒）　懷牛膝（二錢）　木瓜（一錢半）　赤茯苓（二錢）　杜仲（三錢，炒）</p>
<p>加陽春砂仁三分，研沖。</p>
<p>兩劑，夜熱口乾更減，手指刺痛亦緩，且稍可彎曲，其腹塊之疼、腰腿之痛、小溲之赤亦俱減半。再用六君子湯加首烏、鱉甲、青蒿、女貞子、益智仁、吳茱萸三分。五劑，諸證向安。後以八珍湯加制香附、廣木香，調經而健。</p>
<p>（案62）西跨橋吳氏婦傷胎後氣逆、頭眩、煩躁治驗</p>
<p>西跨橋吳氏婦。</p>
<p>胎懷三月，據述以傷胎藥一服，當晚即下惡血甚多，兩日後血漸少，氣逆上衝，噁心頭眩。延余診視，其脈虛數不靜，煩躁微熱，氣從下而逆上，已屬險途，再鄉僻之地又不能避風節食，更兼所進下胎之丸如此效速，必有毒藥，餘氣未清，均未可知。合色脈而諦詳，氣血兩傷，惡血未盡，務宜氣營兩固，佐以溫疏為最，否則恐其鬱冒痙厥之虞。（壬申三月二十四日）</p>
<p>西黨參（三錢）　炒鬆熟地（三錢）　歸身（一錢）　炮姜（二分）　炙甘草（八分）　半夏曲（一錢五分，炒）　陳皮（一錢）　蘇梗（一錢半）</p>
<p>加沉香三分，磨沖。</p>
<p>服一劑，氣逆噁心稍平，自覺內熱煩躁，此血去多而陰氣驟傷也（外仍微熱）。</p>
<p>又，二十五日方：</p>
<p>炒鬆熟地（四錢）　歸身（一錢）　西黨參（三錢）　炙草（八分）　生鱉甲（四錢）　丹皮（一錢半，炒）　青蒿子（一錢半）　蘇梗（一錢）　代赭石（三錢，煅）</p>
<p>加生穀芽六錢。</p>
<p>進兩劑，身熱漸退，煩躁內熱已止，惡血全無，惟覺體倦，幸食飲漸貪，胃氣漸和，佳兆也。</p>
<p>又，二十七日：四君子湯加熟地、鱉甲各四錢，丹皮、歸身各一錢五分，丹參三錢，生穀芽六錢。</p>
<p>兩劑後，食飲漸增，諸恙俱平。</p>
<p>二十九日：用八珍湯加丹參、南棗，五劑全瘳。</p>
<p>（案63）陸守愚幼女溫邪內蘊，壯熱不解治驗</p>
<p>陸守愚內阮之女，四歲，壬申四月。</p>
<p>溫邪內蘊，壯熱不解，宜以清疏，免其痙厥。</p>
<p>葛根（一錢）　前胡（一錢）　薄荷（一錢）　赤茯苓（一錢五分）　連翹（一錢，去心）　甘草（四分）　橘紅（六分）　鉤藤鉤（三錢，後入）　楂肉（二錢，炒）</p>
<p>加青蔥一小枝。</p>
<p>進一劑，汗出熱退，便解神清。</p>
<p>（案64）陸我齋三女感寒停食，身熱無汗治驗</p>
<p>陸我齋舅兄三女，九月二十八日。</p>
<p>感寒停食，身熱無汗，沖齡質弱，宜於輕表得汗為妙。</p>
<p>蘇葉（一錢半）　防風（一錢半）　蔓荊子（一錢半）　連翹殼（一錢）　麥芽（三錢，炒）　楂肉（三錢，炒）　橘紅（八分）　生甘草（五分）</p>
<p>加生薑皮三分。</p>
<p>服後，至半夜熱甚，天明汗出，熱減其半。食飲不貪，大便三日未解。</p>
<p>又，二十九日方：</p>
<p>青蒿子（一錢半）　防風（一錢半）　桂枝（八分）　赤茯苓（二錢）　半夏曲（一錢半，炒）　秦艽（一錢半）　枳殼（一錢半，炒）　焦穀芽（三錢）</p>
<p>加生薑皮四分、黑大棗一枚。</p>
<p>服後，身熱退清，大便欲解未解。</p>
<p>三十日：用鮮石斛、赤茯苓（各三錢）　鮮首烏（五錢）　大麻仁、杏仁（各三錢）　神麯（三錢）　甘草、陳皮（各七分）</p>
<p>服後，大便結糞已解，食飲漸進，繼用養胃生津之劑而愈。</p>
<p>（案65）陸守愚內人經水適來寒熱間作治驗</p>
<p>陸守愚內阮乃室，四月十三日。</p>
<p>經水適來，寒熱間作，隨即經止，卻無腹痛、脹悶之勢。因有小官哺乳，經水無多。惟頭眩且痛，咳嗆身熱，熱無定期，非瘧也。乃溫邪外襲。夜熱不止，邪在陰分，疏解為宜。</p>
<p>蔓荊子（一錢半）　荊芥穗（一錢半）　前胡（一錢半）　杏仁（三錢，研）　黑蘇子（一錢半，炒）　製半夏（一錢半）　桔梗（一錢）　陳皮（一錢）</p>
<p>加姜皮三分、蔥白兩枚。</p>
<p>服後，身熱稍減，其餘如前。</p>
<p>又，十四日方：</p>
<p>老蘇梗（一錢半）　蔓荊子（一錢半）　豆豉（三錢）　枳殼（一錢半，炒）　半夏曲（一錢半，炒）　白杏仁（三錢，研）　前胡（一錢半）　連翹（一錢半，去心）　薄荷葉（一錢半）</p>
<p>加梨肉一兩。</p>
<p>服此，身熱、頭眩、嘔惡、咳嗽等俱十去其八，繼用清解和胃之劑，兩帖而痊。</p>
<p>二十四日：足指縫濕癢難忍，起已有年。</p>
<p>外用茅朮、黃柏、苦參各四錢，石膏、明礬各一兩，白芷、川椒各一錢，七味煎濃，先薰後洗，拭乾搽余家白牡丹散。如濕水出、癢不已，再以藥手捻擦之，癢止水乾而愈。</p>
<p>（案66）孫府女陰虛邪乘，夜間身熱、骨節疼痛治驗</p>
<p>孫女，年逾三旬。</p>
<p>素體勞役，惡熱貪涼，微冒風邪，陰虛邪乘，夜間身熱，骨節疼痛，食少體倦，連發兩日。診其脈，浮而緩，按之小數。知其邪入於陰，用後方一劑，半夜汗出身涼，骨節疼痛等症俱平矣。</p>
<p>秦艽（一錢半）　防風（一錢半）　青蒿子（一錢半）　地骨皮（一錢半）　藿梗（一錢半）　甘草（六分）　半夏曲（一錢半，炒）　生鱉甲（三錢）</p>
<p>加青蔥一枝。</p>
<p>（案67）吳氏女牙齦腫痛，內如針刺，咽疼口乾治驗</p>
<p>吳女，年二十四歲，壬申五月。</p>
<p>牙齦腫痛，內如針刺，更兼咽疼口乾，經水未期，脈象浮小，治在輕清。</p>
<p>元參（三錢）　薄荷（一錢半）　桔梗（一錢）　牛蒡子（一錢半，炒）　馬勃（一錢）　麥冬（一錢半，去心）　甘草（八分）　川貝母（一錢半，去心）</p>
<p>加水梨肉一兩半。</p>
<p>服後牙齦、咽痛俱稍減。</p>
<p>又，二十日方：服後方一劑，咽疼已止，牙齦腫痛減半。</p>
<p>蔓荊子（一錢半）　薄荷（一錢半）　桔梗（一錢）　生甘草（八分）　元參心（三錢）　連翹（一錢半，去心）　白芷（五分）　細生地（三錢）</p>
<p>加水梨肉二兩。</p>
<p>又，二十一日方：進前方咽疼止，牙齦之腫痛亦十去其五。</p>
<p>再以薄荷、山梔、黃芩、連翹（各一錢五分）　細生地、熟石膏（各三錢）　白芷（五分）　甘草（八分）</p>
<p>一劑腫消痛減，牙癰可免，餘火未盡。</p>
<p>繼以生地、元參心（各三錢）　川黃連（三分）　甘草（八分）　桔梗（一錢）　赤苓、薄荷（各一錢五分）　川通草（八分）</p>
<p>服後全愈。</p>
<p>（案68）黃埭吳豫得女內熱，咳嗽痰紅、腹塊經閉治驗</p>
<p>黃埭吳豫得女，年十八歲，壬申八月二十六日。</p>
<p>病由內熱咳嗽而起，痰中漸帶紅絲，夜來寒熱，不飢納少，經停四月。醫更數手，肌體日瘦，腹左塊攻，病勢日增，買舟就治於余。診其脈，右部數急，左部弦緊。知其肝陰不充，血海無潮；胃陽久弱，賁門納少。色脈合參，虛怯之徵已露先聲矣。且議養陰退熱之法，俾寒熱退，咳嗽緩，再為之計。</p>
<p>生鱉甲（三錢）　青蒿子（一錢半）　地骨皮（一錢半）　歸身（一錢，炒）　叭噠杏（三錢，去皮尖）　生蛤殼（三錢）　炙甘草（八分）</p>
<p>加藕汁半酒杯，沖。</p>
<p>進兩劑，寒熱咳嗽俱稍緩。</p>
<p>又，八月二十八日方：</p>
<p>制首烏（三錢）　生鱉甲（三錢）　青蒿子（一錢半）　麥冬（一錢半）　地骨皮（一錢半）　款冬花（三錢）　叭噠杏（三錢，去皮尖）　炙草（六分）　銀柴胡（四分）　制香附（三錢，研）</p>
<p>加生薑皮八分、大棗兩枚。</p>
<p>服三劑，微寒之勢已停，夜熱亦緩，咳嗆、口乾及左腹塊痛上升之象亦俱漸平。</p>
<p>九月初二日：前方去款冬、香附、柴胡，加女貞子、蛤粉炒阿膠、老枇杷葉去毛蜜炙各三錢。</p>
<p>服三劑，夜熱十退其八，食飲漸增，中午可進飯兩碗，夜來飲粥或飯亦不覺脹，他如口乾、咳嗆等亦俱減半。</p>
<p>又，九月初五日方：</p>
<p>北沙參（三錢）　山藥（三錢，炒）　款冬花（二錢）　制首烏（三錢）　炙鱉甲（三錢）　麥冬（二錢，去心）　青蒿子（一錢半）　叭噠杏（三錢，去皮尖）　炙甘草（八分）　貝母（一錢半，去心）</p>
<p>加老枇杷葉三錢，去毛蜜炙。</p>
<p>三劑夜熱退清，左腹之塊天明時不上攻矣。</p>
<p>又，初八日方：藥投數劑，諸恙漸平。但脈右之數雖緩，而左部之弦勁未平。總是氣血未旺，八脈未和，故中宮亦時有微疼之象也。加意圖維，俾陰陽和而經事轉斯可矣。</p>
<p>西黨參（三錢）　淮山藥（三錢，炒）　茯苓（一錢半）　炙甘草（八分）　制首烏（三錢）　女貞子（三錢）　叭噠杏（三錢，去皮尖）　款冬花（三錢）　炒麥冬（二錢）　益智仁（一錢半）</p>
<p>加老枇杷葉三錢，去毛蜜炙。</p>
<p>是方扶脾保肺，用四君子湯去白朮，加山藥者，因「術」性兼燥，不利於咳嗽肺燥之人。佐以首烏、女貞以養肝腎之陰。加麥冬之甘寒降火而生津，使火不爍金。再以款冬、杏仁、枇杷葉之治嗽、除痰、順氣而清秋令之燥，均為肺家之本藥也。又用益智仁者，緣脾陽不運中宮時而覺疼，取其醒脾和胃，心脾同治，火土相生之妙也。合而成方，頗有至理存焉。</p>
<p>服五劑，咳嗆又減，中宮不疼，食飲日增，天明喉舌不幹，汗少塊平，藥頗合宜。</p>
<p>十三日：原方去麥冬、益智仁，加炒歸身一錢、百合三錢、蛤粉炒阿膠三錢。服七劑，諸恙皆安，惟經事未轉耳。</p>
<p>二十日：再以五味異功散加熟地、阿膠、女貞子、紫衣胡桃肉一枚，不去衣，連鬲板。服數劑而痊，繼以丸劑調理收功。</p>
<p>吳豫得女調經丸方：色脈合參，年將十八，經停五月。胃陽弱而賁門少納，肝陰涸而血海無潮；寒熱交作，咳嗆痰紅，腹塊攻痛。脈右數急，左則弦勁，乾血之徵已露先機矣。念其路途遙遠，望治情殷，不得已而用乙癸同源之治，侑以退熱生津之法，不數劑而寒熱止矣。再以補肺養肝兼益脾腎之劑，塊平咳減。又以扶土生金、滋水養木之法，食飲漸增，氣血漸和。諸證向安，治法可徵。繼以丸劑，以為行經之計。據述每多趲前，一月兩至，似屬血熱。而脈症並參，究關中氣之大虛。蓋氣為陽血為陰，《經》云「陽生則陰長」也。自宜益氣為爭先之著，少佐和血通經之法亦不可缺也。</p>
<p>西黨參（五兩）　炙黃耆（三兩）　於白朮（二兩，土炒）　茯苓（二兩）　大熟地（四兩）　制香附（四兩，一用米泔浸一日，一用米醋浸一日，一用鹽水浸一日，一用陳酒浸一日）　川芎（一兩）　柏子仁（三兩，去油）　紫石英（三兩，火煅醋淬七次，研末水飛用）　白芍（一兩五錢，酒炒）　粉丹皮（二兩，酒炒）　當歸身（一兩五錢，酒洗）　炙甘草（一兩）　陳皮（一兩五錢）</p>
<p>上為細末，煉白蜜為丸，如桐子大。每服五錢，清晨滾水送下，或桂圓湯亦可。</p>
<p>（案69）程梅溪繼室懷胎五月子嗽治驗</p>
<p>程梅溪繼室，壬申九月。</p>
<p>懷胎五月，咳嗽頻頻，證名子嗽。正值胃土養胎之際，宜於肺胃並調。</p>
<p>南沙參（二錢）　冬桑葉（一錢）　茯苓（二錢）　叭噠杏（三錢，去皮尖）　老蘇梗（一錢半）　生甘草（六分）　橘白（八分）　川貝母（一錢半，去心）</p>
<p>加青蔥尖三枚。</p>
<p>三劑而安。</p>
<p>（案70）昆邑朱廷光室人妊娠下痢垂危奇驗</p>
<p>昆邑朱廷光乃室，丙辰九月十六日。</p>
<p>妊娠三月，痢下紅白，晝夜百餘度，點滴後重，知飢納少。痢起數日，年三十五歲。醫用痢門套藥治，甘、苦、寒涼備嘗之矣，奄奄一息。適渠戚程君薦予診治，其脈沉數而滑，重按無力。知其正虛邪實，攻補兩難，蓋攻之恐其傷胎，補之又恐邪毒不去。索想久之，幸胃氣猶存一線生機，尚可圖救。不得已而用攻補兼施之法，取其輔正驅邪，保母留胎，未始非一舉兩得之法也。《經》云：「有故無殞，亦無殞也」正此謂耳。</p>
<p>人參（五分，另煎沖）　大熟地（八錢）　廣木香（五分，磨沖）　甘草（八分）　大黃（五分）</p>
<p>用荷葉（一小個，托底煎藥。）</p>
<p>服後約兩時，痢下成堆，非前之點滴者可比，且不後重。從此痢減胎安，漸能進粥，不嘔不痛。</p>
<p>次日原方去大黃，加五穀蟲一錢五分、於白朮土炒一錢、條芩一錢。</p>
<p>仍以荷葉托煎，兩劑痢頓止矣。</p>
<p>十九日：脈浮小而不沉數，按之少有力矣。日進粥六七碗，糞帶焦黃色，早晚一二次。當以四君子湯加黃芩、芡實、廣木香，仍用荷葉托煎，兩劑全安。繼以香砂六君子湯調理，五劑而愈。</p>
<p>（案71）鄒氏婦腹痛嘔吐治驗</p>
<p>鄒氏婦，年六旬又三。</p>
<p>腹痛且嘔，脈沉而細，氣食交阻，痛甚防厥。</p>
<p>制香附（三錢）　廣木香（八分）　陳皮（一錢半）　當歸（一錢半）　元胡索（一錢半）　白蔻仁（五分）　神麯（三錢，炒）　甘草（五分）</p>
<p>加蔥一枝。</p>
<p>外用香櫞、青蔥各一兩，大皂角兩挺，生薑一兩半，四味切碎煎湯，用棉布浸透絞乾熨腹。</p>
<p>進前方，如法熨之，全安。</p>
<p>（案72）張榮廷乃室產後三月咳嗽、氣逆、畏寒治驗</p>
<p>張榮廷乃室，年逾二旬，癸酉正月。</p>
<p>產後三月，咳嗆延綿，氣逆痰稠，日間畏寒。醫作冬溫，誤投疏表不應。更醫用小柴胡湯加鮮生地輩，致病日增，始問治於余。診其脈，右部虛小，左部虛濡。乃氣血兩虛，表氣不固，易於畏寒咳嗆。當益其氣，調其營衛，兼以降氣化痰，痰自除而氣自不逆。服四劑，咳嗆畏寒可自平矣，如數服之而瘳。</p>
<p>生黃耆（一錢半）　北沙參（三錢）　建蓮肉（三錢，去心炒）　蘇子（一錢半，炒）　鹿角霜（六分）　款冬花（三錢）　白花百合（五錢）　炙草（六分）　紫衣胡桃肉（一枚，連鬲板）　雲茯苓（一錢半）　旋覆花（一錢半，生絹包紮）</p>
<p>加煨生薑五分，黑大棗兩枚，去核。</p>
<p>（案73）李朗夫女經止、寒熱、噁心、頭項痛治驗</p>
<p>李朗夫女，十五歲，癸酉三月。</p>
<p>天癸四日，經止寒熱。醫用蘇梗、桑葉、鬱金、連翹、大豆卷等作風溫治，身熱反增，因邀予診視。</p>
<p>案云：寒熱起於經行之後，血室空虛，邪乘虛入，是以熱而無汗也。《經》曰：「奪血者無汗」，正此謂耳。頭痛項強，口乾噁心，舌膩邊白，遍體疼痛。雖屬溫邪，而治法則以和解為妥。（十一日）</p>
<p>蔓荊子（二錢）　淡豆豉（三錢）　廣藿梗（一錢半）　秦艽（二錢）　防風皮（一錢半）　半夏曲（一錢半，炒）　鮮竹茹（二錢，姜水拌炒）　青皮（一錢）　赤茯苓（二錢）</p>
<p>加生薑皮三分、黑大棗一枚。</p>
<p>服後更余時，煩躁嘔吐，頃之汗出周身，卻非大汗可比。從此熱緩，頭項遍身俱不疼痛，且不喜飲，二便通利。因予往鄉，停藥一日，頗安。</p>
<p>又，三月十三日：客邪已解，少有頭眩腹疼，仍宜和之。</p>
<p>老蘇梗（一錢半）　廣藿梗（一錢半）　半夏曲（一錢半，炒）　赤苓（三錢）　川通草（八分）　砂仁殼（一錢）　小青皮（一錢）　川芎（一錢）</p>
<p>加雞內金一錢半，炙。</p>
<p>服後，邪退體倦，食飲漸貪，惟臍上稍疼，得溫暖即已，頭眩少減。</p>
<p>再以霍山石斛（三錢）　焦穀芽（三錢）　炒甘菊（一錢半）　青皮（一錢）　半夏曲（一錢半，炒）　淡乾薑（五分，炒）　淡茱萸（一分半）　山梔（一錢，炒）</p>
<p>加荷蒂一枚。</p>
<p>兩劑而愈。</p>
<p>病愈停藥二十有五日，行經後乾咳無痰，脈象浮數，按之不足。肺金之虛火不寧，治宜清潤，議喻西昌清燥救肺湯損益之。（四月初八日）</p>
<p>北沙參（二錢）　冬桑葉（一錢半）　黑芝麻（一錢半，炒）　蘇子（一錢半，炒）　枇杷葉（三錢，去毛，蜜炙）　炒麥冬（一錢半，去心）　巴旦杏（三錢，去皮尖，炒）　甘草（五分）　款冬花（三錢）</p>
<p>加蛤粉炒阿膠三錢。</p>
<p>進三劑，乾咳全愈。</p>
<p>（案74）黃埭陳氏女產後咳嗽有年，近冒暑復發治驗</p>
<p>黃埭陳氏女，年三十歲。</p>
<p>咳嗽有年，起於產後，舉發無時。近感暑濕之邪，咳嗽兼嘔，氣逆痰稠，骨節疼煩，脈象浮小，咳甚防血。（七月十四日）</p>
<p>旋覆花（二錢，生絹包）　黑蘇子（一錢半，炒）　半夏曲（一錢半，炒）　甘草（六分）　塊滑石（三錢）　廣藿香（一錢半）　廣皮白（一錢）　杏仁（三錢）　香薷（一錢）</p>
<p>加老枇杷葉三錢，去毛，蜜炙。</p>
<p>服三劑，痰減嘔緩，其餘如前。</p>
<p>又，十七日方：</p>
<p>干百合（三錢）　款冬花（三錢）　旋覆花（二錢，生絹包紮）　橘白（一錢）　生蛤殼（三錢）　黑蘇子（一錢半，炒）　薏苡仁（三錢，炒）　杏仁（三錢）　秦艽（二錢）</p>
<p>加老枇杷葉三錢，去毛，蜜水炙。</p>
<p>服三劑嘔止，咳嗽、氣逆、骨節疼等俱減半。</p>
<p>二十日：原方去百合、苡仁，加沙參、赤苓、半夏曲、甘草。再三劑，咳嗽、疼痛更減。</p>
<p>又，二十三日方：</p>
<p>北沙參（三錢）　款冬花（三錢）　杏仁（三錢）　蘇子（一錢半，炒）　生蛤殼（三錢）　半夏曲（一錢半，炒）　苡仁（三錢，炒）　百合（三錢）　廣陳皮（一錢）</p>
<p>加老枇杷葉三錢，去毛，蜜水炙。</p>
<p>服三劑，咳嗽全安。再三劑，諸證平矣。</p>
<p>（案75）陸我齋乃室經行後欲嘔，遍體不疏治驗</p>
<p>陸我齋舅兄乃室，癸酉十月五日。</p>
<p>寒熱一日，緣經行而寒熱止。日來遍體不疏，食飲無味，口吐清水，舌膩欲嘔，脈按之則數。其為邪之蘊於內者無疑，治以和解，使其微汗潤澤，邪自退矣。</p>
<p>蔥汁炒淡豆豉（三錢）　廣藿梗（一錢半）　生穀芽（四錢）　生薑汁炒半夏（一錢）　淡茱萸（二分）　雞內金（一錢半，炙）</p>
<p>加鹽水炒黑穭豆皮二錢。</p>
<p>服兩劑而愈。</p>
<p>（案76）章氏幼女痘出三朝極險危症</p>
<p>章氏小姐，五歲，癸酉五月二十日。方案列下：</p>
<p>年將五歲，痘出三朝，點來繁密，顆粒不分，樹小花多，咳逆嘔惡，便秘不食。毒火內壅，大險之候，慎勿藐視。速宜清火解毒，以俟高明，然否。</p>
<p>生大黃（三錢）　紫草茸（一錢半）　荊芥（一錢半）　桔梗（一錢）　牛蒡子（一錢半，炒）　川木通（一錢）　甘草（八分）　連翹（一錢半，去心）　赤芍藥（一錢半）　小青皮（一錢）　紅花（一錢半）　楂肉（三錢，炒）</p>
<p>加地龍干三條，蘆根一兩（去節），香蕈五錢。</p>
<p>（案77）胡氏幼女復感夾食治驗</p>
<p>胡氏女，八歲。</p>
<p>寒熱未盡，復又感冒夾食。沖年質弱，速宜退熱。進疏解藥兩劑，寒熱如前，隨用小柴胡湯加青蒿子、楂炭、穀芽、陳皮、白蔻仁、姜皮五分、大棗兩枚。兩劑而寒熱退矣。</p>
<p>（案78）文學張敬齋室人調經兼論諸證（換膏方並附膏蜜成規）</p>
<p>嘉定文學張敬齋乃室，年逾三旬，癸酉仲冬延診。</p>
<p>色脈合參，見證多端。沖為血海，任主胞胎，二經俱虛，無怪乎經前之趲前，而生育之維艱也。時而肝火內動，不耐煩勞。一眩暈而眼底模糊，恍如倦鳥翻云之後。一惱怒而胸中跳躍，宛似游魚脫水之初。十指覺麻，腰背痛而身如刺，百脈兼疼，肢節痠而筋似抽。他如口乾唇燥，肌膚索澤。或有時而外寒，或有時而內熱。種種情事皆衛陽虛，而營陰不足也，為之固表以扶陽，和里以益陰，則氣血充而陰平陽秘矣，何必枝枝節節而求之。</p>
<p>西黨參（五兩）　炙黃耆（二兩）　焦冬朮（二兩）　防風（一兩半）　大熟地（八兩，搗入）　陳阿膠（三兩，敲碎炒珠）　當歸身（一兩半）　白芍（一兩半，炒）　女貞子（四兩）　制香附（四兩）　青蒿子（三兩）　甘菊（二兩）　地骨皮（二兩）　叭噠杏（四兩，去皮尖，炒）　炙甘草（一兩半）　白薇（二兩，酒洗）</p>
<p>上藥如常法煎膏，稍加煉白蜜和，收放磁器內，隔水浸一晝夜退火氣。每晨空心用五六錢，白滾湯化服。自定煎膏加蜜法附後。</p>
<p>煎膏加蜜成規：</p>
<p>凡藥一兩，煎膏三錢。每膏一兩，加白蜜二錢。此成規也，如少煎膏薄則藥味不及，多煎則太過。蜜加或多或少又非所宜，取中和之道，庶與病相符。方內倘有現成膠（如阿膠、龜膠之類），不在此數內算之。（嘉慶十八年癸酉歲竹亭定）</p>
<p>（案79）陸熙堂乃妹肝氣感寒，胸悶、脊痛治驗</p>
<p>陸熙堂內阮二妹，年近二旬，癸酉春正。</p>
<p>兩關沉緊，素有肝氣，今又感寒，氣與寒並，以致胸悶脊痛，頭不能舉。痛非輕候，防厥。</p>
<p>瓜蔞全（三錢，酒拌炒）　淡豆豉（三錢）　薤白（三錢）　青皮（八分）　制香附（三錢）　炙甘草（六分）</p>
<p>加白酒釀汁一小杯。</p>
<p>服後胸背之痛稍有緩時，大便結糞一次。</p>
<p>又，脈象沉緊漸減，仍宜疏理肝脾，痛自平矣。</p>
<p>制香附（三錢）　淡豆豉（三錢）　瓜蔞全（三錢）　木香（六分）　元胡索（一錢半）　白蔻仁（八分）　江枳殼（一錢半，炒）　甘草（六分）　大麥仁（三錢，炒）　山楂炭（三錢）</p>
<p>加生薑八分、蔥一枝。</p>
<p>服此，臍腹之痛、背脊之疼俱十去其七八。原方去瓜蔞、豆豉、蔻仁，加乾薑五分、半夏曲一錢五分，溫中和胃而疏氣。再兩劑而痛愈。</p>
<p>三日後，因多食，夜來經行，腹痛。用木香化滯湯去紅花、枳實、柴胡，加香附、元胡索、神麯、淡茱萸。</p>
<p>廣木香（八分）　歸尾（一錢半）　白蔻仁（六分）　甘草（六分）　半夏曲（一錢半，炒）　陳皮（一錢半）　制香附（三錢）　神麯（三錢，炒）　元胡索（一錢半）　茱萸（二分，滾水泡淡三次）</p>
<p>加煨姜一片、雞內金二錢，炙。</p>
<p>一劑，痛止經通。</p>
<p>（案80）陸氏婦癲症氣鬱痰凝治驗</p>
<p>陸氏婦，年四十八歲，己巳三月。</p>
<p>氣鬱痰凝，挾火而升，譫語妄言，不時歌泣，脈數而虛，癲也，非狂。</p>
<p>女貞子（五錢，鹽水炒）　甘菊花（二錢）　製半夏（二錢）　蘇梗（一錢半）　制香附（三錢）　海蛤粉（三錢）　黑山梔（一錢半）　麥冬（三錢，硃砂拌）</p>
<p>加生明礬五分、松蘿茶三分。</p>
<p>兩劑而痊。</p>
<p>（案81）星士胡寶光長媳產後垂危再生始末奇驗</p>
<p>胡寶光星士長媳，福堂之妻，癸酉四月。</p>
<p>懷胎七月，因身熱泄瀉，胎動小產。素體質弱，產後惡露無幾。雖不腹痛，自覺膨脹，不無瘀阻。微熱口乾，便泄未已，頭汗體倦，骨節疼煩，求救於予。診其脈，左關弦緊，右脈浮數如綿，知其惡血停留，虛陽外越。色脈諦詳，神倦汗多便泄，症屬險極，亟宜益氣養陰，兼除惡露，以防汗脫。四月十五日方：</p>
<p>西黨參（三錢）　丹參（三錢，炒）　炒熟地（四錢）　歸身（一錢）　炮姜（五分）　川芎（八分）　血餘（六分，沖）　青皮（六分）　炙甘草（六分）</p>
<p>加藕汁一酒杯，沖。</p>
<p>據述余診後，復延一醫診視，以為因身熱而小產者究屬客邪挾食，方用舉卿古拜散加歸、芍、山楂、藿梗、香附、神麯、茺蔚子等。又一醫立方之意與前醫方相彷彿，皆以余方為斷不可用。福堂喬梓精於星卜，而不精於醫，因爾自卜以決疑。乃尊占予方甚好，泰卦變需卦。翁曰：「需者須也，用也。」竟用予方服之，少頃安妥。身熱漸緩，飲粥一碗又半，神識清爽。午後便泄三次，至二更時復有身熱，胸悶腹膨，口乾欲飲，必須滾熱湯飲之胸中方快，即此可知虛熱而非客邪實熱愈明矣。</p>
<p>十六日：用黨參、熟地、鱉甲、青蒿、歸尾、香附、炮薑、桃仁等。</p>
<p>又，十七日診：服昨方，身仍大熱不解，便泄數十次不止，口乾喜飲滾熱湯，氣急神倦，腹膨鼻煽，惡露全無，脈右數大而軟，左脈弦緊而數，徹夜不安。主家知其危篤，業已治凶具矣，勉求立方。余見其頭汗漸減，惡露未行，合之色脈，尚有一線生機。方用扶陽益陰以退熱、溫中、逐瘀、斂陰、固腸，俾惡露行而便泄止。若能應手，尚可無虞。</p>
<p>西黨參（四錢）　炙鱉甲（四錢）　歸身（一錢半）　白芍（一錢半，炒）　炙甘草（一錢）　煨木香（八分）　炮姜（五分）　陳皮（一錢半）　紅曲（三錢）</p>
<p>上藥九味，河水煎好去渣，加童便一小杯，沖服，再用禹餘糧五分、赤石脂五分俱研極細，調和粥內飲之。如服畢，照數再用為最。用此調服，取其立止便泄，顓固下焦之脫也。況腸胃空虛滑溜，非二味不復其黏著之性。所謂下焦有病人難會，須用餘糧、赤石脂者，職是故耳。</p>
<p>煎劑之功，在於扶陽益陰、和營逐瘀、溫中厚腸。最妙者以紅曲佐之，取其色赤入營而治產後之惡露未盡者，合之童便之補陰散瘀，誠有奇功。歸、芍得木香、甘草調脾和營以厚腸，合之炮姜之溫通、陳皮之疏中，則惡露未有不從斯而行矣。然不有益氣、養陰、退熱之黨參、鱉甲為君者合而用之，亦難圖其成功也。所謂君臣相宜，真足法矣。</p>
<p>予立方後，因病危篤，又延他醫，亦云脈急促，危在頃刻。方用荊芥、黑豆皮、琥珀、歸、芍、丹、苓、炮姜輩，主人見渠方與予方大不同，戚友議論紛紛，舉家彷徨無措。福堂之岳母素信觀音大士，將余方卜之神靈，隨示大吉之簽始敢煎服。先將稀粥帶熱照數調和赤石脂、禹餘糧與服，服後即覺便泄大減。隨將煎劑與服，服未兩時覺神識不定，病者又欲飲滾燙之粥，仍用二末調和，服一碗之後漸漸睡著，微微之汗。約睡三時，至酉時方醒，醒後壯熱頓退，神識安靜，便泄亦止。至夜半惡露漸下，色紅且多。從此腹亦不膨，飲粥兩碗，語言清爽，面色之浮光亦退，諸恙悉安，惟覺其疲倦乏力，何足慮焉。設兩日間，病家狐疑，誤投他劑，其不立斃者幾希。自此守服原方三劑，粥內二末自此而止。日來惡露將停，食飲漸增。後因下床勞力，復又壯熱、便泄，飲入即瀉，福堂喬梓又甚惶惑。予曰：「此氣虛勞復，固病後常事。」補中益氣湯加赤石脂、禹餘糧煎服，三劑而霍然矣。繼以歸脾、八珍等劑，調理收功。</p>
<p>（案82）王氏婦三陰瘧治驗</p>
<p>王氏婦，年四旬，壬戌秋。</p>
<p>患三陰瘧，每發在戌初。先寒後熱，熱甚於寒，口渴喜飲。舌苔白膩，脈左弦右滑。迄今半月，已發五次。小柴胡湯加減。</p>
<p>柴胡（八分）　葛根（一錢半）　黃芩（一錢半，炒）　製半夏（一錢五分）　花粉（一錢半）　青皮（一錢）　知母（一錢半）　白蔻仁（五分，研）　甘草（四分）　草果（五分，煨）</p>
<p>加生薑五分，大黑棗兩枚，去核。</p>
<p>煎好去滓，露一宿。明日臨期侵晨隔湯燉熱服，如法服之而瘧果止。</p>
<p>（案83）文學汪書蕉室人嘈雜症治驗</p>
<p>文學汪書蕉乃室，年逾三旬，甲戌孟秋。</p>
<p>胸中嘈雜，攸關心脾，議歸脾法。</p>
<p>西黨參（三錢）　柏子仁（三錢，研）　茯神（一錢半）　遠志（七分，去心炒）　當歸身（一錢半）　酸棗仁（一錢半，炒）　炙草（七分）　陳皮（一錢）</p>
<p>加桂圓五枚。</p>
<p>三劑而痊。</p>
<p>（案84）文學張敬齋內人外感泄瀉治驗</p>
<p>文學張敬齋乃室。</p>
<p>身熱頭疼，噁心不飢，兼之泄瀉日數行。舌苔白，脈沉小，左弦細。此夏感暑濕，熱交秋而發，治宜解表疏里。</p>
<p>葛根（一錢半）　蔓荊子（一錢半）　半夏曲（一錢半，炒）　滑石（三錢，飛）　枳殼（一錢半，炒）　山楂炭（三錢）　生甘草（六分）　澤瀉（一錢）　豬苓（一錢半）</p>
<p>加白蔻仁五分、蔥白二枚。</p>
<p>一劑而熱退，再劑而泄瀉止。</p>
<p>（案85）陸半峰乃堂脾虛泄瀉、帶下治驗</p>
<p>陸半峰乃堂，年五旬又八。</p>
<p>脾虛挾濕，此便泄、帶下之所由來歟。用香砂六君子丸，每服四錢，食後滾水送下。進十劑，便泄十減七八，而帶下仍然。再用蜜丸補中益氣丸十劑，便泄固止而帶下亦瘳矣。（服法附後）</p>
<p>補中益氣丸（蜜丸）六兩，每早空心服三錢，滾水送下。晚間臨臥前再服三錢，炒米湯送下。</p>
<p>（案86）張竹坡乃室經停兩月，畏寒、頭痛、嘔吐治驗</p>
<p>張竹坡乃室。</p>
<p>經停兩月，時值仲冬，畏寒頭痛，得食即嘔，腹中有塊，左右相攻。此食填太陰，法宜疏表、運食、止嘔。（十一月二十日）</p>
<p>老蘇梗（一錢半）　藿梗（一錢半）　桂枝（一錢）　廣木香（八分）　淡茱萸（二分）　神麯（三錢，炒）　楂炭（三錢）　小青皮（八分）　生甘草（五分）</p>
<p>加蔥白兩枚、川椒五粒，炒出汗。</p>
<p>又，二十一日：進昨方，畏寒漸減，腹塊不攻，得食仍嘔，嘔出酸水食物，大便六日未解。先須解肌止嘔，使上部松而大便自通。</p>
<p>老蘇梗（一錢半）　半夏曲（一錢半，炒）　陳皮（一錢半）　茯苓（一錢半）　廣木香（八分）　烏梅肉（三分）　桂枝（八分）　神麯（三錢，炒）　江枳殼（一錢半，炒）</p>
<p>加左金丸五分，藥湯送。</p>
<p>服後，欲嘔之勢頓平，少頃進飯亦不嘔不吐，大便亦解，甚結且暢，腹塊已消，惟頭疼畏寒之勢未罷。</p>
<p>二十二日：用羌活、秦艽、蘇梗、半夏、枳殼、陳皮（各一錢五分）　川芎（一錢）　茯苓（二錢）　焦穀芽（三錢）</p>
<p>一劑而遍體小汗，從此畏寒、頭痛若失矣。</p>
<p>（案87）滸關李東陽內人小產，壯熱危症治驗</p>
<p>滸關李東陽乃室，年二十六歲。</p>
<p>胎懷七月，五月下浣因時熱小產。產後熱勢更甚，頭疼胸悶，舌苔糙膩，口渴喜飲，腹中微痛，惡露全無，脈虛大而弦。邪乘虛入，若因壯熱而誤進寒涼，危在反掌。當以生化湯加味，俾惡露行而熱漸退，庶有生機。</p>
<p>當歸尾（三錢）　川芎（一錢）　桃仁泥（三錢）　炮姜（四分）　生甘草（六分）　葛根（一錢半）　淡豆豉（三錢）　陳皮（一錢，炒）　炒荊芥（一錢半）　防風皮（一錢半）　元胡索（一錢半，炒）</p>
<p>加蔥白兩枚。前方歸、芎、桃、薑、草五味即生化湯也，後六味予增之。</p>
<p>翌日復診，果然熱緩、血下、渴減，解結糞成堆，當進粥兩碗。今晨又進如前，小腹尚陣痛，痛則血塊隨下。仍用前方去葛根、豆豉、防風，加黑豆皮、廣木香。再劑而熱退血止，神識安靜，食飲倍增。繼用異功散加歸、芍、丹參。五劑，精神愈健。再以八珍湯調理，數劑而痊。</p>

<h1>竹亭醫案女科卷二</h1>

<h2>婦女經產雜症</h2>
<p>（案1）凌景揚內人乾咳無痰、氣逆喉癢治驗</p>
<p>凌景揚內人，年逾三旬，丙子正月下浣。</p>
<p>素有肝氣，發時塊攻，經事將行，白帶甚夥。於去秋咳嗽，至今未已。</p>
<p>案云：咳嗽起自去秋，乾咳無痰，氣逆喉癢，午後先寒後熱，口舌乾燥無津，不飢食少。陰虛內熱，陽虛外寒，氣血兩虧，脈象細小無力。還防涉虛損之門，亟宜補肺生津，俾咳緩思食，庶可圖維，幸勿視為小恙而懈怠之。（正月三十日）</p>
<p>北沙參（三錢）　淮山藥（三錢，炒）　百合（四錢）　款冬花（三錢）　叭噠杏（三錢，去皮尖）　生蛤殼（四錢）　天冬（一錢半，去心）　炙甘草（五分）　麥門冬（一錢半，去心）　肥知母（一錢半）</p>
<p>加老枇杷葉三錢，去毛蜜炙。</p>
<p>進兩劑，咳漸有痰，口舌有津，夜能睡，寒熱、盜汗俱減，藥頗相宜，惟脈仍如前耳。</p>
<p>又，二月初二日方：</p>
<p>北沙參（三錢）　玉竹（三錢）　柏子仁（三錢）　叭噠杏（三錢，去皮尖）　川貝母（一錢，去心）　茯苓（一錢半）　炙甘草（五分）　淮山藥（三錢，炒）　生蛤殼（四錢）　天冬（一錢半，去心）　淮小麥（四錢）</p>
<p>加老枇杷葉三錢，去毛，蜜炙。</p>
<p>服三劑，如前安妥，咳嗽更減，氣不逆，喉不癢。</p>
<p>又，初五日方：</p>
<p>北沙參（三錢）　山藥（三錢，炒）　款冬花（三錢）　茯苓（二錢）　生蛤殼（四錢）　芡實（三錢，炒）　黑蘇子（一錢半，炒）　紫菀（一錢半）　酸棗仁（一錢半，炒）　天冬（一錢半，去心）</p>
<p>加枇杷葉三錢，去毛，蜜炙。</p>
<p>服藥後，乾咳十減七八，口舌乾燥亦從此而津液生矣。莫謂藥之不靈也，特恐用之不當耳。</p>
<p>又，初七日方：</p>
<p>西黨參（三錢）　山藥（三錢，炒）　茯苓（二錢）　炙甘草（五分）　廣木香（八分）　歸身（一錢）　白芍（一錢，炒）　淡茱萸（二分）　天門冬（一錢半）</p>
<p>加黑芝麻三錢、生蛤殼四錢。</p>
<p>服後寒熱已止，非惟咳減津生，即大腹塊痛膨脹之勢亦十去其半矣。</p>
<p>又，初九日：原方去白芍，加扁豆、款冬花、女貞子各三錢。服之咳嗽十去其八，腹塊及膨脹俱平。連日飲粥，今已進飯碗許，食後頗安。再四劑，咳嗽痊可，諸證向安，惟少有白帶未已。</p>
<p>十六日：用益氣生津治帶之法，調理而愈。</p>
<p>方以黃耆、黨參、百合、款冬各二錢，生地、牡蠣、茯神各三錢，二冬各一錢五分，炙甘草六分，椿根白皮二錢，南棗三枚。</p>
<p>十劑而安。</p>
<p>（案2）陳元隆妾因咳嗽、噴嚏以致鼻衄常發治驗</p>
<p>陳元隆側室，嘉慶乙亥八月，年近三旬。</p>
<p>素有鼻衄，不時舉發。經水應期，常多白帶。邇來因咳嗽而致鼻衄者居多，亦有時緣噴嚏而來者亦不少。夫鼻乃肺竅，咳嗽、噴嚏皆屬於肺。肺為五臟之華蓋而屬金，金虛木旺，木挾火勢而乘金，金叩則鳴，此咳嗽、噴嚏之所由來耶。甚至氣逆火升，此又鼻衄直注而出也。再驗之脈，右寸虛數，左脈虛弦，又顯有明徵耶。先治其衄，再商善後。（八月二十四日）</p>
<p>白花百合（二兩）　側柏葉（四錢，炙）　丹參（三錢）　知母（一錢半）　漂人中白（一錢）　旱蓮草（二錢）　降香（一錢）　甘草（五分，炙）</p>
<p>先將百合浸去浮沫，用河水四碗先煎百合，煎至兩碗，去渣，入後七味同煎至一碗，去渣，入藕汁一酒杯沖服。</p>
<p>服後鼻衄即止，噴嚏減半。進第三劑，因稍有噴嚏，鼻衄又出，些少即止。再劑仍無，共經四劑甚妥。經水昨至，亦無他苦。</p>
<p>又，二十八日方：服後方六劑，鼻衄全愈。</p>
<p>北沙參（三錢）　側柏葉（四錢，炙）　人中白（一錢）　降香（一錢）　白茯苓（二錢）　桑白皮（一錢半）　枇杷葉（三錢，去毛，炙）　丹參（三錢）　天門冬（一錢半）</p>
<p>加炒黑荷葉一錢五分。</p>
<p>（案3）張敬修內人寒邪客肺，身熱、咳嗆、無汗治驗</p>
<p>橫山張敬修內人，年二十五歲，季冬初五日診。</p>
<p>平常經水約廿餘日即至，自去年出嫁之後經水愈覺趲前，或半月或數日一至。今於前月二十九日畏寒發熱，骨節痠疼，咳嗽不已。延鄰醫治，用輕疏不應，隨用玉竹、白薇、丹皮、黃芩、紫菀、赤苓、旋覆花等治咳，而咳轉劇。始問治於余，診其脈右寸浮緊，寒邪客肺。身熱六日，咳嗆不已，舌苔膩白，經水適來，寒鬱營分。亟宜疏肺以免變遷，擬麻黃湯加味，兼治經水。</p>
<p>麻黃（四分，去節）　杏仁（三錢，研）　桂枝（八分）　生甘草（五分）　歸尾（一錢）　青皮（八分）</p>
<p>加生薑五分，白蘿蔔汁半小酒杯，沖。</p>
<p>進藥未幾即漸微汗，咳嗆頓除，經水停而病霍然矣。</p>
<p>（案4）汪書蕉乃嫂身熱、煩躁、胸悶、嘔吐治驗</p>
<p>文學汪書蕉乃嫂，寡居，乙亥季秋。</p>
<p>肝火內郁，舊恙也。身熱煩躁，新病也。新病與舊恙相爭，發為寒熱，舌絳口乾，胸悶兼嘔。木火鬱而心神擾亂，肝風動而手臂顫振，語言錯亂，面容帶笑，右寸浮小，左寸關弦數。勢非輕候，深慮痙厥，擬逍遙散意。（九月初六日）</p>
<p>柴胡（七分）　薄荷（一錢半）　鮮竹茹（一錢半）　淡黃芩（一錢半）　赤苓（二錢）　青皮（一錢）　廣藿香（一錢半）　天竹黃（一錢半）　丹皮（一錢半，炒）　山梔（一錢半，炒）</p>
<p>加梨汁一小酒杯，投生薑汁一匙，沖服。</p>
<p>服後，身仍乍涼乍熱，左足小腿熱腫色紅，亦肝經氣鬱下注而成腳氣，又恐挾肝火而上升見厥。惟心煩欲笑之勢減，兩手臂顫振之勢亦緩。</p>
<p>又，初七日方：兩關弦數，舌絳，嘔吐，肝火鬱而陽明之肌熱不解。法宜解肌、和胃、疏肝，用柴、葛、芩、夏、生地、麥冬輩，不應。</p>
<p>又，初八日方：得湯則嘔，身熱七日不解，朝輕暮重，入夜壯熱無汗，欲笑，心煩擾亂，口齒乾燥卻不渴飲，不飢不納，兩關弦數。知其肝火上逆，犯胃則嘔。邪閉血分，入夜熱甚。法當清解血分之熱，佐以疏肝、和胃、解鬱，使其嘔止、熱退，庶免痙厥之虞。</p>
<p>鱉血炒柴胡（八分）　小生地（三錢）　丹皮（一錢五分，炒）　麥門冬（一錢半，去心）　川鬱金（七分）　青皮（八分）　當歸（一錢半）　炒川椒（七粒）</p>
<p>煎好去渣，送左金丸六分。</p>
<p>服後，果然嘔止熱退，藥用對症，效如影響。</p>
<p>是方君以鱉血炒柴胡者，因肝血不足而邪熱內陷於陰，入夜尤甚者用之神妙。得生地、丹皮、當歸、麥冬涼血退熱而和肝。再以青皮、鬱金疏肝而解鬱。用川椒者，緣其得湯即嘔、口多涎沫，亦不無胃熱而蟲動，蟲見椒則伏也。制方頗善，而猶恐肝火上逆而嘔吐，故最後又以左金丸之入肝止嘔。法備理明，一劑而嘔止、熱退矣。</p>
<p>又，初九日方：清理餘邪，肝胃並調。</p>
<p>小生地（三錢）　粉丹皮（一錢半，炒）　麥冬（一錢半）　鮮石斛（四錢）　天花粉（一錢半）　小青皮（八分）　通草（八分）　生甘草（四分）</p>
<p>加烏梅肉二分、炒川椒五粒。</p>
<p>服兩劑，夜能安睡，食飲漸貪，口不幹燥，左小腿之紅腫腳氣亦漸退。再劑，食飲更增。</p>
<p>又，睡後易於驚醒，多夢紛紜，神魂不靜耳。養陰安神，治在心肝。</p>
<p>炙鱉甲（三錢）　小生地（三錢）　麥冬（一錢半）　茯神（二錢）　白芍藥（一錢半，炒）　酸棗仁（一錢半，炒）　遠志（八分，去心炒）　青皮（八分）　半夏曲（一錢，炒）　黑山梔（一錢半）</p>
<p>加砂仁末二分，沖。</p>
<p>進四劑，神安夢止，精神日健，諸恙俱平。原方去半夏、山梔、麥冬，加歸身、女貞子，再五劑而健。</p>
<p>（案5）文學陸鑑亭伯岳次媳齒衄不止治驗</p>
<p>文學陸鑑亭四伯岳次媳，孀居，丙子六月。</p>
<p>上牙齦齒衄不止，陽明胃土火逆上行。法宜清降，以免眩暈之虞。</p>
<p>大生地（四錢）　旱蓮草（三錢）　側柏葉（三錢，炙）　甘草（五分）　人中白（八分）　紫降香（一錢）　炒蒲黃（一錢半）　血餘（五分，沖）</p>
<p>加活水蘆根八錢（去節），藕節五枚（打碎）。</p>
<p>服後衄血即止，再劑霍然矣。</p>
<p>（案6）上舍錢云峰側室腹痛、嘔吐不禁治驗</p>
<p>上舍錢云峰側室，嘔痛症。</p>
<p>起自六月十四日，湯水入胃即嘔，大腹陣痛難忍，甚至於手指厥冷，二便不通，胸悶不飢，邀余診治。細審病情，昨晚忽然腹痛，痛甚即嘔，嘔不自禁，六脈沉小，氣鬱食阻，舌中淡黃，苔糙。痛劇防厥，素體質弱，恐難勝任。議和中法，佐以定痛止嘔為最。</p>
<p>制香附（三錢）　廣藿梗（一錢半）　半夏（一錢半，薑製）　厚朴（八分，薑製）　江枳殼（一錢半，炒）　山楂炭（三錢）　川椒（五粒，炒出汗）　赤苓（三錢）</p>
<p>加左金丸八分，研細衝入藥湯內服。</p>
<p>服後，嘔吐即止，痛亦漸減，至次日午前痛止，大小便俱通。</p>
<p>又，復診：嘔止痛停，至夜半先寒後熱，天將曉又復寒戰咬牙，後又發熱口渴，熱盛神昏不語。至申刻熱勢方衰，語言清爽。面色帶紅，舌苔淡黃（濕阻於內），小溲覺熱，口乾喜飲。始由氣鬱食滯，中宮暑濕交阻。服前藥嘔痛立止，而暑濕之邪未解，入里與陰爭故寒戰，出表與陽爭故熱盛。暑濕內伏，營衛不和，此寒熱之所由來也。法宜和解，以退寒熱。</p>
<p>柴胡（六分）　葛根（一錢半）　瓜蔞仁（三錢）　半夏曲（一錢，炒）　藿香（一錢半）　黃芩（一錢半）　赤茯苓（三錢）　小青皮（一錢）　枳殼（一錢半，炒）　甘草（四分）　薄荷葉（一錢半）</p>
<p>加生薑一片、松蘿茶二分。</p>
<p>進一劑，寒止熱緩，稍能納粥，惟臍腹左右仍稍疼。原方去薄荷、枳殼，加淡茱萸二分。</p>
<p>再劑痛停。</p>
<p>又，經水適來，頭疼，熱仍未盡，口乾不喜飲，用小柴胡湯意。</p>
<p>柴胡、甘草（各五分）　黃芩、青蒿、當歸、香附（各一錢五分）　陳皮、川芎（各一錢）　瓜蔞仁（三錢）　鮮荷葉（一小個）</p>
<p>服後，頭不疼，經水漸停，餘熱將清。繼以養胃和肝之劑，五劑而安。</p>
<p>（案7）吳師瞻內人嘔吐、腹痛、氣脹垂危治驗</p>
<p>木川吳師瞻內人，嘉慶乙亥二月三十日診。</p>
<p>產後未滿百日，始而經水淋漓，繼而白帶綿綿。至二月望前，嘔而腹痛，時作時止。醫者皆作肝氣治，概用香燥破氣疏肝之劑，嘔痛愈甚。以致湯藥入胃即嘔，嘔之不止，甚至黑汁從腸中泛出，黃漿自胃底翻來。愈嘔愈痛，痛甚則胸腹氣脹，兩臂直豎，有角弓反張之勢。舉家彷徨，諸醫束手，始求治於余。予諦審病情，兼察色脈。脈之右關虛而滯，左關細而弦，一嘔而痛劇難忍。前症畢集，危在頃刻，惟囑家人備辦衣物後事，且向予哭告求救，情慘極矣。予索想良久，嘔痛起於產後，脾土早已先虧，更兼貪食啖葷，野味不禁，以致脾胃愈傷，中宮阻塞，痰凝氣壅，以故嘔痛無已。必須急則治標，先以止嘔為最，使嘔止而痛可漸平。醫者不究嘔痛起於產後，誤作肝氣治，反以破氣止痛為先，所以終無成功而嘔愈劇也。予於斯而深得病情，莫妙於先理脾胃立止其嘔。若不此之求，再嘔必然汗脫。吾何忍立視其斃哉，於是以代赭旋覆湯略為更變，立救其嘔以盡婆心耳。</p>
<p>西黨參（四錢）　旋覆花（二錢，生絹包紮）　製半夏（一錢半）　乾薑（六分，炒）　代赭石（三錢，煅紅醋淬）　淡茱萸（五分）　紫沉香（四分,切片）</p>
<p>加開口川椒七粒，炒出汗。</p>
<p>煎好去渣，徐徐服。</p>
<p>更余時正值煎藥，嘔痛欲絕。少頃進藥，徐徐服畢。約一炷香後稍嘔幾口，卻無藥汁。隨又將原渣再煎服之，即不嘔不痛，且睡其兩時之久，至雞鳴方醒。醒後索飲米湯，飲後並不一嘔，神識安靜。主人見藥效如響應，鼓掌稱快，深感妙手回生。予應之曰：「吉人天相也。」</p>
<p>三月初一日進診：病者言語清爽，唯覺軟倦音低。侵晨飲薄粥一杯，亦未嘔痛。</p>
<p>原方加茯苓、藿梗、雞內金各一錢五分，以醒脾胃之滯，補中兼疏，誠善治脾胃之妙法也。非熟讀東垣、立齋、嘉言諸書，不能深悉其中之妙旨也。</p>
<p>又，三月初三日診：服前方，嘔痛俱止，漸能進粥，舌苔膩白，中心微黃，痰厚黏稠，大便秘結，小溲涓滴。究屬脾土不運，胃土未和。法宜疏補兼施，自然清升濁降，不必多尋頭緒。</p>
<p>西黨參（三錢）　薏苡仁（四錢，炒）　製半夏（一錢半）　陳皮（一錢）　赤茯苓（三錢）　大腹絨（一錢半）　旋覆花（二錢，絹包紮）　滑石（三錢）　車前子（一錢半，炒研）　鮮石斛（四錢）</p>
<p>加沉香汁五分、枳殼汁六分、檳榔汁五分。</p>
<p>三汁和勻衝入前藥湯內服之。</p>
<p>進一劑，小溲如注，出時且熱。再劑，至酉後大便解結糞如慄者四五枚，飲粥碗許。</p>
<p>初五日：清晨腹中又忽痛忽止，至燈後又大便結糞成條者二三斷，如此腹中松爽，毫不痛矣。戌初予至，病者自述今自早至晚飲粥四碗矣，安妥如常。惟嫌其脅背刺痛不在肌膚，自覺其經絡中收束刺痛，此亦關產後失調，脾胃虛而氣血不和，不能營養貫注，脈絡滯澀之故耳。方用西黨參、歸身、木瓜、杜仲、續斷、山藥、陳皮、廣木香等，五劑而前症悉除。</p>
<p>（案8）張敬修乃室經水過多，血下成塊治驗</p>
<p>張敬修內人。</p>
<p>經水延綿，血去過多，業已八日，猶未停止。脈右虛小，左脈虛大，陰虧陽弱。正值大暑，血下成塊，形如魚腸，腥穢不堪。肝脾兩傷，亟宜扶土滋木，引血歸經。俾其速止，庶無他虞。</p>
<p>建蓮肉（三錢，去心）　淮山藥（三錢，炒）　南棗（五枚，去核）　炙甘草（六分）　制首烏（三錢）　炙鱉甲（三錢）　人中白（一錢）　旱蓮草（一錢半）　側柏葉（四錢，炙）　伏龍肝（三錢）　牡蠣（四錢，煅塊）</p>
<p>加炒黑荷葉一錢五分、血餘五分，研沖。</p>
<p>三鼓進藥，夜半下血兩小塊。雞鳴時又下一小塊，較未服前血下稍減，塊亦稍小。</p>
<p>又，復診方：脈形如昨。</p>
<p>西黨參（五錢）　山藥（三錢，炒）　杜芡實（四錢，炒）　茯苓（一錢半）　制首烏（三錢）　炙草（六分）　女貞子（三錢）　蒲黃（一錢半，炒黑）　山萸肉（一錢半）　炮姜（五分）　旱蓮草（一錢半）　升麻（三分，蜜炙）</p>
<p>加伏龍肝四錢，大南棗三枚（去核）。</p>
<p>進一劑，至次日辰刻血塊停止，且散血亦無。</p>
<p>又，復診方：昨以引血歸經法，血止塊停。</p>
<p>西黨參（四錢）　制洋參（一錢半）　淮山藥（三錢，炒）　芡實（三錢）　炙甘草（六分）　女貞子（三錢）　白芍藥（一錢半，炒）　歸身（一錢，炒）　酸棗仁（一錢半，炒）　制香附（二錢）</p>
<p>加南棗四枚，去核。</p>
<p>服六劑，神健睡安，惟食不加餐，頭時眩，白帶多。原方去洋參、芡實、棗仁，加川芎、制首烏、益智仁、雲茯苓、椿根白皮等，調治八劑而痊。</p>
<p>（案9）予小女日晡發熱，夜間更甚治驗</p>
<p>予小女，年十一歲。</p>
<p>時值四月，素喜貪涼，忽身熱頭痛，當用荊、防、羌、芎、楂、麥輩。服之遍體汗出，惟小腿之下未出，從此漸減。已後晡時漸熱，夜間更甚，口渴喜飲熱湯，食飲減，小溲赤。每至天明熱漸緩，究未能退清。如此三日，始因畏藥而竟不服藥。繼緣夜熱增盛而不能任意戒藥，於是用小生地、丹皮、薄荷、青蒿、黃芩、甘草六味，加薑、棗。煎服一劑而晡時之熱頓止，再劑而夜熱全清矣。藥用得當，捷於桴鼓。</p>
<p>（案10）錢云峰側室時邪內伏，寒熱、咳嗆治驗</p>
<p>錢云峰側室，五月十九日。</p>
<p>忽身熱頭痛，胸悶咳嗆，口乾不喜冷飲，舌苔黏滯淡黃，脈俱沉細。時邪內伏，凜凜畏寒，四末清涼，入夜熱盛，陰虛體質最慮邪陷，是非輕候。議和解法，以冀周體微汗為妥。</p>
<p>蔓荊子（一錢半）　葛根（一錢半）　川芎（一錢）　薄荷葉（一錢半）　黑蘇子（一錢半，炒）　橘紅（一錢）　楂炭（三錢）　防風皮（一錢半）　鮮竹茹（一錢半）</p>
<p>加生薑皮六分、蔥白一枚。</p>
<p>進一劑，汗出熱退，頭痛止，肢末溫，脈之沉細漸起。唯舌胎如前，口乾無味，便結不爽，小溲短少。邪退胃未和，清胃調中自平。</p>
<p>鮮石斛（四錢）　半夏曲（一錢半）　花粉（一錢半）　麥冬（一錢半）　焦穀芽（三錢）　黑蘇子（一錢半，炒）　甘草（四分）　陳皮（一錢半）　山楂肉（三錢，炒）</p>
<p>加鮮荷葉一小個。</p>
<p>服四劑而諸恙向安矣。</p>
<p>（案11）費天如內人寒熱、滯下腹痛點滴治驗</p>
<p>費天如內人。</p>
<p>寒熱滯下，色兼紅白，表裡俱病，晝夜無度，腹痛點滴，脈象沉滯。乃暑濕之邪感於盛夏，發於秋後，又為寒凝食積，鬱而成痢。不飢納少，防有噤口之虞。</p>
<p>淡豆豉（三錢）　薤白（三錢）　廣木香（一錢，切）　滑石（三錢）　大腹絨（一錢）　桔梗（一錢）　五穀蟲（一錢半，炙）　甘草（六分）　山楂肉（三錢，炒）　紅曲（三錢）　廣陳皮（一錢半）</p>
<p>加煨姜三片。</p>
<p>前方兩劑，滯下全瘳，繼用苡仁、扁豆、木香、陳皮、茯苓、炙草、藿梗、砂仁、雞內金養胃調脾，四劑而健。</p>
<p>（案12）王南喬乃室伏邪誤治垂危治驗</p>
<p>王南喬乃室，伏邪垂危症，年六十三歲。</p>
<p>於丙子九月初旬得伏邪症，身熱，舌苔白，有汗，右脅刺痛難忍，咳嗽胸悶。醫以牛蒡、杏仁、枳殼、絲瓜絡等以泄肺熱，不應。兩日後更醫，醫用羚羊角、生地、丹皮、青蒿、地骨皮輩以泄肝熱，不應。又用生地、豆豉同搗作黑膏法，再佐諸寒涼，服後愈覺身熱，右脅益加刺痛，晝緩夜甚，有時昏語，耳聾，口渴不喜冷飲，頭汗黏手。舉家彷徨，乃延余治。余至醫已立方於前，用鮮生地、羚羊角、茅根、黃連，一派寒涼尤甚於前，且生地用一兩五錢。余診其脈，右寸關滑數而大，按之無力，知其痰火非實，因立阻前方斷不可用。蓋現在口渴不喜飲冷，舌胎膩白，情已大露。再觀其身熱、咳嗆、氣逆、痰稠，明明是客邪內蘊，濕痰中停。不此之求而概以寒涼遏抑，邪無從出，以致耳聾、昏語、神識模糊，變症蜂起矣。倘再誤治，定然昏厥痰升而脫矣。為此時計，亟宜清解肺胃之邪，兼以和中退熱，為緊要關頭。（重陽日方列下）</p>
<p>荊芥穗（一錢半）　葛根（一錢半）　防風（一錢）　瓜蔞仁（二錢）　薄荷葉（一錢半）　秦艽（一錢半）　青皮（八分）　淡黃芩（一錢半）　塊滑石（三錢）　赤苓（二錢）</p>
<p>加沉香汁三分、梨汁半酒杯、生薑汁一錢，三汁和勻衝入前藥湯內服。</p>
<p>服後未幾，自覺熱勢漸退。至夜半後，少有煩躁昏語，舌之白苔頓退。</p>
<p>又，初十日診：身熱已退，而神識尚似清非清，汗出黏手，咳頻痰稠，氣逆耳聾，脈形如昨。再以肺胃並調，俾清肅之令下降，則胃中痰火濕濁亦可從斯而除矣。</p>
<p>大沙參（三錢）　鮮石斛（五錢）　鮮竹瀝（五錢，沖）　麥冬（一錢半）　枇杷葉（三錢，去毛，炙）　川貝母（一錢半，去心）　赤茯苓（二錢）　甘草（五分）　白杏仁（三錢）</p>
<p>加生穀芽一兩，煎湯代水。</p>
<p>服後，咳嗆大減，稠痰甚少，耳聾減，口不渴，且知飢。申後予至，已進粥三次，據述約有四碗，與三日前之不飢食少大相遠矣。</p>
<p>又，十一日診：原方去貝母、赤苓，加南棗、淮小麥各三錢。服後食粥日增，諸恙漸退，惟夜來汗多，表氣未固，少有咳嗆，右脅稍疼，宜以益氣寧嗽為法。</p>
<p>生黃耆（二錢，鹽水炒）　清阿膠（三錢，蛤粉炒）　北沙參（三錢）　南棗（三錢，去核）　叭噠杏（三錢，去皮尖）　酸棗仁（一錢半，炒）　遠志肉（一錢，炒）　茯神（二錢）　黑芝麻（二錢，炒）</p>
<p>加左牡蠣六錢。</p>
<p>服五劑，諸症悉除，繼以歸脾湯調理，數劑而愈。</p>
<p>（案13）孫嫗喘咳冬甚，貧苦惜費，奇方神驗</p>
<p>孫嫗，舟人。</p>
<p>素有咳喘症，交冬更甚，肺俞畏寒，喘咳頻增，聞煙、酒則愈咳。年五旬又四，交冬即發者，貧婦不免單衣食薄，舟中又不能避風寒，所以咳無停而常有畏寒兼喘之勢。欲求方愈疾而又惜費，余憐其貧苦而想一省，便簡易之方以應之。藥雖平淡，實有至理存焉，因識之。</p>
<p>生白果肉（二十一粒，去心衣）　胡桃肉（兩枚，連皮用）　冰糖（五錢）　鮮生薑（一錢五分）</p>
<p>四味共搗極爛，用滾水沖服，連渣齊飲。每早、晚各飲一服，無間。</p>
<p>遵法服之五日，不第喘咳止，而畏寒之勢頓平矣。後偶遇寒冷、勞力復發，如法行之，一服而止。予乃一時之靈機，竟成千古之秘方。先大人云：「神奇平淡中」，信不誣也。丙子孟冬，適洞庭吳勉齋世兄內人，每交冬令不時喘咳，夜來尤甚，向予索單方，予即將此方與服。據述兩日服四服而喘咳全愈，深感方之奇妙，予聞之甚快。</p>
<p>是方也，唯外感風寒而致身熱、頭疼、鼻塞、喘咳者則禁服。（竹亭再識）</p>
<p>（案14）周氏嫗胃土衰敗，舌起雪花苔不治症</p>
<p>周氏嫗，年逾七旬。胃土衰敗，舌起白胎，不治症。</p>
<p>病由感冒而起，邪退正虛，日進滋補，胃土不醒。是以不飢納少，厭厭不樂，體倦神怯，怵惕不寐，心營虛而胃土之精衰。診其脈，左寸虛澀，右關耎小無神。視其舌，舌形胖大，胎白如雪花片散布於舌上者，乃胃氣敗也，難以許治，擬益胃養營法以盡人工。</p>
<p>方用建蓮肉、淮山藥、大南棗、柏子仁、茯神、棗仁、益智仁、廣皮白、炙甘草等治之，不數日而逝。</p>
<p>楊云峰《舌胎論》云：「舌起白苔如雪花片者，脾冷而閉也，不治。」正與余之論胃土之精衰者，暗相符也。蓋舌乃心苗，心火不能生胃土，精氣衰敗，故有此點見之耶。</p>
<p>（案15）陸誠齋室人感冒風邪，咳嗽、頭疼治驗</p>
<p>陸誠齋室人。</p>
<p>素體畏熱貪涼，易於冒風，咳嗽頭疼鼻塞，舌苔邊白中黃。進疏肺藥，諸恙少平，而頭疼、咳嗽究未盡徹，擬清疏法。（四月初八日）</p>
<p>蔓荊子（一錢半）　馬兜鈴（一錢）　冬桑葉（一錢半）　苡仁（三錢）　生穀芽（五錢）　款冬花（二錢）　黑蘇子（一錢半，炒）　百合（二錢）　廣皮白（八分）</p>
<p>加老枇杷葉三大片，去毛，蜜炙。</p>
<p>服五劑，頭疼止，咳嗽十去其八矣。原方去蔓荊子、馬兜鈴，加北沙參、茯苓，五劑而痊。</p>
<p>（案16）李鳴山內人寒熱內蘊，頭重、嘔惡治驗</p>
<p>李鳴山內人。</p>
<p>似寒似熱，頭痛且重，嘔惡痰涎，小溲赤痛，腹膨時疼，經水匝月未行，骨節痠疼，脈象沉小，病起數日，食飲不貪。乃風寒內蘊，兼之肝胃不和，法宜疏通，俾經行，庶乎漸安。（四月初六日）</p>
<p>蔓荊子（一錢半）　老蘇梗（一錢半）　廣藿梗（一錢半）　陳皮（一錢）　小青皮（一錢）　生香附（二錢）　赤茯苓（三錢）　川芎（一錢）　製半夏（一錢半）　秦艽（一錢半）</p>
<p>加蔥白二枚。臨服入生薑汁三小匙沖。</p>
<p>又，復診方：服前方兩劑，二便通利，頭痛緩，惟乾嘔、小腹疼、經水未行。擬疏表和里法，冀其經轉為安。</p>
<p>蔓荊子（一錢半）　白池菊（一錢半）　川芎（一錢）　花粉（一錢半）　瓜蔞仁（三錢）　淡茱萸（三分）　藿香（一錢半）　木香（八分，切片）　黑山梔（一錢半）　生香附（二錢）　半夏（一錢，炒）</p>
<p>加雞內金二錢，炙。</p>
<p>服兩劑，經行，其餘全愈。</p>
<p>（案17）金竹溪內人肝氣作楚，寒熱、塊攻治驗</p>
<p>溧陽金竹溪內人，年近三旬。</p>
<p>素有肝氣，發則塊痛攻衝，內熱畏寒，頭疼汗冷，腹膨脅脹，不飢欲嘔。種種見證皆肝胃為患，兩關弦緊而滑。速宜疏肝和胃，以免痛厥。（四月二十八日）</p>
<p>制香附（三錢）　老蘇梗（一錢半）　廣藿梗（一錢半）　川芎（一錢）　淡茱萸（四分）　廣木香（八分）　半夏曲（一錢半，炒）　青皮（一錢）　當歸身（一錢半）</p>
<p>加生薑渣五分、雞內金二錢，炙。</p>
<p>進一劑，諸證頓平，再劑全安。</p>
<p>（案18）予妹脂瘤廿載自潰治驗</p>
<p>予妹脂瘤自潰症治驗。</p>
<p>年未及笄，左臀外側起一小核如黃豆大，不痛不癢，無足介意。日漸月積，大如胡桃，後大如酒杯，亦毫不覺其痛癢。惟其不痛不癢，累月窮年，甚至大如茶杯，肉色不變，拊之似軟，坐之將平於椅。至嘉慶戊寅五月始漸自潰，計其年月，迄今二十載矣。初潰時流滋水，漸小其半。因炎熱洗浴，兩日後又漸大，少有疼痛，行步牽強。以手捺之，瘤內脂片隨出，其形如梅花瓣，色白光滑。於是又以兩手大指按瘤四圍，中間脂片層層疊出，不覺痛癢。視其瘤頭潰處胬肉高突，根窠堅固。予詳審原由，始緣氣血充和，瘤故日漸長大，二十年來氣血漸衰，瘤亦自潰。幸喜脂瘤，尚可圖治，然亦須氣血並補。用探本窮源之法溫補下焦為最當，不然脾胃衰憊，氣血不復，滋水淋漓，究難完口，終成不救者夥矣。丹溪云：「臀居僻位，氣血罕到之處，最不易治。」正謂此耳，故寒涼克伐之藥所宜深戒者也。乃擬養營湯加附子，藉溫補氣血為緊要。至於瘤口之胬肉外，以自制之白雲散點之，用膏藥護之，五六日而胬肉腐落。（白雲散記《時百珠囊方》卷三十頁內）</p>
<p>如此內服外點，根窠之堅固者漸鬆。再以手拊之捺之，瘤中又有白條如筆管者約二三寸長，捺出一二條或三四條，間有如豆渣者出之亦復不少，再按之猶有堅硬未化者。內服前方，外又用三品藥線納入瘤中二三分，仍以膏護。四五日後，堅硬者亦漸化為稠膿而出。內服之方仍以前方出入之，外以去腐生新之藥搽之，漸自肉長肌完。未一月而收全美之功矣，快哉！</p>
<p>（案19）姚元章女虛勞，寒熱、咳嗽幾危治驗</p>
<p>姚元章女，虛勞危症治驗。</p>
<p>年十六歲，天癸未通，素體質薄。向來便溏，日二三次，面色痿黃。今夏患瘧，寒熱交作，已後似寒似熱，蔓延日久，咳嗽有汗，不飢納少，大便愈溏，較前倍增，氣怯神弱，肌體羸瘦，藥投罔效，漸成虛勞。於戊寅九月十一日始問治於余，余診脈辨色，面無神彩，脈之右寸微若秋毫，關則虛小，尺軟如綿，左脈弦細乏力。知其肺脾大虧，而腎陽不足以生脾土，則肺氣愈弱。心肝久虛，而腎陰不足以滋肝木，則心血少充。無怪乎咳嗽寒熱，食減便泄，而致天癸未通也。陰陽兩虧，虛勞之徵也，難以許治。憐其幼年喪母，望治情殷，諦思良久。肺脈雖如秋毫之微，而他脈未敗。面色雖無神采，而夜間尚能安睡。寒熱雖有，而汗出尚不淋漓。平素大便溏薄，今則倍增水瀉，乃腸中之濕邪下注，究非脾陽之下降可比也。再舌中膩黃腐爛，四邊淡白，食不知味，口乾欲飲，此又胃中之濕阻不化，以致清濁不分，而升降不靈也。是以上則耳聾，下則便泄。種種情事，虛中挾滯。滯者壅也，郁也。知其意者，可以神明變化之，因立方以救之。方用補肺和中，先調肺胃，少佐養陰退熱之品，疏補兼施。服後咳緩熱減，舌胎漸退，從此增損，取不潤不燥之法，而便泄漸退，如平時之溏，食飲日增。</p>
<p>又，九月二十五日復診：前用疏補兼治，諸恙少退。今值霜降節令，陽弱陰虛之軀，更宜加意留神。</p>
<p>西黨參（四錢）　淮山藥（三錢，炒）　芡實（三錢，炒）　苡仁（三錢，炒）　炙鱉甲（三錢）　青蒿子（一錢半）　沙參（三錢）　地骨皮（一錢半）　五味子（五分，研）　禹餘糧（三錢）</p>
<p>加枇杷膏三錢，沖。</p>
<p>服三劑，寒熱退清，咳嗽大減，舌胎退，惟嫌嬌紅光滑無苔。此胃陰未復，津液未充也。</p>
<p>原方去鱉甲、青蒿，加款冬花三錢、生蛤殼四錢、益智仁一錢。</p>
<p>再服三劑，咳嗽十去八九。據述平常可吃飲五六小碗，今可進三四碗，夜來兩小碗。虛勞之症大有生機矣，從此節食避風寒則更有益焉。</p>
<p>又，十月初一日診：氣血稍和，脾肺漸調，右寸脈指下按之亦稍有力矣。其右尺之軟如綿者漸轉濡小，而浮分按之似無也，是屬佳兆。再擬氣血並補、溫胃固腸之法。俾脈絡流通，陰陽交和，預為行經之計，且素有之便溏亦可從斯而止矣。</p>
<p>炙黃耆（二錢）　西黨參（三錢）　淮山藥（三錢，炒）　炙草（八分）　白扁豆（三錢，炒）　鹿角霜（一錢）　當歸身（一錢半）　麥冬（一錢半）　訶子肉（五分，煨）　左牡蠣（四錢，煅）</p>
<p>加南棗四枚，去核。</p>
<p>進三劑食飲更增，舌之嬌紅光剝無苔今將轉正色。再三劑，夜來背心之熱止，且素有之便溏亦止矣。</p>
<p>又，十月初七日方：</p>
<p>炙黃耆（二錢）　西黨參（三錢）　北沙參（三錢）　砂仁（五分）　鹿角霜（一錢半）　鱉甲膠（一錢半）　海螵蛸（二錢）　牡蠣（三錢，煅）　菟絲餅（一錢半）</p>
<p>用浸胖鹿筋二兩煎湯代水。</p>
<p>虛勞危症，進藥月餘而收全功，亦再生之幸也。</p>
<p>服此數劑，繼用丸藥以俟經行，方用八珍湯加制香附、烏鰂骨、鹿角霜、女貞子、紅花、砂仁等，煉白蜜為丸，桐子大。每服五錢，清晨炒米湯送下。</p>
<p>服未一月，天癸已通。再一月氣血充足，肌體豐盈，深感余德。斯症設非明辨詳察，欲生也難矣。</p>
<p>（案20）邢天一乃堂虛勞，咳嗽、外寒內熱治驗</p>
<p>邢天一乃堂，虛勞咳嗽症，年四十一歲。</p>
<p>咳嗽舊恙，交冬頻發。外寒內熱，衛陽虛而營陰不足。經水淡少，脈象細而小數。冬至在即，痰紅已見，加意圖維。</p>
<p>生黃耆（二錢）　北沙參（三錢）　淮山藥（三錢，炒）　天冬（一錢半）　側柏葉（三錢，炙）　干百合（五錢）　左牡蠣（四錢，煅）　紫菀（二錢）　款冬花（三錢）</p>
<p>加銀杏十四粒（去衣），紫衣胡桃肉一個（連鬲板）。</p>
<p>進兩劑，痰紅已止，其餘未平。</p>
<p>又，復診方：痰紅雖已，而咳嗽喉癢，氣逆上衝。腎陰虧而相火凌金，還恐血溢，擬金水相生法。</p>
<p>陳阿膠（三錢，蛤粉炒）　大熟地（四錢，水炒）　天冬（一錢半，去心）　麥冬（一錢半，去心）　西黨參（二錢）　干百合（四錢）　玉竹（三錢）　甘草（八分）　叭噠杏（三錢，去皮尖）</p>
<p>加紫衣胡桃肉一個，連衣鬲。</p>
<p>服數劑而痊可，此方甚妙。</p>
<p>（案21）沈裕昆侄女經水適來邪熱內陷藥誤不治症</p>
<p>沈裕昆侄女，經水適來邪熱內陷不治症，年十九歲。</p>
<p>經斷身熱，血室空虛，時邪內陷。醫用犀角地黃湯佐芩、連輩一派寒涼之劑，數日來身熱愈增，神識不清，耳聾囈語，變症蜂起。戊寅七月十九日，門人金書山薦治於予。診其脈，右部軟大，按之無力；左關弦細，尺脈細小難尋。口雖干而不喜冷飲，身雖熱而不煩躁，齒唇焦燥，舌胎灰黑，拊之有津。就證脈而詳諦，寒涼難投，豈知醫者今又定犀角地黃湯合竹葉石膏湯，群藥不計。斯時已更余，尚有一醫未至。余與主人云：「昨既進涼劑，熱反增，證反重，未敢再投，予立一方以俟明眼裁正。」同書山議用大生地、生鱉甲、麥冬、丹皮、知母、石斛、青皮、歸尾、桃仁泥、鮮稻根鬚等，留方而別。至二十四日書山會予，知前方占卜未服，仍延前二醫及書山診治。延書山者，緣其家之夥與書同鄉契友也，雖然而其家議論紛紛，不能專主於書山，故終無濟於事也。連日醫以生地、丹皮輩合利小便法，二三日不應。復又用犀角、生地等合蟬衣、板藍根、牛蒡子以化斑，三日來熱仍不退，神識愈昏，食飲不貪，日瀉稀糞二三次。又用清燥救肺法，而熱仍如前，病勢甚篤。復屬書山求治於余，往視之，熱已十三日之久，而一毫未減，食飲不進，午後想食西瓜，約飲半杯而稀糞直溜，此等情境豈是退病之象也。身熱乾燥，神識乍明乍昧，語言似清非清，舌色紅潤，中心灰黑。病由經水適斷而起，血室空虛，邪熱內陷。徒事清熱，熱非實熱；徒以散邪，而邪已內陷於血室空虛之所，徒清、徒散均無益焉。是以《內經》有無犯胃氣及上二焦之論，仲景《少陽條篇》有適斷空虛邪陷一說，明指少陽膽腑，亦有三禁，與經文暗相符歟，各有深意。神明變通，全藉心領意會，始能得其妙旨，豈泛泛醫流輩所能深悉其意者也。況此等症最易變遷，如前之脈則右大左小，今則兩關浮弦、尺脈小數而按之無力，又非前比。變端不一，豈可同日而語哉。今病已危險，若再延誤，措手不及矣。為此時計，宗啟玄子育陰存津以退內陷之熱，合之仲聖《少陽篇》血海空虛邪陷膽腑之小柴胡合而成方，以冀轉機。不此之求，恐肝風一動，勁厥隨之，又當如之何耶。案定方成，適前醫至，即於方中加其茯神，甚屬合宜。方列於下，七月二十四日定：</p>
<p>大生地（五錢）　炒當歸（一錢）　白芍（一錢半，炒）　柴胡（一錢）　淡黃芩（一錢半，炒）　煨葛根（一錢半）　花粉（一錢半）　甘草（五分）　麥門冬（一錢半，硃砂拌）　小青皮（八分）　炮姜（二分）　茯神（二錢）</p>
<p>服後，頭面遍體俱有微汗，諸恙漸平，問答明白，斑消瀉停，耳聾亦減，且能飲粥些少，大有轉機之徵也。次日主人緣病勢轉輕，俗情惜費，乃不延余而仍邀前醫與書山同議。前醫案云：「服昨藥微躁微汗，斑退泄止，神識漸清，大有轉機之象，仍宗竹亭先生法，略為損益」等語。即予昨方內去葛根、炮薑、青皮，加丹皮、川貝、鉤藤鉤，其餘悉照予方，末後書山加鮮荷葉一小個，此二十六日書山會予細述之。是日延診，書山用育陰存津法，前醫加入人參白虎湯，據述服後反覺躁擾不寧。二十七日書山用阿膠黃連湯，前醫至以為不然。醫用玉女煎法，服後書山云較前更重，甚至昏沉不語。主家從此停藥，延至八月初七而逝，誠可惜哉。</p>
<p>（案22）吳師瞻內人濕腳氣症治驗</p>
<p>吳師瞻內人，腳氣症，己巳正月二十日診。</p>
<p>脈右虛左弦，肝脾兩虧，濕熱下注，兩足腫痛，屈而不伸，紫斑成朵，證名濕腳氣，古稱壅疾者是也，宗東垣疏理肝脾，是為上策。</p>
<p>屈而不能伸者，病在筋。伸而不能屈者，病在骨。腫而痛者為濕腳氣，宜清熱利濕搜風。攣縮枯細痛而不腫者，名乾腳氣，宜養血潤燥。</p>
<p>黃耆皮（三錢）　焦冬朮（二錢）　茅山術（二錢，炒）　茯苓（三錢）　全當歸（一錢半）　炙甘草（八分）　懷牛膝（二錢）　木瓜（三錢）　小青皮（一錢）　川黃柏（一錢，鹽水炒）　川木通（一錢）</p>
<p>加杉木梢五錢。</p>
<p>外用鮮橘葉三十片、杉木梢三兩煎湯，淋洗足腿腫痛處。</p>
<p>服五劑，兩足小腿腫痛十去六七，皮起縐紋而少癢，且能伸屈，非前之拘攣可比，紫斑亦退其大半矣。原方去木通、青皮，加白芍、五加皮，再五劑而痊安。</p>
<p>（案23）談禹範襟兄乃室產後腹痛誤作腸癰幾危</p>
<p>談禹範襟兄乃室，己卯五月。</p>
<p>產後惡露未盡，纏綿兩月有餘。小腹時痛，血塊偏左，偶發寒熱，食後作脹。脾土虧而肝木不舒，防其腹大塊攻。皆由產後失調耳，況右關虛大，左關弦急，又顯有明徵耶。</p>
<p>西黨參（三錢）　焦冬朮（一錢半）　茯苓（一錢半）　陳皮（一錢）　當歸身（一錢半）　廣木香（八分）　白芍（一錢半，炒）　炙草（七分）　女貞子（三錢）　制香附（二錢）</p>
<p>加陽春砂仁四分，研細沖。</p>
<p>進藥五帖，食飲增倍，每次可吃飯兩小碗，脹勢大減，痛亦漸緩。惟塊尚在，此產後積血而成，原不易去，必待氣血充和方能漸消，若不加意調治便為終身之累。</p>
<p>復診：原方去白芍、香附，加川芎、益智仁等，服後諸恙俱減。因腹塊未消，不時作痛，病者性急，輕信旁言，疑生外症，因延瘍科治。醫竟作腸癰論，用當歸、桃仁、元胡索、五靈脂、益母草膏輩，佐攻伐破血之法，不應。又用平肝、活血、行氣之劑，又不應。復更瘍科，用破氣、泄肝、導氣、散癰之法四五帖，亦不應。二醫皆以為腸癰，且云已有作膿之勢，藥宜內托排膿，不日開刀見膿痛自緩等語，使病者聞之心懼膽怯。自覺廿餘日來，塊益堅，痛益盛，且連日食飲大減，即杯許之飯不能下咽。頭汗常有，夜不能寐，肌肉消瘦，頸耎頭垂，四肢乏力。舉家躊躇，因買舟延餘一決，如果腸癰再請前醫，否則仍就予治。予曰前已決定，無庸再決。因而立案疏方以亟救之，遲則不及矣。六月初九日方案列下：</p>
<p>產後失調，瘀血凝滯，結而成塊，塊偏於左，迄今三月。結塊時痛，大如碗口，偶爾寒熱，不時腰疼。瘍科不明產後變端，誤認小腸癰，妄投破血散氣、通經導滯之藥，以致塊堅痛增，小溲不爽，食飲維艱，肌瘦神疲，脈象虛軟，氣血日虧，鬱而不散。誅伐無辜，弄假成真，深可痛恨。如果小腸癰，當小溲數如淋，身皮甲錯，腹痛異甚，按之濡如腫狀，身無熱，再驗之於左尺脈獨數，知小腸癰之膿已成也，宜以藥內潰之，亦無庸刀針開之。今既無此形，無此脈，何可妄治。自予審之乃產後氣血大虧，營衛失調，惡血阻絡。理應調攝脾胃，和其氣血。俾營衛流通，食飲漸增，庶幾塊消痛止矣。</p>
<p>西黨參（三錢）　焦冬朮（一錢半）　白扁豆（三錢，炒）　茯神（二錢）　益智仁（一錢二分）　柏子仁（三錢）　女貞子（三錢）　歸身（一錢半）　制香附（三錢）　杜仲（三錢，炒）　川續斷（一錢半）</p>
<p>加橘葉三大片。</p>
<p>外用沖和膏，先將蔥白頭煨爛同搗，臨用和入麝香一分，睡時帶熱貼痛塊上，綿紙蓋上，軟絹扎之。逐日如法，共換三次。</p>
<p>又，六月十三日復診：服前初九日方四劑，左腹塊痛十減其五。敷藥三日，塊亦漸小，夜能安睡，腰疼大緩，食飲亦增，小溲不滯。藥服頗合，仍宗前方出入，不用外敷之法。</p>
<p>西黨參（三錢）　淮山藥（三錢，炒）　白扁豆（三錢，炒）　茯神（二錢）　酸棗仁（一錢半，炒）　制首烏（三錢）　白芍藥（一錢半，炒）　歸身（一錢半）　廣木香（七分）　杜仲（三錢，炒）　陳皮（一錢半）　砂仁（六分）</p>
<p>加鮮橘葉三片。</p>
<p>服五帖，左腹塊痛已止。其塊大如碗口者，今小如酒杯之口。食飲倍增，精神日健，大有生機矣。</p>
<p>又，十八日方：</p>
<p>西黨參（三錢）　焦冬朮（一錢半）　制首烏（三錢）　歸身（一錢半）　白芍藥（一錢半，炒）　雲茯苓（二錢）　女貞子（三錢）　炙草（四分）　杜仲（三錢，炒）　川續斷（一錢半，炒）　益智仁（一錢）　陳皮（一錢半）</p>
<p>加砂仁末三分，沖。</p>
<p>服此五劑，食飲如常，腹塊全消。</p>
<p>是證幾乎為瘍科所誤，服予前後三方，進藥十四劑而痛止塊消，霍然全愈，誠快事也。</p>
<p>（案24）程梅溪繼室經水淋漓、小腹塊痛治驗</p>
<p>程梅溪繼室。</p>
<p>經水停阻，淋漓不絕，小腹塊攻時疼。病經一月，口雖干，喜飲溫，小溲少，赤帶多，舌淡黃，脈象沉小，乃下焦之瘀滯未清耳。六月二十五日</p>
<p>制香附（三錢）　當歸（一錢半）　元胡索（一錢半，炒）　茯苓（二錢）　山楂肉（三錢，炒）　苡仁（四錢，炒）　建澤瀉（一錢半）　炮姜（三分）</p>
<p>加陽春砂仁二分，研沖。</p>
<p>服三帖，塊消血止，所下黃黏水亦無，小溲通利，下部已平。惟少有乾嘔，不飢，稍嗆。此又胃中之虛火未盡也。</p>
<p>繼以鮮石斛（五錢）　茯苓（二錢）　藿梗、陳皮、蘇子（各一錢半）　苡仁、生穀芽（各五錢）</p>
<p>加鮮蓮肉十四粒，去心衣。</p>
<p>煎服兩帖而全安。</p>
<p>（案25）張鐵珊乃室陰虛內熱，肝火易生治驗</p>
<p>海鹽張鐵珊乃室，己卯六月，年三十六歲。</p>
<p>素有血崩，兼多內熱，肝火易升，不時牙疼。種種見證似屬肝火為患，而細按脈象，左關虛數，火非實火；右寸虛小，關脈虛軟，知脾土之受累於肝也久矣。蓋土虛不能生金而肺弱，金虛不能平木而肝強。然肝強者，肝亦自傷，故脈雖數而虛也。徒事平肝伐木，清火抑陰，皆非法也。當先清補肺胃，少佐養肝舒木之法，再為良圖。</p>
<p>制洋參（一錢）　建蓮肉（三錢，去心炒）　淮山藥（三錢，炒）　南棗（三枚，去核）　雲茯苓（一錢半）　薏苡仁（三錢，炒）　制首烏（三錢）　青皮（四分）　女貞子（三錢）　炙甘草（五分）</p>
<p>加鮮荷葉一小個。</p>
<p>進藥三劑，內熱火升頓減，牙疼亦從斯而平矣。</p>
<p>又，復診：病脈合參，理宜氣營並補，第秋令初交，暑熱未楚，藥後頗效，仍宗前法。</p>
<p>制洋參（一錢半）　玉竹（三錢）　當歸身（一錢）　川芎（八分）　雲茯苓（一錢半）　元米炒麥冬（一錢）　鹽水炒橘紅（六分）　白芍藥（一錢，炒）</p>
<p>加鮮蓮肉十四粒，去心衣。</p>
<p>（案26）陸氏嫗巔頂痛、畏寒、咳嗽、嘔惡治驗</p>
<p>陸氏嫗，五月初十日診，年三十三歲。</p>
<p>巔頂作痛，畏寒惡風，咳嗽嘔惡，舌胎白膩。醫者以為暑風閉於肺胃，用枇杷葉、川貝、橘紅、豆豉、佩蘭葉、大豆黃卷、桑葉、杏仁等。三四帖，嘔、咳、畏寒減，而巔頂之痛仍然，反加內熱不飢。予診其脈浮小，乃風邪上受，兼之早出晚歸又為露水所侵。因用輕解法，以散上部之風邪，庶乎漸安。</p>
<p>未曾小暑，何來暑風。小暑在於五月十七日，觀其方案乃初五日也，與小暑日相去十有二日矣，醫何荒唐若是哉。</p>
<p>防風（一錢半）　羌活（一錢）　藁本（一錢半）　廣藿梗（一錢五分）　杏仁（三錢，研）　橘紅（一錢）　桔梗（一錢）　山楂炭（三錢）　甘草（六分）</p>
<p>加鮮荷葉一小個同煎。</p>
<p>服後少頃，上部微汗，巔頂之痛若失，其餘俱向安矣。</p>
<p>（案27）王質愚女風暑內蘊，身熱、無汗、腹中蟲痛治驗</p>
<p>王質愚女，嘉慶己卯，十一歲。</p>
<p>素常內熱，貪啖生冷，不時腹痛。今於七月十九日，身熱無汗，頭疼，大腹時痛時止，痛時如齧，口乾舌絳。醫用清疏藥二三帖不應，又用小柴胡加連翹、青蒿輩，反加閉悶、壯熱，仍無汗。早上熱輕，午後甚，因延余診。案云：身熱頭脹，乾熱無汗，腹中時痛時止。舌絳唇紅，脈象浮數不弦。似瘧非瘧，乃風暑內蘊而兼蛔蟲作痛也。宜以疏表和里，佐以祛蟲，俾邪外達為最。（二十六日）</p>
<p>香薷（一錢）　防風（一錢半）　淡豆豉（二錢）　塊滑石（三錢）　黃芩（一錢二分）　木香（六分）　大腹絨（一錢半）　半夏曲（一錢，炒）　赤苓（二錢）</p>
<p>加藕一兩五錢。</p>
<p>煎好去渣，入炒川椒末二分，沖，炒鶴蝨末六分，沖。</p>
<p>進一劑，腹痛頓止，熱亦稍減，有汗，非前之乾熱可比，口乾欲飲，小便赤。</p>
<p>又，復診方，二十七日：</p>
<p>葛根（一錢）　蔓荊子（一錢半）　鮮竹茹（一錢，炒）　木香（七分）　丹皮（一錢，炒）　瓜蔞仁（二錢）　廣藿香（一錢半）　楂炭（三錢）　大腹絨（一錢半）</p>
<p>加炒川椒五粒。</p>
<p>進藥後，今項背發出白㾦，少有汗，下半身無汗，微咳，胸悶齒疼，熱勢較昨減半，口乾喜飲亦減，脈浮小數，邪未盡徹。</p>
<p>又，二十八日診：</p>
<p>前胡（一錢半）　蔓荊子（一錢半）　蟬衣（一錢，去足）　廣藿香（一錢半）　防風（一錢半）　赤茯苓（二錢）　連翹（一錢半）　山楂炭（三錢）　陳皮（一錢半）　桔梗（一錢）</p>
<p>服後周身微汗，表熱漸徹，白㾦亦退。早晨熱停，日晡稍有微熱，胸胃似悶。大便數日未解，卻無欲解之意，此亦腸燥不潤。議益陰潤腸法，以冀熱退、便通為穩。</p>
<p>又，八月初一診：</p>
<p>小生地（三錢）　粉丹皮（一錢半，炒）　地骨皮（一錢半）　赤苓（三錢）　炒麥冬（一錢半）　塊滑石（三錢）　黑山梔（一錢）　橘紅（八分）　油當歸（一錢半）　大麻仁（三錢，研）</p>
<p>加萊菔子三錢，炒。</p>
<p>服一劑熱退清，再劑便解未暢，又進一劑便暢而止。</p>
<p>（案28）上洋陳杏千內人產後感冒，頭疼、腹痛、滯下症</p>
<p>上洋陳杏干內人。</p>
<p>產後兩月，冒風頭疼，感寒腹痛，滯下數次，脈軟小兼浮，宜用清疏法。十一月廿三日</p>
<p>蔓荊子（一錢半）　防風（一錢半）　老蘇梗（一錢半）　楂炭（三錢）　廣木香（八分）　神麯（三錢，炒）　焦穀芽（三錢）　陳皮（一錢半）　淡茱萸（三分）</p>
<p>加蔥白兩枚、煨姜二片。</p>
<p>進三帖，痢止痛平，頭亦不疼，風寒兩解。</p>
<p>二十六日：用和胃調中法，參苓白朮散出入，調治而痊。</p>
<p>（案29）許氏女經行腹痛，時值三冬治驗</p>
<p>許氏女，年十八歲，嘉慶戊辰仲冬。</p>
<p>經行腹痛，時值三冬，脈象沉遲，非溫不通。</p>
<p>熟附子（四分）　炮姜（六分）　當歸梢（一錢半）　陳皮（一錢）　元胡索（一錢半）　炙草（五分）</p>
<p>服一帖，痛減大半，血下兼塊。次日原方去陳皮，加烏藥、白芍，兩帖全安。</p>
<p>（案30）潘氏女素有痰厥，不時舉發治驗</p>
<p>潘氏女。</p>
<p>素有痰厥，不時舉發，久恐成癇。</p>
<p>製半夏（二錢）　天竺黃（一錢）　石決明（六錢）　鉤藤（五錢，後入）　大麥冬（一錢五分，去心，硃砂拌）　制香附（三錢）　羚羊角（一錢半，鎊）　橘紅（一錢）</p>
<p>加沉香汁二分，沖。</p>
<p>進藥五劑，共厥兩次，較前甚輕。</p>
<p>又，復診方：痰厥漸輕，疏理肝脾，仍宗前法。</p>
<p>二原地（三錢）　女貞子（三錢）　歸身（一錢半）　白芍（一錢半，炒）　制香附（三錢）　羚羊角（一錢，鎊）　陳皮（一錢）　鉤藤（五錢，後入）　製半夏（一錢半）</p>
<p>加舊鐵器兩許，燒紅，藥湯淬服，淬時須將有藥之碗置水盆中，以免碗爆碎。</p>
<p>（案31）談星昭內人胸腹急痛，嘔吐發厥治驗</p>
<p>談星昭內人，年五十歲，嘉慶己巳八月。</p>
<p>六脈沉細，胸腹急痛如錐，嘔吐肢冷，汗多且厥。寒凝食滯，氣阻中宮，來勢甚險，先以熨法，再投煎劑。</p>
<p>熨方：用陳香櫞（二兩）　生薑（三兩）　青蔥（三兩）　大皂角（三挺）　枳殼（一兩）</p>
<p>五味各切碎，用陳酒一碗、米醋一杯、河水三碗煎滾，用木棉手巾兩塊四折浸透略絞，自胸至腹更換熨之，冷則易，隨用後方煎服。</p>
<p>淡乾薑（八分，炒）　代赭石（三錢，煅）　制香附（三錢）　陳皮（一錢）　元胡索（一錢半）　製半夏（一錢半）　旋覆花（二錢，生絹包）　木香（六分）　山楂炭（三錢）　六神麯（三錢，炒）　沉香汁（三分，沖）</p>
<p>加炒出汗川椒一分。</p>
<p>一熨一服，痛嘔頓平，再劑霍然矣。</p>
<p>（案32）沈氏嫗食入即脹，脹甚則痛治驗</p>
<p>沈氏嫗，年六十七歲，己巳十月。</p>
<p>食入則脹，脹甚則痛，脈右弱左弦。脾陽不運，肝木乘之，宜補坎中之陽，以生己土之不足。老年得此，防成虛臌。</p>
<p>焦冬朮（一錢半）　白扁豆（三錢，炒）　淡乾薑（六分，炒）　木香（五分）　元胡索（一錢半）　破故紙（一錢半，炒）　炙甘草（五分）　茯苓（一錢半）</p>
<p>服後，食入脹緩痛減。再兩劑，食後脹痛咸止而全安矣。</p>
<p>（案33）張氏嫗發熱二月肝火內郁治驗</p>
<p>張氏嫗，年五十四歲。</p>
<p>發熱兩月未退，脈虛而數，陰氣虧而肝火內郁。前進四物湯去芍藥，加鱉甲、地骨皮、青蒿子、丹皮、花粉、甘草、赤茯苓輩三帖，以養陰退熱，據述熱未已。體虛之人遠路步行就診，途中不無冒風，藥難奏功，須擇近便者調治最妥。議逍遙意，合養陰退熱法治之。（三月初六日診）</p>
<p>小生地（四錢）　丹皮（一錢五分，炒）　全當歸（一錢）　白芍（一錢半，炒）　生鱉甲（三錢）　薄荷（一錢）　淡黃芩（一錢半，炒）　甘草（八分）　銀柴胡以青皮六分易柴胡</p>
<p>加藕二兩。</p>
<p>未診脈前，據云服初三方夜間熱勢更甚，甚至頭眩眼花，欲飲冷臥涼方快。觀其舌，舌絳無胎；診其脈，虛而帶數；明是陰虛而相火不靜。閱予前方理當合宜，何服之而反熱甚，因立案囑其近便處就治，性急欲速，難與之言。再思之，既服藥不合復來求治，又不得不盡心以圖之，因仍用養陰法合逍遙散加減之。疏方畢，深囑戒怒、飲酒，若能遵之，尚可圖功。設二者不戒，難以許治。談至此，而病者與來人鼓掌大笑曰：「名醫也！君何見之神也。」追問之，則曰：「前自初三四兩日進藥後，夜熱大減，十去其八。惟初五日服藥後，復飲陳酒半斤而睡。是夜身熱大甚，飲冷就涼，夜不安寧。至於氣惱，常常有之。既蒙囑戒甚切，特訴真情，仍望一救。」予始解疑，不然何藥與病合而服之反不符也。因將原方之銀柴胡改用小青皮與之。甚矣！醫之難行也，設不叮嚀再囑，何能探其實情。柴胡之用，有可用可不用之道也，去此而增青皮以舒肝，未始非良策也。</p>
<p>進四劑內熱退清，喉舌少有乾燥，味苦。原方去黃芩，加黑山梔一錢五分，再四帖而痊。</p>
<p>（案34）孫氏女中脘作疼波及左脅治驗</p>
<p>孫氏女，年逾三旬。</p>
<p>中脘作疼，起自去冬十二月，不拘食前食後、或早或晚，大率受涼則愈覺耳，喜飲溫暖。至今春二月，胃中時刻隱隱作疼，食飲漸減，飢也不敢多食，食後胃中不疏即疼，連痛三二日，甚至牽引左脅。診其脈右關軟小不疏，幸左關肝木不弦，故無兼證。惟以調和脾胃，兼之溫中運食為法，自爾痊可。（十一日診）</p>
<p>焦冬朮（一錢半）　白扁豆（三錢，炒）　制香附（二錢）　乾薑（八分，炒）　淡茱萸（四分）　製半夏（一錢半）　雞內金（一錢半，炙）　炙草（六分）</p>
<p>服一帖仍疼無減，再劑疼止，胃中漸鬆，並無氣悶之勢。</p>
<p>十三日：原方去香附、半夏，加木香八分，砂仁四分，研沖。兩帖，如前毫不覺疼，加南棗四枚，再兩帖安妥如前，食飲漸復。</p>
<p>十七日：將前十三日之方去雞內金，調理兩劑而愈。</p>
<p>（案35）云間陶大奎乃室新產發熱、腹痛治驗</p>
<p>云間候補理問陶大奎室人，年逾三旬，庚辰正月下浣八日。</p>
<p>新產旬日，發熱頭疼，小腹覺痛，延余診治。據述產後惡露甚少，於三四朝時腹痛甚急，忽下血兩大塊，當即痛緩血少。迄今十日，心一煩而汗出，火一升而頭疼。發熱腹痛，兩耳常鳴，口乾咽疼，喜多言語，舌絳光剝。右脈虛滯，左脈見芤。細審之，乃產後大血去多，營陰不足，肝火內郁，少有惡露未盡，氣滯不疏。宜先舒肝和血，俾惡露清而相火降，再為之計。第須避風戒怒，庶免產後餘波。</p>
<p>當歸梢（二錢）　炒香附（三錢）　元參（二錢）　川芎（一錢）　炒橘紅（八分）　元胡索（一錢半，炒）　甘草（六分）　池菊（一錢）</p>
<p>加炮姜五分、砂仁末五分。</p>
<p>進藥後，夜睡安寧，口不黏膩。舌絳光剝，下半斷已退本色，舌根尚膩。熱緩，惡露少見，痛定，漸能飲粥。</p>
<p>又，正月二十九日診：進昨方，諸恙漸減，惟動輒汗多，口乾耳鳴。此氣血兩虧，血海未清，胃陰未充，故痰稠兼咳。暫以固表養營，佐以疏運之法。</p>
<p>生黃耆（三錢）　炒歸身（一錢）　元參（三錢）　茯神（二錢）　炒棗仁（一錢半）　半夏曲（一錢半，炒）　青皮（五分，醋炙）　牡蠣（五錢，煅）　叭噠杏（三錢，去皮尖）</p>
<p>加炒池菊一錢。</p>
<p>服後惡露停，熱止，頭痛大減，舌之光剝退清。</p>
<p>又，二月初一日診，固衛養陰。</p>
<p>生黃耆（三錢）　大生地（三錢，炒）　元參（三錢）　麥冬（一錢半，去心）　女貞子（三錢）　柏子仁（三錢）　歸身（一錢半）　遠志（一錢，去心炒）　炙甘草（七分）　炒棗仁（二錢）　茯神（二錢）　橘白（八分）</p>
<p>加生薑六分、黑大棗三枚，去核。</p>
<p>服兩劑，汗出漸減，頭角不疼，口乾耳鳴亦緩。惟夜睡時醒，咳平痰尚多。自早至晚可飲粥四五盞，知飢口淡，兩足不溫。脈右虛大無力，左三部虛小微數。氣血兩虧，虛火漸降，理應峻補，而胃氣未旺，脾土未健，肝腎之陰雖虛，而滋補膩膈之藥究嫌其驟。且以益氣扶陽，佐以養心寧神之劑，再為善後之謀。</p>
<p>潞黨參（三錢）　生黃耆（三錢）　山藥（三錢，炒）　歸身（一錢半）　柏子仁（三錢，去油）　炒棗仁（一錢半）　茯神（二錢）　炙草（八分）　製半夏（一錢半）　五味子（五分，研）　蘇子（一錢半，炒）　茯苓（一錢半）</p>
<p>加左牡蠣五錢（煅塊），紅棗五枚。</p>
<p>服兩帖耳鳴止，睡亦安，諸恙俱平，惟兩足未溫，汗仍時有。</p>
<p>原方去山藥、半夏、蘇子、茯苓，加焦冬朮一錢五分、白芍藥一錢五分。再三帖，汗出甚少，食飲倍增，兩足漸溫。</p>
<p>初八日：即此方加玉竹四錢，去牡蠣、紅棗，加姜二片、黑棗二枚。服兩劑汗止，再劑兩足不覺其冷矣。</p>
<p>又，十一日方：新產之後，氣弱血虧，脈細無力，諸恙俱平。大便數日未解，而血海空虛、腸燥便結者，又未便擅用通幽之法使虛者益虛，必得益氣以充之，養血以潤之，佐以溫腎以達之，便自通矣。</p>
<p>潞黨參（四錢）　歸身（二錢）　柏子仁（三錢，研）　郁李仁（三錢，去皮尖）　制首烏（三錢）　生首烏（八錢）　松子仁（三錢，去衣）　黑芝麻（三錢，炒）　肉蓯蓉（三錢，泡淡）　陳皮（一錢二分）</p>
<p>煎好去渣，入清阿膠二錢，烊化二三滾服。</p>
<p>服後，晚間解結糞如彈丸者，據述約數枚，未暢。次日再一劑，又解結糞成條而安。</p>
<p>十三日：以氣血並補法，調理收功。方用八珍湯略為增減。</p>
<p>人參（四分，另煎）　於白朮（一錢，土炒）　茯神（一錢半）　酸棗仁（一錢半，炒）　熟地（三錢）　當歸身（七分）　白芍（一錢，炒）　炙甘草（六分）　南棗（三錢，去核）</p>
<p>加桂圓肉四枚。兩劑。</p>
<p>新產十日，頭疼身熱，腹痛耳鳴，汗出無時，口乾咽疼，咳嗆痰稠。種種見端似屬外因之象，而證脈合參究關氣血兩虧。予專作新產論治，隨機應變，逐日平可，深中肯窾，此其所以收功之捷也歟。</p>
<p>（案36）海鹽王芝嶠側室咳嗽吐血漸成虛怯症</p>
<p>海鹽上舍王芝嶠如君，庚辰正月初旬延診，年逾二旬。</p>
<p>咳嗽吐血，起自上年，醫治罔效，漸成虛怯症。脈右細耎無力，左脈寸澀，關脈弦數，尺脈濡小，知其素體陰虧陽弱。腹塊攻痛，白淫綿綿，任脈為病。日來咳嗆痰血，顴紅口乾，痰沫常吐，虛怯之徵已露先聲矣。色脈詳審，自是相火上炎，水不養木，宜乎滋陰為最。而脾肺久虛者概以滋陰降火，又恐不利於脾。必得土旺金生，使木不侮金，金氣充而腎水自旺。為今之計，亟宜扶脾保肺，佐以養肝，是為上策。（初七日方）</p>
<p>白花百合（一兩）　款冬花（三錢）　淮山藥（三錢，炒）　南棗（三錢，去核）　雲茯苓（一錢半）　炙甘草（六分）　制首烏（三錢）　橘紅（三分，炒）　參三七（三分，研沖）</p>
<p>加飴糖一錢，熔化。</p>
<p>又，十二日診：進前藥，咳嗆漸緩。就色脈而詳諦之，陰固虧也，陽亦虛矣。陽何以虛，由於氣之不充。陰何以虧，由於火之上炎。是以喉乾舌燥、咳嗆痰紅。至於腹塊攻衝，腸鳴白帶，雖關任脈，然亦未嘗不關乎脾陽之不運耳。無怪乎右脈虛軟，左脈弦細極也。且再調治肺胃，佐以養肝，斯為善矣。</p>
<p>生洋參（一錢）　白花百合（一兩）　款冬花（三錢）　紫菀（一錢半）　淮山藥（三錢，炒）　雲茯苓（二錢）　叭噠杏（三錢，去皮尖）　蘇子（一錢，炒）　女貞子（三錢）　制首烏（三錢）　人中白（八分，漂淡）　炙草（六分）</p>
<p>煎好去渣，投枇杷葉膏一錢五分，沖服。</p>
<p>又，十六日方：始也咳血，繼也驟吐。《經》云：「陽絡傷則血上溢」，是肺氣虛而胃土不充也，前案已詳。《易》之《彖》曰：「大哉乾元，萬物資始」；「至哉坤元，萬物資生」。坤屬於土，乾屬於金。未有氣不充而血能固者，亦未有土不足而血能統者，此予之所重在肺胃者近是。證脈細審，行經趲前，刻在臨經之際，驟然一吐，是屬倒經之象也。不然何脈不見數急，而神識反安靜也。議益氣養胃，侑以疏之調之而運動之，庶乎可也。至於塊之上攻，腹中雷引，白帶綿綿而下，亦無非氣不充而清陽不升也。一以貫之，不必枝枝節節而求之。</p>
<p>西黨參（四錢）　淮山藥（三錢，炒）　茯苓（一錢半）　炙甘草（六分）　清阿膠（三錢，蒲黃同炒）　金石斛（四錢）　降香（三分）　人中白（八分，漂）　白扁豆（三錢，炒）　天門冬（一錢半，去心）　橘絡（八分）　大南棗（三枚，去核）</p>
<p>加白花百合一兩五錢，煎湯代水煎藥。</p>
<p>（案37）崇明夏建中內人腸覃症詳論治法</p>
<p>夏建中內人，年三十三歲，腸覃症，嘉慶庚辰四月，崇明人，渡江來蘇就治於予。</p>
<p>據述自二十二年十二月生產，至二十三年春間於左腹起一小塊，日漸長大。遍延醫治，有作瘀血治，或作癥瘕治。用消堅破積，以及行血逐瘀等藥，服之塊更堅大。所幸者，飲食睡臥如常，乳汁充足，吮乳不缺。延至二十四年冬，塊移當臍，狀若懷子。惟曲腰不便，其餘無他苦。至十二月，經事已轉。至二十五年春，經行應期。季春至蘇，曹先生用補血、削堅，佐製大黃、桃仁輩。服後經事趲前幾日，月水稍多，其塊如前，復定丸方。方用四物湯合調胃承氣湯，加三稜、莪朮、檳榔、枳殼、香櫞、香附、蘇梗、烏藥、丹參、元胡索、雞內金、冬朮、茯苓、澤瀉為丸。主人緣煎劑進數余帖不見應手，且嫌丸劑中有硝、黃等猛厲之藥，因求治於予。</p>
<p>案云：塊由產後而起，寒氣客於腸外，與衛氣相搏，氣不得營，因有所繫，癖積於內，瘜肉乃生。始如雞卵，日以益大，狀如懷子。按之則堅，推之則移，月事以時下，此腸覃症也。病經兩載，攻伐非宜，當宗經旨，調氣以溫之，王道迂徐無近功也。（四月十八日診）</p>
<p>病在氣而不在血，故月事不斷，應時而下。如石瘕則「生於胞中，寒氣客於子門，子門閉塞，氣不得通，惡血當瀉不瀉，衃以留止，日以益大，狀如懷子，月事不以時下，可導而下」，與此腸覃有別也。胞中即子宮也，男女之通稱，前通關元，後通命門。男子陽動於此，泄精；女子陰靜於此，受胎之處也。是論予細注於《時百珠囊》卷二之三十一頁，皆詳論諸家之說，合而注之。以正景岳之誤認胞中即命門之說非是。</p>
<p>黨參（三錢）　淡乾薑（八分，炒）　熟附子（六分）　木香（八分）　冬朮（一錢半，炒）　制香附（三錢）　上肉桂（六分，去粗皮）　青皮（八分）　炙草（六分）</p>
<p>加血竭一錢，乳細沖。</p>
<p>服三劑後，腹中響動，自覺溫暖松爽，塊亦軟和，非前之緊急可比也。</p>
<p>細按當臍之塊，予以手隔裙拊摩其塊，大腹膨急如臌，腹皮內宛如棕草之聲，又似隔布摩木賊之音。此言可以意會，而難以言語形容也。姑假形似以揣摹之耳，能於不可言傳中而獨得其意，則治病之道可以深中肯綮矣。</p>
<p>又，二十一日診：腸覃有年，緩圖可消。若因塊堅而速投峻厲之劑，恐反節外生枝。證脈合參，宗羅氏《寶鑑》方出入之，庶乎盡善。</p>
<p>焦冬朮（一錢半）　熟附子（六分）　元胡索（一錢）　當歸（一錢半）　大茴香（八分）　制香附（三錢）　上肉桂（六分，去粗皮）　檳榔（一錢半）　桃仁泥（二錢，炒）　雲茯苓（一錢半）　廣木香（八分，切片）　炮姜（七分）　小青皮（八分）</p>
<p>加紫沉香五分，劈碎同煎。</p>
<p>服五六帖合宜，即以此方十倍為丸，淡薑湯打糊為丸，如梧子大。每服三錢，空心炒米湯下，或淡姜泡湯送下亦可。</p>
<p>（案38）陳儀山女癇症常發治驗（附紫雪丹）</p>
<p>陳儀山之女。</p>
<p>癇症年餘，發則眩仆倒地，昏不知人，口眼牽動，痰涎作聲，手足抽搐，叫若罔聞，甚至遺尿。五癇中之極險者，況年將二八，天癸未通，痰隨火升，心火不降，故月水難至耳。邇來一月三、兩發，氣血更受痰火之累矣，盍早圖之。（嘉慶丙寅三月十二日）</p>
<p>薑汁炒生山梔（一錢半）　鹽水炒橘紅（一錢半）　石菖蒲（八分）　礬水浸松蘿茶（六分，曬乾，不炒）　硃砂拌麥冬（一錢半，去心）　製半夏（二錢）　抱木白茯神（二錢）　去心遠志肉（一錢，炒）　紫沉香（四分，切片）</p>
<p>進四劑，癇病未發，自覺喉中痰少，體健食增，原方加天竹黃一錢五分。再四劑，癇病仍未發。渠家因藥頗合，如前再服，仍不再發，精神更健，喉中痰聲全無，口舌並不乾燥，二便通利，知飢能納，脾胃調和。復診之，左脈之弦數者大減，惟右寸關反覺其滑而少力耳。當用二陳湯加焦冬朮、柏子仁、歸身、遠志、沉香，煎送白金丸八分。服十五劑，癇病霍然全愈，天癸亦通，精神健旺，肌體未復。向予索調理方，予以歸脾湯去木香，加熟半夏、制香附，用荷葉煎湯灑疊成丸，每服五錢，食後滾水送下。</p>
<p>昔先君子治李氏婦癲疾，來勢頗重，將暮先服紫雪一分，燈心湯化服，癲勢漸平。一更時，服鬱金、瓜蔞、杏仁、橘紅、麥冬、山梔、海蛤粉等，加茶葉五分、明礬五分（沖）。上八味煎服，一夜安臥。已後仍以平肝降氣、消火消痰之劑而漸瘳。因癲勢頗重，先進紫雪丹分許而癲勢漸平，用意極妙。（竹亭注）</p>
<p>（案39）費氏嫗胃氣作楚，近感暑風，嘔痛並至治驗</p>
<p>費氏嫗，年四十一歲，六月望日診。</p>
<p>素有胃氣作楚，近冒暑風，痛而兼嘔，得湯則劇，手足麻，頭小脹。舌胎膩白，有汗惡風，六脈沉小。議和中法，佐以辛苦。</p>
<p>薑製半夏（一錢半）　廣藿香（一錢半）　防風皮（一錢五分）　香薷（一錢）　白蔻仁（五分）　淡茱萸（二分）　小川連（六分，薑汁炒）　滑石（三錢）</p>
<p>加炒出汗川椒十粒，揀去閉口者。</p>
<p>服後嘔痛、頭脹俱止，舌轉淡黃苔，口乾喜飲。</p>
<p>又，復診方：</p>
<p>鮮石斛（四錢）　鮮荷葉（四錢）　鮮藿香（二錢）　枳殼（一錢半，炒）　焦穀芽（三錢）　半夏曲（一錢半，炒）　宣木瓜（一錢半）　陳皮（一錢）</p>
<p>加西瓜翠衣一兩。</p>
<p>服兩劑，口舌不幹，漸進粥，大小便通利。繼以養胃和中，調治而安。</p>
<p>（案40）昆邑徐云坡內人寒熱、頭脹、腰疼、腹膨治驗</p>
<p>昆邑徐云坡室人，庚辰六月。</p>
<p>日晡寒熱，得汗而解，頭脹噁心，小腹膨急，溲便不爽。舌苔白膩，合之脈象似瘧而陰陽未分也，素屬陰虛挾痰。經行一月兩至，兼之腰疼，內如針刺，遍身不疏。先以解暑卻濕，少佐治本之法。（初四日方）</p>
<p>香薷（一錢）　防風（一錢半）　半夏曲（一錢半，炒）　白蔻仁（五分，研）　滑石（三錢）　秦艽（一錢半）　鮮藿香（三錢）　赤茯苓（三錢）　青皮（八分）　橘白（六分）　杜仲（三錢，生薑汁拌炒）</p>
<p>加鮮荷葉三錢、姜皮八分、松蘿茶二分。</p>
<p>服後，寒熱、頭脹、腰疼俱減，其餘如前。因其得效，據述又服一帖，而胸悶、噁心反增。此方原不可接服，因有疏解藥也。</p>
<p>又，初六日方：寒熱、腰疼俱緩，而小腹尚急疼，大小便不爽，胸悶噁心，暑濕之邪未盡也。脈左弦細而數，防經水驟至。擬和中法，佐以舒之運之。</p>
<p>薑製厚朴（一錢）　白扁豆（三錢，炒）　淡豆豉（三錢）　蘇梗（一錢半）　廣藿香（一錢半）　半夏曲（一錢半，炒）　穭豆皮（三錢）　青皮（八分）　臺烏藥（一錢半）　宣木瓜（一錢半）</p>
<p>加益元散三錢、鮮荷葉邊一小個。</p>
<p>正欲煎藥，果然經行，著人延予，予將原方去木瓜，加制香附三錢，余如前。服後，寒於二更時作，鼓頷戛齒。少頃熱至，至天明得汗而退。昨未服藥前，經至腹疼，血下兼塊，小腹尚急，二便通利。</p>
<p>初七日方案列下：</p>
<p>寒熱有期，漸轉暑瘧。胸悶稍減，而尚嘔惡腹疼，舌膩糙刺。擬清解法，冀其寒熱漸退，不致熱入血室為最耳。</p>
<p>薑製厚朴（一錢）　薑汁炒半夏（一錢半）　淡黃芩（一錢半，炒）　柴胡（七分）　淡茱萸（二分）　赤茯苓（三錢）　炒楂肉（三錢）　青皮（八分）　江枳殼（一錢半，炒）</p>
<p>加藕一兩五錢。</p>
<p>服後未寒，少有熱象即退；仍然嘔惡，口乾舌膩。經水未停，少腹仍疼，血塊仍有，腰胯痠軟，左脈小數兼弦，右脈小滑。胃不和而少陽之邪未徹也，還防寒熱。</p>
<p>又，初八日方：</p>
<p>鮮竹茹（二錢，薑汁炒）　薑製半夏（一錢半）　藿梗（一錢半）　青皮（八分）　元胡索（一錢半，炒）　川鬱金（六分）　歸尾（一錢半）　赤苓（二錢）　黑山梔（一錢半）</p>
<p>加左金丸五分，藥湯送下。</p>
<p>服後，嘔惡即止，寒熱仍未至，口舌尚干，經水未盡。原方去半夏、藿梗，加花粉、麥冬。再兩劑而諸恙向安矣，繼以養胃和肝，調理而健。</p>
<p>（案41）徽歙洪季威夫人體虛感邪誤治幾危治驗</p>
<p>徽歙孝廉洪季威夫人，年四十二歲。</p>
<p>體虛感邪，誤治幾危。嘉慶庚辰九月望後問治於予，方案列下：</p>
<p>素有肝胃氣，食飲甚少，肌體不豐。經水色淡，每臨期約四五日方停，今經行三日而止。於九月初五、六日，覺頭疼身熱、齒痛有汗。延曹先生治，以為風熱化燥，用荊芥、連翹、枳殼、桔梗、薄荷、山梔、牛蒡、鮮生地輩涼之，而熱不減。次日仍以原方出入，總不離乎清涼。醫治七八日，仍然身熱有汗、頭疼齒痛、胸悶欲嘔。偶爾吐出風沫痰，似覺胸前稍松，頃之仍然。少飲稀粥碗許，今早解出結糞一塊。齒疼稍平，而頭疼、身熱有汗一毫不解，於十六日延診。</p>
<p>案云：頭疼責之太陽，齒痛責之陽明。左右脈俱沉細小弦，邪由表達里。仲聖云：「身熱頭疼有汗而熱不徹者，此營弱衛強，陽邪內陷。」況在經斷後得之，其為營虛邪陷更無疑矣。兼之舌苔白膩、胸悶欲嘔、二目羞明，邪閉未能出表，豈是小恙。議調營和衛，佐以豁痰解鬱，以冀熱退汗止，庶幾無虞。</p>
<p>大生地（四錢）　全當歸（一錢半）　丹皮（一錢半，炒）　白芍（一錢半，炒）　川桂枝（一錢）　瓜蔞全（三錢，酒炒）　川芎（一錢）　甘草（五分）　地骨皮（一錢半）</p>
<p>加梨汁八錢、生薑汁一錢，前藥煎好去渣，將二汁衝入，再煎一二滾服。</p>
<p>照法煎服，據述至三更時，汗出遍身至膝，惟小腿下未到。當即熱退，頭疼齒痛頓減。少頃飲稀粥一盞，漸睡至天明後而醒，醒後安妥，非昨之煩躁可比。至辰刻又少有熱象，卻不煩躁。大便稀糞一二次，胸脅尚有不舒之狀，時欲噯氣則松。小溲甚少，出時甚熱。時有轉失氣，據述極臭。究屬陽明宿垢未清，餘邪未盡。吐痰盈盂，右關脈稍起，左脈弦細如前。正虛挾滯，痰濕中阻，先宜舒中卻濕，再為之計。十七日方：</p>
<p>沉香汁（三分，開水磨沖）　鹽水炒橘紅（八分）　砂仁（五分）　瓜蔞仁（三錢）　炒黃半夏曲（一錢半）　甘草（五分）　赤茯苓（三錢）　廣藿香梗（一錢五分）　炒黃枳殼（一錢半）</p>
<p>加車前子二錢，炒研。</p>
<p>晚診：據述午前進前方，服後安妥。至戌初，大便結糞一次。至更時，陡然手足厥冷，上至腕，下至足跗，譫語胡言，已後默默不語。予至診脈，脈左如絲，右脈稍起。氣凝痰厥，用竹瀝、薑汁、陳皮、半夏、沉香汁沖服，服後頃之厥回。</p>
<p>又，十八日診：神虛火升，相火隨之。舌苔焦黃干糙，轉失氣時下，燥屎中阻。然氣營兩虧而津液不足者，又未便峻攻。當宜清降肝火，佐以水火相濟之法最為穩妥。候季威四兄先生自裁。</p>
<p>羚羊角（三錢，鎊）　小生地（四錢）　連翹心（一錢半）　元參（二錢）　川黃連（五分）　白芍藥（一錢半，炒）　薄荷頭（一錢半）　甘草（五分）　小青皮（八分）</p>
<p>煎好去渣，送更衣丸一錢。</p>
<p>服後，神安語清，睡著多時，心中一團火熱之勢亦無，惟大便未解，夜不安寧。至雞鳴漸睡，睡有三時而醒，醒後神清小倦。自昨至今晨，仍不時轉失氣，小溲後似有欲便之象而未能出。</p>
<p>十九日：原方去連翹、薄荷，加當歸、柏子仁。再劑，至二更時解結糞兩塊，兼些少稀糞而下。天明睡醒，飲粥一盞，口乾喜飲米湯，腹中稍覺鬆爽。</p>
<p>又，二十日診：右脈虛耎，左寸細澀，關脈弦數，尺則濡小。氣營兩虧，水不滋木，肝火易升，心煩亂語，舌苔中央膩滯。轉失氣仍時下，宿垢猶未盡也。證屬虛實相兼，議益氣養水，佐以清降，庶幾兩擅其長矣。</p>
<p>人參（三分，另煎）　龜腹心（三錢，炙）　元參心（二錢）　連翹心（一錢半）　遠志（一錢，去心）　柏子仁（二錢，去油）　羚羊角（一錢半，鎊）　肥知母（一錢半）　棗仁（二錢，炒）　當歸身（一錢）　叭噠杏（三錢，去皮尖）</p>
<p>臨服衝入沉香汁三分。</p>
<p>未時進藥，時醒時寐。至三更時，直睡至天明。醒後仍少有亂語，自覺軟倦。舌胎仍膩，口乾喜飲。</p>
<p>又，二十一日診：</p>
<p>人參（三分，另煎）　大生地（三錢）　天門冬（一錢半，去心）　麥冬（一錢半，去心）　元參（二錢）　木茯神（二錢）　炒棗仁（二錢）　白芍（一錢半，炒）　歸身（一錢半）　炙甘草（六分）</p>
<p>申正服此，少頃即睡多時，醒後稍有煩躁，卻無亂語。飲粥盞許，漸睡安妥。至酉、戌時，少有煩躁之象，較前安妥多矣。小溲日三四次，轉失氣仍時下。</p>
<p>二十二日：原方加丹參三錢、柏子仁三錢。服後安妥如前，而煩躁之勢究未盡也。</p>
<p>又，二十三日方：腎水虧而心火不靜，肝陰虛而相火易動。腎不交心，水不養木。理應峻補，第客邪雖解，肝火未徹，宿滯未清，又未便遽投重補。當宜壯水以滋木，潤燥以通幽，佐以降火生津，則宿垢除而虛火退，自無遺蘊矣。</p>
<p>生洋參（一錢）　大生地（三錢）　元參（三錢）　麥冬（一錢半，去心）　龜腹心（三錢，炙）　柏子仁（三錢，研）　棗仁（一錢半，炒）　白芍（一錢半，炒）　當歸身（一錢半）　木茯神（二錢）　麻仁（三錢，研）</p>
<p>煎好去渣，投梨汁八錢，再二三滾服。</p>
<p>進藥後，夜間安睡，一無煩躁。至次日辰刻，大便結糞成條，據述約長五寸，色帶焦黃。解後腹中松爽，人頗安靜。</p>
<p>又，二十四日方：益陰寧神，養胃生津，宗前方損益之。</p>
<p>大生地（四錢）　龜腹心（四錢，炙）　川石斛（五錢）　天冬（一錢半，去心）　川貝母（一錢半，去心）　麥門冬（一錢半，去心）　黑山梔（一錢半）　茯神（二錢）　柏子仁（三錢，研）　酸棗仁（二錢，炒）</p>
<p>加梨汁五錢，沖，沉香汁二分，沖。</p>
<p>服後安妥如前，可以坐起梳髮，食飲漸增，睡臥漸安。惟醒後覺口舌乾苦，喉中黏痰。小溲日二三次，出時稍熱。此病後之餘波未清，無足慮也，耐性調攝，自爾平可。原方再三劑，餘波漸徹。</p>
<p>又，二十八日方：病後胃陰未復，食不加餐。法宜養胃生津，胃土自旺。</p>
<p>大生地（三錢）　金石斛（四錢）　麥冬（一錢半，去心）　花粉（一錢半）　大南棗（三錢，去核）　廣皮白（七分）　茯苓（一錢半）　炙草（七分）</p>
<p>加雪梨肉一兩五錢、生穀芽五錢。</p>
<p>進兩劑，胃陰復，食漸貪，舌中之膩黃苔始退清矣。精神漸健，睡臥亦安。</p>
<p>又，十月初一方：益氣養胃。</p>
<p>西黨參（三錢）　白扁豆（三錢，炒）　山藥（三錢，炒）　麥冬（一錢半，去心）　雲茯苓（一錢半）　半夏曲（一錢，炒）　炙草（六分）　南棗（三錢，去核）</p>
<p>加陳倉米半合，絹袋包紮同煎，陽春砂仁二分，研細沖。</p>
<p>進四劑，諸證咸除，調理而痊。</p>
<p>（案42）王錦堂乃媳產後停經兩載幾成虛勞治驗</p>
<p>太學王錦堂乃媳，年二十八歲。</p>
<p>於嘉慶二十三年四月生產，至七月間經行一次。已後漸轉寒熱，月餘方退。退後食減體倦，延綿日久。至二十四年秋間，小腹堅硬有塊，腹中不爽。至二十五年三月間，忽發寒熱。自產後經轉一次，至今二載未行。每於申、酉時微寒漸熱，熱至五更方退，日輕日重。食飲少進，身倦體瘦，醫治無效，於六月中旬始求治於余。</p>
<p>案云：產後停經，迄今兩載。日晡潮熱，脈象浮大，按之不足，兩尺沉遲，左關弦細。肝陰涸而血海無潮，胃陽衰而賁門少納。纏綿有年，將涉虛損之門矣，盍早圖之。</p>
<p>全當歸（一錢半）　白芍藥（一錢半，炒）　丹皮（一錢半，炒）　銀柴胡（七分）　地骨皮（一錢半）　生鱉甲（四錢，醋炙）　炙草（八分）</p>
<p>加生薑六分、黑大棗兩枚，去核。</p>
<p>進兩劑，潮熱稍緩，食飲漸貪，口中乾苦，熱時喜飲。</p>
<p>復診：原方加二原地三錢、川芎一錢、麥冬一錢半，再兩劑。至申、酉時，寒至甚輕，熱亦減，至夜半而退。</p>
<p>復診：原方去麥冬、甘草，加黃芩、制香附各一錢五分，紫石英三錢，煅紅醋淬，再四帖。服之如前安妥，寒熱俱減。</p>
<p>又，復診方：</p>
<p>制首烏（三錢）　女貞子（三錢）　炙鱉甲（三錢）　歸身（一錢半）　銀柴胡（六分）　地骨皮（二錢）　粉丹皮（一錢半，炒）　青皮（八分）　青蒿子（一錢半）　淡黃芩（一錢半，炒）</p>
<p>加生薑二片，黑大棗兩枚，去核。</p>
<p>服五劑，寒熱停止。緣有喜慶事，停藥數日，寒熱卻無。惟小腹內素有之堅塊仍在，經水未轉。日來臍下作痛，時痛時止，更兼腹膨。速宜止痛調經，俾天癸漸轉，庶幾無變遷之虞。</p>
<p>制香附（三錢）　全當歸（一錢半）　木香（五分）　二原地（三錢）　元胡索（一錢半，醋炒）　桃仁泥（三錢）　紅花（一錢半）　淡茱萸（三分）　川芎（一錢）</p>
<p>加茺蔚子二錢。</p>
<p>服三帖，小腹痛止，膨脹亦平，惟經水未行。</p>
<p>又，復診方：左腹向有一塊，據述大如杯口。證脈合參，宜以調經為主，俾氣血流通，塊可從斯而消矣。</p>
<p>炙黃耆（三錢）　大熟地（三錢）　歸身（一錢半）　制香附（三錢）　女貞子（三錢）　白芍藥（一錢半，炒）　茯苓（一錢半）　炙甘草（八分）　小青皮（八分）　砂仁（五分）　川芎（一錢）</p>
<p>加大南棗五枚，去核。</p>
<p>進藥八劑，經水仍未行，惟素有之堅塊如杯者今漸耎小如桂圓大矣。</p>
<p>復診：原方去青皮，加西黨參三錢。再進十劑，腹塊全消，飲食睡臥如常，諸恙咸安，惟月水未轉耳。</p>
<p>又，復診方：氣血並調，八脈融和，經事可行。</p>
<p>潞黨參（三錢）　炙綿耆（三錢）　大熟地（五錢）　歸身（一錢半）　制首烏（三錢）　制香附（三錢）　白芍藥（一錢半，炒）　川芎（一錢）　女貞子（三錢）　鹿角霜（二錢）　紫石英（三錢，煅紅醋）　山藥（三錢，炒）　海螵蛸（二錢，炙黃）</p>
<p>加砂仁五分同煎。</p>
<p>服此十五帖，經水始轉。據述來時小腹稍疼，少有瘀塊二三，色紫。至四五日而停，與平時相同。繼用歸脾湯加丹參、制香附為丸，每服五錢，清晨滾水送下。調理兩月，康健如常。</p>
<p>（案43）詹氏女經水愆期，腰腹疼、頭眩脹、帶濁治驗</p>
<p>詹氏女，年二十五歲。</p>
<p>經水愆期半月，來則甚多，淋漓五六日而停，白帶綿綿。經止五日，小腹疼，腰胯痛，知飢納少，頭脹，舌無苔，肝胃不舒也。</p>
<p>制香附（二錢）　炒當歸（一錢半）　川芎（一錢）　白芍（一錢半，炒）　淡茱萸（二分）　建蓮肉（三錢，去心炒）　茯苓（二錢）　甘草（六分）　白扁豆（三錢，炒）</p>
<p>加生穀芽四錢。</p>
<p>服兩帖，頭之脹眩減，腰腹之疼痛及帶濁如前。</p>
<p>又，復診方：</p>
<p>制香附（二錢）　歸身（一錢半）　川芎（一錢）　小茴香（一錢）　建蓮肉（三錢，去心炒）　苡仁（三錢，炒）　烏藥（一錢）　小青皮（八分）　雲茯苓（二錢）</p>
<p>加生穀芽四錢。</p>
<p>服四劑，諸恙全瘳，繼以異功散加苡仁、制香附，調理五帖而健。</p>
<p>（案44）文學吳芳林室人產後玉門生菌症</p>
<p>吳芳林文學乃室，玉門生菌，道光元年五月延診。</p>
<p>據述病原，於上年十一月二十七日生產，至十二月二十邊，覺子宮內有一物掛下，形如茄子。每日頻頻作痛，或間三五日一大痛，以及小腹亦痛，甚至玉門腫疼，兩旁出水。小溲頻數，出不順利。小便赤，大便結。兩足冷至膝，左足尤甚。手心熱，口內苦。連服補藥，亦不去疾。據云病在肝經，而用藥俱不見效。特書病原，求治於予，方案列下：</p>
<p>細審病情，玉門生菌，形如小茄。起於產後，迄今半載，苦難鳴狀。非不終朝療治，而數手頻更，究無一效。診其脈，右脈虛細耎小；左關沉弦小數，惟寸則浮小空虛。知其產前受驚，產後肝鬱。鬱火不舒，致成斯疾。無怪乎物一觸而心惕，聞一響而胸中跳躍。小腹作疼，子戶腫痛，溲赤便結。種種見證，病在肝脾而兼乎心也。本此意而求治，加之靜養戒怒，庶乎漸安。</p>
<p>潞黨參（三錢）　焦冬朮（一錢半）　歸身（一錢半）　茯神（二錢）　白芍藥（一錢半，炒）　酸棗仁（二錢，炒）　柴胡（五分）　青皮（一錢，醋炙）　小茴香（一錢）　金鈴子（一錢半）　山梔（一錢半，炒）</p>
<p>用鮮荷葉一小個托底煎藥。</p>
<p>又，復診方：進前方，諸證俱減，腫痛漸消。加意圖維，自爾平可，仍宗前法出入。</p>
<p>潞黨參（三錢）　炙黃耆（三錢）　焦冬朮（一錢半）　歸身（一錢半）　柏子仁（三錢）　炙甘草（八分）　黑山梔（一錢半）　柴胡（五分）　木茯神（二錢）　新會皮（一錢半）　龍膽草（七分，陳酒拌炒）　升麻（三分，蜜炙）</p>
<p>用鮮荷葉一小個托底煎藥。</p>
<p>外用五倍子一兩、生明礬六錢煎湯，先熏後洗，早晚各一次。忌海鮮及雞、蝦、蟹等，俱宜戒之。</p>
<p>（案45）張鐵珊內人脾胃不舒、右脅疼刺治驗</p>
<p>海鹽太學張鐵珊室人。</p>
<p>脾不醒則胃絡不舒，脈右沉小，此右脅之所以疼刺不舒也。</p>
<p>鹽水炒橘紅（八分）　半夏曲（一錢半，炒）　廣藿梗（一錢半）　陳酒洗當歸（一錢半）　白茯苓（一錢半）　生甘草（六分）</p>
<p>加開水磨枳殼三分，沖。</p>
<p>一劑知，二劑已。</p>
<p>（案46）門人金書山之內經行愆期、腹膨時疼治驗</p>
<p>門人吏員金書山之內。</p>
<p>經水愆期，約四十餘日一行，行時必腹痛。平素貪涼惡熱，體瘦食少。肝木不舒，腹膨時痛。右脈耎小無力，左寸脈澀，關弦尺濡。氣虛血少，先理肝脾，再商善後。</p>
<p>西黨參（三錢）　焦冬朮（一錢半）　歸身（一錢半）　女貞子（三錢）　制香附（二錢）　元胡索（一錢半）　白芍（一錢半，炒）　白茯苓（一錢半）　廣木香（五分）　炙甘草（六分）　烏藥（一錢）　小青皮（八分）</p>
<p>加大南棗三枚，去核。</p>
<p>服六七劑，脾健食進，痛止腹爽。</p>
<p>復診：原方去青皮、烏藥，加制首烏、金鈴子。又數劑，經行時並不腹痛，據述經至反覺趲前幾日。</p>
<p>（案47）陸誠齋女咽嗌腐白作疼治驗</p>
<p>陸誠齋女，辛巳二月。</p>
<p>喉痛二十餘日。據述忽痛於右，忽痛於左，有時又痛於中，大率腐於何處，即痛於何處。纏延不已，藥投罔效，邀余視診。右頤漫腫，懸乳腐白。舌胎中央膩白如糊，穢濁無刺。喉不幹燥，亦不欲飲。天癸未期，脈右緩滑。此風痰上侵，當理肺胃。</p>
<p>干浮萍（一錢半）　荊芥穗（一錢半）　半夏曲（一錢半，炒）　桔梗（一錢）　黑蘇子（一錢半，炒）　生甘草（六分）　鹽水炒橘紅（八分）　殭蠶（三錢，炙）</p>
<p>加白蘿蔔汁一酒杯，沖。</p>
<p>殭蠶去風痰，治喉痛之妙藥。</p>
<p>進藥一劑，喉痛頓止，且可吃飯。妙哉！藥之對症，效如桴鼓之應，誠快事也。</p>
<p>（案48）又，誠齋室人調經丸劑治驗</p>
<p>又，誠齋內人丸方。</p>
<p>平素經行或前或後，來時或多或少，腰胯痠疼。今春經行，半月復至，纏綿二十餘日而未能已。服余養陰止經之劑，兩日而停。左右脈來虛澀濡小，法宜氣血並調。</p>
<p>生香附（四兩，一用米醋，一用陳酒，一用米泔，一用鹽水，各浸兩日。取出曬乾，炒研）　西黨參（六兩）　柏子仁（三兩）　歸身（二兩）　白芍（一兩五錢，炒）　焦冬朮（二兩）　黑大棗（六兩，蒸搗）　川芎（一兩半）　茯神（三兩）　女貞子（五兩，蜜炙）　炙甘草（一兩半）　杜仲（三兩，薑汁炒）　砂仁（一兩半）　廣木香（一兩，不經火）　大熟地（八兩，搗入）</p>
<p>上為細末，先將熟地杵膏，同煉白蜜和丸，如桐子大。每服五錢，清晨滾水送下。</p>
<p>服此丸經水調準，頗為合宜。</p>
<p>（案49）嘉興鄭惕庵庶母腹塊有年，攻痛發厥治驗</p>
<p>嘉興鄭惕庵庶母，年逾四旬，辛巳三月診。</p>
<p>腹塊由瘧而起，歷有年矣。不時舉發，發則攻痛且脹。惟昨晚攻痛最甚，以致發厥，由漸甦醒。脈象左關沉弦，右關沉滑。氣與痰並，挾塊攻痛，肝木侮土。正值經行之際，當以疏通法，再為之計。</p>
<p>制香附（三錢）　半夏曲（一錢半，炒）　木香（五分）　甘草（八分）　淡茱萸（三分）　白茯苓（二錢）　沉香（三分）　青皮（八分）　江枳殼（一錢半，炒）</p>
<p>加陽春砂仁三分，研沖。</p>
<p>服三劑，塊平痛止。繼以扶脾和肝、化痰降氣之品，四帖而安。</p>
<p>（案50）又，壬午春得上消症治驗</p>
<p>又，壬午春三月得消症：脈右浮數，渴而多飲，證名上消。病經廿日，速治為最。</p>
<p>酒炒知母（三錢）　天冬（一錢半，去心）　小生地（三錢）　桔梗（一錢）　蜜炙橘紅（八分）　茯苓（一錢半）　生甘草（八分）　麥冬（一錢半）</p>
<p>加雪梨肉二兩。</p>
<p>據述未服藥前，早飲茶數余碗，夜來飲之不輟。自服余方後，兩劑而渴飲大減，再兩劑而渴止矣。日來少有咳嗽，背肋帶麻，口乾喜飲，亦上焦之虛火未盡而兼痰也。</p>
<p>再以沙參、生地、杏仁（各三錢）　蘇子、天冬、麥冬（各一錢五分）　酒炒知母（二錢）　鮮石斛（五錢）</p>
<p>加竹瀝五錢，沖。</p>
<p>服四劑，諸恙咸除。</p>
<p>（案51）葉素堂內人三月胎孕治驗</p>
<p>葉素堂內人，壬午六月。</p>
<p>經停三月，心煩欲嘔，體倦食減，口乾便結，脈束滑而小數。惡阻之象，勿藥有喜。議養胃陰，二劑而已。</p>
<p>金石斛（四錢）　麥冬（一錢半，去心）　白茯苓（一錢半）　橘白（六分）　白扁豆（四錢，炒）　穀芽（三錢）　鮮藿香（一錢半）　麻仁（一錢半，研）</p>
<p>加鮮蓮子肉十四粒，去心衣。</p>
<p>進二劑果然全安，便結亦潤。八月間延診，胎已五月，至十二月初旬，生一男子。</p>
<p>（案52）張氏女二目白珠甚紅肺火內郁治驗</p>
<p>張氏女。</p>
<p>二目白珠甚紅，脈右按之數。肺火內郁，宜以清散法。</p>
<p>桑白皮（一錢半）　地骨皮（一錢半）　池菊（一錢半）　甘草（六分）　荊芥穗（一錢半）　小生地（三錢）　赤苓（一錢半）　枳殼（一錢半，炒）</p>
<p>加雪梨肉一兩。</p>
<p>進兩劑，目紅頓退。</p>
<p>（案53）又，咳嗽喉疼治驗</p>
<p>又，月餘後咳嗽喉疼，服後方一帖全愈。</p>
<p>前胡（一錢半）　蘇子（一錢半，炒）　廣橘紅（六分）　生甘草（六分）　桔梗（一錢）　苡仁（三錢，炒）　牛蒡子（一錢半，炒）</p>
<p>（案54）錫山張華國內人氣鬱成膈治驗</p>
<p>錫山張華國內人，年四十八歲，壬午九月診。</p>
<p>氣鬱成膈，業已半載。日來得湯即嘔，氣塊時攻，黏痰常吐，食飲難入。證屬險途，姑擬養胃和肝法。</p>
<p>白扁豆（三錢，炒）　鮮石斛（四錢）　苡仁（四錢，炒）　南棗（三枚，去核）　旋覆花（一錢半，絹包紮）　代赭石（二錢，煅）　冬朮（一錢半，炒）　淡茱萸（二分）　生薑渣（一錢半）</p>
<p>加陳佛手柑八分。</p>
<p>服三劑嘔止，可進米粉粥日三四碗，口不幹，痰少。惟氣逆胸中阻膈，夜間脹悶未減耳。</p>
<p>再三劑，大便日解，非前之燥結成塊者可比，阻膈脹悶之勢亦緩。</p>
<p>又，復診方：用六君子湯加木香、沉香、代赭石、雞內金、南棗。服三帖，食飲日健，胸腹俱爽，二便通利。仍以原方出入，調理五劑而安。</p>
<p>（案55）方氏婦新產五朝左目失明治驗</p>
<p>方氏婦，年近二旬，壬午仲冬。</p>
<p>新產五朝，左目陡然失明，毫無一線之光。頭不疼，腹不痛，惡露未清，並無他苦。舉家倉皇，向予叩首乞哀，淚潸然下。予因此細察脈形，右虛小無力；左關舉之浮，按之弦。再視其左目，瞳神不斂。知其血虛血滯，於是以氣血並補法，佐以舒滯、斂神，庶幾目可復明。</p>
<p>西黨參（三錢）　全當歸（一錢半）　女貞子（三錢）　茯神（二錢）　炙甘草（六分）　茺蔚子（一錢半，焙）　北五味子（三分，研）　川芎（八分）</p>
<p>加沙苑蒺藜三錢。</p>
<p>進藥三劑，左目頓明。</p>
<p>茺蔚子即益母子，主治：調經、益精、明目，血滯病目者宜之。能活血，行中有補也。又值新產惡露未清，而左目不明者，尤宜用之。是方之妙，其功效又不盡歸於茺蔚子也。</p>
<p>（案56）張鐵珊室人六月感寒，腹痛垂危救蘇治驗</p>
<p>海鹽太學張鐵珊室人，年逾三旬，道光辛巳六月二十五日。</p>
<p>忽然腹痛難忍，甚至手足厥逆，目閉神倦。更余張燈延診，予至觀其形色，面青少神，低頭不語，背曲足踡。再三問之，惟云腹痛難忍，奄奄一息。勉強視其舌，苔白而膩。診其脈，六脈沉伏。知其寒伏三陰，深慮轉筋入腹。況腹左兼麻，更非無自。亟宜溫中舒肝，以冀轉機，慎勿遲延。</p>
<p>熟附子（六分）　淡乾薑（六分，炒）　制香附（三錢，研）　甘草（五分）　紫沉香（五分，切片）　半夏曲（一錢半，炒）　廣藿梗（一錢半）　陳皮（一錢半）</p>
<p>加淡茱萸二分、木瓜一錢五分。</p>
<p>外用熨法，用生薑、青蔥各二兩，切碎，艾五錢。</p>
<p>三味加米醋、陳酒各一茶杯，再加河水一大碗。煎好，用棉布浸透，絞乾，熨臍腹，冷則易。</p>
<p>立方時，在座者鐵珊乃兄楚望、乃舅王芝嶠先生也。予方一定，鐵珊謂予曰：「內子素有齒痛症，平日最畏熱藥。」芝嶠云：「如此暑熱，用此熱藥，恐非所宜。」予聞二公之言皆以為必不可用，大拂予之婆心一片。不思古人云：「寒者溫之」，治寒以溫，良醫不能廢其繩墨而更其道也。況色脈諦詳，明明是夏月感寒，何謂必不可用。既畏熱藥如虎，第恐亥、子二時陰陽分而生氣絕矣，咎將誰歸。因又謂予曰：「服之當如何？」曰：「亟亟煎飲，腹之痛者可平，足之倦者可伸，伸則活矣。」二公始信而無疑，速取藥煎，予心方安，乘輿而歸，時已二鼓之餘矣。次早鐵珊會予，曰：「服藥後如言痛止足伸，霍然全安。妙劑若神。」叩首感謝：「內子餘生皆先生賜矣」。</p>
<p>次日復診，脈之伏者漸起，惟軟小不舒耳。用理脾和肝之法，食飲漸貪。繼以扶脾養胃之劑，調理而痊。</p>
<p>（案57）山陰虞文庸內人產後惡露未盡誤藥之治驗</p>
<p>山陰虞文庸內人，年逾三旬，道光癸未正月。</p>
<p>產後惡露未清，寒熱頭疼。醫者作產後外感治，轉增汗多，氣逆兼咳，因求治於予。細審病情，產後半月，惡露未盡，腹中不痛不膨，夜來寒熱頻發，咳嗆氣逆，汗出無時，脈象虛耎無力。氣血兩虧，深恐涉蓐勞之門，藥餌豈可妄投哉。（正月三十日診）</p>
<p>北沙參（三錢）　丹參（二錢）　茯神（二錢）　炒棗仁（一錢半）　叭噠杏（三錢，去皮尖）　青蒿（一錢）　歸身（一錢，炒）　炙甘草（六分）</p>
<p>加老枇杷葉三錢，去毛蜜炙。</p>
<p>服後，諸恙俱減三之一，食欲漸進。</p>
<p>又，復診方（二月初一日）：</p>
<p>西黨參（三錢）　白扁豆（三錢，炒）　茯神（二錢）　丹參（三錢）　青蒿子（一錢半）　叭噠杏（三錢，去皮尖）　歸身（一錢）　川芎（一錢）　款冬花（二錢）　炙甘草（六分）</p>
<p>加烏梅肉三分。</p>
<p>進藥後，寒熱頭疼俱止，惡露亦少，其餘俱減。</p>
<p>又，初二日方：</p>
<p>北沙參（三錢）　山藥（三錢，炒）　款冬花（三錢）　百合（三錢）　薏苡仁（三錢，炒）　茯苓（二錢）　白通草（一錢）　陳皮（八分）　黑蘇子（一錢半，炒）　歸身（一錢）</p>
<p>加左牡蠣四錢，煅塊。</p>
<p>服此汗止，惡露停。小便出時不覺其熱，且長。惟咳嗽未清，大便三四日未解。</p>
<p>復診：原方加柏子仁三錢。進兩劑，大便結糞色黑，解後腹中松爽。</p>
<p>又，初五日方：</p>
<p>西黨參（三錢）　山藥（三錢，炒）　茯神（二錢）　柏子仁（三錢，研）　炒熟地（三錢）　阿膠（三錢，蛤粉炒）　百合（三錢）　款冬花（三錢）　炙甘草（六分）　五味子（三分，研）</p>
<p>加紫衣胡桃肉一枚，連鬲板。</p>
<p>進四劑，咳嗽停，痰亦易出，諸恙向安。繼以「五味異功」加山藥、扁豆、南棗、金石斛、女貞子輩。脾肺並調，兼養肝腎，數劑而健。</p>
<p>（案58）吳菊圃室人嘔痛作脹，沉疴積歲治驗</p>
<p>吳菊圃乃室，年三十九歲。</p>
<p>素有肝胃氣，發則脹痛嘔吐，每發必有寒熱。向來酷好濃茶，朝夕不禁。大便溏薄，日三四次不一。有教每日進干蓮肉三十粒，服後大便漸結，已服十有餘年。每病發時，仍脹痛且嘔。平常食後，不脹不疼。邇年不喜飲茶，口亦不幹。惟食後大腹必脹，脹則必欲臥，臥則脹平而似痛。痛在臍上胃脘中，必待胃中左右橫衝，自覺胃中之氣直上頭頂，則胃中之氣漸鬆。亦必著人拍打背心及頭額則漸爽快。體常畏冷，雖春末夏初，亦須皮綿衣護身，得暖則爽。經水每多趲前，色淡而少。醫更數手，投劑似效非效，大率以滋補陰陽、氣血為法。病發時，嘔痛畏寒，則以桂枝、芎、歸、茱萸、沉香，佐二陳湯等治之。淹延數載，沉疴未脫，於道光癸未三月初八日甫問治於余，方案列下：</p>
<p>細審病情，素有肝胃氣，迄今十有餘載。發則脹痛交加而兼之嘔。嘔屬陽明，脹屬太陰、知其脾胃之受累於肝久矣。夫土為萬物之母，胃為水穀之海。《易》曰：「至哉坤元，萬物資土。」未有土不足而能生長萬物者。今土被木乘，脾胃愈憊，以故食入即脹，脹則欲臥，臥則脹安。豈知脾土從斯愈滯而愈壅，食飲難運而難磨，甚至水穀之精氣不能四布，上下難以貫串，精氣暗耗，食飲日減，肌體日瘦。運化失職，中滿之虞，其能免乎。閱諸君論治，頗中肯窾。而猶時止時作者，想亦沉疴積歲，蒂固根深，而未能一時奏績也。今證脈合參，右脈細軟兼遲，左脈沉小而弦。種種見證，皆脾陽不運，肝木乘之。亟宜益氣扶陽，間佐以疏之運之、和之溫之、舉之降之，而引導之。俾坤元日旺，中滿可免，再為善後之謀，庶幾無遺憾矣。《老子》云：「萬物負陰而抱陽」，意自顯然，先得我心之同矣。予豈上工敢治未病，而未嘗不願學焉。</p>
<p>西黨參（三錢）　於白朮（一錢，土炒）　熟附子（八分）　青皮（七分，醋炙）　炙甘草（八分）　大南棗（三枚，去核，內填淡茱萸一分，線扎）　雲茯苓（一錢半）</p>
<p>加沉香末二分，沖。</p>
<p>服一劑，食後未脹，亦未臥。次日再進，如前安妥。惟覺其口乾欲飲，幸大便不溏。再劑，口之欲飲漸減。細審其情，向之脾陽不運不無濕阻，屢服他醫滋補膏滋等方，脾土愈滯，是以食後必脹。今服餘溫中益氣之劑，不脹不臥，脾土有健運之機，胃中之濕漸減，故口中自覺其燥耳，無足慮也。</p>
<p>又，三月十一日方：</p>
<p>西黨參（四錢）　於白朮（一錢，土炒）　淡乾薑（五分，炒）　茯神（二錢）　熟附子（四分）　炙甘草（八分）　制香附（二錢，醋炒）　陳皮（一錢）　淡茱萸（二分）　砂仁（二分，沖）　天冬（一錢，去心）</p>
<p>是方益氣溫中，佐以疏運，俾脾陽得令，肝木不致乘土。且土旺金生，木有所畏，坤土益健矣。而溫燥之品恐其僭上，前方初進口乾喜飲，豈無自也。今加以天冬保肺清金，致高原於清肅。嘗按古方，溫燥藥中必復滋陰保肺，亦恐未得補陽之功，先傷肺金陰氣爾，予於是方亦然。進此六劑，如前不脹不臥，口亦不覺其干。昨因食飲不節，即有似脹之象，次日即平。於是觀之，益信脾陽之不運耳。</p>
<p>三月十七日：原方去茯神、香附、天冬，加制首烏三錢、杜仲三錢、續斷一錢五分。</p>
<p>服七劑，安妥如前。即偶有腹脹之勢，亦不欲臥而自平。夜來頭足浮腫至早起身漸退之勢亦減半，腰股牽引抽痛俱已。惟身中常常畏冷，綿皮衣不能離體。證脈合參，究屬脾陽不運，衛氣不充，八脈有虧。經事每多趲前似屬血熱，其實亦肝陰之不足耳。</p>
<p>復診換方，用「五味異功」加制香附二錢、良薑一錢、木香五分、生黃耆二錢、淡茱萸三分、砂仁末三分，沖。進五劑，繼以後丸，暫服一月再酌。</p>
<p>丸方：西黨參（三兩）　於白朮（一兩半，土炒）　制香附（二兩）　良薑（一兩）　鹿角霜（二兩）　女貞子（一兩半）　炙甘草（一兩）　歸身（一兩半）　雲茯苓（一兩半）　廣木香（一兩，不經火）</p>
<p>上為細末，用蒸餅打糊為丸，如桐子大。每服五錢，清晨用陳皮泡湯送下。</p>
<p>是丸服畢，如前不脹不臥，夜來頭面、足跗之浮亦退。惟食多進或啖肉食等物，胸腹即有脹滿之勢，甚至脘中作痛，胸疼徹背，而致寒熱作嘔。引動舊恙皆由於脹而至此，不脹則無其事。而脹亦由於多食則脹，設少食則仍不脹也。</p>
<p>其所以不能多食者，實緣脾陽之不能運也，予之所以首重在厚培坤元者近是。</p>
<p>朝以十全大補湯去川芎，加四制香附、紫石英、新會皮作丸，煉蜜丸如梧子大。每服五錢，清晨滾水送下，服二十日。</p>
<p>飯後進六君子湯加木香、炮薑、山楂、雞內金，煎服十劑。</p>
<p>煎、丸兩方服畢，症仍如前，不增不減，頗妙。</p>
<p>又，丸方（六月初九日診）：</p>
<p>大熟地（三兩）　制首烏（三兩）　歸身（一兩半）　柏子仁（二兩，去油）　鹿角霜（二兩）　焦冬朮（一兩半）　蘄艾（一兩半）　炙甘草（一兩）　紫石英（一兩半，煅紅醋淬）　雲茯苓（一兩半）　木香（一兩半，曬研）　四制香附（二兩）　陳阿膠（一兩半，炒成珠）　菟絲子（一兩半，酒拌蒸）</p>
<p>按：紫石英雖能暖子宮，而石藥終燥，只可暫用可也。</p>
<p>上為細末，用西黨參六兩煎膏代蜜為丸，如梧子大。每服五錢，清晨滾水送下。</p>
<p>平素食飲，午前約吃飯一碗許，夜間飲粥約兩碗。服此丸後，至申初還可再進飯碗許，做兩次進，較前增倍，夜飲粥仍如前。食後頗安，舊恙並不一發。經水仍趲前，約二十日一至，淋漓六七日而止。服丸劑後，大便漸結，非日前之溏薄多解可較也。</p>
<p>又，丸方（七月二十九日診）：</p>
<p>生黃耆（二兩，用防風一兩同泡同焙）　西黨參（三兩）　焦冬朮（二兩）　茯苓（一兩半）　廣木香（一兩半，不經火）　炙甘草（一兩）　大熟地（四兩）　歸身（一兩半）　鹿角霜（二兩）　菟絲餅（二兩）　女貞子（二兩，蜜炙）　白芍（一兩半，炒）　四制香附（二兩）</p>
<p>上為細末，煉白蜜為丸，如梧桐子大。每服五錢，清晨滾水送下，或建蓮湯送亦可。</p>
<p>服後，食飲愈增，仍如前毫不覺脹，且不畏風怕冷。向來不時骨節、背腹、腰股胯腿痠疼，自服此丸並不一發。經水亦漸調，超前二三日。精神健旺，藥服頗宜。</p>
<p>十月初五日：原方去木香、女貞、菟絲、鹿角霜，加熟附子一兩、枸杞子三兩、鹿角膠四兩，照前丸。服五錢，清晨滾水送下。</p>
<p>服此與前丸俱頗對症，月水有時應期，食飲倍增，而脘中毫無脹滿之意。即是啖肉而腹內安妥如常，並不腸滑便泄。皆緣脾陽之能運耳，此其所以奏績之捷也歟。</p>
<p>又，道光甲申正月二十二日丸方：</p>
<p>西黨參（四兩）　焦冬朮（二兩）　雲茯苓（一兩半）　歸身（一兩半）　大熟地（五兩）　鹿角膠（四兩，炒珠）　四制香附（四兩）　白芍（一兩半）　菟絲子（二兩，蒸）　炙甘草（一兩）　杜仲（三兩，生薑汁拌炒）　續斷（一兩半）</p>
<p>上為細末，煉白蜜為丸，如梧子大。每服五錢，清晨滾水送下。（此方即去冬十月初五之方去黃耆、附子、杞子，加菟絲、杜仲、續斷是也）</p>
<p>進是丸，安妥如前。</p>
<p>又，丸方（四月二十一日診）：</p>
<p>沉疴積歲，歷有年矣。予以厚培坤元之法，脾土從斯日健。面色紅潤，肌體漸豐，諸證向安。而左腰胯不時痠痛，赤帶綿綿。肝腎之陰未復，再以脾腎雙補之法。取脾土足而肺金旺，肝木有監製之師；腎水充而相火平，肝陰得滋養之力。內以蜜丸，外以水疊，使先化者歸肺脾，後化者入肝腎耳，此又脾腎同治之妙法也。</p>
<p>大熟地（四兩）　鹿角霜（三兩）　淮山藥（三兩，炒）　歸身（一兩半）　馬料豆（二兩，鹽水拌炒）　白芍（一兩半，炒）　四制香附（四兩）　川芎（一兩）　破故紙（二兩，胡桃肉一兩半同搗）　豬脊髓（兩條，去外硬皮，蒸熟同搗）　豬腰子（一對）</p>
<p>要一隻豬身取下者。劈開去內白膜，用青鹽三錢、小茴香末四錢、杜仲末五錢，三味和勻填入腰子內，線扎。量用陳酒、河水各半。煮爛，去內藥末，入藥同搗。</p>
<p>上藥十一味照方制焙蒸搗，用煉白蜜為丸，如小綠豆大，曬令極干。</p>
<p>外用西黨參（三兩）　於術（二兩，土炒）　茯苓（一兩半）　廣木香（一兩半，勿炒）　炙甘草（一兩）　新會皮（一兩半）　六味，各焙曬研極細。用荷葉煎湯，灑疊為衣，曬乾。每服五錢，清晨滾水送下。</p>
<p>服後腰痛大減，帶濁亦稀。因其頗合，又進一料又半。服至交冬，腰痛已平，食飲如常，睡臥安寧。</p>
<p>又，九月三十日診，膏滋方：</p>
<p>生黃耆（五兩）　西黨參（六兩）　玉竹（八兩）　山藥（三兩，炒）　鹿角霜（二兩）　鹿角膠（二兩，炒珠）　茯神（二兩）　歸身（一兩半）　炙甘草（一兩半）　菟絲子（二兩，蒸）　南棗（五兩）　杜仲（二兩，鹽水炒）　制首烏（五兩）　制香附（三兩，四制）　陳皮（一兩半）</p>
<p>上藥十五味如常法煎膏，煎至滴水不散，用磁罐收貯，懸掛井中一夜以退火氣。每早用六七錢，如膏厚少和滾水，隔湯燉溫服，橘餅湯過口。</p>
<p>此膏服後，腰脊背板之疼刺不松及常常畏冷之勢俱止。服至乙酉正月望前方畢，諸證全愈。</p>
<p>調經丸方（乙酉正月二十六日診）：</p>
<p>平素經水約二十日一至，自服余丸劑後約趲前二三日，亦有時應期。</p>
<p>大熟地（五兩）　淮山藥（三兩，炒）　歸身（二兩）　白芍（一兩半，炒）　女貞子（三兩）　澤蘭葉（二兩）　川芎（一兩半）　茯苓（二兩，人乳拌蒸）　生香附（三兩，四制）　紫石英（二兩，煅紅醋淬）　芡實（三兩，炒）　陳皮（一兩五錢）　西黨參（四兩）　炙甘草（一兩）　牡蠣（三兩，煅）</p>
<p>上為細末，煉白蜜為丸，如梧桐子大。每服五錢，清晨滾水送下。</p>
<p>此丸服畢頗妥，停藥四月，至八月十七日復診，方記後。</p>
<p>吳菊圃室人丸方：服前乙酉正月廿六日所定丸方，諸恙向安，已後停藥四月，日來背脊三椎覺疼，身中偶爾怕冷，連日便溏日三兩次。經水趲前二三日，未至前數日覺左腿牽疼。其餘無他苦，肌體豐潤，飲食睡臥如常。（八月十七日診）</p>
<p>西黨參（四兩）　生黃耆（二兩，防風一兩同焙）　於白朮（二兩，土炒）　杜仲（三兩，鹽水炒）　菟絲子（二兩，酒蒸）　補骨脂（二兩，酒拌炒）　大熟地（四兩，炒）　茯苓（一兩半）　當歸身（一兩半，酒洗）　四制香附（二兩，米泔、鹽水、醋、酒分四處制）　炙甘草（一兩）　芡實（三兩，炒）　豬脊骨（五寸，自大椎起，要囫圇者。陰陽瓦上炙熱，用生白蜜調。去油乳香、沒藥各三錢塗於骨上炙之。候豬脊骨炙至焦黃色帶脆為度）</p>
<p>上十三味為細末，煉白蜜為丸如桐子大。每服五錢，清晨滾水送下。（丙戌春正延診，據述此丸服畢，前恙俱平）</p>
<p>（案59）黃聖濤內人素有肝胃氣，臍下作痛治驗</p>
<p>黃聖濤內人，年四十六歲，癸未六月。</p>
<p>素有肝胃氣，忽於月之初旬胸中跳動，臍下作痛，脘腹不爽。醫者作濕溫治，以四苓、平胃散輩消息之，病益增。繼用氣血並調中加入八味丸同進，以為汗多防脫。舉家倉皇，因邀余治。審其證，臍下痛劇難言，必得著人以手重按其腹，痛始少緩而氣逆亦少平。診其脈，左關弦細，尺脈遲澀。此衝脈為病，並足少陰之經逆氣上衝，乃下焦虛寒為患。痛甚防厥，勿藐視之。</p>
<p>《準繩》云：「肝虛則胸痛引背脅。肝實則胸痛不得轉側，喜太息。肝著則常欲蹈壓其胸。」又云：「肝著，其人常欲踏其胸上」。蹈音道，踐也。踏音談，入聲，踐也。著音注，著也。</p>
<p>水煮熟地（五錢）　紫石英（四錢）　生白芍（一錢）　生左牡蠣（六錢）　上肉桂（七分，去粗皮）　金鈴子（一錢五分）</p>
<p>加淡茱萸三分。</p>
<p>進藥未幾，即覺胸中之氣下降，腹中大響。頃之臍下之痛頓減七八，可以坐立，口能言語。夜間安睡至平旦方醒，醒後進粥盞許。大便向來燥結，今已六七日未解。復診：原方去金鈴子，加制首烏三錢、柏子仁三錢、炮姜三分。</p>
<p>服一帖，便解痛平，再帖而痊。</p>
<p>（案60）木川吳師瞻內人脾虛作脹，腰腿漫腫治驗</p>
<p>木川吳師瞻內人，癸未六月十六日診。</p>
<p>脈右虛軟無力，左關小弦。食後作脹覺疼，腰腿漫腫，經停兩月。肝血虧而脾土更虧，土虛金弱，又兼咳嗆，防有中滿之變。</p>
<p>淮山藥（三錢，炒）　苡仁（五錢，炒）　白扁豆（三錢，炒）　茯苓（二錢）　炙甘草（八分）　木香（七分）　叭噠杏（三錢，去皮尖炒）　百合（四錢）　廣皮白（六分）</p>
<p>加雞內金一錢半，炙。</p>
<p>進五劑，腹脹咳嗆俱大減，尚有嘈雜之勢，天癸已行。</p>
<p>復診：原方去叭噠、廣白，加木瓜、白芍、益智仁、黑大棗，加飴糖五錢，沖。再五劑，脹咳俱平，夜來腰腿腫退。後以六君子湯加乾薑、木香，調治而安。</p>
<p>（案61）文學劉小峰室人嘔吐有年，不時舉發治法</p>
<p>文學劉小峰乃室，年逾三旬。</p>
<p>嘔吐有年，不時舉發。今於癸未五月二十一日嘔吐，至今二旬未已。嘔出不酸、不苦、不甜，腹亦不痛。更醫屢屢，藥進無功。且湯藥到口中即嘔，飲粥有不吐之時。北人素喜食麵，又喜水果生冷。右脈沉小乏力，左關虛弦。陽明胃土久傷，肝木乘土犯胃。既進湯藥不合，莫若暫投丸劑，待嘔吐漸平，再為善後之謀。</p>
<p>越鞠丸：每服二錢，早晚各一服。服時用淡鹽湯泡炒出汗開口川椒五粒，以此湯送丸。</p>
<p>（案62）予妹腦漏治法並詳明奇驗妙方</p>
<p>予妹。</p>
<p>素多肝鬱，胸中常悶，木火上炎，或目珠紅腫，或有時鼻衄，或偶爾舌痛，已有年矣。今於道光癸未春，忽左鼻出臭水，或清，或濃，或如豆腐腦者，其臭不堪。始為鼻淵，繼成腦漏，病成而前之鼻洪、目腫、舌痛等並不一發。合證脈而詳審之，皆肝火鬱而沖肺。肺竅開於鼻，木火侮金，故見於左鼻也。肝與膽為表裡，經云：「膽移熱於腦」，發為鼻淵。甚則漏下如豆腐腦者，此之謂腦漏也。雖分兩名，其理一也。予於斯而得一探本窮源之治，庶幾無遺蘊矣。</p>
<p>不落水豬腦（一具，用辛夷末五錢、白芷末三錢同豬腦拌和，放磁盆內，再以陳酒二兩拌勻，置飯鍋上蒸熟，聽用）　廣藿香葉（三兩，用豬膽汁浸一日夜，取出曬乾，焙研極細）　北沙參（三兩）　焦冬朮（二兩）　百合（三兩）　茯苓（二兩）　炙甘草（一兩半）　薄荷頭（八錢）　歸身（一兩）　白芍（一兩，炒）　北柴胡（五錢）　黑山梔（一兩半）　苡仁（三兩，炒）</p>
<p>上藥十二味為細末，再入制熟豬腦搗和，用神麯打糊為丸。每服五錢，食後滾水送下。</p>
<p>服此一料，左鼻臭水及如豆腐腦者俱止。因停藥多日又漸有鼻水，並無臭氣，索性停劑。數月間日漸水多，味仍帶臭，以後如豆腐腦者益多。夜睡則清黃水常有，起身後，頭一舉則腦中之濁水由喉舌而出，午後如腐腦者尤甚。囑其再將前丸合服自爾平可，而執意不聽，必欲速愈方快。於甲申九秋，予妹倩王履安訪得祝由之術，以為數日建績。往返數里，服符水半月，毫無功效，而尚不思服藥，予亦無如之何矣。後於冬十月，適有鮑君名嘉蔭者，官居浙省玉泉場，告假來吳，延余診治。一日偶談及向有鼻淵，治之罔效。後遇故鄉鄭公，用六味地黃湯加沙苑蒺藜，服之覺臭水少減。適又遇一友亦得此疾多年，有教伊單服沙苑蒺藜一味，煎湯作茶飲，服之全愈。因亦用此煎服，日三二次無間，月餘而鼻淵全瘳矣，永不再發，誠平淡中之神奇也。予聞之甚快，因將是方囑予妹服之，日服三四盞，不可間斷。如言服之，不一月而腦漏臭水內如腐腦之成塊者，俱十去其五六矣。再如前服，兩月而症霍然矣。</p>
<p>鄰按：蒺藜子乃腎、肝、肺三經之藥，本草云補腎，可以代茶。其味甚平而奏效甚捷，神妙莫測，非海上仙方不能有此效速也。</p>
<p>（案63）吳聲振孫女患濕毒瘡之治驗</p>
<p>吳聲振孫女，癸未九月初旬。</p>
<p>忽患濕毒瘡，數日內由手臂而至兩里股及肩胛內俱生㾦㿔，甚癢，抓無寧刻。惟手腕臂有如小豆膿窠狀，抓之出水，浸淫皮膚。夜睡肌熱且癢，天癸如常，食飲不減。內服祛風、涼血、解毒、定癢之法。外用煮熟雞子黃十枚放銅杓內，慢火熬油，去渣，調川黃柏末一錢，用棉裘蘸藥搽之，如細小癢極者可以蘸擦。兩日後延診，據述內服外擦，夜來癢止，㾦㿔漸自焦平。內有幾窠大如豆者尚未平，卻亦不癢，膿亦無。內服方仍以前方出入，外仍照前法搽之，五日而痊。</p>
<p>（案64）戴松林母泄瀉腸紅，腹中疼脹治驗</p>
<p>戴松林母，年六十歲，於嘉慶乙亥七月望日診。</p>
<p>泄瀉有年，長夏尤甚，食後膨脹，兼之腸紅。醫因腸紅概以涼血清火，泄瀉益盛，延綿季夏。日瀉數十次，夜間少減。食飲維艱，腹疼且脹。家居吳江，買舟就治於余。診其脈，脾脈細軟無力。當調坤土，以免中滿。</p>
<p>白扁豆（三錢，炒）　苡仁（四錢，炒）　淮山藥（三錢，炒）　煨木香（八分）　焦冬朮（一錢半）　茯苓（一錢半）　益智仁（一錢半）　白芍藥（一錢半，炒）　防風（一錢半）　甘草（八分，炙）</p>
<p>加煨姜三片。</p>
<p>服五帖，泄瀉頓止，腸紅亦平。因路遙舟中不便，停劑半月，食飲不節，復又泄瀉，較前甚輕，復來求治。即於原方內去白芍、防風，加陳皮、乾薑。再進五六劑，瀉止食增，精神健旺。治病用藥不在乎奇，對證便是良方。數年之病，未半月而全瘳矣，快哉！</p>
<p>後於七月二十九日，特求丸方調理。方用四君子湯加山藥、扁豆、益智仁、煨木香、白芍、歸身作丸，用炒神麯打糊為丸。每服五錢，清晨滾水送下。</p>
<p>（案65）吳春泉女經行飲冷，結塊如杯誤藥成癰治驗</p>
<p>吳春泉女，年十七歲，於五月下旬。</p>
<p>經水將至，喜飲冷茶一碗，當即經止。次日結塊如杯，伏於脅下，覺痛。延瘍科治，以為串痰流注，服破氣攻塊藥六帖，塊反增大，疼痛不已。更延內科，斷為經水停蓄，防成中滿，初劑用溫經活絡通瘀法，塊頓移於臍旁，其痛如前；次帖用兩頭尖二錢（旁註：不可為法）佐青蔥、韭子輩，服後則痛如刀割。三日前曾發寒熱，今已止。病勢日重，於六月初八日復求治於余。細按其腹，痛塊左臍旁之左，大如五寸盆，堅硬不散。塊之中央痛如雞啄，手不可近。小便如常，大便不爽。舌絳無苔，口乾喜飲，脈象細小。證脈詳審，始為冷茶阻遏經水，以致經停成塊。理應溫通一二劑，而塊消痛止矣。瘍醫不明此理，謬指為流注，妄治誤人，無怪病反增重。後之內科論意頗是，而用藥又不中的，故塊頓移下，而又痛極難忍也。自予觀之，有弄假成真之象。大凡癰疽之生，皆因營氣之不和，逆於肉理而成者。今經水為寒所凝，成塊且痛，其為營氣之不和可知。瘍醫誤投攻伐，內科妄用猛劑，俾氣血交阻，經絡凝滯，痛如雞啄，肚癰已成，所謂弄假成真者此也。第脈未數疾，膿未成也。亟宜調氣和營，繼以內托排膿，使其膿出而不至有內攻之憂，是又在乎用藥者。</p>
<p>初八日方列下：</p>
<p>制香附（三錢）　歸尾（一錢半）　元胡索（一錢半，炒）　桃仁（三錢，研）　赤芍藥（一錢半，炒）　甘草（八分）　小青皮（八分）　烏藥（一錢半）　上肉桂（二分，研沖）</p>
<p>服後塊痛如前，中間一點如龍眼大者，按之漸□，惟此最痛，乃癰之頭也。脈象浮數，有潰膿之□，再議托裡排膿之法。</p>
<p>初九日方列下：</p>
<p>生黃耆（三錢）　西黨參（三錢）　當歸（二錢）　大貝母（一錢半）　川山甲（一錢，炙）　甘草節（一錢）　角刺（一錢）　赤芍藥（一錢半）　金銀花（二錢）　廣陳皮（一錢半）　花粉（一錢半）</p>
<p>服一劑，痛緩，癰勢漸軟。再劑膿熟，用咬頭膏貼上，次日癰膿約有兩中碗。從此痛止食增，繼以氣血並調，少佐清火解毒數帖，肌生肉平而愈。</p>
<p>（案66）予內人下脘感寒，腹疼、泄瀉治驗</p>
<p>予內人。</p>
<p>每夜四鼓時，臍上微痛即瀉，已六七日矣。脈右沉遲，知其受寒停食。服後方一劑，是夜腹痛便泄頓止。藥之對證，效如影響。</p>
<p>神麯（三錢，炒）　枳殼（一錢半，炒）　淡乾薑（一錢半，炒）　煨木香（一錢）　烏藥（一錢半）　生甘草（六分）</p>
<p>（案67）先慈咳嗽喉鳴，朝重暮輕治驗</p>
<p>予先母，年七十一歲。</p>
<p>素有咳嗽症，每交冬後漸發。今夏間不時咳嗽，月餘來愈甚，薄痰盈盂，喉中如水雞聲，朝重暮輕。風邪客肺，輕疏為宜。</p>
<p>前胡（一錢半）　杏仁（二錢）　黑蘇子（二錢，炒）　萊菔子（二錢，炒）　橘白（一錢）　甘草（五分）　海浮石（三錢）</p>
<p>服兩帖，痰嗽俱大減，喉鳴亦平，再兩帖而安。後於十一月十九日咳嗽上氣，當服疏散藥不應，先大人以固表法亦不應。仍用前方去萊菔子、甘草，加製半夏、旋覆花（絹包）各一錢半。</p>
<p>一劑減半，再劑而痊。</p>
<p>（案68）予內人小腹痛甚、微寒治驗</p>
<p>予內人，年二十六歲，嘉慶甲子二月初五日。</p>
<p>忽小腹痛甚，微有畏寒，服後方一劑痛止。</p>
<p>桂枝（一錢）　防風（一錢半）　淡乾薑（一錢，炒）　赤茯苓（一錢半）　芍藥（一錢，炒）　炙草（六分）　臺烏藥（一錢半，鹽水炒）</p>
<p>加青蔥一大枝。</p>
<p>又，四月初二日方：經行半月餘，忽多忽少，色帶紫泡。四日前，自覺內熱，晚間尤甚。診其脈，關尺沉中兼數，左稍大於右，舌色純紅無苔，口乾不渴，知其陰虛內熱。用後方一劑夜間不熱，惟覺疲倦，懶於言動，食飲稍減。</p>
<p>方用四物湯加炮姜（一錢）　續斷（三錢）　陳皮（一錢五分）</p>
<p>後以西黨參、丹參、炙鱉甲（各三錢）　側柏葉（四錢）　白芍（一錢五分）　炒黑蒲黃（一錢）　炙甘草（八分）　當歸、炮姜（各六分）</p>
<p>服一劑，次日即覺精神爽快，惟血未停，再劑至午後漸止，又一劑而全愈矣。</p>
<p>（案69）黃埭周氏女寒熱兩月治驗</p>
<p>黃埭周氏女，年二十四歲。</p>
<p>寒熱兩月，脈象虛弦。速宜退熱，久恐骨蒸之慮。</p>
<p>淡豆豉（三錢）　青蒿子（一錢半）　柴胡（八分）　甘草（六分）　製半夏（一錢半）　草蔻仁（五分，炒）　黃芩（一錢半）　赤苓（一錢五分）</p>
<p>加蔥白三枚。</p>
<p>服兩帖，夜間稍寒，熱勢退其大半。</p>
<p>復診：原方去柴胡、半夏，加陳皮、生穀芽，再三帖而痊。</p>
<p>（案70）胡氏女頭疼畏寒治驗</p>
<p>胡氏女，年十八歲，丙寅冬。</p>
<p>頭疼畏寒，舌絳。寒束於外，火鬱於內，宜以疏散法。</p>
<p>蔓荊子（一錢半）　荊芥穗（一錢半）　防風（一錢半）　桔梗（八分）　廣藿香（一錢半）　廣橘紅（八分）　神麯（三錢，炒）　甘草（七分）</p>
<p>加蔥白兩枚。</p>
<p>服兩帖，全愈。</p>
<p>（案71）白楊灣顧氏婦感寒停食，腹痛、泄瀉治驗</p>
<p>白楊灣顧氏，年二十九歲。</p>
<p>冬月感寒停食，身中畏冷，腹痛泄瀉。病經四日，宜於溫散。</p>
<p>防風（一錢半）　桂枝（一錢）　荊芥穗（一錢半）　六神麯（三錢，炒）　炮姜（八分）　烏藥（一錢半）　廣木香（一錢）　赤茯苓（一錢半）　甘草（六分）</p>
<p>加蔥二枝。</p>
<p>服兩帖，痛減七八，瀉僅一二。原方去桂枝，加枳殼，再劑而安。</p>
<p>（案72）李氏婦腰痛如折兼之身熱治驗</p>
<p>李氏婦。</p>
<p>腰痛如折，兼之身熱。服後方一帖而愈。</p>
<p>荊芥穗（一錢半）　秦艽（一錢半）　淡豆豉（三錢）　藿香（一錢半）　穭豆皮（三錢）　獨活（一錢半）　熟半夏（一錢半）　神麯（三錢，炒）　新會皮（一錢半）</p>
<p>加煨姜三片，蔥一大枝。</p>
<p>（案73）予內人盛夏炎熱慣用冷水灌汗發熱治驗</p>
<p>予內人，於嘉慶乙丑閏六月二十六日。</p>
<p>因暑天炎熱，慣用冷水灌汗，頭疼，皮膚外微熱，骨節痠痛，內熱尤甚，有汗口渴，舌色淡紅。知其暑熱內蘊，用後方一劑全愈。</p>
<p>香薷（一錢半）　秦艽（二錢）　白扁豆（三錢，炒）　麥門冬（一錢半，去心）　甘草（五分）</p>
<p>（案74）薛松濤妻左脅塊痛，發則脹瀉不寧治驗</p>
<p>薛松濤妻。</p>
<p>左脅塊痛有年，不時舉發。發則食飲不貪，得食即脹，脹則瀉。肝脾兩虧，木邪乘土，以逍遙散出入之。</p>
<p>當歸（二錢）　白芍（一錢半，炒）　元胡索（一錢半，醋炒）　白扁豆（五錢，炒）　苡仁（五錢，炒）　茯苓（一錢半）　炙甘草（八分）　薄荷（一錢二分）　柴胡（六分）</p>
<p>加生薑五分。</p>
<p>外用熨法：陳香櫞（一兩半）　青蔥（二兩）　皂角（三挺，大者）　生薑（一兩半）</p>
<p>四味煎，熨痛處，冷則易。</p>
<p>如法用之，服藥後塊平痛止。再劑，食進，脹消而瀉停矣。</p>
<p>（案75）周氏女風疹屢發，骨節疼痛，風化為熱治驗</p>
<p>周女，年十三歲，嘉慶己卯五月七日。</p>
<p>舟中不避風邪，風疹屢發。發則內熱口乾，骨節疼痛，脈左浮數。風化為熱，治在清散。</p>
<p>防風（一錢半）　鉤藤鉤（五錢，後入）　黑山梔（一錢半）　秦艽（一錢半）　連翹（一錢半，去心）　炒荊芥（一錢半）　生甘草（六分）</p>
<p>加鮮浮萍草五錢，洗淨。</p>
<p>服兩帖而安。</p>
<p>（案76）王松濤女腹痛、便溏，寒食凝滯治驗</p>
<p>王松濤女，五歲，嘉慶癸亥三月八日。</p>
<p>忽然腹痛，即欲大便，每解不爽，日三五次。此寒食凝滯，溫疏為宜。</p>
<p>廣木香（四分，酒磨沖）　大腹絨（一錢半）　山楂肉（三錢，炒）　枳殼（一錢半，炒）　烏藥（一錢）　五穀蟲（一錢，炙）　生甘草（四分）</p>
<p>加煨生薑五分。</p>
<p>服一劑，大便未解，腹亦不痛，再劑全愈。</p>
<p>終</p>

<h1>竹亭醫案女科卷三</h1>
<p>（案1）王氏女產後腹痛，寒熱汗多誤作外感幾殆</p>
<p>胡家莊王氏女，年十八歲。</p>
<p>於嘉慶十三年九月初六生產，兩日後惡露漸少，小腹微疼。於初七日忽然頭痛，頃之寒熱、胸悶、噁心、頭汗甚多。次日延土醫治，用疏解、消食，加香附、丹皮、歸身，又以益母草八錢煎湯代水煎服。服後愈加胸前難過，欲噯氣而不能，頭痛汗多如前，因特買舟求治於余。</p>
<p>案云：新產受涼，雖寒熱、頭汗兼痛，而產後見之又不得作外感治。況脈息虛數無力，顯有明徵。丹溪云：「產後氣血俱虧，雖有他證，以末治之」，旨哉斯言！（九月初十日診）</p>
<p>西黨參（三錢）　歸身（一錢半）　川芎（一錢）　炮姜（八分）　白芍藥（一錢半，炒）　元胡索（一錢半，炒）　蔓荊子（一錢半）　陳皮（一錢）　白蔻仁（四分，研沖）</p>
<p>加生薑二片，大棗兩枚，去核。</p>
<p>服此頭痛大減，氣逆汗多亦緩，當解結糞，小溲短赤，口乾胸悶，身熱未退。</p>
<p>復診（九月十一日診）：</p>
<p>西黨參（三錢）　當歸（一錢半）　川芎（一錢）　炮姜（八分）　赤茯苓（三錢）　烏藥（一錢半）　青皮（一錢）　元參（二錢）　車前子（一錢半，炒）　炙甘草（六分）　陳皮（一錢半）</p>
<p>加生薑二片，大棗兩枚，去核。</p>
<p>服兩帖，身熱漸退，胸悶、口乾俱平，再以益氣調榮之劑而全愈。</p>
<p>（案2）潘氏女泄瀉，大腹膨脹且疼，溲少治驗</p>
<p>潘氏女，年十四歲，嘉慶十三年七月十三。</p>
<p>泄瀉日夜數次，大腹膨脹兼疼，小溲少。當用四苓散加黨參、茅朮、益智仁、扁豆、大腹絨等扶脾卻濕，使濕從小便而利，則大便之泄瀉自止。服後泄瀉大減，再以四苓散合理中湯，加益智、煨木香、烏藥等。服數帖而全愈，從此體丰神健。</p>
<p>（案3）先慈仲太孺人右脅痛波及胃脘、背疼治驗</p>
<p>先慈於嘉慶十二年孟秋。</p>
<p>右脅疼痛，數日間時輕時重，忽又兼臍上胃脘痛，朝輕夜甚，因以木香、當歸、元胡、神麯、乾薑、枳殼、甘草輩。服二三帖，胃脘痛稍緩而右脅仍痛，又以香附、元胡、麥芽、萊菔子、枳、陳、薑、草等。服一二帖，脅痛似緩，而胃脘又復痛，夜間尤甚，痛時手按之稍緩。仍將前第一方再服兩劑，痛仍不減。幸食飲尚貪，脈息右關沉實而滑。痛時牽引背骨，知其胸痛徹背，夜間更甚，不能安臥，非仲景瓜蔞薤白半夏湯不可。因兼右脅痛，又少佐木香以舒肝脾。煎以河水，再加陳酒一小杯同煎。服此一劑而胸痛徹背如失，脅疼亦從此全愈。廿餘日之疼痛，服前兩方俱未對證，得此一劑，痛若失矣，快甚！快甚。</p>
<p>（案4）朱氏女表虛易感，頭疼、咳嗽，兼之痰火治驗（附論）</p>
<p>朱氏女，年五旬又五，嘉慶十二年，歲在丁卯夏定丸方。</p>
<p>案云：右寸虛浮，兩關弦滑。表氣素虧，風邪易入。土虛木搖，外風與內風相召，痰火隨之，故時而頭痛咳嗽。症經年餘，服煎劑已漸平可，而痰厥猶未全瘳。再以扶脾保肺，兼之養肝化痰，風火自平。至於節飲節勞，兼戒惱怒，料自慎重，無庸深囑。</p>
<p>西黨參（二兩）　炙黃耆（一兩五錢）　防風（一兩五錢）　制冬朮（二兩）　雲茯苓（一兩半）　製半夏（一兩半）　甘草（一兩，炙）　新會皮（一兩二錢）　元武板（二兩，炙）　炙鱉甲（二兩）　歸身（一兩半）　制首烏（二兩）　白芍藥（一兩半，炒）　生明礬（一兩）　茶芽（五錢）　紫沉香（五錢，勿經火）</p>
<p>上為細末，用荷葉煎湯，灑疊成丸。每服五錢，食後滾水送下。</p>
<p>是方也，君以玉屏風散以固表，則外風不入。臣以六君以補脾，俾土旺而木不搖，則內風自平。佐以元武、鱉甲，乙癸同源；首烏、歸、芍，肝腎並治；再以明礬之去風痰，得茶葉而行遲，亦治痰之妙法也。最後以沉香之行氣不傷中，且補藥得之而能運，痰火遇之而能降也。制方之意，可為知者道耳。</p>
<p>（案5）嘉興鄭惕庵乃室產後身熱發厥危症治驗（附膏滋方）</p>
<p>嘉興鄭惕庵室人，道光三年五月二十日診。</p>
<p>產後十九日，身熱有汗，頭疼胸悶，舌苔淡黃，口乾少飲，耳鳴兼聾，不飢納少，手指顫振。此產時去血過多，新冒風邪，六脈軟大、小數。病已四日，防其發痙。《金匱》云：「新產婦人有三病，一者病痙，二者病鬱冒，三者大便難」是也。當明辨之。</p>
<p>小生地（三錢）　粉丹皮（一錢半，炒）　炒荊芥（一錢半）　青皮（六分）　蔓荊子（一錢半）　地骨皮（一錢半）　川石斛（三錢）　當歸（一錢）　生甘草（六分）</p>
<p>加黑穭豆皮三錢，陳酒拌焙。</p>
<p>復診（五月二十一日）：</p>
<p>進昨方，半日安妥。天曉發厥於下床小溲時，頃之即醒。今晨診，六脈如昨，頭痛漸減，食粥即嘔。產後去血過多，榮血大虧，孤陽外浮，神魂不守，此厥之所由來也，是屬險途。議益氣養陽、和胃止嘔，以免痙厥。方用大生地、黨參、茯神、當歸、白芍、棗仁、麥冬、甘草、製半夏等煎服。</p>
<p>廿二復診：未厥，嘔止，納粥。據述進粥三次，約有二盞。惟熱勢未盡，左脈空虛，右脈稍小無力。細審之，產時去血過多，兼之汗出不少。兩日間，汗雖減而心血大虧，以致藏血之肝亦虛，此昨之所以見厥也。血既大虧，無怪虛熱難退。宜乎補血為先，而產後之補血又不能全責之血分，必以氣分之陽為血分之陰之主為最。蓋氣陽也，血陰也。扶陽可以生陰，亦陽生陰長之義也，必需益氣養血、調和營衛為緊要關頭。即此軟大無力之脈，神疲難支之狀，視一人如兩形證名視岐，豈非氣血大虧，究恐虛脫，立方於下，酌之高明。</p>
<p>人參（五分，沖）　炒熟地（四錢）　陳阿膠（三錢）　茯神（二錢）　柏子仁（三錢，去油）　炒棗仁（一錢半）　歸身（一錢）　白芍（一錢半）　小青皮（三分）</p>
<p>立方後，又延鍾愚泉診。案云：讀竹亭先生方案，頗費匠心周匝，無用更章。即於余方中增紫石英三錢、左牡蠣七錢。據主家云，仍服予原方。</p>
<p>不時呵欠、恍惚、視岐，陽氣外越，陰不內守，脈軟大而空。仍議固納一法，以冀轉機。（五月二十三日）</p>
<p>人參（七分，沖）　大熟地（五錢）　茯神（兩錢）　白芍（一錢半，炒）　龍齒（三錢）　炒棗仁（二錢）　左牡蠣（七錢）　五味子（四分，研）</p>
<p>加麥冬一錢，硃砂填扎，紫石英五錢，搗碎，水三盞先煎，煎至一半，同前藥再煎。</p>
<p>余定方案後，又延曹樂山兄診，其案云：讀竹亭先生方案，俱皆中的，弟亦不能出其範圍而喜功生事也。於余方中去牡蠣、五味子，而加石決明、黃耆一錢、珠粉四分。</p>
<p>樂山於余方中所加黃耆、珠粉亦未始不可用也。至於去余方中之五味子、牡蠣而又加石決明，恐未當也。且五味、牡蠣之用，亦取佐固納之法，何可少也，識者鑑之。</p>
<p>晚診：晨進前方，二目呆鈍之勢漸自靈活，視岐之狀，近視他人則一，遠觀之仍是兩形，足徵陽氣虛而心神不斂也。今進固納法，略有轉機。大便數日未解，欲解未能，亦產後去血過多，氣虛不能送，血燥不能潤。《金匱》論產後三病，前案已言，今一人而兼之，可為重極矣。仍於晨診方中加一二潤燥之品，扶過明晨再商。</p>
<p>復診（五月二十四日）：</p>
<p>昨進固納潤燥兩方，視岐不覺，惟天明虛熱朝暮未克淨盡，精神疲倦，喉舌乾燥卻不多飲，舌絳無苔。究宜氣陰兩固，冀其熱退腸潤為最。</p>
<p>人參（七分，沖）　制首烏（三錢）　炒生地（三錢）　丹皮（一錢半，炒）　茯神（二錢）　五味子（四分，研）　地骨皮（一錢半）　麥冬（一錢，去心）　歸身（一錢，炒）　白芍藥（一錢半，炒）　遠志炭（六分）　南棗（兩枚，去核）</p>
<p>此方氣營兩固，理應佐薑棗以退虛熱。因素不喜姜，執性不用，方中惟用南棗耳。服後精神稍健，耳聾漸減，舌絳稍淡，忽熱忽退，喉干引飲，小溲二三次，出時覺熱，轉失氣時有，食飲漸貪，脈仍虛大無力。用六味地黃湯加人參、麥冬、遠志、南棗。煎好去渣，以蔗漿五錢沖服。</p>
<p>服三四劑，虛熱漸退，喉干亦減，溲出熱緩。</p>
<p>復診（六月初七日）：</p>
<p>自服前方，停藥數日又少有寒熱之象，大便燥結仍未一解，兼之耳鳴、喉疼。方用八珍湯加元參三錢，酒浸龍膽草五分。</p>
<p>服此，未寒熱，喉疼減，大便結秘。</p>
<p>六月十三日：用熟地、歸身、黨參、山藥、茯苓、炙甘草、柏子仁、松子仁、麥冬、南棗、金石斛等。服之便結已通，喉疼、右耳鳴俱平。</p>
<p>復診（六月十八日）：大便解後，停藥未幾，脘中熱氣忽沖忽下，醒後口糜，左耳鳴減半。產後未幾，經水已至，六日未止，總緣產後氣血未復。議調中益氣，加之養水滋木，經水自停。</p>
<p>人參（五分，沖）　炙黃耆（一錢）　大熟地（三錢）　山藥（三錢，炒）　柏子仁（三錢，去油）　側柏葉（三錢，炙）　伏龍肝（三錢）　炙草（七分）　血餘（四分，沖）　人中白（一錢，漂淡）　天冬（一錢半，去心）　麥冬（一錢半）</p>
<p>加炒黑荷葉一錢五分。</p>
<p>服後，天癸即止。平素大便秘結，五六日一解，此脾約症、口糜及脘中之熱往來上下，俱從此漸平。</p>
<p>至六月二十四日，用二地、二冬，佐杜仲、續斷、牛膝、歸身、柏子仁等，煎好去渣，用黨參膏四錢衝入藥內，燉溫服。服四五帖，大便解時甚易，諸證鹹平，食飲如常，繼以膏滋方調理收功。</p>
<p>膏滋方（九月初一日定）：</p>
<p>產後氣血將復，食飲漸增，天癸已行，而肌體未豐，八脈未充。色脈合參，當以益氣培陽，使氣血融和，精神自旺，且素有之脾約症亦從斯而漸潤矣。</p>
<p>大熟地（十兩）　制首烏（六兩）　歸身（一兩半）　柏子仁（五兩，去油）　清阿膠（五兩，後入）　炙黃耆（五兩）　茯苓（三兩）　於白朮（三兩，土炒）　西黨參（六兩）　白芍藥（一兩半，炒）　杜仲（三兩，炒）　山萸肉（四兩）　炙甘草（一兩半）　新會皮（一兩半）</p>
<p>上藥用長流水如法煎膏，煎濃去渣，約煎至七八分，將前之阿膠打碎投入，煎至滴水不散，膏成置磁罐內，用新汲水放大盆內，將膏罐浸一日夜，退火氣三日。每晨用膏五錢燉熱服，滾水過口或橘餅絲湯亦可。</p>
<p>（案6）木川吳氏女胎懷五月，腰痠下墜急固之驗</p>
<p>木川吳氏女，年逾二旬，道光三年九月初四日。</p>
<p>胎懷五月，坤土主令。日來胎墜見紅，腰胯痠軟，土虛難固。蓋胎氣繫於脾，脾土不足，此胎之所以下墜也。亟宜扶土益氣以安胎，猶嫌其遲。</p>
<p>炙黃耆（一錢半）　西黨參（三錢）　歸身（一錢半）　焦冬朮（一錢半）　淡黃芩（一錢半，炒）　建蓮肉（三錢，去心）　炙草（七分）　台州青苧（三錢，洗）　杜仲（三錢，鹽水炒）</p>
<p>上藥九味，河水煎服。服四劑血止胎固，腰痠下墜之勢頓平。</p>
<p>（案7）吳嫗素喜燒酒，左鼻瘜肉有年治法</p>
<p>吳嫗，年四旬，道光癸未二月初二診。</p>
<p>素喜燒酒，左鼻瘜肉有年，邇來疼痛無時，牽連左目頭角，痛極防其失明，脈浮數有力。病起數載，治之匪易。</p>
<p>方用酒炒枯芩、酒炒知母、薄荷、甘草、桑白皮、陳皮、池菊、辛夷，加荷葉邊一小個、河水一盞半，煎至一半服。服後左鼻痛有停時，非前之痛極難忍可比也。</p>
<p>初八日換方：原方去陳皮、荷葉邊，加小生地、元參、白芷、酒焙龍膽草八分同煎。服四帖，鼻痔痛減其半，且有時不痛，即痛亦大緩矣，後仍於前方出入而痛平矣。</p>
<p>至於鼻瘜，外用硇砂少些同明礬同研，日點瘜肉上，待其滴盡清黃水，冀其漸消為妥。然亦須戒酒，或可圖之。</p>
<p>（案8）山西門人曹生乃母冒風咳嗽、痰稠治驗</p>
<p>山西曹伯侯乃室，門生曹生之母，嘉慶丁丑歲五月初十，年近四旬。</p>
<p>風邪客肺，氣閉火鬱，咳嗽痰黏，脈象浮數。宜於疏解，方用前胡、防風、蘇子、桔梗、杏仁、陳皮、甘草、桑葉、瓜蔞仁、蔥白同煎。服後咳減痰薄，舌苔尚膩，脈仍弦數，夜間口乾內熱。經水素准，今過期旬日未至。先理客邪，再為之計。</p>
<p>復診（五月十二日）：</p>
<p>鮮石斛（四錢）　廣藿梗（一錢半）　桔梗（八分）　杏仁（二錢）　瓜蔞仁（三錢，研）　地骨皮（一錢半）　蘇子（一錢半，炒研）　甘草（五分）　生穀芽（四錢）　橘紅（八分）　麥冬（一錢半，去心）</p>
<p>服前方，內熱口乾俱平，經水亦通，惟咳嗽未盡。幸痰易出而薄，非前之濃厚可比。天癸將至，更宜節食避風，免其變幻。</p>
<p>十四日：原方去石斛、藿梗、地骨皮，加前胡、桑葉、枇杷葉。服三帖，咳嗽十去其八，痰亦甚少，天癸已止，知飢貪食，脈息虛浮，夜間有汗，表氣不固，肺胃並調。</p>
<p>復診（五月十七日）：</p>
<p>北沙參（二錢）　款冬花（三錢）　茯苓（二錢）　黑蘇子（一錢半，炒）　冬桑葉（一錢半）　生甘草（五分）　陳皮（六分）　淮小麥（三錢）　瓜蔞仁（三錢，研）</p>
<p>加紅棗三枚、生穀芽四錢。</p>
<p>服前方諸證咸安，食飲如常。</p>
<p>（案9）予內人陸氏氣血雙補、衝任並調丸方</p>
<p>予內人陸氏丸方，嘉慶二十三年戊寅歲二月二十八日診：氣血雙補，衝任並調。</p>
<p>生香附（四兩，分四處用米泔、鹽水、滴醋、童便四制）　大生地（六兩，用陳酒一斤煮透，飯上蒸曬九次）　當歸身（二兩）　牡丹皮（一兩半，炒）　川芎（一兩半）　地骨皮（一兩半）　西黨參（三兩）　焦冬朮（二兩）　白芍（一兩半，炒）　炙甘草（一兩）　宣木瓜（一兩半）　雲茯苓（一兩半）　杜仲（三兩，炒）</p>
<p>上為細末，煉白蜜為丸，如桐子大。每服五錢，清晨滾水送下。</p>
<p>（案10）王氏女三歲痘出七朝不治症</p>
<p>王氏女，三歲。</p>
<p>出痘於三月二十四日，痘已七朝，繁密如麩，窠粒不分，色滯乾紅，壯熱不退，齒乾唇燥。舟小載重，毒不化漿，成功難望，八九之險，何待言矣。勉擬一方，以盡人工。方用羚羊角、生地、川連、地丁、赤芍、牛蒡、桔梗、青皮、木通、角針、人中黃、丹皮、蘆根、乾地龍等服之，至九朝而逝矣。</p>
<p>（案11）鄭文山女險痘變順幾為庸工所誤之驗</p>
<p>鄭文山，女，五歲。</p>
<p>出痘於戊寅四月。發熱三日見點，頭面稀疏，胸少背多，色紅攢簇。兩朝時延李兒科治，用犀、羚、石膏、蘆根、紫雪、大黃，佐荊、葛、蟬衣等服之，大便已行而食飲不貪。至三朝，去解表藥，索性用鮮生地二兩，石膏二兩，犀、羚仍各用三錢等，再加昨之紫雪、蘆根輩煎服，痘不起發，食飲甚少，煩躁不寧，因求治於余。余燃火一照，痘點乾紅色滯，點粒細小，窠粒不分，唇舌乾燥。自早至午後，惟飲粥不及一盞，且勉強而進。知其毒伏火鬱不能透松者，重用寒涼遏抑為害耳，倘其始用解表松毒之劑何至此極。就此四朝論治，必須疏表透毒，佐以清解血分，正是活血透毒起脹時之工夫也。方用小生地、羚羊角、桔梗、紫草茸、木通、連翹、天蟲、山甲、青皮、楂肉、地丁、人中黃、筍尖等。煎好去渣，投豬尾膏沖服，誠松毒起發之良藥也。</p>
<p>次日五朝復視，據述服此，夜間煩躁大減，稍可睡著，且漸貪食。予至細審察色，頭面胸背痘點漸有分窠之形，且有放白行漿之勢。於是仍用昨方去豬尾膏，加鯽魚一大尾（洗淨腸肚），其餘略為增減，煎服。</p>
<p>至次日六朝，頭面漿行半足，食貪睡安，唇舌滋潤，治宜涼血清火，以助漿充而達肢體。</p>
<p>至七朝，腿足漿行尚未充足，當托裡清火，加之解毒。</p>
<p>至八、九朝，兩顴漸有回意，眼封亦漸有開象。再以氣榮兩補，兼以清火解毒，以杜痘後餘波。三日後，漿回痂靨，發物宜禁，清補兼治，而收全功。設仍遭時醫之手，其不誤事者鮮矣。</p>
<p>（案12）予內人左牙上齦痛甚難忍治驗</p>
<p>予內人陸氏，嘉慶甲戌十一月二十四日。</p>
<p>左牙上齦時疼時止，疑為蟲痛，用漱齒藥含漱二次，其痛頓止。今停五日又痛，仍以前藥漱之不應，且痛甚難忍。因用後方一帖漸緩，再帖霍然矣。</p>
<p>大生地（五錢）　歸頭（一錢半）　獨活（一錢半）　薄荷頭（八分）　香白芷（七分）</p>
<p>上五味河水煎服。</p>
<p>（案13）程氏女長夏經行感寒，小腹脹痛難忍治驗</p>
<p>程氏女，年三旬，乙亥六月。</p>
<p>正值經行，下焦受涼經阻，氣滯血凝，小腹痛脹難忍，法宜舒通。</p>
<p>制香附（三錢）　歸尾（一錢半）　桃仁泥（三錢）　炮姜（五分）　元胡索（一錢半，炒）　烏藥（一錢半）　製半夏（一錢半）　甘草（六分）　小青皮（一錢）　白蔻仁（二分,研沖）　蔥須（一錢半）</p>
<p>服一劑，至燈前經行，血塊隨下，小腹不痛不脹而豁然矣。</p>
<p>（案14）石氏女六月咳嗽上氣、微熱、溲短之驗</p>
<p>石氏女，乙亥六月。</p>
<p>咳嗽上氣，身微熱、小溲赤短。舒肺氣，利小便，則上下通暢矣。用老枇杷葉、前胡、杏仁、蘇子、藿梗、赤苓、甘草、橘紅、蛤殼、冬桑葉等，煎好去渣，加白蘿蔔汁半酒杯，沖。</p>
<p>服後微汗遍身，咳嗆氣逆頓除，熱退，溲便皆通矣。</p>
<p>（案15）妹倩王履安令堂太夫人患肥氣有年，左脅塊攻，寒熱交作，發則叫呼如狂，形如捉物，藥頗合宜，拔去沉疴奇驗</p>
<p>妹倩王履安令堂太夫人，年六十三歲。</p>
<p>體瘦食健，素性暴躁，易動肝火。數年來左脅有塊，每發必先寒熱交作，間五六日一發，其塊仍伏而不動，必待寒熱發勤其塊始動，動則寒熱不發。塊移於中，心下跳動無寧刻，甚至手指抓桌，形如捉物，叫呼如狂。待其少緩而問之，則曰心中難過如火勢上奔之狀。發於春，延至長夏而漸減，交秋而漸愈。素性不喜服藥，即或病重雖服藥亦不過一二劑耳。咸緣病者性躁，不思沉疴積歲豈一二煎帖所能愈病者，故纏綿至今而未能已也。於嘉慶丁丑正月十七日履安再三延診乞方，余按其脈，右關虛大無力，左關沉弦而勁。塊伏於左脅，即《內經》所謂肝積，曰肥氣者是也。塊欲發動必先有寒熱者，正少陽甲膽木氣之報使也，肝與膽為表裡。寒熱停而左塊攻上，橫衝直撞，怪形異聲，不由自主，亦人所罕見者。今正值寒熱之時，間五六日一發，已發二三次矣。發時食後胸中必脹悶不爽。證脈合參，先宜養肝、舒肝、調中，待其塊緩再為扶土保肺，間以養水滋木之法佐之，常使土氣潤澤，木氣暢茂。仿灌園之法，合《內經》「亢則害，承乃制」之治，自無遺憾矣。第予有愈疾之手，而究不知病者能從乎否耶。</p>
<p>炙鱉甲（三錢）　女貞子（四錢）　青蒿子（一錢半）　青皮（八分）　半夏曲（一錢半）　廣藿梗（一錢半）　淡茱萸（三分）　甘草（八分）　制香附（二錢）</p>
<p>加舊鐵器兩許，煅紅，醋淬三次，同煎。</p>
<p>張戴人曰：「左脅下如覆杯，久不愈，令人發痎瘧，此肥氣也。」王肯堂云：「肥氣病，初如酒杯大，發寒熱，不早治，延至十有餘年。惟心下三指許無病，滿腹如石片，不能坐臥。」</p>
<p>進前藥兩劑，左脅塊毫不覺動，人亦安妥。至十九夜間，忽又寒熱，四肢冷極。其寒熱比未服藥前之寒熱卻大減，且脅塊亦無動意。</p>
<p>正月二十日復診：前方去香附，加桂枝一錢、柴胡五分。再兩劑，寒熱未至，塊亦未動。</p>
<p>復診（正月二十二日）：</p>
<p>制首烏（三錢）　炙鱉甲（三錢）　女貞子（四錢）　青皮（八分）　枸杞子（二錢）　白芍藥（一錢半，炒）　焦穀芽（三錢）　藿梗（一錢半）　生甘草（八分）　左牡蠣（三錢，煅）　柴胡（五分）　桂枝（一錢）</p>
<p>加舊鐵兩許，仍如前煅紅，醋淬三次，同煎。</p>
<p>服前方兩帖，寒熱仍未至，左塊雖動移卻不攻衝，胸中亦無難過之狀，夜半口舌稍干。</p>
<p>復診（二十五日方）：</p>
<p>制首烏（三錢）　炙鱉甲（三錢）　女貞子（三錢）　歸身（一錢半）　山萸肉（一錢）　白芍藥（一錢半，炒）　川石斛（三錢）　茯苓（一錢半）　小青皮（八分）　炙甘草（八分）</p>
<p>加陳海䖳三錢，洗淨，同煎。</p>
<p>服前方安妥如上，口舌之干亦減，頗為合宜。</p>
<p>復診（正月二十九日方）再以肝脾並治法。</p>
<p>制首烏（三錢）　枸杞子（三錢）　焦冬朮（一錢半）　茯苓（二錢）　益智仁（一錢半）　女貞子（三錢）　當歸身（一錢半）　麥冬（一錢半）　白芍藥（一錢半，炒）　炙甘草（八分）　雞內金（一錢半，炙）　陳皮（一錢）</p>
<p>服藥後，左脅塊安妥，且食後並不胸悶作脹。於二月初三日用六君子加益智仁、柏子仁、歸、芍、女貞子、制首烏、荷蒂等。煎服八帖，至十一日復診：諸恙俱平，當以五味異功加黃耆、歸、芍、女貞、黃精、益智仁、南棗輩益氣養榮，自爾痊可。服數劑後，再繼以丸藥調理收功。丸方列下：</p>
<p>炙黃耆（一兩半）　西黨參（二兩）　焦冬朮（一兩半）　扁豆（四兩，炒）　大熟地（四兩，搗入）　炙鱉甲（一兩半）　女貞子（二兩）　茯苓（一兩半）　當歸身（一兩半）　白芍藥（一兩半，炒）　菟絲子（一兩半，炒）　川芎（一兩）　炙甘草（一兩）　新會皮（一兩半）　砂仁（一兩）</p>
<p>上為細末，煉白蜜和丸，如桐子大。每服五錢，清晨滾水送下。</p>
<p>是丸服畢，脅塊久消，胸中毫無火勢上奔之狀，食健神爽，寤寐咸安。設非藥餌對症，何能若斯效速。嗣後每逢交春，並未見發，數年之疾，從此而愈。益見予前論中之預斷，非謬而非狂矣。（道光癸巳竹亭自識，時年六十有九）</p>
<p>（案16）吳梅村女兩歲，微熱、咳嗽、腹膨，醫人誤投寒涼以致病增，反囑其斷乳，病劇更醫，幾乎無□，嗣後永禁不許庸醫妄言斷乳，當審證論治，於四診中求之無不愈疾者，予之治梅村之愛可鑑也</p>
<p>吳梅村，女，兩歲，嘉慶二十年乙亥歲冬十月治案，並永禁兒科不許斷乳以喪兒命，務宜遵之。</p>
<p>稚年陰氣未充，夜間偶爾發熱，咳嗽腹膨，多食易飢。幼科專治內熱，寒涼屢投，咳嗆愈增，反囑其斷乳，甚至面黃肌瘦，熱勢尤甚。更醫，醫指為疳積勞熱，用清熱消積之藥治之，熱不除而咳不減。禍皆起於斷乳者，不思小兒全藉乳以養之，則氣血充而肌體和。早斷其乳使其夜不能安，惟以食飲以助飢，糕餅以可口，而脾胃日損，氣機不運，以致熱增積盛病劇。托治於醫，兒科不審起病情由，惟見病治病，無非熱則清之，積則消之，蟲則殺之，不明虛實，鮮有不誤事者。余細繹病情，望色聞聲，仍須照常哺乳，加以扶脾保肺，益陰退熱止嗽，為緊要關頭。如法調治，庶幾無遺憾矣。當以鱉甲、青蒿、山藥、芡實、白花百合、蘇子、甘草、款冬花、枇杷葉、茯苓等。連進五六劑，內熱頓退，咳嗽大減，且從此哺乳，神識漸健，食飲節制，非前之多啖易飢可較也。</p>
<p>復診：原方去鱉甲、青蒿，加苡仁、扁豆、雞內金。再三四劑，大腹之膨軟矣，咳嗽亦漸徹矣。繼以參苓白朮散，調理半月而全安。</p>
<p>（案17）詹文煥乃堂素多思慮勞神，心脾兩傷，吐血之後頭汗無時，漸自耳聾、昏倦，服藥無功，再以扶陽固氣一法，頭汗頃止</p>
<p>詹文煥乃堂，年四十九歲，嘉慶丙子五月十二診。</p>
<p>經水已斷四載，於前月二十五日忽吐血，三日而止，共約有一大盞。數年來好飲火酒，孀居十有餘年，掌管家務，不無勞心傷脾，此吐血之所由來耶。雖止而頭汗無時，漸自耳聾昏倦，自早至暮可飲粥四中碗。至申、酉時，仍然頭汗如淋，當以撲法亦不應，惟睡著汗即止。脈息虛大無力，其為陽虛氣弱可知。然吐血過多，陰亦傷矣。血止之後，身中似熱非熱，亦陰虛內熱之象也。漸自耳聾無間，雖腎竅開於耳，而心亦寄竅於耳也。心主血，血去多而耳聾者亦有之。《素問》云：「精脫者耳聾」，仲景云：「耳聾無聞者陽氣虛也」，更兼朝夕不離火酒，中氣彌傷，肺金久耗。血止而繼以頭汗無時，豈不慮其虛脫耶。姑擬益氣養榮，佐以達之斂之，俾榮衛和而陰陽交，臥安汗停，庶免一脫。方用五味異功合四物湯，去川芎，以茯神易茯苓，加遠志、炒棗仁、五味子、巴旦杏、左牡蠣等十三味煎服。服後稍可多臥片刻，而汗究弗克一減。次日往診，余門人程子，病者之婿也，予至，適程生先至，與予曰：「進昨方漸可多睡，是佳兆也。」予蹙頞頻思，頭為諸陽之首，汗出不減，神倦語低，脈形豁大而空，究屬陽虛氣衰，有立見傾危之險，豈佳兆也，程生唯唯。亟與議四逆湯加人參一錢。煎服一劑，頭汗頓止，繼以氣榮並補之法調理收功。</p>
<p>（案18）文學程子和乃室，症由肝鬱厥逆轉為寒熱無期，虛怯已成，所苦者又受外蝨之累，約有千萬之多，癢無寧刻，明知前症無救，而現在之蝨豈無法治絕其蝨，庶免時刻之苦，治之果然立絕稱奇</p>
<p>文學程平莊乃媳，年二十六歲，道光丁亥歲三月十九日。</p>
<p>病由肝鬱厥逆轉為寒熱無期，或日發兩次，或間二日而連發兩日。種種見端未便遽以為瘧，況脈形細小而勁，舌苔光剝，唇齒乾燥，食飲維艱。細繹病情，陽弱陰虧，榮衛兩虛，此寒熱之所以無定期也。迄今兩月，虛損之徵已露先機矣，亟亟護陽益陰，雖有良方惜乎鞭長莫及，擬方於下，斧弄班門，既蒙垂青，聊為塞白。</p>
<p>方用人參、於朮、龜板、鱉甲、鹿角霜、青蒿、地骨皮、麥冬、金石斛、生穀芽，加薑、棗煎。</p>
<p>前論之證決難挽回，更兼病者又受外蝨之苦，據述約有千萬之夥，皮膚癢無寧刻，以手握之盈碗，自述胸前痛癢異常，被褥衣衫處處皆有，迄今數日無人能識，而亦無人能療者。平莊知醫者而亦不知證之名也，仍商治於余，余應之曰：「此血潰證也，治之無難，第內證不救何。」思所以亟治其蝨，以治痛癢為最。用百部數兩，河水數碗，煎汁三次，去渣，三汁並和再煎，煎至汁濃，離火。另用蘆薈兩許烘脆研極細，同炒出汗川椒五錢研細和勻，漸漸調入百部汁內，調和極勻。即以此汁灑於新被褥衫褲內曬乾，將衫褲著身。將前被褥等一一取去，床上掃清，換新漿被褥而臥之。自此依法而行，蝨從此斃，稱為仙丹。第氣血大敗，內證終無救焉，不數月而逝矣。</p>
<p>是症由寒熱而起，肝經鬱熱生風，榮血腐潰，兼多穢濁之氣，鬱而生蝨，盈千累萬之多，而生於肌腠間者，此所謂血潰症也。與夏子益所治之血潰症，名同而症異也。彼則因其人目中白珠渾黑而視物如常，毛髮直堅如鐵條，能食飲而不語如醉，名曰血潰，以五靈脂為末，湯服二錢即愈。子益又治蝨出怪病，臨臥渾身蝨出約至五升，痛癢不可名狀，但飲鹽醋湯數日愈。二者皆夏子益之《奇疾方》也，與余所治程氏之蝨各不同也。方自余創，手到病除，亦不為不奇也，何必拘拘於古方哉。要之今日之古方即昔日之新方也，安見今日之新方非後日之古方乎，均一理也。（竹亭老人自識）</p>
<p>（案19）鄭氏女孀居，痛痹症自頭至足皆痛治驗</p>
<p>鄭氏女，孀居，年三十七歲，道光丁亥五月二十九日。</p>
<p>素體肥胖，經行落後。風寒濕三氣合而成痹，起於頸項，波及肩臂肢肘，下及兩股，痛劇難忍，業已九日。他醫作痿證治，妄用鹿角霜、瑣陽、歸、芍、沙參等溫補之劑三帖，無怪乎痛勢更增，寒熱交作，脈象浮小而細。法宜祛風滲濕、通經活絡為最也。</p>
<p>秦艽（二錢）　防風（一錢半）　制香附（二錢）　當歸（一錢半）　片薑黃（二錢）　嫩桑枝（二兩，切）　油松節（三錢，劈）　甘草（八分）　杉木節（五錢，劈）　蘇木節（五錢，劈）　製半夏（一錢半）　陳皮（一錢半）</p>
<p>加去油乳香一錢，箬包押煎。</p>
<p>服一帖，痛去十之三，非前之痛如錐刺可比。且稍能睡，漸可進粥。</p>
<p>閏五月初一日復診：頭項風池穴覺重且痛，此濕痰為患。其餘俱緩，即兩股間痛亦可耐。原方去半夏、防風、杉節，加羌活、苡仁、晚蠶砂、威靈仙等煎服，痛勢更減，再劑而風池穴之重痛亦大減矣。</p>
<p>初三日復診：痛痹十去其八，惟右股骱仍覺小痛，再議舒理氣血，冀其漸平。方用香附、芎、歸、艽、陳、苓、草、桑枝、木瓜、青皮、苡仁輩，服之痛痹將愈。至四五日後，濕熱下注，兩足腿重腫且脹而痛（旁註：此即濕腳氣也），朝輕夕盛，用白朮、苡仁、茯苓、木通、防己、黃柏、炙草、蠶沙、青皮、升麻、柴胡、懷牛膝等十二味，煎服四劑全愈。</p>
<p>（案20）海鹽上舍張鐵珊乃室血崩、汗多幾危治驗</p>
<p>海鹽張鐵珊乃室，道光丙戌十二月二十四日診。</p>
<p>經停兩月餘，忽於是月十七經行三日，至二十日驟然大崩，以致神倦乏力，食少汗多，怕明喜暗。服藥後經水仍頻出不止，於是始告治於余。余至，適前醫周半池兄診定疏方，用人參、黃耆、於朮、熟地、龜板、鹿角霜、牛角腮、棗仁、棕灰、龍齒、牡蠣、阿膠、續斷、杜仲等，觀其方意卻是固氣統血之法。第熟地、阿膠輩可從緩，一嫌其膩，又嫌其食飲未貪者恐不利於脾胃也。余於方中去此二味，加丹參三錢，血餘炭五分，沖，五味子三分，臨服衝入童便一酒杯。</p>
<p>佐此四味，取其安神定志，亦固納止崩之一助耳。</p>
<p>復診（十二月二十五日）：</p>
<p>進昨議方，崩血漸減。因欲貪食，稍啖葷味，便泄隨至，脈象細軟。滋膩之劑，究宜緩投。宜以益氣扶脾，冀其坤土得令，庶幾無妨。用黨參、山藥、芡實、茯苓、益智仁、煨木香、炙草、陳皮、南棗等。煎服三四劑，漏下已停，而便泄仍日四五次，皆緣脾土之不足耳。擬異功法加建蓮、芡實、砂仁、歸、芍、陳皮、南棗等治之。服兩帖，便溏日一次，再二帖而止矣。</p>
<p>（案21）洞庭東山金氏女素有肝胃氣，發則腹痛且脹、欲嘔，兼之目疾頻發奇效</p>
<p>洞庭東山金氏女，年二十四歲，道光丁亥五月二十日。</p>
<p>素有肝胃氣，發時遍體不疏，腹痛且脹，甚至欲嘔。又有目疾頻發，發時白珠色紅，昏花起星。偶爾寒熱，經水有時應期，脈形左弦右緩。種種見端由肝鬱而波及於胃也，法當土中疏木，俾土木合德，諸恙向安矣。</p>
<p>制香附（二錢）　小青皮（七分，醋炙）　廣木香（六分）　當歸（一錢半）　半夏曲（一錢半）　淡茱萸（三分）　宣木瓜（八分）　茯苓（一錢半）</p>
<p>加砂仁末三分，沖。</p>
<p>服後脹痛俱平，諸恙如失。</p>
<p>（案22）黃聖濤室人素有肝氣，當臍作痛發厥治驗</p>
<p>黃聖濤乃室，五十歲，丁亥歲七月初二，痛症復發。</p>
<p>素有肝氣，當臍作痛，痛甚則厥，必得重手按臍方緩。今發尤甚，於前月二十五痛之不已，服他醫通氣泄肝藥即止。未兩日復痛，又用黨參、首烏、石決明、沉香等藥不應，因求治於余。腿膝覺冷，得暖則臍中痛緩，脈右沉細、左小弦。衝脈為病，裡虛而痛者陰不足也，溫養下元是其治法。</p>
<p>炒熟地（四錢）　當歸（一錢半）　肉桂（四分，去粗皮）　五靈脂（一錢半，炒）　小青皮（一錢，醋炙）　白芍（一錢半）　紫石英（五錢，研）</p>
<p>加紫沉香三分，磨汁沖。</p>
<p>燈前進藥，至二更臍腹痛頓止。次日再劑，痛勢全無。</p>
<p>初四復診：體瘦食少，素常如是。今痛既平，養胃兼之溫潤下焦為妥，且藥不宜猛，當輕鬆調治更有益於肝脾耳。</p>
<p>建蓮肉（五錢，去心）　雲茯苓（一錢半）　薏苡仁（四錢，炒）　陳皮（一錢，炒）　菟絲子（一錢半，炒）　淡蓯蓉（三錢）　砂仁殼（八分）　南棗（兩個，去核）</p>
<p>上藥八味，河水煎。服四五劑，食增神健，便溺通暢而痊。</p>
<p>（案23）李建之內人下消症治驗</p>
<p>李建之乃室，年逾三旬，嘉慶二十年乙亥冬十一月十六診。</p>
<p>下消症迄今數日，他醫用萆薢分清飲法，不應。病得之肝經鬱結，而波及於心腎，致水火不交。口渴溲數，出如膏油。《經》云：「二陽結謂之消。」飲一溲二，此下消症也。由於腎水不能上承，心火難以下降，火在水上，正合未濟之卦也。故渴飲溲數，下如稠濃膏油，脈形軟數，尺脈虛濡，證豈輕候。</p>
<p>先君子曰：「飲一而溲一者，外飲之水下也。至於飲一而溲二，則高源素蘊之水下也。」</p>
<p>雪梨汁（一小杯，沖）　甘蔗汁（一小杯，沖）　生蛤殼（二兩）　麥冬（一錢半）　沉香汁（三分，沖）　知母（一錢半）</p>
<p>上用長流水一盞，將蛤殼、麥冬、知母三味煎至半盞去渣，以前三汁衝入藥湯內服之，約服於午前。臨臥前一時用桂附八味丸四錢，建蓮湯送下。</p>
<p>服三劑，下消之症漸自痊可。繼以養胃、調脾、舒肝之法收功。</p>
<p>（案24）鄒氏嫗年高泄瀉、嘔吐、腹痛治驗（附註）</p>
<p>鄒氏嫗，年八十三歲，道光丙戌八月十二。</p>
<p>泄瀉五日，由食麵、肉而起。胸悶不飢不食，食則嘔吐並至，腹痛即瀉，脈軟滑而細。雖在高年而宿食停阻，當以運食舒中，使痛瀉嘔止為最。宜以生穀芽、製半夏、山楂肉、麥芽、藿香、枳殼、赤苓、甘草、木香等九味，加煨生薑兩片。煎服兩帖，而嘔痛瀉頓愈。</p>
<p>凡治病必欲於四診中詳求之，庶不誤人。是證若因年高泄瀉防脫，執虛妄補而致氣壅食阻，甚至發厥而斃，深堪痛恨，而猶以為補之不及，自信無差，即主家亦以為然。豈知明者觀之，不死於病而死於醫人之手。嗚呼！其死其生斯誰辨之，識者鑑之。（癸巳夏四月竹亭自識）</p>
<p>（案25）鄭氏女肝氣作楚，臍上塊攻作脹治驗</p>
<p>鄭氏女，年逾三旬，道光元年五月十五。</p>
<p>肝氣作楚，臍上素有之塊又覺脹而不舒。法宜肝胃並治，用二陳湯加香附、青皮、白扁豆、大腹絨、歸身、佛手柑等。服兩劑，塊與痛脹俱全安矣。</p>
<p>（案26）姜仰齋側室痰厥火升等症治驗</p>
<p>姜仰齋側室，道光八年八月二十二。</p>
<p>痰厥症，發時面紅火升，氣逆腹疼呃忒，俱在晡後為甚，經行四五日未止，皆由於氣鬱而痰火凝結也。法當舒肝、豁痰、順氣，免其變幻，議溫膽法。</p>
<p>姜半夏（一錢半）　制香附（二錢）　橘紅（八分）　甘草（四分）　黑山梔（一錢半）　廣木香（五分，切）　赤苓（二錢）　枳實（八分）　瓜蔞仁（三錢，研）　刀豆子（二錢，炒）</p>
<p>加鮮竹瀝八錢，生薑汁一小匙，沖。</p>
<p>服後，胸悶氣逆俱平，以故火升、面紅、呃忒從此而盡徹矣。</p>
<p>二十四日：用二陳湯加鮮石斛、瓜蔞仁、黑芝麻、生穀芽輩，和胃止嗽而愈。</p>
<p>（案27）汪書蕉二兄令愛九歲出正痧治驗</p>
<p>汪書蕉小姐，九歲。</p>
<p>出痧於道光己丑歲正月二十四日。身熱四五日，熱漸緩，頭額面部始見痧點，咳嗽噴嚏，鼻流清涕，二目眼淚。宜以舒表，以冀透發，務須避風為最。</p>
<p>荊芥穗（一錢半）　蟬衣（一錢半，去足）　蘇子（一錢半，炒）　杏仁（三錢）　牛蒡子（一錢半，炒研）　橘紅（八分）　甘草（六分）　桔梗（八分）　前胡（一錢半）</p>
<p>加西河柳六錢，茅根三錢，去心。</p>
<p>復診（二十五日）：進昨方，頭面兩顴痧點滿布，手臂腿足稀少將齊。舌苔白腐帶剝，身熱漸緩，邪未透徹，尚不貪食，大便結糞已解，口乾欲飲不渴，咳嗽頻頻。仍宜疏表退熱，嫌其眼雖有淚而鼻涕少。</p>
<p>葛根（一錢半）　前胡（一錢半）　荊芥（一錢半）　元參（一錢半）　楂肉（三錢，炒）　牛蒡子（二錢，炒）　桔梗（八分）　甘草（五分）　薄荷（六分）　杏仁（三錢）　枳殼（一錢半）</p>
<p>加西河柳八錢同煎。</p>
<p>復診（二十六日）：痧點漸透，熱緩，食漸進，咳聲頻頻，舌苔白膩而剝亦十退其七矣，色轉淡紅。清疏肺胃為最，用前胡、杏仁、桔梗、蘇子、象貝、桑皮、地骨皮、橘紅、人中黃、西河柳、蘆根同煎。服後熱退七八，痧點漸收，咳嗽漸稀，舌苔之膩白退矣。惟鼻無清涕，幸不幹燥。痧出四朝，循序而收，食飲能進。</p>
<p>復診（二十七日）：</p>
<p>桑白皮（一錢半）　地骨皮（一錢半）　元參（一錢半）　麥冬（一錢半，去心）　人中黃（五分）　黑蘇子（一錢半，炒）　桔梗（八分）　前胡（一錢）　赤茯苓（一錢半）　白杏仁（三錢）</p>
<p>加老枇杷葉三大片，去毛。</p>
<p>復診（二十八日）：痧發五日，正值收回之際，鼻涕復來，足徵邪去肺清。舌胎已退，而轉淡紅本色。頭顱兩腮尚有未退盡者，咳聲未平，喜其食貪睡安，不足慮也。方用桑葉、麥冬、赤苓、杏仁、蘇子、桔梗、甘草，加老枇杷葉三大片，去毛，煎服。</p>
<p>二十九日：用百合、苡仁、款冬、貝母、瓜蔞仁、桑白皮、赤苓、甘草、枇杷膏等。服之鼻涕仍有，痧毒盡出也，再以清補肺胃之劑調理收功。（正痧之後，須忌一切發味海鮮一百日，庶無痧瘡，以免終身之累。）</p>
<p>（案28）張乙庭室人陰虛體質，神倦、肌瘦、口乾、食少，甚至內熱如蒸，汗出如洗，用益氣養榮法果獲奇效</p>
<p>張乙庭乃室，道光九年三月二十七日診。</p>
<p>素體陰虧，內熱汗多，忽增忽減。淹纏日久，體倦肌瘦，食少口乾，百節疼而背脅如刺也，夜夢紛紜，心中搖盪。皆榮血虧而衛氣弱，心為胃母，腎為肺子。心榮、肺衛兩虧，無怪乎內熱如蒸、汗出如洗也。深恐涸津而轉涉虛損之門，前案已論。再議東垣益氣養榮法合《聖濟》大建中湯加味治之。</p>
<p>（附：聖濟八味大建中方：人參，沖，黃耆，炙，歸身、白芍、炙草、龍骨、遠志、澤瀉八味，河水煎服。）</p>
<p>人參（五分，沖）　炙黃耆（一錢半）　沙參（三錢）　歸身（一錢半）　白芍（一錢半，炒）　炙甘草（六分）　龍骨（五錢）　遠志（一錢，炒）　澤瀉（一錢半）　地骨皮（二錢）　丹皮（一錢，炒）　麥冬（一錢半，去心）</p>
<p>加生穀芽五錢同煎服。</p>
<p>是日余定方之後，據述又延鍾愚泉至，即於余方中批註云：「茲讀尊方案，周匝盡善，無庸更章矣。欽服之至，僭加一二，聊為塞責，仍候教政。」於余前方中去歸、耆、地骨皮三味，加石斛、紅棗、十大功勞三錢。據乙庭云，愚泉至，余方已煎服矣。至次日，熱與汗俱減半矣。再三劑，諸證咸安。數日後，天癸至，三四日止。日來食後腹稍膨，足腫，便溏，兩脅疼。議先補中藏之陽，而少佐養肝、舒肝之法，俾土木合德為妥。若徒事滋補，恐不利於坤土耳。依法治之，果獲奇效。</p>
<p>（案29）張春山內人脘腹痛極，當臍塊攻立救之驗</p>
<p>張春山乃室，年逾二旬，道光己丑四月十三診。</p>
<p>脘腹作痛，痛劇臍中塊攻，氣食交阻。脈象沉滑，沉者氣之滯也，滑者食之阻也。法宜溫中運食，防痛甚發厥。</p>
<p>姜厚朴（一錢）　淡乾薑（五分，炒）　淡茱萸（三分）　穀芽（三錢）　制香附（一錢半）　小青皮（一錢）　山楂肉（三錢，炒）　神麯（三錢，炒）　薤白頭（三錢）</p>
<p>加荔枝核四錢（切片炒），木香六分（切片）。</p>
<p>服藥後，少頃腹中響動，痛止。次日清晨解結糞甚暢，臍中硬塊拊之不覺矣，前所謂食積者此耳。</p>
<p>十四日：原方去薤白、青皮，加元胡索、瓜蔞仁。再劑，又解結糞如前。</p>
<p>十五日：仍照方去元胡索、瓜蔞，加陳皮、砂仁殼。再劑，又大便結糞一次甚暢，從此膨脹、食塊攻痛俱若失矣，食飲漸貪，再以和胃舒肝之劑而收全功矣。</p>
<p>（案30）金德升女千腳氣症兼大小腹痛脹、食少、兩足能屈不能伸危症奇驗</p>
<p>金德升女，年逾二旬。</p>
<p>於道光六年兩足小腿疼痛而起，已後舉發無時，甚至痛劇難忍，小腿細小肉削，證名乾腳氣。漸至大小腹痛而且脹，以致食減。今於九年己丑歲六月十九求治於余，據云於四月生產，迄今兩月，而腳氣又發，疼痛如錐，大小腹仍然痛脹，食少，大便乾結如慄，脈息細耎而澀。知其血燥筋枯，足能屈而不能伸。水不滋木，木強乘土，此大小腹之所以痛且脹也。議養水滋木以舒筋，俾其痛脹平而筋自舒，得谷乃昌。服後方三劑，而諸證全瘳矣。</p>
<p>制首烏（五錢）　炙鱉甲（四錢）　女貞子（三錢）　歸身（一錢半）　宣木瓜（一錢半）　香附汁（七分，開水磨沖）　淡茱萸（二分）　木香（六分，切片）　柏子仁（三錢，去油）　九香蟲（一錢半，焙）</p>
<p>加荔枝核四錢，打碎炒黃。</p>
<p>（案31）葑門姚惠時內人左脅塊痛，兼之寒熱、吐血、咳嗽等證幾危奇效</p>
<p>葑門姚氏女，年三十四歲。</p>
<p>左脅肋塊痛，自道光七年冬由寒熱而起，纏綿日久，塊漸大如杯，硬而不高，痛甚牽引腰背。延至九年秋，驟然吐血盈盂，三日而止。當時塊痛頓平，後又復痛。是月望前，忽爾寒熱成瘧，而痛塊又平。待瘧止而塊又至，且痛無寧刻，食少體瘦。自血吐之後，天癸未至約近兩月。診其脈，右軟小無力，左關浮之弦細，按之小數。知其胸中鬱郁不舒，肝火易動，甚至直衝而血溢上逆。病起兩載，痛塊日增，臥床食減，大便燥結。防涉虛門亟治之，或可從凶化吉。若假庸工之手，尤難之難矣。議以扶脾、養肝、潤燥，兼之舒運，俾痛塊日減、腸潤、經行斯可矣。</p>
<p>焦冬朮（一錢半）　制首烏（四錢）　女貞子（四錢）　木瓜（一錢半，乳香同炒）　元胡索（一錢）　制香附（二錢）　淡茱萸（三分）　青皮（一錢）　黑山梔（一錢半）　炙甘草（六分）　歸身（一錢半）　白芍（一錢半）</p>
<p>是方煎服六帖，塊痛十去其四，牽引腰背之疼已平。大便之乾結難解，自服予方後可以日解松爽，食亦漸增，頗為合宜。</p>
<p>復診（九月初一日）：向日痛甚即咳嗆，是病之根皆由於塊痛為患，必先治之。</p>
<p>西黨參（三錢）　淮山藥（三錢，炒）　制首烏（五錢）　鱉甲（四錢，炙）　女貞子（五錢）　柏子仁（三錢，研）　巴旦杏（三錢，去皮尖）　茯苓（一錢半）　廣木香（六分，切片）　歸身（一錢半）　白芍藥（一錢半，炒）　木瓜（一錢半，乳香同炒）　炙甘草（六分）</p>
<p>加生薑兩片，黑大棗兩枚（去核）。</p>
<p>煎服六劑，塊移於中，痛減其半，食飲又增，每次可進飯兩盞，余安妥如前。</p>
<p>初八日復診：用五味異功加歸、芍、女貞、九香蟲、木香，巴旦杏、柏子仁，加白花百合二兩煎湯代水。</p>
<p>服六七劑塊痛更減，惟夜間咳嗆時則塊痛漸增，大便通暢，經水將行。</p>
<p>復診（十五日方）：</p>
<p>西黨參（三錢）　北沙參（三錢）　陳阿膠（三錢）　炙草（六分）　巴旦杏（三錢，去皮尖）　制首烏（三錢）　女貞子（四錢）　苡仁（四錢，炒）　柏子仁（三錢，研）　川貝母（一錢半，去心）　廣木香（六分）</p>
<p>是方服十二帖，塊小痛止，咳嗽亦平，仍用此方略為加減，再服十劑而收全功。</p>
<p>（案32）張氏女肝胃氣痛，痛甚塊攻、嘔酸、便溏治驗</p>
<p>張氏女，道光己丑九月二十六日診。</p>
<p>肝氣作楚，波及於胃，痛甚塊攻，嘔酸，便溏，業已七日。痛劇防厥，擬舒肝溫中法。</p>
<p>淡茱萸（三分）　小青皮（八分）　香附汁（八分，磨沖）　烏藥（一錢半）　姜厚朴（一錢）　姜半夏（一錢半）　元胡索（一錢，炒）　木香（六分,切片）</p>
<p>加陽春砂仁末二分，沖。</p>
<p>服此一劑，痛即大減，再劑痛止塊平。</p>
<p>（案33）張乙庭乃室中脘脹痛、小腹膨急、發厥治驗</p>
<p>張乙庭乃室，己丑歲十月初六日。</p>
<p>中脘脹痛，波及小腹膨急，痛無寧刻。現在見厥，深慮汗多，食不喜進，脈息沉細遲緩。病勢頗險，勿得忽視。</p>
<p>制香附（二錢）　歸身（一錢半）　肉桂（五分，去粗皮）　炮姜（四分）　炙甘草（六分）　陳皮（一錢）　九香蟲（一錢半）</p>
<p>加生穀芽一兩，烏梅肉五分（炒）。</p>
<p>煎好午前服，少頃痛勢漸緩。至酉初，鍾愚泉見其痛緩，伊用旋覆花、姜半夏、白芍、肉桂三分、水炙甘草、小麥、紅棗等，煎送烏梅丸三錢。</p>
<p>夜間煎服，到口即嘔，再進再嘔而停藥。</p>
<p>至初七日仍延余診：右脈軟小無神，左脈弦細。肝胃並虧，面色㿠白，神疲難支，二目半合，額有黏汗。自昨至今午，食毫不進。素虧之軀，加以痛劇見厥之後，深恐驟脫。議四君子加味，亟固胃氣兼之定嘔、納穀為最。</p>
<p>人參（五分，沖）　於白朮（一錢半，土炒）　茯苓（一錢半）　炙草（五分）　白芍（一錢半，肉桂三分同炒）　歸身（一錢半）　淡茱萸（三分）　青皮（六分，醋炙）</p>
<p>加生穀芽五錢，烏梅肉五分，炒。</p>
<p>是方煎服，始能進粥盞許，嘔止，痛脹俱松。</p>
<p>初八：即以原方去茯苓、茱萸，加茯神、遠志、女貞子三味。服之漸可進粥三四盞，諸恙鹹平。</p>
<p>初十日：用五味異功加歸、芍、女貞子、棗仁、遠志、南棗等，煎服三劑而愈。</p>
<p>（案34）袁藹堂內人寒熱、脘腹膨脹、小腿浮腫治驗</p>
<p>袁藹堂乃室，年二十四歲，道光己丑十月初八診。</p>
<p>病由前月，黃昏微寒漸熱，熱至天明微汗而退，熱時頗甚。舌苔早黑，少頃淡紅。耳鳴，骨節疼，食無味。迄今廿日，寒熱未解，脘腹膨脹。醫以疏表清涼之劑，皆未去病，因延余治。脈象兩關弦大，按之不足。邪熱內伏，當以和解退熱，俾胃土得令，納穀為最，恐犯虛熱之門。議小柴胡湯去半夏，加花粉、扁豆、苡仁、二苓、澤瀉、秦艽、歸身、地骨皮等，加薑、棗。煎服三帖，寒熱頓減三之二，惟脘腹膨脹、腿足浮腫未退耳。</p>
<p>復診：燈前微寒即熱，熱至天明微汗而退，漸能進食。午前進飯碗許，夜間飲粥有味。大便仍結，小溲如常。而胸腹之脹、小腿之浮腫、皮色光亮，究關脾陽之不運，而濕阻於中也。今寒熱已退大半，再溫理中焦為亟亟也，否則防轉中滿。</p>
<p>穹窿術（一錢，炒）　白扁豆（三錢，炒）　苡仁（五錢，炒）　茯苓（三錢）　姜厚朴（一錢）　草蔻仁（一錢，炒）　乾薑（八分，炒）　歸身（一錢半）　炙甘草（六分）　陳皮（一錢半）</p>
<p>加生薑兩片，黑大棗兩枚（去核）。</p>
<p>服此方兩劑，寒熱退清，脘腹膨亦緩，再三帖而腫脹俱平矣。</p>
<p>（案35）徐氏女咳嗆、氣逆、喉癢、嘔痰治驗</p>
<p>徐氏女，年逾四旬，道光己丑十二月十六。</p>
<p>咳嗆氣逆，嘔痰盈盂，喉癢無寧。虛火上炎，當理肺胃，使氣順而火降，自無遺蘊矣。</p>
<p>旋覆花（三錢，絹包）　款冬花（二錢）　川貝母（一錢半，去心）　苡仁（五錢，炒）　生蛤殼（五錢）　黑蘇子（一錢半，炒）　巴旦杏（三錢，去皮尖）　茯苓（一錢半）</p>
<p>加雪梨汁六錢，生薑汁兩小匙，沖。</p>
<p>服兩帖而痊。據述，後遇此病發，服之即安。</p>
<p>（案36）朱小佇女暑濕熱阻，得於行經之後，以故寒熱無期，朝輕夕重等症極驗</p>
<p>朱小佇令愛，年十八歲，庚寅六月十三日診。</p>
<p>暑濕熱三氣交阻，得於行經之後。血室空虛，邪乘虛入，以故寒熱無期而朝輕暮重也。迄今十八日之久，更兼吟詠囈語、口乾喜飲。陰氣虧於下，而邪終不能解也。脈形弦細，按之不足，非無以也。證頗棘手，姑擬益陰退邪以冀轉機。</p>
<p>生鱉甲（五錢）　青蒿子（二錢）　鮮石斛（四錢）　麥冬（一錢半）　地骨皮（三錢）　栝蔞根（一錢半）　廣皮白（八分）　甘草（七分）</p>
<p>加西瓜汁一酒杯，沖。</p>
<p>服方一劑，寒止熱如前。</p>
<p>十四日：原方加黃芩一錢半。再服一劑，當解結糞成條，外有瘀血裹糞而下，口吐黏痰盈盂。此行經後，寒熱交作之時，他醫早投生地、羚羊角、川黃連等涼藥，遏住經血。得余養陰退熱之劑，腸胃滑利，使數日未解之結糞與經血裹之而下也。其黏痰之多者，亦因寒涼遏之而成也。是好消息，惟熱未淨盡耳，耳聾如前。</p>
<p>十五日：仍以前法出入，加之和胃生津，熱退食貪，夜能多寐，耳聰神健而安矣。</p>
<p>（案37）張養齋室人脘腹脹痛、嘔酸等症治驗</p>
<p>張養齋乃室，年逾三旬，道光九年十月二十四日。</p>
<p>脘腹脹痛，嘔吐酸水，得湯愈增。經水過期旬日，雖平日趲前，而此時之滿腹不舒卻無關於經水也，究屬肝氣鬱而波及胃土也。</p>
<p>旋覆花（二錢，絹包）　姜厚朴（八分）　淡乾薑（七分，炒）　木香（六分）　製半夏（一錢半）　沉香汁（三分，磨沖）　山楂肉（三錢）　茯苓（一錢半）　橘皮（一錢）</p>
<p>加左金丸六分，藥湯送下，烏梅肉四分。</p>
<p>服此方，嘔止、痛緩而腹塊未平，食亦未貪。</p>
<p>二十五日：原方去旋覆花、左金丸，加黑山梔、淡茱萸、生穀芽等煎服，如前安妥。惟臍上左右塊攻即有疼意，此食塊無足慮。今方能進粥半盞，不嘔不痛。平素腸燥便結，約二三日一解，今已四五日未解矣。</p>
<p>二十六日：用制香附、乾薑、半夏曲、陳皮、枳殼汁（沖服）、藿梗、木香、淡茱萸、黑山梔、生穀芽、雞內金等，服之甚妥。再議養胃、和榮、舒肝之劑。三帖，大便通暢，塊散食貪而愈。</p>
<p>（案38）又，側室脘腹作楚、欲嘔、發厥、牙緊等治驗</p>
<p>又，養齋側室，二十二歲，己丑十月。</p>
<p>脘腹作楚欲嘔，發厥手顫，二日上竄，牙關緊閉。面色嬌紅，鼻衄色紫，左脈弦滑且數。肝鬱火升，此厥衄之所由來耶。</p>
<p>羚羊角（一錢，鎊）　小川連（四分）　姜半夏（一錢半）　橘皮（一錢）　天竹黃（一錢半）　鉤藤鉤（四錢）　小生地（三錢）　青皮（八分）</p>
<p>加雪梨汁六錢（入薑汁二匙沖），萊菔子三錢（炒）。</p>
<p>服藥後，厥發二次，至天明而平。脘腹痛緩三分，鼻洪止。</p>
<p>復診：</p>
<p>羚羊角（一錢，鎊）　川黃連（三分）　姜半夏（一錢半）　青皮（八分）　瓜蔞仁（三錢）　黑山梔（一錢半）　九香蟲（一錢，焙）　木香（五分）　鮮石斛（四錢）</p>
<p>加竹瀝六錢，薑汁兩小匙沖。</p>
<p>服此厥止，面紅退，腹痛大減。惟體倦食少，大便秘結未通。</p>
<p>復診：原方去羚羊角、山梔、竹瀝、薑汁輩，加柏子仁、麥芽等。一劑，大便結糞甚少。再以生首烏一兩、歸身、薤白、郁李仁、砂仁殼、麻仁、大麥仁、青皮、木香、甘草等，服之當解結糞甚暢，痛止食貪，再以和肝養胃而痊。</p>
<p>（案39）海鹽張鐵珊乃室唇腫痛、寒熱、發疔治驗</p>
<p>海鹽張鐵珊乃室，道光元年辛巳歲十月十九日。</p>
<p>內唇腫硬畏寒，波及鼻傍漫腫，疼痛難忍，得熱布熨之稍緩，見風則愈劇，脈象沉緊。榮氣閉固，鬱結不散，而成內唇疔。外宜疏解風寒，內以散腫拔疔為亟亟也。先用針刺唇口鼻下，泄其氣並未見血。外用蔥汁調家制霞城散敷腫上，如藥干再以新綿蘸汁潤之，則腫易消。內服蘇葉、防風、蔓荊子、桔梗、柴胡、連翹、陳皮、甘草，加干浮萍草、蔥白頭同煎服。</p>
<p>二十日診：服昨藥並敷後，今出膿水甚多，唇內之疔根始見。此處膏藥難貼，必須勤換為妥。腫自唇至顴及眼泡，俱帶漫腫，非輕候也，最怕走黃，慎勿渺視。上唇裡面中間近牙根處一粒，大如黃豆，色紅，用針刺之稍見血，用家制「滴滴金」摻上，膏蓋，不拘時換貼。內服蘇葉、桂枝、銀花、白芷、陳皮、象貝、連翹、甘、桔、元參、乳香等。煎服後寒熱即退，夜間少有煩悶，七八日便秘始解，當日睡安食進。</p>
<p>二十一日診：內唇疔根漸軟小，自昨出膿血後今已大減，寒熱罷，眼、鼻外、內唇之腫俱已漸退。外用拔毒膏貼之，次日疔根提出，摻上青雲散即能生肌收口，仍用膏藥護之。再以養胃清火之劑，以退餘毒而收功矣。</p>
<p>（案40）葉氏女經行腹痛、嘔吐酸水作瀉治驗（附註赤帶）</p>
<p>葉氏女，年二十四歲，道光二年閏三月十八診。</p>
<p>每遇臨經前後，小腹必痛，而兼嘔酸水，甚則增瀉，據述病起四五載。脈右軟小，左弦細。肝木犯胃土，甚則大便作瀉者，以胃與大腸同屬陽明也。自云幼年最喜生冷，邇年暑熱水果不能戒，益見陽明胃土之久虛。及早禁之，服藥勿懈，庶乎漸安。現在經轉，治宜舒肝和胃。</p>
<p>制香附（三錢）　廣木香（六分，切片）　青皮（八分，鹽水炒）　歸身（一錢）　淡茱萸（二分）　元胡索（一錢半，炒）　烏藥（一錢半，鹽水炒）　白芍（一錢半，炒）</p>
<p>加炒出汗川椒十二粒，揀去閉口者。</p>
<p>前方服兩帖，痛止嘔平，經水停，而瀉亦已矣。據述昨經血中有一條如筆管式，長約寸余，中空，色帶粉紅，此即赤帶之類也，全賴平時早治，必待經行病至而後藥之，恐無濟事矣。</p>
<p>（案41）予內子陸氏冒風頭痛且重、骨節痛治驗</p>
<p>內人陸氏，道光六年丙戌三月二十一日診。</p>
<p>素多勞役，連日頭疼、骨節痛。昨早忽然頭痛且重，舉頭不直，骨節間疼如針刺，身微熱，口苦舌乾，淡白苔，內熱不喜冷飲，脈浮小乏力。陰虛體質，血不榮筋，加以外風相搏，故遍體疼如針刺。申刻進後方一劑，漸自微汗二三次。少頃覺飢，當飲薄粥盞許，頃之周身小汗。至戌初，頭痛、骨疼頓緩。次日早晨，病若失矣。方附下：</p>
<p>當歸（一錢半）　川芎（一錢）　蔓荊子（一錢半）　前胡（一錢）　秦艽（一錢半）　麥芽（三錢，炒）　山楂炭（三錢）　陳皮（一錢）　甘草（六分）</p>
<p>上藥九味，河水煎服。</p>
<p>（案42）詹氏女風暑相搏，頭脹、腹悶、疼痛難忍治驗</p>
<p>詹氏女，二十三歲，道光辛巳歲六月二十四。</p>
<p>風暑搏而頭脹，小腹悶而疼痛難忍，帶濁綿綿。病經六日，脈象浮小。當以疏解和肝，未可忽視。</p>
<p>老蘇梗（一錢半）　赤茯苓（一錢半）　木香（五分）　藿梗（一錢半）　小青皮（八分）　淡茱萸（三分）　枳殼（一錢半）　甘草（五分）　臺烏藥（一錢半）　萊菔子（一錢半，炒）</p>
<p>服前方一劑，熱退，脹痛俱平，霍然而愈。</p>
<p>（案43）吳師瞻內人脾濕下注，痰多、腹膨、背脹、腰胯漫腫、陰戶濕癢、白帶頻下、經停三月極驗</p>
<p>吳師瞻乃室，道光二年十一月二十九日。</p>
<p>脾虛挾濕，稠痰盈盂。肝氣不舒，腹膨背脹。腰胯漫腫，波及大腿，惟小腿與足跗未腫。白帶頻下，陰戶濕癢。食能進，多則脹。經停三月之久，脈形細耎，左虛弦，尺無滑疾之象，非胎也。誠恐脾土不運，而致有中滿之虞。</p>
<p>西黨參（三錢）　焦冬朮（一錢半）　歸身（一錢半）　懷牛膝（一錢半）　益智仁（一錢）　生薑皮（一錢）　茯苓（二錢）　廣木香（五分）　新會皮（一錢半）　炙甘草（八分）</p>
<p>加佛手柑六分。</p>
<p>服此十五帖，腹膨背脹俱減，大腿之浮腫並腰胯間亦漸寬鬆。</p>
<p>十五日復診：再以「五味異功」加扁豆、木香、益智仁、歸身、雞內金等，煎好去渣，用砂仁末三分沖。</p>
<p>服此數劑，前恙已平，陰戶之濕癢、白帶之頻下亦皆若失矣。</p>
<p>（案44）陸春帆乃室頭頸痰毒自潰，溫養氣血自痊</p>
<p>陸春帆乃室，年逾二旬，道光二年十二月二十六日。</p>
<p>右頸痰毒，經年自潰，痰出稠黏，色如蛋清，日來潰處堅硬腫痛。風寒內侵，氣血兩虛。當以養榮湯法，使氣血充而易於完口。外宜化痰膏貼之，以助生肌為最耳。</p>
<p>炙黃耆（二錢）　西黨參（四錢）　焦冬朮（一錢半）　炙草（八分）　大熟地（三錢）　歸身（一錢半）　上肉桂（八分，去粗皮）　川芎（一錢）　左牡蠣（五錢，煅塊）　白芍（一錢半，炒）　廣陳皮（一錢半）　茯苓（一錢半）</p>
<p>加生薑五分，黑大棗兩枚（去核）。</p>
<p>（案45）黃埭朱嫗夏間勞役，食後作脹，腹疼兼塊治驗</p>
<p>黃埭車靈橋朱氏女，年二旬，道光壬午歲八月初七診。</p>
<p>向有三瘧，年餘方止，脾土大虧。夏間勞碌過度，邇來食入即脹，脹時腹疼。左腹有塊，積成瘧母。脈右虛小無力。失於將息，防成單腹脹。</p>
<p>焦冬朮（二錢）　薏苡仁（四錢，炒）　木香（六分）　茯苓（三錢）　淡茱萸（三分）　炙甘草（六分）　陳皮（一錢半）　乾薑（六分）　草蔻仁（八分，炒）　焦穀芽（三錢）　雞內金（一錢半，炙）</p>
<p>服此三帖，食入脹停痛止，經水已轉，且身面俱發出小粒如㾦，遍體松爽。此夏日所受暑濕之氣發出，以免秋後之餘波。得餘溫中卻濕之方，服之前症盡除。買舟就診換方，即於原方略為加減以應之。</p>
<p>（案46）橫山江氏老嫗前陰白帶直溜，後陰紅痢頻下，亟固脾胃，果獲奇效</p>
<p>橫山江氏嫗，年七十三。</p>
<p>道光丁亥六月望前得紅痢症，延綿至八月初旬腹痛雖止，而晝夜尚有粉紅凍七八次。小腹膨悶不爽，帶下直溜，腰疼食減，脈息虛軟。脾胃兩虧，亟理坤土，痢止為最。方用冬朮、山藥、扁豆、茯苓、煨木香、益智仁、炙甘草、地榆、椿根白皮等。煎服三帖，晝夜痢減二次，其餘如前。</p>
<p>復診：滑瀉如凍，帶下直溜，得食精神漸健。高年脈弱，治以益氣調中，兼之厚腸固脫，亟平為妥。</p>
<p>帶下直溜者，高年脾虛不能統攝之故。自若作濕熱治，則禍不旋踵矣！</p>
<p>西黨參（三錢）　焦冬朮（二錢）　山藥（三錢，炒）　白扁豆（三錢，炒）　煨木香（八分）　益智仁（一錢半）　茯苓（一錢半）　炙甘草（七分）　升麻（四分，醋炙）　訶子肉（一錢，煨）　桔梗（一錢）</p>
<p>加薏苡仁八錢，河水兩盞煎至一盞服。</p>
<p>服三帖，滑瀉頓減，日間一次，夜止。帶下直溜之勢亦減其半，余俱安妥。原方去升麻、苡仁，加生黃耆、白芍、赤石脂等。煎服數劑，調理收功。</p>
<p>（案47）鄭惕庵乃室中虛濕阻，腹鳴、足腫、便泄極效</p>
<p>嘉興鄭惕庵室人，年三十六歲，道光七年丁亥九月十三診。</p>
<p>中虛挾濕，氣聲如鳴，兩足浮腫，大便溏泄日夜數行，食入覺噎。寒濕內蘊，面色痿黃，深恐木乘土位，致令腹脹成膈。脈形濡小，法當溫中運濕。</p>
<p>焦冬朮（一錢半）　淡乾薑（八分，炒）　茅山術（一錢，炒）　苡仁（五錢）　益智仁（一錢）　炙甘草（六分）　雲茯苓（二錢）　澤瀉（一錢半）</p>
<p>□□□以河水，上用荷葉一小個作蓋煎藥，取濁降清升之意。</p>
<p>煎服一劑，腹中響聲即減，便泄減半，再劑俱止，且食入亦不覺其噎矣，惟足之浮腫未減也。再以附子理中湯加薏苡仁、陳皮、木香輩，煎服兩劑而足腫全退，諸證咸安矣。</p>
<p>（案48）張舟嫗血崩旬日，每發於夜，立止奇效</p>
<p>張舟嫗，十一月初三。</p>
<p>血崩旬日，每發於夜。血去過多，陰虛血熱，脈來濡數，速止為妥。</p>
<p>炒生地（四錢）　炒香附（二錢）　炒黑荷葉（一錢，炒存性）　炒歸身（一錢半）　炒蒲黃（一錢半）　炒黑藕節（六個）　丹參（三錢）　炒丹皮（一錢半）　伏龍肝（三錢）</p>
<p>加真降香一錢，劈碎。</p>
<p>服兩帖，漏下頓止。</p>
<p>（案49）金氏女痛塊作脹迄今四載奇驗</p>
<p>金氏女，二十七歲，道光戊子四月十一。</p>
<p>痛塊作脹，近於脘左，迄今四載，舉發無時，脈象沉細，擬舒肝和胃法。</p>
<p>白蔻仁（六分）　元胡索（一錢半，炒）　九香蟲（一錢半，焙）　木香（六分）　川鬱金（三分，磨沖）　紫沉香（三分，切片）　小青皮（八分）　甘草（六分）　山楂炭（三錢）　淡茱萸（三分）</p>
<p>加荔枝核四錢，打碎，炒。</p>
<p>服一劑，痛塊頓平，脹亦漸鬆，再劑而安。</p>
<p>（案50）王岐山內人晡後寒熱、胸脘脹悶治驗</p>
<p>王岐山內人，年三旬，嘉慶庚辰五月十八。</p>
<p>寒熱發於晡後，胸脘脹悶且響，噁心不飢，舌膩苔白。濕阻中宮，治宜和中卻濕以退寒熱。</p>
<p>青蒿子（一錢半）　地骨皮（二錢）　姜半夏（一錢半）　赤苓（三錢）　草蔻仁（一錢，炒）　淡乾薑（六分）　廣木香（六分）　陳皮（一錢半）　廣藿香（一錢半）</p>
<p>加生薑兩片。</p>
<p>服兩帖，寒熱退，腹之脹響亦大減矣，漸能進食。原方去青蒿、地骨皮、乾薑，加入健脾和胃之法，調理而痊。</p>
<p>（案51）海鹽張鐵珊室人小產垂危救蘇治驗</p>
<p>海鹽張鐵珊室人，小產垂危險症，道光丁亥歲八月二十診。</p>
<p>停經三月又半，連發寒熱四日，每日早晚兩次。昨由寒熱而致經血驟至，當即腰疼腹痛，隨下一大塊，外有衣膜裹血而下，果系小產。因病者諱胎，診時囑余莫談，並云案中不可明言，亦執性也。據述腹中尚有如杯大之塊，而今日之寒熱更重。舌苔光滑而絳，氣逆呻吟，口乾喜飲，時欲噁心，脈形軟小。議去惡露、退寒熱為緊要關頭。</p>
<p>制香附（一錢半）　丹參（四錢）　全當歸（一錢半）　炮姜（八分）　山楂炭（三錢）　炙甘草（六分）　川芎（一錢）</p>
<p>加黑豆皮一錢半，陳酒拌炒。</p>
<p>復診（二十一日）：服昨方血緩、痛減，腹塊小如胡桃，惟氣悶、神倦、欲嘔如前。午時進診，寒熱未至，最妥。第脈象仍軟小乏力，閉目則神思恍惚，張目則火光散大，是屬險候。方意同前，少佐薑汁炒竹茹、川鬱金，取其定嘔惡而療胸前之氣悶。</p>
<p>服後二十二日診：據述服之，昨寒熱仍未至，極妙。但胸背熱氣時升，鼻孔似煽，脈仍耎小模糊，納穀維艱。昨夜半大便後，精神更疲，多夢紛紜，至天明神識少安。色脈合參，深慮虛陽上越防脫。議亟護真氣，兼之鎮肝、斂神為穩。（早診方附後）</p>
<p>人參（七分，沖）　陳阿膠（三錢，蛤粉炒）　生龍齒（三錢）　茯神（三錢）　歸身（一錢半）　白芍藥（一錢半，炒）　炒棗仁（三錢）　炙草（六分）　生牡蠣（八錢）　紫石英（五錢）</p>
<p>二十二日晚診：</p>
<p>人參（六分，沖）　陳阿膠（三錢，炒成珠）　生龍齒（三錢）　茯神（三錢）　於潛術（一錢，土炒）　大麥冬（一錢，硃砂填扎）　五味子（三分，研）　歸身（一錢半）　炒棗仁（三錢）　柏子仁（三錢，去油）　炙甘草（六分）　南棗（兩枚，去核）</p>
<p>進藥約更余，少頃安睡至夜半方醒，汗稍有，飲粥半甌。小產後，余血綿綿未盡，偶有小塊如杏仁大。天曉醒後，神識語言漸爽，可飲粥盞余。</p>
<p>二十三日：原方去阿膠、龍齒，加生黃耆、炮姜。</p>
<p>復診（八月二十四日）：</p>
<p>人參（七分，沖）　山藥（三錢，炒）　制首烏（三錢）　歸身（一錢半）　柏子仁（三錢，去油）　麥冬（一錢半，去心）　金石斛（四錢）　遠志（八分）　茯神（三錢）　炙甘草（六分）　橘白（六分）　南棗（兩枚，去核）</p>
<p>復診：服前方，惡露漸止，安睡汗少，諸恙俱減。惟晡時似有寒熱之勢，腹中時有小痛之象，遍體亦有不舒之狀。皆由小產之後，去血過多，氣榮兩虧，榮衛失調之所致也。幸汗止安臥，食飲漸貪耳。議氣血並補，以善其後。</p>
<p>人參（六分，沖）　制首烏（三錢）　菟絲子（一錢半，炒）　歸身（一錢半）　阿膠（三錢，炒珠）　鹿角霜（一錢）　茯神（三錢）　杜仲（三錢，炒）　續斷（一錢半，炒）　廣木香（三分）　青皮（六分）</p>
<p>加龍眼肉五枚。</p>
<p>進前方，諸恙向安。再議四君子湯加首烏、女貞、歸身、杜仲、木香等，服數劑全愈。</p>
<p>（案52）李氏女邪解，咳嗽漸減用清燥法治驗</p>
<p>李氏女，十四歲，嘉慶十八年三月二十六日。</p>
<p>客邪已退，咳嗆稍緩，猶未盡徹。宜於清潤，宗喻氏清燥救肺湯意。</p>
<p>北沙參（二錢）　款冬花（二錢）　麥冬（一錢半，去心）　巴旦杏（三錢，去皮尖）　黑芝麻（一錢半）　陳阿膠（三錢，蛤粉炒）　甘草（五分）　冬桑葉（一錢半）　百合（三錢）</p>
<p>加老枇杷葉三錢，去毛蜜炙。</p>
<p>是方即喻氏方去石膏，加百合、款冬花也。</p>
<p>服此三帖，咳嗆全愈，食飲如常。</p>
<p>（案53）邢氏女咳嗽、喉癢、痰紅屢發之驗</p>
<p>邢氏女，嘉慶二十三年十二月二十三。</p>
<p>咳嗽痰紅，舊恙復發，脈虛小數，喉癢氣逆。正值土旺之際，亟宜停止為妥。服後方一帖，血止。</p>
<p>北沙參（三錢）　紫菀（二錢）　百合（四錢）　苡仁（五錢，炒）　款冬花（二錢）　炙甘草（八分）　巴旦杏（三錢，去皮尖）　山藥（三錢，炒）　陳阿膠（三錢，蛤粉同炒）</p>
<p>九味河水煎好去渣，加血餘灰五分，研極細沖。</p>
<p>（案54）邵氏女血崩逾月，寒熱兼厥、脈形虛芤治驗</p>
<p>邵氏女，年逾三旬，嘉慶戊寅十二月廿七日。</p>
<p>血崩逾月，脈虛無力，左脈虛芤。血去過多，陰虧陽弱，榮陰不守，衛陽不固。此寒熱而兼厥也，深慮驟變。為此時計，亟宜扶陽濟陰，俾崩止厥回，庶無他虞。</p>
<p>人參（七分，沖）　於白朮（一錢，土炒）　大熟地（五錢）　炮姜（二分）　伏龍肝（三錢）　紫石英（三錢，煅紅醋淬三次）　旱蓮草（三錢）　炙草（八分）</p>
<p>加炒黑荷葉一錢，血餘五分，研細沖。</p>
<p>服一劑，崩血大減，厥止。再劑崩停、神健而寒熱頓退矣。</p>
<p>（案55）陸氏女風暑外侵，身熱、頭痛、無汗、欲嘔治驗</p>
<p>陸氏女，年逾四旬，嘉慶壬申歲六月十一診。</p>
<p>風暑外侵，身熱、頭痛、無汗、欲嘔。太陽、陽明為病，宜於解肌退熱。方用葛根、防風、豆豉、半夏、秦艽、藿香、香薷、赤苓、麥芽、滑石等。服後微汗、熱緩，胸悶、欲嘔俱稍減。</p>
<p>十二日：原方再劑，身熱、頭痛等大減。</p>
<p>十三日：用蔓荊子、蘇梗、藿梗、陳皮、通草、花粉、滑石、鮮荷葉邊三錢同煎。服之諸恙皆平，惟頭熱究未淨盡，此暑熱餘火未清耳，再以養胃生津而熱自除。</p>
<p>小生地（三錢）　麥冬（一錢半，去心）　青蒿子（一錢半）　甘草（六分）　廣皮白（一錢）　川石斛（三錢）　赤茯苓（一錢半）　連翹（一錢半，去心）</p>
<p>加藕二兩，切薄片。</p>
<p>服後，熱退、胃和而痊。</p>
<p>（案56）陸誠齋乃室產後脾虛泄瀉足腫治驗</p>
<p>陸誠齋內人，嘉慶壬申歲六月十三案。</p>
<p>產後脾虛泄瀉，晝夜廿余度，口乾足腫，迄今匝月。脈虛無力，脾氣下陷，先理中宮。</p>
<p>焦冬朮（一錢半）　白扁豆（三錢，炒）　苡仁（四錢，炒）　甘草（八分）　煨木香（一錢）　廣藿香（一錢半）　升麻（三分，蜜炙）　茯苓（二錢）</p>
<p>加益智仁一錢半。</p>
<p>復診（六月十五日）：服前十三日方兩劑，泄瀉十減其半。再議補中益氣湯去當歸，加苡仁、建蓮、煨木香等。煎服此方，晝夜又減，腹微疼，口乾足浮如前。連服五帖，瀉止痛停，口乾亦平。仍用原方去柴胡、當歸，加芡實、益智仁等。煎服數帖，足浮全退矣。</p>
<p>（案57）陸氏嫗風暑挾濕，頭脹、身熱治驗</p>
<p>陸氏女，嘉慶壬申七月初五。</p>
<p>暑風外襲，濕邪內阻，頭脹舌苔膩滯，宜於清解。</p>
<p>香薷（一錢）　防風（一錢半）　蔓荊子（一錢半）　豆豉（三錢）　赤茯苓（二錢）　滑石（三錢）　廣藿香（一錢半）　神麯（三錢，炒）　薄荷（一錢）</p>
<p>加鮮荷葉三錢。</p>
<p>午後身體壯熱，隨即煎服，少頃汗出熱退而愈。</p>
<p>（案58）論治許鐵舟女喘症常發之驗（並詳明病原）</p>
<p>許鐵舟長女，年逾二旬。</p>
<p>喘症有年，舉發無時，經水落後無定期。邇來喘發越勤，肌體瘦極，食飲日減。或冒風，或感寒停食，發則咳嗽頻增。必先左目發癢，癢甚則喘症隨發，發則氣壅痰塞，呼吸不利，氣盡奔於胸脘而不下達，以致聲如曳鋸，鼻煽畏寒，甚至一咳則小便直溜。臥不著枕，倚靠而坐，食難下咽。其所以難下者，緣胸脘氣壅痰阻耳。今自初五喘發迄今，他醫用紫菀、鬱金、「三子養親」及葶藶、二陳等湯，投之不應而反增重。更醫，醫作衝脈氣逆治，以熟地、沉香、桑、丹、苓、芍、紫石英等以為納氣之法，服後胸脘愈覺壅塞，大便燥結十餘日未解，喘汗肢冷，米飲不進，奄奄一息，於七月十九日始求治於余。余察脈審症，氣喘汗冷，胸前窒塞，肌體骨立，食毫不進，溲出熱短。脈細如絲，左脈微弦。肺金虛而氣壅，脾土弱而痰生，子母並虧，肝木從中乘土侮金。以故病發則目之上下兩弦作癢異常，而喘病隨發，因目為肝竅，兩弦屬脾，喘屬於肺。木之乘土凌金，信不爽也。察脈審症，脫勢已顯。權擬一方，若能氣漸下降再商。</p>
<p>北沙參（三錢）　款冬花（三錢）　巴旦杏（三錢，去皮尖）　茯神（三錢）　薏苡仁（四錢，炒）　炙甘草（六分）　左牡蠣（六錢）　南棗（兩枚，去核）　川貝母（一錢半，去心）</p>
<p>加陳粳米四錢，生絹袋包煎，渣倒河中。</p>
<p>復診（七月二十日方）：進昨方約申正煎服，服後胸脘之氣漸鬆而下達，上焦毫無壅塞而喘急之勢頓平。少頃遵予言，隨搗鮮芡實作粥，飲其一盞頗安。已後進米粉糕等胸中適意，可以坐立問答，與昨之病形大相遠矣。第脈仍如昨，能於斯而日漸減可，庶乎盡善。即於原方內去牡蠣，加百合、五味子等。服之如前未喘，飲粥如前安妥，大便之燥結亦從此而解矣。</p>
<p>二十一日：即以昨方再加扁豆、黑芝麻等，煎服四劑而愈。</p>
<p>（案59）姚若水室人產後惡露未淨誤補發厥，惡血停阻，牙關緊閉，幾無生理，得輔正逐瘀法立刻救蘇之驗</p>
<p>姚若水室人，十八歲。</p>
<p>道光十年七月十八產子，腹痛腰疼，頃之包漿水下，穩婆未至，兒已落地。約半時之久婆至，始將臍胞順手而下，當時惡露甚少。次日血下無幾而停，斯時惟日進益母草湯及米粥調養。於二十日後早進野味，至二十四吃飯四盞，較之平常反增倍，而猶嫌心嘈，貪啖野味。至廿五日忽覺胸腹脹悶、氣阻不爽，延醫，醫以為產後體虛，當用四物湯加減。廿六日神識似清非清，夜來錯語，頭汗如雨，牙關緊閉，小腹膨脹。主人問其惡露有否，醫者答曰全無。用熟地、歸、芍、龍齒、牡蠣、茯神、棗仁、黃耆諸補納之劑二三帖，病愈劇，於二十九日始求治於余。余至，細審病情兼察色脈。脈象虛而滯，左脈弦緊。答問如常，神識尚清。舌中焦黃有津，口唇燥裂，卻能納粥。據述昨夜腹膨痛脹，陡然汗出自頭至膝，牙關緊閉，與前無異。將參片含之，少頃漸自關開，神清。余知其惡露未淨，醫者過投補納而無逐瘀之法，是以至夜而病愈劇也。當亟以輔正通瘀，佐以止汗，為吃緊關頭，遲恐棘手矣。</p>
<p>人參（五分，沖）　歸尾（一錢半）　茺蔚子（一錢半）　茯神（二錢）　桃仁（三錢，研）　炙甘草（六分）　沉香汁（三分，開水磨沖）　藕節（五個）</p>
<p>加麻黃根一錢同煎。</p>
<p>此方未服，輕信前醫仍用補納之法。是夜仍厥，腹膨脹痛，甚至牙關緊閉，汗出遍身，幾無生理，因將余前方速煎服之。少頃腹痛，隨下瘀血，色黑韌極，以物撥之、扯之不散。始信余言，果然瘀血停阻，深感再生之德。</p>
<p>又案（七月三十日）：察脈審證，問答清爽。自覺臍下尚有一塊如杯大者，仍時痛膨脹。主家仍防如昨之厥，余曰昨立方時，曾已告明產後十二朝惡露停畜已久，深慮血不下而致厥脫上攻之變，而不得不用之方也。豈仍宗前醫補納，頃遭斯變，幸急進余前方而惡露瘀塊頓下。今細繹之，猶未淨也。再以益氣、溫經、逐瘀，冀其惡露盡徹，庶乎漸安。若不此之求，而概作產後補納為法，其如瘀惡未淨從何可出。無膽無識，難以救人於頃刻。僕才疏學淺，既蒙垂青，聊為塞白。</p>
<p>人參（六分，沖）　於白朮（一錢，土炒）　炮姜（六分）　淡附子（三分）　茯神（三錢）　桃仁泥（二錢）　木香（五分）　炙甘草（六分）　元胡索（一錢，炒）</p>
<p>加陳粳米四錢，生絹袋扎煎，米倒河中。</p>
<p>服之惡露又下，從此痛緩塊平，而脘腹中究有不舒之勢，食飲未貪。脈象虛耎，右關沉小。八月初一，用和胃調中兼以潤燥之法投之，大便內又解黑糞成堆，與前畜積未化之食物齊下。足徵新產之後，胃火升而多啖食物，兼之產後腸燥得余和潤之劑，而腹中宿滯頓下，從斯塊消痛止矣。再用和胃生津之劑，口唇之燥裂、脘中之不爽亦俱減矣。數餘日後又因口燥便結、白帶頻下，用生津潤腸之劑而漸平復。又肝脾並調，俾脘腹舒暢、腸胃滋潤，調治兩月而痊。</p>
<p>於九月十八日，繼以丸方調理收功。平素經水應期，自幼有胃脘痛症，舉發無時，邇來或受寒、氣鬱、停食皆發，發之至劇者必厥。據述痛甚得溫暖自緩，足徵胸中少陽和氤氳之氣，以故恆發無定也，今因產後調補氣血而兼治之可也。方用八珍湯加柏子仁、廣木香、杜仲、新會皮、四制香附等，煉白蜜為丸，如桐子大。每服五錢，清晨滾水送下，或泡建蓮湯送亦可。</p>
<p>（案60）文學高仰山乃室素有肝胃氣，發則嘔痛並至，又兼寒熱、頭疼、咳嗽無痰治驗</p>
<p>文學高仰山乃室，道光辛卯九月十六診。</p>
<p>素有肝胃氣，發則嘔痛交加。日來寒熱，咳嗽無痰，頭疼。舌絳，脈右浮緩，左弦細。先理寒熱為妥，用蘇梗、前胡、蔓荊子、杏仁、川芎、茯苓、瓜蔞仁、地骨皮、黑芝麻、沉香輩，加生薑皮五分同煎服。進三帖，寒熱退，咳嗽未平。</p>
<p>二十日診：用沙參、款冬、巴旦杏、冬桑葉、苡仁、茯苓、蘇子、百合、黑芝麻、枇杷葉去毛煎服五劑，咳嗽全愈，舊恙肝胃氣又發，臍之上下作痛，兼之嘔吐，每發於申酉而至夜半者居多。年近三旬，前緣產後，面目、小腿俱有虛浮之勢，亦脾土之久虧也，脈息兩關小弦，當理肝胃。</p>
<p>制香附（二錢）　廣木香（六分）　淡乾薑（六分，炒）　陳皮（一錢半）　淡茱萸（三分）　姜半夏（一錢半）　雲茯苓（一錢半）　苡仁（四錢，炒）　紫沉香（三分）</p>
<p>煎服三劑，肝胃氣痛頓止，再二劑而虛浮之勢亦漸退矣。</p>
<p>（案61）內人陸氏齒痛異常，夜間更甚治驗</p>
<p>余內人陸氏。</p>
<p>齒痛異常，夜間更甚，進清火、舒散等法皆不應。診得左脈虛數，因其痛而食飲難進，用後方一劑，疼痛頓緩，再三劑而痛止。已後又有小疼之勢，又進數余帖而全愈。此道光十一年辛卯歲五月初一日方也，方附下：</p>
<p>大熟地（五錢）　當歸頭（一錢半）　白芍（一錢半，炒）　川芎（八分）　山萸肉（一錢半）　薄荷頭（六分）　元參（三錢）　炙草（五分）　女貞子（三錢）</p>
<p>上九味，河水煎服。</p>
<p>（案62）萬松岩內人驟然頭眩眼暗欲僕，上重下輕如在舟車，嘔吐酸苦治驗</p>
<p>萬松岩乃室，年六旬。</p>
<p>體豐多勞，酷好濃茶，中虛挾濕多痰、肝脾不足之軀。前月初旬得臂腕疼痛難忍，波及手指。延次子茂常診治，用舒筋活絡間佐氣榮兩補之法，調理而安。忽於九月初十午刻，驟然頭眩，眼暗欲僕，兼之嘔吐酸苦食物，舌白胸悶，起立運跌如在舟車，上重下輕，脈形浮滑弦緊。外受之寒引動內風，風火交煽，氣阻痰凝，此頭眩、嘔酸之所由來耶。深恐變幻，亟宜止嘔、定眩為最，不可藐視。時在道光辛卯歲九月初十日診。</p>
<p>羚羊角（一錢半，鎊）　鉤藤鉤（五錢）　石決明（一兩）　天麻（一錢，煨）　川黃連（四分）　白池菊（一錢）　半夏曲（一錢半）　神麯（三錢，炒）　小青皮（一錢）</p>
<p>加炒出汗開口川椒七粒同煎。</p>
<p>臨服用生薑汁八分沖。</p>
<p>服前方一帖，至戌初頭眩漸平，眼黑、嘔酸等亦止矣。至次日清晨始進粥一盞，少頃心嘈，又進炒米粉漿半甌，可以坐立，亦不覺上重下輕。</p>
<p>十一日：用和胃、舒肝、化痰之法，方以二陳湯去甘草，加元參、天麻、石決明、木瓜、池菊、青皮、生谷等，煎服時仍用薑汁八分沖，兩帖全愈。</p>
<p>（案63）何怡堂內人產後半月惡露頻下、潮熱治驗</p>
<p>何怡堂內人，年逾二旬，道光辛卯十一月二十一診。</p>
<p>新產十七朝，感寒潮熱不已，惡露頻下，舌苔中心絳剝，食不喜進，小溲短赤。胃土不和，正值氣榮兩虧之際。宜亟退其熱，則胃和而思食，庶免產後餘波。</p>
<p>西黨參（二錢）　白扁豆（三錢，炒）　炙鱉甲（三錢）　茯神（三錢）　青蒿子（一錢半）　炙甘草（六分）　金石斛（四錢）　麥冬（一錢，去心）　陳皮（一錢半）　生穀芽（三錢）</p>
<p>加生薑六分，大棗兩枚，去核。</p>
<p>進前方一帖，未大熱。次日再劑，至更余身熱，至二更而漸退。少頃汗出過多，神倦眼閉漸漸而平。舌心淡黃帶潤，大便燥結，食仍不貪。產後氣血大虧，虛熱不已，加之汗出過多，豈不慮其虛脫。況脈形軟弱無力，必得氣榮兩固、扶養胃氣為急急也。</p>
<p>生黃耆（二錢）　西黨參（三錢）　扁豆（三錢，炒）　歸身（一錢）　金石斛（四錢）　左牡蠣（七錢）　茯神（三錢）　棗仁（一錢半，炒）　炙甘草（六分）　川芎（八分）　陳皮（一錢）</p>
<p>加生薑兩片，黑大棗兩枚，去核。</p>
<p>服此，熱未一刻即退，汗亦從此而減，三劑諸恙向安矣。</p>
<p>（案64）於潛董仲海內人兩頭角痛甚、乳房結硬治驗</p>
<p>於潛董仲海內人，年二十六，道光十年九月二十一診。</p>
<p>感冒風邪，頭之兩角疼痛難忍，更兼右乳房結硬如胡桃，牽引脹痛，稚子吮乳愈疼。當用生香附、羌活、川芎、陳皮、甘草輩治頭角痛。兼以疏通，外用蔥白頭搗爛炒熱熨痛硬處。內服、外熨，頭痛頓止，乳房結硬漸鬆。兩日後塊消，忽於乳頭下結硬焮痛，吮乳內如刀割，由陽明（指乳房）而致厥陰（指乳頭）結硬不消，尚可消也。若瘍科早投苦寒或外傅以涼藥，未有不誤事者，速與之消散為善也。服後方一劑，結硬之塊大消且不痛矣，再劑而病霍然矣。方附下：</p>
<p>生香附（二錢）　瓜蔞全（三錢）　蒲公英（三錢）　青皮（一錢）　橘皮（一錢半）　甘草節（八分）　大貝母（一錢半，去心）　枳殼（一錢半）　赤芍藥（一錢半，炒）　乳香（一錢半，去油）</p>
<p>用陳酒、河水各半煎。</p>
<p>（案65）文學陳畏甫令愛寒痰凝阻成飲治驗</p>
<p>文學陳畏甫令愛，年十七歲，道光庚寅十二月十九診。</p>
<p>據述病由：九月間胸悶不爽，腹中時疼，疼久口吐涎沫。醫用疏通不應，又有作蟲治，用烏梅丸等，偶有蛔蟲一條瀉出。以後痛仍作，淹延二三月。天癸自起病至今，三月之餘未轉。日來脘腹閉悶，不飢納少，腹按之如裹水之狀，漉漉有聲。脈象沉緊弦細，按之無力。其為痰飲無疑，致令絡脈不利。病在脾、胃、肝，而關衝、任脈也，一以貫之。</p>
<p>茅山術（一錢半，麻油拌焙）　茯苓（三錢）　淡乾薑（七分，炒）　苡仁（四錢，炒）　製半夏（一錢半）　淡茱萸（二分）　廣木香（六分）　炙草（六分）　廣皮白（一錢）</p>
<p>加生穀芽四錢同煎。</p>
<p>復診（二十三日）：服前方痰多，腹未痛，按之仍覺腹中漉漉之聲，不按不響，響在臍上，得轉失氣下覺脘腹舒暢。脈象沉緊弦細無力，四肢覺冷。中脘寒痰凝阻成飲，是以按之有聲如水，中氣有虧，停經三月餘。當溫理中宮，自爾漸平。方用附子理中湯合「香砂六君子」去陳皮方也。</p>
<p>西黨參（三錢）　於白朮（一錢半，土炒）　茯苓（二錢）　炙甘草（六分）　淡附子（六分）　淡乾薑（六分）　製半夏（一錢半）　木香（六分）</p>
<p>煎好去渣，入砂仁末三分沖。</p>
<p>復診（十二月二十六日）：服前方頗為合宜，仍宗前法，附子理中湯加味治之。</p>
<p>西黨參（三錢）　焦冬朮（一錢半）　淡附子（八分）　炙草（五分）　淡乾薑（八分，炒）　製半夏（一錢半）　雲茯苓（二錢）　香附（三錢，炒）　山楂肉（三錢）　生穀芽（五錢）　益智仁（一錢半）</p>
<p>是方年內服兩帖，至辛卯正月初三四又服兩帖，寒痰全無，按之並無水聲，亦無涎沫吐出，脘腹松爽。於初八日天癸轉，瘀塊頻下，腹中亦無所痛，諸恙咸安。再立丸方調理收功。方用四物湯合「香砂六君子」去半夏，加四制香附，共為細末，煉白蜜為丸，桐子大。每服四錢，清晨蓮心湯送。</p>
<p>（案66）王省齋大令愛經水愆期，白帶頻下，調經丸方</p>
<p>王省齋大令愛，年二十，道光辛卯六月望日，丸方。</p>
<p>素體瘦弱食少，氣血不足，天癸每逾期二三月而至，白帶頻下，脈象細焮尺濡。陰陽兩虧之體，宜溫養血氣，俾八脈融和，沖為血海，經行應期，庶幾無妨。</p>
<p>炙黃耆（四兩）　西黨參（六兩）　焦冬朮（三兩）　山藥（四兩，炒）　大熟地（八兩，炒）　全當歸（二兩）　雲茯苓（二兩）　白芍（一兩半，炒）　烏賊骨（二兩，炙）　野艾葉（二兩，醋炙）　元胡索（一兩半，炒）　川芎（一兩）　新會皮（一兩半）　砂仁（一兩五錢）　炙甘草（一兩半）</p>
<p>上為細末，煉白蜜為丸，如桐子大。每服五錢，清晨滾水送，或用建蓮湯送更妙。</p>
<p>據述此丸服畢，身體漸健，經行不至愆期，頗為合宜。</p>
<p>（案67）張氏嫗痢疾，腹痛、裡急後重、高年紅積治驗</p>
<p>張氏嫗，年七十六，道光四年八月二十二日。</p>
<p>痢疾腹痛難忍，裡急後重，色紅挾凍。右寸軟弱，兩關弦硬。來勢頗險，恐高年人難以勝任，先以疏通和胃，以冀轉機。</p>
<p>淡豆豉（三錢）　生扁豆（三錢）　煨葛根（一錢半）　紅曲（三錢）　廣木香（六分，磨沖）　生香附（一錢半）　元胡索（一錢半，炒）　赤芍（一錢半）　淡茱萸（四分）　山楂肉（三錢）　六神麯（三錢，炒）</p>
<p>加紅扁豆花十六朵。</p>
<p>服之痛稍緩，所妙者糞多於積，嘔去黏痰，稍能進粥。</p>
<p>復診（八月二十四日）：用調中法，兼以治積。</p>
<p>白扁豆（三錢）　苡仁（四錢，炒）　黃芩（一錢半，炒）　木香（八分）　生甘草（六分）　赤苓（二錢）　淡茱萸（四分）　赤芍（二錢，炒）　車前子（一錢半，炒）　五穀蟲（二錢，炙）　陳皮（一錢半）</p>
<p>服此，腹痛滯下俱減七八，食亦漸貪，溲亦漸長，仍以原方略為增減，三劑而痊。</p>
<p>藥用靈活，奏功甚捷，況高年之滯下耶。</p>
<p>（案68）虞氏女晡後寒熱，熱輕寒重治驗</p>
<p>山陰虞氏女，道光甲申歲九月初三日。</p>
<p>寒熱發於酉後，寒甚熱微，頃之復寒，夜半而止。病起三日，每日如期。舌苔白膩，脈象耎小。年近二旬，經水已過。法從溫中和解，兼治頭疼。</p>
<p>草蔻仁（一錢，煨）　桂枝（一錢）　甘草（六分）　陳皮（一錢半）　淡乾薑（六分，炒）　半夏曲（一錢半）　穀芽（三錢，炒）　藿梗（一錢半）　蔓荊子（一錢半）</p>
<p>加生薑兩片，黑棗兩枚，去核。</p>
<p>服後寒勢十去其七，熱亦甚輕而退，惟頭疼未已，又加小腹痛。次日即原方去藿梗、穀芽，加木香、川芎等，兩帖而愈。</p>
<p>（案69）許鐵舟女喘症屢發防脫治驗</p>
<p>許鐵舟長女，道光壬辰歲三月二十六日。</p>
<p>舊恙屢發，氣逆不降，神疲肢冷，食少肉削。脈弱，按之若無。脾陽大敗，元陰亦虧，只恐驟變。議用扶土益金法，究防虛脫。</p>
<p>西黨參（三錢）　苡仁（四錢，炒）　南棗（兩枚，去核）　橘白（八分）　川貝母（一錢半，去心）　炙甘草（六分）　生穀芽（四錢）　巴旦杏（三錢，去皮尖）　茯神（三錢）　海浮石（三錢）</p>
<p>加北五味子二分，研。</p>
<p>進藥後，氣逆之勢漸降，脘腹膨響亦緩，喘咳從此而平。</p>
<p>廿九日復診：原方略為增減，再三帖而全安。</p>
<p>（案70）姚若水室人微冒，咳嗽、咽疼、無寒熱、忽吐血杯許並紫塊治驗</p>
<p>姚若水室人，道光壬辰五月初九診。</p>
<p>產後八月，冒風咳嗽咽疼，身無寒熱。於兩日前，忽吐鮮血數口，次日又吐杯許，色帶紫塊，今日亦然，因邀予診。脈象浮小兼數，陽明胃土攸關。《經》云：「陽絡傷則血外溢」，宜以清降則血散火退矣。</p>
<p>參三七（五分，開水磨沖）　元參（二錢）　麥冬（一錢，去心）　鮮石斛（四錢）　人中白（六分）　巴旦杏（三錢，去皮尖）　甘草（五分）　側柏葉（三錢），炙）　川貝母（一錢半，去心）</p>
<p>加藕節七節，拍碎同煎。</p>
<p>服前方兩帖，血漸散，咳緩，紫塊血大減，咽疼止。</p>
<p>十一日復診：血已漸停，尚有如米粒大者約咯有數口。原方去元參、柏葉、貝母，加丹參、茯苓等，兩帖而痊。</p>
<p>（案71）萬梅圃乃室感邪身熱內陷，耳聾、便泄極效</p>
<p>萬梅圃乃室，壬辰五月廿九。</p>
<p>溫邪旬日，頭痛嘔惡已減，而身熱猶未盡徹。舌糙無津，口乾飲少，耳聾且鳴，火氣上升，自覺頭如缽大，今晨便泄數次。體質素薄，兼多肝鬱，恐熱久津涸，邪從內陷，亟亟退熱止泄為穩。</p>
<p>耳聾且鳴，自疑頭大如缽，皆火浮於上也，退其虛熱自已。</p>
<p>小生地（四錢）　丹皮（一錢半，炒）　地骨皮（二錢）　赤苓（三錢）　青蒿子（一錢半）　鱉甲（四錢，炙）　小青皮（八分）　橘紅（八分）　川貝母（一錢半，炒不研）　薄荷（一錢）　川石斛（四錢）　穀芽（四錢）</p>
<p>加鮮荷葉三錢同煎。</p>
<p>服此，熱勢較昨又減，約有二三分，便泄十去其半。</p>
<p>六月初一復診：用生地、麥冬、甘草、花粉、赤苓、半夏曲、藿梗、鮮石斛、薏苡仁等，加生穀芽、鮮荷葉蒂一個同煎。服後熱緩如前，便泄僅三次，夜安睡如前，惟食仍未貪。</p>
<p>梅圃乃室復診（六月初二日）：脈右軟小，左濡數。熱未淨盡，是以食不貪耳。議育陰降火一法，免其變幻。</p>
<p>西洋參（一錢半）　川黃連（四分）　麥冬（一錢半，去心）　丹皮（一錢半，炒）　地骨皮（一錢半）　鮮石斛（四錢）　甘草（四分）　南棗（兩枚，去核）</p>
<p>加生穀芽四錢同煎。</p>
<p>進藥後，頃之肢體、頸胸俱有微汗，從此熱漸退清，大便漸結，小溲甚長，耳聾漸聰，口乾大減，惟食飲仍未貪耳。</p>
<p>初三日：原方略為增減。</p>
<p>又，初四日：忽又大便溏瀉，自早至申瀉已六次。脈軟小無力，左濡小。肝鬱乘土，擬養胃止瀉法。</p>
<p>人參鬚（五分）　白扁豆（三錢，炒）　芡實（三錢，炒）　赤苓（三錢）　金石斛（四錢）　益智仁（七分）　橘皮（六分）　麥冬（一錢半，去心）　大南棗（兩枚，去核）</p>
<p>用鍋焦心二兩、河水兩盞，煎三四滾，去鍋焦，取湯煎前藥一盞服。</p>
<p>又，初六日方：食入，頃之即便泄，不食則不瀉，食仍不貪。</p>
<p>人參（七分，另煎沖）　玉竹（四錢）　南棗（兩枚，去核）　建蓮肉（四錢，去心）　茯苓（一錢半）　益智仁（七分）　炙草（五分）　金石斛（四錢）　煨木香（七分）</p>
<p>加生穀芽四錢、荷葉一個。</p>
<p>服此兩帖，食飲漸貪，便泄亦止。</p>
<p>初八日：仍於前方出入，食貪神健，便溺調勻，脈形尚耎小無力。已後延診著次子茂常往診，調理收功。</p>
<p>（案72）楊沛泉乃室素有肝氣，左脅塊攻於右側，嘔吐並至治驗</p>
<p>楊沛泉夫人，年五十九，道光乙酉延診。</p>
<p>肝氣有年，波及於脾，塊起於左脅而痛發於右脘，甚則嘔吐並至，今則痛發亦在左。肝氣過旺，肝亦自傷也。邇來發之無時，不常作疼，兩足素有浮腫，今則兩顴亦浮，面色痿黃，大便素結，結則肝氣易發，溏則肝氣少發。據述發時必以黃連清之漸愈，不喜溫燥，斯言亦不作深信。就此刻而論，肝脾兩傷，所慮者防轉中虛。法宜養肝、舒肝，加以調脾，庶幾戩榖。</p>
<p>制首烏（四錢）　炙鱉甲（三錢）　女貞子（四錢）　歸身（一錢半）　白扁豆（三錢，炒）　大南棗（兩枚，去核）　焦冬朮（一錢半）　玉竹（四錢）　小川連（三分）　淡茱萸（一分）　紫沉香（三分，切片）</p>
<p>上藥十一味，河水兩盞煎至一盞服，是方服兩帖全愈。</p>
<p>（案73）陳蔚甫令愛脘腹膨脹有聲服藥極驗</p>
<p>陳蔚甫文學令嬡，十九歲，道光壬辰四月二十四日。</p>
<p>脘腹膨脹有聲，脈息右耎，左微弦。脾土虧而肝木不舒。病起有日，經水尚調，當從土木並治。</p>
<p>西黨參（一錢半）　焦冬朮（一錢半）　淡茱萸（三分）　茯苓（二錢）　白蔻仁（六分）　水炙甘草（五分）　廣木香（五分）　陳皮（一錢半）　制香附（一錢）</p>
<p>前方進十劑，膨脹已平，腹中時響，食不加餐，頭角跳動。</p>
<p>復診：用四君子湯加扁豆、芎、歸、白芍、砂仁、香附、淡茱萸等，八劑而安。</p>
<p>（案74）甥王宗華內人大小便出時並緊不爽治驗</p>
<p>甥王宗華之內，道光壬辰七月初七診。</p>
<p>腸紅漸減，邇來大便時後陰並緊，小腹閉悶不爽；小便時前陰亦並緊，出時亦不爽。病雖阻於二陰之間，實關乎厥、少二陰之經也。</p>
<p>細生地（四錢）　川木通（一錢）　川黃柏（一錢，鹽水炒）　知母（一錢半）　塊滑石（三錢）　椿根白皮（一錢半，炒黑存性）　制香附（一錢半）　青皮（一錢）</p>
<p>加藕節七個同煎。</p>
<p>服三劑，腸紅漸止，大便時後陰之並緊亦緩，惟小便時少腹並緊不爽如前，末後溺孔亦有痠疼之勢。仍用前方去木通，加淡茱萸三分。</p>
<p>煎服三劑遂愈。</p>
<p>［附案］先大人治江氏孀居癇疾極驗</p>
<p>余先大人雨香公嘉慶元年丙辰歲治江氏，孀居，年二十四歲。</p>
<p>肝虛氣滯，熱鬱生風，發而為癇，脈左虛弦。治在養肝，毋泛作風痰治。</p>
<p>制首烏（三錢）　炙鱉甲（三錢）　女貞子（三錢）　當歸（一錢半）　白芍藥（一錢半，炒）　粉丹皮（一錢半，炒）　丹參（三錢）　甘草（五分）　制香附（一錢半）　鉤藤（三錢）</p>
<p>加萱花草三錢。</p>
<p>服二十劑而癇症竟不發矣，追思先君用藥每於平淡中見神奇，真足法矣。道光十三年季夏二日採鄰百拜於有竹居之存存齋中，時年六十有九。</p>
<p>又治槎溪程瑤山女身熱夾經極險治驗（並論）</p>
<p>先大人治槎溪程瑤山女，乾隆辛亥八月下旬。</p>
<p>病熱夾經，胸膈熱悶，手足清涼，併兼指麻、舌麻，不時冷汗，譫語煩躁。眼一閉即驚惕，眼一開則怕火。大小便兩日不通，左寸關脈弦數。想此女風暑相搏，內有鬱熱，故眼開羞明，閉則魂不歸肝而發驚也。曾服荊、防、藿香等不應，用後方一帖病減八九，身涼人靜，二便俱通。</p>
<p>薑汁炒生地（三錢）　丹皮（三錢，炒）　赤茯苓（一錢半）　澤瀉（一錢半）　川木通（一錢）　香薷（一錢半）　甘草梢（七分）　香附（一錢半）　鉤藤鉤（三錢，後入）</p>
<p>九味河水煎服。</p>
<p>暑邪傷心，心火一瀉而心之母亦清，所以藏血者不致血熱，藏魂者不致魂飛。方中生地用薑汁炒者，固是寒因熱用，而亦取其開鬱而不泥膈也。據云服藥後吐痰碗許，胸次頓開，二便並下。藥之對症，其效如此。</p>
<p>是案已載先君子《寸心知醫案》中，今暫錄女科一二於斯，以見先君用藥靈活、隨機應變之妙，有非筆舌所能罄者。（採鄰再筆）</p>
<p>（案75）王春元內人骨痹，痛極如錐，治法奇效奏功</p>
<p>王春元內人，年二十一歲，道光辛卯十一月初二日。</p>
<p>病由感寒腹痛而起，漸自右股骱骨，痛如刀割，朝緩夜劇，迄今匝月，證名骨痹，痛甚見厥。乃寒與氣鬱，濕阻關節，引動內風，肝虛氣滯，脈象沉緊。法從溫舒，方用制香附、元胡索、當歸、肉桂、木瓜、陳皮、獨活、杜仲、淡茱萸等九味。煎服兩帖，痛如前，不增不減。</p>
<p>風寒濕三氣雜合而為痹，骨痹者以冬遇此為骨痹也。</p>
<p>復診（十一月初四日方）：</p>
<p>制首烏（四錢）　女貞子（四錢）　歸身（一錢半）　杜仲（三錢，鹽水炒）　虎右股骱骨（五錢，酥炙）　制香附（三錢）　炮姜（六分）　炙甘草（六分）　蔥汁炒獨活（一錢半）　蘇木節（四錢）　肉桂（七分，去粗皮）　松樹節（三錢）</p>
<p>上藥十二味，長流水煎。服兩帖，骨痹之痛頓緩，即痛亦不至於痛極難忍之狀，食亦稍加，大便亦不至天明而解。皆緣痛緩，而諸恙亦緩矣。</p>
<p>初六日復診：前方去香附、獨活，加鱉甲、續斷二味。再兩劑而痛若失矣。</p>
<p>（案76）陸琴軒乃室停經小產治驗（並附膏滋方）</p>
<p>陸琴軒乃室，辛卯九月十六日診。</p>
<p>停經五十餘日，於是月初旬經水漸至，不以為意。忽於今晨小產，惡露隨下。少頃小腹痛甚，所進之粥亦盡嘔出，頭眩眼花。余辰刻至彼診視，見其平臥於床，囑其坐起，以被褥靠背坐直，膝宜豎起勿伸直，隨飲熱童便一盞。閉目靜養，勿令熟睡，防血氣上壅為最耳。</p>
<p>制香附（三錢）　歸尾（一錢半）　桃仁泥（三錢）　甘草（六分）　元胡索（一錢半）　炮姜（三分）　五靈脂（一錢）　青皮（一錢）　廣木香（六分）　淡茱萸（三分）　茺蔚子（一錢半）</p>
<p>河水煎服。</p>
<p>服後，至申末嘔止痛緩，血塊漸下，夜間飲粥未嘔。</p>
<p>次日復診：惡露未盡，心蕩口苦，食無味。脈形虛芤，左弦細，體倦神疲，加意圖維。方用當歸、川芎、炒蒲黃、五靈脂、炙草、陳皮、炮薑、苡仁、生穀芽等。煎服後，惡露漸少，心蕩頭眩，夜寐不寧。</p>
<p>十八日：用丹參、茯神、炒棗仁、當歸、川芎、青皮、木香、甘草、半夏曲、茺蔚子等，煎服二三劑而平矣。繼以膏滋方氣榮兩補，俾沖、任充盛以冀毓麟之喜。方用四物湯合黨參、二茯、柏子仁、元參、棗仁、杜仲、陳皮、黑芝麻、烏鰂骨、四制香附等十五味，如法煎膏。每晨服五六錢，隔湯燉溫服。服後經水調，諸恙向安矣。（膏內藥味分量未載者，臨時酌之可也）</p>
<p>（案77）許鐵舟女喘症極險屢發治驗</p>
<p>許鐵舟長女，癸巳五月二十二日。</p>
<p>喘咳氣逆，舊恙屢發。肺金虛而痰沫頻頻，納穀維艱。每發必眼鼻作癢異常，易於動怒，肝火沖肺也。昔年案中已詳論之。今脈右軟弱，左弦細。深慮喘汗並至，亟宜益氣定喘為最也。</p>
<p>蛤粉炒阿膠（三錢）　北沙參（三錢）　苡仁（五錢，炒）　茯苓（一錢半）　巴旦杏仁（三錢，去皮尖）　黑蘇子（一錢半，炒）　百合（三錢）　山藥（二錢，炒）　水炙甘草（五分）　海浮石（三錢）　芡實（三錢，炒）</p>
<p>加老枇杷葉三錢，去毛炙。</p>
<p>煎服五劑，喘咳漸平。</p>
<p>於六月初三複診，正值初伏，火旺金衰，水不滋木，加意調攝，最怕喘復。方用熟地、北沙參、女貞子、黑蘇子、黑芝麻、天冬、茯神、薏苡仁、叭噠杏、炙甘草、山藥、南棗等十二味，煎服數帖而安。</p>
<p>（案78）高朗亭內人經行驟阻，小腹疼脹，溲出涓滴不爽，經阻挾淋，乃房勞不節所致極驗</p>
<p>高朗亭乃室，癸巳正月二十九診。</p>
<p>吮乳兩載未停，數日前忽然經行，驟阻，小腹痛脹，經帶並下，溲出疼痛有涓滴不爽之勢，脈象弦數。經阻挾淋，兼而療之。</p>
<p>制香附（二錢）　川萆薢（三錢）　川木通（一錢）　青皮（一錢半）　元胡索（一錢半，炒）　甘草梢（七分）　桃仁泥（三錢）　烏藥（一錢半）　山楂肉（三錢，炒）　當歸梢（一錢半）</p>
<p>加荷葉一小個托底煎藥。</p>
<p>煎服三帖，經止帶減，小溲出時涓滴、痠痛俱大減。再以原方去萆薢、桃仁、楂炭，加海金沙、車前子等，再三劑而痊。</p>
<p>（案79）進士楊蘋香先生如君吐血屢發治驗</p>
<p>浙江平湖進士，原任四川彭水縣楊蘋香先生如夫人，道光癸巳五月十五日診。</p>
<p>吐血有年，舉發無時，體偉神健，素好濃茶，不無濕痰。白帶頻下，年逾半百，天癸未停。時而氣逆喉癢則血勢上溢，時而火升心嘈則胸中搖盪，皆血去過多故耳。雖陽明為多氣多血之鄉，而久吐非宜。《經》云：「陽絡傷則血上溢」。胃絡豈可久傷也，況值天癸應止而未止耶。此刻慮其上溢，久恐防其下崩，《經》又云：「陰絡傷則血下溢」，正此謂耳。脈形虛軟，預為調攝，庶乎戩榖。</p>
<p>生黃耆（三錢）　西黨參（二錢）　二原地（四錢）　茯神（三錢）　款冬花（二錢）　巴旦杏（三錢，去皮尖）　旱蓮草（三錢）　甘草（六分，炙）　生蛤殼（五錢）　建蓮肉（三錢，去心）</p>
<p>十味用河水煎好去渣，入血餘炭七分沖。</p>
<p>服數劑，血停嗆平。</p>
<p>（案80）慈溪文學葉心水乃嫂孀居，痹症掣痛治驗（附藥酒方）</p>
<p>慈溪文學葉心水乃嫂，寡居，年三十七歲，道光癸巳仲冬二日。</p>
<p>自京回籍，舟泊吳郡途中得痹症，問治於余，方案列下：</p>
<p>風寒濕三氣合而為痹，始於左足，屈伸不便，疼痛抽掣。素喜濃茶，經水愆期，病起半月。進舒筋、除濕、調經、活絡之劑。服三帖，痛勢漸鬆，波及於右，右輕而左甚。《易》曰：「震為足」，足屬東方木也。由左達右，木強乘土，土虛金弱，西方之兌金弗剋制木，以故內風動而風生。「風淫末疾」，此腿足之所以疼且痛也。再驗之脈右虛耎，左弦細，更顯有明徵耶。法宜扶土祛濕，舒肝卻風，庶乎戩榖。</p>
<p>制香附（三錢，研）　薏苡仁（五錢，炒）　秦艽（二錢）　獨活（一錢五分）　虎脛骨（三錢，炙）　全當歸（一錢半）　木瓜（一錢）　杜仲（三錢，炒）　嫩桑枝（五錢，乳香一錢同炒）　懷牛膝（一錢半，蒸）　青皮（一錢）</p>
<p>上藥十一味，用長流水一盞半加紹興酒半盞和勻同煎，服後漸自痊可。</p>
<p>又，浸藥酒方：冬季最宜，每日早晚量飲。</p>
<p>生黃耆（二兩）　西黨參（三兩）　大熟地（五兩）　當歸（一兩）　制香附（一兩）　五加皮（一兩半）　炙甘草（一兩）　木瓜（一兩）　懷牛膝（一兩半）　虎脛骨（四兩，酥炙）　大南棗（四兩）　陳皮（一兩半）</p>
<p>上藥十二味，計重二十六兩五錢。用無灰紹興酒二十六斤大壇盛貯，以本色夏布袋將前藥放內，線縫其口，袋宜寬大則藥味易出。用粗草紙數層以重物壓緊瓶口，約半月後可以開飲。每日早晚，隨量飲之。服完後可將藥渣曬乾為末，煉白蜜為丸，如桐子大。每服四五錢，清早滾水送下。</p>
<p>（案81）錢氏女咽嗌潰痛，微有寒熱，天癸將行治驗</p>
<p>錢氏女，年三十七歲，道光十三年癸巳季秋。</p>
<p>咽嗌潰痛，懸乳垂下，微有寒熱。正值天癸將至，舒解為最，禁用寒涼。</p>
<p>老蘇梗（一錢半）　制天蟲（一錢半，即殭蠶）　薄荷（八分）　元參（三錢）　川貝母（一錢半）　人中黃（六分）　馬勃（一錢）　桔梗（八分）</p>
<p>加白蘿蔔汁一酒杯沖。</p>
<p>外用家制紅爐雪吹喉。</p>
<p>服一帖，寒熱退，喉痛、嗌潰俱大減。</p>
<p>次日復診：原方去蘇梗、薄荷、馬勃，加蘇子、牛蒡、甘草等，吹藥如前，服之全愈。</p>
<p>（案82）張蓮卿乃室經行不寐，愈後調經種子丸方（並論奇效）</p>
<p>張蓮卿乃室，年逾二旬，仲冬下浣。</p>
<p>經行五日未停，色淡且少。夜寐不寧，內熱火升耳鳴，心凜凜而肌膚毛聳，易於出汗。舌苔淡白，脈象耎，左小弦。皆血海不足，虛火上炎，榮虛衛弱，見證多端耳。理宜氣榮兩固，第胃土未和，當先調榮護衛以止汗，兼之養胃和肝，冀其納穀乃昌。</p>
<p>黃耆皮（一錢半）　當歸（一錢）　人參鬚（六分）　白芍（一錢半，炒）　茯神（三錢）　淮小麥（四錢）　廣皮白（六分）　杜仲（二錢，炒）　生穀芽（五錢）</p>
<p>服六七劑，經停汗止，食飲漸貪矣。繼以丸方調經種子，兼治白帶。（道光癸巳歲仲冬定）</p>
<p>生香附（六兩，分四處四制：一用鹽水浸兩宿，一用米醋浸兩宿，一用米泔浸兩宿，一用陳酒浸兩宿，俱曬乾焙研和勻）　西黨參（五兩）　懷熟地（六兩，切片炒）　全當歸（二兩）　川芎（一兩半）　焦冬朮（二兩）　雲茯苓（三兩）　白芍藥（二兩，炒）　杜仲（三兩，鹽水炒）　海螵蛸（四兩，焙）　廣木香（一兩半，不經火）　炙甘草（一兩半）　芡實（五兩，炒）</p>
<p>上藥十三味，各焙研篩細和勻，用煉白蜜為丸，如梧桐子大。每服五錢，清晨滾水送下，或蓮心湯送更妙。</p>
<p>丸藥合好，外用左牡蠣三兩煅粉，棉布袋包紮置丸藥瓶內。遵先君子雨香公云：「於牡蠣條下得『純雄無雌』之句，因悟及懷胎之永不生男者，一時靈機想出用藥妙法。」又云「布袋得氣」之說更妙，「如必連滓服之，恐牡蠣之功用不一，倘有不合其婦之證者豈不有誤，但用其純陽之氣，不取其鹹寒之味，有至理焉。時嘉慶八年七月朔日書此，待時而行之。後有不棄予言者，亦可由此參變。（雨香孫廷問識於有竹居之存存齋中,時年七十有七。」）</p>
<p>但得純陽之氣而不取其味也，此先君子之妙法可傳也。</p>
<p>是方也，先君創法於前，鄰遵行於後，果然靈妙。筆之於斯，傳之後世，庶不負先君子之道術精通矣。時道光乙未歲四月二十四日，男採鄰百拜敬識於三吳之紅杏山莊，時年七十有一。</p>
<p>前丸於十三年十一月服此之後，至道光甲午歲十二月十七生一男子，深感余之方妙。而予卜其早年得子，亦福運使然也，所謂有其福而再得此妙法，宜乎子之必得也。竹亭（鄰）再筆</p>
<p>（案83）萬芸軒女七歲溺時疼痛，溲出如疳治驗</p>
<p>萬芸軒女，甲午四月二十一診，七歲。</p>
<p>童齡縱啖生冷，脾胃失運，濕阻不化。小溲混濁，白膩如泔，溺時疼痛難忍，夜間發熱。皆脾胃失調，以故水道不利，宜以東垣升清降濁法。</p>
<p>薏苡仁（四錢，炒）　白扁豆（三錢，炒）　丹皮（一錢，炒）　瞿麥（一錢半）　黑山梔（一錢）　地骨皮（一錢半）　木通（一錢）　柴胡（四分）　甘草梢（七分）　海金沙（一錢半）</p>
<p>加鮮荷葉蒂一個。</p>
<p>服兩帖，溺出痛止，惟溲出仍混濁如泔。再以補中益氣法出入之，漸自痊可。</p>
<p>（案84）王芝嶠兄四妾咳嗽、內熱幾成虛怯治驗</p>
<p>王芝嶠四妾，道光辛卯歲六月。</p>
<p>咳嗽朝輕夕重，內熱口乾，手足心熱，食飲稍減，痰中偶兼血絲，白帶頻下，脈形細數。陰氣虧而肺胃之氣不足，延綿日久，土虛金弱，水虧火升。日進滋泥之劑，與肺、胃大不相宜。以故內熱咳嗽終未除也。於六月初旬延余診治，用後方數余劑而諸恙頓平。</p>
<p>北沙參（三錢）　淮山藥（三錢，炒）　建蓮肉（三錢，去心）　茯苓（一錢半）　青蒿子（一錢半）　地骨皮（二錢）　川貝母（一錢半，去心）　丹皮（一錢半，炒）　蛤粉炒阿膠（三錢）　大麥冬（一錢半，去心）</p>
<p>加老枇杷葉三錢，去毛。</p>
<p>（案85）張氏嫗風暑內侵，寒熱、頭重、無汗、骨節疼治驗</p>
<p>張嫗，七月望日診。</p>
<p>暑風內侵，畏寒身熱，頭重無汗，胸悶，骨節疼，腰胯痠痛。舌苔白泥滿布，脈形浮緩。其勢匪輕，速於舒解，微汗為妥。</p>
<p>香薷（一錢）　防風（一錢半）　秦艽（一錢半）　白蔻仁（八分，研）　豆豉（三錢）　枳殼（一錢半）　神麯（三錢，炒）　鮮藿香（一錢半）　陳皮（一錢半）　楂肉（三錢，炒）</p>
<p>加鮮荷葉三錢。</p>
<p>服後得小汗，而諸恙霍然矣，藥用對證，捷如桴鼓之應。</p>
<p>（案86）婁芝軒內人兩足大指夜睡即麻治驗</p>
<p>婁芝軒乃室。</p>
<p>兩足大指夜睡即麻，攸關肝脾。蓋足大指屬脾，穴名隱白，臨睡即麻，脾陰不足可知。而又兼乎肝者，肝之大敦穴亦在足大指也。況經事每多趲前，有時一月兩至，非無以也。右脈軟和，左脈濡細乏力，經水雖速，究屬虛象，脈可憑耳。於是用於朮、熟地、歸身、白芍、制首烏、炙甘草、制香附、木瓜（乳香同炒），服數劑全瘳。</p>
<p>（案87）予內子陸氏臍上作痛異常，牽連左脅治驗</p>
<p>余內人陸氏，年五十六歲，道光甲午端陽日。</p>
<p>清晨臍上作痛，乍止乍甚，甚至異常之痛，牽連左脅。飲以薑湯，兼用湯熨，皆不應。隨用後方一劑，頃之痛停，左脅之牽疼亦毫不覺矣。孰謂藥之不靈也，特恐制方之不善耳。</p>
<p>制香附（三錢）　廣木香（七分）　廣藿梗（一錢五分）　陳皮（一錢半）　淡茱萸（五分）　草蔻仁（八分，炒）　山楂肉（三錢，炒）　青皮（一錢）　建神麯（二錢）　臺烏藥（一錢半）</p>
<p>加生薑兩片。</p>
<p>（案88）戈心梅乃室常發肝氣，嘔吐發厥治驗</p>
<p>戈心梅乃室，年五十九，甲午十一月十九。</p>
<p>肝氣舊恙復發，胸脘刺痛，氣逆嘔吐，肢冷發厥，脈象沉緊，感寒挾食，舌苔泥白，宜於溫舒。</p>
<p>制香附（二錢）　老蘇梗（一錢半）　姜半夏（一錢半）　橘紅（八分）　廣木香（六分，切片）　淡茱萸（四分）　草蔻仁（一錢，炒）　麥芽（三錢，炒）　九香蟲（一錢半，焙）　沉香（三分，切片）</p>
<p>加荔枝核三錢，炒研，生薑渣八分。</p>
<p>服兩劑，嘔痛鹹平，食飲漸貪矣。</p>
<p>（案89）王青藜室人天癸愆期，頭眩、腸紅、溲數等治驗</p>
<p>王青藜夫人，年三十二歲，甲午十一月二十七診。</p>
<p>素體豐健，惟多濕痰，邇年天癸每多愆期，頭眩眼花，腸紅頻發，小溲頻數有不及登圊之速。脈形軟滑，左弦細。此肝腎陰虧，脾土弱而不能統攝者皆有之也。</p>
<p>制首烏（三錢）　歸身（一錢）　女貞子（三錢）　茯神（三錢）　酸棗仁（一錢半，炒）　元參（二錢）　制香附（二錢）　陳皮（一錢半）　建蓮肉（五錢，去心）　益智仁（一錢）</p>
<p>加大南棗四枚，去核。</p>
<p>服數劑，諸恙漸減。</p>

<h2>附案（計五案）</h2>
<p>（案1）先大人治馬贊育母胸脘滿痛高凸邪結救生</p>
<p>先大人雨香公乾隆甲寅年治馬贊育母。</p>
<p>時熱雖解，而胸脘滿痛高凸。痠邪固結，不為無因。脈象弦澀，年近七旬，證在垂危，未便許可，而究不忍坐待也。</p>
<p>馬氏脘腹高凸形狀：離臍上寸許，如小鍋式，非泛泛之平滿也。繪形於後：<img class="字" src="_files/001.svg" alt="￼">高約二寸。</p>
<p>川黃連（五分）　肉桂（三分）　製半夏（二錢）　乾薑（二分）　西黨參（三錢）　甘草（五分）　黑大棗（兩枚，去核）</p>
<p>用地漿水煎藥（即新汲水沃黃土攪濁，澄清），用水一盞又半煎至一半服。</p>
<p>又，熨方：</p>
<p>生香附（二兩）　紅曲（二兩）　蘇木（二兩）　大腹皮（二兩）　生薑（二兩）　蔥（二兩）　瓜蔞（一個）　大皂角（四挺）</p>
<p>共八味，各切碎，用酒、水各半煎湯。用棉布浸透略絞熨胸腹，冷則易。如法服藥、熨後胸腹頓開，皮起皺紋，高凸之形減其大半。</p>
<p>次日復診：仍用原方，略為加減，仍以地漿水煎藥服，不必再熨。</p>
<p>再診：用養胃生津之劑調理收功。</p>
<p>（案2）又，焦氏嫗風暑濕食夾雜成痢立救奇驗</p>
<p>又附嘉慶元年治焦嫗風、暑、濕、食夾雜成痢，使其通則不痛。</p>
<p>茅山術（一錢半，炒）　姜厚朴（一錢半）　枳殼（一錢半）　薤白（三錢）　當歸（一錢半）　六神麯（三錢，炒）　甘草（五分）　大黃（三錢）　淡豆豉（三錢）</p>
<p>加廣木香六分，開水磨沖。</p>
<p>未服藥之先，裡急後重，每解點滴，晝夜無數。服此一帖，宿垢大通，登圊不過十餘次矣，快甚！</p>
<p>（案3）蘇府任太守恭人風火內郁，怔忡、眩暈治驗</p>
<p>蘇州太守任藍軒先生恭人，嘉慶三年七月二十一日延診。</p>
<p>案云：始而火為風搏，風乃外來之風；既而風自火出，火乃內郁之火。火得風而搖動，風得火而熏蒸。痰因火起，悸由痰成，此怔忡、眩暈、汗多之所由來也，為之養陰清火，而風痰不致為累。</p>
<p>制首烏（三錢）　炙鱉甲（五錢）　歸身（二錢）　白芍（二錢，炒）　粉丹皮（一錢半）　半夏曲（一錢半）　茯神（二錢）　陳皮（一錢半）　遠志肉（一錢半，炒）　酸棗仁（一錢半，炒）</p>
<p>用舊鐵器兩許燒紅，淬藥湯即取出，候溫服，三劑而愈。</p>
<p>（案4）金蕂飛乃室素有肝氣，兼嘔血、便血垂危治驗（並附丸方論治）</p>
<p>金蕂飛室人，嘉慶九年九月初四診。</p>
<p>素有肝氣痛病，甚則便血並嘔血，此上年春間事也。今秋因肝氣發後，始而大便下血，繼以嘔血，第一次約三盞，二次又三盞。一日之間幾乎欲脫，因清晨延予視之。</p>
<p>案云：脈虛細而數，始而便血，繼則嘔血。肝不能藏，脾不能統，而陽明之受累也深矣。蓋脾與胃相為表裡，大腸與胃同屬陽明也。脫血過多，「有形之血不能速生，無形之氣在所急固。」本此以治，是為上著。</p>
<p>元武板（一兩，炙）　炙鱉甲（一兩）　側柏葉（一兩，炙）　麥冬（二錢，去心）　西黨參（五錢）　五味子（三分，研）　童便（半小杯，沖）　紅曲（一錢，炒黑）　廣陳皮（三分）</p>
<p>河水兩盞，先將元武、鱉甲煎至一盞半，再入余藥同煎。煎好去渣，將童便沖服。服此一劑，血停汗止。</p>
<p>復診：血止汗停，脈象稍靜，似好消息，而調治之法尚費經營。</p>
<p>元武板（八錢，炙）　炙鱉甲（八錢）　側柏葉（八錢，炙）　麥冬（二錢，去心）　西黨參（五錢）　茯神（三錢）　廣藿梗（八分）　橘白（五分）　藕節炭（三錢）</p>
<p>復診：血停汗止，速於清肝和胃，俾得兩脅寧靜，中脘舒松，食不惡而氣不嗆，預留受補之地。</p>
<p>西黨參（五錢）　炙鱉甲（五錢）　制首烏（三錢）　天冬（二錢，去心）　川貝母（一錢半，去心）　側柏葉（三錢，炙）　茯神（二錢）　橘白（八分）</p>
<p>加生穀芽一兩先煎二三滾，投後藥同煎。</p>
<p>復診：食納嗆稀，而且粥進三碗而未足，胃口已開。脈來五至而有餘，陰氣漸得，是好消息也。但脫血之後務須歸經，而引導之法不可躐等，亦不宜過泥，是在乎用藥之輕清。</p>
<p>西黨參（五錢）　白花百合（五錢）　炙鱉甲（四錢）　茯神（三錢）　制首烏（四錢）　酸棗仁（一錢半，炒）　川貝母（二錢，去心）　天冬（二錢，去心）　廣皮白（八分）</p>
<p>加生穀芽五錢。</p>
<p>上藥十味用河水煎，服數劑體健食增，證漸痊安。繼以歸脾湯加減，調理半月後再服丸劑收功。</p>
<p>方案列下，九月二十二日定。</p>
<p>歷年肝氣時發，今因脹痛之極，忽而大便下血不止。藥餌亂投，甚至嘔血盈盆，十日之內約有鬥許。虛汗淋漓，幾乎欲脫。予用養陰吸陽法，一劑回春，並無點血。繼用脫血固氣、陰陽雙補等法，調治全瘳。因立丸方，以善其後。此症之所以敢治者，因病在垂危尚有胃脈也。</p>
<p>真黃精（四兩）　大熟地（五兩）　元武膠（三兩，烊化）　山藥（四兩，炒）　制首烏（三兩）　建蓮肉（五兩，去心炒）　歸身（二兩，酒洗）　白芍（二兩，炒）　茯神（三兩）　杜仲（三兩，鹽水炒斷絲）　生香附（四兩，分四處四制：一用米泔浸一宿，一用鹽水浸一宿，一用滴醋浸一宿，一用陳酒浸一宿，俱曬乾炒）　鱉血（四兩，用鮮木瓜兩大個，切蓋存用。將瓜瓤挖空，傾入鱉血，仍用原蓋簽定，外以皮紙密封，豎安飯鍋內蒸熟，切開取血，和藥搗勻，木瓜不用。）</p>
<p>上藥照方制焙，外用西黨參、生黃耆各六兩煎膏，代蜜為丸，如桐子大。每服五錢，清晨用桂圓湯送下。</p>
<p>（案5）薛峰毓室人白帶直溜，以致血崩無度丸方（殘）</p>
<p>薛峰毓乃室丸方，嘉慶甲子十月十二日案。</p>
<p>脫血必先固氣，補陽自可生陰。況血因帶下而崩，迄紅已先停，而白仍未斷，陽氣之不固可知。設無挈領提綱之法，恐氣愈虛而陽愈陷，任其滑溜，統攝何時。法宜補脾土者，厚培坤元。自爾土生金，金生水，陰血即虧不補亦補矣。或者詰之曰：「崩血既多，何不重用滋陰。」而豈知現在白帶淋漓，而再以純陰者滑之，有是理乎，然而此意亦但可為知者道。</p>
<p>淘淨曬乾黃土六兩研碎存用。</p>
<p>西黨參（六兩）　生黃耆（四兩）　建蓮肉（四兩）　於術（四兩）</p>
<p>以下殘缺</p>
<p>（案6）韓晚香側室病後調理丸方（缺）</p>
